
Condeiul este mai puternic decât sabia 


EDWARD BULWER-LYTTON 1803-1873 


PROLOG 
OCTOMBRIE 1964 


Brendan n-a bătut la uşa cabinei, ci doar a întors mânerul şi s- 
a strecurat înăuntru, uitându-se înapoi ca să se asigure că nu-l 
văzuse nimeni. Nu voia să explice de ce un tânăr de la clasa 
turist se afla în cabina unui nobil în vârstă la acea oră din 
noapte. Nu pentru că ar fi comentat cineva. 

— E posibil să fim întrerupţi? a întrebat Brendan, după ce a 
închis uşa. 

— Nu ne va deranja nimeni până la şapte dimineaţa şi atunci 
nu va mai fi nimic de întrerupt. 

— Bine, a zis Brendan. S-a lăsat în genunchi, a descuiat 
cufărul mare, i-a tras capacul şi a studiat maşinăria complexă pe 
care o construise în mai mult de o lună. Şi-a petrecut 
următoarea jumătate de oră verificând dacă nu existau cabluri 
întrerupte, dacă fiecare cadran era în poziţia corectă şi dacă 
pornea cronometrul la deplasarea întrerupătorului. Nu s-a ridicat 
din genunchi până ce nu s-a asigurat că totul mergea perfect. 

— E gata, a anunţat el. Când vrei să pornească? 

— La trei dimineaţa. Şi voi avea nevoie de treizeci de minute 
ca să scot toate astea, a adăugat nobilul bătrâior, atingându-şi 
bărbia dublă, ca să am timp să ajung în cealaltă cabină. 

Brendan s-a întors la cufăr şi a reglat cronometrul pentru ora 
trei. 

— Tot ce mai ai de făcut este să întorci întrerupătorul chiar 
înainte să ieşi şi să verifici dacă limba mare se deplasează; după 
aceea mai ai treizeci de minute. 

— Deci ce poate să nu meargă bine? 

— Dacă sunt crinii încă în cabina doamnei Clifton, nimic. 
Nimeni de pe coridorul ăsta şi probabil nimeni de pe puntea de 
dedesubt nu poate spera să supravieţuiască. Şase pfunzi de 
dinamită sunt în ghiveci, sub flori, mult mai mult decât era 
necesar, dar aşa cel puţin putem spera să ne luăm banii. 

— Ai cheia mea? 

— Da, a zis Brendan. Cabina 706. Acolo vei găsi sub pernă 
noul tău paşaport şi biletul. 

— Ar trebui să mă mai îngrijoreze ceva? 

— Nu. Ai grijă doar ca minutarul să se mişte înainte să ieşi. 

Doherty a zâmbit. 


— Ne vedem în Belfast, atunci. 


Harry a descuiat uşa cabinei şi s-a dat la o parte ca s-o lase 
pe Emma să intre prima. 

Ea s-a aplecat să miroasă crinii pe care-i trimisese regina- 
mamă pentru a sărbători lansarea navei MV Buckingham. 

— Sunt moartă de oboseală, a zis ea, întinzându-se. Nu ştiu 
cum reuşeşte regina-mamă să facă asta în fiecare zi. 

— Asta e treaba ei şi se pricepe, dar pariez că ar muri şi ea de 
oboseală dacă ar încerca să fie câteva zile preşedinte la 
Barrington's. 

— Prefer slujba mea, totuşi, a spus Emma, scoţându-şi rochia 
şi atârnând-o în dulap înainte de a dispărea în baie. 

Harry a citit încă o dată mesajul Maiestăţii Sale Regale, 
regina-mamă. O misivă foarte personală. Emma se hotărâse 
deja să pună vaza în biroul ei când se vor întoarce în Bristol şi s- 
o umple cu crini în fiecare luni dimineaţa. Harry a zâmbit. De ce 
nu? 

Când Emma a ieşit din baie, Harry s-a dus şi el şi a închis uşa. 
Ea şi-a scos halatul şi s-a urcat în pat, mult prea obosită ca să 
citească măcar câteva pagini din Spionul care venea din frig, al 
unui autor nou pe care i-l recomandase Harry. A stins lumina în 
partea ei de pat şi a spus: 

— Noapte bună, dragul meu, cu toate că ştia că el nu putea s- 
o audă. 

Când a ieşit şi Harry din baie, ea dormea buştean. A învelit-o 
de parcă ar fi fost un bebeluş, a sărutat-o pe frunte şi s-a urcat 
în pat, amuzat de torsul ei domol. N-ar fi îndrăznit niciodată să-i 
dea de înţeles că sforăia. 

A rămas treaz, mândru de ea. Lansarea noului transatlantic 
nu ar fi putut merge mai bine. S-a întors pe partea lui, gândindu- 
se că va adormi şi el imediat dar, cu toate că pleoapele îi erau 
ca de plumb şi era extenuat, nu putea adormi. Ceva nu era în 
ordine. 


Alt bărbat, întors acum în siguranţa cabinei sale de la clasa 
turist, era şi el treaz. Cu toate că era trei dimineaţa şi îşi 
terminase treaba, nu încerca să doarmă. Se pregătea să-şi 
înceapă treaba. 

Întotdeauna aceleaşi nelinişti când trebuie să aştepţi. Ai lăsat 
vreun indiciu care-i va duce direct la tine? Ai făcut greşeli care 
vor duce la eşuarea misiunii şi te vor face de râs acasă? Nu va fi 
în stare să se relaxeze până ce nu va ajunge în barca de salvare 
şi, mai mult, pe alt vas care se va îndrepta spre alt port. 

Cinci minute şi paisprezece secunde... 

Ştia că toţi compatrioţii lui, soldaţi ai aceleiaşi cauze, ar fi fost 
la fel de nervoşi ca el. 

Aşteptarea era întotdeauna partea cea mai rea, ieşită de sub 
controlul tău, când nu mai puteai face nimic. 

Patru minute şi paisprezece secunde... 

Mai rea decât un meci de fotbal când ai un gol în plus, dar ştii 
că ceilalţi sunt mai puternici şi capabili să marcheze în ultimul 
moment. Îşi amintea instrucţiunile comandantului său zonal: 
când porneşte alarma, ai grijă să fii printre primii pe punte şi 
primul în barca de salvare pentru că până mâine la ora asta, vor 
căuta toţi un tânăr sub treizeci şi cinci de ani, cu accent 
irlandez, aşa că ţineţi-vă gura, băieţi. 

Trei minute şi patruzeci de secunde... treizeci şi nouă... 

S-a uitat la uşa cabinei şi şi-a închipuit ce s-ar putea întâmpla 
mai rău. Bomba nu se va declanşa, uşa se va da de perete şi o 
duzină de zdrahoni ai poliţiei sau chiar mai mulţi vor năvăli 
peste el cu bastoanele zburând în toate direcţiile fără să le pese 
de câte ori îl vor lovi. Dar nu auzea decât zgomotul ritmic al 
motoarelor pe când Buckingham îşi continua liniştită drumul pe 
Atlantic către New York. Un oraş în care nu va ajunge niciodată. 

Două minute şi treizeci şi patru de secunde... treizeci şi trei... 

A început să-şi imagineze cum va fi când se va întoarce în 
Falls Road. Tineri în şorturi îl vor privi cu admiraţie când va trece 
pe stradă, singura lor ambiţie fiind să ajungă asemeni lui când 
vor fi mari. Eroul care aruncase în aer Buckingham doar la 
câteva săptămâni după ce fusese botezat de regina-mamă. Ca 
să nu mai vorbim de vieţile inocente pierdute; nu există inocenți 
atunci când crezi într-o cauză. De fapt, nu îi întâlnise niciodată 
pe pasagerii cabinelor de pe punţile superioare. Va citi totul 


despre ei în ziarele de mâine şi, dacă-şi va fi făcut treaba bine, 
nu se va pomeni numele lui. 

Un minut şi douăzeci şi două de secunde... douăzeci şi una... 

Acum ce n-ar mai putea merge bine? Oare dispozitivul, 
construit în dormitorul de la etaj de pe domeniul Dungannon se 
va defecta în ultimul minut? Urma să sufere oprobriul ratării? 

Şaizeci de secunde... 

A început să şoptească fiecare număr. 

— Cincizeci şi nouă, cincizeci şi opt, cincizeci şi şapte, 
cincizeci şi şase... 

Oare beţivul trântit în fotoliul de pe hol îl aşteptase tot 
timpul? Erau acum în drum spre cabina lui? 

— Patruzeci şi nouă, patruzeci şi opt, patruzeci şi şapte, 
patruzeci şi şase... 

Crinii fuseseră oare mutaţi, aruncaţi, luaţi de la locul lor? 
Poate doamna Clifton era alergică la polen? 

— Treizeci şi nouă, treizeci şi opt, treizeci şi şapte, treizeci şi 
şase... 

Deschiseseră oare cabina lordului şi găsiseră cufărul? 

— Douăzeci şi nouă, douăzeci şi opt, douăzeci şi şapte, 
douăzeci şi şase... 

Căutau deja prin tot vasul bărbatul care ieşise din toaleta de 
la clasa întâi? 

— Nouăsprezece, optsprezece, şaptesprezece, şaisprezece... 

Oare... s-a agăţat de marginea banchetei, a închis ochii şi a 
început să numere cu voce tare: 

— Nouă, opt, şapte, şase, cinci, patru, trei, doi, unu... 

S-a oprit din numărat şi a deschis ochii. Nimic. Doar tăcerea 
stranie care însoţeşte întotdeauna eşecul. Şi-a aplecat capul şi 
s-a rugat unui Dumnezeu în care nu credea şi imediat s-a auzit o 
explozie atât de puternică încât a fost aruncat prin cabină ca o 
frunză în vânt. S-a ridicat în picioare şi a zâmbit când a auzit 
tipetele. Se întreba doar câţi pasageri de pe puntea superioară 
reuşiseră să supravieţuiască. 


HARRY ŞI EMMA 
1964-1965 


1 

— Hrr, a murmurat Harry trezindu-se din picoteală. S-a ridicat 
şi a aprins lampa din partea lui, apoi s-a dat jos şi s-a îndreptat 
repede către vaza cu crini. A citit mesajul de la regina-mamă a 
doua oară. Mulţumiri pentru ziua de neuitat petrecută în Bristol. 
Sper că a doua mea casă va avea un prim drum încununat de 
succes. Era semnat HRH!, regina-mamă Elisabeth. 

— O greşeală atât de simplă, a spus Harry. Cum de mi-a 
scăpat? Şi-a pus repede halatul şi a aprins lumina din cabină. 

— E deja momentul să ne trezim? s-a interesat o voce 
adormită. 

— Da, este, a zis Harry. Avem o problemă. 

Emma s-a uitat la ceas. 

— Dar e abia trecut de trei, a protestat ea, privindu-şi chiorâş 
soţul care se uita insistent la crini. Care e problema? 

— HRH nu este titlul reginei-mame. 

— Toată lumea ştie asta, a spus Emma, încă pe jumătate 
adormită. 

— Toată lumea, cu excepţia persoanei care a trimis aceste 
flori. N-au ştiut că modul corect de a te adresa reginei-mame 
este Maiestatea Voastră, nu Înălţimea Sa Regală. Aşa i se spune 
unei prințese. 

Emma a coborât supărată din pat, s-a dus la soţul ei şi s-a 
uitat şi ea la cartea de vizită. 

— Roagă-l pe căpitan să vină imediat la noi, a spus Harry. 
Trebuie să vedem ce e în vaza asta, a zis Harry, înainte de a 
cădea în genunchi. 

— Probabil e doar apă, a spus Emma, întinzând o mână. 

Harry a prins-o de încheietură. 

— Uită-te cu atenţie, dragă. Vaza e prea mare pentru o duzină 
de crini. Cheamă-l pe căpitan, a repetat el şi mai insistent. 

— Poate florarul a greşit. 

— Să sperăm, a zis Harry, îndreptându-se spre uşă. Dar nu e 
un risc pe care suntem dispuşi să ni-l asumăm. 

— Unde te duci? a întrebat Emma în timp ce ridica telefonul. 

— Să-l trezesc pe Giles. El are mai multă experienţă cu 
explozibilii decât mine. Şi-a petrecut doi ani din viaţă plantându- 
i sub picioarele nemților care se apropiau. 


1 Înălţimea Sa Regală. 


Când Harry a păşit în coridor, atenţia i-a fost distrasă de un 
bărbat mai în vârstă care se îndrepta spre scara principală. Se 
mişcă mult prea repede pentru un bătrân, s-a gândit Harry. A 
bătut tare la uşa cabinei lui Giles, dar abia la a doua lovitură cu 
pumnul, o voce somnoroasă a răspuns: 

— Cine e? 

— Harry. 

Agitaţia din vocea lui l-a făcut pe Giles să sară din pat şi să 
deschidă imediat uşa. 

— Ce s-a întâmplat? 

— Vino cu mine, a spus Harry, fără să-i mai dea altă 
explicaţie. 

Giles şi-a tras halatul pe el şi şi-a urmat cumnatul în lungul 
coridorului, către apartament. 

— Bună dimineaţa, surioară, i-a spus Emmei, când Harry i-a 
dat cartea de vizită şi i-a spus: 

— HRH. 

— M-am prins, a spus Giles, studiind felicitarea. Regina-mamă 
nu putea să fi trimis florile. Dar dacă nu le-a trimis ea, atunci 
cine? S-a aplecat şi s-a uitat mai atent la vază. Cine a fost putea 
să fi pus o grămadă de Semtex aici. 

— Sau un litru de apă în plus, a zis Emma. Sunteţi siguri că nu 
vă agitaţi degeaba? 

— Dacă e apă, de ce au început deja florile să se ofilească? a 
întrebat Giles, pe când căpitanul Turnbull a bătut la uşă înainte 
de a intra în cabină. 

— Aţi dorit să mă vedeţi, doamnă preşedinte? 

Emma a început să-i explice de ce soţul şi fratele ei erau în 
genunchi. 

— Sunt patru ofiţeri SAS la bord, a spus căpitanul, 
întrerupându-l pe preşedinte. Unul dintre ei ar trebui să fie în 
stare să răspundă întrebărilor doamnei Clifton. 

— Presupun că nu este o coincidenţă faptul că se află la bord, 
a zis Giles. Nu-mi vine să cred că s-au hotărât toţi să-şi ia în 
acelaşi timp o vacanţă la New York. 

— Se află la bord la cererea secretarului de cabinet, a răspuns 
căpitanul. Dar sir Alan Redmayne m-a asigurat că este doar o 
măsură de precauţie. 

— Ca de obicei, omul ştie ceva ce noi nu am aflat, a comentat 
Harry. 


— Atunci poate e momentul să aflăm despre ce este vorba. 

Căpitanul a ieşit din cabină şi a pornit repede pe coridor, 
oprindu-se la cabina 119. Colonelul Scott-Hopkins a răspuns 
bătăii în uşă mult mai repede decât Giles mai înainte. 

— Aveţi un expert genist în echipă? 

— Sergentul Roberts. A fost în echipa de genişti din Palestina. 

— Am nevoie acum de el, în apartamentul de lux. 

Colonelul n-a mai pierdut timpul ca să întrebe de ce. A alergat 
pe coridor, apoi pe scara principală, unde l-a întâlnit pe 
căpitanul Hartley care fugea spre el. 

— Tocmai l-am zărit pe Liam Doherty ieşind din grupul sanitar 
de la clasa întâi. 

— Eşti sigur? 

— Da. A intrat ca nobil şi a ieşit după douăzeci de minute ca 
Liam Doherty. Pe urmă s-a dus la cabina de la clasa turist. 

— Asta ar putea explica totul, a zis  Scott-Hopkins 
continuându-şi coborârea cu Hartley la un pas în urma lui. 

— Care e numărul cabinei lui Roberts? a întrebat el în fugă. 

— Şapte patru doi, a spus Hartley, în timp ce se agăţau de 
lanţul roşu de pe scara mai îngustă. Nu s-au oprit până ce nu au 
ajuns pe puntea a şaptea, unde caporalul Crann a ieşit din 
umbră. 

— A trecut Doherty pe lângă tine în ultimele câteva minute? 

— La naiba, a zis Crann. Ştiam că l-am văzut pe ticălos 
grozăvindu-se prin Falls Road. A intrat în cabina şapte zero şase. 

— Hartley, a spus colonelul în timp ce se năpustea pe coridor, 
tu şi Crann staţi cu ochii pe Doherty. Asiguraţi-vă că nu iese din 
cabină. Dacă iese, arestaţi-l. Colonelul a bătut la uşa cabinei 
742. Sergentul Roberts a răspuns la prima bătaie. A deschis 
imediat uşa şi l-a întâmpinat pe colonelul Scott-Hopkins cu: 

— Bună dimineaţa, domnule, de parcă şeful lui l-ar fi trezit 
întotdeauna în timpul nopţii, îmbrăcat în pijama. 

— Înhaţă-ţi trusa, Roberts şi vino după mine. N-avem timp de 
pierdut, a spus colonelul, plecând repede. 

Roberts a urcat trei etaje înainte de a-şi prinde superiorul din 
urmă. Când au ajuns la apartamentul de lux, Roberts şi-a dat 
seama care sunt talentele lui speciale de care avea nevoie 
colonelul. S-a năpustit în cabina preşedintei şi s-a uitat cu 
atenţie la vază un moment, după care a început să se învârtă 
încet în jurul ei. 


— Dacă e o bombă, a spus el în cele din urmă, e una mare. Nu 
pot să-mi dau seama câţi ar muri dacă nu vom dezamorsa 
ticăloasa asta. 

— Dar poţi s-o faci? a întrebat căpitanul, părând foarte calm. 
Pentru că dacă nu poţi, prima mea responsabilitate sunt vieţile 
pasagerilor. Nu vreau ca acest voiaj să fie comparat cu o altă 
primă călătorie dezastruoasă. 

— Nu pot să fac nici pe naiba dacă nu ajung la panoul de 
control. Trebuie să fie altundeva pe navă, a mai zis Roberts, 
probabil destul de aproape. 

— Aş paria că este în cabina lordului, a zis colonelul, pentru că 
ştim acum că a fost ocupată de un terorist irlandez numit Liam 
Doherty. 

— Ştie cineva în ce cabină a fost? a întrebat căpitanul. 

— Numărul trei, a spus Harry, amintindu-şi de bătrânul care 
se mişcase puţin prea repede. Aici, pe coridor. 

Căpitanul şi sergentul au ieşit în fugă din cameră pe coridor, 
urmaţi de Scott-Hopkins, Harry şi Giles. Căpitanul a descuiat uşa 
cabinei cu cheia sa specială şi s-a dat la o parte pentru a-i 
permite lui Roberts să intre. Sergentul s-a dus repede la un 
cufăr mare aflat în mijlocul cabinei. A deschis cu atenţie capacul 
şi s-a uitat înăuntru. 

— Hristoase, e reglată să detoneze peste opt minute şi 
treizeci şi nouă de secunde. 

— Nu poţi să demontezi pur şi simplu unul dintre astea? a 
întrebat căpitanul Turnbull, arătând spre nişte fire diferit 
colorate. 

— Ba da, dar pe care, a spus Roberts, fără să se uite la 
căpitan în timp ce separa cu grijă firul roşu, negru, albastru şi 
galben. Am mai lucrat cu tipul acesta de dispozitiv de multe ori. 
Este o şansă de unu la patru şi nu am de gând să-mi asum acest 
risc. Ar merge dacă aş fi fost singur în mijlocul unui deşert, a 
adăugat el, dar nu pe un vas în mijlocul oceanului, riscând sute 
de vieţi. 

— Atunci hai să-l tărâm pe Doherty aici fuga-fuguţa, a sugerat 
căpitanul Turnbull. El va şti care fir trebuie tăiat. 

— Mă îndoiesc, a zis Roberts, pentru că bănuiesc că nu 
Doherty a făcut bomba. Au vreun tehnician la bord care le-a 
făcut treaba şi Dumnezeu ştie unde o fi. 


— Intrăm în criză de timp, le-a amintit colonelul, uitându-se la 
mişcarea neoprită a limbii mari. Şapte minute, trei, doi, unu... 

— Deci, Roberts, ce ne propui? a întrebat căpitanul, calm. 

— Nu vă va plăcea, domnule, dar în aceste împrejurări nu 
putem face decât un singur lucru. Şi chiar acesta este riscant ca 
naiba, având în vedere că mai avem doar şapte minute. 

— Atunci zi-ne, omule, s-a răstit colonelul. 

— Să luăm blestemâăţia de aici, s-o aruncăm peste bord şi să 
ne rugăm. 

Harry şi Giles s-au întors în goană în apartamentul 
prezidenţial şi s-au aşezat de o parte şi de cealaltă a vazei. Erau 
mai multe întrebări pe care Emma, acum îmbrăcată, ar fi dorit 
să le pună, dar ca oricare preşedinte cu bun-simţ, n-a zis nimic. 

— Ridicaţi-o încet, a spus Roberts. Purtaţi-vă cu ea ca şi cum 
aţi umbla cu un castron plin cu apă fiartă. 

Ca doi aruncători de greutăţi, Harry şi Giles s-au aplecat şi au 
ridicat încet vaza cea grea de pe masă până ce au ajuns 
amândoi în picioare. De îndată ce s-au asigurat că o ţineau bine, 
s-au deplasat pe laterală prin cabină către uşa deschisă. Scott- 
Hopkins şi Roberts îndepărtau repede toate obstacolele din 
drumul lor. 

— Urmaţi-mă, le-a zis căpitanul când cei doi au ieşit pe 
coridor şi s-au îndreptat încet spre scara principală. Lui Harry 
nu-i venea să creadă cât de grea era vaza. Apoi şi l-a amintit pe 
gigantul care le-o adusese în cabină. Nu era de mirare că nu 
aşteptase un bacşiş. Probabil că acum era în drum spre Belfast 
sau asculta la radio undeva aşteptând să audă ce s-a întâmplat 
cu Buckingham şi câţi pasageri şi-au pierdut viaţa. 

De îndată ce au ajuns la scara principală, Harry a început să 
numere cu voce tare fiecare treaptă pe care călcau. După 
şaisprezece trepte, s-a oprit să-şi tragă răsuflarea, în timp ce 
căpitanul şi colonelul ţineau deschise uşile batante care dădeau 
pe puntea solară, mândria şi bucuria Emmei. 

— Trebuie să fim cât mai departe posibil de pupa vasului, a 
zis căpitanul. Aşa avem o şansă mai mare să nu distrugem 
carena. Harry nu părea convins. Nu vă îngrijoraţi, nu e prea 
departe. 

Cât de departe este nu prea departe, s-a întrebat Harry care 
ar fi aruncat-o bucuros direct peste bord. Dar n-a zis nimic în 
timp ce se deplasau încet către pupă. 


— Ştiu exact cum te simţi, a spus Giles, ghicind gândurile 
cumnatului. 

Şi-au continuat progresul de melc, trecând de piscină, de 
terenul de tenis şi de şezlonguri, aranjate în ordine, gata 
pregătite pentru turiştii care urmau să apară dimineaţa. Harry a 
încercat să nu se gândească cât timp le mai rămăsese înainte 
de... 

— Două minute, a spus sergentul Roberts fără să-l liniştească, 
uitându-se la ceas. 

Cu colţul ochiului, Harry putea vedea balustrada aflată la 
pupa vasului. Era la doar câţiva paşi, dar, ca şi la cucerirea 
Everestului, ştia că ultimii paşi aveau să fie cei mai greu de 
parcurs. 

— Cincizeci de secunde, a spus Roberts, când s-au oprit la 
balustrada aflată la nivelul taliei. 

— lţi aminteşti când l-am aruncat pe Fisher în râu la sfârşitul 
trimestrului? a spus Giles. 

— Cum as putea să uit? 

— Atunci hai să-l aruncăm în ocean la trei şi să scăpăm de 
ticălos o dată pentru totdeauna, a zis Giles. 

— Unu... ambii şi-au dau braţele în spate, dar doar câţiva 
centimetri, doi... poate ceva mai mulţi, trei... au aruncat vaza în 
sus peste balustrada din spate cu toată puterea pe care o mai 
aveau. Harry era convins că va ateriza pe punte sau, în cel mai 
bun caz, va lovi balustrada, dar a depăşit-o câţiva centimetri şi a 
aterizat în mare cu un plescăit slab. Giles şi-a ridicat triumfător 
braţele şi a strigat: 

— Aleluia! 

După câteva secunde, bomba a explodat, aruncându-i în 
spate, pe punte. 

Kevin Rafferty a schimbat semnul „De închiriat” când l-a 
văzut pe Martinez ieşind din casa lui din Eaton Square. Ordinele 
acestuia fuseseră cât se poate de clare. În cazul în care clientul 
încerca să scape, trebuia să presupună că nu avea nicio intenţie 
să-i facă a doua plată datorată pentru bombardarea vasului 
Buckingham şi urma să fie pedepsit cu severitate. 

Ordinul iniţial fusese întărit de comandatul zonal IRA din 
Belfast. Singura modificare pe care o aprobase acesta fusese că 
Rafferty putea alege care dintre cei doi fii ai lui don Diego 
Martinez urma să fie eliminat. Totuşi, cum Diego şi Luis fugiseră 
deja în Argentina şi nu aveau clar nicio intenţie să revină în 
Anglia, chiar don Pedro însuşi rămăsese singurul candidat 
pentru versiunea specială de ruletă rusească a şoferului. 

— Heathrow, a spus Martinez urcându-se în taxi. Rafferty a 
plecat din Eaton Square şi a pornit pe strada Sloane în direcţia 
podului Battersea, ignorând protestele zgomotoase pe care le-a 
auzit în spate. La patru dimineaţa, pe vremea aceea ploioasă, a 
depăşit doar o duzină de maşini înainte de a traversa podul. 
După câteva minute a tras în faţa unui depozit abandonat din 
Lambeth. De îndată ce s-a asigurat că nu era nimeni în preajmă, 
a sărit din taxi, a desfăcut lacătul ruginit de pe uşa exterioară a 
clădirii şi a intrat. A întors taxiul, pregătit pentru o scăpare în 
fugă după ce va fi terminat treaba. 

Rafferty a blocat uşa şi a aprins becul prăfuit, neprotejat, care 
atârna de o grindă în centrul camerei. A scos un pistol din 
buzunarul interior înainte de a se întoarce la taxi. Cu toate că 
avea jumătate din vârsta lui Martinez şi era de două ori mai în 
formă decât fusese vreodată, nu-şi putea permite să-şi asume 
vreun risc. Când un om crede că e gata să moară, adrenalina îi 
inundă organismul şi poate să devină supraom în ultimul efort 
de a supravieţui. In afară de asta, Rafferty bănuia că acum nu 
era prima oară când Martinez se înfrunta faţă în faţă cu 
moartea. Dar de data aceasta nu va fi doar o simplă posibilitate. 

A deschis portiera din spate a taxiului şi a fluturat pistolul 
spre Martinez, arătându-i că trebuie să coboare. 

— Aştia sunt banii pe care ţi-i aduceam, a insistat Martinez, 
ridicând valiza. 


— Te gândeai că mă vei prinde din urmă pe Heathrow, nu? 
Dacă era suma întreagă, Rafferty ştia că nu avea de ales decât 
să-l lase în viaţă. Două sute şi cincizeci de mii de lire? 

— Nu, dar sunt mai mult de douăzeci şi trei de mii. Doar un 
avans, înţelegi. Restul e acasă, aşa că, dacă ne întoarcem... 

Şoferul ştia că imobilul din Eaton Square, împreună cu toate 
celelalte bunuri ale lui Martinez, fuseseră preluate de bancă. Era 
evident că Martinez sperase să ajungă la aeroport înainte ca IRA 
să descopere că nu avea nicio intenţie să-şi respecte 
promisiunile. 

Rafferty a înşfăcat valiza şi a aruncat-o pe bancheta din spate 
a taxiului. Se hotărâse să prelungească moartea lui Martinez 
mai mult decât plănuise iniţial. La urma-urmei, nu avea nimic de 
făcut în ora următoare. 

A făcut semn cu pistolul înspre un scaun din lemn plasat 
direct sub bec. Era deja plin de sânge de la execuțiile 
anterioare. Şi-a împins cu putere victima jos şi, înainte ca don 
Pedro să aibă vreo şansă să reacționeze, i-a legat mâinile la 
spate, dar, oricum, mai făcuse acest lucru de multe ori înainte. 
In cele din urmă, a legat picioarele lui Martinez împreună, după 
care s-a dat înapoi ca să-şi admire opera. 

Acum Rafferty trebuia doar să decidă cât va mai trăi victima. 
Singura lui limită era că trebuia să ajungă la Heathrow la timp 
ca să prindă zborul de dimineaţă spre Belfast. Întotdeauna se 
bucura când vedea pe faţa victimei privirea care însemna că 
spera că ar mai avea vreo şansă de supravieţuire. 

S-a întors la taxi, a deschis valiza lui Martinez şi a numărat 
teancurile de bancnote de cinci lire, nou-nouţe. Cel puţin acum 
spusese adevărul, chiar dacă-i lipseau mai mult de 226.000 de 
lire. A închis fermoarul şi a pus valiza în portbagaj. La urma- 
urmei, lui Martinez nu-i mai trebuiau. 

Ordinele comandantului zonal erau clare: de îndată ce-şi 
termina misiunea, trebuia să lase cadavrul în depozit, iar alt 
agent urma să se ocupe de evacuarea lui. Singurul lucru pe care 
trebuia să-l facă Rafferty era să dea un telefon cu mesajul: 
„Pachetul este gata pentru livrare.” După aceea, trebuia să se 
ducă la aeroport, să lase taxiul şi banii pe nivelul de sus al 
parcării de durată. Alt agent urma să-l ia şi să distribuie banii. 

Rafferty s-a întors la don Pedro, ai cărui ochi nu-l scăpaseră 
din vedere. Dacă şoferului i s-ar fi dat de ales, l-ar fi împuşcat în 


stomac, apoi ar fi aşteptat câteva minute să termine de tipat, 
înainte de a-i trage un al doilea glonţ în zona inghinală. Alte 
țipete ar fi urmat, probabil şi mai tari, până ce i-ar fi băgat forţat 
pistolul în gură. S-ar fi uitat în ochii victimei câteva secunde 
după care, fără niciun avertisment, ar fi tras. Dar asta ar fi 
însemnat trei Împuşcături. Una ar fi putut scăpa neobservată, 
dar trei împuşcături în mijlocul nopţii ar fi atras desigur atenţia. 
Aşa că va respecta ordinele comandantului zonal. Un glonţ, 
niciun țipăt. 

Şoferul i-a zâmbit lui don Pedro, care l-a privit plin de 
speranţă până ce a văzut pistolul îndreptându-se spre gura lui. 

— Deschide-o, a spus Rafferty, ca un stomatolog prietenos 
care se roagă de un copil refractar. Un factor comun pe care-l 
aveau toate victimele lui erau dinţii care clănţăneau. 

Martinez s-a opus şi şi-a înghiţit un dinte în lupta inegală. 
Transpiraţia a început să-i curgă pe cutele cărnoase ale feţei. A 
mai fost lăsat să aştepte câteva secunde înainte de a fi tras 
glonţul, dar n-a auzit decât clincănitul trăgaciului. 

Unii leşinau, unii se holbau neîncrezători, în timp ce alţii 
vomitau violent când îşi dădeau seama că încă mai trăiau. 
Rafferty îi ura pe cei care leşinau. Asta însemna că trebuia să 
aştepte să-şi revină înainte de a repeta procesul. Dar Martinez, 
aşa cum se cuvenea, a rămas treaz. 

Când Rafferty a scos pistolul, ideea lui de sex oral, victimele 
uneori surâdeau, imaginându-şi că ce fusese mai rău trecuse. 
Dar când a răsucit încărcătorul, don Pedro şi-a dat seama că 
urma să moară. Problema era când. La urma-urmei, unde şi cum 
se hotărâse deja. 

Rafferty era întotdeauna dezamăgit când reuşea de prima 
oară. Recordul lui personal era nouă, dar media era cam patru 
sau cinci. Nu că ar fi dat vreo ceapă degerată pe statistici. A 
împins pistolul în gura lui Martinez şi a făcut un pas înapoi. Nu 
voia să se umple de sânge. Argentinianul a fost destul de tont şi 
i s-a opus iar, aşa că a mai pierdut un dinte, de data aceasta 
unul de aur. Rafferty l-a pus în buzunar înainte de a trage a 
doua oară, dar n-a fost răsplătit decât cu un alt clic. A scos iar 
arma sperând să mai scoată vreun dinte, ei bine, jumătate de 
dinte. 

— A treia oară-i cu noroc, a spus Rafferty, împingând ţeava în 
gura lui Martinez şi a tras. Alt eşec. Şoferul era din ce în ce mai 


nerăbdător şi spera că munca din acea dimineaţă îi va fi 
răsplătită la a patra încercare. A răsucit încărcătorul puţin mai 
repede de data aceasta, dar, când s-a uitat, Martinez leşinase. 
Ce dezamăgire. li plăcea ca victimele să fie conştiente când 
glonţul le pătrundea în creier. Cu toate că mai trăiau doar o 
secundă, era o experienţă pe care o îndrăgea. L-a tras pe 
Martinez de păr, i-a deschis forţat gura şi a împins ţeava 
înăuntru. Era gata să tragă a patra oară când telefonul din colţul 
camerei a început să sune. Ecoul metalic insistent în aerul rece 
al nopţii l-a luat pe Rafferty prin surprindere. Telefonul nu mai 
sunase niciodată până atunci. În trecut, îl folosise doar ca să 
formeze numărul şi să spună mesajul din şase cuvinte. 

A scos cu neplăcere ţeava revolverului din gura lui Martinez, 
s-a dus la telefon şi a ridicat receptorul. N-a zis nimic, doar a 
ascultat. 

— Misiunea a fost abandonată, a spus o voce cu un accent 
educat. Nu este nevoie să iei a doua rată. 

Un clic urmat de un bâzâit. 

Rafferty a lăsat receptorul jos. Ar fi dorit să mai învârtă 
cilindrul o dată şi, dacă ar fi reuşit, ar fi raportat că Martinez era 
deja mort când sunase telefonul. Insă îl mai minţise o dată pe 
comandantul zonal şi avea ca dovadă un deget lipsă de la mâna 
stângă. Celor care întrebau le spunea că fusese tăiat de un 
ofiţer britanic în timpul unui interogatoriu, dar nimeni nu-l prea 
credea. 

Şi-a pus revolverul în buzunar şi s-a întors încet la Martinez, 
care era prăbuşit în scaun, ţinându-şi capul între genunchi. S-a 
aplecat şi i-a desfăcut sfoara din jurul încheieturilor şi gleznelor. 
Martinez s-a prăbuşit grămadă pe podea. Şoferul l-a tras în sus 
de păr, l-a aruncat peste umăr de parcă ar fi fost un sac de 
cartofi şi l-a trântit pe podeaua taxiului. Pentru o clipă a sperat 
că i s-ar fi putut opune şi atunci... dar nu avea el norocul ăsta. 

Erau cam la cinci kilometri de aeroport când Martinez şi-a 
revenit pe această lume, nu în cealaltă. Şoferul a urmărit în 
oglinda retrovizoare cum se trezeşte pasagerul său. Martinez a 
clipit de câteva ori înainte de a se uita pe geam la şirurile de 
maşini din suburbie pe lângă care treceau. Când a început să-şi 
dea seama unde este, s-a aplecat şi a vomitat pe toată 
bancheta din spate. Colegul lui Rafferty nu va fi mulţumit. 


Don Pedro a reuşit în cele din urmă să se tragă în sus. A 
studiat cu atenţie felul în care atârna pe marginea banchetei, 
agăţat de ea cu amândouă mâinile, apoi s-a holbat la 
presupusul lui călău. De ce se răzgândise? Poate nu o făcuse. 
Poate doar locul în care urma să fie asasinat se schimbase. Don 
Pedro a înaintat, sperând să i se ofere măcar o şansă de a 
evada, dar şi-a dat seama cu supărare că ochii suspicioşi ai lui 
Rafferty priveau prin oglinda retrovizoare la fiecare câteva 
secunde. 

Rafferty a ieşit de pe magistrală şi a urmat semnele pentru 
parcarea pe termen lung. A condus până la nivelul de sus şi a 
parcat în colţul îndepărtat. A ieşit din maşină, a deschis 
portbagajul şi a desfăcut geanta de voiaj, încântat iar la vederea 
teancurilor noi de bancnote. l-ar fi plăcut să ia banii acasă 
pentru cauză, dar nu putea risca să fie prins cu o asemenea 
sumă de bani, acum că erau atâţia gardieni de pază care 
urmăreau fiecare zbor spre Belfast. 

A scos paşaportul argentinian din valiză, împreună cu un bilet 
la clasa întâi spre Buenos Aires şi zece lire bani lichizi, apoi a 
pus pistolul în valiză; alt lucru cu care nu-şi putea permite să fie 
prins. A închis portbagajul, a deschis portiera şoferului şi a pus 
cheile şi tichetul de parcare sub banchetă pentru colegul care 
va veni să le ia dimineaţa mai târziu. După aceea a deschis 
portiera din spate şi s-a dat la o parte ca să-l lase pe Martinez să 
coboare, dar acesta nu se mişca. Avea de gând s-o ia la fugă? 
Nu, dacă ţinea la viaţa lui. La urma-urmei, nu ştia că şoferul nu 
mai are pistolul. 

Rafferty l-a înşfăcat zdravăn pe Martinez de cot, l-a tras afară 
din maşină şi l-a îndreptat spre cea mai apropiată ieşire. Doi 
bărbaţi i-au depăşit pe scară în timp ce se îndreptau spre parter. 
Rafferty nu s-a uitat de două ori la ei. 

Niciunul n-a scos o vorbă pe lungul drum care ducea către 
terminal. Când au ajuns în aeroport, Rafferty i-a dat lui Martinez 
paşaportul, biletul şi cele zece lire. 

— Şi restul? s-a răstit don Pedro. Pentru că oamenii tăi 
evident n-au reuşit să scufunde nava Buckingham. 

— Consideră că ai noroc că mai trăieşti, a spus Rafferty, apoi 
s-a întors repede şi a dispărut în mulţime. 

Pentru o clipă, don Pedro s-a gândit să se întoarcă la taxi şi 
să-şi ia banii, dar doar o clipă. A preferat atunci, cu neplăcere, 


să se îndrepte spre biroul British Airways South American şi i-a 
dat biletul femeii de la casă. 

— Bună dimineaţa, domnule Martinez, a spus ea. Sper că aţi 
avut un sejur plăcut în Anglia. 

— De ce ai un ochi vânăt, tată? a întrebat Sebastian când s-a 
alăturat familiei la micul dejun în salonul de pe Buckingham, mai 
târziu în acea dimineaţă. 

— Mama ta m-a pocnit când am îndrăznit să-i sugerez că 
sforăie, a răspuns Harry. 

— Eu nu sforăi, a zis Emma, ungându-şi încă o felie de toast. 

— Cum ai putea să ştii dacă sforăi sau nu când dormi? a spus 
Harry. 

— Şi tu, unchiule Giles? Ţi-a rupt mama mâna când i-ai 
sugerat că sforăie? a întrebat Seb. 

— Eu nu sforăi! a repetat Emma. 

— Seb, a spus Samantha fermă, nu ar trebui să-i pui nimănui 
o întrebare dacă ştii că nu vrea să răspundă. 

— Ai vorbit ca o adevărată fiică a unui diplomat, a comentat 
Giles, zâmbindu-i prietenei lui Seb. 

— Ai vorbit ca un politician care nu vrea să-mi răspundă, a zis 
Seb. Dar sunt decis să aflu... 

— Bună dimineaţa, vă vorbeşte căpitanul, s-a auzit o voce 
spartă în difuzoare. Navigam în prezent cu o viteză de douăzeci 
şi două de noduri. Temperatura este de şaizeci şi nouă de grade 
Fahrenheit şi nu aşteptăm nicio modificare a vremii în 
următoarele douăzeci şi patru de ore. Sper să aveţi o zi plăcută 
şi să profitaţi de toate avantajele minunate pe care vi le poate 
oferi Buckingham, mai ales de şezlonguri şi de piscina de pe 
puntea solară care este singura de pe acest vapor. A urmat o 
pauză lungă, după care a continuat. Unii pasageri m-au întrebat 
ce a fost zgomotul acela puternic care i-a trezit în mijlocul 
nopţii. Se pare că în jurul orei trei dimineaţa, Marina Militară 
efectua exerciţii în Atlantic şi, cu toate că erau la câteva mile 
marine depărtare, pe o noapte atât de senină au părut 
considerabil mai aproape. Imi cer scuze tuturor care au fost 
treziţi de aceste zgomote, dar după ce am servit în Marina 
Militară Regală în timpul războiului, sunt conştient că manevrele 
de noapte trebuie executate. Totuşi, pot să asigur pasagerii că 
nu s-au aflat deloc în pericol. Mulţumesc şi bucuraţi-vă de restul 
zilei. 

Lui Sebastian i s-a părut că domnul căpitan citea dintr-un 
scenariu dinainte pregătit şi, uitându-se la mama lui şi-a dat 
seama cine-l scrisese. 


— Aş vrea să fiu membru al consiliului director, a spus el. 

— De ce? a întrebat Emma. 

— Pentru că atunci, a spus el, privind-o direct în ochi, aş 
putea să aflu ce s-a întâmplat cu adevărat azi-noapte. 


* 


Cei zece oameni au rămas în picioare după ce Emma s-a 
aşezat în capul mesei, o masă nefamiliară, dar sala de bal de pe 
MV Buckingham nu fusese proiectată pentru întruniri de urgenţă 
ale consiliului. 

Când s-a uitat la colegii ei, a observat că niciunul nu zâmbea. 
Majoritatea înfruntaseră multe crize în timpul vieţii, dar nimic de 
o asemenea amploare. Chiar şi buzele amiralului Summers erau 
strânse pungă. Emma şi-a deschis mapa albastră din piele din 
faţa ei, un cadou de la Harry când fusese numită pentru prima 
oară preşedinte. El era acela, s-a gândit ea, care o alertase 
prima oară despre posibilitatea existenţei unei crize şi apoi 
rezolvase situaţia. 

— Nu este nevoie să vă zic că tot ceea ce vom discuta astăzi 
trebuie să rămână strict secret, pentru că nu aş exagera dacă aş 
spune că viitorul liniei maritime Barrington's, ca să nu mai 
menţionăm siguranţa tuturor celor aflaţi la bord, este în joc, a 
zis ea. 

Emma s-a uitat la agenda pregătită de Philip Webster, 
secretarul companiei, cu o zi înainte de a porni din Avonmouth. 
Era, evident, depăşită de evenimente. Exista un singur reper pe 
agenda revizuită şi anume singurul subiect care urma să fie 
discutat în acea zi. 

— Voi începe, a spus Emma, prin a vă raporta, fără să fie 
înregistrate, evenimentele care au avut loc în primele ore ale 
acestei zile şi apoi vom decide cum trebuie să acţionăm. Am 
fost trezită de soţul meu chiar după ora trei... 

După douăzeci de minute, Emma şi-a mai verificat o dată 
notițele. Simţea că acoperise totul din trecut, dar accepta că nu 
avea nicio posibilitate de a prevedea viitorul. 

— Am scăpat de tot? a întrebat amiralul după ce Emma a 
solicitat să-i fie puse întrebările. 

— Majoritatea pasagerilor au acceptat explicaţiile căpitanului 
fără să pună întrebări. A întors o pagină din agendă. Totuşi, 


până acum, ni s-au plâns treizeci şi patru de pasageri. Toţi, cu 
excepţia unuia, au acceptat o altă călătorie cu Buckingham în 
viitor, fără plată, drept compensație. 

— Şi puteţi fi siguri că vor fi şi mai mulţi, a spus Bob Bingham, 
asprimea lui nordică întrerupând calmul aparent al celorlalți 
membri. 

— De ce spuneţi asta? a întrebat Emma. 

— De îndată ce pasagerii vor afla că tot ce au de făcut pentru 
a obţine o excursie gratuită e să scrie o scrisoare de reclamaţie, 
majoritatea vor fugi în cabine şi vor pune iute stiloul pe hârtie. 

— Poate nu toţi gândesc aşa, a comentat amiralul. 

— De aceea sunt în consiliu, a spus Bingham, fără să cedeze. 

— Ne-aţi spus, doamnă preşedinte, că toţi pasagerii, cu 
excepţia unuia, au fost mulţumiţi de perspectiva unei excursii 
gratuite, a zis Jim Knowles. 

— Da, a spus Emma. Din păcate, un pasager american 
ameninţă că va da compania în judecată. Spune că era pe punte 
azi-noapte şi nu era nici urmă de Marina Militară, dar tot a ajuns 
să aibă o gleznă scrântită. 

Brusc, toţi membrii consiliului au început să vorbească în 
acelaşi timp. Emma a aşteptat să se liniştească. 

— Am o întâlnire cu domnul - şi-a verificat dosarul- Hayden 
Rankin, la ora douăsprezece. 

— Câţi americani sunt la bord? a întrebat Bingham. 

— Cam o sută. De ce vrei să ştii, Bob? 

— Să sperăm că nu mulţi dintre ei sunt vânători ambulanți de 
avocaţi, altfel vom avea procese la tribunal tot restul vieților. În 
jurul mesei s-au auzit râsete nervoase. Doar asigură-mă, Emma, 
că domnul Rankin nu este avocat. 

— Şi mai rău, a zis Emma. E politician. Senator în Congres 
pentru Louisiana. 

— Un vierme fericit că se află într-un butoi cu mere 
proaspete, a spus Dobbs, un membru al consiliului care vorbea 
rareori. 

— Nu înţeleg, bătrâne, a spus Clive Anscott, de cealaltă parte 
a mesei. 

— Un politician local care crede că a găsit ocazia să-şi facă 
numele cunoscut de naţiune. 

— Asta ne mai lipsea, a comentat Knowles. 


Membrii consiliului au tăcut o vreme, până ce Bob Bingham a 
spus calm: 

— Va trebui să-l omorâm. Singura problemă e cine va apăsa 
pe trăgaci. 

— Ar trebui să fiu eu, a spus Giles, pentru că sunt celălalt 
vierme din butoi. Dobbs a părut stânjenit, după cum se 
cuvenea. Voi încerca să mă lovesc de el înainte de a se întâlni 
cu doamna preşedinte şi să văd dacă pot aranja ceva. Să 
sperăm că este democrat. 

— Mulţumesc, Giles, a zis Emma, care tot nu se obişnuise ca 
fratele ei să-i spună doamnă preşedinte. 

— Ce daune a suferit nava în urma exploziei? a întrebat Peter 
Maynard, care tăcuse până atunci. 

Toţi ochii s-au întors către celălalt capăt al mesei, unde stătea 
căpitanul Turnbull. 

— Nu atâtea câte m-am temut la început, a zis căpitanul, 
ridicându-se. Una dintre cele patru elice principale a fost 
afectată de explozie şi n-o putem înlocui până ce nu ne vom 
întoarce la Avonmouth. Şi sunt şi câteva avarii ale carenei, dar 
sunt superficiale. 

— Ne vor încetini? a întrebat Michael Carrick. 

— Nu destul cât să observe cineva că facem douăzeci şi două 
de noduri şi nu douăzeci şi patru. Celelalte trei elice 
funcţionează normal şi cum am plănuit de la început să ajungem 
în New York pe patru, dimineaţa, doar un pasager cu simţ de 
observaţie foarte ascuţit îşi va da seama că am rămas cu câteva 
ore în urma programului. 

— Aş paria că domnul congresmen Rankin va observa, a spus 
Knowles. Şi cum le veţi explica avariile echipajului? 

— N-o voi face. Nu sunt plătiţi să pună întrebări. 

— Dar drumul de întoarcere la Avonmouth? a întrebat Dobbs. 
Vom ajunge la timp? 

— Inginerii noştri vor munci întruna la carena avariată în 
timpul celor treizeci şi şase de ore cât vom sta în New York, aşa 
că, până ce vom porni la drum, vom fi în formă ca la Bristol. 

— Bun spectacol, a spus amiralul. 

— Dar aceasta este cea mai mică dintre problemele noastre, 
a spus Anscott. Nu uitaţi că avem o celulă IRA la bord şi naiba 
ştie ce vor mai plănui în restul drumului. 


— Trei dintre ei au fost deja arestaţi, a zis căpitanul. Au fost 
literalmente puşi în lanţuri şi vor fi predaţi autorităţilor când 
vom sosi în New York. 

— Nu este posibil să mai fie şi alţi membri IRA la bord? a 
întrebat amiralul. 

— Conform generalului Scott-Hopkins, o celulă IRA are patru 
sau cinci membri. Deci da, este posibil să mai fie vreo doi la 
bord, dar probabil vor sta liniştiţi după arestarea colegilor lor. 
Misiunea le-a eşuat în mod clar, lucru de care nu doresc să li se 
amintească la Belfast. Şi pot confirma că bărbatul care a dus 
florile în cabina doamnei preşedinte nu mai este pe vas - 
probabil a debarcat înainte de pornirea noastră. Bănuiesc că, 
dacă mai sunt şi alţii, nu ni se vor alătura pe drumul de 
întoarcere. 

— Pot să mă gândesc la ceva la fel de primejdios ca IRA sau 
congresmenul Rankin, a spus Giles. Ca un politician iscusit, 
membrul pentru Bristol Docklands a atras imediat atenţia 
consiliului. 

— La cine sau la ce te gândeşti? l-a întrebat Emma, uitându- 
se la el. 

— La cea de-a patra putere în stat. Nu uita că am invitat 
ziarişti în această excursie, sperând să obţinem o presă bună. 
Acum au exclusivitatea. 

— Adevărat, dar nimeni în afara celor de aici nu ştie exact ce 
s-a întâmplat azi-noapte şi, oricum, doar trei ziarişti au acceptat 
invitaţia noastră - Telegraph, Mails Express. 

— Cu trei prea mulţi, a zis Knowles. 

— Cel de la Express este corespondentul de călătorie, a zis 
Emma. De obicei seara este criţă aşa că m-am asigurat că are 
cel puţin două sticle de Johnnie Walker şi una de Gordon's în 
cabină. Mai] a sponsorizat douăsprezece călătorii gratuite pentru 
acest vas, aşa că este puţin probabil să scoată un ziar cu 
probleme. Dar Derek Hart de la Telegraph deja sapă de colo- 
colo şi pune întrebări. 

— „Nemilosul”, după cum i se spune în presă, a zis Giles. 
Trebuie să-i ofer o poveste şi mai bună ca să-l ţin ocupat. 

— Ce ar putea fi mai bun decât posibila scufundare de către 
IRA a lui Buckingham în prima sa călătorie? 

— Posibila distrugere a Britaniei de guvernul laburist. Suntem 
pe punctul de a anunţa că vom solicita un împrumut de 1,5 


miliarde de la Banca Mondială pentru a evita scăderea lirei 
sterline. Editorul de la Te/egraph va umple fericit câteva pagini 
cu această noutate. 

— Chiar dacă o va face, a zis Knowles, când sunt atâtea de 
pierdut, doamnă preşedinte, cred că ar trebui să ne pregătim 
pentru ce este mai rău. La urma-urmei, dacă politicianul nostru 
american se decide să expună problema în public sau, Doamne 
fereşte, IRA a programat vreo continuare, aceasta ar putea fi 
prima şi ultima călătorie a lui Buckingham. 

A mai urmat o tăcere lungă înainte ca Dobbs să spună: 

— Ei bine, le-am promis pasagerilor că acesta va fi un voiaj pe 
care nu-l vor uita niciodată. 

Nimeni n-a râs. 

— Domnul Knowles are dreptate, a spus Emma. Dacă aceste 
probleme vor deveni reale, nu ne vor salva oricâte călătorii 
gratuite sau sticle de gin. Preţul acţiunilor noastre va scădea 
peste noapte, rezervele companiei vor scădea drastic şi 
pasagerii vor dispărea dacă vor prinde de veste că există vreo 
şansă ca oameni cu bombe de la IRA să stea în cabina alăturată. 
Securitatea pasagerilor noştri este de importanţă primordială. 
Gândindu-ne la aceasta, sugerez să vă petreceţi restul zilei 
strângând cum puteţi toate informaţiile şi calmând în acelaşi 
timp şi pasagerii. Eu voi rămâne în cabina mea, aşa că, dacă 
aflaţi ceva, ştiţi unde voi fi. 

— Nu este o idee bună, a spus Giles, hotărât. Emma a părut 
surprinsă. Doamna preşedinte trebuie să fie văzută pe puntea 
solară, relaxându-se şi amuzându-se, lucru care va convinge 
mai bine pasagerii că nu au de ce să se îngrijoreze. 

— Bine spus, a comentat amiralul. 

Emma a încuviinţat şi era gata să plece de la locul ei pentru a 
indica terminarea întrunirii când Philip Webster, secretarul 
companiei, a mormăit: 

— Alte probleme? 

— Nu cred, a zis Emma, care era deja în picioare. 

— Mai e ceva, doamnă preşedinte, a spus Giles. Emma s-a 
aşezat la loc. Acum că sunt membru al guvernului, trebuie să 
demisionez din funcţia de director al companiei pentru că nu mi 
se permite să am un post din care obţin un profit în timp ce o 
servesc pe Maiestatea Sa. Imi dau seama că sună puţin cam 
pompos, dar aşa jură fiecare nou ministru. Şi, în orice caz, m-am 


alăturat consiliului doar pentru a mă asigura că maiorul Fisher 
nu devine preşedinte. 

— Slavă Domnului că nu mai e în consiliu, a spus amiralul. 
Dacă ar fi fost, toată lumea ar fi aflat până acum ce s-a 
întâmplat. 

— Poate de aceea, în primul şi în primul rând, nu mai este în 
consiliu, a sugerat Giles. 

— Dacă aşa stau lucrurile, va păstra tăcerea, doar dacă, 
bineînţeles, nu vrea să fie arestat pentru că a ajutat şi a 
încurajat terorişti. 

Emma a dat din umeri, nedorind să creadă că nici măcar 
Fisher nu s-ar cobori într-atât. Totuşi, după experienţele lui Giles 
atât la şcoală, cât şi în armată, Emma n-a fost surprinsă că 
atunci când Fisher începuse să lucreze pentru lady Virginia, nu o 
făcuse pentru a o ajuta. S-a întors către fratele ei. 

— Şi, pe o notă mai veselă, aş vrea să înregistrăm mulţumirile 
noastre pentru Giles care a fost director al companiei în 
asemenea momente dificile. Totuşi, demisia sa va crea două 
locuri libere în consiliu, pentru că şi sora mea, dr. Grace 
Barrington, a demisionat şi ea. Poate mă puteţi sfătui care 
candidaţi ar putea fi luaţi în consideraţie pentru a-i înlocui? a zis 
ea, uitându-se în jurul mesei. 

— Poate mi se permite să fac o sugestie, a spus amiralul. Toţi 
s-au întors spre bătrânul marinar. Barrington este o firmă din 
vest care are puternice legături locale. Doamna noastră 
preşedinte face parte din familia Barrington, aşa că poate e 
timpul să ne întoarcem spre generaţia mai tânără, deci îl invit 
pe domnul Sebastian Clifton să se alăture consiliului, 
permiţându-ne să continuăm tradiţia familiei. 

— Dar nu are decât douăzeci şi patru de ani! a protestat 
Emma. 

— Deci nu este mult mai tânăr decât vârsta la care iubita 
noastră regină s-a urcat pe tron, i-a amintit amiralul. 

— Cedric Hardcastle, care este o vulpe bătrână, l-a considerat 
pe Sebastian suficient de bun ca să-i fie asistent personal la 
Farthing's Bank, a intervenit Bob Bingham, făcându-i Emmei cu 
ochiul. Şi am fost informat că a fost promovat recent ca adjunct 
al diviziei de proprietăţi bancare. 


— Şi vă pot spune confidenţial, a zis Giles, că atunci când am 
intrat în guvern, nu am ezitat să-i încredinţez lui Sebastian 
portofoliul de acţiuni al familiei. 

— Atunci tot ce-mi mai rămâne de făcut, a spus amiralul, este 
să propun ca Sebastian Clifton să fie invitat să se alăture 
consiliului Liniei Maritime Barrington's. 

— Sunt încântat să vă susţin, a zis Bingham. 

— Eu mărturisesc că sunt stânjenită, a spus Emma. 

— Asta-i o noutate, a comentat Giles, ceea ce a destins 
atmosfera. 

— Pot să propun un vot, doamnă preşedinte? a întrebat 
Webster. Emma a încuviinţat şi s-a aşezat iar pe scaun. Amiralul 
Summers a propus, a continuat secretarul companiei, iar 
domnul Bingham l-a susţinut ca domnul Sebastian Clifton să fie 
invitat să facă parte din consiliul firmei Barrington's. S-a oprit o 
clipă înainte de a întreba: Cine este pentru? Toţi au ridicat 
mâinile, cu excepţia Emmei şi lui Giles. Împotrivă? Nu s-a ridicat 
nicio mână. Aplauzele care au urmat au făcut-o pe Emma să fie 
foarte mândră. 

Declar prin urmare că domnul Sebastian Clifton a fost ales ca 
membru al consiliului firmei Barrington's. 

— Să ne rugăm să mai existe un consiliu căruia să i se alăture 
Seb, i-a şoptit Emma fratelui ei, după ce secretarul companiei a 
declarat întrunirea încheiată. 


* 


— Întotdeauna mi s-a părut că e acolo sus cu Lincoln şi 
Jefferson. 

Un bărbat de vârstă mijlocie, îmbrăcat cu o bluză deschisă la 
gât şi o jachetă sport, s-a uitat în sus, dar nu a închis cartea. | se 
vedeau câteva şuviţe de păr blond, subţire, care fuseseră 
aranjate încercând să-i ascundă începutul de chelie prematură. 
Un baston era proptit de scaun. 

— Îmi cer scuze, a spus Giles. N-am vrut să vă întrerup. 

— Nicio problemă, a spus bărbatul o lălăială sudică de 
neconfundat, dar tot nu şi-a închis cartea. De fapt sunt stânjenit 
întotdeauna, a mai zis el, de cât de puţine ştim despre istoria 
ţării voastre, în timp ce voi păreţi atât de bine informaţi despre 
a noastră. 


— Asta e din cauză că nu mai trebuie să conducem jumătate 
din lume, a zis Giles, în timp ce voi păreţi gata s-o faceţi. Dar mă 
gândesc dacă un om într-un scaun cu rotile ar putea fi ales 
preşedinte în a doua jumătate a secolului douăzeci, a mai spus 
el, privind căruciorul bărbatului. 

— Mă îndoiesc, a spus americanul, oftând. Kennedy l-a învins 
pe Nixon din cauza unei dezbateri la TV. Dacă aţi auzit la radio, 
aţi fi crezut că a câştigat Nixon. 

— Nimeni nu te poate vedea transpirând la radio. 

Americanul a ridicat o sprânceană. 

— Cum de sunteţi aşa de bine informat despre politica 
americană? 

— Sunt membru în parlament. Şi dumneavoastră? 

— Sunt congresmen de stat din Baton Rouge. 

— Şi cum nu cred că aveţi mai mult de patruzeci de ani, mă 
gândesc că doriţi să ajungeţi la Washington. 

Rankin a zâmbit, dar n-a spus nimic. 

— E rândul meu să pun o întrebare. Care este numele soţiei 
mele? 

Giles şi-a dat seama că a fost înfrânt. 

— Rosemary, a zis el. 

— Deci am stabilit că această întâlnire n-a fost o coincidenţă, 
sir Giles. Cu ce vă pot ajuta? 

— Trebuie să discutăm despre noaptea trecută. 

— Nu sunt surprins, pentru că n-am nicio îndoială că sunteţi 
printre puţinii de la bordul navei care ştie ce s-a întâmplat cu 
adevărat dimineaţa devreme. 

Giles s-a uitat în jur. Mulţumit că nu-i auzea nimeni, a spus: 

— Vasul a fost ţinta unui atac terorist, dar, din fericire, am 
reuşit să... 

Americanul a dat din mână, plictisit. 

— Nu vreau să aflu detaliile. Spuneţi-mi doar cum vă pot 
ajuta. 

— Încercaţi să vă convingeţi compatrioţii aflaţi la bord că 
Marina Militară era cu adevărat acolo. Dacă reuşiţi asta ştiu pe 
cineva care vă va fi etern recunoscător. 

— Sora dumneavoastră? 

Giles a încuviinţat, fără să mai fie surprins. 

— Mi-am dat seama că este o problemă serioasă când am 
văzut-o devreme pe puntea solară, arătând de parcă nu avea 


nicio problemă pe lume. Asta nu e acţiunea unui preşedinte 
încrezător despre care am sentimentul că nu e deloc interesat 
de bronzat. 

— Mea culpa. Dar ne înfruntăm cu... 

— După cum am spus, scutiţi-mă de detalii. Ca şi el, a zis 
omul, arătând o fotografie de pe coperta cărţii, nu mă 
interesează ziarele de mâine. Sunt politician de multă vreme, 
aşa că voi face ce m-aţi rugat. Totuşi, sir Giles, asta înseamnă 
că-mi rămâneţi dator. Şi puteţi fi sigur că va veni o vreme când 
vă voi cere ajutorul, a adăugat el, întorcându-se la Viața lui 
Roosevelt. 


— Am ajuns deja? a întrebat Sebastian când el şi Samantha li 
s-au alăturat părinţilor pentru micul dejun. 

— De peste o oră, a spus Emma. Majoritatea pasagerilor a 
coborât deja. 

— E prima ta vizită la New York, a spus Sam când Seb s-a 
aşezat lângă ea şi nu mai avem decât treizeci şi şase de ore 
înainte de a ne întoarce în Anglia aşa că nu avem niciun 
moment de pierdut. 

— De ce rămâne nava în port doar treizeci şi şase de ore? a 
întrebat Seb. 

— Câştigi bani doar când te mişti şi, în afară de asta, taxele 
portuare sunt groaznic de mari. 

— Vă amintiţi prima călătorie la New York, domnule Clifton? a 
întrebat Samantha. 

— Sigur că da, a spus Harry emoţionat. Am fost arestat pentru 
o crimă pe care nu o comisesem şi am stat următoarele şase 
luni într-o închisoare americană. 

— Ah, îmi pare rău, a spus Samantha, amintindu-şi povestea 
pe care i-o spusese Seb mai demult. Am fost lipsită de tact să vă 
amintesc această experienţă groaznică. 

— Nu m-am mai gândit la ea, a zis Harry. Dar vreau să mă 
asigur că Seb nu este şi el arestat în prima lui vizită, pentru că 
nu doresc să devină o tradiţie de familie. 

— Nicio şansă, a spus Samantha. Am planificat deja vizite la 
Metropolitan, Central Park, Sardi's şi Frick. 

— Muzeul preferat al lui Jessica, a zis Emma. 


— Deşi n-a ajuns niciodată să-l viziteze, a spus Seb. 

— Nu trece o zi să nu-i simt lipsa, a spus Emma. 

— lar eu aş fi dorit s-o fi cunoscut-o mai bine, a zis Sam. 

— Eram sigur, a comentat Seb, că voi muri înaintea surorii 
mele mai mici. A urmat o tăcere îndelungată înainte ca Seb, 
dorind clar să schimbe subiectul, a întrebat: 

— Nu vom vizita niciun club de noapte? 

— Nu avem timp pentru frivolităţi, a zis Samantha. Oricum, 
tata ne-a luat două bilete la teatru. 

— Şi ce veţi vedea? a întrebat Emma. 

— Hello, Dolly! 

— Şi asta nu e frivolă? s-a interesat Harry. 

— Tata consideră Wagner Ring Cycle puţin prea la modă, a 
explicat Seb înainte de a întreba: Unde e unchiul Giles? 

— A părăsit vasul printre primii, i-a zis Emma, în timp ce un 
ospătar îi mai turna o ceaşcă de cafea. Ambasadorul nostru l-a 
târât la Naţiunile Unite ca să-şi revadă discursul înainte de 
sesiunea de după-masă. 

— Poate ar trebui să vizităm şi sediul ONU? a sugerat Sam. 

— Nu prea cred, a spus Seb. Ultima oară când am asistat la 
unul dintre discursurile unchiului meu, a avut un atac de cord 
imediat după aceea şi nu a reuşit să devină şeful Partidului 
Laburist. 

— Asta nu mi-ai spus! 

— Sunt multe pe care nu le ştii încă despre familia noastră, a 
recunoscut Seb. 

— Ceea ce-mi aminteşte, a zis Harry, că nu am avut încă 
ocazia să te felicit pentru că ai fost ales în consiliu. 

— Mulţumesc, tată. Şi acum, după ce am citit minutele ultimei 
întruniri, de abia aştept - Seb s-a uitat la privirea neliniştită a 
mamei sale - să-i întâlnesc pe ceilalţi membri ai consiliului, mai 
ales pe amiral. 

— O adevărată figură, a spus Emma, cu toate că se întreba 
dacă următoarea întrunire nu va fi ultima pentru ea, pentru că, 
dacă se afla adevărul, nu avea de ales decât să demisioneze. 
Totuşi, în timp ce amintirea ultimei zile pe mare începea să se 
şteargă, s-a relaxat şi s-a simţit puţin mai încrezătoare acum că 
Buckingham andocase în New York. S-a uitat pe geam. După cât 
putea zări, nu erau ziarişti la baza pasarelei, lătrând şi agitându- 
se şi aprinzând fleşurile. Poate erau mai interesaţi de alegerile 


prezidenţiale. Dar nu va răsufla uşurată decât abia când 
Buckingham va porni înapoi spre Avonmouth. 

— Şi tu ce vei face toată ziua, tată? s-a interesat Seb, 
întrupând reveria mamei sale. 

— Trebuie să iau prânzul cu editorul meu, Harold Guinzburg. 
Desigur voi afla ce a plănuit pentru ultimul meu roman şi ce 
părere are despre el. 

— E vreo speranţă pentru un exemplar în avans pentru 
mama? a întrebat Samantha. Este un fan atât de înfocat. 

— Desigur, a spus Harry. 

— Nouă dolari şi nouăzeci şi nouă de cenți, a spus Seb, 
întinzând mâna. Samantha a pus un ou fiert în ea. Şi tu, mamă? 
Vreun plan de vopsire a carenei? 

— N-o încuraja, a zis Harry, serios. 

— Voi cobori ultima şi mă voi întoarce prima la bord. Cu toate 
că intenţionez să-l vizitez pe vărul meu, Alistair, ca să mă scuz 
că n-am participat la funeraliile mătuşii Phyllis. 

— Atunci Seb era la spital, i-a amintit Harry. 

— Deci cu ce vom începe? a întrebat Seb, împăturindu-şi 
şerveţelul. 

Sam s-a uitat pe geam să vadă cum e vremea. 

— Vom lua un taxi spre Central Park şi vom face o buclă 
înainte de a vizita Metropolitanul. 

— Atunci mai bine să pornim, a spus Seb, ridicându-se de la 
masă. Să aveţi o zi bună, onoraţi părinţi. 

Emma a zâmbit când cei doi au ieşit din salon, mână în mână. 

— As vrea să ştiu dacă se culcă împreună. 

— Emma, e a doua jumătate a secolului XX şi, hai s-o spunem 
de-a dreptul, nu suntem noi în poziţia de a... 

— Nu, nu era vorba de morală, a zis Emma. Doar că aş fi 
putut vinde cabina suplimentară. 


4 

— Foarte bine că aţi revenit cu avionul aşa de repede, 
domnule colonel, a spus sir Alan Redmague, de parcă ar fi avut 
de ales. 

Comandantului SAS îi fusese înmânată o telegramă în 
momentul în care debarcase de pe Buckingham la New York. O 
maşină îl dusese în viteză la JFK de unde luase primul zbor spre 
Londra. Altă maşină cu şofer îl aşteptase la baza treptelor 
aeroportului Heathrow. 

— Secretarul de cabinet s-a gândit că aţi vrea să vedeţi 
ziarele de dimineaţă, a spus şoferul înainte de a porni spre 
Whitehall. 5 

ÎN INIMILE VOASTRE ŞTIŢI CĂ A PIERDUT era titlul principal din 
Telegraph. Colonelul a întors paginile încet, dar nu se spunea 
nimic de Buckingham şi nu era niciun articol semnat Derek Hart, 
pentru că, dacă ar fi fost, în ciuda victoriei electorale la mustață 
a lui Lyndon Johnson în fața lui Barry Goldwater, acesta ar fi 
apărut, desigur, pe prima pagină. 

Buckingham era în paginile din mijloc din Daily Express cu un 
raport răsunător al corespondentului de călătorie care exagera 
plăcerile traversărilor Atlanticului pe cel mai nou pachebot de 
lux. In Daily Mail apăreau fotografii cu cei doisprezece cititori 
norocoşi care pozau în faţa Statuii Libertăţii. Alte douăsprezece 
bilete gratuite oferite pentru un moment dat din viitor asigurau 
că n-au fost niciun fel de inconveniente cauzate de Marina 
Militară. 

După o oră, fără să-şi fi schimbat hainele sau să fi avut timp 
să se bărbierească, colonelul Scott-Hopkins stătea vizavi de 
secretarul de cabinet în biroul din Downing Street, nr. 10. 

Colonelul a început cu un raport detaliat înainte de a 
răspunde la întrebările lui sir Alan. 

— Ei, a ieşit cel puţin ceva bun din asta, a spus sir Alan, 
scoțând o geantă diplomat din piele de sub birou şi punând-o 
deasupra. Mulțumită seriozităţii de care au dat dovadă colegii 
noştri de la SAS, am localizat un depozit IRA în Battersea. Am 
recuperat mai mult de douăzeci şi trei de mii de lire, bani lichizi, 
din portbagajul unui taxi care l-a dus pe Martinez la Heathrow. 
Bănuiesc că Rafferty, Kevin „patru degete” va fi în curând 
poreclit „trei degete”, dacă nu-i va putea explica comandantului 
zonal ce s-a întâmplat cu banii. 


— Şi Martinez? Unde e acum? 

— Ambasadorul nostru din Buenos Aires m-a asigurat că 
frecventează locurile lui obişnuite. Nu cred că-l vom mai vedea 
pe el sau pe cei doi fii ai săi la Wimbledon sau Ascot vreodată. 

— lar Doherty şi compatrioţii săi? 

— În drum spre Irlanda de Nord, de data aceasta nu pe un 
pachebot de lux, ci pe o navă a Marinei Militare Regale. De 
îndată ce vor ajunge în Belfast, vor fi transportaţi de urgenţă 
direct la cea mai apropiată închisoare. 

— Sub ce acuzaţie? 

— Asta nu s-a hotărât încă, a spus sir Alan. 

— Doamna Clifton m-a avertizat că un ziarist de la Telegraph 
adulmeca de jur-împrejur, punând prea multe întrebări. 

— Derek Hart. Afurisitul a ignorat povestea cu IMF pe care i-a 
servit-o Giles, a mers mai departe şi a completat dosarul cu 
incidentul de la Marina Militară în momentul în care a ajuns în 
New York. Totuşi, erau atâţia „dacă” şi „dar” în articol, încât nu 
a fost greu să-l convingem pe editor să-l scoată din ziar, mai 
ales pentru că era mult mai interesat să afle cum Leonid 
Brejnev, un om de şcoală veche, a reuşit să-l înfrângă pe 
Hruşciov printr-o lovitură surpriză. 

— Şi cum a reuşit? a întrebat colonelul. 

— Îţi sugerez să citeşti ediţia de mâine din Telegraph. 

— lar Hart? 

— Mi s-a spus că e în drum spre Johannesburg pentru a 
încerca să obţină un interviu cu un terorist pe nume Nelson 
Mandela, ceea ce s-ar putea dovedi dificil, având în vedere că 
omul e în închisoare de mai mult de doi ani şi niciunui ziarist nu i 
s-a permis accesul la el. 

— Asta înseamnă că echipa mea nu mai trebuie să protejeze 
familia Clifton? 

— Nu încă, a zis sir Alan. Cred că IRA îşi va pierde interesul 
pentru familiile Barrington şi Clifton acum că don Pedro nu mai e 
aici să plătească. Totuşi, trebuie să-l conving pe Harry Clifton să 
mă ajute în altă problemă. Colonelul a ridicat o sprânceană, dar 
secretarul de cabinet doar s-a ridicat şi a dat mâna cu ofiţerul 
comandant al SAS. Ţinem legătura, s-a mulţumit el să spună. 


* 


— Te-ai hotărât? a întrebat Seb când treceau de Boathouse 
Cafe pe partea estică a Central Park. 

— Da, a zis Samantha, dându-i drumul la mână. Seb s-a întors 
cu faţa la ea şi a aşteptat nerăbdător. Am scris deja la King's 
College şi le-am spus că accept să-mi dau doctoratul la London 
University. 

Seb a sărit în sus încântat şi a strigat: 

— Să fie într-un ceas bun! cât a putut de tare. Nimeni nu s-a 
uitat la ei, dar erau în New York. Asta înseamnă că te vei muta 
cu mine de îndată ce voi găsi alt apartament? Am putea chiar 
să-l alegem împreună, a adăugat el înainte ca ea să apuce să 
răspundă. 

— Eşti sigur că vrei asta cu adevărat? a întrebat Samantha, 
liniştită. 

— N-aş putea fi mai sigur, a spus Seb, luând-o în braţe. Şi cum 
universitatea ta e în Strand, iar eu lucrez în City, poate am 
putea găsi un loc prin Islington? 

— Eşti sigur? a repetat Samantha. 

— La fel de sigur ca faptul că Bristol Rovers nu va câştiga 
cupa. 

— Cine sunt Bristol Rovers? 

— Nu ne cunoaştem suficient de bine ca să te încarc cu 
problemele lor, a zis Seb, pe când ieşeau din parc. Poate dacă 
vom avea timp, mult timp, îţi voi povesti despre cei unsprezece 
bărbaţi care mi-au distrus regulat după-amiezile de sâmbătă, a 
mai zis el, când intrau pe Fifth Avenue. 


* 


Când Harry a intrat în biroul de la Viking Press, o tânără pe 
care a recunoscut-o, îl aştepta la receptie. 

— Bună dimineața, domnule Clifton, a spus secretara lui 
Harold Guinzburg, ieşindu-i în întâmpinare. El s-a întrebat câţi 
autori erau întâmpinați astfel. Domnul Guinzburg de abia 
aşteaptă să vă vadă. 

— Mulţumesc, Kirsty, a zis Harry. Ea l-a condus prin holul 
lambrisat cu stejar al editorului, împodobit cu fotografii ale 
foştilor şi actualilor autori: Hemingway, Shaw, Fitzgerald şi 
Faulkner. S-a întrebat dacă trebuie să mori ca fotografia ta să fie 
adăugată colecţiei lui Guinzburg. 


Cu toate că avea aproape şaptezeci de ani, Guinzburg a sărit 
din spatele biroului când a intrat Harry în cameră. Harry a 
zâmbit fără să vrea. Îmbrăcat într-un costum din trei piese şi 
purtând un ceas de buzunar pus pe un lanţ din aur, Guinzburg 
părea mai englez decât englezii. 

— Şi ce mai face autorul meu preferat? 

Harry a râs în timp ce dădeau mâna. 

— Şi de câte ori pe săptămână întâmpini autorii cu vorbele 
astea? l-a întrebat pe când se aşeza pe fotoliul capitonat cu 
piele, cu faţa spre editor. 

— Pe săptămână? a spus Guinzburg. Cel puţin de trei ori pe zi, 
uneori de mai multe ori - mai ales când nu-mi amintesc numele. 
Harry a zâmbit. Totuşi, în cazul tău, pot dovedi că este adevărat, 
pentru că, după ce am citit William Warwick şi vicarul răspopit, 
am decis ca prima ediţie să cuprindă optzeci de mii de 
exemplare. 

Harry a deschis gura, dar n-a zis nimic. Ultimul lui roman cu 
William Warwick se vânduse în 72.000 de exemplare, aşa că era 
conştient cât se implicase editorul său. 

— Să sperăm că nu vor fi prea multe recartări. 

— Precomenzile sugerează mai curând că optzeci de mii nu 
vor fi suficiente. Dar scuză-mă, a spus Guinzburg, spune-mi mai 
întâi ce face Emma? Şi cum a fost prima călătorie, un triumf? Nu 
am găsit nicio menționare a sa cu toate că am scotocit prin New 
York Times. 

— Emma e cât se poate de bine şi îţi trimite dragostea ei. N- 
aş fi surprins dacă acum lustruieşte metalul balustradei. În ceea 
ce priveşte primul voiaj, am impresia că va fi uşurată că nu este 
menţionat în New York Times - cu toate că această experienţă 
s-ar fi putut să-mi dea o idee pentru următorul roman. 

— Sunt numai urechi. 

— Nici să nu te gândeşti, a replicat Harry. Va trebui să ai 
răbdare, ceea ce îmi dau seama că e trăsătura ta de caracter 
cea mai puternică. 

— Atunci să sperăm că noile tale responsabilităţi nu te vor 
întrerupe din scris. Felicitări. 

— Mulţumesc. Cu toate că permit ca numele meu să fie ales 
ca preşedinte al PEN din Anglia pentru un singur motiv. 

Guinzburg a ridicat o sprânceană. 


— Doresc ca un rus, numit Anatoli Babakov, să fie eliberat 
imediat din închisoare. 

— Ce te atrage atât de puternic la Babakov? a întrebat 
Guinzburg. 

— Dacă ai fi fost închis pentru o crimă pe care nu ai comis-o, 
Harold, crede-mă, te-ai simţi la fel. Şi nu uita, eu am fost într-o 
închisoare americană, care, cinstit vorbind, este un hotel, 
comparativ cu un gulag din Siberia. 

— Nici nu-mi amintesc ce se presupune că ar fi făcut 
Babakov. 

— A scris o carte. 

— Şi asta e o crimă în Rusia? 

— Este, dacă te hotărăşti să spui adevărul despre angajatorul 
tău, mai ales când acesta este losif Stalin. 

— Unchiul Joe, îmi amintesc, a zis Guinzburg, dar cartea nu a 
fost publicată. 

— A fost publicată, dar Babakov a fost arestat cu mult înainte 
ca vreun exemplar să ajungă în librării şi, după un proces scurt, 
a fost condamnat la douăzeci de ani de închisoare fără drept de 
apel. 

— Ceea ce te face să te întrebi ce ar putea fi în acea carte de 
i-a făcut pe sovietici să se decidă că nimeni nu trebuie s-o 
citească. 

— N-am nicio idee, a spus Harry. Dar ştiu că Unchiul Joe a fost 
retras din librării la câteva ore de la publicare. Editura a fost 
închisă, Babakov a fost arestat şi nu a mai fost văzut de la 
proces. Dacă există vreun exemplar pe acolo, vreau să îl găsesc 
la conferinţa din mai de la Moscova. 

— Dacă pui mâna pe vreun exemplar, aş dori să fie tradus şi 
publicat aici, pentru că garantez că va fi nu numai un bestseller, 
ci îl va demasca pe Stalin, care este un om la fel de rău ca 
Hitler. Dar vezi, Rusia e un car mare cu fân în care să cauţi un 
anumit ac. 

— Aşa e, dar sunt determinat să aflu ce are Babakov de spus. 
Nu uita, a fost interpretul personal al lui Stalin timp de 
unsprezece ani, aşa că puţini ar putea cunoaşte mai bine 
regimul - cu toate că nici el n-a putut anticipa cum va reacţiona 
KGB-ul când s-a decis să-şi publice cartea în care descria ceea 
ce văzuse ca martor la prima mână. 


— Şi acum, când foştii aliaţi ai lui Stalin l-au înlăturat pe 
Hruşciov şi se află iar la putere, există, fără îndoială, unele 
lucruri pe care ar prefera să le ţină ascunse. 

— Cum ar fi adevărul despre moartea lui Stalin, a spus Harry. 

— Nu te-am mai văzut aşa de agitat pentru o cauză, a zis 
Guinzburg. Dar n-ar fi înţelept să înţepi ursul cel bătrân cu un 
băț. Noul regim dur de acolo pare să nu ţină seama deloc de 
drepturile oamenilor, indiferent din ce ţară ar veni. 

— Atunci care este rostul de a fi preşedinte al PEN dacă nu-mi 
pot exprima părerile? 

Pendula de pe raftul din spatele lui Guinzburg a bătut ora 
douăsprezece. 

— De ce să nu mergem să luăm prânzul la clubul meu unde 
putem discuta probleme mai puţin importante, cum ar fi ce 
pune la cale Sebastian. 

— Cred că vrea să se însoare cu o americancă. 

— Întotdeauna am ştiut că băiatul ăsta este isteţ, a spus 
Guinzburg. 


* 


În timp ce Samantha şi Seb admirau vitrinele magazinelor de 
pe Fifth Avenue, iar Harry se delecta cu o friptură de costiță la 
Clubul Harvard cu editorul său, un taxi galben s-a oprit în faţa 
unei case elegante din granit la intersecţia dintre 64th şi Park. 

Emma a coborât cu o cutie de pantofi etichetată pe capac 
„Crockett Jonnes”. Înăuntru era o pereche de pantofi de golf 
negri, făcuţi pe măsura vărului ei Alistair, pentru că întotdeauna 
el îşi lucra pantofii în Jermyn Street. 

Emma se uita la ciocănelul din cupru lustruit de pe uşa din 
faţă şi şi-a amintit când urcase prima oară acele trepte. O 
femeie tânără, abia ieşită din adolescenţă, tremurase ca o 
frunză, vrând să fugă de acolo. Dar îşi cheltuise toţi banii ca să 
ajungă în America şi nu ştia unde altundeva să se ducă în New 
York dacă voia să-l găsească pe Harry, aflat într-o închisoare 
pentru o crimă pe care n-o comisese. După ce o întâlnise pe 
mătuşa Phyllis, Emma nu se mai întorsese un an în Anglia - 
până când aflase că Harry nu mai era în America. 

De data aceasta a urcat treptele mai încrezătoare, a bătut 
ciocănelul, s-a dat înapoi şi a aşteptat. Nu discutase cu vărul ei 


înainte pentru că era sigură că va fi acasă. Cu toate că se 
retrăsese de curând ca partener senior de la Simpson, Albion & 
Stuart, nu îndrăgea plecatul din oraş, nici măcar în weekend. 
Alistair era, prin chintesenţă, newyorkez. Se născuse la 
intersecţia dintre 64th şi Park şi acolo, fără îndoială, urma să şi 
moară. 

După câteva minute, când s-a deschis uşa, Emma a fost 
surprinsă văzând un bărbat pe care l-a recunoscut imediat, cu 
toate că trecuseră mai mult de douăzeci de ani de când nu-l mai 
văzuse. Era îmbrăcat cu o haină neagră de dimineaţă, pantaloni 
dungaţi, cămaşă albă şi o cravată gri. Unele lucruri nu se 
schimbă niciodată. 

— Mă bucur să vă văd, doamnă Clifton, a spus el de parcă ea 
ar fi trecut pe acolo în fiecare zi. 

Emma s-a simţit stânjenită, chinuindu-se să-şi amintească 
numele lui, dându-şi seama că Harry nu l-ar fi uitat niciodată. 

— Şi eu mă bucur să te văd, s-a aventurat ea. Speram să-l 
văd pe vărul meu Alistair, dacă este acasă. 

— Mă tem că nu, doamnă, a spus valetul. Domnul Stuart este 
la înmormântarea domnului Benjamin Rutledge, un fost partener 
al firmei şi va reveni din Connecticut abia mâine-seară. 

Emma nu şi-a putut ascunde dezamăgirea. 

— Poate doriţi să intraţi să vă fac o ceaşcă cu ceai, Earl Grey, 
dacă îmi amintesc corect? 

— Eşti foarte amabil, a spus Emma, dar trebuie să mă întorc 
pe vas. 

— Desigur. Sper că primul drum al lui Buckingham a fost un 
succes? 

— Mai mult decât aş fi sperat, a recunoscut ea. Vrei să fii 
amabil să-i transmiţi urările mele lui Alistair şi să-i spui cât de 
rău îmi pare că nu ne-am văzut? 

— Voi fi încântat s-o fac, doamnă Clifton. Valetul s-a înclinat 
uşor înainte de a închide uşa. 

Emma a coborât treptele şi a început să caute un taxi când și- 
a dat brusc seama că încă mai avea cutia cu pantofi. Simţindu- 
se stânjenită, a urcat treptele a doua oară şi a bătut uşor în uşă. 

După câteva clipe uşa s-a deschis iar şi a apărut valetul. 

— Doamnă? a zis ei cu acelaşi zâmbet cald. 

— Îmi pare rău, dar am uitat să-ţi dau acest cadou pentru 
Alistair. 


— Cât de atentă aţi fost să vă amintiţi magazinul preferat de 
pantofi al domnului Stuart, a spus el, când Emma îi dădea cutia. 
Ştiu că vă va aprecia amabilitatea. 

Emma a rămas acolo, încercând în van să-şi amintească 
numele lui. 

— Sper, doamnă Clifton, că drumul de înapoiere la 
Avonmouth va fi la fel de bun. 

S-a înclinat din nou şi a închis uşa uşor în urma lui. 

— Mulţumesc, Parker, a zis ea. 

După ce Bob Bingham s-a îmbrăcat, s-a uitat în oglinda din 
interiorul garderobului. Haina lui de dineu, cu piepţi plisaţi şi 
revere late nu va mai fi la modă în viitorul apropiat, după cum îi 
tot amintea soţia lui. El îi explicase că acest costum fusese 
suficient de bun pentru tatăl său când fusese preşedinte la 
Bingham's Fish Paste şi, prin urmare, era suficient de bun şi 
pentru el. 

Priscilla nu a fost de acord, dar nu prea erau ei de acord cu 
multe în ultima vreme. Bob încă dădea vina pe buna ei prietenă, 
lady Virginia Fenwick pentru moartea timpurie a lui Jessica 
Clifton şi pentru faptul că fiul lui, Clive - care era logodit cu 
Jessica pe atunci, nu se mai întorsese la Mablethorpe Hall din 
acea zi nefericită. Soţia lui era naivă şi foarte încântată de 
Virginia, dar el tot spera că Priscilla îşi va veni în fire şi o va 
vedea pe afurisita aceea de femeie aşa cum era în realitate şi 
atunci vor fi iar o familie adevărată. Dar asta, se temea el, va 
mai dura o vreme şi oricum Bob avea probleme mai presante. In 
seara aceasta vor fi în public, invitaţi la masa preşedintei. Nu 
prea avea încredere că Priscilla va fi în stare să se comporte 
civilizat mai mult de câteva minute. Spera doar că vor reveni în 
cabină neciufuliţi. 

Bob o admira pe Emma Clifton, „Boadicea din Bristol”, cum 
era cunoscută prietenilor şi duşmanilor. Bănuia că dacă şi-ar fi 
ştiut porecla, ar fi fost onorată. 

Emma strecurase un pour mémoire sub uşa cabinei lor mai 
devreme, sugerându-le să se întâlnească în Salonul Reginei pe 
la şapte seara, înainte de cină. Bob şi-a verificat ceasul. Era deja 
opt fără zece şi nu era nici urmă de soţia lui, cu toate că auzea 
apa curgând în baie. A început să se învârtă prin cabină, abia 
capabil să-şi ascundă iritarea. 

Bob ştia că Virginia completase o plângere de calomnie 
împotriva preşedintei, ceva ce nu se putea uita, iar el stătuse 
chiar în spatele ei când schimbul de cuvinte avusese loc. In 
timpul chestionărilor de la AGM din acest an, lady Virginia 
întrebase de la parter dacă era adevărat că unul dintre directorii 
de la Barrington's îşi vânduse toate acţiunile cu intenţia de a 
distruge compania. Se referise, desigur, la micul complot al lui 
Cedric Hardcastle de a salva compania de la o preluare ostilă. 


Emma răspunsese în forţă, amintindu-i Virginiei că maiorul 
Fisher, reprezentantul ei în consiliu, fusese cel care le vânduse 
şi le cumpărase înapoi după două săptămâni pentru a distruge 
reputaţia companiei, câştigând totodată şi un profit frumos 
pentru clientul lui. 

— Veţi discuta cu avocatul meu, spusese Virginia şi, după o 
săptămână, Emma discutase. Bob nu se îndoia ce tabără ar fi 
susţinut soţia lui dacă acţiunea ar fi ajuns la tribunal. Dacă 
Priscilla va găsi o muniţie potrivită în timpul dineului care ar fi 
putut folosi cauzei prietenei ei, era sigur că-i va fi transmisă 
echipei de legişti a Virginiei la câteva momente după ce vor 
debarca la Avonmouth. Şi ambele părţi erau conştiente că, dacă 
Emma ar fi pierdut cazul, nu numai reputaţia ei va fi sfâşiată, ci 
va trebui, de asemenea, să demisioneze de la Barrington's. 

Nu-i spusese Priscillei nimic despre IRA sau despre ce se 
discutase la întrunirea de urgenţă din prima dimineaţă a 
voiajului, doar îi repetase povestea cu Marina Militară şi, cu 
toate că ea clar nu-l crezuse, Priscilla nu aflase nimic altceva 
decât că Sebastian fusese numit în consiliu. 

După o zi de cumpărături în New York care îl costaseră pe Bob 
mai multe cutii de pate de peşte, ea nu mai zisese nimic. Totuşi, 
Bob se temea că va ridica iar problema la dineu cu Emma. Şi, 
dacă o va face, va trebui să schimbe cu îndemânare subiectul. 
Slavă Domnului că lady Virginia nu venise cu ei în călătorie, aşa 
cum plănuise, pentru că, dacă ar fi făcut-o, nu ar fi avut odihnă 
până ce nu ar fi descoperit exact ce se întâmplase în primele 
ore ale acelei nopţi. 

Priscilla a ieşit în cele din urmă din baie, dar nu înainte de opt 
şi zece. 


— Poate ar trebui să mergem la cină, a sugerat Emma. 

— Dar n-ar fi trebuit să vină şi familia Bingham? a spus Harry. 

— Ba da, a zis Emma, uitându-se la ceas. Cu mai mult de 
jumătate de oră înainte. 

— Nu te agita, iubito, a spus Harry, hotărât. Eşti preşedintele 
companiei şi nu trebuie s-o laşi pe Priscilla să-şi dea seama că 
te-a supărat, pentru că exact asta speră ea. Emma era gata să 
protesteze când el a adăugat: Şi ai grijă să nu spui la dineu ceva 


ce Virginia ar putea folosi la tribunal, pentru că n-am nicio 
îndoială de partea cui este Priscilla Bingham. 

Cu toate celelalte probleme pe care le înfruntase Emma în 
ultima săptămână, uitase de posibilul proces şi cum nu mai 
auzise nimic de la avocaţii Virginiei de câteva luni, începuse să 
creadă că aceasta făcuse altceva pe ascuns. 

Emma dădea comanda ospătarului-şef când Harry s-a ridicat. 

— Îmi pare rău că v-am făcut să aşteptaţi, a spus Priscilla, dar 
am pierdut noţiunea timpului. 

— Nicio problemă, a zis Harry, trăgându-i scaunul şi 
aşteptând-o să se aşeze confortabil. 

— Poate ar trebui să dăm comanda, a zis Emma, dorind în 
mod clar să-i amintească invitatei cât îi făcuse să aştepte. 

Priscilla a răsfoit pe îndelete meniul legat în piele şi s-a 
răzgândit de câteva ori înainte de a alege. De îndată ce 
chelnerul a luat comanda, Harry a întrebat-o dacă s-a bucurat 
de ziua petrecută în New York. 

— Ah, da, sunt magazine magnifice pe Fifth Avenue care au 
mai mult de oferit decât cele din Londra, cu toate că această 
experienţă mi s-a părut obositoare. De fapt, când m-am întors 
pe vas, m-am prăbuşit pur şi simplu pe pat şi am adormit. ŞI 
dumneavoastră, domnule Clifton, aţi reuşit să vă faceţi 
cumpărăturile? 

— Nu, eu am avut o întâlnire cu editorul, iar Emma şi-a căutat 
un văr mai îndepărtat. 

— Desigur, uitasem că scrieţi romane. Dar eu n-am timp să 
citesc cărţi, a spus Priscilla când o farfurie cu supă de roşii 
picantă a fost pusă în faţa ei. Nu am comandat supă, i-a spus 
chelnerului. Am cerut somon afumat. 

— Îmi pare rău, doamnă, a spus ospătarul, luând supa. 

Când chelnerul era încă în apropiere, Priscilla a spus: 

— Cred că e greu să găseşti personal experimentat pentru un 
vas de croazieră. 

— Sper că nu te superi dacă începem, a zis Emma, luându-și 
lingura de supă. 

— L-ai găsit pe vărul tău? a întrebat Bob. 

— Din păcate, nu. Era în Connecticut, aşa că m-am alăturat 
mai târziu lui Harry şi am avut noroc să găsim două bilete la un 
concert de după-amiază la Lincoln Center. 


— Cine cânta? a întrebat Bob când farfuria cu somon afumat îi 
era adusă Priscillei. 

— Leonard Bernstein, care a dirijat uvertura sa la Candide, 
înainte de a cânta un concert de pian al lui Mozart. 

— Nu ştiu cum de ai atâta timp, a spus Priscilla printre 
înghiţituri. 

Emma era gata să spună că ea nu-şi petrecea întreaga viaţă 
la cumpărături, dar l-a văzut pe Harry încruntându-se la ea. 

— L-am văzut o dată pe Bernstein dirijând la Royal Festival 
Hall, a spus Bob. Brahms. Magnific. 

— Şi ai însoţit-o pe Priscilla în extenuanta sa excursie de 
cumpărături pe Fifth Avenue? a întrebat Emma. 

— Nu, m-am dus în East Side să văd dacă ar avea rost să intru 
pe piaţa americană. 

— Şi care a fost concluzia? a întrebat Harry. 

— Americanii nu sunt încă pregătiţi pentru pateul de peşte 
Bingham's. 

— Deci care ţări sunt pregătite? a continuat Harry. 

— Doar Rusia şi India, ca să spunem adevărul. Şi au şi ele 
problemele lor. 

— Cum ar fi? a întrebat Emma, cu adevărat interesată. 

— Ruşilor nu le place să-şi plătească facturile, iar indienii nu 
prea pot. 

— Poate e vorba de problema unui produs unic? a sugerat 
Emma. 

— M-am gândit să diversific, dar... 

— Am putea să discutăm şi despre altceva decât pateul de 
peşte, a spus Priscilla. La urma-urmei, se presupune că suntem 
în vacanţă. 

— Desigur, a zis Harry. Ce mai face Clive? a întrebat el, 
regretându-şi imediat cuvintele. 

— E cât se poate de bine, mulţumesc, a spus Bob, dându-și 
repede seama. Şi cred că şi voi sunteţi foarte mândri de 
Sebastian care a fost invitat să se alăture consiliului. 

Emma a zâmbit. 

— Ei, asta nu prea e o surpriză, a zis Priscilla. Hai să vorbim 
cinstit, dacă mama ta e preşedinte al companiei şi familia ta 
deţine majoritatea acţiunilor, ai putea numi şi un cocker spaniel 
în consiliu, iar restul directorilor vor da din coadă. 


Harry a crezut că Emma va exploda, dar, din fericire, avea 
gura plină, aşa că a urmat doar o lungă tăcere. 

— Este în sânge? a întrebat Priscilla când i s-a pus friptura în 
faţă. 

Ospătarul şi-a verificat comanda. 

— Nu, doamnă, este medie. 

— Eu am comandat-o în sânge. Cred că n-aş fi putut să explic 
mai clar. la-o şi mai încearcă o dată. 

Chelnerul a luat cu îndemânare farfuria, fără să comenteze, 
iar Priscilla s-a întors spre Harry. 

— Vă puteţi câştiga traiul ca scriitor? 

— Este greu, a admis Harry şi nu doar pentru că sunt atâţia 
autori excelenți acolo. Totuşi... 

— V-aţi însurat cu o femeie bogată, aşa că nu contează prea 
mult, nu-i aşa? 

Această replică l-a adus pe Harry la tăcere, dar nu şi pe 
Emma. 

— Ei bine, am descoperit că avem ceva în comun, Priscilla. 

— Sunt de acord, a spus Priscilla imediat, dar eu sunt cam de 
modă veche şi am fost crescută să cred că este în ordinea 
naturală a lucrurilor ca un bărbat să aibă grijă de soţia lui. Nu mi 
se prea pare corect invers. A luat o înghiţitură de vin şi Emma se 
pregătea să răspundă când a adăugat cu un surâs cald: Cred că 
vei observa că vinul are gust de dop. 

— Mie mi s-a părut excelent, a comentat Bob. 

— Dragul de Robert nu ştie diferenţa dintre un claret de 
Bordeaux şi un vin de Burgundia. Chelner! a strigat ea, 
întorcându-se spre ospătar. Dorim altă sticlă de Merlot. 

— Da, desigur, doamnă. 

— Nu cred că mergi prea des în nordul Angliei, a zis Bob. 

— Nu atât de des, a zis Emma. Dar o ramură a familiei mele 
provine din Highlands. 

— Şi a mea. Numele era Campbell. 

— Cred că vei afla că e vorba de Lowlands, a spus Emma, pe 
când Harry o pocnea cu piciorul pe sub masă. 

— Sunt sigură că ai dreptate, ca întotdeauna, a zis Priscilla. 
Aşa că ştiu că nu te vei supăra dacă-ţi voi pune o întrebare 
personală. Bob şi-a lăsat jos cuțitul şi furculita şi s-a uitat 
temător la soţia lui. Ce s-a întâmplat cu adevărat în prima 


noapte a călătoriei? Pentru că ştiu că Marina Militară nu era prin 
zonă. 

— De unde ai putea şti asta când dormeai tun? a zis Bob. 

— Tu ce crezi că s-a întâmplat, Priscilla? a întrebat-o Emma, 
revenind la o tactică ades folosită de fratele ei când nu voia să 
răspundă la o întrebare. 

— Unii pasageri spun că a explodat o turbină. 

— Camera motoarelor este deschisă accesului pasagerilor tot 
timpul, a spus Emma. De fapt, cred că a fost şi un tur cu ghid 
azi-dimineaţă. 

— Eu am auzit că o bombă a explodat în cabina ta, a 
comentat Priscilla, fără să se dea bătută. 

— Eşti oricând bine-venită în cabina noastră ca să-l poţi 
corecta pe purtătorul de zvonuri prost informat care a sugerat 
asta. 

— Şi altcineva mi-a spus, a continuat Priscilla, că un grup de 
terorişti irlandezi s-au îmbarcat pe vas pe la miezul nopţii... 

— Şi au aflat că toate locurile erau ocupate şi, cum nu mai era 
nicio cabină liberă, au sărit peste bord şi au înotat până la 
Belfast? 

— Dar despre marţienii care au venit din spaţiu şi au aterizat 
într-unul dintre coşuri ai aflat? a spus Harry, când chelnerul 
aducea friptura în sânge. 

Priscilla s-a uitat puţin la el, apoi s-a ridicat. 

— Toţi ascundeţi ceva, a zis ea, aruncându-şi şervetul pe 
masă şi intenţionez să aflu despre ce este vorba înainte de a 
ajunge la Avonmouth. 

Cei trei au urmărit-o pe când plutea grațios pe podea, ieşind 
din cameră. 

— Îmi cer scuze, a spus Bob. A fost mai rău decât mă 
temeam. 

— Nu te îngrijora, a zis Harry. Nevasta mea sforăie. 

— Nu-i adevărat, s-a răstit Emma, când cei doi au izbucnit în 
râs. 

— Mi-aş da jumătate din avere ca să am o căsătorie ca a 
voastră. 

— Accept, a spus Harry. De data aceasta, a fost rândul Emmei 
să-i dea una soţului ei pe sub masă. 

— Ei bine, sunt mulţumită doar de un singur lucru, a spus 
Emma, reluându-şi vocea de preşedinte. Soţia ta chiar nu are 


habar ce s-a întâmplat în prima noapte pe mare. Dar dacă ar 
afla vreodată... 


— Mi-ar face plăcere să încep această întrunire prin a-i ura 
bun-venit în consiliu fiului meu, Sebastian. 

— Aşa-i, aşa-i, s-a auzit în sală. 

— Cu toate că sunt foarte mândră de realizarea obţinută la 
vârsta sa, simt că ar trebui să-l avertizez pe domnul Clifton că 
restul consiliului îi va urmări contribuţiile cu mult interes. 

— Mulţumesc, doamnă preşedinte, a spus Sebastian, atât 
pentru buna primire cât şi pentru sfatul util pe care mi l-aţi dat. 
Cuvintele lui Sebastian au făcut pe câţiva membri ai consiliului 
să zâmbească: încrederea în sine a mamei şi farmecul tatălui. 

— Ca să continuăm, a spus doamna preşedinte, permiteţi-mi 
să vă pun la curent cu ceea ce este cunoscut ca fiind incidentul 
cu Marina Militară. Cu toate că nu ne permitem încă să ne 
relaxăm, se pare că cele mai rele temeri ale noastre nu au fost 
întemeiate. Nimic de importanţă nu a apărut în presă pe ambele 
maluri ale Atlanticului şi mai ales, din ceea ce mi s-a spus, din 
cauza micii asistenţe oferite de Numărul Zece, cei trei irlandezi 
arestaţi în primele ore ale dimineţii pe mare nu se mai află la 
bord. De îndată ce am andocat şi toţi pasagerii au fost 
debarcaţi, aceştia au fost transferați pe o fregată a Marinei 
Regale care se îndreaptă chiar acum spre Belfast. 

Elicea defectată, cu toate că nu lucrează la capacitate 
completă, merge cam la şaizeci la sută şi va fi înlocuită la 
Avonmouth. Echipa noastră de întreţinere a lucrat zi şi noapte la 
defectele carenei în timp ce eram la New York şi a făcut o 
treabă clasa întâi. Doar un marinar cu multă experienţă ar putea 
observa urmele reparațiilor. La carenă se va mai munci şi în 
Avonmouth. Presupun că, până la a doua călătorie a lui 
Buckingham spre New York, peste opt zile, nimeni nu va şti că 
am avut o problemă. Totuşi, cred că nu ar fi inteligent din partea 
noastră să discutăm despre acest incident în afara sălii de 
consiliu şi, dacă veţi fi chestionaţi în legătură cu acest subiect, 
rămâneţi la varianta cu Marina Militară. 

— Vom solicita bani de la asigurări pentru reparaţii? a întrebat 
Knowles. 


— Nu, a spus Emma, hotărâtă, pentru că atunci s-ar pune mai 
multe întrebări la care nu dorim să răspundem. 

— Desigur, doamnă preşedinte, a zis Dobbs. Dar cât ne-a 
costat incidentul cu Marina? 

— Nu am încă o cifră exactă, dar mi s-a spus că s-ar putea să 
fie cam şapte mii de lire. 

— Asta ar fi un preţ mic, având în vedere împrejurările, a 
bombănit Bingham. 

— Sunt de acord. Totuşi, în minutele acestei întruniri nu 
trebuie să se facă vreo referinţă la incidentul cu Marina Militară, 
iar acesta nu trebuie nici să fie comunicat acţionarilor. 

— Doamnă preşedinte, a spus secretarul companiei, trebuie 
să fac o referire la cele întâmplate. 

— Atunci ţine-te de incidentul cu Marina Militară, domnule 
Webster şi nu pune nimic în circulaţie fără aprobarea mea. 

— Cum spuneţi dumneavoastră, doamnă preşedinte. 

— Acum să trecem la ştirile pozitive. Emma a întors o foaie în 
dosar. Buckingham este ocupată sută la sută pe drumul de 
întoarcere la Avonmouth şi avem deja şaptezeci şi două la sută 
rezervări pentru a doua călătorie la New York. 

— Astea-s veşti bune, a comentat Bingham. Totuşi, nu trebuie 
să uităm cele 184 de locuri în cabine oferite în chip de 
compensație şi care vor fi ocupate sigur cândva, în viitor. 

— Cândva în viitor este ceea ce contează, domnule Bingham. 
Dacă sunt distribuite uniform în următorii doi ani, vor avea prea 
puţin efect asupra beneficiilor. 

— Dar mi-e teamă că mai există ceva ce ar putea afecta 
beneficiile. Şi, ceea ce e mai rău, problema nu ni se datorează 
nouă. 

— Despre ce este vorba, domnule Anscott? a întrebat Emma. 

— Am avut o discuţie foarte interesantă cu fratele 
dumneavoastră când am plecat şi mi s-a părut că e foarte 
supărat că ţara noastră trebuie să împrumute un miliard şi 
jumătate de lire de la Banca Mondială pentru a împiedica o 
scădere a lirei. A mai menţionat şi posibilitatea ca guvernul să 
impună o taxă de corporație de şaptezeci la sută tuturor 
companiilor, precum şi o taxă pe venit de nouăzeci la sută 
tuturor celor care câştigă mai mult de treizeci de mii pe an. 

— Dumnezeule, a spus amiralul. Voi putea oare să-mi mai 
permit propriile funeralii? 


— Şi ultima idee a cancelarului, a continuat Knowles, care mi 
se pare de neimaginat, este că niciun om de afaceri sau 
organizator de excursii să nu poată părăsi ţara cu mai mult de 
cincizeci de lire bani lichizi. 

— Asta nu prea va încuraja oamenii să călătorească în 
străinătate, a spus Dobbs, supărat. 

— Cred că am găsit o cale de scăpare, a zis Sebastian. 

Ceilalţi s-au întors către cel mai nou recrut. 

— Am cercetat ce pun la cale rivalii noştri şi se pare că 
proprietarii SS New York şi SS France au găsit o soluţie la 
problema taxelor. Seb captase atenţia audienței. SS New York 
nu mai este înregistrat ca fiind deţinut de o companie 
americană, în ciuda faptului că îşi are baza tot în Manhattan, 
împreună cu majoritatea angajaţilor. Din motive de impozite, 
compania este înregistrată în Panama. De fapt, dacă priviţi cu 
atenţie această poză, Seb a pus o fotografie mare a SS New 
York în mijlocul mesei, veţi vedea un steag mic al statului 
Panama la pupă, cu toate că drapelul american este pe tot ce se 
află la bord, de la farfuriile din sala de mese până la carpetele 
din saloane. 

— Şi francezii procedează la fel? 

— Desigur, dar cu o subtilă diferenţă galică. Ele circulă cu un 
pavilion algerian la pupa SS France, ceea ce presupun că e doar 
o mită politică. Altă fotografie, de data aceasta a marelui 
pachebot francez, a fost dată colegilor lui Sebastian. 

— E legal? a întrebat Dobbs. 

— Niciun guvern nu poate să facă nici pe naiba, a zis Seb. 
Ambele nave se află pe mare mai mult de trei sute de zile pe an, 
iar pentru pasageri e la fel ca întotdeauna. 

— Nu-mi place cum sună, a spus amiralul. Nu mi se pare 
corect. 

— Prima noastră datorie este faţă de acţionari, le-a spus Bob 
colegilor săi, aşa că sugerez să prezinte Clifton un articol pe 
acest subiect ca să putem discuta pe îndelete la următoarea 
întrunire. 

— Bună idee, a spus Dobbs. 

— Eu nu sunt împotriva ideii, a zis Emma, dar directorul 
nostru financiar a găsit o soluţie alternativă pe care unii dintre 
voi ar putea s-o găsească mai atrăgătoare. Emma a dat din cap 
înspre Michael Carrick. 


— Mulţumesc, doamnă preşedinte. Este, de fapt, destul de 
simplu. Dacă aş continua construcţia unui al doilea vas şi aş 
profita de avantajul opțiunii repetate cu Harland şi Wolff în 
perioada de contract specificată, vom putea evita să plătim 
orice taxă de corporație în următorii patru ani. 

— Trebuie să existe vreo capcană, a spus Knowles. 

— Se pare că nu, i-a zis Emma. Orice corporație poate solicita 
eliminarea taxelor pentru un capital investit în proiectare, atâta 
timp cât păstrează preţul agreat în contractul iniţial. 

— De ce ar accepta guvernul asta când celelalte măsuri luate 
de ei sunt aşa de draconice? a întrebat Maynard. 

— Pentru că scade rata de şomaj, a zis Seb. Aşa cum a promis 
Partidul Laburist că va face în ultimul său manifest. 

— Atunci sunt de acord cu această soluţie, a spus Dobbs. Dar 
cât timp avem înainte de a ne decide dacă să acceptăm sau nu 
oferta de la Harland şi Wolff? 

— Puțin mai mult de cinci luni, a zis Carrick. 

— Suficient timp ca să luăm o hotărâre, a comentat Maynard. 

— Dar asta nu ne scuteşte de restricţia de cincizeci de lire 
impusă pasagerilor, a spus Anscott. 

Seb nu s-a putut abţine să nu zâmbească. 

— Unchiul Giles mi-a explicat că nimic nu împiedică un 
pasager să-şi ia la el carnetul de cecuri când se urcă la bord. 

— Dar nu avem facilităţi bancare pe Buckingham, i-a amintit 
Dobbs. 

— Farthings va fi deosebit de încântată să deschidă o 
sucursală la bord, a spus Seb. 

— Atunci vă sugerez, a zis Anscott, ca şi această propunere să 
fie inclusă în raportul domnului Clifton şi ca recomandările să 
circule printre toţi membrii consiliului înainte de următoarea 
întrunire. 

— De acord, a spus Emma. Deci mai rămâne să decidem doar 
când va fi următoarea întrunire. 

Ca de obicei, a durat o vreme până când s-a decis o dată 
convenabilă pentru toţi membrii consiliului. 

— Şi să sperăm, a zis Emma, că până atunci incidentul cu 
Marina Militară nu va fi nimic altceva decât folclor. Alte 
probleme? a întrebat ea, uitându-se prin sală. 

— Da, doamnă preşedinte, a zis Knowles. Ne-aţi cerut să 
sugerăm candidaţi pentru poziţia liberă din consiliu. 


— La cine vă gândiţi? 

— La Desmond Mellor. 

— Cel care a fondat compania Bristol Bus? 

— Acelaşi, dar a vândut-o companiei naţionale de autobuze 
anul trecut. A obţinut un profit frumuşel şi acum are timp liber. 

— Şi cunoştinţe considerabile în domeniul transporturilor, a 
intervenit Anscott, dovedindu-le că el şi Knowles lucrau 
împreună. 

— Atunci haide să-l invităm pe domnul Mellor să vină să mă 
vadă săptămâna viitoare, a zis Emma înainte ca cineva să 
supună propunerea la vot. 

Knowles a aprobat cu neplăcere. 

După terminarea întrunirii, Emma a fost încântată văzând câţi 
dintre directori s-au dus la Sebastian ca să-i ureze bun-venit în 
consiliu. A durat o vreme până ce să poată discuta în particular 
cu fiul ei. 

— Planul tău a mers de minune, i-a şoptit ea. 

— Da, dar a fost destul de evident că ideea ta a fost mai 
plăcută consiliului decât a mea. Însă tot nu sunt convins, mamă, 
că ar trebui să riscăm un capital atât de mare în construirea 
unei alte nave. Dacă profilul financiar al Marii Britanii este atât 
de sumbru pe cât sugerează unchiul Giles, de Crăciunul viitor va 
trebui să ne mulţumim cu doi curcani. Şi, în cazul acesta, 
consiliul de la Barrington's va fi cel fript. 

— Ce amabil din partea dumneavoastră că v-aţi făcut timp să 
treceţi pe la mine, domnule Clifton, a spus secretarul de cabinet, 
invitându-l pe Harry să ia loc la mica masă ovală din centrul 
camerei, mai ales că ştiu cât de ocupat sunteţi. 

Harry ar fi râs dacă nu s-ar fi aflat în Downing Street, nr. 10, 
în faţa unuia dintre cei mai activi oameni din ţară. A apărut o 
secretară şi i-a pus o cană de ceai în faţă, de parcă ar fi fost un 
client obişnuit de la cafeneaua lui locală. 

— Sper că soţia şi fiul dumneavoastră sunt bine? 

— Da, mulţumesc, sir Alan. Harry s-ar fi interesat şi el de 
familia secretarului de cabinet, dar nu ştia măcar dacă acesta 
are una. S-a hotărât să renunţe la conversaţia lejeră. Credeţi că 
Martinez se afla în spatele bombei? s-a aventurat el, după ce a 
luat o gură de ceai. 

— Era, într-adevăr, dar acum s-a întors la Buenos Aires şi este 
conştient că nici el, nici fiii lui nu vor mai veni niciodată în Anglia 
fără să fie arestaţi imediat. Nu cred că vă va mai deranja. 

— Şi prietenii lui irlandezi? 

— N-au fost niciodată prietenii lui. Îi interesau doar banii lui şi 
când aceştia au secat, au fost dispuşi să scape şi de el. Dar cum 
şeful lor zonal şi doi dintre asociaţi sunt acum după gratii, nu 
cred că vom mai auzi nici de ei multă vreme. 

— Aţi aflat dacă mai erau şi alţi agenţi IRA la bordul navei? 

— Mai erau doi. Dar nu au mai fost văzuţi de atunci. 
Rapoartele de spionaj indică faptul că s-au ascuns undeva în 
New York şi nu vor reveni la Belfast curând. 

— Vă mulţumesc, sir Alan, a zis Harry, presupunând că 
întrevederea luase sfârşit. Secretarul de cabinet a încuviinţat, 
dar, când Harry era gata să se ridice, i-a spus: 

— Trebuie să vă mărturisesc, domnule Clifton, că acesta nu 
este singurul motiv pentru care am dorit să vă văd. 

Harry s-a aşezat iar şi s-a concentrat. Dacă omul acesta dorea 
ceva de la el, era bine să fie cât mai atent. 

— Cumnatul dumneavoastră mi-a spus cândva un lucru pe 
care mi-a venit greu să-l cred. Poate veţi fi atât de amabil să mă 
lămuriţi, ca să-mi dau seama dacă exagera sau nu. 

— Politicienii au tendinţa să exagereze. 


Sir Alan nu i-a răspuns, doar a deschis un dosar din faţa lui din 
care a scos o singură foaie de hârtie, i-a întins-o peste masă şi a 
spus: 

— Sunteţi amabil să o citiţi pe îndelete? 

Harry s-a uitat la pagina de aproximativ trei sute de cuvinte, 
care conţinea mai multe nume şi detalii ale mişcărilor de trupe 
din comitate, în care erau incluse gradele tuturor ofiţerilor. A 
citit cele şapte paragrafe după cum i se spusese şi, când a 
terminat, s-a uitat în sus şi a încuviinţat. Secretarul de cabinet a 
luat hârtia şi a înlocuit-o cu o agendă liniată şi un pix cu pastă. 

— Vreţi să fiţi amabil să scrieţi ce-aţi citit adineauri? 

Harry s-a decis să se joace. A luat pixul şi a început să scrie. 
Când a terminat, i-a dat agenda secretarului de cabinet care a 
comparat-o cu originalul. 

— Deci este adevărat, a zis el după câteva clipe. Sunteţi unul 
dintre acele rare persoane dotate cu o memorie fotografică. 
Deşi aţi făcut o greşeală. 

— Godalming şi nu Godmanchester? a spus Harry. Am vrut 
doar să mă asigur că eraţi atent. 

Un bărbat greu de impresionat era acum impresionat. 

— Aşa că acum speraţi să mă recrutaţi în echipa de jocuri de 
noroc? a întrebat Harry. 

Sir Alan n-a zâmbit. 

— Nu, mă tem că este ceva puţin mai serios, domnule Clifton. 
În mai veţi merge la Moscova ca preşedinte al PEN-ului din 
Anglia. Ambasadorul nostru de acolo, sir Humphrey Trevelyan, a 
intrat în posesia unui document care este atât de sensibil încât 
nu poate risca să-l trimită nici măcar cu valiza diplomatică. 

— Pot să întreb ce conţine? 

— Este o listă exhaustivă a numelor şi locaţiilor tuturor 
spionilor ruşi din UK. Sir Humphrey nu i-a arătat-o nici măcar 
adjunctului său. Dacă aţi putea să ne-o aduceţi doar ţinută 
minte am putea dezmembra toată reţeaua de spionaj sovietică 
din această tară şi, cum nu vor fi implicate documente, nu veţi fi 
în primejdie deloc. 

— Aş dori să fac aceasta, a spus Harry fără să ezite. Dar mă 
aştept la ceva în schimb. 

— Voi face orice stă în puterea mea. 

— Vreau ca ministrul de externe să protesteze oficial la 
închiderea în închisoare a lui Anatoli Babakov. 


— Interpretul lui Stalin? Nu a scris o carte care a fost interzisă 
- cum îi zicea... 

— Unchiul Joe. 

— Ah, da, desigur. Bine, voi face tot ce pot, dar nu garantez 
nimic. 

— Şi mai trebuie să dea şi o declaraţie oficială tuturor 
agenţiilor de presă naţionale şi străine în ziua de dinaintea 
zborului meu în Rusia. 

— Nu vă pot promite asta, dar fiţi sigur că-i voi recomanda 
ministrului de externe să susţină campania dumneavoastră de 
eliberare a domnului Babakov. 

— Sunt sigur că aşa veţi face, sir Alan. Dar dacă nu mă puteţi 
ajuta în această problemă a lui Babakov, a făcut o pauză, puteţi 
să vă luaţi valea şi să vă găsiţi alt mesager. 

Cuvintele lui Harry au avut exact efectul scontat. Secretarul 
de cabinet a rămas mut. 


Emma s-a uitat în sus când secretara ei a intrat în birou, 
însoţită de un bărbat despre care şi-a dat seama de îndată ce au 
dat mâna că nu-l va plăcea. L-a îndreptat pe domnul Mellor 
către două scaune confortabile de lângă cămin. 

— Mă bucur că vă întâlnesc în sfârşit, doamnă Clifton, a zis el. 
Am auzit şi am citit atât de multe despre dumneavoastră în 
decursul anilor. 

— Şi eu am citit multe despre dumneavoastră, domnule 
Mellor, a spus Emma, aşezându-se şi uitându-se mai atent la 
bărbatul care stătea în faţa ei. Ştia dintr-un profil recent făcut în 
Financial Times că Desmond Mellor părăsise şcoala la 
şaisprezece ani şi începuse să lucreze ca agent de bilete la 
Cooks Travel. Până la 23 de ani îşi crease deja propria companie 
pe care o vânduse recent pentru aproape două milioane de lire, 
având între timp ceva probleme bine documentate. Dar Emma 
accepta faptul că aceste lucruri se întâmplau şi celor mai de 
succes antreprenori. Fusese pregătită pentru farmecul lui, dar a 
fost surprinsă văzând că arăta mult mai tânăr decât cei 
patruzeci şi opt de ani pe care-i avea. Era clar în formă, fără să 
aibă kilograme suplimentare care ar fi trebuit înlăturate şi a fost 
de acord cu secretara că era un om arătos, chiar dacă modul 


său de a se îmbrăca nu prea ţinea pasul cu succesul său 
financiar. 

— Nu doar rele, sper, a zis el, râzând depreciativ. 

— Ei bine, dacă vorbim despre ultima dumneavoastră bătălie 
de preluare a unei companii, domnule Mellor, am impresia că nu 
credeţi că este utilă luarea de prizonieri. 

— Este greu, doamnă Clifton, după cum veţi afla desigur, că 
uneori trebuie să-ţi aperi fundul, dacă-mi scuzaţi expresia. 

Emma s-a întrebat dacă ar putea găsi o scuză ca să întrerupă 
întrevederea cu toate că-şi înştiinţase secretara să nu fie 
deranjată timp de cel puţin treizeci de minute. 

— Am urmărit activitatea soţului dumneavoastră referitoare la 
Babakov, a zis Mellor. S-ar părea că şi el trebuie să-şi apere 
fundul, a adăugat el, rânjind. 

— Harry este foarte interesat de situaţia grea în care se află 
domnul Babakov. 

— Aşa cum suntem toţi. Dar trebuie să întreb, merită? Ruşii 
ăia par să nu dea o ceapă degerată pe drepturile omului. 

— Asta nu-l va opri pe Harry să lupte pentru o cauză în care 
crede. 

— Este plecat mult de acasă? 

— Nu chiar aşa de mult, a zis Emma, încercând să nu arate că 
fusese surprinsă de brusca schimbare a subiectului. Câte un 
turneu de prezentare sau vreo conferinţă. Dar când eşti 
preşedintele unei companii publice, poate să însemne o 
binecuvântare deghizată. 

— Înţeleg cum vă simţiţi, a spus Mellor, aplecându-se în faţă. 
Soţia mea preferă să stea la ţară, de aceea eu rămân în Bristol 
în timpul săptămânii. 

— Aveţi copii? l-a întrebat Emma. 

— O fată din prima căsătorie. Este secretară în Londra. Şi încă 
una din a doua căsătorie. 

— Cât de mare este? 

— Kelly are patru ani şi, desigur, ştiu că fiul dumneavoastră, 
Sebastian, a fost primit de curând în consiliul de conducere al 
Barrington's. 

Emma a zâmbit. 

— Atunci poate aş putea să vă întreb, domnule Mellor, de ce 
vreţi să vă alăturaţi consiliului? 


— Spuneţi-mi Des, vă rog. Toţi prietenii îmi spun Des. După 
cum ştiţi, experienţa mea este în special în domeniul 
transporturilor de afaceri, cu toate că, de când mi-am vândut 
compania, am început să mă ocup de afaceri cu proprietăţi. Dar, 
cum am timp liber, m-am gândit că ar fi amuzant să lucrez sub 
conducerea unei femei preşedinte. 

Emma a ignorat acest comentariu. 

— Dacă ai devenit membru al consiliului, care ar fi atitudinea 
ta în cazul unei preluări forţate? 

— La început, aş pretinde că nu m-ar interesa şi aş urmări 
doar cât pot suge de la acea companie. Secretul este să ai 
răbdare. 

— Nu ar exista nicio împrejurare care te-ar determina să îţi 
mentii compania? 

— Nu, dacă preţul ar fi corect. 

— Dar când Banca Naţională ţi-a preluat compania, n-ai fost 
îngrijorat ce s-ar putea întâmpla cu angajaţii tăi? 

— Dacă ar fi fost atenţi, şi-ar fi dat seama de ani de zile că 
asta urma să se întâmple şi, oricum, n-aş fi reuşit să mai am 
parte de o asemenea şansă. 

— Dar dacă ar fi să credem Financial Times, la o lună de la 
preluare, jumătate din personal, dintre care mulţi erau cu tine 
de peste douăzeci de ani, au ajuns şomeri. 

— Cu un bonus egal cu salariul pe şase luni. Şi mulţi dintre ei 
au găsit uşor de lucru în altă parte, unul sau doi dintre ei chiar la 
Barrington's. 

— Dar după încă o lună, Naţional Buses a renunţat la afişarea 
numelui tău din denumirea companiei şi, odată cu el, la 
reputaţia pe care ai dobândit-o în atâţia ani. 

— Şi tu ai renunţat la numele pe care-l aveai când te-ai 
măritat cu Harry Clifton, a spus Des, ceea ce nu te-a împiedicat 
să devii preşedinte la Barrington's. 

— Nu am avut de ales şi cred că şi asta s-ar putea schimba în 
viitor. 

— Hai s-o spunem pe-a dreaptă, când ajungi la fund, nu-ţi poţi 
permite să fii sentimental. 

— Nu este greu de văzut cum ai devenit un afacerist de 
succes, Des, şi de ce, pentru un anumit tip de firmă, ai fi 
directorul ideal. 

— Mă bucur că eşti de această părere. 


— Dar trebuie să discut cu ceilalţi directori, în caz că nu sunt 
de acord cu mine. După aceea, vom lua legătura. 
— De-abia aştept, Emma. 

Sebastian a ajuns a doua zi în faţa Ambasadei Americane din 
Grosvenor Square, puţin înainte de ora nouă, pentru întâlnirea 
sa cu chef de mission. 

După ce s-a prezentat la biroul din faţă, un sergent din marină 
l-a însoţit la etajul al doilea şi a bătut la o uşă de la capătul 
coridorului. Seb a fost surprins când a văzut că uşa a fost 
deschisă de domnul Sullivan. 

— Mă bucur să te văd, Seb. Hai înăuntru. 

Seb a intrat într-o cameră cu vedere spre Grosvenor Square, 
dar nu i-a plăcut imaginea. 

— Ai vrea nişte cafea? 

— Nu, mulţumesc, domnule, a spus Seb, care era prea nervos 
ca să se mai gândească şi la altceva decât la fraza de început. 

— Deci cu ce te pot ajuta? a întrebat chef de mission, 
aşezându-se în spatele biroului. 

Seb a rămas în picioare. 

— AŞ dori permisiunea, domnule, s-o cer în căsătorie pe fiica 
dumneavoastră. 

— Cât de minunat de modă veche, a spus domnul Sullivan. 
Sunt încântat că te-ai deranjat să ceri voie, Seb şi, dacă şi 
Samantha este de acord, eu nu am nimic împotrivă. 

— Nu ştiu exact ce vrea, domnule, a recunoscut Seb, pentru 
că nu i-am spus încă. 

— Atunci noroc, pentru că pot să-ţi spun, că mamei ei şi mie 
nimic nu ne-ar face plăcere mai mare. 

— Asta e o uşurare, a zis Seb. 

— Părinților tăi le-ai spus? 

— Noaptea trecută, domnule. 

— Şi ce părere au? 

— Mama a fost cât se poate de încântată, dar tata a spus că 
dacă Sam ar avea ceva rațiune, m-ar refuza. 

Sullivan a zâmbit. 

— Dar dacă ea spune da, o poţi face să trăiască într-un stil cu 
care nu este obişnuită? Deoarece, după cum ştii, ea speră să fie 
un om de ştiinţă şi aceştia, după cum ai aflat, nu sunt prea bine 
plătiţi. 

— Mă gândesc la asta, domnule. Tocmai am fost avansat la 
bancă şi acum sunt adjunctul diviziei de proprietăţi. Şi, după 


cum cred că aţi aflat, de curând am fost cooptat în consiliul 
Barrington's. 

— Sună promiţător, Seb, şi, cinstit vorbind, Marion se întreba 
ce ţi-a luat aşa de mult. 

— Asta înseamnă că am binecuvântarea dumneavoastră? 

— Desigur. Dar nu uita că Samantha stabileşte nişte reguli, ca 
şi mama ta, pe care noi, ceilalţi muritori normali, ne e greu să le 
respectăm doar dacă, asemenea tatălui tău, nu avem aceeaşi 
busolă morală. Acum, că am scăpat de asta, n-ai vrea să te 
aşezi? 


Când Sebastian s-a întors în City mai târziu, în acea 
dimineaţă, a găsit pe biroul său un bilet de la Adrian Sloane 
care-i cerea să se prezinte în biroul său de îndată ce revenea. 

Sebastian s-a încruntat. Singurul punct negru de pe radarul 
său în ultimele luni fusese şeful său direct. Nu fusese în stare 
să-l mulţumească pe Sloane din momentul în care Cedric 
Hardcastle îl numise ca adjunct al diviziei de proprietăţi. Sloane 
îi lăsase întotdeauna impresia că era eficient în ceea ce făcea şi, 
cinstit vorbind, veniturile şi profitul anual al diviziei erau 
impresionante. Totuşi, din anumite motive, părea să nu aibă 
încredere în Seb - de fapt, făcea tot posibilul să-l ţină deoparte. 
Seb mai ştia de la unul dintre colegii lui că, ori de câte ori 
numele lui apărea într-o discuţie, Sloane încerca să-l prezinte 
într-o lumină negativă. 

Seb se gândise să-i spună lui Cedric, dar mama lui îl sfătuise 
să se abţină, spunându-i că Sloane va afla şi va deveni şi mai 
răuvoitor. 

— În orice caz, îi mai spusese Emma, trebuie să înveţi să stai 
pe picioarele tale şi să nu aştepţi ca Cedric să te dădăcească de 
fiecare dată când vii cu o problemă la el. 

— Toate bune şi frumoase, îi spusese Seb, dar ce ar trebui să 
fac? 

— Vezi-ţi de treaba ta şi fă-o bine, spusese Emma, pentru că 
doar atât îl interesează pe Cedric. 

— Exact asta şi fac, insistase Seb. Deci de ce se poartă Sloane 
cu mine aşa? 


— Îţi pot explica într-un cuvânt, spusese Emma. Invidie. Şi ar 
fi bine să te obişnuieşti cu ea dacă speri să urci pe scara 
corporației. 

— Dar n-am avut problema asta când lucram pentru domnul 
Hardcastle. 

— Sigur că nu, deoarece Cedric nu te-a considerat niciodată o 
amenințare. 

— Sloane crede că sunt o ameninţare? 

— Desigur. Crede că vrei să-i iei locul şi asta-l face şi mai 
secretos, nesigur sau paranoic, spune-i cum vrei. Dar, ca să 
folosesc una dintre expresiile preferate ale domnului Mellor, ai 
grijă să-ţi acoperi spatele. 


Când Seb s-a prezentat în faţa lui Sloane, şeful lui a intrat 
direct în subiect şi nu părea să-i pese că secretara lui îi sorbea 
fiecare cuvânt. 

— Cum nu erai la biroul tău când am venit azi-dimineaţă, 
presupun că ai fost la un client. 

— Nu, am fost la Ambasada Americană cu o problemă 
personală. 

Asta l-a redus o clipă la tăcere pe Sloane. 

— Ei bine, în viitor, când ai probleme personale, fă-o în timpul 
tău liber şi nu în cel al companiei. Aici este o bancă, nu un club 
social. 

Seb a scrâşnit din dinţi. 

— Îmi voi aminti pe viitor, Adrian. 

— În timpul orelor de lucru, prefer să mi se spună domnul 
Sloane. 

— Altceva... domnule Sloane? a întrebat Seb. 

— Nu, acum nu, dar aştept să-ţi văd raportul lunar pe biroul 
meu la sfârşitul orelor de lucru, în această seară. 

Seb s-a întors în biroul lui, uşurat că era cu un pas înaintea lui 
Sloane, pentru că-şi pregătise deja raportul lunar în weekend. 
Profiturile lui erau iar ridicate pentru a zecea lună la rând, cu 
toate că se lămurise de curând că Sloane aduna rezultatele sale 
cu cele ale lui Seb şi profita de pe urma acestui lucru. Dacă 
Sloane spera că această tactică îl va afecta, eventual îl va obliga 
să demisioneze, nu era nevoie să se agite. Atâta timp cât Cedric 


era preşedinte al băncii, Seb ştia că poziţia lui era sigură şi, cu 
toate că-i dădea rapoartele, nu se temea de Sloane, pentru că 
preşedintele ştia să citească printre rânduri. 

La ora nouă, Seb a luat un sendviş cu şuncă de la o cafenea 
din apropiere şi l-a mâncat din mers, lucru cu care mama lui n- 
ar fi fost de acord - la biroul tău, dacă n-ai încotro, dar nu în 
mers. 

În timp ce căuta un taxi, s-a gândit o vreme la lecţiile pe care 
le învățase de la Cedric când era vorba de încheierea unei 
afaceri, unele de bază, altele mai subtile, dar majoritatea de un 
bun-simţ de modă veche. 

— Să ştii cât îţi poţi permite, nu te întinde mai mult decât te 
ţine plapuma şi gândeşte-te că şi ceilalţi încearcă să obţină un 
profit. Şi caută contacte bune pentru că ele vor fi ancora ta în 
vremuri grele pentru că doar un lucru este sigur în afacerile 
bancare - vei avea timpuri grele. Şi, apropo, a adăugat el, 
niciodată nu face afaceri cu amănuntul. 

— Cine v-a învăţat asta? îl întrebase Sebastian. 

— Jack Benny. 

Inarmat cu sfaturile bune de la Cedric Hardcastle şi Jack 
Benny, Seb a plecat să caute inelul de logodnă. Contactul îi 
fusese sugerat de fostul lui coleg de şcoală, Victor Kaufman, 
care lucra acum la schimburi valutare la banca tatălui său, 
aflată doar la câteva cvartale depărtare de Farthings. Acesta îl 
sfătuise pe Seb să-l viziteze pe domnul Alan Gard în Hatton 
Garden. 

— lţi va da o piatră mare la jumătate din preţul cerut de 
oricare alt bijutier de pe strada principală. 

Seb a mâncat din mers şi a luat un taxi pentru că ştia că 
trebuie să se întoarcă la bancă într-o oră dacă nu dorea să fie iar 
bombănit de Sloane. Taxiul a oprit lângă o uşă verde pe lângă 
care Seb ar fi trecut fără s-o observe dacă numărul 47 n-ar fi 
fost pictat frumos pe ea. Nu era nici urmă de comorile aflate 
înăuntru. Seb şi-a dat seama că avea de-a face cu un om retras 
şi precaut. 

A apăsat pe buton şi, după o clipă, o figură dickensiană cu 
şapcă şi zulufi lungi şi negri i-a deschis. Când Seb a zis că e 
prieten cu Victor Kaufman, a fost introdus repede în sanctuarul 
interior al domnului Gard. 


Un bărbat slab, nu mai înalt de un metru şaizeci şi cinci, 
îmbrăcat normal cu o cămaşă cu gulerul deschis şi jeanşi uzaţi 
s-a ridicat de la birou şi i-a adresat potenţialului cumpărător un 
zâmbet cald. Când a auzit numele Kaufman, zâmbetul s-a lărgit 
şi omul şi-a frecat mâinile de parcă se pregătea să arunce 
zarurile. 

— Dacă sunteţi prieten cu Saul Kaufman, probabil aţi vrea să 
vă dau Koh-i-Noor la cinci lire. 

— Patru, a zis Seb. 

— Şi nici măcar nu sunteţi evreu. 

— Nu, a spus Seb, dar am fost educat de un om din Yorkshire. 

— Asta explică totul. Deci, cu ce vă pot ajuta, tinere domn? 

— Caut un inel de logodnă. 

— Şi cine e norocoasa? 

— Este o americancă numită Sam. 

— Atunci va trebui să-i găsim ceva special lui Sam, nu? 

Domnul Gard a deschis sertarul biroului, a luat un inel mare 
de chei şi a ales o cheie. S-a dus la un seif din perete, a descuiat 
uşa grea şi a deschis-o, arătându-i numeroase sertare. După ce 
a ezitat o clipă, a ales sertarul al treilea de jos, l-a tras afară şi i- 
a pus conţinutul pe birou. 

Mai multe diamante mici i-au făcut cu ochiul lui Seb. El le-a 
studiat un moment înainte să dea din cap cu gravitate. Bijutierul 
nu a comentat. A pus la loc sertarul în seif şi l-a scos pe cel aflat 
cu un rând mai sus. 

Seb s-a uitat puţin mai mult la pietrele preţioase puţin mai 
mari care străluceau pentru el, dar din nou le-a respins. 

— Sunteţi sigur că vă puteţi permite această fată? a întrebat 
bijutierul, scoțând al treilea sertar de sus. 

Ochii lui Seb s-au aprins când a văzut safirul înconjurat de un 
cerc de diamante micuţe care se odihnea în centrul tăvii 
căptuşită cu catifea neagră. 

— Acesta, a zis el, fără să ezite. 

Gard a luat o lupă de pe birou şi a studiat inelul cu mai multă 
atenţie. 

— Acest safir minunat provine din Ceylon şi are unu virgulă 
cinci carate. Cercul de opt diamante are fiecare unu virgulă zero 
cinci carate şi le-am achiziţionat de curând din India. 

— Cât costă? 

Gard n-a răspuns imediat. 


— Am presentimentul că îmi veţi fi un client fidel, a zis el în 
cele din urmă, aşa că sunt tentat să vă dau acest inel la un preţ 
promoţional. Să zicem o sută de lire? 

— Puteţi spune ce vreţi, dar nu am o sută de lire. 

— Priviţi-l ca pe o investiţie. 

— Pentru cine? 

— Să vă spun ce am de gând să fac, a zis Gard, întorcându-se 
la biroul său şi deschizând un dosar gros. A întors mai multe 
pagini, apoi şi-a trecut degetul pe o listă de cifre. Ca să vă arăt 
câtă încredere am că îmi veţi fi un client fidel, vi-l voi da la 
preţul la care l-am cumpărat. Şaizeci de lire. 

— Trebuie să ne întoarcem la sertarul de jos, a spus Seb, 
supărat. 

Gard şi-a ridicat mâinile, exasperat. 

— Cum poate un biet om să obţină un profit când trebuie să 
se târguiască cu un om atât de inteligent? Cea mai mică ofertă 
posibilă a mea este, a făcut o pauză, cincizeci de lire. 

— Dar eu n-am decât cincizeci de lire în cont. 

Gard s-a gândit puţin. 

— Atunci un depozit de zece lire şi cinci lire pe lună timp de 
un an. 

— Dar asta ar însemna şaptezeci de lire! 

— Unsprezece luni. 

— Zece. 

— Am încheiat târgul, tinere. Primul dintre multe, sper, a 
adăugat el, dând mâna cu Seb. 

Seb a scris un cec pentru zece lire, iar domnul Gard a ales o 
cutie mică din piele roşie în care să pună inelul. 

— Mi-a făcut plăcere să fac afaceri cu dumneavoastră, 
domnule Clifton. 

— Am o întrebare, domnule Gard. Când voi ajunge să văd 
sertarul de sus? 

— Când veţi fi preşedintele băncii. 

Cu o zi înainte de a pleca la Moscova, Michael Stewart, 
ministrul de externe britanic, l-a chemat pe ambasadorul rus în 
biroul său din Whitehall şi, în numele Maiestăţii Sale, a protestat 
cu tărie faţă de tratamentul dur la care era supus Anatoli 
Babakov. A mers până la a sugera ca Babakov să fie eliberat din 
închisoare, iar cartea lui să nu mai fie interzisă. 

Declaraţia acordată presei după aceea a ţinut pagina întâi a 
ziarelor principale din ţară, susţinute de The Times şi Guardian, 
ambele menţionând campania desfăşurată de bine-cunoscutul 
autor, Harry Clifton. 

La primele întrebări adresate prim-ministrului, Alec Douglas- 
Home, în acea după-amiază, liderul opoziţiei şi-a exprimat 
îngrijorarea referitoare la problemele lui Babakov şi a cerut ca 
membrii parlamentului să boicoteze convorbirile bilaterale care 
urmau să aibă loc cu liderul sovietic, Leonid Brejnev din 
Leningrad mai târziu, în cursul acelei luni. 

În ziua următoare profilul lui Babakov, precum şi fotografii ale 
soţiei sale, Elena, au apărut în mai multe ziare. Daily Mirror a 
descris cartea ca pe o bombă cu ceas care, dacă urma să fie 
publicată, va distruge regimul sovietic. Harry s-a întrebat cum 
de ştiau asta când nu putuseră să citească nici cartea. Dar şi-a 
dat seama că sir Alan nu ar fi putut să facă mai multe ca să-l 
ajute şi era hotărât să-şi respecte partea sa de învoială. 

In noaptea zborului la Moscova, Harry a revăzut iar şi iar 
documentele conferinţei şi, când avionul BOAC a aterizat pe 
Aeroportul Şeremetiev, era încrezător că va ţine un discurs de 
care ar fi fost mândru şi Giles. 

l-a luat o oră să treacă prin vamă, mai ales din cauză că 
vameşii l-au pus să-şi împacheteze şi să-şi despacheteze valiza 
şi apoi au reîmpachetat-o de două ori. Evident nu era un 
oaspete bine-venit. Când i-au dat drumul în cele din urmă, el şi 
mai mulţi dintre colegii lui au fost îndrumați spre un vechi 
autobuz de şcoală care i-a târât până în centrul oraşului şi au 
ajuns la Majestic Hotel după cincizeci de minute. Harry era 
extenuat. 

Recepţionera l-a asigurat că lui, ca şef al delegaţiei, i-a fost 
dată una dintre cele mai frumoase camere din hotel. l-a dat 
cheia şi, cum liftul era defect şi nu existau băieţi pentru bagaje, 
Harry a fost nevoit să-şi târâie valiza până la etajul şapte. A 


descuiat uşa şi a intrat într-una dintre cele mai frumoase 
camere ale hotelului. 

Cutia sărac mobilată i-a amintit de zilele lui de şcoală de la St. 
Bede's. Mobila era formată dintr-un pat cu o saltea subţire şi 
noduroasă şi o masă murdărită de arsuri de ţigări şi pătată de 
urme de pahare cu bere. In colţ era o chiuvetă cu un robinet 
prin care curgea un fir de apă rece, fie că era închisă sau nu. 
Dacă voia să facă baie, o notă l-a informat că aceasta se afla la 
capătul coridorului: Vă rugăm nu vă uitaţi prosopul şi să nu staţi 
în baie mai mult de zece minute şi nici să nu lăsați robinetul 
deschis. Îi amintea atât de mult de fosta lui şcoală încât, dacă ar 
fi bătut cineva la uşă, Harry nu s-ar fi mirat văzându-şi asistenta 
medicală apărând să-i verifice unghiile. 

Cum nu era niciun minibar şi nici fursecuri, Harry a coborât 
să-şi întâlnească la masă colegii. După ce şi-a ales singurul fel 
disponibil de la autoservire, a început să-şi dea seama de ce 
pateul de peşte al lui Bingham era considerat un lux în Uniunea 
Sovietică. 

S-a hotărât să se culce devreme, nu numai pentru că 
programul primei zile îi cerea să fie vorbitorul principal la ora 
unsprezece, a doua zi dimineaţa. 

S-a dus la culcare, dar au trecut câteva ore până ce a adormit 
din cauza saltelei noduroase, a păturii subţiri sau a luminilor de 
neon care-i invadau toate colţurile camerei prin perdelele de 
nylon care erau parţial desfăcute. Până când a dormit, era deja 
ora unsprezece în Bristol şi două noaptea în Moscova. 

Harry s-a trezit devreme a doua zi şi s-a decis să se plimbe 
prin Piaţa Roşie. Era imposibil să-i scape mausoleul lui Lenin 
care domina piaţa şi servea ca amintire constantă a fondatorului 
statului sovietic. Kremlinul era păzit de un tun masiv din bronz, 
alt simbol asupra unui duşman. Cu toate că purta paltonul, cu 
gulerul ridicat, aşa cum insistase Emma, urechile şi nasul lui 
Harry s-au înroşit repede de frig. Inţelegea acum de ce ruşii 
purtau magnificele lor căciuli din blană, eşarfele şi paltoanele 
lungi. Localnicii treceau pe lângă el în drum spre serviciu, dar 
puţini i-au acordat atenţie, în ciuda faptului că tot bătea 
caraghios din palme. 

Când s-a întors la hotel, mai devreme decât plănuise, portarul 
i-a dat un mesaj. Pierre Bouchard, preşedintele conferinţei, 
dorea să-l întâlnească la micul dejun în salon. 


— Ţi-am acordat intervalul de la unsprezece azi-dimineaţa, i-a 
zis Bouchard, care primise un fel de omletă care nu văzuse o 
găină în viaţa ei. Este ora de vârf la întrunirile conferinţei. Eu voi 
deschide procedurile la ora zece şi jumătate şi-i voi întâmpina 
pe delegaţii din cele şaptezeci şi două de ţări. Un număr record, 
a adăugat el, cu panaşul lui galic. lţi vei da seama când mi-am 
terminat discursul când le voi aminti delegaților că există ceva 
ce ruşii fac mai bine decât oricine altcineva pe lume. Harry a 
ridicat o sprânceană. Baletul. Şi avem noroc să asistăm la Lacul 
lebedelor la Balşoi în seara aceasta. După ce le voi spune asta 
delegaților, vă voi invita pe scenă pentru discursul inaugural. 

— Sunt flatat, a comentat Harry şi ar fi bine să fiu pe fază. 

— Nu vă agitaţi, a zis Bouchard. Comitetul v-a votat în 
unanimitate ca vorbitor principal. Am admirat toţi campania pe 
care aţi condus-o pentru Anatoli Babakov. Presa internaţională 
ne arată un interes considerabil şi vă va amuza să aflaţi că m-a 
întrebat KGB-ul dacă ar putea vedea înainte o copie a 
discursului dumneavoastră. 

Cuvintele lui Bouchard l-au făcut pe Harry să intre puţin în 
panică. Până atunci nu-şi dăduse seama cât de mult fusese 
urmărită campania sa în străinătate şi cât de mult se aşteptau 
de la el. S-a uitat la ceas, sperând că mai avea timp să-şi revadă 
discursul încă o dată, şi-a terminat cafeaua, şi-a cerut scuze de 
la Bouchard şi s-a întors repede în cameră. A fost uşurat văzând 
că acum mergea liftul. Nu avea nevoie să i se reamintească de 
faptul că s-ar putea să nu mai aibă o astfel de ocazie să 
promoveze cauza lui Babakov şi tocmai în centrul Rusiei. 

A intrat aproape în fugă în cameră şi a deschis sertarul 
măsuţei laterale în care-şi lăsase discursul. Nu mai era acolo. 
După ce a căutat prin cameră şi-a dat seama că KGB-ul avea 
acum copia pe care dorise să pună mâna. 

Şi-a verificat iar ceasul. Mai erau patruzeci de minute până la 
începerea conferinţei la care urma să ţină un discurs la care 
muncise toată luna, dar nu mai avea niciun exemplar. 

Când a sunat de ora zece în Piaţa Roşie, Harry tremura ca un 
şcolar care urma să aibă o discuţie cu directorul despre un eseu 
care exista doar în mintea lui. Nu-i lăsaseră de ales decât să 
verifice cât de bună era memoria lui în realitate. 

A coborât încet, simțindu-se ca un actor înainte de ridicarea 
cortinei şi s-a alăturat şirului de delegaţi care se îndreptau spre 


sala de conferinţe. Intrând în aulă, tot ce dorea era să se 
întoarcă în cameră şi să încuie uşa. Trupele de autori vorbăreţi 
erau chiar mai intimidante decât germanii care înaintau pe 
vremuri. 

Mai mulţi delegaţi îşi căutau scaunele într-o sală care era deja 
plină. Dar, cum îl sfătuise Bouchard, Harry a mers în faţă şi şi-a 
luat locul la capătul celui de-al doilea rând. Pe când se uita în 
sala cea vastă, ochii i s-au fixat pe un grup de oameni solizi, 
lipsiţi de expresie, îmbrăcaţi în haine lungi, negre, care stăteau 
cu spatele la perete, distribuiţi egal prin toată camera. Mai 
aveau ceva în comun: niciunul nu părea genul de om care să fi 
citit vreo carte în viaţa sa. 

Bouchard tocmai ajungea la sfârşitul discursului de 
deschidere când l-a zărit pe Harry şi i-a adresat un zâmbet cald. 

— Şi acum urmează momentul pe care l-am aşteptat toţi, a 
zis el. Un discurs ţinut de distinsul nostru coleg din Anglia, 
scriitorul a nouă romane polițiste care îl au ca personaj principal 
pe detectivul William Warwick. Aş dori doar ca personajul meu 
francez, inspectorul Benoit, să fie pe jumătate la fel de popular. 
Poate ar trebui să ne întrebăm de ce? 

După ce s-au oprit râsetele, Bouchard a continuat: 

— Este onoarea mea să-l invit pe Harry Clifton, preşedintele 
PEN din Anglia, să se adreseze participanţilor la conferinţă. 

Harry s-a îndreptat încet spre scenă, surprins de multe fleşuri 
ale fotografilor care înconjurau scena în timp ce fiecare pas îi 
era împiedicat de echipa de televiziune care-l urmărea. 

A dat mâna cu Bouchard înainte de a-şi lua locul în spatele 
catedrei. A răsuflat adânc şi s-a uitat către plutonul de execuţie. 

— Domnule preşedinte, a început el, permiteţi-mi să încep 
prin a vă mulţumi pentru amabilele dumneavoastră cuvinte, 
deşi ar trebui să vă avertizez că astăzi nu voi vorbi nici despre 
detectivul William Warwick, nici despre inspectorul Benoit, ci 
despre un om care nu este un personaj literar, ci este din carne 
şi sânge ca toţi cei care ne aflăm în această sală. Un om care nu 
poate participa la conferinţa de astăzi pentru că este închis 
departe, în gulagul din Siberia. Crima lui? A scris o carte. 
Desigur, mă refer la acel martir şi folosesc cuvântul intenţionat, 
Anatoli Babakov. 

Până şi Harry a fost surprins de ropotul de aplauze care a 
urmat. Conferinţele de carte au în general o audienţă redusă, 


formată doar din academicieni gânditori, care reuşesc să 
aplaude puţin după ce termină vorbitorul. Dar, cel puţin, 
întreruperea i-a oferit câteva momente în care să-şi adune 
gândurile. 

— Câţi dintre noi din această sală am citit cărţi despre Hitler, 
Churchill sau Roosevelt? Trei sau patru lideri care au determinat 
rezultatul celui de-al Doilea Război Mondial? Dar, până de 
curând singurele fapte despre losif Stalin care au ieşit din 
Uniunea Sovietică provin dintr-un pamflet cenzurat de un 
comitet de oficiali din KGB. După cum ştiţi toţi, cel care a tradus 
această carte în engleză a fost atât de deziluzionat încât s-a 
hotărât să-i scrie biografia sa neautorizată, care urma, fără 
îndoială, să ne ofere altă perspectivă a bărbatului pe care-l 
cunoaştem sub porecla de Unchiul Joe. Dar, de îndată ce a fost 
publicată cartea, fiecare exemplar a fost distrus, editorul a fost 
închis şi, după un proces-spectacol, autorul a dispărut de pe faţa 
pământului. Nu vorbesc de Germania din timpul lui Hitler, ci 
despre Rusia din ziua de azi. 

Unii dintre voi pot dori să afle ce ar fi putut să scrie Anatoli 
Babakov care a determinat autorităţile să acţioneze atât de 
tiranic - inclusiv în ceea ce mă priveşte. La urma-urmei, 
sovieticii îşi trâmbiţează întruna gloria lor în obţinerea unui stat 
utopic care, ne asigură ei, va fi un model pentru toată lumea şi 
pe care, cu timpul, va trebui să-l copiem. Dacă acesta este 
cazul, domnule preşedinte, de ce nu putem citi păreri contrarii şi 
să decidem singuri? Nu uitaţi că Unchiul Joe a fost scris de un 
om care a stat unsprezece ani în spatele lui Stalin, un confident 
al gândurilor sale cele mai intime, un martor al vieţii lui de zi cu 
zi. Dar când Babakov s-a hotărât să-şi scrie versiunea sa proprie 
asupra evenimentelor, nimeni, nici măcar poporul sovietic, nu a 
avut dreptul să-i împărtăşească gândurile. Mă întreb de ce? 

Nu veţi găsi vreun exemplar din Unchiul Joe în nicio librărie 
din Anglia, America, Australia, Africa sau America de Sud şi, în 
mod sigur, nu veţi găsi niciunul în Uniunea Sovietică. Poate este 
prost scris, plictisitor, lipsit de merite sau nu merită să pierdeţi 
timpul, dar cel puţin lăsaţi-ne pe noi să decidem acest lucru. 

Alte aplauze au răsunat în sală. Harry a trebuit să se abţină să 
zâmbească atunci când a observat că bărbaţii cu haine lungi şi 
negre îşi ţineau bine mâinile ascunse în buzunare, iar expresiile 
lor nu s-au schimbat când interpretul le-a tradus cuvintele. 


A aşteptat să se potolească aplauzele înainte de a-şi continua 
peroraţia. 

— Astăzi, la conferinţă, se află istorici, biografi, oameni de 
ştiinţă şi chiar şi câţiva romancieri, iar toţi consideră că este 
ceva de la sine înţeles că lucrările lor vor fi publicate, oricât de 
mult şi-ar critica în ele guvernele, liderii sau chiar sistemul 
politic. De ce? Pentru că veniţi din ţări care ştiu să se descurce 
cu satirele, criticile, chiar şi cu derâderile şi ai căror cetăţeni pot 
decide care este meritul unei cărţi. Autorii din Uniunea Sovietică 
sunt publicaţi doar dacă statul este de acord cu ce au de scris. 
Câţi dintre voi, cei aflaţi în această sală, aţi fi ajuns la închisoare 
dacă aţi fi fost născuţi în Rusia? 

Îi întreb pe liderii acestei ţări mari, de ce nu oferiţi poporului 
dumneavoastră aceleaşi privilegii pe care noi, cei din vest, le 
luăm ca de la sine înţelese? Aţi putea începe prin a-l elibera pe 
Anatoli Babakov şi a permite publicarea cărţii sale. Asta doar 
dacă nu vă temeti de torta libertăţii. Eu nu voi avea odihnă până 
ce nu voi putea cumpăra un exemplar din Unchiul Joe la 
Hatchards, în Piccadilly, la Doubledays, pe Fifth Avenue, la 
Dymocks în Sydney sau la librăria George's din Bristol. Dar şi 
mai mult, aş vrea să văd această carte pe rafturile librăriei 
Lenin, de pe strada Vodvidenka, la câteva sute de metri de 
această sală. 

Cu toate că aplauzele erau asurzitoare, Harry a rămas la 
pupitru pentru că nu-şi terminase discursul. A aşteptat să se 
facă linişte înainte de a se uita în sus şi a adăuga: 

— Domnule preşedinte, din partea delegaţiei britanice, este 
privilegiul meu de a-l invita pe domnul Anatoli Babakov să fie 
vorbitorul principal la conferinţa noastră de la Londra, la anul. 

Toţi cei din sală care nu purtau o haină lungă şi neagră s-au 
ridicat în picioare şi l-au ovaţionat pe Harry. Un oficial senior de 
la KGB care stătea în spatele sălii s-a întors spre superiorul său 
şi i-a spus: 

— Cuvânt cu cuvânt. Cred că avea o copie a discursului de 
care noi n-am ştiut. 


— Domnul Knowles pe linia unu, doamnă preşedinte. 
Emma a apăsat un buton pe telefonul ei. 


— Bună ziua, Jim. 

— Bună ziua, Emma. M-am gândit să-ţi dau telefon pentru că 
Desmond Mellor mi-a zis că s-a întâlnit cu tine şi lui i s-a părut 
că a mers destul de bine. 

— Sunt sigură că i s-a părut, a zis Emma şi trebuie să 
recunosc că am fost impresionată de domnul Mellor. Este, fără 
îndoială, un om de afaceri capabil, cu multă experienţă în 
domeniul său. 

— Sunt de acord, a zis Knowles. Deci pot să presupun că veţi 
recomanda să fie primit în consiliu? 

— Nu, Jim, nu poţi. Domnul Mellor are multe calităţi 
admirabile, dar, după cum cred eu, are un defect iremediabil. 

— Şi care ar fi acela? 

— Este interesat de o singură persoană şi anume de el însuşi. 
Cuvântul „lealitate” este pentru el o anatemă. Când l-am 
ascultat pe domnul Mellor, mi-am amintit de tata şi eu doresc în 
consiliu doar oameni care să-mi amintească de bunicul. 

— Asta mă pune într-o lumină proastă. 

— De ce, Jim? 

— L-am recomandat pe Mellor pentru consiliu şi decizia ta îmi 
subminează poziţia. 

— Imi pare rău pentru asta, Jim. Emma s-a oprit înainte de a 
adăuga: Desigur că te-aş înţelege dacă ai vrea să-ţi dai demisia. 


* 


Harry şi-a petrecut restul zilei dând mâna cu oameni pe care 
nu-i mai întâlnise niciodată, dintre care mulți i-au promis să 
promoveze cauza lui Babakov în ţările lor. Strânsul mâinilor cu 
bucurie era ceva ce Giles, ca politician, o făcea destul de 
natural, în timp ce lui Harry i se părea extenuant. Totuşi, era 
mulţumit că străbătuse străzile din Bristol cu cumnatul lui la 
ultimele campanii electorale pentru că abia acum şi-a dat 
seama cât de multe învățase de la el. 

Când s-a urcat în autobuz pentru vizita delegaților la Teatrul 
Balşoi, era aşa de obosit încât se temea că va adormi în timpul 
spectacolului. Dar, din momentul în care s-a ridicat cortina, s-a 
aşezat pe marginea scaunului, încântat de mişcările artistice ale 
dansatorilor, de performanţele lor, de graţia şi de energia lor, 
care l-au împiedicat să-şi ia ochii de la scenă. Când a coborât 


cortina în cele din urmă, nu se mai îndoia că în domeniul acesta 
Uniunea Sovietică conducea cu adevărat lumea. 

După ce s-a întors la hotel, recepţionerul i-a dat un bilet prin 
care i se confirma că maşina ambasadei îl va lua la opt şi zece 
în dimineaţa următoare pentru a-l însoţi pentru a lua micul 
dejun cu ambasadorul. Asta-i oferea destul timp ca să prindă 
zborul înapoi spre Londra de la ora douăsprezece. 

Doi bărbaţi stăteau tăcuţi în colţul holului, observându-i 
fiecare mişcare. Harry şi-a dat seama că aceştia citiseră biletul 
de la ambasador mult înaintea lui. Şi-a luat cheia, le-a zâmbit 
larg şi le-a urat noapte bună înainte de a lua liftul la etajul 
şapte. 

După ce s-a dezbrăcat, Harry s-a prăbuşit pe pat şi a adormit 
repede. 

— N-a fost o mişcare bună, mamă. 

— De ce nu? a zis Emma. Jim Knowles nu m-a susţinut 
niciodată şi, cinstit vorbind, mă bucur că scap de el. 

— Îţi aminteşti ce a zis Lyndon Johnson despre J. Edgar 
Hoover? Prefer să fie înăuntru şi să se pişe afară, decât să fie 
afară şi să se pişe înăuntru. 

— Uneori mă întreb de ce tatăl tău şi cu mine am cheltuit 
atâţia bani cu educaţia ta. Dar ce rău ne-ar putea face Knowles? 

— Are o informaţie care ar putea distruge compania. 

— Doar nu va face incidentul cu Marina Militară public. Dacă o 
va face, nu va mai căpăta altă slujbă în City. 

— Nu trebuie să-l facă public. Trebuie doar să ia un dejun 
liniştit la clubul său cu Alex Fisher şi lady Virginia va afla ce s-a 
întâmplat în realitate în acea noapte după o jumătate de oră. Şi 
poţi să fii sigură că va păstra detaliile cele mai picante pentru 
boxa martorilor, pentru că nu numai că te va distruge, ci va 
distruge totodată şi compania. Nu, mi-e teamă că va trebui să fii 
umilă, mamă, dacă nu vrei să-ţi petreci toate zilele întrebându- 
te când va exploda bomba. 

— Dar Knowles a explicat clar că, dacă Mellor nu devine 
director, îşi va da demisia. 

— Atunci trebuie să-i fie oferit domnului Mellor un loc în 
consiliu. 

— Peste cadavrul meu! 

— Tu ai zis-o, nu eu, mamă. 


Cioc, cioc, cioc. Harry a deschis ochii. Cioc, cioc, cioc. Bătea 
cineva la uşă sau era doar un zgomot care se auzea de afară? 
Cioc, cioc, cioc. Era sigur cineva la uşă. Ar fi vrut să ignore 
ciocănitul, dar acesta era atât de hotărât încât era clar că nu 
avea de gând să dispară. Cioc, cioc, cioc. S-a dat supărat jos, şi- 
a pus picioarele pe linoleumul roşu, şi-a tras halatul pe el şi s-a 
târâit spre uşă. 

A fost surprins când a deschis uşa, dar a încercat să n-o arate. 

— Bună, Harry, s-a auzit o voce înăbuşită. 

Harry s-a uitat cu neîncredere la fata de care se îndrăgostise 
cu douăzeci de ani în urmă. O copie la indigo a Emmei la 


douăzeci de ani stătea în faţa lui, îmbrăcată într-un halat subţire 
şi, bănuia el, nimic altceva. Deştepţi ruşii ăştia, s-a gândit Harry. 

— Mă cheamă Alina, a tors ea, atingându-i braţul. De-abia 
aşteptam să te întâlnesc. 

— Cred că aţi greşit camera, a zis Harry. 

— Nu, nu cred, a spus Alina. A încercat să se strecoare pe 
lângă el, dar Harry a rămas în prag, blocându-i drumul. 

— Eu sunt răsplata ta, Harry, pentru discursul tău strălucit. l- 
am promis preşedintelui că-ţi voi oferi o noapte pe care n-o vei 
uita. 

— Ai reuşit deja, a zis Harry, întrebându-se pentru care 
preşedinte lucra Alina. 

— Sigur pot face ceva pentru tine, Harry. 

— Nu-mi trece nimic prin cap, dar te rog mulţumeşte-le şefilor 
tăi şi spune-le că nu sunt interesat. Alina a părut dezamăgită. 

— Poate băieţi? 

— Nu, mulţumesc. 

— Bani? a sugerat ea. 

— Ce drăguţ, dar am destui. 

— Nu te pot tenta cu nimic? 

— Ei bine, a spus Harry, dacă mă întrebi, este ceva ce mi-am 
dorit întotdeauna şi, dacă şefii tăi mi-l pot da, sunt omul lor. 

— Ce anume, Harry? a spus ea, părând pentru prima oară 
plină de speranţă. 

— Premiul Nobel pentru Literatură. 

Alina a părut nedumerită şi Harry n-a putut rezista să nu se 
aplece şi s-o sărute pe ambii obraji de parcă i-ar fi fost mătuşa 
preferată. A închis uşor uşa şi s-a strecurat la loc în pat. 

— S-o ia naiba de muiere, a zis el, incapabil să mai adoarmă. 


* 


— E un domn Vaughan la telefon, domnule Clifton, a spus 
centralista. Zice că trebuie să discute cu domnul Sloane de 
urgență, dar el e plecat la o conferinţă în New York şi revine 
abia vineri. 

— Transmite-i apelul secretarei şi roag-o să se ocupe ea. 

— Sarah nu răspunde la telefon, domnule Clifton, nu cred că 
s-a întors de la prânz. 


— Bine, fă-mi legătura, a bombănit Seb. Bună dimineaţa, 
domnule Vaughan, cu ce vă pot ajuta? 

— Sunt partenerul senior al agenţilor imobiliari Savills, a zis 
Vaughan, şi trebuie să vorbesc de urgenţă cu domnul Sloane. 

— Nu puteţi aştepta până vineri? 

— Nu. Am pe masă două oferte pentru ferma Shifnal din 
Shropshire şi cum licitaţia se închide vineri, aş dori să ştiu dacă 
domnul Sloane mai este interesat. 

— Poate îmi puteţi oferi nişte detalii, domnule Vaughan, a zis 
Seb, luând un creion şi mă voi ocupa imediat de asta. 

— Aţi putea, vă rog, să-l anunţaţi pe domnul Sloane că 
domnul Collingwood este fericit să-i accepte oferta de unu 
virgulă şase milioane, ceea ce înseamnă că am nevoie de un 
depozit de 160.000 de lire până vineri la ora cinci, dacă domnul 
mai doreşte să încheie afacerea. 

— Unu virgulă şase milioane, a repetat Seb, nesigur că auzise 
corect cifra. 

— Ei desigur, preţul include şi cele o mie de pogoane, nu 
numai casa. 

— Desigur, a spus Seb. ÎI voi anunţa pe domnul Sloane de 
îndată ce sună. Seb a lăsat receptorul jos. Suma era mult mai 
mare decât orice tranzacţie în care fusese implicat pentru vreo 
proprietate londoneză, nu pentru o fermă din Shropshire, aşa că 
s-a decis să verifice cu secretara lui Sloane. A traversat coridorul 
până în biroul ei şi a găsit-o pe Sarah atârnându-şi paltonul. 

— Bună ziua, domnule Clifton, cu ce vă pot ajuta? 

— Vreau să văd dosarul Collingwood, Sarah, ca să-i prezint 
situaţia domnului Sloane când sună. 

Sarah s-a uitat nedumerită. 

— Nu cunosc acest client, dar daţi-mi voie să verific. 

A scos un sertar din dulap cu literele de la Ala H şi a răsfoit 
repede dosarele cu C. 

— Nu este unul dintre clienţii domnului Sloane, a zis ea. Cred 
că e o greşeală. 

— Caută la ferma Shifnal, i-a spus Seb. 

Sarah s-a uitat la dosarele de la F la Z şi a dat iar din cap. 

— Poate e greşeala mea, a spus Seb. Mai bine nu-i spun nimic 
domnului Sloane, a mai zis el când ea închidea seiful cu dosare, 
a închis uşa şi s-a gândit o vreme la conversaţia cu domnul 


Vaughan înainte de a ridica receptorul şi a suna la informaţii 
abonaţi. 

Când i s-a răspuns, Seb l-a cerut pe un domn Collingwood de 
la ferma Shifnal din Shropshire. După câteva momente, 
operatoarea a revenit la telefon. 

— Am un domn D. Collingwood, ferma Shifnal, Shifnal? 

— El trebuie să fie. Îmi puteţi da numărul lui de telefon? 

— Îmi pare rău, dar nu, domnule. Nu are numărul în directorul 
de adrese. 

— Dar este o urgenţă. 

— Poate să fie, domnule, dar nu-mi este permis să vă dau 
numerele nelistate în nicio împrejurare. Telefonul i-a fost închis. 

Seb a ezitat o clipă, apoi a ridicat iar receptorul şi a format un 
număr de interior. 

— Biroul preşedintelui, s-a auzit o voce de femeie. 

— Rachel, am nevoie de cincisprezece minute cu şeful. 

— La cinci patruzeci şi cinci, dar nu mai mult de cincisprezece 
minute, pentru că are o întâlnire cu preşedintele adjunct la cinci 
şi domnul Buchanan nu întârzie niciodată. 


* 


Rolls-Royce-ul ambasadei, cu steaguri fluturând pe ambele 
părţi, aştepta lângă hotelul Majestic mult înainte ca Harry să 
apară în hol la opt fără zece în acea dimineaţă. Aceiaşi doi 
bărbaţi trândăveau într-un colţ, prefăcându-se că nu-i dau nicio 
atenţie. Oare ăştia dorm vreodată? s-a întrebat Harry. 

După ce Harry a semnat de plecare, n-a putut rezista să nu-şi 
salute gardienii de adio înainte de a părăsi hotelul, Majestic doar 
cu numele. Un şofer i-a deschis portiera din spate şi l-a lăsat pe 
Harry să intre. El s-a tolănit pe banchetă şi a început să se 
gândească la celălalt motiv pentru care venise la Moscova. 

Maşina şi-a croit drum printre străzile spălate de ploaie ale 
capitalei, trecând de catedrala Sf. Vasili, o clădire de o rară 
frumuseţe, aflată în capătul sudic al Pieței Roşii. Apoi au 
traversat Moscova, au cotit la stânga şi, după câteva momente, 
porţile Ambasadei Britanice s-au deschis, desfăcând stema 
regală în două. Şoferul a intrat şi s-a oprit în faţa uşii principale. 
Harry era impresionat O rezidenţă asemănătoare unui palat, 
demnă de un ţar, se ridica deasupra lui, amintindu-le 


vizitatorilor de fostul Imperiu Britanic şi nu de starea sa 
diminuată de ţară trecută prin război. 

Următoarea surpriză a venit când l-a văzut pe ambasador pe 
treptele ambasadei, aşteptându-l. 

— Bună dimineaţa, domnule Clifton, a spus sir Humphrey 
Trevelyan când Harry a coborât din maşină. 

— Bună dimineaţa, Excelenţa Voastră, a spus Harry în timp ce 
dădeau mâna - ceea ce era corect, având în vedere că urmau să 
facă o afacere. 

Ambasadorul l-a condus într-un hol mare, rotund, în mijlocul 
căruia se afla statuia reginei Victoria precum şi un portret al 
stră-stră-stră-nepoatei sale. 

— N-aţi citit The Times azi-dimineaţă, a spus Trevelyan, dar 
vă pot spune că discursul dumneavoastră la conferinţa PEN pare 
să fi avut efectul scontat. 

— Să sperăm, a zis Harry. Dar voi fi convins doar când 
Babakov va fi eliberat. 

— Asta s-ar putea să mai dureze un timp, l-a avertizat 
ambasadorul. Sovieticii nu se grăbesc de obicei cu nimic, mai 
ales când nu a fost de la început ideea lor. Ar fi bine să vă 
pregătiţi să aşteptaţi. Dar nu fiţi dezamăgit totuşi, pentru că 
Biroul Politic a fost surprins de suportul pe care l-aţi primit din 
partea comunităţii internaţionale. Totuşi, pe de altă parte, acum 
sunteţi considerat... persona non grata. 

Şi-a condus oaspetele în jos, pe un coridor din marmură, 
dominat de portrete ale monarhilor britanici care nu suferiseră 
aceeaşi soartă ca rudele lor ruse. O uşă dublă din podea până în 
tavan a fost deschisă de doi servitori, cu toate că ambasadorul 
era încă la câţiva paşi depărtare. El a intrat direct în camera lui, 
s-a aşezat în spatele unui birou gol şi l-a invitat pe Harry să se 
aşeze pe un fotoliu în faţa lui. 

— Am dat instrucţiuni să nu fim deranjati, a spus Trevelyan în 
timp ce lua o cheie de pe un lanţ şi descuia sertarul de la birou. 

A scos un dosar din care a luat o singură foaie de hârtie pe 
care i-a dat-o lui Harry. 

— Nu vă grăbiţi, domnule Clifton. Nu sunteţi aici sub aceleaşi 
restricţii impuse de sir Alan. 

Harry a început să studieze o listă cu nume, adrese şi numere 
de telefon aleatoare, care păreau să nu aibă nicio secvenţă sau 
logică. După ce a parcurs-o a doua oară, a spus: 


— Cred că am reţinut-o, sir. 

Privirea contrariată de pe faţa ambasadorului sugera că nu 
era convins. 

— Atunci hai să ne asigurăm, nu? a luat iar lista şi i-a dat două 
hârtii cu antetul ambasadei şi un stilou. 

Harry a respirat adânc şi a început să scrie cele douăsprezece 
nume, nouă adrese şi douăzeci şi unu de numere de telefon. 
După ce a terminat, i-a înmânat hârtiile înapoi ambasadorului 
pentru verificare. Sir Humphrey le-a controlat cu atenţie. 

— Aţi scris Pengelly cu un „l”, nu cu doi. 

Harry s-a încruntat. 

— Poate doriţi să repetaţi exerciţiul, domnule Clifton, a spus 
ambasadorul, lăsându-se pe spate, aprinzând un chibrit şi 
arzând primul test al lui Harry. 

Harry a terminat al doilea exerciţiu mult mai repede. 

— Bravo, a spus ambasadorul, după ce l-a verificat. Aş vrea 
doar să faceţi parte din personalul meu. Acum, presupunând că 
sovieticii au citit biletul pe care vi l-am lăsat la recepţie, poate n- 
ar trebui să-i dezamăgim. A apăsat un buton de sub biroul lui şi, 
după câteva momente uşile s-au deschis iar şi au intrat doi 
membri ai personalului îmbrăcaţi în haine albe din in şi 
pantaloni negri, aducând cu ei o măsuţă rulantă. 

La micul dejun şi la cafea, toast prăjit, marmeladă de Oxford 
şi un ou adevărat, cei doi au discutat despre şansele Angliei în 
meciurile cu Africa de Sud - Harry credea că Anglia va câştiga, 
dar ambasadorul nu era convins; abolirea spânzurătorii - Harry 
era pentru, ambasadorul împotrivă; intrarea Britaniei în Piaţa 
Comună - un subiect cu care au fost de acord. Nu au atins 
subiectul real pentru care luau micul dejun împreună. 

Când a fost luată măsuţa şi au rămas singuri, Trevelyan a 
spus: 

— Scuzaţi-mă că sunt plictisitor, bătrâne, dar aţi fi amabil să 
mai repetaţi o dată exerciţiul? 

Harry s-a întors la biroul ambasadorului şi a scris lista pentru 
a treia oară. F 

— Remarcabil. Inţeleg acum de ce sir Alan v-a ales. Trevelyan 
şi-a condus oaspetele afară din cameră. Maşina mea vă va duce 
la aeroport şi, cu toate că s-ar putea să credeţi că aveţi timp 
suficient, am impresia că vameşii vor presupune că vi s-a dat 
ceva să duceţi în Anglia, aşa că veţi fi supus unei percheziţii 


amănunțite. Au dreptate, desigur, dar, din fericire, nu este ceva 
pe care pot pune mâna. Deci tot ce îmi mai rămâne de făcut, 
domnule Clifton, este să vă mulţumesc şi să vă sugerez să nu 
scrieţi lista până ce roţile avionului nu au părăsit pista. Ar fi 
chiar şi mai bine dacă aţi aştepta să ieşiţi din spaţiul aerian 
sovietic. La urma-urmei, trebuie să fie cineva la bord care să vă 
urmărească fiecare mişcare. 

Sir Humphrey şi-a însoţit oaspetele până la intrarea principală 
şi au dat mână a doua oară înainte ca Harry să se urce în Rolls 
Royce. Ambasadorul a rămas pe scară până ce maşina a 
dispărut din vedere. 

Şoferul l-a lăsat pe Harry lângă aeroportul Şeremetiev cu 
două ore înainte ca avionul lui să decoleze. S-a dovedit că 
ambasadorul avusese dreptate, pentru că Harry şi-a petrecut 
următoarea oră la vamă unde au verificat şi au răsverificat tot 
ce avea în valiză înainte de a-i desface căptuşeala hainei şi a 
paltonului. 

După ce n-au găsit nimic, a fost dus într-o cămăruţă şi rugat 
să-şi scoată hainele. Când eforturile lor au eşuat iar, a apărut un 
doctor şi Harry a fost controlat în locuri la care nu se gândise 
mai înainte, dar pe care nu avea de gând să le descrie în detaliu 
în următoarea lui carte. 

După o oră, pe valiza lui a fost pusă cu neplăcere o cruce cu 
creta pentru a dovedi că fusese verificată, dar aceasta n-a mai 
apărut în Londra. El s-a hotărât să nu protesteze, cu toate că cei 
de la vamă uitaseră să-i returneze, de asemenea şi paltonul, un 
cadou de Crăciun de la Emma. Va trebui să-şi cumpere altul 
identic de la Ede & Ravenscroft înainte de a se înapoia la Bristol, 
deoarece nu dorea ca soţia lui să afle motivul real pentru care 
sir Alan dorise să-l vadă. 

Când Harry s-a urcat în cele din urmă în avion, a fost încântat 
să vadă că avea loc la clasa întâi, ca ultima oară când lucrase 
pentru secretarul de cabinet. La fel de plăcut era şi că nimeni nu 
stătea lângă el. Sir Alan nu lăsa nimic la voia întâmplării. 

A aşteptat o oră după ce avionul a decolat, înainte de a-i cere 
stewardului două hârtii cu antetul BOAC. Dar când i-au fost 
aduse, s-a răzgândit. Doi bărbaţi aflaţi de cealaltă parte a 
intervalului se uitau înspre el prea des. 


Şi-a aranjat scaunul, a închis ochii şi a revăzut în minte lista 
iar şi iar. Când avionul a aterizat la Heathrow, era extenuat fizic 
şi mental. Era doar bucuros că nu era spion cu normă întreagă. 

Harry a fost primul care a coborât din avion şi nu s-a mirat 
văzându-l pe sir Alan la capătul scării. | s-a alăturat în spatele 
maşinii fără să fie deranjat de vreun vameş. 

În afară de: 

— Bună dimineaţa, Clifton, secretarul de cabinet n-a spus 
nimic până ce nu i-a înmânat inevitabila agendă şi pixul. 

Harry a scris cele douăsprezece nume, nouă adrese şi 
douăzeci şi unu de numere de telefon care fuseseră păstrate în 
mintea lui mai multe ore. A mai verificat o dată lista înainte de a 
i-o da lui sir Alan. 

— Îţi sunt profund recunoscător, a zis acesta. Şi m-am gândit 
că vei fi mulţumit să afli că am mai adăugat câteva paragrafe la 
discursul pe care ministrul de externe îl va ţine la ONU 
săptămâna viitoare şi care sper că-l vor ajuta pe Babakov. 
Apropo, ai observat doi pierde-vară vizavi de tine, pe interval? l- 
am pus acolo ca să te apere în caz de ceva necazuri. 


* 


— Nu există nicio ofertă de unu virgulă şase milioane de lire 
de care să ştiu eu, a spus Cedric şi este puţin probabil să fie 
vorba de ceva de care să fi uitat. Mă întreb ce pune Sloane la 
cale. 

— Habar n-am, a spus Sebastian, dar sunt sigur că există o 
explicaţie simplă. 

— Şi zici că nu va reveni până vineri? 

— Da. E la o conferinţă în York. 

— Deci avem două zile ca să analizăm problema. Cred că ai 
dreptate şi există o explicaţie simplă. Dar unu virgulă şase 
milioane de lire, a repetat el. Şi domnul Collingwood a acceptat 
oferta? 

— Aşa a zis domnul Vaughan de la Savills. 

— Ralph Vaughan este de modă veche şi nu face astfel de 
greşeli. Cedric a tăcut o vreme înainte de a adăuga: Mai bine te- 
ai duce la Shifnal la prima oră mâine-dimineaţă şi ai începe să 
faci săpături. Incepe la cârciumă. Cârciumarul ştie întotdeauna 
ce se petrece în sat şi suma de unu virgulă şase milioane 


trebuie să fi declanşat tot soiul de zvonuri. După ce ai discutat 
cu el, vezi la agenţii imobiliari, dar nu te apropia de Collingwood. 
Dacă o faci, Sloane va afla şi va presupune că vrei să-l 
subminezi. Cred că mai bine rămâne totul între noi în cazul în 
care se dovedeşte că este nevinovat. Când te întorci la Londra, 
vino direct în Cadogan Place ca să mă informezi în timpul cinei. 

Seb s-a decis că nu era momentul potrivit să-i spună lui 
Cedric că reţinuse o masă la Mirabelle pentru a doua zi seara cu 
Samantha. Ceasul de pe cămin a bătut ora şapte aşa că ştia că 
preşedintele adjunct Buchanan aştepta afară. S-a ridicat să 
plece. 

— Bine ai procedat, Seb, a spus Cedric. Să sperăm că eo 
explicaţie simplă. Dar oricum, îţi mulţumesc că m-ai ţinut la 
curent. 

Seb a încuviinţat. Când a ajuns la uşă s-a întors să-i ureze 
noapte bună şi l-a văzut pe Cedric înghițind o pastilă. S-a făcut 
că nu observă şi a închis uşa în urma lui. 

A doua zi dimineaţă Seb s-a sculat, s-a îmbrăcat şi a plecat de 
acasă înainte ca Sam să se trezească. 

Cedric Hardcastle nu călătorea niciodată cu prima clasă, dar 
le permitea celor din conducerea băncii să o facă atunci când 
era vorba de drumuri lungi. Cu toate că Seb îşi luase un 
exemplar din Financial Times la Euston, de-abia s-a uitat pe el în 
drumul de trei ore până în Shropshire. Se gândea la modul cel 
mai eficient de a-şi petrece timpul în Shifnal. 

Trenul a ajuns în gara Shrewsbury după unsprezece şi 
jumătate şi Seb a luat un taxi până la Shifnal în loc să aştepte 
legătura pentru că acum timpul era mai important decât banii. A 
aşteptat până ce au lăsat reşedinţa comitatului în urmă înainte 
de a-i pune prima întrebare şoferului: 

— Care e cea mai bună cârciumă din Shifnal? 

— Depinde ce căutaţi, haleală bună sau cea mai bună bere 
din comitat. 

— Eu credeam că poţi judeca o cârciumă după proprietarul ei. 

— Atunci cred că e vorba de Shifnal Arms a lui Fred şi Sheila 
Ramsey. Ei nu conduc doar cârciuma, ci şi satul. El este 
preşedintele clubului de crichet şi deschidea meciul pentru sat. 
Chiar a jucat de două ori pentru comitat. lar ea este în consiliul 
parohial. Dar aveţi grijă, mâncarea este groaznică. 

— Atunci Shifnal Arms să fie, a zis Seb. S-a lăsat pe banchetă 
şi şi-a revizuit strategia, conştient că nu dorea ca Sloane să afle 
de ce nu este la birou. 

Taxiul a ajuns la Shifnal Arms la câteva minute după 
douăsprezece. Seb i-ar fi dat şoferului un bacşiş mare, dar nu 
dorea să fie ţinut minte. 

A intrat alene în cârciumă încercând să pară normal, ceea ce 
nu e prea uşor când eşti primul client al zilei şi s-a uitat cu 
atenţie la omul din spatele barului. Cu toate că avea peste 
patruzeci de ani şi nasul şi obrajii lui erau dovada vie că îi 
plăceau produsele vândute, iar stomacul sugera că prefera 
plăcintele de porc unui dejun elegant, nu era greu de crezut că 
acest bărbat uriaş jucase vreodată pentru Shifnal. 

— Bună ziua, a zis cârciumarul. Cu ce vă pot servi? 

— O halbă din berea locală mi s-ar potrivi de minune, a spus 
Seb, care nu bea de obicei la serviciu, dar astăzi asta făcea 
parte din treabă. Cârciumarul a tras jumătatea de halbă de 


Wrenkin IPA şi a pus-o pe bar. Un şiling şi şase penny. Jumătate 
din preţul pe care Seb l-ar fi plătit în Londra. A luat o gură. 

— Nu e rea, a zis el, înainte de a bea mai serios. Nu eo 
băutură din vest, dar nu e rea. 

— Deci nu sunteţi de p-aici? s-a interesat cârciumarul. 

— Nu, sunt băiat din Gloucestershire, născut şi crescut acolo, 
i-a zis Seb, înainte să mai bea. 

— Deci ce v-aduce la Shifnal? 

— Firma mea vrea să deschidă o sucursală în Shrewsbury şi 
nevasta nu e de acord să se mute dacă nu găsesc o casă la ţară. 

— Jucaţi cumva crichet? 

— Sunt aruncător pentru Somerset Stragglers. Alt motiv 
pentru care n-aş vrea să mă mut. 

— Noi avem o echipă ca lumea, dar căutăm tot timpul noi 
talente. 

Seb a arătat spre o fotografie din spatele barului. 

— Dumneavoastră sunteţi acolo, ţinând cupa? 

— Da, eu mi's. 1951. Când eram cam cu cincisprezece ani mai 
tânăr şi vreo şapte kilograme mai subţire. Am câştigat cupa în 
anul acela pentru prima dată şi, îmi pare rău s-o spun, ultima 
oară. Cu toate că anul trecut am ajuns în semifinale. 

Era timpul pentru altă sorbitură prelungită. 

— Mă gândeam să-mi cumpăr o casă prin zona asta; cu cine 
mi-aţi sugera să discut? 

— Există doar un singur agent imobiliar oarecum decent în 
oraş. Charlie Watkins, agentul meu. E pe High Street, nu puteţi 
să nu daţi de el. 

— Atunci mă duc să vorbesc cu domnul Watkins şi o să mă 
întorc să iau prânzul. 

— Mâncarea zilei e friptură şi plăcintă cu rinichi, a spus 
cârciumarul, bătându-se pe stomac. 

— Ne vedem mai târziu, a spus Seb, după ce şi-a terminat 
băutura. 

Nu i-a fost greu să găsească High Street sau să observe 
Agenţia Imobiliară Watkins cu numele pe un steag care flutura 
în briză. Seb s-a uitat o vreme la proprietăţile de vânzare afişate 
în vitrină. Preţurile erau între şapte sute de lire şi o mie două 
sute, deci cum era posibil ca ceva din zona aceasta să coste unu 
virgulă şase milioane? 


A deschis uşa din faţă în sunetul vesel al unui clopoțel şi, când 
a intrat, un tânăr din spatele unui birou l-a privit. 

— Domnul Watkins este pe aici? a întrebat Seb. 

— Acum este cu un client, dar nu mai durează mult, a mai zis 
el după ce uşa din spatele lui s-a deschis şi au ieşit doi bărbaţi. 

— Voi termina actele cel târziu până luni, aşa că, dacă puteţi 
aranja cu juristul dumneavoastră să facă depozitul, asta ar ajuta 
să meargă totul mai repede, a spus cel mai în vârstă dintre ei, 
deschizându-i uşa clientului. 

— Acest domn vă aşteaptă, domnule Watkins, a spus tânărul 
de la birou. 

— Bună dimineaţa, a spus Watkins întinzându-i mâna. Haideţi 
în biroul meu. A deschis uşa şi şi-a poftit potenţialul client 
înăuntru. 

Seb a intrat într-o cămăruţă care cuprindea masa partenerului 
şi trei scaune. Pe pereţi erau fotografii cu victoriile trecutului, 
fiecare însemnată cu un sticker roşu VÂNDUT. Ochii lui Seb s-au 
oprit pe o proprietate mare, de mai multe pogoane. Avea nevoie 
ca Watkins să-şi dea seama repede de ce tip de proprietate 
avea el nevoie. Un zâmbet cald a apărut pe faţa agentului 
imobiliar. 

— Căutaţi o proprietate de acest gen? 

— Speram să găsesc o casă mare la ţară, cu mai multe 
pogoane de teren, a spus Seb, aşezându-se vizavi de Watkins. 

— Mi-e teamă că acest gen de proprietăţi nu apar foarte des 
pe piaţă. Dar am una sau două care s-ar putea să vă intereseze. 
S-a dat în spate, a tras sertarul singurului dulap şi a scos trei 
dosare. Dar trebuie să vă avertizez, domnule, că preţul terenului 
agricol a crescut mult de când guvernul a decis să ofere 
reduceri fiscale tuturor celor care investesc în teren agricol. Seb 
n-a comentat, iar Watkins a deschis primul dosar. 

— Ferma Asgarth este situată la hotarul cu Ţara Galilor, are 
şapte sute de pogoane, majoritatea arabile şi un conac 
victorian... care necesită nişte reparaţii, a admis el, cam cu 
neplăcere. 

— lar preţul? 

— Trei sute şi douăzeci de mii, a zis Watkins, dându-i broşura 
de prezentare înainte de a adăuga repede, sau cam aşa ceva. 

Seb a dat din cap. 

— Speram ceva cu cel puţin o mie de pogoane. 


Ochii lui Watkins s-au aprins de parcă ar fi câştigat la loterie. 

— Există o proprietate excepţională care a apărut de curând 
pe piaţă, dar eu sunt doar subagent şi, din păcate, licitaţia va 
porni la ora cinci, în vinerea aceasta. 

— Dacă este ce-mi trebuie mie, voi participa. 

Watkins a deschis sertarul biroului şi, pentru prima oară, i-a 
prezentat unui client ferma Shifnal. 

— Asta pare mai interesantă, a spus Seb, întorcând paginile 
broşurii. Cât vor cere pe ea? 

Agentul imobiliar a ezitat, de parcă n-ar fi vrut să dezvăluie 
cifra reală. Seb a aşteptat, răbdător. 

— Ştiu că este o ofertă cu Savills pentru unu virgulă şase 
milioane, a spus Watkins. Era acum rândul lui să-şi aştepte 
clientul s-o respingă. 

— Aş putea studia detaliile la prânz şi să revin după aceea să 
discutăm? 

— Între timp aş putea face aranjamente ca să puteţi vedea 
proprietatea? 

Era ultimul lucru pe care şi l-ar fi dorit Seb, aşa că a răspuns 
repede: 

— Mă voi decide de îndată ce voi avea ocazia să văd detaliile. 

— Domnule, suntem presaţi de timp. 

Asta cam aşa e, s-a gândit Seb. 

— Vă voi anunţa decizia mea imediat ce voi reveni după- 
masă, a repetat el, mai ferm. 

— Da, desigur, domnule, a zis Watkins, sărind şi însoţindu-l în 
hol şi, după ce au mai dat o dată mâna, i-a zis: 

— Ne vedem mai târziu. 

Seb a ieşit pe High Street şi s-a îndreptat repede către 
cârciumă. Domnul Ramsey stătea în spatele barului şi lustruia 
pahare când l-a văzut pe Seb în faţa lui. 

— Aţi avut ceva noroc? 

— Posibil, i-a răspuns Seb, punând broşura lucioasă pe 
tejghea ca s-o poată vedea şi proprietarul. 

— Încă o jumătate, vă rog şi de ce n-aţi bea împreună cu 
mine? 

— Mulţumesc, domnule. Veţi lua şi prânzul? 

— Da, friptura şi plăcinta de rinichi, a spus Seb, uitându-se la 
meniul scris cu cretă pe o tablă din spatele barului. 


Ramsey a rămas cu ochii la broşură, chiar în timp ce-i turna 
clientului în halbă. 

— Pot să vă zic unul sau două lucruri despre proprietatea 
asta, a zis el, când soţia lui a ieşit din bucătărie. 

— Mie mi se pare cam scumpă, a spus Seb, bând o înghiţitură 
lungă. 

— Aşa aş zice şi eu, a spus Ramsey. Acum cinci ani era pe 
piaţă la trei sute de mii şi chiar la preţul ăsta tânărul 
Collingwood n-a putut s-o dea. 

— Poate noile regulamente fiscale sunt motivul, a sugerat 
Seb. 

— Nici astea nu ar putea explica un astfel de preţ. 

— Poate proprietarul a obţinut o licenţă de a construi pe acel 
teren. Clădiri sau una dintre acele facilităţi industriale noi de 
care guvernul e aşa de încântat. 

— Aiurea, a spus doamna Ramsey, apropiindu-se de ei. Poate 
Consiliul parohial n-o avea nicio putere, dar gaşca aia de la 
primărie tot trebuie să ne informeze dacă vor să construiască 
ceva, de la o cutie poştală până la o parcare pe mai multe 
niveluri. Este dreptul nostru de când s-a dat Magna Carta să ni 
se permită să obiectăm şi să discutăm timp de nouăzeci de zile. 
Nu pentru că ar ține prea mult seama de asta. 

— Atunci poate există petrol, aur sau pierduta comoară a 
faraonilor îngropate în acel teren, a spus Seb, încercând să-i 
amuze. 

— Am auzit lucruri şi mai nebuneşti, a comentat Ramsey. O 
grămadă de monede romane care valorează milioane, îngropate 
acolo. Dar varianta mea preferată este că domnul Collingwood 
era unul dintre jefuitorii de trenuri, iar prada lui este îngropată 
la ferma Shifnal. 

— Şi nu uita, a zis doamna Ramsey, reapărând cu friptura şi 
plăcinta de rinichi, că domnul Swann spune că ştie exact preţul 
la care s-a ajuns, dar nu va spune nimănui dacă nu vor face o 
donaţie pentru teatru. 

— Domnul Swann? a întrebat Seb, luând cuțitul şi furculita. 

— Era directorul şcolii primare, e pensionat deja de câţiva ani, 
iar acum îşi ocupă timpul strângând bani pentru teatrul şcolar. 
Cam obsedat, dacă mă întrebaţi pe mine. 


— Credeţi că-i putem bate pe sud-africani? a întrebat Seb, 
după ce obținuse informaţiile de care avea nevoie şi dorea deja 
să treacă mai departe. 

— M.J.K. Smith va fi foarte ocupat cu echipa aia, a spus 
barmanul, dar, după mine... 

Seb şi-a băut berea, alegând în acelaşi timp bucăţile din 
friptură şi plăcintă pe care le putea mânca în siguranţă. A ales 
crusta arsă, ascultând în continuare părerile barmanului asupra 
tuturor problemelor, de la Beatles cărora li se acordase MBE (de 
către Harold Wilson, după votul tinerilor) până la posibilitatea ca 
americanii să ducă un om pe lună („Ce rost are?”). 

Când un grup gălăgios de clienţi a intrat în cârciumă şi 
Ramsey a devenit preocupat, Seb a lăsat o jumătate de coroană 
pe bar şi s-a strecurat afară. Când a ieşit pe stradă, a întrebat o 
femeie care ţinea un băieţel de mână unde este şcoala primară. 

— Cam la jumătate de milă în susul drumului, i-a zis ea. Nu se 
poate să n-o vedeţi. 

A părut cam o milă, dar într-adevăr a observat imediat 
edificiul mare, victorian, din cărămidă roşie, pe care John 
Betjeman l-ar fi admirat. 

Seb nici măcar n-a trebuit să treacă de porţile şcolii înainte de 
a găsi ceea ce căuta. O notă mare anunţa o solicitare de 10.000 
pentru construcţia noului teatru al şcolii. Alături era desenat un 
termometru mare, dar Seb a observat că linia roşie ajungea 
doar la 1.766 £ . Ca să aflați mai multe despre proiect, vă rugăm 
să-l contactaţi pe domnul Maurice Swann MA (Oxon) la Shifnal 
2613. 

Seb şi-a scris cele două numere în agenda lui, 8234 şi 2613, 
apoi s-a întors şi s-a îndreptat spre High Street. A zărit la 
distanţă o cabină de telefon roşie şi şi-a repetat câteva 
momente replicile, înainte de a verifica numărul din agendă. A 
sunat la 2613, a pus patru penny în fantă şi a aşteptat un timp 
până ce i-a răspuns o voce de bătrân. 

— Maurice Swann. 

— Bună ziua, domnule Swann. Numele meu este Clifton. Sunt 
şeful donațiilor corporatiste pentru Farthings Bank şi ne gândim 
să facem o donaţie pentru teatrul dumneavoastră. Mă întreb 
dacă ne-am putea întâlni. Voi fi, desigur, foarte încântat să vă 
Cunosc. 


— Nu, aş prefera să ne întâlnim la şcoală, a zis Swann, 
bucuros. Acolo vă pot arăta ce am planificat. 

— Este foarte bine, a spus Seb, dar, din nefericire, sunt în 
Shifnal doar azi şi în seara aceasta trebuie să mă întorc la 
Londra. 

— Atunci voi veni imediat. Ne putem vedea în faţa porţilor 
şcolii peste zece minute? 

— De abia aştept să vă întâlnesc, a spus Seb. A lăsat 
receptorul jos şi s-a întors repede la şcoala primară. Nu a fost 
nevoit să aştepte mult până ce a văzut un bătrân fragil care se 
îndrepta încet către el cu ajutorul unui baston. 

După ce Seb s-a prezentat, Swann i-a spus: 

— Cum aveţi atât de puţin timp, domnule Clifton, aş putea să 
vă duc direct în aulă unde sunt planurile arhitectului pentru noul 
teatru şi unde vă pot răspunde întrebărilor pe care s-ar putea să 
le aveţi. 

Seb l-a urmat pe bătrân prin porţile şcolii, prin curte şi până în 
hol, în timp ce-l asculta discutând despre importanţa ca tinerii 
să aibă teatrul lor propriu şi ce diferenţă ar face asta pentru 
comunitatea locală. 

Seb s-a uitat cu atenţie la desenele detaliate, agăţate pe 
pereţi, ale arhitectului, în timp ce Swann continua să se 
entuziasmeze discutând despre proiect. 

— După cum puteţi vedea, domnule Clifton, cu toate că avem 
o arcadă în faţa scenei, mai există destul spaţiu în spatele 
scenei până la fosa cu recuzite, iar actorii care stau în spate nu 
vor fi înghesuiți şi chiar dacă strâng destui băieţi şi fete, toţi vor 
avea cabine separate. S-a dat înapoi. Visul vieţii mele, a 
recunoscut el, pe care sper să-l văd realizat înainte de a muri. 
Dar pot să întreb de ce banca dumneavoastră ar fi interesată de 
un mic proiect din Shifnal? 

— În prezent cumpărăm teren în această zonă pentru clienţii 
care doresc să profite de noile iniţiative ale guvernului. Ne dăm 
seama că s-ar putea să nu fie ceva popular aici, aşa că ne-am 
decis să susţinem unele proiecte locale. 

— Şi unul dintre terenuri ar fi ferma Shifnal? 

Seb a fost luat prin surprindere de întrebarea lui Swann şi a 
durat ceva până a reuşit să răspundă: 

— Nu, ne-am uitat la proprietatea domnului Collingwood şi ne- 
am decis că are un preţ exagerat de mare. 


— Câţi copii credeţi că am educat în viaţa mea, domnule 
Clifton? 

— N-am idee, a spus Seb, nedumerit de întrebare. 

— Cam peste trei mii, aşa că-mi dau seama când cineva vrea 
să scape spunându-mi doar jumătate de poveste. 

— Nu sunt sigur că vă înţeleg, domnule. 

— Mă înţelegeţi mult prea bine, domnule Clifton. Adevărul 
este că sunteţi într-o excursie de vânătoare şi nu vă interesează 
deloc teatrul meu. Ceea ce doriţi să aflaţi este de ce cineva 
doreşte să plătească unu virgulă şase milioane de lire pentru 
ferma Shifnal, când nu există nicio licitaţie apropiată de această 
sumă pentru alt teren. Am dreptate? 

— Da, a recunoscut Seb. Şi ştiu răspunsul la întrebarea 
dumneavoastră. Sunt sigur că banca mea va dori să facă o 
donaţie substanţială pentru noul vostru teatru. 

— Când vei fi bătrân, domnule Clifton şi vei fi într-o bună zi, 
vei descoperi că ai prea mult timp liber, mai ales când ai avuto 
viaţă activă şi utilă. Deci atunci când cineva a licitat prea mult 
pentru ferma Shifnal, curiozitatea a avut câştig de cauză şi m- 
am hotărât să îmi petrec o parte din timpul liber întrebându-mă 
de ce. Am început, ca orice detectiv bun, căutând indicii şi pot 
să vă spun că, după şase luni de cercetări asidue, urmând chiar 
şi cele mai improbabile piste, acum ştiu exact motivul pentru 
care cineva este dornic să plătească mult peste preţul corect 
pentru ferma Shifnal. 

Seb simţea cum îi bătea inima mai tare. 

— Şi dacă doriţi să aflaţi ce am descoperit, nu numai că veţi 
face o donaţie substanţială pentru teatrul nostru, ci ne veţi 
finanta întregul proiect. 

— Dar dacă vă înşelaţi? 

— Acesta este un risc pe care trebuie să ţi-l asumi, domnule 
Clifton, pentru că mai sunt doar două zile până la închiderea 
licitaţiei. 

— Atunci şi dumneavoastră trebuie să vă asumaţi riscul, a 
spus Seb, pentru că nu am de gând să scuip mai mult de opt mii 
de lire doar dacă şi atunci când se va dovedi că aveţi dreptate. 

— Inainte de a fi de acord, e rândul meu să-ţi pun o întrebare. 

— Desigur, a zis Seb. 

— Eşti cumva rudă cu Harry Clifton, scriitorul? 

— Da, e tatăl meu. 


— Mi s-a părut mie că văd o asemănare. Cu toate că nu i-am 
citit nicio carte, i-am urmărit campania în favoarea lui Anatoli 
Babakov cu mare interes şi, dacă Harry Clifton e tatăl tău, 
pentru mine e suficient. 

— Mulţumesc, domnule, a spus Seb. 

— Şi acum ia loc, tinere, pentru că timpul curge în defavoarea 
noastră. 

Seb s-a cocoţat pe marginea scenei, iar Swann i-a explicat 
amănunţit cercetările pe care le făcuse în ultimele şase luni şi 
care-l conduseseră la o singură concluzie. O concluzie cu care 
Seb nu putea să nu fie de acord. A sărit jos de pe scenă. 

— Pot să vă întreb ceva înainte de plecare, domnule? 

— Desigur, tinere. 

— De ce nu i-aţi spus lui Collingwood ce aţi descoperit? La 
urma-urmei, nu ar fi pierdut niciun ban dacă n-ar fi trebuit să 
plătească până ce se dovedea că aţi avut dreptate. 

— l-am fost profesor lui Collingwood când era la şcoala 
primară, a zis Swann. Chiar şi când era mic, era lacom şi prost şi 
nu s-a schimbat de atunci. Nu a fost interesat de ceea ce am 
avut eu de spus, m-a sfidat doar cu o donaţie de cinci lire şi mi-a 
urat noroc. 

— Deci n-aţi mai spus nimănui despre asta? a spus Seb, 
încercând să nu pară nerăbdător. 

Bătrânul a ezitat un moment. 

— l-am mai spus unui om, a recunoscut el, dar de atunci n-am 
mai auzit de el. 

Seb nu avea nevoie să afle numele omului. 


* 


Sebastian a bătut la uşa din Cadogan Place, numărul 37, chiar 
după ora opt. Cedric a venit la uşă şi, fără un cuvânt, şi-a 
condus tânărul protejat în salon. Ochii lui Seb s-au oprit imediat 
pe un peisaj de Hockney aflat deasupra căminului, înainte de a 
admira schiţa lui Henry Moore de alături. Seb nu se îndoia că în 
cazul în care Picasso ar fi fost născut în Yorkshire şi lucrările lui 
ar fi făcut parte din colecţia lui Cedric. 

— Vrei să mi te alături la un pahar cu vin? a întrebat Cedric. 
Châteauneuf-du-Pape din 1959 pe care presupun, după expresia 
de pe faţa ta, că-l meriţi. 


— Mulţumesc, domnule, a zis Seb în timp ce se tolănea în cel 
mai apropiat fotoliu. Cedric i-a dat un pahar şi s-a aşezat în faţa 
lui. 

— După ce-ţi tragi răsuflarea, te rog să-mi explici pe îndelete 
ce ai făcut azi. 

Seb a luat o înghiţitură. Nu era din recolta de vin care se bea 
la domnul Ramsey în acea seară la Shifnal Arms. 

Când Seb a terminat ce avea de spus după douăzeci de 
minute, Cedric a comentat: 

— Swann mi se pare un mare hoţoman. Am presentimentul că 
mi-ar plăcea. Dar ce ai aflat la întâlnire, o întrebare pe care o 
punea adesea pe vremea când Seb fusese asistentul lui. 

— Doar pentru că omul este fragil nu înseamnă că nu are 
mintea ascuţită. 

— Bine. Altceva? 

— Importanţa reputației. 

— A tatălui tău, în cazul ăsta, i-a amintit Cedric. Dar chiar 
dacă n-ai fi aflat nimic din drumul tău la Shifnal azi, Seb, 
această lecţie ar fi făcut călătoria utilă. Totuşi, acum ştiu că unul 
dintre membrii seniori ai personalului meu face afaceri pe la 
spatele meu. A luat o gură de vin înainte de a continua. Este 
posibil, desigur, ca Sloane să aibă o explicaţie simplă, dar mă 
cam îndoiesc. 

Seb şi-a suprimat zâmbetul. 

— N-ar trebui să facem ceva cu afacerea asta, acum când 
ştim ce are de gând guvernul? 

— Toate la timpul lor. Dar, mai întâi, trebuie să discut cu 
Ralph Vaughan pentru că acesta nu va fi încântat când vom 
retrage oferta băncii şi va fi şi mai înfuriat când îi voi spune 
motivul. 

— Dar n-ar putea să accepte pur şi simplu una dintre ofertele 
mai scăzute? 

— Nu şi dacă este de părere că are vreo şansă să obţină un 
preţ mai mare dacă mai aşteaptă câteva zile. 

— Şi domnul Swann? 

— Sunt tentat să-i ofer cele 8.234 £ orice s-ar întâmpla. Cred 
că-i merită. Cedric a mai băut puţin înainte de a adăuga: Dar 
astă-seara nu mai putem face nimic, Seb, aşa că propun să te 
duci acasă. De fapt, cum mâine se va dezlănţui iadul, poate ar fi 
bine să-ţi iei ziua liberă şi să stai cât mai departe de birou. Dar 


să-mi dai raportul luni dimineaţa la prima oră pentru că presimt 
că te vei întoarce în Shropshire. 

Când au ieşit din cameră şi au mers pe coridor spre uşa din 
faţă, Cedric i-a spus: 

— Sper că n-aveai nimic plănuit pentru seara asta? 

Nimic special, s-a gândit Seb. Voiam doar s-o duc pe 
Samantha la cină şi s-o cer de nevastă. 

De îndată ce Sebastian şi-a dat seama că nu se va întoarce la 
birou până luni dimineaţa, a început să plănuiască un weekend 
surpriză cu Samantha. Şi-a petrecut dimineaţa rezervând bilete 
la trenuri, avioane, locuri la hotel şi a verificat chiar şi orarul de 
la Rijksmuseum. Voia ca weekendul lor în Amsterdam să fie 
perfect, aşa că, atunci când au ieşit din vamă, a ignorat 
autobuzele şi s-a îndreptat către şirul de taxiuri. 

— Cred că Cedric a fost mulţumit când ai descoperit ce punea 
la cale Sloane, a zis Sam când taxiul a intrat în banda de trafic 
care ieşea din aeroport. Ce crezi că se va mai întâmpla? 

— Cred că Sloane va fi concediat pe la ora cinci azi după- 
masă. 

— De ce la cinci azi după-masă? 

— Pentru că atunci spera să încheie afacerea cu ferma 
Shifnal. 

— Parcă ar fi o tragedie greacă, a zis Sam. Deci, cu puţin 
noroc, Sloane va fi plecat până ce te vei întoarce tu luni. 

— Aproape sigur, deoarece Cedric mi-a cerut să vin mai întâi 
la el. 

— Crezi că Cedric îţi va da postul lui? a întrebat Sam, în timp 
ce taxiul intra pe autostradă. 

— E posibil. Dar va fi doar un aranjament temporar până ce 
Cedric va găsi pe cineva cu mai multă experienţă. 

— Dar dacă tu ai reuşit să descurci afacerea Shifnal, s-ar 
putea să nu se mai deranjeze să caute pe altcineva. 

— Şi asta e posibil şi n-aş fi surprins dacă voi fi în tren spre 
Shrewsbury luni. A luat-o cumva pe stânga în acest sens 
giratoriu? 

— Ai dreptate, a zis Sam, râzând. Dar nu uita, suntem pe 
continent. S-a întors spre Seb, care se agăţase de locul din faţă 
şi i-a pus mâna pe picior. Imi pare rău, i-a spus ea. 

Uneori uit acel accident îngrozitor. 

— Mă simt bine, a spus Seb. 

— Imi place domnul Swann. Poate ar fi bine să-l ţii de partea 
ta. 

— Cedric e de aceeaşi părere. Şi dacă încheiem afacerea, 
probabil vom ajunge să-i dotăm şcoala şi cu o sală de concerte, 
a adăugat Seb, când ajungeau la periferia oraşului. 


— Presupun că vom sta la Amstel? a spus Sam când hotelul 
de cinci stele aflat lângă râul Amstel se afla în faţa lor. 

— De data aceasta nu, vom sta acolo când voi fi preşedintele 
băncii. Până atunci, stăm la pensiunea De Kanaal, o casă de 
oaspeţi de o stea frecventată de cei în urcare pe scara socială. 

Sam a zâmbit când taxiul s-a oprit lângă o micuță casă de 
oaspeţi aflată între o băcănie şi un restaurant indonezian. 

— E mai bine decât la Amstel, a declarat ea când au intrat în 
holul aglomerat. După ce s-au cazat, Seb a dus bagajele la 
etajul de sus, pentru că pensiunea nu avea nici lift, nici băiat de 
bagaje. El a descuiat uşa camerei lor şi a aprins lumina. 

— E ca un palat, a declarat Sam. 

Lui Seb nu-i venea să creadă cât de mică era camera. Aveau 
loc doar să stea fiecare de o parte a patului. 

— Imi pare rău, i-a zis, voiam ca acest weekend să fie perfect. 

Sam l-a luat în braţe. 

— Uneori eşti cam prostuţ. Este perfect. Prefer să fiu dintre 
cei aflaţi în urcare. Ne oferă ceva la care să sperăm. 

Seb a căzut pe pat. 

— Eu ştiu ce aştept. 

— O vizită la Rijksmuseum? 


— Voiaţi să mă vedeţi? a spus Sloane, intrând în biroul 
preşedintelui. Nu a aşteptat să-i fie oferit un loc. 

Cedric s-a uitat în sus la şeful departamentului de proprietăţi, 
dar nu a zâmbit. 

— Tocmai am terminat citirea raportului tău lunar. 

— A crescut cu unu virgulă doi la sută luna trecută, i-a amintit 
Sloane. 

— Foarte impresionant. Dar mă întrebam dacă ai fi procedat 
mai bine dacă... 

— Dacă ce, domnule preşedinte? l-a întrerupt Sloane, brusc. 

— Dacă ai fi inclus şi ferma Shifnal în raport, a spus Cedric, 
luând o broşură de pe birou. 

— Ferma Shifnal? Sunteţi sigur că face parte dintre 
proprietăţile mele? a spus Sloane, trăgându-se nervos de nodul 
de la cravată. 


— Sunt absolut sigur că este una dintre proprietăţile tale, 
Sloane. Dar nu sunt sigur că este şi a băncii. 

— Unde vreţi să ajungeţi? a spus Sloane, brusc în defensivă. 

— Când l-am sunat acum câteva momente pe Ralph Vaughan, 
partenerul senior de la Savills, mi-a confirmat că a licitat în 
numele tău unu virgulă şase milioane de dolari pentru 
proprietate, cu banca acţionând ca garant. 

Sloane s-a fâţâit în scaun, nesigur de el. 

— Aveţi dreptate, domnule preşedinte, dar cum afacerea nu a 
fost finalizată, urma să primiţi detaliile abia în raportul din luna 
viitoare. 

— Unul dintre detaliile care are nevoie de ceva explicaţii este 
pentru care motiv contul este înregistrat pe numele unui client 
din Zurich. 

— Ah, da, a zis Sloane. Acum îmi amintesc. Aveţi dreptate, 
acţionam în numele unui client elveţian care preferă 
anonimatul, dar banca încasează trei la sută comision pentru 
fiecare afacere pe care o încheiem în numele lui. 

— Şi nu a trebuit să cercetăm prea mult, a spus Cedric, 
bătând un teanc de hârtii din faţa lui, ca să aflăm că acel anumit 
client a mai desfăşurat alte şase tranzacţii în ultimul an şi a 
câştigat un profit bunicel. 

— Dar nu asta trebuie să facă departamentul meu? a 
protestat Sloane. Să obţină un profit pentru clienţii noştri şi, în 
acelaşi timp, un comision frumos pentru bancă? 

— Aşa este, într-adevăr, a zis Cedric, încercând să rămână 
calm. E păcat doar că acel cont al clientului elveţian este pe 
numele tău. 

— Cum de puteţi ştii asta, a izbucnit Sloane, când conturile 
clienţilor elveţieni nu au nume, ci doar numere? 

— N-am ştiut. Dar tocmai mi-ai confirmat cele mai rele temeri, 
aşa că numele tău e pe punctul de a zbura. 

Sloane a sărit de pe scaun. 

— Am câştigat un profit de douăzeci şi trei la sută pentru 
bancă în ultimele zece luni. 

— Şi, dacă am calculat corect, a replicat Cedric, ai câştigat 
încă patruzeci la unu pentru tine în aceeaşi perioadă. Şi am 
presentimentul că ferma Shifnal urma să fie cel mai mare câştig 
al tău de până acum. 


Sloane s-a prăbuşit înapoi în fotoliu cu o privire disperată pe 
faţă. 

— Dar... 

— Imi pare rău că sunt purtătorul de veşti rele, a continuat 
Cedric, dar aceasta nu va fi o afacere pe care o vei încheia în 
numele clientului tău elveţian, pentru că l-am sunat pe Vaughan 
la Savills cu câteva minute înainte şi am retras oferta ta pentru 
ferma Shifnal. 

— Dar am fi obţinut un profit uriaş din această afacere, a zis 
Sloane, privindu-l sfidător pe preşedinte. Poate chiar un milion 
de lire. 

— Nu cred că ai vrut să zici am fi, a spus Cedric, cred că ai 
vrut să zici aș fi. Cu toate că riscai banii băncii, nu ai tăi. 

— Dar ştiţi doar jumătate din fapte. 

— Pot să te asigur, Sloane, că, mulţumită domnului Swann, 
ştiu absolut totul. 

Sloane s-a ridicat încet din fotoliu. 

— Eşti un bătrân tâmpit, a spus el, scuipând vorbele. Ţi-ai ieşit 
din mână şi nu mai înţelegi conceptele moderne după care se 
conduce o bancă! Cu cât mai repede îi faci loc unuia mai tânăr, 
cu atât mai bine. 

— Sigur că o voi face, la momentul potrivit, a spus Cedric, 
ridicându-se să-şi înfrunte adversarul, dar sunt sigur de un lucru, 
acel tânăr nu vei fi tu. 

— Vei regreta asta, a spus Sloane, aplecându-se peste birou şi 
privindu-l pe preşedinte în ochi. 

— Nu-ţi pierde timpul ameninţându-mă, Sloane. Oameni mai 
importanţi ca tine au încercat şi au eşuat, a zis Cedric, ridicând 
vocea treptat. Mai ai un singur lucru de făcut şi anume să te 
asiguri că ţi-ai curăţat biroul şi să părăseşti clădirea în jumătate 
de oră pentru că, dacă nu o faci, eu personal îţi voi pune 
lucrurile pe trotuar ca să le vadă toţi trecătorii. 

— O să auzi de mine de la avocaţii mei, a ţipat Sloane, 
întorcându-se să plece. 

— Nu prea cred, doar dacă nu vrei să stai următorii ani în 
puşcărie, deoarece te asigur că, de îndată ce bătrânul acesta 
tâmpit va raporta comportamentul tău la Comitetul Băncii 
Angliei, nu vei mai lucra vreodată în City. 

Sloane s-a întors, cu faţa albă ca hârtia şi, ca un jucător căruia 
i-a rămas un singur jeton, a învârtit pentru ultima oară roata. 


— Dar aş putea face ca banca să câştige o avere, doar dacă... 

— Douăzeci şi nouă de minute, a tunat Cedric, încercând să-şi 
controleze comportamentul în timp ce a înaintat şi s-a agăţat de 
marginea biroului. 

Sloane nu s-a mişcat în timp ce preşedintele a deschis un 
sertar din care a scos un flacon mic cu pastile. S-a chinuit cu 
siguranţa capacului, dar i-a scăpat şi flaconul a ajuns pe biroul 
lui. Amândoi l-au urmărit rostogolindu-se pe jos. Cedric a 
încercat să umple un pahar cu apă, dar nu mai avea puterea să 
ridice sticla. 

— Am nevoie de ajutorul tău, a şuierat el, uitându-se în sus la 
Sloane, care stătea liniştit şi-l urmărea. 

Cedric s-a împiedicat, a făcut un pas înainte şi a căzut cu greu 
pe birou, chinuindu-se să respire. Sloane a ocolit încet biroul, 
neluându-şi ochii de la preşedintele care zăcea pe jos, luptându- 
se pentru viaţa lui. A cules flaconul şi a deşurubat capacul. 
Cedric l-a privit fix în timp ce arunca bulinele pe podea, departe 
de el. A şters apoi sticluţa goală cu batista din buzunarul de sus 
şi a pus-o în mâna preşedintelui. 

Sloane s-a aplecat şi a ascultat cu atenţie, aşteptându-se ca 
preşedintele să nu mai respire atât de greu. Cedric a încercat 
să-şi ridice capul, dar n-a putut decât să-l urmărească 
neputincios pe Sloane care strângea hârtiile de pe birou la care 
lucrase în ultimele douăzeci şi patru de ore. Sloane s-a întors 
apoi şi a ieşit încet, fără să se uite înapoi, evitând ochii care-l 
priveau arzător. 

A deschis uşa şi s-a uitat pe coridor. Nu se vedea nimeni. A 
închis repede uşa în urma lui şi s-a dus s-o caute pe secretara 
preşedintelui. Pălăria şi paltonul ei nu mai erau acolo, aşa că a 
presupus că plecase în weekend. A încercat să-şi păstreze 
calmul în timp ce mergea pe coridor, dar pe frunte îi curgeau 
picături de sudoare şi inima îi bătea puternic. 

A rămas o clipă şi a ascultat ca un copoi care adulmecă 
pericolul. S-a hotărât să arunce iar zarurile. 

— E cineva pe aici? a strigat el. 

Vocea lui a răsunat pe coridorul cu tavan înalt, dar nu a 
răspuns nimeni. A verificat birourile angajaţilor unul câte unul, 
dar toate erau încuiate. Nimeni, numai Cedric, va fi la birou 
vineri seara, la ora şase. Sloane ştia că mai erau stagiari în 
clădire care nu ar îndrăzni să plece înaintea şefilor, dar niciunuia 


nu-i va trece prin cap să-l deranjeze pe preşedinte, iar 
personalul de curăţenie nu se va întoarce până luni dimineaţa, 
la cinci. Deci mai rămânea doar Stanley, portarul de noapte, 
care nu s-ar deranja din scaunul lui confortabil de la biroul din 
faţă decât dacă ar lua clădirea foc. 

Sloane a coborât cu liftul la parter şi, pe când traversa holul, a 
observat că Stanley picotea liniştit. Nu l-a deranjat. 


* 


— Rijksmuseum, a spus Sam când au intrat în galeria 
olandeză de artă, adăposteşte una dintre cele mai frumoase 
colecții de pe pământ. Există picturi de Rembrandt, desigur, dar 
cele de Vermeer, De Witte şi Steen sunt printre cele mai 
frumoase lucrări ale maeştrilor olandezi pe care le vei vedea 
vreodată. 

Au mers încet, mână în mână, în jurul marii galerii, Sam 
oprindu-se adesea ca să-i arate un personaj sau o trăsătură a 
unei anumite lucrări fără să se uite prin broşură. Ori de câte ori 
se întorceau capetele, ceea ce se întâmpla des, Seb ar fi vrut să 
strige: „Şi mai e şi deşteaptă!” 

La capătul cel mai îndepărtat al galeriei stătea o mică 
mulţime ce admira o singură operă de artă. 

— Rondul de noapte, a spus Sam, este o capodoperă şi, 
probabil, cea mai cunoscută lucrare a lui Rembrandt. Cu toate 
că, din păcate, nu vom şti niciodată cum arăta originalul pentru 
că mai târziu consiliul municipal a tăiat pictura ca să se 
potrivească mai bine între două dintre coloanele primăriei. 

— Ar fi trebuit să dărâme coloanele, a comentat Seb, 
incapabil să-şi ia ochii de la grupul de figuri care înconjurau un 
bărbat elegant îmbrăcat, purtând un felinar. 

— Păcat că nu făceai parte din consiliul municipal, a zis Sam 
când intrau în camera următoare. lar aici este un tablou care va 
apărea în teza mea de doctorat, a continuat ea în timp ce se 
opreau în faţa unei pânze mari. Este greu de crezut că Rubens a 
terminat lucrarea într-o săptămână, deoarece trebuia să 
participe la semnarea unui tratat de pace între Anglia şi Spania 
în lunea următoare. Majoritatea oamenilor nu ştiu că el era şi 
diplomat, nu doar artist, a mai spus ea înainte de a pleca mai 
departe. 


Seb simţea că ar fi trebuit să-şi ia notițe, dar mintea lui era la 
alte lucruri. 

— Aceasta este una dintre preferatele mele, a spus Sam, 
oprindu-se în faţa Nuntii Arnolfini. 

— Am mai văzut-o undeva, a zis Seb. 

— Ah, deci din când în când eşti atent la ce spun eu. Ai văzut- 
o când am vizitat Naţional Gallery, anul trecut. 

— Atunci ce caută aici? 

— Probabil că e împrumutată, a spus Sam. Dar doar pentru 
încă o lună, a continuat ea după ce s-a uitat cu atenţie la 
eticheta aflată pe zid, lângă portret. Dar şi mai important, îţi 
aminteşti ce ţi-am zis atunci? 

— Da, că este căsătoria unui negustor bogat şi probabil că 
Van Eick a fost solicitat să imortalizeze evenimentul. 

— Nu e rău, a spus Sam. Aşa că, în realitate, Van Eick era 
doar un fel de fotograf modest de pe timpuri. 

Seb era gata să spună ceva, dar ea a mai adăugat: 

— Uită-te doar la textura rochiei miresei şi la blana de pe 
reverele hainei mirelui - aproape le poţi simţi. 

— Mie mireasa mi se pare cam gravidă. 

— Ce spirit de observaţie ai, Seb. Dar orice om bogat de pe 
vremuri trebuia să fie sigur că femeia pe care a ales-o să-i fie 
nevastă era capabilă să-i nască un moştenitor. 

— Ce oameni practici erau olandezii ăia, a spus Seb. Dar dacă 
nu erai bogat? 

— Era de aşteptat ca cei din clasele de jos să se comporte 
mai decent. 

Seb a căzut în genunchi în faţa tabloului, s-a uitat în sus la 
Sam şi a zis: 

— Samantha Ethel Sullivan, te ador şi te voi adora 
întotdeauna şi, mai mult decât orice pe lume, aş dori să-mi fii 
soţie. 

Sam s-a înroşit şi, aplecându-se, i-a şoptit: 

— Ridică-te, idiotule. Toată lumea se holbează la noi. 

— Nu până ce nu-mi răspunzi la întrebare. 

Un grup mic de vizitatori nu se mai uitau la pictură, ci 
aşteptau răspunsul ei. 

— Sigur că mă voi mărita cu tine, a spus ea. Te-am iubit din 
ziua în care ai făcut să fiu arestată. Mai mulţi vizitatori, părând 
nedumeriţi, încercau să-i traducă vorbele. 


Seb s-a ridicat, a scos o cutie mică din piele roşie din 
buzunarul hainei şi i l-a dat. Când Sam a deschis cutia şi a văzut 
safirul albastru, splendid, înconjurat de un cerc de diamante, a 
rămas prima dată în viaţa ei, mută. 

Seb a luat inelul şi i l-a pus pe inelarul mâinii stângi. Când el 
s-a aplecat să-şi sărute logodnica, a fost întâmpinat cu aplauze. 
In timp ce se îndepărtau, Samantha s-a mai uitat o dată la 
tablou şi s-a întrebat dacă ar fi trebuit să-i spună. 

— Pot să ştiu la ce oră aţi plecat vineri seara de la birou, 
domnule? 

— Cred că era cam şase, a spus Sloane. 

— Şi la ce oră aţi avut întâlnirea cu domnul Hardcastle? 

— La cinci. Întotdeauna ne întâlnim la cinci în ultima vineri a 
lunii ca să verificăm rezultatele departamentului meu. 

— Şi când aţi plecat părea să se simtă bine? 

— Mai bine ca oricând, a zis Sloane. Rezultatele 
departamentului meu au crescut cu doi virgulă doi la sută şi l- 
am pus la curent cu detaliile noului proiect la care lucrez şi care 
l-au încântat foarte mult. 

— Doar că patologul plasează ora morţii cam pe la ora şase, 
vineri seara, deci sunteţi ultima persoană care l-aţi văzut în 
viaţă. 

— Dacă este aşa, aş vrea doar ca întâlnirea noastră să fi durat 
ceva mai mult, a spus Sloane. 

— Mada. Lua domnul Hardcastle pilule când eraţi cu el? 

— Nu. ŞI, cu toate că ştiam toţi că Cedric are o boală de 
inimă, era hotărât să nu ia buline în faţa membrilor personalului. 

— Pare ciudat că pilulele erau împrăştiate aleator pe toată 
podeaua biroului său, dar sticluţa goală era la el în mână. De ce 
oare n-o fi reuşit să ia cel puţin una? 

Sloane n-a zis nimic. 

— Şi Stanley Davis, portarul de noapte, mi-a spus că aţi sunat 
sâmbătă dimineaţa ca să aflaţi dacă v-a sosit un colet. 

— Da, aşa am făcut. Aveam nevoie de un anumit document 
pentru întrunirea programată luni dimineaţa. 

— Şi sosise? 

— Da, dar abia azi-dimineaţă. 

— Domnul Davis mi-a spus că până atunci n-aţi mai telefonat 
niciodată sâmbătă dimineaţa. 

Sloane n-a muşcat momeala. 

— Patologul a dat un certificat prin care afirmă că domnul 
Hardcastle a murit de un atac de inimă pe care sunt sigur că 
legistul îl va confirma. Sloane a rămas tot mut. Pot să presupun 
că veţi fi pe aici în următoarele câteva zile, domnule Sloane, în 
caz că mai am şi alte întrebări? 

— Da, puteţi veni, deşi planificasem pentru mâine un drum la 
Huddersfield ca să-i prezint condoleanţele mele văduvei 


domnului Hardcastle şi să văd dacă o pot ajuta la organizarea 
ceremoniei funerare. 

— Cât de amabil din partea dumneavoastră. Ei bine, mai 
trebuie să interoghez una sau două persoane, domnule Sloane 
şi apoi voi pleca. 

Sloane a aşteptat ca inspectorul să iasă din birou şi să închidă 
uşa în urma lui înainte de a ridica receptorul. 

— Vreau ca aceste documente să fie gata de semnat azi, la 
încheierea programului. 

— Am o echipă care lucrează chiar acum la ele, domnule. 

Al doilea apel al lui Sloane a fost către Ralph Vaughan, la 
Savills, care i-a transmis condoleanţe, dar n-a intrat în detaliile 
conversaţiei sale cu Cedric Hardcastle de vineri seara. 

— Şi, ca tine, a spus Sloane, gândurile noastre se îndreaptă 
acum către Cedric şi familia lui. Dar ultimul lucru pe care mi l-a 
spus vineri seara a fost să mă asigur că voi încheia afacerea cu 
ferma Shifnal. 

— Dar ştii desigur că vineri după-masa a retras oferta băncii, 
ceea ce a fost stânjenitor, ca să nu spun mai mult. 

— Asta a fost înainte de a-l informa eu despre toate detaliile 
afacerii şi ştiu că dorea să te sune azi-dimineaţă, la prima oră. 

— Dacă aşa stau lucrurile, sunt gata să extind termenul-limită 
încă o săptămână, dar nu mai mult, a subliniat Vaughan. 

— Frumos din partea ta, Ralph. Şi poţi să fii sigur că o 
depunere de o sută şi şaizeci de mii îţi va parveni azi, mai târziu 
şi atunci doar vom aştepta să vedem dacă cineva licitează mai 
mult. 

— Nu cred că o va face cineva, a spus Vaughan. Dar trebuie 
să te întreb dacă ai autoritatea să faci o ofertă de unu virgulă 
şase milioane din partea băncii. 

— Este de datoria mea ca ultimele dorinţe ale lui Cedric să fie 
respectate, a zis Sloane, înainte de a închide telefonul. 

Al treilea şi al patrulea apel al lui Sloane au fost către doi 
acţionari majoritari ai băncii care i-au spus că-l vor susţine, dar 
numai dacă doamna Hardcastle va fi de acord. 

— Documentele vor fi la semnat pe biroul dumneavoastră 
mâine, până la încheierea programului, i-a asigurat el. 

Al cincilea apel al lui Sloane a fost către banca din Zurich, 
Elveţia. 


Seb i-a telefonat mamei sale de la birou în acea dimineaţă şi i- 
a spus noutăţile. 

— Îmi pare atât de rău, a zis Emma. Ştiu cât de mult îl admirai 
pe Cedric. 

— Nu mă pot opri să nu mă gândesc că zilele mele la 
Farthings sunt numărate, mai ales dacă Sloane îi ia locul lui 
Cedric. 

— Ţine capul plecat şi aminteşte-ţi că e greu să concediezi pe 
cineva care lucrează atât de bine. 

— E evident că nu l-ai întâlnit pe Sloane. L-ar fi concediat şi 
pe Wellington în dimineaţa bătăliei de la Waterloo dacă i s-ar fi 
garantat că aşa va deveni general. 

— Nu uita că Ross Buchanan este încă preşedinte-adjunct şi 
cel mai probabil candidat pentru a-l înlocui pe Cedric. 

— Sper să ai dreptate, a spus Seb. 

— Sunt sigură că Cedric l-a informat pe Ross despre 
activităţile lui Sloane. Şi te rog să mă anunţi când şi unde va 
avea loc înmormântarea pentru că tatăl tău şi cu mine vrem să 
participăm. 


* 


— Îmi pare rău că vă deranjez într-un astfel de moment, 
doamnă Hardcastle, dar amândoi ştim că Cedric nu s-ar fi 
aşteptat la altceva din partea mea. 

Beryl Hardcastle s-a înfăşurat mai bine în şalul din lână şi s-a 
lăsat pe spate, aproape dispărând în fotoliul din piele. 

— Ce-ai vrea să fac? a şoptit ea. 

— Nimic prea obositor, a spus Sloane. Trebuie semnate doar 
două documente şi apoi ştiu că reverendul Johnson aşteaptă să 
vă spună modul în care se va desfăşura înmormântarea. Singura 
lui grijă este că biserica nu va fi destul de încăpătoare ca să 
cuprindă atât localnicii, cât şi prietenii şi colegii lui Cedric care 
vor veni joi de la Londra! 

— El n-ar fi vrut ca ei să piardă o zi de lucru din cauza lui, a 
spus Beryl. 

— Nu am avut inima să-i împiedic. 

— A fost foarte frumos din partea ta. 


— Nu este mai puţin decât merită el, a zis Sloane. Dar maie o 
problemă pe care trebuie s-o discutăm. A scos trei documente 
groase din servietă. Am nevoie de semnătura dumneavoastră 
pentru ca banca să-şi poată continua afacerile de zi cu zi. 

— Nu poate aştepta până după-amiază? a întrebat Beryl. Fiul 
meu, Arnold, vine de la Londra. După cum ştii, probabil, este 
consilier guvernamental şi mă sfătuieşte adesea în problemele 
referitoare la bancă. 

— Mă tem că nu, a zis Sloane. Trebuie să iau trenul de ora 
două înapoi spre Londra ca să respect întrunirile programate de 
domnul Hardcastle. Dacă vă ajută, voi trimite copii ale acestor 
documente la sediul lui Arnold de îndată ce ajung la bancă. A 
luat-o de mână. Am nevoie doar de trei semnături, doamnă 
Hardcastle. Citiţi vă rog toate documentele, dacă vă îndoiţi de 
ceva. 

— Cred că sunt în regulă, a spus Beryl, luând stiloul oferit de 
Sloane şi neîncercând să citească documentul scris mic şi dens. 
Sloane a ieşit din cameră şi l-a rugat pe vicar să li se alăture. 
Apoi a îngenuncheat lângă doamna Hardcastle, a luat ultima 
pagină a primului document şi a pus un deget pe linia punctată. 
Beryl a semnat toate cele trei documente în prezenţa 
reverendului Johnson, care a fost un martor inocent al 
semnăturii ei. 

— Aştept cu nerăbdare să ne vedem iar joi, a spus Sloane, 
ridicându-se din genunchi, când ne vom reaminti cu admiraţie şi 
recunoştinţă tot ce a realizat Cedric în remarcabila lui viaţă. 

A lăsat-o pe doamna în vârstă împreună cu vicarul. 


* 


— Domnule Clifton, puteţi să-mi spuneţi unde eraţi vineri 
seara la ora cinci? 

— Eram în Amsterdam cu iubita mea, Samantha şi vizitam 
Rijksmuseum. 

— Când l-aţi văzut ultima oară pe domnul Cedric Hardcastle? 

— M-am dus acasă la el, în Cadogan Place, joi seara la opt, 
după ce m-am întors de la Shifnal, din Shropshire. 

— Aş putea întreba de ce domnul Hardcastle a vrut să-l 
vizitaţi după orele de program, când puteaţi să-l vedeţi la birou 
a doua zi dimineaţa? 


Sebastian a stat puţin şi s-a gândit ce să răspundă, conştient 
că tot ce avea nevoie să spună era că fusese o întâlnire 
particulară referitoare la bancă şi inspectorul ar fi trecut la alt 
subiect. 

— Verificam încheierea unei afaceri despre care preşedintele 
avea motive să creadă că un membru senior al băncii lucrase pe 
la spatele lui. 

— Şi n-aţi descoperit că acea persoană implicată lucrase pe la 
spatele domnului Hardcastle? 

— Ba da. 

— Şi acel membru senior din personalul băncii nu era cumva 
domnul Adrian Sloane? 

Seb a rămas tăcut. 

— Care a fost atitudinea domnului Hardcastle după ce i-aţi 
spus ce aţi aflat? 

— M-a avertizat că intenţionează să concedieze acea 
persoană a doua zi şi m-a sfătuit să fiu cât mai departe de birou 
când o va face. 

— Pentru că urma să vă concedieze şeful? 

— Şi de aceea mă aflam în Amsterdam vineri seara, a spus 
Seb, ignorând întrebarea. Ceea ce acum regret. 

— De ce? 

— Pentru că, dacă m-aş fi aflat la birou în acea zi, poate aş fi 
reuşit să-l salvez pe domnul Hardcastle. 

— Credeţi că domnul Sloane l-ar fi salvat în acele împrejurări? 

— Tatăl meu spune că un poliţist n-ar trebui să pună niciodată 
o întrebare retorică. 

— Nu toţi putem rezolva o crimă la fel de uşor ca inspectorul 
Warwick. 

— Credeţi că Sloane l-a asasinat pe domnul Hardcastle? a 
întrebat Seb. 

— Nu, nu cred, a zis inspectorul. Cu toate că ar fi putut să-i 
salveze viaţa. Dar chiar şi inspectorului Warwick i-ar fi greu să 
dovedească aşa ceva. 


Reverendul Ashley Tadworth, episcop de Huddersfield a urcat 
jumătatea de duzină de trepte şi s-a aşezat la amvon la ultimul 
vers din „Roagă-te pentru mine”. 


A privit congregația şi a aşteptat până ce toţi au reuşit să se 
aşeze. Unii, care n-au reuşit să-şi găsească un loc, au rămas pe 
margini, iar alţii, care sosiseră mai târziu, erau îngrămădiţi 
împreună în spatele bisericii. Era o dovadă a măsurii în care 
fusese îndrăgit acel om. 

— Funeraliile sunt, prin natura lor, evenimente triste, a 
început episcopul. Chiar şi mai mult atunci când cel răposat a 
dus o viaţă fără rost, ceea ce face panegiricul o sarcină dificilă. 
Acesta nu a fost cazul acum când am pregătit discursul despre 
viaţa, viaţa exemplară a lui Cedric Hardcastle. 

Dacă ar fi să comparăm viaţa lui Cedric cu o declaraţie 
bancară, el a lăsat această lume cu fiecare cont în credit. Unde 
să încep să vă povestesc viaţa acestui remarcabil bărbat din 
Yorkshire? 

Cedric a părăsit şcoala la vârsta de cincisprezece ani şi s-a 
alăturat tatălui la banca Farthings. Îi spunea întotdeauna tatălui 
său „domnule”, atât la serviciu, cât şi acasă. De fapt, tatăl său 
s-a retras chiar la timp ca să nu-i spună el fiului său „domnule”. 

În congregatie s-au auzit râsete slabe. 

— Cedric şi-a început activitatea ca stagiar junior. După doi 
ani, a devenit casier, chiar înainte de a avea vârsta necesară ca 
să-şi poată deschide un cont în bancă. De aici, a ajuns 
vicepreşedinte, preşedinte de sucursală şi, mai târziu, inspector 
zonal, înainte de a deveni cel mai tânăr preşedinte din istoria 
băncii. Şi, cinstit vorbind, nimeni nu a fost surprins când a 
devenit preşedintele băncii la patruzeci şi doi de ani, poziţie pe 
care a deținut-o timp de douăzeci şi trei de ani, timp în care a 
transformat Farthings dintr-o bancă locală dintr-un orăşel din 
Yorkshire într-una dintre cele mai respectate instituţii din City-ul 
londonez. 

Dar ceva care nu s-ar fi schimbat, chiar dacă Cedric ar fi 
devenit preşedintele Băncii Angliei, era refrenul său constant că, 
dacă ai grijă de penny, lirele au grijă singure de ele. 


* 


— Crezi că am scăpat? a întrebat Sloane, nervos. 

— Dacă prin asta mă întrebi dacă tot ce ai făcut în ultimele 
patru zile este legal şi onorabil, răspunsul este da. 

— Avem cvorum? 


— Da, a spus Malcolm Atkins, juristul-şef al băncii. Directorul 
executiv, secretarul companiei şi şase directori neexecutivi vă 
aşteaptă în sala de şedinţe. Dar să ştiţi, a mai zis el, aş vrea să 
ştiu ce le-aţi spus când au sugerat că ar fi mai bine să asiste azi 
la înmormântare în Huddersfield decât la şedinţa de consiliu din 
Londra. 

— Le-am spus doar că alegerea le aparţine. Pot să voteze 
pentru un loc în lumea asta sau în cea viitoare. 

Atkins a zâmbit şi s-a uitat la ceas. 

— Ar trebui să mergem acolo. E aproape zece. 

Cei doi au plecat din biroul lui Sloane şi au mers în linişte pe 
covorul cu mochetă groasă. Când Sloane a intrat în sala de 
şedinţe, toţi s-au ridicat în picioare, exact aşa cum făceau 
pentru fostul preşedinte. 

— Domnilor, a spus secretarul companiei după ce s-au aşezat 
la loc. Această şedinţă specială are un singur scop şi anume... 


* 


— Ori de câte ori ne gândim la Cedric Hardcastle, a continuat 
episcopul, ar trebui să ne amintim mai ales un lucru. El era în 
primul rând un om din Yorkshire. Dacă a doua venire ar fi avut 
loc la Headingley în pauza de ceai din timpul unui meci al 
Trandafirilor, nu ar fi fost deloc surprins. Credința primordială a 
lui Cedric era că Yorkshire este o țară, nu un comitat. De fapt, el 
considera că banca Farthings a devenit internațională nu când a 
deschis o sucursală în Hong Kong, ci când a deschis una în 
Manchester. 

A aşteptat să înceteze râsetele, după care a continuat: 

— Cedric nu era un om îngâmfat, dar asta nu l-a oprit să fie 
un om mândru. Mândru de banca la care lucra în fiecare zi şi 
încă şi mai mândru de cât de mulţi clienţi şi angajaţi au 
prosperat sub îndrumarea şi conducerea lui. Foarte mulţi din cei 
din această congregaţie, de la cel mai tânăr stagiar până la 
preşedintele de la Sony Internaţional, au beneficiat de 
înţelepciunea şi clarviziunea lui. Dar va fi cel mai mult ţinut 
minte pentru reputaţia sa - pentru onestitate, integritate şi 
decenţă. Norme pe care le considera de la sine înţelese când 
făcea afaceri cu ceilalţi oameni. El considera că o afacere bună 


era una în care ambele părţi profitau şi ar fi fost fericit să salute 
pe oricare dintre ele când se întâlneau pe stradă. 


* 


— Singurul reper de pe agenda noastră de azi, a continuat 
secretarul companiei, este alegerea de către consiliu a unui nou 
preşedinte în urma tragicei morţi a lui Cedric Hardcastle. A fost 
propus un singur nume şi anume domnul Adrian Sloane, şeful 
celui mai profitabil departament al nostru. Domnul Sloane a 
obţinut deja susţinerea legală a şaizeci şi şase la sută dintre 
acţionarii noştri, dar este de părere că numirea sa trebuie să fie 
ratificată şi de acest consiliu. 

Malcolm Atkins a intervenit exact când trebuia. 

— Este plăcerea mea să propun ca Adrian Sloane să fie 
următorul preşedinte la banca Farthings, după cum cred că ar fi 
dorit şi Cedric. 

— Sunt încântat să susţin această moţiune, a spus Desmond 
Mellor, un director neexecutiv nou-numit. 

— Cine este pentru? a întrebat secretarul companiei. S-au 
ridicat opt mâini. Declar moţiunea aprobată în unanimitate. 

Sloane s-a ridicat încet în picioare. 

— Domnilor. Permiteţi-mi să încep prin a vă mulţumi tuturor 
pentru încrederea pe care mi-aţi arătat-o alegându-mă 
preşedinte la Farthings. Nu este uşor să calci pe urmele lui 
Cedric Hardcastle. Înlocuiesc un om care ne-a părăsit în 
împrejurări tragice. Un om despre care ne-am gândit că ne va fi 
alături mulţi ani de acum încolo. Un om pe care nu l-aş fi putut 
admira mai mult. Un om pe care l-am considerat nu numai un 
coleg, ci şi un prieten, ceea ce mă face şi mai mândru să calc pe 
urmele lui în următoarea perioadă a conducerii băncii. Sugerez 
cu respect să ne ridicăm toţi şi să ne plecăm capetele în 
memoria unui om mare. 


x 


— Şi, în cele din urmă, a continuat episcopul, Cedric 
Hardcastle va fi ţinut minte ca un familist. A iubit-o pe Beryl din 
ziua când i-a dat un supliment pe când ea era responsabilă cu 
laptele la şcoala primară din Huddersfield şi a fost cât se poate 


de mândru în ziua în care singurul lor fiu, Arnold, a devenit 
consilier guvernamental. Cu toate că n-a înţeles niciodată de ce 
băiatul a ales Oxford şi nu Leeds pentru a-şi desăvârşi educaţia. 

Permiteţi-mi să închei exprimându-mi admiraţia pentru unul 
dintre cei mai vechi şi dragi prieteni cu vorbele din epitaful rostit 
pentru sir Thomas Fairfax de către ducele de Buckingham: 

Și niciodată n-a ştiut ce-i invidia sau ura-n toate; 

Căci sufletul plin îi era de glorie şi tărie, 

Și cu altele asemeni, acuma demodate, 

Numite modestie. 


Malcolm Atkins a ridicat un pahar de şampanie. 

— În cinstea noului preşedinte al băncii Farthings, a toastat el 
când Sloane s-a aşezat în fotoliul de la biroul lui Cedric pentru 
prima oară. Deci care va fi prima dumneavoastră activitate 
executivă? 

— Să ne asigurăm că încheiem afacerea Shifnal înainte ca 
altcineva să-şi dea seama de ce este aşa de ieftină la unu 
virgulă şase milioane. 

— Şi a doua? a întrebat Mellor. 

— Să-l concediem pe Sebastian Clifton, a scuipat el, împreună 
cu toţi ceilalţi apropiaţi de Hardcastle şi de filosofia lui 
demodată. Această bancă va intra în lumea reală unde 
profiturile şi nu oamenii sunt singura mantră. Şi dacă vreun 
client doreşte să-şi mute contul lăsaţi-l, mai ales dacă sunt din 
Yorkshire. De acum înainte motto-ul băncii va fi: Dacă aveți doar 
penny, nu vă deranjati să tratați cu noi. 


* 


Sebastian şi-a aplecat capul când groparii au coborât sicriul în 
groapă, astfel încât nimeni să nu-i vadă lacrimile. Ross 
Buchanan nu a încercat să-şi ascundă sentimentele. Emma şi 
Harry se ţineau de mână. Toţi pierduseră un prieten bun şi 
înţelept. 

Pe când se îndepărtau încet de mormânt, Arnold Hardcastle şi 
mama lui li s-au alăturat. 


— De ce nu a fost şi Adrian Sloane aici? a întrebat Ross. Ca să 
nu mai vorbesc de jumătate de duzină din ceilalţi directori? 

— Tata n-ar fi simţit lipsa lui Sloane, a spus Arnold. Era gata 
să-l concedieze înainte de a muri. 

— Ţi-a spus ţie? a zis Ross. 

— Da. M-a sunat vineri dimineaţa devreme să afle care era 
legea dacă un şef de departament era prins utilizând banii 
băncii pentru afaceri particulare. 

— A spus care şef de departament? a întrebat Ross. 

— Nu era nevoie. 

— Ai spus şase directori? l-a întrerupt Emma. 

— Da, a zis Ross. De ce e atât de important? 

— Este un cvorum. Dacă Cedric ar mai trăi, şi-ar fi dat seama 
ce pune Sloane la cale. 

— Oh, Doamne. Acum îmi dau seama de ce voia să-i semnez 
documentele acelea, a spus Beryl. Cedric nu mă va ierta 
niciodată. 

— Şi eu sunt îngrozit, mamă, dar nu te îngrijora, mai deţii 
cincizeci şi unu la sută din bancă. 

— Poate cineva să explice în engleză, a întrebat Harry, despre 
ce vorbiţi? 

— Adrian Sloane tocmai s-a numit singur director la Farthings, 
a zis Sebastian. Unde e cel mai apropiat telefon? 

Sebastian s-a uitat la ceas. Avea timp pentru un singur 
telefon. A fost uşurat când a văzut că era goală cabina din 
apropiere şi că funcţiona. A format un număr pe care-l ştia pe 
dinafară. 

— Victor Kaufman. 

— Vie, sunt Seb. 

— Salut, Seb. Se aude de parcă ai suna din celălalt capăt al 
lumii. 

— Nu chiar. Sunt în gara din Huddersfield. Am fost la 
înmormântarea lui Cedric. 

— l-am citit azi necrologul în Financial Times. Ai lucrat pentru 
un om al naibii de bun. 

— Şi nu ştii nici jumătate. De aceea te sun. Vreau să mă 
întâlnesc urgent cu tatăl tău. 

— Dă-i secretarei lui un telefon şi mă voi asigura că-ţi fixează 
o întâlnire. 

— Ceea ce am eu de discutat nu poate aştepta. Trebuie să-l 
văd în seara asta, cel mai târziu mâine-dimineaţă. 

— Simt cumva o afacere importantă? 

— Cea mai mare care a apărut vreodată pe biroul meu. 

— Atunci o să vorbesc imediat cu el. Când te întorci la 
Londra? 

— Trenul meu trebuie să ajungă la Euston la patru şi zece. 

— Atunci sună-mă din gară şi eu... 

S-a auzit un fluierat ascuţit si când Seb s-a întors a văzut un 
steguleţ verde fluturând. A dat drumul receptorului şi a fugit pe 
peron unde a sărit în trenul care se pusese deja în mişcare. 

S-a aşezat în spatele vagonului şi, după ce şi-a revenit, şi-a 
adus aminte cum îl întâlnise prima oară pe Vic la St Bede's, 
unde împărțea o cameră cu el şi cu Bruno Martinez, care 
deveniseră prietenii lui cei mai buni: unul, fiul unui imigrant 
evreu, celălalt fiul unui traficant de arme argentinian. Cu timpul 
ajunseseră inseparabili. Această prietenie devenise şi mai 
puternică atunci când Seb se alesese cu un ochi vânăt pentru 
că-şi apărase prietenul evreu, nu că vreunul dintre ei ar fi ştiut 
exact ce era un evreu. Ca un orb, necunoscător al rasei şi 
religiei sale, Vic descoperise repede că acest prejudiciu era 
învăţat adesea acasă, la micul dejun. 


Seb şi-a întors atenţia spre sfatul înţelept pe care i-l dăduse 
mama lui chiar înainte ca părinţii lui să se întoarcă la Bristol 
după funeralii. Ştia că ea are dreptate. 

Şi-a petrecut un timp scriind o primă ciornă, apoi o a doua. 
Până ce trenul a ajuns la Euston, completase ciorna finală care 
spera că va fi aprobată atât de mama lui, cât şi de Cedric. 


* 


Sloane a recunoscut imediat scrisul. A rupt plicul şi a scos 
scrisoarea, devenind din ce în ce mai mânios la fiecare cuvânt 
citit. 


Stimate domnule Sloane, 


Nu-mi vine să cred că nici măcar tu nu te-ai putut abtine să tii 
o întrunire a consiliului în ziua funeraliilor lui Cedric Hardcastle, 
cu singurul scop de a te alege singur preşedinte. 

Spre deosebire de mine, Cedric probabil n-ar fi fost surprins 
de duplicitatea ta. 

Ai putea crede că vei scăpa uşor, dar te asigur că n-ai scăpat, 
deoarece eu nu mă voi opri până nu vei fi divulgat ca un ticălos 
ce eşti, având în vedere că ştii că ai fi fost ultima persoană pe 
care Cedric ar fi dorit-o să-i ia locul. 

După citirea acestei scrisori, nu vei fi surprins să afli că nu 
mai doresc să lucrez pentru un astfel de şarlatan amoral cum 
eşti tu. 


S. Clifton 


Sloane a sărit din scaun, incapabil să-şi mai controleze nervii. 
A năvălit în biroul secretarei şi a zbierat: 

— Mai e în clădire? 

— Cine? a întrebat Rachel, nevinovată. 

— Clifton, cine altul? 

— Nu l-am mai văzut de când mi-a dat o scrisoare şi m-a 
rugat să v-o pun pe birou. 

Sloane a ieşit din biroul lui şi a mers pe coridor, sperând să-l 
găsească pe Clifton la locul lui, astfel încât să-l poată concedia 
public. 


— Unde e Clifton? a întrebat el, dând buzna în camera lui 
Sebastian. Bobby Rushton, tânărul asistent al lui Seb, s-a uitat la 
noul preşedinte şi a rămas înţepenit, fără să poată spune un 
cuvânt. Eşti surd? a zis Sloane. N-ai auzit ce-am spus? 

— Şi-a strâns lucrurile şi a plecat acum câteva minute, a zis 
Rushton. Ne-a spus că şi-a dat demisia şi nu se va mai întoarce. 

— Cu câteva minute înainte de a fi concediat, a spus Sloane. 
Uitându-se în jos la tânăr, a completat: Şi tu i te poţi alătura. 
Vezi să părăseşti clădirea într-o oră şi asigură-te că în această 
cameră n-a mai rămas nimic care să dea de înţeles că Sebastian 
Clifton a existat vreodată. 

Sloane s-a întors vijelios în biroul lui şi s-a aşezat la masă. 
Încă cinci plicuri, pe care scria Personal, aşteptau să fie 
deschise. 


— L-am întâlnit pe Cedric Hardcastle de vreo şase ori, mai 
mult în societate, a spus Saul Kaufman. Nu am făcut afaceri 
împreună, dar mi-ar fi plăcut, pentru că era unul dintre puţinii 
oameni din City care încă era de părere că o strângere de mână 
încheia o afacere şi nu un contract. 

— Cu noul preşedinte nici măcar un contract nu încheie 
neapărat afacerea, a zis Seb. 

— Nu l-am întâlnit niciodată pe Adrian Sloane, îl ştiu doar 
după reputaţie. Din cauza lui voiai să mă vezi aşa de urgent? 

— Da, domnule, a spus Seb. Cercetam un contract important 
legat de Sloane când preşedintele a avut atacul de inimă. 

— Atunci explică-mi afacerea încet şi nu uita niciun detaliu. 

Seb a început prin a-i explica domnului Kaufman cum primise 
telefonul de la Ralph Vaughan de la Savills care-i atrăsese 
atenţia asupra lui Sloane. Şi cum, în dimineaţa următoare, 
conform instrucţiunilor lui Cedric, se dusese la Shifnal şi îşi 
încheiase ziua întâlnindu-se cu domnul Swann şi aflând de ce 
Sloane era gata să plătească prea mult peste preţul de începere 
a licitaţiei pentru o fermă de o mie de pogoane din Shropshire. 

Când Seb a terminat povestirea, pe faţa domnului Kaufman a 
apărut un zâmbet enigmatic. 


— Este posibil ca domnul Swann să fi dat peste ceva ce noi n- 
am observat? Vom afla în curând, deoarece guvernul va face 
declaraţia în următoarele câteva săptămâni. 

— Dar noi nu avem săptămâni, avem doar două zile. Nu uitaţi, 
încheierea licitaţiilor se face mâine, până la cinci. 

— Deci vrei ca eu să licitez mai mult decât Sloane pe baza 
posibilităţii că domnul Swann a aflat planurile guvernului? 

— Cedric era gata să-şi asume riscul. 

— Şi, spre deosebire de Sloane, Cedric Hardcastle era un om 
precaut. Kaufman şi-a împreunat mâinile de parcă s-ar fi rugat 
şi, când a primit răspuns la rugăciune, a zis: 

— Trebuie să dau câteva telefoane înainte de a lua decizia 
finală, aşa că întoarce-te în biroul meu la 4:40, mâine după- 
masă. Dacă sunt convins, vom continua. 

— Dar până atunci va fi prea târziu. 

— Nu cred, a zis domnul Kaufman. 


* 


Când Seb a plecat de la bancă era ameţit şi nu prea convins 
că domnul Kaufman îl va ajuta. Dar nu mai avea la cine să 
apeleze. 

S-a grăbit să se întoarcă acasă. Dorea să-i spună şi Samanthei 
ce se întâmplase de când plecase în acea dimineaţă. Ea vedea 
lucrurile întotdeauna din alt punct de vedere, uneori din partea 
stângă, ca să folosească una dintre expresiile ei americane 
preferate. 

In timp ce Samantha pregătea cina, Seb i-a spus cine 
participase în acea dimineaţă la înmormântare şi, mai 
important, cine nu participase şi cu ce se ocupaseră Sloane şi 
gaşca lui în timp ce el era la Huddersfield... şi motivul pentru 
care acum îşi căuta un serviciu. 

Când s-a oprit în cele din urmă din învârtitul prin bucătărie şi 
s-a aşezat, Sam i-a zis: 

— Dar ştiai întotdeauna că Sloane e un escroc, aşa că n-ar 
trebui să te mire că a întrunit consiliul atunci când toţi cei care i 
s-ar fi putut opune erau plecaţi. Pariez că mama ta şi-ar fi dat 
seama. 

— Şi-a dat, dar era deja prea târziu. Dar tot cred că-l putem 
bate pe Sloane la propriul lui joc. 


— Nu la jocul lui, a spus Sam. Încearcă să te gândeşti ce-ar fi 
făcut Cedric în cazul ăsta, nu Sloane. 

— Dar dacă am de gând să-l bat, trebuie să gândesc ca el. 

— Posibil, dar asta nu înseamnă să te şi porţi ca el. 

— Ferma Shifnal este o oportunitate care apare o dată în 
viaţă. 

— Ăsta nu e un motiv suficient ca să te târăşti prin aceleaşi 
şanţuri ca Sloane. 

— Dar, Sam, s-ar putea să nu mai am niciodată ocazia asta. 

— Sigur că vei avea, Seb. Gândeşte-te pe termen lung şi vei 
înţelege diferenţa dintre Adrian Sloane şi Cedric Hardcastle. 
Pentru că sunt sigură că la înmormântarea lui Sloane vor 
participa foarte puţini oameni. 


Vineri s-a dovedit a fi cea mai lungă zi din viaţa lui Sebastian. 
Dormise cu greu noaptea încercând să-şi dea seama ce punea 
Kaufman la cale. 

Când Sam a plecat la o conferinţă la King's, s-a învârtit prin 
acasă, s-a prefăcut că citeşte ziarul de dimineaţă, a petrecut 
foarte mult timp spălând vasele de la micul dejun, s-a plimbat 
prin parc, dar, când s-a întors, era abia 11 a.m. 

A făcut un duş, s-a bărbierit şi a deschis o cutie de fasole 
gătită. Se uita continuu la ceas, dar limba mare ocolea cadranul 
tot la şaizeci de minute. 

După ceea ce a trecut drept prânz, s-a dus sus în dormitor, şi- 
a scos cel mai elegant costum din dulap şi şi-a pus o cămaşă 
albă proaspăt călcată şi vechea lui cravată de şcoală. La urmă 
şi-a lustruit o pereche de pantofi care l-ar fi făcut mândru şi pe 
un sergent-major. 

La ora patru era în staţia de maşină, aşteptând autobuzul 
numărul 4 care să-l ducă în City. A coborât la St. Paul şi, cu 
toate că mergea încet, a ajuns la banca domnului Kaufman în 
Cheapside la 4:25. Nu avea ce face decât să dea ocol 
cvartalului. Trecând pe lângă atâtea instituţii familiare din City, 
şi-a amintit cât de mult îi plăcuse să lucreze la Square Mile. A 
încercat să nu se gândească că va fi şomer o vreme. 

La 4:38, Seb a intrat în bancă şi i-a spus recepţionerei: 

— Am o întâlnire cu domnul Kaufman. 


— Care domn Kaufman? l-a întrebat ea, zâmbindu-i cald. 

— Preşedintele. 

— Mulţumesc, domnule. Dacă doriţi să luaţi loc, îl voi anunţa 
că sunteţi aici. 

Seb a umblat prin hol urmărind altă limbă de ceas pe un ceas 
mai mare, dar exact cu aceleaşi rezultate. Gândurile lui au fost 
întrerupte de o bătaie pe umăr şi de cuvintele: 

— Preşedintele ne aşteaptă în biroul lui. Te duc eu sus. 

Seb a fost impresionat că Vic nu spusese „tata”. Palmele îi 
transpiraseră în timp ce liftul urca încet la etajul de sus, aşa că 
şi le-a şters pe pantaloni. Când au intrat în biroul preşedintelui, 
l-au găsit pe domnul Kaufman la telefon. 

— Trebuie să discut cu un coleg înainte de a lua această 
decizie, domnule Sloane. Vă voi suna pe la cinci. Seb s-a uitat 
îngrozit, dar domnul Kaufman şi-a pus un deget la buze. Dacă vă 
convine. 


Sloane a lăsat receptorul în furcă, l-a ridicat imediat şi, fără să 
se uite în agendă, a format un număr. 

— Ralph, sunt Adrian Sloane. 

— Aşa mă gândeam şi eu, a spus Vaughan, uitându-se la 
ceas. Vei fi mulţumit să afli că nimeni nu a sunat azi în legătură 
cu ferma Shifnal. Deci, cum mai avem doar cincisprezece 
minute, cred că e sigur să presupunem că ferma e ata. Te voi 
suna după cinci ca să discutăm despre documente. 

— E foarte bine, a spus Sloane, dar să nu te miri dacă linia 
mea va fi ocupată când mă suni, pentru că actualmente sunt 
implicat într-o afacere şi mai mare decât ferma Shifnal. 

— Dar dacă cineva vrea să facă o ofertă până la ora cinci... 

— Asta nu se va întâmpla, a zis Sloane. Asigură-te doar că vei 
trimite contractul la Farthings luni dimineaţa. Acolo te va 
aştepta un cec. 


— E cinci fără zece, a spus Vic. 
— Ai răbdare, copile, a zis bătrânul. Când închei o afacere 
contează un singur lucru. Cronometrarea. S-a lăsat pe spate şi a 


închis ochii, cu toate că era foarte treaz. Îi spusese secretarei că 
în nicio împrejurare să nu fie deranjat între cinci fără zece şi 
cinci. Nici Vic, nici Seb, n-au zis nimic. 

Brusc, Saul a deschis ochii şi a sărit din fotoliu. A verificat ca 
cele două telefoane de pe birou să se afle exact unde dorea el. 
La cinci fără şase minute, s-a lăsat în faţă şi a ridicat receptorul 
telefonului negru. A format numărul unui agent imobiliar din 
Mayfair şi a cerut să discute cu partenerul senior. 

— Domnule Kaufman, ce plăcere neaşteptată, a spus 
Vaughan. Cum vă pot ajuta? 

— Puteţi începe prin a-mi spune cât e ceasul, domnule 
Vaughan. 

— Aş zice că e cinci fără cinci, a zis o voce nedumerită. De ce 
mă întrebaţi? 

— Voiam să fiu sigur că licitaţia pentru ferma Shifnal din 
Shropshire mai e deschisă. 

— Sigur că este. Dar trebuie să vă avertizez că avem deja o 
ofertă de unu virgulă şase milioane de lire de la altă bancă. 

— Atunci licitez un milion, şase sute şi zece mii. 

— Mulţumesc, domnule, a spus Vaughan. 

— lar acum cam cât ar fi ceasul? 

— Cinci fără trei minute. 

— Rămâneţi vă rog pe fir, domnule Vaughan, mai e cineva pe 
altă linie. Kaufman a pus receptorul negru pe birou, l-a luat pe 
cel roşu şi a format alt număr. 

După trei ţârâituri s-a auzit o voce: 

— Adrian Sloane. 

— Domnule Sloane, vă sun în legătură cu contractele pentru 
petrolul nigerian pe care banca dumneavoastră le oferă unor 
anumiţi investitori. După cum v-am spus mai devreme, pare o 
ocazie excelentă. Care este suma maximă pe care o poate 
investi o instituţie? 

— Două milioane de lire, domnule Kaufman. V-aş oferi mai 
mult, dar majoritatea acţiunilor au fost deja vândute. 

— Puteţi aştepta până ce mă consult cu un coleg? 

— Desigur, domnule Kaufman. 

Saul a lăsat receptorul roşu pe birou şi l-a luat pe cel negru. 

— Îmi pare rău că v-am făcut să aşteptaţi, domnule Vaughan, 
dar trebuie să vă mai întreb o dată cât este ceasul. 

— Cinci fără un minut. 


— Excelent. Vreţi să fiţi acum atât de amabil încât să 
deschideţi uşa biroului? 

Kaufman a pus receptorul negru pe birou şi l-a luat pe cel 
roşu. 

— Colegul meu m-a întrebat: dacă investim două milioane, 
acest lucru ne va oferi un loc în consiliul companiei? 

— În mod sigur, a spus Sloane. De fapt, vă pot oferi două 
locuri, pentru că aţi deţine zece la sută din stoc. 

— Daţi-mi voie să-mi consult iar colegul. Receptorul roşu a 
fost pus înapoi pe birou şi Kaufman l-a luat pe cel negru. 

— Ce aţi găsit când aţi deschis uşa biroului, domnule 
Vaughan? 

— Un curier mi-a dat un plic care conţine un cec de şaizeci de 
mii şi o sută de lire. 

— Cei zece la sută necesari pentru a încheia tranzacţia. Cât 
este ceasul acum, domnule Vaughan? 

— Cinci şi două minute. 

— Atunci afacerea este încheiată. Şi atâta timp cât plătesc cei 
nouăzeci la sută rămaşi în decurs de treizeci de zile, ferma 
Shifnal este a mea. 

— În mod sigur, a zis Vaughan, nedorind să admită cât de 
nerăbdător era să-i spună lui Sloane că pierduse licitaţia. 

— Un weekend plăcut, a zis Kaufman şi a pus receptorul 
negru în furcă după care s-a întors la cel roşu. 

— Domnule Sloane, aş vrea să investesc două milioane de lire 
în acest proiect foarte interesant. Kaufman ar fi dorit să vadă 
privirea de pe figura lui Sloane. Dar, din nefericire, colegii mei 
nu sunt de acord cu mine aşa că, din păcate, trebuie să-mi 
retrag oferta. Cum m-aţi asigurat că majoritatea acţiunilor au 
fost vândute, nu cred că veţi avea probleme din cauza aceasta. 

Sebastian nu i-a spus Samanthei tactica folosită de domnul 
Kaufman pentru a încheia afacerea cu ferma Shifnal, pentru că 
ştia că ea nu ar fi fost de acord, cu toate că Sloane era cel care 
pierduse. l-a spus doar că domnul Kaufman îi oferise un serviciu. 

— Dar ştiam că banca lui nu are un departament de 
proprietăţi. 

— Acum are, a zis Seb. Mi-a cerut să organizez eu 
departamentul. Mai întâi cu tranzacţii mici, dar se va extinde 
dacă mă voi dovedi capabil. 

— Astea-s veşti minunate, a spus Sam, îmbrăţişându-l. 

— Şi nu va fi prea greu să găsesc personal bun, deoarece 
Sloane a concediat toată echipa mea, ca să nu mai vorbim de 
cei care au demisionat, inclusiv Rachel. 

— Rachel? 

— Era secretara lui Cedric, dar a rezistat doar o săptămână în 
noul regim. Am rugat-o să mi se alăture. Începem luni de la 
zero. Ei, nu chiar de la zero, pentru că Sloane mi-a concediat 
asistentul şi i-a cerut să ia din birou tot ce amintea de mine, aşa 
că a luat toate dosarele la care lucram, a traversat în Cheapside 
şi mi le-a dat. 

— Este legal? 

— Cui îi pasă, dacă Sloane nu va afla? 

— Banca Farthings nu înseamnă doar Adrian Sloane şi mai ai 
o obligaţie faţă de ea. 

— După felul în care s-a purtat Sloane cu mine? 

— Nu, după felul în care Cedric s-a purtat cu tine. 

— Dar asta nu se aplică fermei Shifnal, deoarece Sloane lucra 
pe la spatele lui Cedric. 

— Şi acum tu lucrezi pe la spatele lui. 

— Poţi paria că da, dacă vom putea să ne cumpărăm un 
apartament în Chelsea. 

— N-ar trebui să ne gândim la cumpărat înainte de a-ţi plăti 
toate datoriile. 

— Domnul Kaufman mi-a promis un bonus de patruzeci de mii 
de lire când guvernul va face anunţul, aşa că atunci nu voi mai 
avea datorii. 

— Dacă guvernul face anunţul, a spus Sam. Nu cheltui banii 
înainte de a-i avea. Şi chiar dacă reuşeşti, tot îi mai datorezi 


domnului Swann mai mult de opt mii de lire, aşa că încă n-ar 
trebui să ne gândim la mutat. 
Mai era ceva ce Seb nu avea de gând să-i spună lui Sam. 


* 


Seb şi-a petrecut următoarele săptămâni lucrând atâtea ore 
încât l-ar fi impresionat până şi pe Cedric şi, cu ajutorul lui 
Rachel şi a echipei sale de la Farthings, au fost gata mult mai 
curând decât ar fi crezut domnul Kaufman că este posibil. 

Seb n-a fost multumit rămânând doar cu vechii săi clienți, ci, 
ca un pirat, a început să fure alți clienți de la Farthings, 
convingându-se că asta merita Sloane. 

După trei luni de lucru la Kaufman's, preşedintele l-a chemat 
în biroul lui. 

— Ai citit Financial Times azi-dimineaţă? a zis el, chiar înainte 
ca Seb să închidă uşa. 

— Doar prima pagină şi rubrica de proprietăţi. De ce? 

— Pentru că vom afla dacă previziunea domnului Swann a fost 
corectă. Seb nu l-a întrerupt pe Kaufman. Se pare că ministrul 
de la transporturi va face un anunţ în parlament la trei după- 
masa. Poate tu şi Victor ar trebui să mergeţi acolo şi să ascultați 
ce are de zis, apoi să mă sunaţi şi să-mi spuneţi dacă am 
pierdut sau am câştigat o avere. 

De îndată ce Sebastian s-a întors la birou, l-a sunat pe unchiul 
Giles la parlament şi a întrebat dacă ar putea să capete două 
bilete pentru Galeria Vizitatorilor în acea după-amiază pentru ca 
el împreună cu un prieten să poată auzi declaraţia ministrului 
transportului. 

— Le las în holul central, a zis Giles. 


* 


Seb şi Vic se aşezaseră în rândul al patrulea din Galeria 
Vizitatorilor cu mult înainte ca ministrul să se ridice pentru a-şi 
face declaraţia. Unchiul Giles le-a zâmbit de pe băncile 
senatorilor, încă nedumerit ce ar putea fi interesant în acea 
declaraţie pentru nepotul lui. 

Cei doi tineri bancheri stăteau pe marginea banchetei mari, 
tapiţate cu piele, când preşedintele Camerei Comunelor l-a 


chemat pe secretarul de stat pentru transporturi să-şi facă 
declaraţia în faţa Camerei. 

— Domnule Preşedinte al Camerei Comunelor, a început 
ministrul, luând microfonul, mă ridic pentru a informa Camera 
Comunelor despre ruta propusă de departamentul meu pentru 
extinderea autostrăzii care urmează să treacă prin comitatul 
Shropshire. 

Dacă LINIŞTE nu ar fi fost afişat cu aldine pe pereţii placați cu 
lemn, Seb ar fi sărit în sus când ministrul a vorbit despre 
periferia din Shifnal, inclusiv ferma Shifnal, ca secţiune propusă 
pentru noua autostradă. 

După ce ministrul a răspuns întrebărilor mai multor membri, 
s-a aşezat la loc în prima bancă pentru a permite începerea 
dezbaterii referitoare la afacerile externe. 

Seb şi Vie nu erau interesaţi dacă guvernul intenţiona să 
impună sancţiuni economice Africii de Sud, aşa că au ieşit 
discret din Galeria Vizitatorilor, au trecut prin holul central şi au 
ieşit în Piaţa Parlamentului. Atunci Seb a sărit în sus şi a strigat: 

— Am reuşit! 


Samantha citea Guardian când Sebastian, somnoros, a apărut 
a doua zi dimineaţă la micul dejun. 

— Unde ai fost noaptea trecută? l-a întrebat ea. Nu te-am 
auzit când te-ai întors. 

— Vic şi cu mine am ieşit să sărbătorim. Îmi pare rău, ar fi 
trebuit să te sun. 

— Ce sărbătoreaţi? a întrebat Sam, dar Seb nu i-a răspuns 
pentru că îşi lua nişte fulgi de porumb. 

— Ar fi posibil că domnul Swann să-şi fi dat seama că noua 
autostradă va trece chiar prin mijlocul fermei Shifnal şi, ca să 
citez din Guardian: „să facă o mână de speculanţi să se 
îmbogăţească?” l-a dat ziarul lui Seb, care s-a uitat doar la titlu. 

— Trebuie să înţelegi, a zis Seb, printre înghiţituri, că asta 
înseamnă că acum vom avea destui bani ca să ne cumpărăm o 
casă în Chelsea. 

— Dar vor fi bani destui pentru ca domnul Swann să-şi 
construiască teatrul în Shifnal? 

— Asta depinde... 


— De ce anume? l-ai dat cuvântul că, în cazul în care 
informaţia pe care ţi-a dat-o se va dovedi corectă, îi vei plăti 
cele 8.234 £ de care avea nevoie pentru a-şi termina teatrul. 

— Dar eu câştig doar patru mii pe an, a protestat Seb. 

— Şi eşti pe punctul de a primi un bonus de patruzeci de mii. 

— Din care va trebui să plătesc şi taxa de mărire a capitalului. 

— Pentru o donaţie în scopuri caritabile nu va trebui. 

— Dar nu e nimic scris. 

— Seb, ai auzit ce-am zis? 

— Oricum, a adăugat Seb repede, domnul Kaufman va câştiga 
o mică avere, nu eu. 

— Şi domnul Kaufman a fost cel care a riscat de la început şi 
ar fi putut să piardă o mică avere. lar tu nu aveai nimic de 
pierdut, ci totul de câştigat. 

— Nu înţelegi... a început Seb. 

— Ba înţeleg mult prea bine, a zis Sam, când Seb şi-a împins 
farfuria deoparte şi s-a ridicat de la masă. 

— Trebuie să plec, a spus el. Sunt deja în întârziere şi azi am 
multe de făcut. 

— Adică să te decizi cum să cheltuieşti banii pe care domnul 
Swann te-a făcut să-i câştigi? 

El s-a aplecat s-o sărute, dar ea a întors capul. 

— Adevărul e că nu ai avut niciodată intenţia să-i plăteşti 
domnului Swann, nu-i aşa? 

Seb nu a încercat să-i răspundă, ci s-a întors şi a plecat 
repede spre uşă. 

— Nu înţelegi că dacă nu-i plăteşti domnului Swann înseamnă 
că eşti de aceeaşi teapă cu Adrian Sloane? a întrebat Sam, 
furioasă. 

Seb n-a zis nimic, ci şi-a luat servieta şi a ieşit repede din 
apartament fără să mai spună la revedere. De îndată ce s-a 
văzut în siguranţă pe stradă, a chemat un taxi. În timp ce 
mergea pe City Road, a început să se întrebe cât va mai dura 
până ce, la fel ca Saul Kaufman, va avea şi el o maşină cu şofer. 
Dar gândurile i se întorceau spre Sam şi cuvintele ei: „eşti de 
aceeaşi teapă cu Adrian Sloane”. 

Va rezerva o masă la Mirabelle diseară şi vor discuta despre 
orice, doar despre bănci nu. În timpul pauzei de prânz îl va vizita 
pe domnul Gard la Hatton Garden şi va cumpăra broşa aceea de 


marcasite. Atunci, cu siguranţă, Sam va începe să aprecieze 
avantajele logodnei cu Sebastian Clifton. 


* 


— Masa dumneavoastră obişnuită, domnule Kaufman? 

Seb s-a întrebat cât va mai dura până ce chelnerul va spune: 
„Masa dumneavoastră obişnuită, domnule Clifton?” 

La prânzul luat la Grill Room, i-a povestit preşedintelui că 
descoperise deja una sau două proprietăţi ai căror proprietari nu 
le cunoşteau valoarea reală. 

După masa de prânz, la care a băut puțin prea mult, a luat un 
taxi până la Hatton Garden. Domnul Gard a deschis seiful şi a 
tras al treilea sertar de sus. Seb a fost încântat văzând că mai 
era încă acolo: broşa victoriană cu marcasite înconjurate de 
diamante pe care desigur Sam o va considera irezistibilă. 

In taxi, pe drumul de înapoiere spre Islington, era convins că 
la cina de la Mirabelle, o va convinge că modul lui de gândire 
era cel corect. 

Când a băgat cheia în broască s-a gândit dacă vor mai sta 
mult acolo, dar când a deschis, a fost surprins descoperind toate 
luminile stinse. Oare Sam era la un seminar de seară? A aprins 
lumina şi şi-a dat seama că ceva nu era în regulă. Lipsea ceva, 
dar ce? S-a trezit imediat când şi-a dat seama că mai multe 
obiecte, desenele lui Jessica şi Garda de noapte a lui Sam nu 
mai erau nicăieri. 

A alergat spre dormitorul lor şi a deschis sertarele din partea 
de pat a lui Sam. Goale. S-a uitat sub pat şi a descoperit că 
valizele lor nu mai erau acolo. 

— Nu, nu! a strigat el, ieşind în fugă din dormitor şi intrând în 
bucătărie, unde a văzut plicul. Era proptit de o cutie mică din 
piele roşie şi îi era adresat lui Sebastian. L-a deschis şi a scos 
hârtia scrisă de mâna ei sigură. 


Dragă Seb, 


Aceasta este cea mai grea scrisoare pe care a trebuit s-o scriu 
în viața mea, pentru că tu erai viața mea. Dar mi-e teamă că 
bărbatul care a venit la Agnews Gallery dorind să cheltuiască 
fiecare penny pe care îl avea pentru a cumpăra una dintre 


picturile surorii lui nu mai este acelaşi cu cel cu care am dejunat 
azi-dimineaţă. 

Bărbatul care era atât de mândru să fie lângă Cedric 
Hardcastle şi dispreţuia tot ceea ce reprezenta Adrian Sloane nu 
este cel care simte că nu are nicio obligație față de domnul 
Swann, cel care a făcut posibil ca el să câştige un bonus atât de 
frumos. Ai uitat cuvintele domnului Swann: „Dacă Harry Clifton 
este tatăl tău, pentru mine este suficient”? 

Dacă Cedric ar mai fi trăit acum, nimic din toate acestea nu s- 
ar fi întâmplat, deoarece ştii că el s-ar fi asigurat că-ţi respecţi 
înțelegerea şi, dacă tu n-ai fi păstrat-o, ar fi avut el grijă. 

Nu mă îndoiesc de faptul că în cariera ta vei continua să 
evoluezi din ce în ce mai bine şi că vei avea succes în tot ceea 
ce faci. Dar acesta nu este succesul la care aş dori să fiu 
părtaşă. 

M-am îndrăgostit de fiul lui Harry şi Emma Clifton, fratele lui 
Jessica Clifton şi acesta este unul dintre multele motiva pentru 
care am vrut să fiu soția lui Sebastian Clifton. Dar acel bărbat nu 
mai există. În ciuda tuturor acestora, îmi voi aminti mereu cu 
drag tot restul vieții mele scurtul nostru timp petrecut împreună. 


Samantha 


Sebastian a căzut în genunchi, cuvintele tatălui lui Sam 
răsunându-i în urechi: „Samantha are normele ei, ca şi mama ta, 
pe care noi, ceilalţi muritori, le putem respecta doar dacă, la fel 
ca tatăl tău, suntem conduşi de aceeaşi busolă morală.” 


LADY VIRGINIA FENWICK 
1966 

— Să văd dacă Domnia Sa este acasă, a spus valetul. 

Ce comentariu ridicol, s-a gândit lady Virginia. Doar Morton 
ştie foarte bine că sunt acasă. Ceea ce vrea să spună este, voi 
vedea dacă Domnia Sa doreşte să vorbească cu 
dumneavoastră. 

— Cine este, Morton? s-a interesat ea, când valetul a intrat în 
cameră. 

— Doamna Priscilla Bingham, doamnă. 

— Sigur că sunt acasă pentru doamna Bingham, a spus 
Virginia, luând telefonul lângă ea. 

— Priscilla, draga mea. 

— A trecut atât de mult. 

— Mult prea mult şi am atâtea să-ţi spun. 

— De ce nu vii să stai câteva zile în Londra? Va fi exact ca pe 
vremuri. Vom merge la cumpărături, la un spectacol, vom 
încerca unul sau două restaurante şi ne vom duce chiar şi la 
Annabel's, locul în care lumea trebuie să fie văzută, dragă. 

— Sună minunat. Mă voi uita pe agendă şi te voi mai suna o 
dată. 

Nu se mai văzuseră prea mult de la ultima ei vizită la 
Mablethorpe Hal, unde soţul Priscillei, Robert, se purtase aşa de 
urât. Şi mai rău, de atunci Robert trecuse de partea cealaltă şi 
se alăturase inamicului. Nu numai că era în consiliul Barrington 
Shipping, ci se şi asigurase că maiorul Fisher, reprezentantul 
Virginiei, fusese temporar înlăturat din consiliu. Şi mai rău, 
insistase ca Priscilla să-l însoţească în prima călătorie a 
transatlanticului Buckingham la New York, cu toate că Virginia îi 
spusese că ei îi fusese refuzată o cabină la prima clasă. 

Când Priscilla s-a întors acasă, după două săptămâni, i-a spus 
Virginiei că în prima azi a călătoriei se întâmplase ceva foarte 
rău, dar Robert refuza să-i spună ce anume. Virginia a jurat că îi 
va da de capăt, dar pentru moment mai trebuia să aştepte 
pentru că nu dorea să discute cu Emma Clifton, ci cu Bob 
Bingham. 

Când Priscilla a apărut acasă la Virginia după câteva zile, i-a 
recitat litania dezastrelor petrecute în timpul voiajului, inclusiv 
un prânz execrabil pe care trebuise să-l suporte împreună cu 
snoaba aceea de Emma Clifton. Mâncarea era groaznică, vinul 
oţetit şi personalul era parcă adus de la Butlin's. Totuşi, Priscilla 


o asigurase pe Virginia că în mai mute ocazii o pusese pe 
doamna Clifton la locul ei. 

— Şi ai aflat ce s-a întâmplat în realitate în prima noapte? a 
întrebat Virginia. 

— Nu, dar l-am auzit pe Robert spunându-le unor directori că, 
dacă s-ar afla adevărul, preşedintele ar trebui să demisioneze şi 
compania va da faliment. Asta desigur va ajuta în procesul tău 
de daune. 

Virginia nu-i spusese prietenei ei că procesul era oprit din 
cauză că avocaţii ei extrem de scumpi îi spuseseră că şansele 
de a-l câştiga nu erau mai mari de cincizeci la sută şi că ultima 
ei declaraţie bancară îi amintise că nu avea o poziţie suficient 
de puternică pentru a risca. Totuşi, ceea ce plănuise pentru Bob 
Bingham avea o probabilitate mai mică de cincizeci la sută. Va 
sfârşi prin a rămâne cu mai puţin jumătate din avere dintr-un 
foc. Şi, după ce va termina cu el, Virginia îşi va îndrepta atenţia 
către Emma Clifton şi incidentul cu Marina Militară. Dar dacă 
planul ei cu Bob Bingham urma să reuşească, va trebui iar să 
apeleze la serviciile maiorului Alex Fisher, un om care ura 
familia Barrington aproape la fel de mult ca ea. 


* 


Bob Bingham nu a fost deloc încântat când Priscilla i-a spus că 
va sta la casa lor din The Boltons câteva zile pentru a petrece 
puțin timp cu Virginia. El simțea că femeia aceea punea ceva la 
cale şi nu era prea greu de ghicit ce avea de gând. 

Singurul lucru bun că Priscilla lipsea o săptămână era că aşa 
avea ocazia să-l invite pe Clive să stea cu el câteva zile la 
Mablethorpe Hall. Clive fusese avansat de curând şi nu se mai 
baza pe Bob să-l întreţină. De fapt, s-ar fi putut ca moartea 
tragică a lui Jessica să fi fost motivul pentru care devenise atât 
de independent. Bob îşi văzuse prea puţin fiul din acea noapte 
groaznică în care Jessica se sinucisese şi acest lucru nu s-ar fi 
întâmplat dacă Priscilla n-ar fi invitat-o pe femeia aceea 
clevetitoare să-şi petreacă weekendul cu ei. Doar mai târziu 
soţia sa recunoscuse că Virginia îi refuzase la început invitaţia, 
dar se răzgândise când aflase că Jessica Clifton va fi şi ea 
invitată, iar Clive intenţionase s-o ceară în căsătorie atunci. 


Bob încercase să şi-o scoată pe acea femeie rea din minte, 
deoarece trebuia să se concentreze asupra minutelor ultimei 
întruniri de la Barrington's. Fusese de acord cu tânărul 
Sebastian - ar trebui să înceteze să se mai gândească astfel la 
el - la urma-urmei, se dovedise a fi un tânăr director capabil şi 
puţini dintre ei nu se gândeau că, în timp, va deveni următorul 
preşedinte al companiei. Şi, în cazul în care noul lui stil de viaţă 
avea vreo legătură, era clar că îi mergea bine la Kaufman's, cu 
toate că tatăl lui îi dăduse de înţeles că viaţa lui personală era 
jalnică. 

Bob Bingham şi Harry Clifton se împrieteniseră în ultimii 
câţiva ani, ceea ce părea improbabil având în vedere cât de 
puţine aveau în comun, cu excepţia lui Jessica. Harry era un om 
al Renaşterii, un scriitor, a cărui poziţie constantă în ceea ce-l 
privea pe Anatoli Babakov captase imaginaţia publicului. Pe de 
altă parte, Bob era un om de afaceri, un contabil, care citea câte 
o carte doar când era în concediu. Poate doar jocul de crichet îi 
adusese pe cei doi împreună, cu excepţia ocaziilor în care 
Gloucestershire juca cu Yorkshire. 

Bob şi-a îndreptat atenţia asupra unui articol care urma să fie 
prezentat de Sebastian, în care explica de ce compania n-ar 
trebui să investească într-un pachebot de lux în condiţiile 
actuale. 


— Maiorul Fisher, a spus valetul, înainte de a închide uşa. 

— Alex, mă bucur să te văd, a spus Virginia, turnându-i un gin 
tonic. Sper că o duci bine. 

— Cu suişuri şi coborâşuri, ca Tower Bridge, a zis Alex, luând 
băutura, conştient că lady Virginia îl invita doar când dorea 
ceva. Nu dorea să se plângă; n-o ducea prea grozav de când îşi 
pierduse locul în consiliul Barrington's. Virginia n-a pierdut 
timpul şi a intrat direct în subiect. 

— Îţi mai aminteşti ieşirea noastră încununată de succes cu 
Bob Bingham de acum doi ani? 

— Cum aş putea s-o uit? a zis Alex. Dar să ştiţi că nu e ceva 
ce aş dori să repet, a adăugat el repede. 

— Nu, nu mă gândeam la asta. Dar aş vrea să faci nişte 
săpături pentru mine. Aş dori să ştiu cât valorează Bingham. 


Compania lui, acţiunile, proprietăţile, mai ales proprietăţile şi 
orice altă sursă de venit pe care ar putea s-o aibă fără să vrea 
ca cei de la impozite s-o ştie. Sapă adânc şi nu omite niciun 
detaliu, oricât de nesemnificativ ar putea părea. 

— Şi... 

— Vei fi plătit cu cinci lire pe oră plus cheltuielile şi vei primi 
un bonus de douăzeci şi cinci de lire dacă sunt satisfăcută de 
activitatea ta. 

Alex a zâmbit. Virginia nu-i mai oferise niciodată în trecut 
vreun bonus, iar ideea ei de cheltuieli era să circule la clasa a 
treia şi să nu rămână peste noapte la vreun hotel. Dar în 
împrejurările date, nu avea de gând să refuze cele cinci lire pe 
oră. 

— Când aveţi nevoie de raportul meu? 

— În zece zile, Alex. Şi după aceea s-ar putea să am altceva 
pentru tine, mai aproape de casă. 


* 


Virginia plănuise vizita Priscillei Bingham în Londra cu o 
precizie militară. Nimic nu fusese lăsat la voia întâmplării. 

Luni, cele două au fost duse la Epsom, unde s-au întâlnit cu 
lordul Malmsbury în boxa sa particulară de pe linia de finiş. 
Priscilla s-a bucurat mult că avea un ecuson pentru incinta 
regală unde mai mulţi bărbaţi i-au admirat costumul Hartnell şi 
cascheta „Jackie Kennedy”. Nu se mai bucurase de atâta atenţie 
de mulţi ani. 

Marţi, după un prânz uşor la Simpson's, s-au dus la o recepţie 
la Banqueting House înainte de a merge la dineul de gală de 
binefacere de la Savoy pentru Crucea Roşie, unde Matt Monro 
le-a cântat oaspeţilor. 

Miercuri, a fost rândul Queen's Club, unde au urmărit un meci 
de polo între o echipă din Windsor, condusă de tânărul prinţ de 
Wales şi o echipă argentiniană, de la care Priscilla şi-a luat cu 
greu ochii. Seara aveau locuri la Fanny girl, un muzical nou, cu 
un star original de pe Broadway, Barbara Streisand, la care au 
fost cozi pentru bilete care au stârnit invidia oricărui alt teatru 
din Vest End. 

Joi, doar Dumnezeu ştia cum făcuse Virginia rost de bilete, au 
asistat la petrecerea regală în aer liber la Buckingham Palace, 


unde Priscilla a fost prezentată prinţesei Alexandra. Seara au 
cinat cu ducele de Bridgwater şi fiul său mai mare, Bofie, care 
nu-şi putea lua ochii de la Priscilla. De fapt, Virginia a fost 
nevoită să-l avertizeze că, în ciuda încurajărilor ei, el probabil 
exagera. 

Vineri, Priscilla era atât de obosită încât şi-a petrecut 
dimineaţa în pat şi s-a sculat tocmai la timp pentru programarea 
la coafor, înainte de a merge seara la Covent Garden ca să vadă 
un spectacol cu Giselle. 

Sâmbătă dimineaţa au asistat la schimbarea gărzii, urmărind 
ceremonia din Scottish Office, aflat deasupra gardienilor călare. 
Seara au avut un dineu liniştit à deux în apartamentul Virginiei. 

— Nimeni din Londra nu se încumetă să iasă sâmbătă seara, i- 
a explicat ea. Străzile sunt pline de străini şi suporteri fotbalişti 
huligani. Însă Virginia intenţionase oricum să folosească acea 
noapte ca să semene primele seminţe ale îndoielii în mintea 
prietenei ei. 

— Ce săptămână, a spus Priscilla când s-au aşezat la masă. 
Ce distracţii şi gândeşte-te doar că mâine trebuie să mă întorc 
la Mablethorpe. 

— Nu e nevoie să te întorci, a spus Virginia. 

— Dar Robert mă aşteaptă. 

— Oare? Cinstit vorbind, va observa măcar că ai stat câteva 
zile în plus în Londra? 

Priscilla şi-a lăsat jos cuțitul şi furculiţa, gândindu-se la acest 
comentariu. În realitate, Virginia nu voia ca ea să mai rămână în 
Londra nici măcar o zi pentru că era extenuată şi nu avea nimic 
planificat pentru săptămâna viitoare. 

— Te-ai gândit vreodată să-l părăseşti pe Robert? a întrebat 
Virginia când Morton reumplea paharul cu vin al Priscillei. 

— Tot timpul. Dar cum aş putea supravieţui fără el? 

— Foarte bine, cred eu. La urma-urmei, ai un cămin frumos la 
The Boitons, ca să nu mai vorbim de... 

— Dar nu este al meu. 

— Ar putea să fie, a zis Virginia, pornindu-se. 

— Ce vrei să spui? 

— Ai citit articolul acela despre Robert din rubrica financiară a 
ziarului Telegraph de acum două săptămâni? 

— Nu citesc rubrica aceasta în niciun ziar. 


— Ei bine, a fost foarte limpede. Se pare că Pateul de Peşte 
Bingham valorează cam cincisprezece milioane, fără taxe şi 
asigurări de sănătate. 

— Dar dacă l-aş părăsi pe Robert, n-aş mai avea nicio 
legătură cu această companie. 

— Nici nu trebuie să ai. Mablethorpe Hall, The Boitons şi vila 
ta din sudul Franţei, ca să nu mai vorbim de cele trei milioane 
din contul din bancă sunt mai puţin de cincizeci la sută din 
valoarea lui. Şi, după douăzeci şi şase de ani de căsătorie şi un 
fiu pe care l-ai crescut aproape singură din cauza orelor pe care 
şi le-a petrecut soţul tău departe de casă, ocupându-se de 
cariera lui, ai dreptul la cincizeci la sută din tot ce are el. 

— De unde ştii că în contul companiei sunt trei milioane? 

— Există o listă pe care o poate vedea oricine la Companies 
House. Mai precis 3.142.900 £. 

— Habar n-aveam. 

— Oricum te-ai decide, draga mea, eu te voi susţine. 


* 


Chiar şi Virginia a fost surprinsă când a primit un telefon 
înlăcrimat de la Mablethorpe Hall în vinerea următoare. 

— Sunt atât de singură, s-a văicărit Priscilla şi n-am nimic de 
făcut aici. 

— Atunci vino la Londra în vizită pentru câteva zile, dragă. 
Bofie Bridgwater chiar m-a întrebat ieri când te întorci în oraş. 

Când Priscilla a apărut la uşa Virginiei în după-amiaza 
următoare, primul lucru pe care i l-a spus a fost: 

— Ştii vreun avocat bun pentru divorţuri? 

— Pe cel mai bun, a replicat Virginia. La urma-urmei, a lucrat 
pentru mine de două ori. 

După douăzeci şi două de zile, Robert Bingham a primit citaţia 
de divorţ. lar maiorul Fisher tot nu-şi primise bonusul 


* 


Toţi s-au ridicat în picioare când doamna Justice Havers a 
intrat în sală. Judecătoarea s-a aşezat şi s-a uitat la cele două 
părţi. Citise ambele depoziţii cu atenţie şi, după o mie de 
divorţuri, ştia exact ce să caute. 


— Doamna Everitt. 

Avocata Priscillei s-a ridicat imediat. 

— Doamnă judecătoare, a spus ea. 

— Inţeleg că s-a ajuns la o înţelegere între cele două părţi şi 
mă întreb dacă doriţi să fiţi amabilă şi să-mi precizaţi termenii. 

— Desigur, doamnă judecătoare. In acest caz, eu o reprezint 
pe reclamantă, doamna Priscilla Bingham, în timp ce preţuitul 
meu coleg, domnul Brooke, îl reprezintă pe reclamat, domnul 
Robert Bingham. Doamnă judecătoare, doamna Bingham a fost 
măritată cu reclamatul în ultimii douăzeci şi şase de ani. În tot 
acest timp a fost o soţie credincioasă, leală şi vrednică. l-a 
născut şi un fiu, Clive, pe care, din cauza diverselor probleme de 
afaceri ale soţului ei, a trebuit să-l crească practic singură. 

— Cu ajutorul unei dădace, al unei bucătărese, al unei fete în 
casă şi al unei spălătorese, a şoptit Bob, iar avocatul lui a notat 
cu grijă. 

— Chiar în timpul vacantelor şcolare, doamnă judecătoare, 
rareori îşi petrecea domnul Bingham mai mult de o săptămână 
cu soţia şi copilul său, deoarece era dornic să se întoarcă la 
fabrica sa din Grimsby. De aceea propunem, a continuat 
stimatul avocat, ca doamna Bingham să păstreze casa familiei 
în care şi-a petrecut ultimii douăzeci şi şase de ani, precum şi 
casa din Londra şi vila de lângă Cap Ferrat din sudul Franţei, 
unde ea şi fiul ei şi-au petrecut împreună vacanţele de vară. 
Doamna Bingham doreşte, de asemenea, să ceară tribunalului 
suma de trei milioane de lire pentru a putea întreţine cele trei 
case şi pentru a continua să trăiască în stilul cu care este 
obişnuită. Ar trebui să mai subliniez, doamnă judecătoare, că 
toate acestea reprezintă mai puţin de cinzeci la sută din 
considerabila avere a domnului Bingham. Doamna Everitt s-a 
aşezat la loc. 

— Şi domnul Bingham este de acord cu aceste condiţii, 
domnule Brooke? 

Avocatul lui Robert s-a ridicat încet, s-a tras de reverele robei 
şi a spus: 

—  Intr-adevăr, doamnă judecătoare. Domnul Bingham va 
păstra compania familiei, Pateul de Peşte Bingham, care a fost 
fondată de bunicul lui acum o sută de ani. Nu pretinde nimic 
altceva. 


— Aşa să fie, a zis judecătoarea, dar înainte de a da sentinţa 
finală, aş dori ca ambele părţi să confirme că sunt satisfăcute de 
împărţire, astfel încât să nu apară contestări mai târziu sau vreo 
sugestie că nu au înţeles bine ce s-a propus. Sunteţi satisfăcuţi 
cu această împărţire a tuturor bunurilor şi averii mobile? 

— Sunt, doamnă judecătoare. 

— Mulţumesc, domnule Bingham. Întorcându-şi atenţia spre 
cealaltă parte a sălii, judecătoarea i-a pus doamnei Bingham 
aceeaşi întrebare. 

Priscilla s-a ridicat în picioare, i-a zâmbit judecătoarei şi a 
spus: _ 

— Sunt satisfăcută. Intr-adevăr sunt fericită dacă soţul meu 
va alege oricare dintre cele două variante pe care o preferă. 

— Cât de mărinimos din partea dumneavoastră, a declarat 
judecătoarea, în timp ce ambii avocaţi erau consternaţi pentru 
că nu fuseseră pregătiţi pentru aceasta intervenţie nerepetată. 
Cu toate că nu urma să influenţeze rezultatul, avocaţilor nu le 
place să fie surprinşi. 

— Atunci îl voi mai întreba încă o dată pe domnul Bingham, a 
spus judecătoarea. Dar cum necesită timp de gândire, îi voi 
permite domnului Bingham să-şi reconsidere poziţia peste 
noapte. Şedinţa se închide până la zece, mâine-dimineaţă. 

Bob s-a ridicat repede în picioare. 

— Foarte amabil din partea dumneavoastră, doamnă 
judecătoare, dar eu deja m-am... 

Avocatul lui Bob l-a tras în jos, pentru că doamna Justice 
Havers părăsise deja sala de tribunal. 

Dacă aceasta a fost prima surpriză a zilei pentru Bob, cea de- 
a doua a fost să-l vadă pe Sebastian Clifton stând liniştit în 
spatele sălii şi luându-şi notițe. A fost şi mai surprins când Seb l- 
a întrebat dacă era liber să cineze cu el. 

— Ei bine, plănuisem să mă întorc în Lincolnshire la noapte, 
dar acum că trebuie să reapar la tribunal mâine-dimineaţă, aş fi 
încântat să-ţi accept oferta. 

Au urmărit amândoi cum Priscilla ieşea din sală la braţul 
Virginiei. Ea plângea încet. 

— Imi vine s-o omor pe femeia asta, a zis Bob şi să fac fericit 
puşcărie pe viaţă. 

— Nu cred că va fi necesar, a spus Seb. Am impresia că am 
găsit o soluţie mult mai bună pentru abordarea lui lady Virginia. 


La ora zece, a doua zi dimineaţă, toţi erau la locurile lor când 
doamna Justice Havers a intrat în sala de judecată. După ce s-a 
aşezat, s-a uitat la banca avocaţilor şi a spus: 

— Mai rămâne o problemă de rezolvat, şi anume ce variantă a 
ales domnul Bingham. 

Bob s-a ridicat de la locul lui. 

— Aş vrea să vă mulţumesc, doamnă judecătoare, pentru că 
mi-aţi dat ocazia să mă gândesc peste noapte la decizia mea, 
pentru că m-am hotărât să aleg cele trei proprietăţi şi cele trei 
milioane de lire. Aş dori să-i mulţumesc soţiei mele pentru 
gestul ei mărinimos şi să-i urez tot succesul din lume în 
conducerea companiei. 

In tribunal s-a instaurat haosul. Cu excepţia lui Bob Bingham, 
doar două alte persoane nu păreau surprinse: judecătoarea şi 
Sebastian Clifton. 

— Ce te-a apucat să spui o astfel de prostie? a zis Virginia. 

— Voiam doar ca Robert să ştie cât de corect mi s-a părut 
aranjamentul. 

— Ei bine, acum totul s-a întors spectaculos împotriva ta. 

— Dar nu m-am gândit o clipă că va renunţa la multiubita lui 
companie. : 

— Şi nici nu sunt convinsă că a făcut-o, a spus Virginia. Aştia 
doi pun ceva la cale. 

— Doi? 

— Da, ar fi trebuit să-mi dau seama că Sebastian Clifton avea 
un motiv pentru care a apărut la tribunal. Poate acum m-a luat 
prin surprindere, dar altă dată nu se va mai întâmpla. 

— Dar e doar un copil. 

— Un copil care şi-a câştigat repede reputaţia de copil-minune 
în City. Şi nu uita, este fiul Emmei şi al lui Harry Clifton, aşa că 
nu este de încredere. 

— Dar el ce are de câştigat? 

— Nu mi-am dat încă seama, dar poţi fi sigură că urmăreşte 
ceva. Totuşi, îi putem opri pe amândoi dacă ne mişcăm repede. 

— Dar eu ce pot să fac acum, fără bani şi fără casă? 

—  Adună-te, Priscilla. Ai o companie care valorează 
cincisprezece milioane de lire şi care anul trecut a declarat un 
profit mai mare de un milion. 

— Dar cât timp va continua aşa, acum că Robert nu o mai 
conduce? 

— Nu trebuie să te îngrijorezi din cauza asta. Ştiu exact 
persoana potrivită care-i poate lua locul. Are o experienţă 
considerabilă în management, a fost director al unei, companii 
publice şi, mai important, este disponibil imediat. 


* 


Sebastian, Bob şi Clive Bingham s-au întâlnit în biroul lui Seb 
mai târziu în acea dimineață pentru a discuta ce trebuia făcut în 
continuare. 

— Prima parte a planului nostru a mers destul de bine, a zis 
Seb. Dar nu va dura mult până ce Virginia îşi va da seama ce 
punem la cale. Aşa că e nevoie să ne mişcăm repede, foarte 


repede, dacă vrem să punem toate piesele pe tabla de şah la 
timp. 

— Atunci mă voi duce la Grimsby în această după-amiază, a 
spus Bob. 

— Cât mai curând posibil, a zis Seb, pentru că trebuie să te 
întorci în Londra cel târziu până mâine-seară. Vreau ca toţi cei 
de la Bingham's, de la cei din conducere până la muncitorii din 
fabrică şi clienţii din toată ţara să creadă că singurul motiv 
pentru care vizitezi fabrica este să-ţi iei adio de la personal şi să 
le urezi noroc sub noua conducere. Chiar înainte să pleci, Clive 
va da declaraţia de presă pe care a pregătit-o. 

Clive şi-a deschis mapa şi a scos două foi de hârtie concept. 

— Declaraţia trebuie să fie scurtă, lipsită de echivoc şi la 
subiect, a spus el, dându-le câte o copie tatălui său şi lui Seb. 
Nu-i voi da drumul până ce nu voi şti că tata s-a întors în Londra, 
când voi trimite un exemplar la Grimsby Evening Telegraph. 
După aceea, o voi transmite tuturor corespondenţilor din Fleet 
Street. 

Bob a citit încet declaraţia şi a fost impresionat de ideile fiului 
său. Totuşi şi-a dat seama că era necesar mai mult ca publicul şi 
nu în ultimul rând lady Virginia, să creadă că spusese adevărul. 

— Şi când voi reveni în Londra, ce voi mai face? 

— Zbori la Nisa, te duci direct la casa din Cap Ferrat şi stai 
liniştit, a zis Seb. 

— Şi după aceea? a întrebat Bob. N-am rezistat niciodată mai 
mult de câteva zile în sudul Franţei înainte de a înnebuni de 
plictiseală şi a mă întoarce repede acasă. 

— Ei bine, a comentat Clive, va trebui să te comporţi mai bine 
de atât dacă vrei să convingi lumea cât de mult apreciezi 
pensionarea anticipată şi că nu ai nicio intenţie să te întorci la 
Grimsby. 

— Oricum, majoritatea te va crede, a spus Seb. 

— Pensionare? a spus Bob, ignorând comentariul lui Seb. Mai 
bine mor decât să mă pensionez. Cât despre distracţii, eu nu 
sunt făcut pentru leneveală aşa că poate îmi spui tu, Seb, ce voi 
face toată ziua? 

— Poate vreun joc de golf, urmat de un prânz într-unul din 
restaurantele Michelin cu multe stele de-a lungul Rivierei, 
încununate de o vizită într-un club de noapte exotic din Nisa? 


— Şi unde voi găsi o halbă de bere Bateman's şi peşte cu 
cartofi prăjiţi serviţi în hârtie de ziar? 

— Nu cred că vei găsi prea multe magazine care au peşte şi 
cartofi prăjiţi în Cap Ferrat, a recunoscut Seb. 

— Şi nici nu e o cerere mare pentru fasole bătută pe Riviera, a 
adăugat Clive. 

Cei trei au izbucnit în râs. 

— Îmi pare rău pentru mama ta, Clive, a zis Bob. E pe punctul 
de a descoperi ce bună prietenă îi este lady Virginia Fenwick. 


* 


— Ei bine, cel puțin de data asta, domnule maior, vei fi 
preşedintele unei companii care nu are consiliu sau vreo altă 
persoană în faţa căreia va trebui să răspunzi. Poţi începe de la 
zero, cu regulile tale de bază. 

— Posibil. Dar cred că aţi observat că acţiunile companiei au 
scăzut ieri în urma declaraţiei de presă a lui Bingham. 

— Ce declaraţie? a spus Virginia. 

Fisher a luat un exemplar din The Times de pe măsuţa de 
cafea şi a întors paginile la articolul de bază din secţiunea de 
afaceri. Virginia l-a privit pe Bob dând mâna cu unii membri ai 
personalului fabricii după discursul de rămas-bun, apoi a citit cu 
atenţie declaraţia: „Desigur că sunt trist să părăsesc compania 
pe care bunicul meu a fondat-o în 1857, mai ales după ce am 
fost preşedinte în ultimii douăzeci şi trei de ani. Dar nu mă tem 
pentru viitorul companiei Bingham's care se află în mâinile 
capabile ale fostei mele soţii, Priscilla. Sper că toţi vor continua 
să o susţină aşa cum m-au susţinut şi pe mine. Totuşi, a venit 
vremea să mă retrag în casa mea frumoasă din sudul Franţei şi 
să mă bucur de o odihnă bine-meritată.” 

— Nu cred un cuvânt, a zis Virginia. Aşa că, domnule maior, 
cu cât te duci mai repede la Grimsby, cu atât mai bine. Îţi vor 
trebui toate calităţile şi experienţa ta ca ofiţer în armată pentru 
a-i ţine pe aceşti oameni la locul lor. 


* 


Când Clive şi-a condus tatăl la Heathrow mai târziu în acea 
după-amiază, n-a putut să scoată o vorbă de la el. 


— Care-i problema, tată? a zis el în cele din urmă. 

— Unii plângeau când ne-am despărţit. Oameni cu care am 
lucrat mai mult de douăzeci de ani. Mi-a luat toată voinţa ca să 
nu-mi suflec mânecile şi să nu încep să încarc transportoarele. 

— Înţeleg cum te simţi, tată, dar crede-mă, ai luat hotărârea 
corectă. 

— Sper, a zis Bob, când s-au oprit lângă terminal. 

— Şi nu uita, dacă vezi vreun fotograf, zâmbeşte doar şi pari 
relaxat. Nu vrem să creadă presa că eşti nefericit, pentru că 
atunci Virginia va înţelege exact ce punem la cale. 

— Pariez că a înţeles deja. 

— Tată, putem s-o batem atâta timp cât îţi ţii firea. 

— Te rog să-mi faci întemnițarea cât mai scurtă posibil, a 
implorat el după ce s-a uitat în singura lui valiză şi şi-a 
îmbrăţişat fiul. 

— Te voi suna în fiecare zi, a spus Clive, şi te voi ţine la curent 
cu tot ce se întâmplă aici. 

— ŞI fii atent şi la maică-ta. Va fi şocată când o va întâlni pe 
adevărata Virginia pentru prima oară. 


* 


Când maiorul a coborât pe peronul din stația Grimsby, ştia 
exact ce are de făcut. Planul lui era perfect şi strategia era 
rafinată până la ultimul detaliu. 

Ştia deja multe despre Robert Bingham şi despre modul în 
care condusese compania din întrebările pe care i le pusese lui 
lady Virginia. Şi, cu această ocazie, ea nici măcar nu încercase 
să se târguiască cu el. Îi acceptase toate cererile: 20.000 pe an 
plus cheltuielile, inclusiv un apartament la Royal Hotel ori de 
câte ori ar fi fost nevoit să meargă în Grimsby. 

Fisher şi-a dat seama că nu are niciun moment de pierdut şi i- 
a cerut şoferului de taxi să-l ducă direct la fabrică. In timpul 
drumului îşi revizuise discursul care îi va lămuri clar pe 
muncitori cine era şeful. Nu ar trebui să fie prea greu să conduci 
o fabrică de pateu de peşte. La urma-urmei, comandase o 
companie la Tobruk cu nemţii pe urmele lui. 

Taxiul l-a lăsat lângă fabrică. Un bărbat jerpelit, purtând o 
şapcă cu moţ, o cămaşă cu gulerul deschis şi o salopetă 


murdară de grăsime s-a uitat la maior de cealaltă parte a 
porţilor închise. 

— Ce vrei? l-a întrebat. 

— Sunt maiorul Fisher, noul preşedinte al firmei, aşa că 
deschide-mi imediat, omule. 

Bărbatul şi-a atins şapca şi a deschis poarta. 

— Unde e biroul preşedintelui? a întrebat Fisher. 

— Bob n-a avut niciodată ceva ce aţi numi un birou, dar 
conducerea e în susul acelor scări, a spus omul, arătând în 
cealaltă parte a curţii. 

Maiorul a traversat curtea, puţin surprins de lipsa de 
activitate, pentru că ştia că fabrica avea mai mult de două sute 
de muncitori cu normă întreagă şi încă o sută cu program redus. 
A urcat scările metalice şi a deschis o uşă, dincolo de care a 
văzut un birou mare cu o duzină de mese, dintre care erau 
ocupate doar două. 

Un tânăr a sărit în picioare. 

— Cred că sunteţi maiorul Fisher, a spus el, de parcă-l 
aşteptase. Eu sunt Dave Perry, asistentul directorului. Mi s-a 
spus să vă arăt fabrica şi să vă răspund la toate întrebările. 

— Sperasem că mă voi întâlni cu directorul executiv, ca să fiu 
informat cât mai repede posibil. 

— Ah, n-aţi auzit? 

— Ce să aud? 

— Domnul Jopling şi-a dat demisia ieri. Mi-a spus că mai avea 
doar doi ani până la pensie aşa că era momentul să-i ocupe 
altcineva locul. 

— Şi tu eşti acela? a întrebat Fisher. 

— Nici pomeneală, a zis Perry. Eu sunt aici doar de două luni. 
Şi, oricum, n-am chef de mai multe responsabilităţi. 

— Atunci Pollock, directorul de cercetare, a zis Fisher. El unde 
e? 

— Domnul Jopling l-a concediat ieri pentru insubordonare. A 
fost ultima decizie pe care a luat-o înainte de a-şi da demisia. 
Dar oricum, Steve Pollock nu se poate plânge. A fost trimis 
acasă cu salariu integral până ce sindicatul termină cercetarea 
cazului său. Nimeni nu se îndoieşte că va reveni. Singurul necaz 
este că sindicatului îi ia de obicei vreo două luni pentru a ajunge 
la o decizie. 


— Dar trebuie să aibă un adjunct? a zis Fisher, incapabil să-şi 
ascundă frustrarea. 

— Da, Les Simkins. Dar el este la un curs de timp - deplasare. 
O pierdere de timp şi nu prea multă deplasare, dacă mă 
întrebaţi pe mine. 

Fisher a traversat camera şi s-a uitat la parterul fabricii. 

— De ce nu funcţionează maşinăriile? Nu se lucrează douăzeci 
şi patru de ore nonstop? a zis el, uitându-se la o duzină de 
muncitori care se învârteau de colo-colo, cu mâinile în buzunare, 
discutând, în timp ce unul îşi aprindea o ţigară. 

— De obicei lucrăm în schimburi de opt ore, a spus Perry, dar 
e nevoie de numărul stabilit de muncitori calificaţi înainte ca 
maşinile să poată fi pornite - aşa sunt reglementările, înţelegeţi 
- şi, din nefericire, un număr neobişnuit de mare de băieţi şi-au 
luat concediu în săptămâna aceasta. Telefonul a început să 
sune. A ridicat receptorul şi a ascultat o clipă. Imi pare rău să 
aud asta, domnule, dar noul preşedinte a sosit deja, aşa că vă 
rog să vorbiţi cu el. Perry a acoperit microfonul şi a spus: Este 
şeful portului, căpitanul Borwick. Se pare că are o problemă. 

— Bună dimineaţa, Borwick, sunt maiorul Fisher, preşedintele 
companiei. Cum vă pot ajuta? 

— Bună dimineaţa, domnule maior. Este de fapt destul de 
simplu, aveţi provizii de cod pe trei zile la mine la doc şi aş dori 
să fie luate cât mai repede posibil. 

— Mă voi ocupa imediat de asta. 

— Mulţumesc, domnule maior, pentru că, dacă nu e luat până 
la ora patru, voi fi obligat să le arunc înapoi în mare. 

— Unde sunt camioanele care aduc marfa de dimineaţă? 

— Şoferii s-au învârtit până la prânz, dar cum nimeni n-avea 
autoritatea să le ordone să meargă în port, şi-au strâns lucrurile 
şi s-au dus acasă. Au plecat doar cu câteva minute înainte de 
sosirea dumneavoastră. Se vor întoarce mâine, la şase 
dimineaţa. Bob era întotdeauna primul aici. li plăcea să meargă 
la docuri şi să supravegheze chiar el încărcarea. Aşa era sigur că 
nimeni nu şterpelea din pescuitul de ieri. 

Fisher s-a prăbuşit într-un scaun şi s-a uitat la un vraf de 
scrisori adresate domnului Bingham. 

— Am cumva vreo secretară? s-a interesat el. 

— Val. Ştie totul despre locul ăsta. 

Fisher a reuşit să zâmbească slab. 


— Şi unde e? 

— În concediu de maternitate şi nu va apărea decât peste 
vreo câteva luni. Dar ştiu că a dat un anunţ în Grimsby Evening 
Telegraph pentru o înlocuitoare, a adăugat el în timp ce un 
bărbat care arăta ca un boxer de categorie grea a năvălit în 
cameră. 

— Care dintre voi e şeful? a întrebat el. 

Perry a arătat înspre maior. 

— Avem nevoie de ceva ajutor la descărcat, şefu'. 

— La descărcat ce? _ 

— O s'tă şi patruş opt de lăzi pentru pateul de peşte. In 
fiecare marţi la aceeaşi oră. Dacă n-aveţi cine să le descarce, le 
vom duce înapoi la Doncaster şi asta vă va costa. 

— Poate ai putea tu să le dai o mână de ajutor, Perry. 

— Eu sunt în conducere, domnule maior. Sindicatele vor 
înceta lucrul dacă m-aş uita măcar la o ladă. 

Atunci Fisher şi-a dat seama că toţi cântau aceeaşi partitură şi 
nu era el dirijorul. 

Maiorul a rezistat trei zile, în care timp nicio cutie cu pateu de 
peşte Bingham nu a ieşit din fabrică. S-a gândit că era mult mai 
uşor să te lupţi cu nemţii în Africa de Nord decât să încerci să 
lucrezi cu o gaşcă de muncitori şi vânzători încăpăţânaţi din 
Humberside. 

Vineri seara, după ce muncitorii - toţi cei două sute - şi-au 
luat salariile şi s-au dus acasă, a căzut în sfârşit cortina. Maiorul 
şi-a anulat rezervarea de la Humber Royal Hotel şi a luat ultimul 
tren spre Londra. 


— Acţiunile Bingham au mai scăzut cu încă zece la sută, a zis 
Seb. 

— Care e preţul acum? a întrebat Bob. 

Seb şi-a verificat maşina din birou. 

— Şapte şilingi şi şase penny. Nu, şapte şilingi şi patru penny. 

— Dar erau o liră acum o săptămână. 

— Ştiu, dar asta era înainte ca maiorul să se retragă în grabă 
la Londra. 

— Atunci e timpul să mă întorc şi să aranjez totul, a spus Bob. 


— Încă nu. Dar ai grijă să ai la îndemână numărul unei agenţii 
de călătorie din zonă. 

— Şi ce să fac între timp? a mârâit Bob. 

— Să joci canasta? 


Virginia şi Priscilla abia mai vorbeau în ultima săptămână şi o 
remarcă întâmplătoare la micul dejun a pornit o ceartă care se 
întrevedea de ceva timp. 

— Bofie Bridgwater mi-a spus noaptea trecută... 

— Bofie Bridgwater este un om fără caracter şi un măgar, s-a 
răstit Priscilla. 

— Care întâmplător are un titlu şi o mie de pogoane. 

— Nu mă interesează titlul lui şi, înainte să se întâmple toate 
astea, aveam şi eu o mie de pogoane. 

— Şi încă le-ai mai avea, a zis Virginia, dacă nu te-ai fi făcut 
de râs la tribunal. 

— De unde era să ştiu că Robert va dori să renunţe la 
compania lui? Incercam doar să arăt cât de generos mi s-a părut 
că fusese şi acum n-am nici măcar un acoperiş deasupra 
capului. 

— Ei, mai poţi să rămâi aici puţin, a spus Virginia, dar ar fi 
poate bine să începi să-ţi cauţi un loc al tău. La urma-urmei, nu 
se aşteaptă nimeni de la mine să te întreţin pentru totdeauna. 

— Dar ai spus că mă pot bizui întotdeauna pe susţinerea ta. 

— Nu-mi amintesc să fi spus „întotdeauna”, a zis Virginia, 
aruncând o felie de lămâie în ceai. 

Priscilla s-a ridicat, şi-a împăturit şervetul şi l-a pus pe masă. 
A ieşit din cameră fără să mai zică o vorbă, s-a urcat la etaj în 
camera de oaspeţi şi a început să împacheteze. 


* 


— Tată, poți să iei următorul avion spre casă. 

— În sfârşit. Dar de ce acum? 

— Mamei i-a venit în sfârşit mintea la cap. A părăsit 
apartamentul Virginiei acum o oră. 

— Şi ce te face să crezi că nu se va întoarce? 


— Pentru că avea trei valize şi a luat un taxi până la Mulberry 
Hotel, în Pimlico. 

— Mă îndrept spre aeroport, a zis Bob. 

Clive a pus receptorul în furcă. 

— Trebuie să-l iau pe tata de la Heathrow şi să-l duc la 
Mulberry? 

— Nu cred, a zis Seb. Le vei sta în drum. Aşteaptă până te 
sună el. 


Clive s-a alăturat mamei şi tatălui său mai târziu pentru o 
băutură la Savoy. 

— Ce romantic, a spus Priscilla, care-l ţinea pe Bob de mână. 
Tatăl tău a rezervat acelaşi apartament în care ne-am petrecut 
prima noapte a lunii de miere. 

— Dar veţi trăi în păcat, s-a distrat Clive. 

— Nu pentru mult, a spus Priscilla. Dimineaţa mergem s-o 
vedem pe doamna Justice Havers. Avocatul nostru e de părere 
că ea poate aranja lucrurile. 

— Am impresia că doamna judecătoare nu va fi deloc 
surprinsă, a spus Clive. 

— De când ai devenit brusc atât de deştept? a întrebat Bob. 

— De când n-ai avut de ales şi m-ai lăsat să mă descurc 
singur. 


— Un domn Bingham vă caută la telefon, a spus centralista. 

— Bob, mai eşti în Londra? a întrebat Seb. Trebuie să discut 
ceva cu tine. 

— Nu, sunt înapoi la Grimsby, reangajându-mi majoritatea 
personalului. Se pare că s-au bucurat de concediul lor prelungit 
la fel de mult ca mine. 

— Văd că preţul acţiunilor a crescut cu doi penny. 

— Da, dar va mai dura un timp până ce toate vor fi la locul lor 
şi vom putea funcţiona normal. Poate ar trebui să cumperi şi tu 
câteva acţiuni acum când preţul e aşa de scăzut. 

— Am tot cumpărat în ultima lună, a zis Seb. Acum am cam 
patru la sută din Pateul de Peşte Bingham. 


în 


— Dacă aş avea un consiliu, te-aş numi în el. Totuşi, i 
sunt dator şi nu doar pentru împăcare. Deci ai putea s 
trimiţi o factură zdravănă pentru serviciile tale profesionale. 

— Acum, după ce am învins-o pe lady Virginia, mai curând te- 
aş ruga să mă sfătuieşti în altă problemă cu care mă confrunt. 

— Virginia Fenwick nu va fi învinsă până ce nu se va afla la 
trei metri sub pământ. Dar cum te pot ajuta? 

— Vreau să preiau banca Farthings şi să scap de Sloane o 
dată pentru totdeauna. Dar nu cred că mă voi descurca fără 
ajutorul tău. 


că îţi 
a-mi 


— Nu poţi să câştigi întotdeauna, a spus lady Virginia, dar, 
cum ne-a amintit Welington la Waterloo, contează doar bătălia 
finală. 

— Şi cine e Napoleon pe acest câmp de bătălie? 

— Nimeni alta decât Emma Clifton. 

— Şi care va fi rolul meu? a întrebat Fisher. 

— Vreau să aflu ce s-a întâmplat exact în prima noapte a 
primei călătorii a navei Buckingham pentru că, evident, 
povestea cu Marina Militară a fost doar o minciună. Priscilla 
Bingham l-a auzit pe unul dintre directori spunându-i soţului ei 
că, dacă s-ar afla adevărul, Emma Clifton va fi obligată să 
demisioneze şi compania ar putea da faliment. Nimic nu mi-ar 
conveni mai mult pentru că aşa valoroasa noastră doamnă 
preşedinte va începe procesul şi mă va plăti. 

Fisher a tăcut un timp înainte de a spune: 

— Sunt doi directori din consiliu care s-au certat de curând cu 
doamna Clifton, iar unul dintre ei are tendinţa să bea prea mult, 
mai ales când nu plăteşte el. Putem să-i oferim ceva în schimb 
dacă se hotărăşte să demisioneze? 

— Un loc în consiliul de la banca Farthings. 

— Asta ar merge, dar credeţi că veţi putea aranja aşa ceva? 

— Preşedintele, Adrian Sloane, are toate motivele să-l urască 
pe Sebastian Clifton şi va face orice ca să-l doboare. 

— De unde ştii? 

— E uimitor câte poţi să afli la un dineu, mai ales când gazda 
crede că femeile nu pot nicicum să înţeleagă ce se întâmplă în 
City. 


GILES BARRINGTON 
1970 

Giles nu se gândise deloc cum ar dori să-şi petreacă cea de-a 
cincizecea aniversare, dar Gwyneth, da. 

Ori de câte ori Giles se gândea la căsătoria lui - şi o făcea 
adesea - nu reuşea să-şi dea seama când lucrurile începuseră 
să nu meargă bine. Moartea tragică a fiului lor, Walter, la vârsta 
de trei ani şi faptul că Gwyneth nu mai putea avea un alt copil, o 
transformaseră dintr-o persoană veselă, care-i încânta pe toţi, 
într-o umbră melancolică, pierdută în lumea ei. În loc ca 
tragedia să-i unească, Giles şi-a dat seama că începuseră să se 
îndepărteze încet unul de altul, iar orele lucrate în parlament şi 
orarul încărcat al ministerului nu îl ajutau deloc. 

Giles sperase că în timp se vor vindeca, dar în realitate 
începuseră să ducă vieţi diferite de parcă n-ar fi fost un cuplu şi 
nu-şi putea aminti ultima oară când făcuseră dragoste. Cu toate 
acestea, era hotărât să-i rămână credincios lui Gwyneth, pentru 
că nu îşi dorea un al doilea divorţ şi încă mai spera că se vor 
împăca. 

Ori de câte ori erau împreună în public, încercau să ascundă 
adevărul, sperând că electoratul lui Giles, colegii săi şi chiar şi 
familiile lor nu-şi vor da seama că mariajul era pe butuci. Dar 
când îi vedea pe Harry şi pe Emma împreună, îi invidia. 

Giles se gândise că de ziua lui va fi pe drum spre sau va 
reveni din serviciul său de reprezentare a guvernului Maiestăţii 
Sale în locuri străine. Totuşi Gwyneth insista ca această piatră 
de hotar să fie aniversată cum se cuvine. 

— La ce te gândeşti? a întrebat Giles. 

— La un dineu; doar familia şi câţiva prieteni apropiaţi? 

— Şi unde-l vom ţine? 

— La Camera Comunelor. Am putea rezerva una din sălile de 
dineu particulare. 

— Asta-i ultimul loc în care aş dori să mi se aducă aminte că 
am cincizeci de ani. 

— Incearcă să-ţi aminteşti, Giles, că pentru cei mai mulţi 
dintre noi care nu mergem la palatul Westminster în fiecare zi, 
va fi o ocazie specială. 

Giles ştia când era înfrânt, aşa că au fost trimise invitaţiile în 
ziua următoare şi, când s-a uitat în jurul mesei după trei 
săptămâni, era clar că Gwyneth avusese dreptate pentru că toţi 
păreau încântați. 


Emma, care stătea în dreapta lui şi sora lor, Grace, în stânga, 
discutau cu vecinii lor. Giles şi-a folosit timpul ca să se 
gândească la discursul lui, scriind câte o notiţă pe spatele 
meniului. 

— Ştiu că n-ar trebui să discutăm despre afaceri într-o ocazie 
ca aceasta, i-a spus Emma lui Ross Buchanan, dar ştii cât de 
mult apreciez sfatul tău. 

— Chiar şi un bătrân, a zis Ross, este flatat de o tânăra care-i 
cere sfatul. 

— La anul voi împlini şi eu cincizeci de ani, i-a amintit Emma 
şi tu mă flatezi. 

— Eu, care voi împlini şaptezeci la anul, a spus Ross. Poate 
până atunci voi fi sub pământ aşa că, atunci când mai am doar 
şaizeci şi nouă de ani, cum te pot ajuta? 

— Am probleme cu Desmond Mellor. 

— N-am înţeles niciodată de ce l-ai luat în consiliu. 

— Forţă majoră, a şoptit Emma. Dar acum încearcă să ajungă 
preşedinte adjunct. 

— Evită asta cu orice preţ. El consideră că nu este altceva 
decât o treaptă către slujba pe care şi-o doreşte cu adevărat. 

— Cu atât mai mult e cazul să rezist până ce voi considera că 
Sebastian este pregătit să-mi ia locul. 

— Seb consideră că este gata să-ţi ia locul chiar acum, a spus 
Ross. Dar dacă Mellor va deveni adjunctul tău, îţi vei petrece 
restul vieţii uitându-te peste umăr. Pentru fiecare preşedinte 
regula de aur este să numească un adjunct care, unu, nu vrea 
să-i ia locul, sau doi, a fost promovat pe motive drepte, sau trei, 
este prea bătrân să-i ia locul. 

— Bine gândit, a zis Emma, dar nu prea pot face nimic ca să-l 
opresc dacă el poate convinge majoritatea consiliului să-l 
susţină. Şi mai rău, Seb crede că Mellor ar putea fi în legătură cu 
prima soţie a lui Giles. 

— Lady Virginia Fenwick? a spus Ross, scuipând cuvintele. 

— Şi, posibil şi cu Alex Fisher. 

— Atunci mai bine te-ai uita peste ambii umeri. 

— Acum spune-mi, onorată mătuşă, a zis Seb, ai ajuns deja 
cancelar al universității? 


— Ducele de Edinburgh este cancelarul nostru, după cum ştii 
prea bine, a zis Grace. 

— Atunci măcar vicecancelar? 

— Nu toţi sunt la fel de ambiţioşi ca tine, Seb. Pentru unii 
dintre noi, o muncă valoroasă, oricât de umilă ar fi, este o 
răsplata în sine. 

— Atunci te-ai gândit măcar să ajungi director al colegiului? 
La urma-urmei, nimeni nu este mai demn de admiraţia colegilor. 

— Eşti amabil, Sebastian şi îţi voi spune între patru ochi că 
atunci când Elisabeth s-a retras recent din post, am fost 
abordată de câteva persoane. Totuşi, le-am explicat clar că eu 
nu sunt făcută să fiu administrator, ci profesor şi sunt fericită cu 
soarta mea. 

— La asta nu mai am nimic de zis, a comentat Seb. 

— Dar spune-mi, Seb, cum de în seara asta eşti singur, ar 
trebui să presupun că nu există nimeni special în viaţa ta? 

— N-a mai fost nimeni special, mătuşă Grace, de când am fost 
suficient de prost încât s-o pierd pe Samantha. 

— Sunt de acord că n-a fost momentul tău de glorie. Mi-am 
dat seama de când am întâlnit-o că era o tânără excepţională şi, 
în domeniul acesta, am o oarecare autoritate. 

— Aveai dreptate. N-am mai întâlnit pe nimeni de atunci care 
să semene măcar puţin cu ea. 

— Îmi pare rău, Seb, a fost lipsit de tact din partea mea să 
vorbesc despre asta, dar sunt sigură că, în timp, vei găsi pe 
cineva. 


— AŞ vrea eu. 
— Mai ţii legătura cu Samantha? Există măcar cea mai mică 
şansă... 


— Nici pe departe. În decursul anilor i-am scris de mai multe 
ori, dar nu mi-a răspuns. 

— Te-ai gândit să te duci în America şi să recunoşti că ai 
greşit? 

— În fiecare zi. 


— Cum merge campania ta de eliberare a lui Anatoli 
Babakov? a întrebat Priscilla. 


— Mă tem că „progres” n-ar fi cuvântul potrivit, a zis Harry, 
care stătea la masă vizavi de Giles. Dar ştii tu, nimeni nu poate 
fi sigur cu sovieticii. Într-o zi crezi că-l vor elibera, iar în 
următoarea, că au aruncat cheia. 

— S-ar putea întâmpla ceva care să schimbe asta? 

— O schimbare a conducerii de la Kremlin ar putea ajuta. 
Cineva care să vrea ca lumea să ştie cum era Stalin cu 
adevărat. Dar nu sunt prea multe şanse atâta timp cât conduce 
Brejnev. 

— Dar el trebuie să ştie că noi ştim că el ştie. 

— Ştie, dar nu vrea să recunoască faţă de străini. 

— Babakov are o familie? 

— Soţia lui a fugit din Rusia chiar înainte de arestarea lui. 
Acum locuieşte în Pittsburg. Am ţinut legătura cu ea şi sper s-o 
vizitez când mă voi duce în Statele Unite. 

— Sper să reuşeşti, a zis Priscilla. Te rog să nu uiţi o clipă că 
noi, cei care te urmărim, n-am uitat de campania ta. Departe de 
asta, suntem chiar inspirați de exemplul tău. 

— Mulţumesc, i-a răspuns Harry. Tu şi Bob ne-aţi susţinut 
mult de-a lungul anilor. 

— Robert o admiră mult pe soţia ta, după cum cred că ştii. 
Mie mi-a luat ceva mai mult să-mi dau seama de ce. 

— Ce face Bob acum când compania este iar înfloritoare? 

— Plănuieşte să construiască o fabrică nouă. Se pare că 
majoritatea echipamentelor sunt din Epoca de Piatră. 

— Nu va fi ieftin. 

— Nu, dar cred că nu are de ales acum când vom intra în 
Piaţa Comună. 

— L-am văzut luând cina în Bristol cu Seb şi Ross Buchanan. 

— Da, pun ceva la cale, dar n-am aflat decât câteva indicii. 
Dacă aş fi fost sergentul Warwick... 

— Inspectorul Warwick, a corectat-o Harry, zâmbind. 

— Da, desigur, îmi amintesc, a fost avansat în ultimul roman. 
Fără îndoială că inspectorul Warwick ar fi aflat de mult ce 
intenţii au. 

— Aş putea adăuga câteva mărunţişuri de la mine, a şoptit 
Harry. 

— Atunci hai să facem schimb de păreri. 


— Este important să ne amintim că Seb nu l-a iertat niciodată 
pe Adrian Sloane pentru că s-a ales preşedinte în ziua 
înmormântării lui Cedric Hardcastle. 

— În Huddersfield, a spus Priscilla. 

— Da, dar de ce ar fi relevant? 

— Pentru că ştiu că Robert a trecut cu feribotul peste Humber 
de mai multe ori în ultimele două luni. 

— Vizita oare altă femeie care se întâmplă să deţină cincizeci 
şi unu la sută din Farthings? 

— E posibil, pentru că de curând Arnold Hardcastle a stat 
peste noapte la noi şi, cu excepţia meselor, el şi Robert nu au 
ieşit din birou. 

— Atunci Adrian Sloane ar face bine să-şi ţină ochii larg 
deschişi, deoarece dacă Bob, Seb şi Arnold lucrează împreună 
ca o echipă, cerurile să-l ajute, a spus el, uitându-se peste masă 
la soţul Priscillei. 


— Pateul de Peşte Bingham nu mai apare în ultima vreme în 
ziare, a spus Gwyneth, întorcându-se spre preşedintele 
companiei. 

— Şi asta nu e ceva rău, a zis Bob. Acum putem continua să 
hrănim națiunea şi nu să amuzăm jurnaliştii de scandal Gwyneth 
a râs. 

— Vreau să-ţi mărturisesc ceva, a spus. N-am avut niciodată 
un borcan cu pateul tău de peşte în casă. 

— lar eu trebuie să mărturisesc că n-am votat niciodată cu 
laburiştii, deşi aş fi putut dacă aş fi locuit în Bristol. 

Gwyneth a zâmbit. 

— Ce crezi, Giles îşi va păstra locul? a întrebat Bob. 

— La mustață, aşa cred eu, a spus Gwyneth. Docurile din 
Bristol au fost întotdeauna o circumscripție minoră, dar 
sondajele de opinie sugerează că, de data aceasta, rezultatele 
vor fi strânse. Aşa că multe depind de persoana aleasă de 
conservatorii locali. 

— Dar Giles este un ministru popular, admirat de ambele părţi 
ale Camerei. Asta nu contează? 


— Cam o mie de voturi în opinia lui Griff Haskins. Dar agentul 
lui electoral îmi tot aminteşte că, în cazul în care balanţa 
naţională înclină în defavoarea ta, nu prea ai ce face. 

— Presupun că trebuie să vii în Camera Comunelor destul de 
des, a spus Jean Buchanan. 

— In realitate, nu chiar atât de des, a zis Griff. Noi, agenţii, 
avem tendinţa să rămânem în umbră şi să ne asigurăm că 
votanţii încă îşi mai iubesc reprezentantul. În acel moment, uşa 
sălii s-a deschis şi toată lumea a tăcut când el a intrat în 
cameră. 

— Nu, nu, vă rog, luaţi loc, nu voiam să vă întrerup, s-a auzit o 
voce cu un accent puternic de Yorkshire, care nu fusese afectat 
de mai mulţi ani de profesorat la Oxford. 

— Cât de amabil sunteţi că aţi venit şi Domnia Voastră, a spus 
Giles, sărind în picioare. 

— Incântat, a spus Harold Wilson. Mi-a oferit o scuză să scap 
câteva minute de la o cină cu executivul sindicatului naţional al 
minerilor. Dar să ştii, Giles, a adăugat el, uitându-se de jur- 
împrejur, n-aş fi surprins să fim depăşiţi numeric de 
conservatorii din această sală. Dar să nu ne îngrijorăm, Griff se 
va ocupa de ei. Prim-ministrul s-a aplecat peste masă şi i-a 
strâns mâna agentului lui Giles. Şi cine sunt aceste două 
doamne încântătoare? 

— Surorile mele, Emma şi Grace, a spus Giles. 

— Mă aplec în faţa voastră, a spus prim-ministrul. Prima 
femeie director al unei companii publice şi renumita savantă 
engleză. Grace s-a înroşit. Şi, dacă nu mă înşel, a mai zis el, 
arătând cu mâna peste masă, acesta este Bob Bingham, regele 
pateului de peşte. Mama mea avea întotdeauna la masă un 
borcan cu pateul dumneavoastră pentru ceea ce ea numea ceai 
elegant. 

— Şi în Downing Street? s-a interesat Bob. 

— Nu facem ceaiuri elegante în Downing Street, a zis prim- 
ministrul, ocolind încet masa, strângând mâini şi semnând 
meniuri. 

Giles a fost impresionat cât de mult a rămas prim-ministrul cu 
ei, plecând doar când nişte persoane de la protocol i-au amintit 


că era oaspete de onoare la dineul minerilor, unde trebuia să 
ţină un discurs. Chiar înainte de a pleca, l-a luat deoparte pe 
Harry şi i-a şoptit: 

— Mulţumesc pentru ajutorul dat în Moscova, domnule Clifton. 
să nu credeţi că am uitat. Şi nu renunţaţi la Babakov, pentru că 
noi n-am făcut-o. 

— Mulţumesc, domnule, a zis Harry în timp ce toţi se aşezau 
la locurile lor când prim-ministrul părăsea camera. 

După ce s-au instalat, Jean Buchanan i-a spus lui Griff: 

— Trebuie să fie atât de interesant să fii un vechi prieten al 
prim-ministrului. 

— L-am mai întâlnit o singură dată până acum, a recunoscut 
Griff. Dar, ca un elefant, nici el nu uită nimic, a mai zis el în timp 
ce Harry s-a ridicat, a lovit marginea paharului de vin cu o 
lingură şi a aşteptat să se facă linişte. 

— Dragi oaspeţi, vă invit să toastăm pentru cel mai vechi şi 
mai drag prieten al meu. Omul care m-a prezentat surorii sale şi 
care este naşul fiului nostru, Sebastian. Vă rog să vă ridicaţi şi 
să închinăm un pahar în cinstea onorabilului sir Giles Barrington, 
ministru de stat al Maiestăţii Sale la Foreign Office şi a unui 
bărbat care încă mai crede că ar trebui să fie căpitanul echipei 
de crichet a Angliei. 

Harry a aşteptat să înceteze râsetele înainte de a adăuga: 

— Şi toţi sperăm că Giles îşi va menţine locul la alegerile 
viitoare şi poate îşi va îndeplini chiar şi ambiția sa de o viaţă de 
a deveni ministru de externe. 

Au urmat aplauze calde şi strigăte de: 

— Aşa e, aşa e! prin toată sala, în timp ce Giles se pregătea 
să răspundă. 

— Mulţumesc, Harry. Este minunat pentru mine să nu fiu 
înconjurat doar de familie, ci şi de cei mai apropiaţi şi dragi 
prieteni care s-au reunit cu un singur scop şi anume să-mi 
amintească cât de bătrân sunt. Am fost binecuvântat cu o 
familie minunată şi cu prieteni adevăraţi şi, desigur, niciun om 
cu bun-simţ n-ar putea spera mai mult. Totuşi, mulţi dintre voi 
au fost foarte amabili şi m-au întrebat ce îmi doresc de ziua 
mea. Giles s-a uitat încet în jurul mesei înainte de a spune: Să 
fiu prim-ministru, secretar de externe şi cancelar al eşichierului 
în acelaşi timp. Laude şi aplauze au izbucnit spontan înainte ca 


el să adauge: Dar pe moment, aş fi mulţumit să câştig 
electoratul din docurile Bristol la următoarele alegeri. 

Aplauze, dar de data aceasta fără râsete. 

— Nu, ceea ce îmi doresc este ca toţi cei aflaţi alături de mine 
în această seară să prospere şi să înflorească - Giles a făcut o 
pauză - sub un guvern laburist. 

Protestele au înecat aplauzele de data aceasta, dovedind că 
prim-ministrul avusese dreptate când spusese că Giles era 
depăşit numeric de conservatori la propria lui aniversare. 

— Aşa că lăsaţi-mă să închei prin a vă spune că dacă nu voi 
câştiga, voi fi îmbufnat. Toată lumea a râs. Un om înţelept mi-a 
spus odată că secretul unui discurs bun este durata... Giles a 
zâmbit şi s-a aşezat, în timp ce invitaţii s-au ridicat în picioare şi 
l-au ovaţionat. 


— Deci acum încotro te îndrepţi? a întrebat Emma, în timp ce 
chelnerii s-au întors şi au servit oaspeţii cu bomboane After 
Eight. 

— În Berlinul de Est, la o întrunire a miniştrilor de externe, a 
replicat fratele ei. 

— Crezi că au de gând să spargă zidul acela barbar? a 
întrebat Grace. 

— Nu atâta timp cât caraghiosul ăla de Ulbricht este la putere 
şi continuă să îndeplinească ordinele stăpânilor lui de la Kremlin. 

— Şi mai aproape de casă, a zis Emma, când crezi că vor fi 
următoarele alegeri generale? 

— Harold vrea să fie în mai, când este sigur că putem câştiga. 

— Sunt convinsă că vei rămâne reprezentantul pentru Bristol, 
a spus Emma, doar dacă nu survine vreun accident. Dar eu cred 
că tot conservatorii vor câştiga cu o mică majoritate. 

— Şi tu vei rămâne leală partidului laburist? a întrebat Giles, 
întorcându-se spre sora lui. 

— Desigur, a spus Grace. 

— Şi tu, Emma? 

— Nicio şansă. 

— Unele lucruri nu se schimbă niciodată. 

Gwyneth a mormăit când a sunat deşteptătorul şi nu s-a 
deranjat să se uite cât era ceasul. Perfecţionase arta de a 
adormi la câteva minute după ce Giles ieşea din cameră. El 
făcea întotdeauna un duş înainte şi îşi înşira hainele de care 
avea nevoie în camera lui ca să nu aprindă lumina şi s-o 
deranjeze. 

S-a uitat pe fereastra care dădea în Smith Square. Maşina lui 
era deja parcată în faţa porţii. Nu-i plăcea să se gândească la ce 
oră trebuia să se scoale şoferul pentru a fi sigur că nu întârzia. 

După ce s-a bărbierit şi s-a îmbrăcat, a coborât în bucătărie, 
şi-a făcut o cafea neagră şi a devorat un vas cu fulgi de cereale 
şi fructe. După cinci minute şi-a luat mapa şi s-a îndreptat spre 
uşa din faţă. Gwyneth îi punea o singură întrebare când pleca: 
câte zile? Două, îi spusese de data aceasta, iar ea îi făcuse 
bagajele corespunzător. Nu mai trebuia să verifice înainte de a 
despacheta la Berlin pentru că ştia că toate lucrurile de care va 
avea nevoie vor fi acolo. 

Prima sa soţie fusese o târfă, iar a doua se dovedise a fi o 
fecioară. Giles încerca să nu recunoască, nici măcar în sinea sa, 
că i-ar fi plăcut o combinaţie subtilă a celor două modele. 
Virginia în pat şi Gwyneth oriunde în altă parte. Se întrebase 
adesea dacă şi alţi bărbaţi au aceleaşi fantezii. Desigur nu 
Harry, care era şi mai îndrăgostit de Emma decât fusese în ziua 
nunţii. Giles le invidia relaţia, cu toate că era ceva ce n-ar fi 
recunoscut niciodată, nici chiar în faţa celui mai bun prieten al 
său. 

— Bună dimineaţa, Alf, a spus Giles când s-a urcat pe 
bancheta din spate a maşinii. 

— Bună dimineaţa, domnule ministru, a răspuns şoferul, 
vesel. 

Alf fusese şoferul lui Giles de când acesta devenise ministru şi 
era adesea o sursă mai bună de informaţii despre ce se 
întâmpla în lumea reală decât majoritatea colegilor săi din 
Cabinet. 

— Şi astăzi unde mergem, sir? 

— În Berlinul de Est. 

— Mai bine dumneavoastră decât mine. 

— Ştiu cum te simţi. Şi acum, ce ai pentru mine? 

— Alegerile vor fi în iunie, probabil pe optsprezece. 


— Dar presa încă prezice luna mai. De unde ai luat 
informaţia? 

— Clarence, şoferul prim-ministrului, nu? 

— Atunci trebuie să-l informez imediat pe Griff. Altceva? 

— Ministrul de externe va anunţa în dimineaţa aceasta că se 
va retrage din Cabinet după alegeri, oricare ar fi rezultatul. 

Giles nu a răspuns în timp ce cugeta la bomba aruncată calm 
de Alf. Dacă ar fi reuşit să rămână la docurile Bristol şi dacă 
laburiştii vor câştiga alegerile generale, va avea o şansă de a 
primi Foreign Office. Singura problemă: doi de „dacă”. A zâmbit 
strâmb. 

— Nu e rău, Alf, nu e rău deloc, a adăugat el, deschizând cutia 
roşie şi uitându-se la hârtii. 

Întotdeauna îi plăcuse să ia legătura cu ceilalţi miniştri din 
Europa, să schimbe impresii prin coridoare, lifturi şi baruri, acolo 
unde se desfăşura realpolitik şi nu în întrunirile nesfârşite pentru 
care slujbaşii civili deja îşi întocmiseră minutele cu mult înainte 
de începerea conferinţelor. 

Alf s-a strecurat pe o intrare nemarcată pe pista trei de la 
Heathrow şi s-a oprit la scările de îmbarcare în avion. Dacă Giles 
nu-şi păstra locul în Cabinet după alegeri, îi vor lipsi toate 
acestea. Înapoi la cozile de bagaje, verificările de securitate, 
drumurile lungi până la poartă şi apoi aşteptarea nesfârşită 
după care ţi se spunea că ai voie să te îmbarci în avion. 

Alf a deschis portiera din spate şi Giles a urcat treptele până 
la avionul care aştepta. Nu te obişnui cu asta, îl avertizase odată 
Harold Wilson. Doar regina îşi poate permite aşa ceva. 

Giles a fost ultimul pasager care s-a urcat şi uşa s-a închis în 
urma lui când se aşeza în rândul din faţă, lângă secretarul lui 
permanent. 

— Bună dimineaţa, domnule ministru, a zis el. Nu era genul 
de om care să discute lejer. Deşi, după cum am impresia, a 
continuat, conferinţa nu pare promițătoare, există însă câteva 
avantaje de care putem profita. 

— Cum ar fi? 

— Prim-ministrul trebuie să afle dacă Ulbricht va fi înlocuit din 
funcţia de secretar general. Dacă este, vor trimite semnale de 
fum şi trebuie să aflăm cine a fost ales să-l înlocuiască. 


— Va fi vreo diferenţă? a întrebat Giles. Oricine i-ar lua locul 
tot va telefona cu taxă inversă la Moscova înainte de a lua vreo 
decizie. 

— În timp ce ministrul de externe, a continuat secretarul, 
ignorându-i remarca, doreşte mult să descoperiţi dacă acesta va 
fi momentul potrivit ca UK să solicite iar să între în CEE. 

— A murit cumva De Gaulle când nu eram atent? 

— Nu, dar influenţa lui a scăzut de la pensionarea sa de anul 
trecut şi Pompidou ar putea simţi că a venit momentul să-şi 
arate muşchii. 

Cei doi şi-au petrecut restul zborului analizând agenda oficială 
şi ceea ce spera guvernul Maiestăţii Sale să obţină de la această 
conferinţă: un ghiont aici, o recunoaştere colo, ori de câte ori se 
va ajunge la o înţelegere. 

Când avionul a aterizat pe aeroportul din Berlin, Tegel, 
ambasadorul britanic îi aştepta în josul treptelor. Cu ajutorul 
unei escorte a poliţiei, Rolls Royce-ul i-a dus prin Berlinul de 
Vest, dar s-a oprit brusc la Checkpoint Charlie, cum denumiseră 
Aliaţii punctul de trecere prin faimosul zid. 

Giles s-a uitat la zidul urât, acoperit cu grafitti, cu sârmă 
ghimpată deasupra. Zidul Berlinului fusese ridicat în 1961, 
aproape peste noapte, ca să oprească fluxul populaţiei care 
emigra din Est în Vest. Berlinul de Est era acum o închisoare 
uriaşă, ceea ce nu era o reclamă bună pentru comunism. Dacă 
ar fi fost în realitate utopia declarată de comunişti, s-a gândit 
Giles, Germania de Vest ar fi trebuit să ridice un zid ca să-şi 
împiedice nefericiţii cetăţeni să evadeze în Est. 

— Dacă aş avea un ciocan... a spus el. 

— Ar trebui să te opresc, a zis ambasadorul. Doar dacă, 
bineînţeles, n-ai vrea să cauzezi un incident diplomatic. 

— Ar fi necesar mai mult de un incident diplomatic ca să-mi 
oprească cumnatul să lupte pentru cauzele în care crede, a spus 
Giles. 

După ce li s-au verificat paşapoartele, au reuşit să părăsească 
sectorul vestic şi şoferul a reuşit să mai avanseze cam două 
sute de metri înainte de a se opri în zona neutră. Giles s-a uitat 
la gărzile înarmate aflate pe turele şi care îi priveau supăraţi pe 
oaspeţii britanici. 

Au rămas între cele două frontiere cât timp Roll-Royce-ul a 
fost verificat de la antişocurile din faţă până la portbagaj, de 


parcă ar fi fost un tanc Sherman, înainte de a fi se permite în 
cele din urmă intrarea în Berlinul de Est. Dar fără escorta 
poliţiei, le-a mai luat o oră până ce au ajuns la hotelul lor aflat în 
cealaltă parte a oraşului. 

După ce s-au cazat şi au primit cheile, regula de aur era ca 
ministrul să schimbe camera cu secretarul său permanent, 
astfel încât să nu fie deranjat de call-girls sau să fie atent la 
orice cuvânt rostea deoarece camera lui era în mod sigur plină 
cu microfoane. Dar Stasi se prinsese de acest şiretlic şi acum 
pur şi simplu punea microfoane în ambele camere. 

— Dacă vrei o conversaţie particulară, a spus ambasadorul, 
singura soluţie este baia, cu robinetele curgând. 

Giles a despachetat, a făcut duş şi a coborât iar la parter 
pentru a se alătura unor colegi olandezi şi suedezi pentru un 
mic-dejun întârziat. Cu toate că erau prieteni vechi, asta nu i-a 
oprit să se tragă de limbă unul pe celălalt. 

— Spune-mi, Giles, laburiştii vor câştiga alegerile? a întrebat 
Stellen Christerson, ministrul de externe suedez. 

— Oficial, nu putem pierde. Neoficial, e prea devreme ca să- 
mi dau seama. 

— Şi în cazul în care câştigaţi, domnul Harold Wilson te va 
face ministru de externe? 

— Neoficial, ar trebui să am o şansă. 

— Şi oficial? a întrebat Jan Hilbert, ministrul olandez. 

— Voi servi guvernul Maiestăţii Sale în oricare funcţie va 
considera prim-ministrul că merit. 

— lar eu am de gând să câştig următorul raliu Monte Carlo, a 
zis Hilbert. 

— lar eu mă voi întoarce în apartamentul meu să-mi verific 
documentele, a spus Giles, conştient că doar începătorii stăteau 
prin jur, bând, doar ca să-şi petreacă următoarea zi căscând. 
Trebuia să fii complet treaz dacă doreai să prinzi vreo revelaţie 
neaşteptată care transforma uneori orele de negocieri în ceva 
demn de interes. 


Conferinţa s-a deschis a doua zi dimineaţa cu un discurs al 
secretarului general al Germaniei de Est, Walter Ulbricht, care 
le-a urat bun-venit oaspeţilor. Era clar că discursul fusese scris 


la Moscova, iar cuvintele erau livrate de marioneta sovietică din 
Berlinul de Est. 

Giles s-a lăsat pe spate, şi-a închis ochii şi a pretins că ascultă 
traducerea unui discurs pe care-l auzise de multe ori mai 
înainte, dar mintea a început în curând să-i rătăcească. A auzit 
brusc o voce neliniştită întrebându-l: 

— Sper că traducerea mea nu are nimic greşit, sir Giles? 

Giles s-a uitat împrejur. Foreign Office-ul îi explicase clar că, 
deşi fiecare ministru venea cu interpretul său, primea un altul 
de la gazde. Majoritatea acestora lucrau pentru Stasi şi orice 
observaţie nefericită sau comportament nepotrivit urma să fie, 
fără îndoială, raportat şefilor lor din Politburo-ul din Germania de 
Est. 

Ceea ce l-a surprins pe Giles nu a fost atât întrebarea discretă 
a tinerei, cât faptul că a sesizat în ea un uşor accent vestic. 

— Traducerea e foarte bună, a zis el, privind-o mai atent. 
Doar că am auzit acest discurs sau o uşoară variaţie a lui, de 
multe ori până acum. 

Ea era îmbrăcată cu o rochie prost croită care parcă fusese 
luată de pe raftul unei cooperative cu haine muncitoreşti. Dar 
avea ceva ce nu găseai nici la Harrods, un păr luxuriant care 
fusese împletit într-un coc sever pentru a ascunde orice sugestie 
de feminitate. Era de parcă n-ar fi vrut s-o observe nimeni. Dar 
ochii ei mari şi căprui şi zâmbetul atrăgător i-ar fi făcut pe 
majoritatea bărbaţilor, inclusiv pe Giles, să privească mai atent. 
Parcă era dintr-un film cu răţuşca cea urâtă care ştii că se va 
transforma în ultima scenă într-o lebădă. 

Mirosea a capcană. Giles a presupus imediat că lucra pentru 
Stasi şi s-a întrebat dacă ar putea s-o prindă. 

— Ai puţin accent vestic, dacă nu mă înşel, a şoptit el. 

Ea a încuviinţat şi a zâmbit ia fel de dezarmant. 

— Tata s-a născut în Truro. 

— Atunci ce cauţi aici? 

— M-am născut în Berlinul de Est. Tata a întâlnit-o pe mama 
când era staționat aici cu armata britanică în 1947. 

— Asta nu cred că a încântat prea multă lume, a sugerat 
Giles. 

— El a trebuit să-şi dea demisia şi pe urmă s-a angajat în 
Germania ca să fie împreună cu ea. 

— Un adevărat romantic. 


— Dar mi-e teamă că povestea nu are un sfârşit romantic. Mai 
mult John Galsworthy decât Charlotte Brontë, pentru că la 
ridicarea zidului în 1961, tata era în Cornwall în vizită la părinţii 
lui şi de atunci nu l-am mai văzut. 

Giles a rămas precaut. 

— Asta nu are niciun sens, pentru că, dacă tatăl tău este 
cetăţean britanic tu şi mama ta puteţi face o cerere să vizitaţi 
Marea Britanie oricând. 

— Am făcut treizeci şi patru de cereri în ultimii nouă ani şi 
toate au venit cu aceeaşi ştampilă roşie pe ele - respinse. 

— Imi pare rău, a zis Giles. Apoi s-a întors, şi-a reglat căştile şi 
a ascultat restul discursului de întâmpinare. 

Când secretarul general s-a aşezat în sfârşit la loc după o oră 
şi douăsprezece minute, Giles era unul dintre puţinii oameni din 
sală încă treaz. 

A plecat din sala de conferinţe şi s-a alăturat unui subcomitet 
care discuta posibila ridicare a unor sancţiuni între cele două 
ţări. A fost informat pe scurt, ca şi omologul lui, dar, în timpul 
întrunirii, a avut impresia clară că interpreta lui includea unele 
observaţii care proveneau direct de la Stasi şi nu de la ministru. 
A rămas sceptic şi precaut faţă de ea, cu toate că atunci când a 
căutat-o în notițele de informare a văzut că numele ei era Karin 
Pengelly. Deci cel puţin spusese adevărul despre familia ei. 

Giles s-a obişnuit repede să fie urmărit de Karin când trecea 
de la o întrunire la alta. Ea continua să-i traducă ceea ce 
spuneau ceilalţi, fără ca expresia de pe figura ei să se modifice. 
Dar răspunsurile lui Giles erau frazate întotdeauna cu grijă 
pentru că nu era încă sigur de partea cui era ea. 

La sfârşitul primei zile, Giles a simţit că acea conferinţă 
adusese unele rezultate pozitive şi datorită interpretei. Sau ea 
spunea pur şi simplu ceea ce dorea el să audă? 

La dineul oficial ţinut la Palast der Republik, Karin a stat chiar 
în spatele lui, traducând fiecare cuvânt din interminabilele 
discursuri, până când Giles, în cele din urmă, s-a lăsat mai 
moale. 

— Dacă-i scrii o scrisoare tatălui tău, o voi pune la poştă când 
mă voi întoarce în Anglia şi, de asemenea, voi discuta cu un 
coleg de la Biroul de imigrări. 

— Vă mulţumesc, sir Giles. 


Giles şi-a îndreptat atenţia înspre ministrul italian, care stătea 
în dreapta lui şi care-şi împingea mâncarea în farfurie, 
mormăind că unii trebuie să servească trei prim-miniştri în 
acelaşi an. 

— De ce nu te oferi tu pentru slujba asta, Umberto? i-a 
sugerat Giles. 

— Nici prin minte nu-mi trece, a răspuns acesta. Nu vreau să 
ies mai devreme la pensie. 


Giles a fost încântat când s-a adus ultimul fel al meniului 
nesfârşit şi oaspeţilor li s-a permis să plece. A spus noapte bună 
unor alţi delegaţi în timp ce ieşea din sală şi apoi i s-a alăturat 
ambasadorului în drumul spre hotel. 

Şi-a scos cheia şi a intrat în apartament chiar după 
unsprezece. Dormea deja de o oră când cineva a bătut la uşă. 
Cineva care ignorase intenţionat semnul Nu deranjati. Dar nu a 
fost surprins pentru că Foreign Office emisese o notă de 
informare care acoperea şi această posibilitate. Deci ştia la ce 
să se aştepte şi, mai important, cum să abordeze problema. 

A coborât agasat din pat, şi-a tras halatul şi s-a dus la uşă, 
fiind deja avertizat că vor încerca să-i aducă pe cineva 
asemănător soţiei sale, dar cu douăzeci de ani mai tânără. 

Când a deschis uşa, a rămas pe moment împietrit. Inaintea sa 
stătea cea mai frumoasă blondă, cu pomeţii înalţi, ochi albaştri 
adânci şi cu cea mai scurtă fustă din piele pe care o văzuse 
vreodată. 

— Aţi greşit soţia, a spus Giles după ce şi-a revenit, cu toate 
că-şi amintise de ce se îndrăgostise de Virginia cu atâţia ani 
înainte. Dar mulţumesc, doamnă, a zis el, luând sticla de 
şampanie. A citit eticheta. „Veuve Cliquot 1947.” Vă rog să 
oferiţi mulţumiri cui o fi. O recoltă excelentă, a mai zis el, înainte 
de a închide uşa. 

A zâmbit când s-a urcat la loc în pat. Harry ar fi fost mândru 
de el. 


A doua zi a conferinţei a devenit din ce în ce mai agitată pe 
măsură ce delegaţii încercau să încheie înţelegeri ca să nu se 
întoarcă acasă cu mâna goală. Giles s-a simţit destul de 
mulţumit când Germania de Est a acceptat să elimine tarifele de 
import pe medicamentele britanice şi încântat, deşi încerca să 
n-o arate când omologul său francez a sugerat că, dacă 
guvernul britanic va emite o invitaţie de vizitare a Britaniei 
pentru preşedintele francez în anul următor, aceasta va fi luată 
serios în consideraţie. A scris cuvintele „serios în consideraţie” 
ca să nu apară neînţelegeri. 

Cum se întâmplă întotdeauna în aceste ocazii, întrunirile au 
început să fie mai lungi şi continuau şi seara, aşa că Giles a 
sfârşit prin a programa una înainte de cină cu ministrul est- 
german al comerţului, alta cu omologul său olandez şi, la urmă, 
una cu Walter Scheel, ministrul de externe german. l-a cerut lui 
Karin să-l însoţească la cină, hotărându-se că, dacă ea lucra 
pentru Stasi, era o actriţă mai bună decât Peggy Ashcroft. Şi 
dacă ea era de acord, spera că-şi va lăsa părul liber. 

Karin i-a amintit că ministrul olandez vorbea fluent engleză şi 
a sugerat că poate ar prefera să cineze singuri. Dar Giles se 
gândea că ar fi util ca ea să se afle acolo, în caz că se pierdea 
ceva prin traducere. 

Nu se putea opri să se întrebe dacă vreunul dintre colegii săi 
delegaţi observaseră cât de des se întorsese în timpul cinei cu 
ministrul comerţului ca să se uite la interpretă, prefăcându-se 
că-i ascultă traducerea în timp ce el aştepta de fapt să fie 
răsplătit cu un surâs. Dar când ea apăruse la cină purtând o 
rochie minunată, roşie, din mătase, care nu fusese cumpărată 
evident de la un magazin cooperatist, cu părul roşcat lăsat liber 
peste umerii dezveliţi, Giles n-a mai putut să-şi ia ochii de la ea, 
cu toate că ea se prefăcea în continuare că nu observă. 

Când s-a întors din apartamentul său pentru ultima întrunire a 
serii, Scheel n-a mai pierdut timpul ca să susţină cauza 
guvernului său. 

— Taxele dumneavoastră de import pe BMW, Volkswagen şi 
Mercedes lovesc puternic industria noastră automobilistică. 
Dacă nu puteţi să le eliminaţi, aţi putea cel puţin să le scădeţi? 

— Mi-e teamă că nu este posibil, Walter, pentru că mai avem 
doar câteva săptămâni până la alegerile generale şi laburiştii 
speră să primească donaţii mari de la Ford, BMC şi Vauxhall. 


— Nu veţi avea de ales când veţi deveni membri în CEE, a 
spus neamţul, zâmbind. 

— Amin, a zis Giles. 

— Cel puţin sunt recunoscător pentru răspunsul tău sincer. 

Cei doi au dat mâna şi, când Scheel se întorcea să plece, Giles 
şi-a pus degetul ia buze şi l-a urmat afară din cameră. S-a uitat 
în susul şi în josul coridorului înainte să întrebe: 

— Cine-l va înlocui pe Ulbricht ca secretar general? 

— Sovieticii îl susţin pe Honecker, a zis Scheel şi, cinstit 
vorbind, nu văd pe altcineva în stare să-l învingă. 

— Dar e un om slab şi supus care n-a avut o idee originală în 
viaţa lui, a spus Giles, şi va sfârşi prin a fi o marionetă, exact ca 
Ulbricht. 

— Şi tocmai de aceea Politburo-ul îl susţine. 

Giles şi-a ridicat mâinile, exasperat. Scheel a zâmbit strâmb. 

— Ne vedem la Londra, după alegeri, a zis el, înainte de a se 
îndrepta spre lift. 

— Să sperăm, a murmurat Giles. Când s-a întors în cameră, a 
fost încântat s-o vadă pe Karin tot acolo. Ea şi-a deschis geanta, 
a scos un plic şi i l-a dat. 

— Mulţumesc, sir Giles. 

Giles s-a uitat la numele şi la adresa de pe plic, l-a pus într-un 
buzunar interior şi i-a spus: 

— Il voi trimite tatălui tău de îndată ce mă întorc la Londra. 

— Mama vă va fi foarte recunoscătoare. 

— Este cel mai neînsemnat lucru pe care-l pot face, a spus 
Giles ducându-se spre masa laterală, luând o sticlă de şampanie 
şi dându-i-o. Un mic semn de recunoştinţă pentru munca ta. 
Sper că tu şi mama ta o veţi aprecia. 

— Sunteţi foarte amabil, sir Giles, a şoptit ea, dându-i sticla 
înapoi, dar n-aş ajunge nici până la uşa din faţă înainte de a mi- 
o lua cei de la Stasi, a adăugat, arătând spre candelabru. 

— Atunci să bem un pahar împreună. 

— Sunteţi sigur că este bine, sir Giles, având în vedere.. 

— Acum, când suntem doar noi doi, cred că-mi poţi spune 
Giles, i-a zis el, deschizând sticla şi turnând două pahare. L-a 
ridicat pe al lui. Să sperăm că nu va mai dura mult înainte de a 
te reîntâlni cu tatăl tău. 

Karin a luat o înghiţitură şi apoi a pus paharul pe masă. 

— Trebuie să plec, a zis ea, întinzându-i mâna. 


Giles i-a luat-o şi a tras-o uşor spre el. Ea l-a împins înapoi. 

— Asta nu trebuie să se întâmple, sir Giles, pentru că atunci 
vă veţi gândi că... 

El a început s-o sărute înainte ca ea să mai zică un cuvânt. În 
timp ce se sărutau, i-a desfăcut fermoarul din spate al rochiei şi 
când rochia a căzut pe jos, el s-a dat un pas înapoi, dorind să-i 
vadă fiecare parte a corpului deodată. A luat-o iar în braţe şi, în 
timp ce o săruta, buzele ei s-au desfăcut când amândoi cădeau 
pe pat. El s-a uitat în ochii ei căprui şi a şoptit: 

— Dacă eşti angajată la Stasi spune-mi doar după ce voi fi 
făcut dragoste cu tine. 

Giles stătea pe banca din faţă din Camera Comunelor 
ascultându-l pe ministrul de externe făcând o declaraţie 
referitoare la decizia Camerei pentru anularea turneului în Africa 
de Sud a Consiliului de crichet când a primit o notă de la 
chestorul-şef: Aş putea discuta cu dumneavoastră după 
declarație? 

Lui Giles i se păruse întotdeauna că o solicitare a chestorului- 
şef era ca o chemare în biroul directorului şcolii: mai probabil să 
aducă o pedeapsă decât laude. Deşi chestorul-şef nu stă în 
Cabinet, puterea lui este disproporţionată faţă de rangul pe 
care-l are. El era sergentul major al companiei care se afla acolo 
pentru a se asigura că soldaţii stăteau aliniaţi pentru ca viaţa 
ofiţerilor să fie mai uşoară. 

De îndată ce ministrul de externe a răspuns ultimei întrebări 
de la membrul din Louth în legătură cu asprirea sancţiunilor 
guvernului împotriva regimului de apartheid din Africa de Sud, 
Giles s-a strecurat în hol şi s-a dus în biroul chestorului-şef. 

Secretarul chestorului îl aştepta şi a fost invitat imediat în 
camera interioară. 

De îndată ce Giles a intrat în birou, şi-a dat seama după figura 
chestorului-şef că urma să fie o pedeapsă, nu laude. 

— Mi-e teamă că nu sunt veşti bune, a spus Bob Mellish, 
scoțând un plic mare de culoarea pieii din birou şi înmânându-i-l 
lui Giles. 

Giles a deschis plicul cu mâini tremurătoare şi a scos un set 
de fotografii alb şi negru. Le-a studiat o vreme înainte de a 
spune: 

— Asta n-are niciun sens. 

— Nu sunt sigur că te înţeleg. 

— Chiar nu-mi vine să cred că Karin lucra pentru Stasi. 

— Atunci cine să fi fost? a spus chestorul-şef. Chiar dacă nu 
era pe statul lor de plată, cine ştie la ce presiuni au supus-o. 

— Trebuie să mă crezi, Bob, Karin nu era aşa. Îmi dau seama 
că m-am făcut de râs, pe mine, guvernul şi familia. Dar sunt 
sigur de un lucru: nu e vina lui Karin. 

— Trebuie să recunosc că e prima oară când Stasi a folosit 
fotografii. Până acum ne-au trimis doar benzi. Trebuie să 
informez imediat Foreign Office. 


— Pot să te asigur că n-am discutat probleme 
guvernamentale, a spus Giles. Şi oricum, ea era mai speriată 
decât mine. 

Chestorul-şef a ridicat o sprânceană. 

— Cu toate acestea, trebuie să lămurim această problemă aici 
şi acum. Presupun că aceste fotografii au ajuns deja în labele 
tabloidelor, aşa că mai pregăteşte-te pentru nişte telefoane 
neplăcute. Şi mai am un sfat, Giles - spune-i lui Gwyneth înainte 
să afle din tabloide. 

— Trebuie să-mi dau demisia? a spus Giles, prinzându-se de 
marginea biroului ca să-şi împiedice mâinile să-i tremure. 

— Asta n-o decid eu. Dar nu face nimic nechibzuit. Aşteaptă 
cel puţin până ce te vezi cu prim-ministrul. Şi anunţă-mă când 
presa ia legătura cu tine. 

Giles s-a mai uitat o dată la unele dintre fotografiile lui şi ale 
lui Karin şi tot nu i-a venit să creadă. 


* 


— Cum ai putut, Giles? Să te laşi atras într-o astfel de 
capcană evidentă, a zis Gwyneth. Mai ales după ce ţi-a spus 
Harry ce a păţit la Moscova. 

— Ştiu, ştiu. Am fost stupid. Îmi pare rău că te-am supărat. 

— Te-ai gândit măcar un moment la mine sau la familia mea 
când te-a sedus paraşuta aceea? 

— Nu era o paraşută, a spus Giles încet. 

Gwyneth a tăcut o clipă înainte de a-l întreba: 

— Vrei să spui că o cunoşteai pe femeia aceea dinainte? 

— Era interpreta mea. 

— Înţeleg că tu ai sedus-o, nu invers? 

Giles n-a încercat s-o contrazică. Ar fi însemnat o minciună în 
plus. 

— Dacă ţi s-ar fi întins o capcană sau ai fi fost beat sau doar 
te-ai fi făcut de râs, Giles, aş fi rezistat. Dar este evident că te-ai 
gândit dinainte... S-a oprit în mijlocul propoziției şi s-a ridicat. 
Plec în Ţara Galilor în seara asta. Te rog să nu încerci să iei 
legătura cu mine. 

Giles a rămas singur când amurgul se aşternea peste Smith 
Square şi s-a gândit la consecinţele faptului că-i spusese lui 
Gwyneth adevărul. Nu conta dacă fusese Karin o curvă de la 


Stasi. Cât de uşor ar fi fost dacă i-ar fi spus soţiei că acea Karin 
fusese doar o paraşută, o aventură de o noapte şi că nici măcar 
nu-i ştia numele? Şi de ce n-o făcuse? Pentru că adevărul era că 
nu mai întâlnise pe cineva ca ea în toată viaţa lui. Amabilă, cu 
simţul umorului, pasionată, dulce şi sclipitoare. Oh, cât de 
sclipitoare. Şi dacă ea n-avea aceleaşi sentimente pentru el, de 
ce-i adormise în braţe? Şi de ce făcuse iar dragoste cu el când 
se treziseră dimineaţa, pentru că ar fi putut uşor să dispară 
peste noapte, după ce-şi terminase treaba? In loc de asta, 
alesese să rişte la fel de mult ca el şi probabil acum suferea 
consecinţele la fel ca el. 


Ori de câte ori suna telefonul, Giles presupunea că era vreun 
ziarist la celălalt capăt al liniei - Avem nişte fotografii, sir Giles, 
şi ne întrebăm dacă ati dori să comentaţi... 

Telefonul a sunat şi el a ridicat supărat receptorul. 

— Vă caută un domn Pengelly, a zis secretara lui. 

Pengelly. Trebuia să fie tatăl lui Karin. Oare era şi el implicat 
în capcană? 

— Fă-mi legătura, a spus Giles. 

— Bună ziua, sir Giles. Numele meu este John Pengelly. Vă 
sun pentru că aţi fost atât de amabil şi aţi ajutat-o pe fiica mea 
când aţi fost în Berlinul de Est. Acelaşi accent îngroşat din vest. 
Tocmai am citit scrisoarea lui Karin pe care mi-aţi trimis-o cu 
atâta amabilitate. Este prima scrisoare de la ea pe care am 
primit-o de mai multe luni. Aproape îmi pierdusem speranţa. 

Giles n-a dorit să-i spună de ce acea speranţă nu va avea 
viaţă lungă. 

— Le scriu lui Karin şi mamei sale în fiecare săptămână, dar 
nu ştiu câte scrisori au primit. Acum, că aţi întâlnit-o, mă simt 
mai încrezător şi voi contacta Home Office din nou. 

— Am discutat deja cu departamentul Home Office 
responsabil cu imigrările. Totuşi... 

— Sunteţi foarte amabil, sir Giles. Familia mea şi cu mine vă 
suntem datori şi dumneavoastră nu sunteţi nici măcar 
reprezentantul meu în parlament. 

— Pot să vă pun o întrebare personală, domnule Pengelly? 

— Da, desigur, sir Giles. 


— Credeţi că e posibil ca fiica dumneavoastră să lucreze 
pentru Stasi? 

— Nu, nici gând. Ea îi detestă chiar mai mult decât mine. De 
fapt o tot avertizez că faptul că nu doreşte să coopereze cu 
autorităţile ar putea fi motivul pentru care nu primeşte viza. 

— Dar i-au dat o slujbă ca interpret la o conferinţă 
internaţională. 

— Doar pentru că erau disperaţi. Karin mi-a scris că au fost 
mai mult de şaptezeci de delegaţi din douăzeci de ţări şi s-a 
simţit foarte norocoasă că v-a fost alocată dumneavoastră. 

— Nu chiar atât de norocoasă pentru că trebuie să vă 
avertizez că presa ar putea deţine nişte fotografii cu noi doi 
împreună, ceea ce s-ar putea considera în cel mai bun caz o 
nefericire şi în cel mai rău... 

— Nu-mi vine să cred, a reuşit domnul Pengelly să spună în 
cele din urmă. Karin este de obicei foarte precaută şi nu-şi 
asumă niciodată riscuri. Ce a apucat-o? 

— Nu este vina ei, domnule Pengelly, a zis Giles. A fost doar 
greşeala mea şi trebuie să-mi cer scuze personal de la 
dumneavoastră pentru că dacă presa află că sunteţi tatăl lui 
Karin, vă vor transforma viaţa într-un iad. 

— Au mai făcut-o şi când m-am însurat cu mama ei, a spus 
Pengelly şi n-am regretat-o niciodată. 

A fost rândul lui Giles să rămână tăcut, gândindu-se ce să-i 
răspundă. 

— Adevărul este destul de simplu, domnule Pengelly şi n-am 
fost în stare nici măcar să-l împărtăşesc soţiei mele. S-a oprit 
din nou. M-am îndrăgostit de fiica dumneavoastră. Dacă aş fi 
putut să evit, aş fi făcut-o şi, daţi-mi voie să vă spun, sunt gata 
să suport aceleaşi suferinţe prin care aţi trecut doar ca să fiu cu 
ea. Dar ce e mai rău, nu ştiu ce părere are ea despre mine. 

— Eu ştiu, a spus Pengelly. 


Apelul a sosit într-o sâmbătă după-masă, chiar după ora 
patru. A devenit clar că Sunday People obținuse exclusivitatea, 
cu toate că Giles şi-a dat seama că până la miezul nopţii toţi 
editorii îşi vor modifica prima pagină. 


— Presupun că aţi văzut fotografiile care se află în posesia 
noastră, domnule ministru? 

— Da, le-am văzut. 

— Doriţi să faceţi o declaraţie? 

— Nu, nu doresc. 

— Veţi demisiona din guvern? 

— Fără comentarii. 

__— Cum a reacţionat soţia dumneavoastră la aceste ştiri? 
Inţelegem că s-a întors să stea cu părinţii în Ţara Galilor. 

— Fără comentarii. 

— Este adevărat că divorţaţi? 

Giles a trântit telefonul. Nu se putea opri să nu tremure când 
se uita la numărul de acasă al chestorului şef. 

— Bob, sunt Giles. Povestea va apărea mâine în Sunaay 
People. 

— Imi pare rău, Giles. După mine, ai fost un ministru al naibii 
de bun şi ţi se va simţi mult lipsa. 

Giles a lăsat receptorul în furcă, cu două cuvinte rezonându-i 
în urechi: ai fost. Ai fost un ministru al naibii de bun. A luat o 
foaie de hârtie cu antetul Camerei Comunelor din raftul de 
scrisori din faţă şi a început să scrie: 


Stimate domnule prim-ministru, 
Cu mare regret... 


Giles a intrat în biroul Consiliului Privat la Whitehall astfel 
încât să poată evita haita de jurnalişti din Fleet Street care-l 
aşteptau în Downing Street sau cei puţin de cei care nu ştiau de 
intrarea din spate la numărul 10. 

Una dintre amintirile cu care-şi va amuza nepoţii va fi că 
atunci când a intrat în camera Cabinetului, Harold Wilson 
încerca fără succes să-şi reaprindă pipa. 

— Giles, ce bine că ai venit având în vedere prin ce treci. Dar 
crede-mă, şi vorbesc din experienţă, toate vor trece. 

— Se poate, domnule prim-ministru. Dar tot e sfârşitul carierei 
mele de politician serios şi aceasta a fost singura meserie care 
m-a atras. 


— Nu cred că sunt de acord cu tine, a spus Wilson. Doar 
gândeşte-te o clipă. Dacă ai rămâne la docurile Bristol la 
următoarele alegeri sunt sigur că vei reuşi. Electoratul îşi va 
exprima părerile în boxa de balotaj şi cine sunt eu să nu fiu de 
acord cu părerea lor? Şi dacă aş reveni în Downing Street, n-aş 
ezita să-ţi cer să te alături iar Cabinetului. 

— Doi de „dacă”, domnule prim-ministru. 

— Tu mă ajuţi cu unul, Giles, iar eu voi vedea ce pot face cu 
celălalt. 

— Dar, domnule prim-ministru, după titlurile acelea din 
ziare... 

— Sunt de acord, nu sunt edificatoare. A fost poate o 
nefericire că erai ministru pentru afaceri externe. Giles a zâmbit 
pentru prima oară după câteva zile. Dar mai multe comentarii, a 
continuat Wilson, precum şi câţiva lideri, au subliniat că ai fost 
un ministru extraordinar. Telegraph, dintre toate ziarele, a 
amintit cititorilor că ai câştigat o MC la Tobruk. Ai supravieţuit 
cumva acelei bătălii înfiorătoare aşa că de ce n-ai crede că vei 
supravieţui şi acum? 

— Pentru că am impresia că Gwyneth va divorța de mine şi, 
cinstit vorbind, chiar are motive s-o facă. 

— Îmi pare rău, a zis Wilson, încercând iar să-şi aprindă pipa. 
Dar tot cred că ar fi bine să mergi la Bristol să vezi cum stau 
ploile. Asigură-te că eşti atent la ce-ţi va spune Griff Haskins 
pentru că atunci când l-am chemat azi-dimineaţă, nu mi-a lăsat 
nicio îndoială că doreşte să fii candidat. 


* 


— Felicitări, domnule maior, a zis Virginia. Ați fost singurul 
responsabil pentru distrugerea lui Giles Barrington. 

— Păi tocmai asta e ironia, că n-am fost. Nu fata noastră şi-a 
petrecut noaptea cu el. 

— Cum adică? 

— Am zburat la Berlin cum m-aţi instruit şi nu mi-a fost greu 
să găsesc o agenţie pentru fete de escortă cu birouri pe ambele 
părţi ale zidului. Mi s-a recomandat o fată anume. Era bine 
plătită şi i s-a promis un bonus dacă aducea fotografii cu ei doi 
în pat. 


— Şi iat-o, a spus Virginia, arătând câteva ziare de dimineaţă 
care, de obicei, n-ar fi fost aduse în Cadogan Gardens. 

— Dar nu este ea. Ea a sunat a doua zi dimineaţa şi mi-a spus 
că Barrington i-a luat sticla de şampanie şi pe urmă i-a trântit 
uşa în nas. 

— Atunci cine e? 

— Habar n-am. Agenţia spune că n-o cunoaşte şi presupune 
că lucra pentru Stasi. Ei au avut echipament de supraveghere în 
toate apartamentele hotelului pe durata conferinţei. 

— Dar de ce a respins-o pe fata noastră şi apoi şi-a permis să 
cadă în mrejele ăsteia? 

— Asta nu-mi pot explica, a zis Fisher. Dar sunt sigur că fostul 
dumneavoastră soţ nu este terminat de tot. 

— Dar şi-a dat demisia azi-dimineaţă. A fost editorialul de 
bază în toate ziarele dimineţii. 

— Ca ministru, da, dar nu ca membru în parlament. Şi dacă îşi 
păstrează locul până la următoarele alegeri... 

— Atunci trebuie să ne asigurăm că n-o va face. 

— Şi cum putem obţine asta? 

— Mă bucur că m-ai întrebat, domnule maior. 


* 


— Mă tem că n-am de ales decât să-mi dau demisia ca 
membru în parlament, a spus Giles. 

— Doar pentru că v-aţi culcat cu o paraşută? a zis Griff. 

— Nu era o paraşută, a replicat Giles, aşa cum le spunea 
tuturor care făceau această presupunere. 

— Dacă-ţi dai demisia, am putea ceda locul conservatorilor. 
Prim-ministrul nu-ţi va mulțumi pentru asta. 

— Dar dacă este să credem sondajele, conservatorii vor 
câştiga oricum locul. 

— Am mai sfidat sondajele şi înainte, a spus Griff. Şi 
conservatorii nici nu şi-au ales încă vreun candidat. 

— Nimic nu mă va convinge să-mi schimb părerea, a spus 
Giles. 

— Dar eşti singurul care poate câştiga locul, a spus Griff pe 
când telefonul de pe biroul lui a început să sune. A ridicat 
receptorul. Oricine ar fi, spune-le să se ducă naibii. 


— Este editorul de la Bristo/ Evening News, a spus secretara 
lui. 

— Acelaşi lucru i se aplică şi lui. 

— Dar spune că are nişte noutăţi pe care veţi dori să le auziţi 
imediat. Este editorialul de mâine. 

— Dă-mi-l la telefon. Griff a ascultat o vreme înainte de a 
trânti receptorul în furcă. Asta e exact ce-mi mai lipsea. 

— Deci care sunt noutăţile care nu mai puteau aştepta? 

— Conservatorii şi-au anunţat candidatul. 

— Cineva pe care-l cunoaştem? 

— Maiorul Alex Fisher. 

Giles a izbucnit în râs. 

— Nu-mi vine să cred, Griff, până unde poţi merge ca să te 
asiguri că voi rămâne în parlament. 

Bună dimineața, numele meu este Giles Barrington şi sunt 
candidatul laburist pentru docurile Bristol la alegerile generale 
de joi, optsprezece iunie. Votaţi-i pe laburişti. Votaţi-l pe 
Barrington pe optsprezece iunie. Bună dimineața, numele meu 
este... 

Giles candidase în şapte alegeri în ultimii douăzeci şi cinci de 
ani şi câştigase de toate cele şapte ori, crescându-şi treptat 
majoritatea la 2.166. Ultimele două duseseră la intrarea 
Partidului Laburist în Parlament, atunci când conservatorii nu se 
aşteptaseră să câştige electoratul din docurile Bristol şi liberalii 
ştiau că nu sunt în stare. 

Ultima oară când Giles solicitase renumărarea voturilor s-a 
produs când oponentul său fusese maiorul Alex Fisher şi, cu 
acea ocazie Giles câştigase doar cu patru voturi şi doar după 
trei renumărări. Fusese o campanie personală murdară de la 
început până la sfârşit, cu fosta soţie a lui Giles amestecându-se 
în bâlci atunci când venise la Bristol pentru a-l susţine pe maior 
pe care ea îl prezentase ca pe un „om cinstit şi decent”. 

Acum, după cincisprezece ani, Giles se înfrunta cu o reluare a 
luptei împotriva aceluiaşi candidat şi în faţa unui alt divorţ. 
Gwyneth, slavă cerurilor, îl lămurise că nu va umple ziarele cu 
problemele ei decât după alegeri şi, cu toate că nu avea nicio 
intenţie să viziteze circumscripţia electorală, nu va sugera ca 
lumea să-l voteze pe Fisher. 

— Slavă Domnului pentru micile favoruri, a zis Griff Haskins. 
Nu a mai adus deloc vorba despre acest subiect 

Când prim-ministrul i-a solicitat reginei să dizolve parlamentul 
pe 29 mai 1970, Giles s-a întors în următoarea zi la Bristol 
pentru a începe campania de alegeri de trei săptămâni. Când a 
început să colinde străzile, a fost plăcut surprins de felul în care 
a fost întâmpinat şi de cât de puţini oameni aduceau vorba de 
Berlin sau întrebau unde este soţia lui. Britanicii nu sunt prea 
bărfitori, a observat Griff, cu toate că Giles nu-i spusese 
agentului său că acea Karin era adesea în mintea lui. li scria în 
fiecare noapte, chiar înainte de a se culca şi, ca un şcolar, 
verifica în fiecare dimineaţă poşta. Dar nu a apărut niciodată un 
plic cu o stampilă din Germania de Est. 

Emma, Harry şi Seb, plus redutabila partizană laburistă, 
domnişoara Parish, care-şi luase trei săptămâni concediu cum 


făcea ori de câte ori erau alegeri generale, îl însoțeau pe Giles în 
fiecare plimbare. Emma se ocupa de femeile care se îndoiau de 
Giles din cauza demisiei sale din cabinet, în timp ce Seb se 
concentra pe adolescenţii de optsprezece ani care urmau să 
voteze pentru prima oară. 

Dar surpriza a fost Harry, care s-a dovedit popular pe mai 
multe niveluri. Erau votanţi care doreau să ştie cum mergea 
campania sa de eliberare a lui Babakov, iar alţii care întrebau cu 
ce se va mai ocupa inspectorul Warwick în continuare. Când era 
întrebat cu cine va vota, Harry răspundea întotdeauna: 

— Ca toţi cei cu bun-simţ din Bristol, voi vota cu cumnatul 
meu 

— Nu, nu, a protestat Griff, ferm. Cumnat nu apare pe 
buletinele de vot. 

Mai era un al treilea grup care considera că Harry era un fel 
de Cary Grant din Bristol şi care spuneau că-l vor vota pe el 
dacă ar candida. 

— Mai bine aş merge desculţ pe cărbuni încinşi răspundea 
Harry, ridicându-şi oripilat mâinile. 

— Eşti geloasă, mamă? 

— Sigur că nu, a zis Emma. Majoritatea sunt matroane de 
vârstă mijlocie care pur şi simplu vor să-l dădăcească. 

— Atâta timp cât îi votează pe laburişti, a comentat Griff, nu 
mă interesează ce vor să-i facă. 


Bună dimineața, numele meu este Giles Barrington şi sunt 
candidatul laburist pentru docurile Bristol la alegerile generale 
de joi, optsprezece iunie. Votați-i pe laburişti... 

În fiecare dimineaţă începeau cu „întrunirea de război” din 
biroul lui Griff, astfel încât agentul să-şi ţină la curent candidatul 
şi activiştii de bază, înainte de a le aloca sarcinile pentru ziua 
respectivă. 

În prima luni, Griff a deschis întrunirea neţinând seama de 
una dintre regulile lui de aur. 

— Cred că ar trebui să-l provoci pe Fisher la o dezbatere. 

— Dar înainte ai spus întotdeauna că un membru cu loc în 
parlament n-ar trebui să recunoască existenţa oponenților, 


deoarece asta le-ar oferi o platformă în care să-şi prezinte 
opiniile şi să apară ca nişte candidaţi credibili. 

— Fisher este un candidat credibil, a spus Griff. Conduce cu 
trei la sută în sondaje şi noi avem o nevoie disperată să-i luăm 
locul. 

— Dar va folosi ocazia ca să lanseze un atac personal 
împotriva mea şi să prezinte amănunţit editorialele din presă. 

— Să sperăm, a spus Griff, pentru că sondajele noastre arată 
că ceea ce s-a întâmplat în Berlin nu este o prioritate pentru 
votanţii noştri şi scrisorile zilnice o confirmă. Publicul este mai 
interesat de asigurările de sănătate, şomaj, pensii şi imigrări. De 
fapt, majoritatea votanţilor se plâng despre mult prea zeloşii 
gardieni ai parcărilor de pe Broad decât despre obiceiurile tale 
nocturne când nu eşti acasă. Dacă vrei vreo dovadă, a zis el, 
scoțând câteva scrisori dintr-un vraf de pe biroul său, ascultă 
asta: Stimate sir Giles, dacă fiecare care s-ar culca cu o 
paraşută sau ar avea o relație extraconjugală ar vota pentru 
dumneavoastră, v-ati dubla voturile. Mult noroc. 

— Da, acum înţeleg, a spus Giles. Votaţi pentru Barrington 
dacă aveţi relaţii extraconjugale. 

Emma s-a uitat urât la fratele ei, dezaprobând clar atitudinea 
nepăsătoare a lui Griff fată de comportamentul lui Giles. 

— Şi uitaţi încă una, a spus Griff, ignorând comentariul lui 
Giles. Stimate sir Giles, eu n-am mai votat cu laburiştii până 
acum, dar aş prefera să votez un păcătos decât pe cineva ca 
Alex Fisher care face pe sfântul. Al dumneavoastră cu 
nehotărâre, etc. Dar asta e preferata mea. Stimate sir Giles, 
trebuie să spun că vă admir gustul în ceea ce priveşte femeile. 
Plec la Berlin săptămâna viitoare şi mă întreb dacă ati putea să- 
mi dați numărul ei de telefon. 

Aş vrea eu să-i ştiu numărul de telefon, s-a gândit Giles. 


* 


— A făcut prima greşeală, a zis Griff, întorcând ziarul, astfel 
încât toți să poată vedea titlul de pe prima pagină. 


FISHER RENUNŢĂ LA PROVOCAREA LA DEZBATERE 


— Dar el este cel care conduce cu trei la sută în sondaje, a 
spus Giles. Asta nu e o greşeală, e doar bun-simt. 

— Sunt de acord, a comentat Griff, dar motivul pentru care 
renunţă la dezbatere este greşeala. Citez: „N-aş vrea să fiu 
văzut în aceeaşi cameră cu acel om.” O eroare prostească. 
Oamenilor nu le plac atacurile la persoană, aşa că trebuie să 
profităm. Explică-le clar că tu te vei prezenta şi dacă el nu 
apare, electoratul poate trage singur concluziile. Griff a 
continuat să citească articolul şi nu a durat mult până ce a 
zâmbit a doua oară. Nu se întâmplă prea des ca liberalii să vină 
în ajutorul nostru, dar Simon Fletcher a declarat în News că va fi 
fericit să participe la dezbatere. Oricum, el n-are nimic de 
pierdut. Voi da imediat un comunicat în presă. Intre timp, voi 
întoarceţi-vă la treburile voastre. Nu o să câştigaţi voturi 
învârtindu-vă prin birou. 


Bună dimineața, numele meu este Giles Barrington şi sunt 
candidatul laburist pentru docurile Bristol la alegerile generale 
de joi, optsprezece iunie... 

Tocmai când Giles începea să se simtă mai încrezător în 
rezultatul alegerilor, un sondaj Gallup din Daily Mail a prezis 
pentru întâia oară că Edward Heath şi conservatorii vor câştiga 
alegerile cu o majoritate de treizeci de locuri. 

— Suntem pe locul treizeci şi cinci pe lista de locuri necesare 
conservatorilor dacă vor să obţină o majoritate absolută, a spus 
Giles. 

— Citeşte printre rânduri, a răspuns Griff. Acelaşi sondaj 
afirmă că nu se poate cunoaşte încă rezultatul pentru docurile 
Bristol. Şi apropo, aţi văzut Evening News de azi? A dat prima 
ediţie candidatului său. 

Giles admira destul de mult poziţia neutră luată de Mews în 
timpul campaniei electorale, susţinând un anume candidat doar 
cu o zi înainte de alegeri şi, în trecut, nu-l susţinuse 
întotdeauna. Dar astăzi nu respectase regula şi emisese o opinie 
cu două săptămâni înainte. În editorial, ziarul îşi exprima clar 
poziţia, chiar sub titlul: 


OARE DE CE SE TEME? 


Continua prin a scrie că dacă maiorul Fisher nu apărea la 
dezbaterile din joia următoare, recomanda cititorilor să-i voteze 
pe laburişti şi să-l aducă înapoi pe Giles Barrington la 
Westminster. 

— Să ne rugăm să nu apară, a zis Griff, pentru că dacă n-o 
face, va pierde alegerile. Următoarea problemă este să vedem 
cum îl vom manevra când o va face. 

— Dar Fisher ar trebui să fie îngrijorat, a zis Emma. La urma- 
urmei, Giles este un participant la dezbateri mai experimentat, 
cu mai mult de douăzeci de ani de experienţă parlamentară. 

— Asta nu va conta nici cât o ceapă degerată în seara aceea, 
a spus domnişoara Parish, dacă nu vom găsi o metodă dea ne 
descurca cu oaia neagră. 

Griff a încuviinţat. 

— Poate ar trebui să utilizăm arma noastră secretă. 

— La ce te gândeşti? l-a întrebat Giles. 

— La Harry. Il vom pune în primul rând, cu faţa spre public şi-i 
vom cere să citească primul capitol din următorul său roman 
Atunci nimeni nu va fi atent la ce se va întâmpla pe scenă. 

Toţi au râs, cu excepţia lui Harry. 

— Ce vrei să spui? a întrebat el. 


* 


Bună dimineața, numele meu este Giles Barrington şi sunt 
candidatul laburist pentru docurile Bristol la alegerile generale 
de... 

VOI FI ACOLO, ţipau editorialele de pe prima pagină din Bristol 
Evening News în ziua următoare. 

Giles a citit articolul care urma şi a fost de acord că 
dezbaterea ar putea să hotărască cine va fi următorul membru 
în parlament pentru docurile Bristol. 

Griff a fost de acord şi a sugerat că ar trebui să-şi ia liber să 
se pregătească ca şi cum ar fi examinat de Robin Day, analistul 
politic de la BBC. l-a cerut lui Seb să joace rolul lui Alex Fisher. 

— Credeţi că un om lipsit de simţul moralei ca dumneavoastră 
ar trebui să candideze pentru parlament? 

— De partea cui eşti, Seb? 


— E de partea ta, a zis Griff, şi ar fi bine să ai un răspuns la 
întrebarea asta până joi seara. 

— Aş putea întreba de ce nu v-am văzut soţia în 
circumscripție în timpul alegerilor? 

— Îşi vizitează părinţii în Tara Galilor. 

— Asta înseamnă cel puţin o mie de voturi duse pe apa 
Sâmbetei, a spus Griff. 

— Spuneti-mi, sir Giles, plănuiţi vreo altă excursie în Berlin în 
viitorul apropiat? 

— Asta-i o lovitură sub centură, Seb. 

— Care este exact locul înspre care Fisher îşi va îndrepta cele 
mai multe lovituri, a zis Griff. Aşa că asigură-te că ţii garda sus. 

— Are dreptate, Seb. Dă-i înainte cu pumnii. 


* 


Bună dimineața, numele meu este Giles Barrington şi sunt 
candidatul laburist pentru docurile Bristol... 

— Au schimbat locul dezbaterii, a spus Griff la întrunirea de 
război de dimineaţă. 

— De ce? a întrebat Giles. 

— A fost o cerere atât de mare de bilete încât a fost mutată 
de la Guildhall la Hippodrome Theatre. 

— Dar la Hippo încap două mii de oameni, a zis Giles. 

— AŞ vrea să încapă zece mii, a spus Griff. Nu vei avea o 
şansă mai bună de a te adresa direct votanţilor. 

— Şi de a-l demasca în acelaşi timp şi pe Fisher, a spus Seb. 

— Câte locuri ne-au fost alocate? a întrebat Griff, întorcându- 
se spre domnişoara Parish. 

— Fiecare candidat are dreptul la trei sute. 

— Vreo problemă cu ocuparea locurilor noastre cu cei leali 
nouă? 

— Niciuna, telefonul a sunat întruna săptămâna trecută. Parcă 
ar fi un concert Rolling Stones. De fapt, am luat legătura cu 
agentul de la Partidul Liberal să văd dacă mai au bilete libere. 

— Doar nu sunt atât de proşti încât să ţi le dea ţie. 

— N-are nicio legătură cu prostia, a zis domnişoara Parish. 
Cred că e vorba de altceva. 

— Ce anume? a întrebat Griff. 

— Habar n-am, dar voi afla până joia viitoare. 


— Şi biletele rămase? a zis Griff. Cine le primeşte pe acelea? 

— Primul venit, primul servit, a spus domnişoara Parish. O 
sută de oameni de-ai noştri vor sta la coadă cu o oră înainte de 
ridicarea cortinei. 

— Aşa vor face şi liberalii, a zis Griff. Mai bine două sute, cu 
două ore înainte. 


Bună dimineața, numele meu este Giles Barrington şi sunt 
candidatul laburist... 

În următoarea săptămână, Giles a muncit continuu, chiar şi în 
weekend. A umblat, a vizitat cârciumi, a ţinut întruniri de seară 
şi a participat la orice adunare la care era posibil să apară mai 
mult de o jumătate de duzină de persoane. 

Sâmbătă şi-a pus cravata comitatului şi s-a dus să vadă 
meciul dintre Gloucestershire şi Middlesex la Nevil Road, dar a 
rămas acolo doar o oră. După ce s-a plimbat agale în jurul 
perimetrului de margine, ca să se asigure că toţi cei cinci mii de 
spectatori l-au văzut, s-a întors la cartierul general al 
circumscripţiei, pe Park Street. 

Duminică a participat la slujbele de dimineaţă, la comuniuni şi 
rugăciuni la trei biserici diferite, dar în timpul fiecărei predici, 
gândurile lui se îndreptau către dezbatere, verificând 
argumentele, frazele, chiar şi pauzele... 

— În numele Tatălui... 

Până miercuri, sondajul lui Griff arăta că Giles era doar cu 
câteva puncte în urmă, dar Seb i-a reamintit că aşa fusese şi 
cazul lui Kennedy înainte de dezbaterea sa cu Nixon. 

Fiecare detaliu al întâlnirii a fost îndelung analizat. Ce ar 
trebui să poarte, când ar trebui să se tundă, să nu se 
bărbierească o oră înainte de a ieşi pe scenă şi, dacă se putea, 
să vorbească ultimul. 

— Cine conduce dezbaterea? a întrebat Seb. 

— Andy Nash, editorul de Evening News. Noi vrem să 
câştigăm voturi, el vrea să vândă ziare. Fiecare cu problema lui, 
a spus Griff. 

— Şi vezi să fii în pat până la miezul nopţii, a spus Emma. Vei 
avea nevoie de un somn bun. 


Giles s-a urcat în pat înainte de miezul nopţii, dar nu a dormit 
pentru că îşi tot revedea discursul iar şi iar, repetând 
răspunsurile la întrebările lui Seb. Nu reuşea să se concentreze 
mai bine nici din cauza lui Karin, care-i apărea tot timpul în 
minte. S-a dat jos din pat la şase şi a ajuns la staţia Temple 
Meads după o jumătate de oră, iar cu megafonul în mână, gata 
să înfrunte problemele dimineţii. 

Bună dimineața, numele meu este Giles Barrington... 

— Să aveţi noroc diseară, sir Giles, voi fi acolo să vă susţin. 

— Cum staţi cu vânzarea? 

— Cred că le voi da şi liberalilor o şansă de data asta. 

— Ai vreun chiştoc, şefu'? 

Bună dimineața... 

Griff l-a luat pe Giles de la Barrington Hall înainte de ora şase. 
Aceasta era o întrunire la care nu-şi permitea să întârzie. 

Giles purta un costum gri-cărbune simplu, o cămaşa crem şi o 
cravată de la liceul din Bristol. Bănuia că Fisher va purta 
costumul lui albastru dungat la două rânduri, o cămaşă albă cu 
guler apretat şi cravata regimentului. 

Giles era atât de nervos încât abia a scos o vorbă pe drumul 
spre Hippodrome, iar Griff a tăcut şi el. Ştia că Giles îşi repeta în 
tăcere discursul. 

După o jumătate de oră, au tras în faţa intrării scenei unde 
Giles se învârtise odată după un matineu cu Brief Encountered 
să obţină un autograf de la Celia Johnson. Griff şi-a însoţit 
candidatul în culise unde l-au întâlnit pe Andy Nash, care urma 
să conducă dezbaterea. Acesta a părut uşurat când i-a văzut. 

Giles s-a învârtit de colo-colo prin culise, aşteptând ridicarea 
cortinei. Cu toate că mai erau treizeci de minute înainte ca 
preşedintele să lovească ciocănelul şi să ceară linişte, Giles 
auzea deja zumzetul spectatorilor nerăbdători care-l făcea să se 
simtă ca un atlet bine antrenat aşteptând să fie chemat la linia 
de start. 

După câteva minute, Alex Fisher a dat buzna, înconjurat de 
anturajul său, toţi vorbind în gura mare. Nervozitatea, s-a gândit 
Giles, se vede în mai multe feluri. Fisher a trecut chiar pe lângă 
el, fără să încerce măcar să discute şi ignorându-i mâna întinsă. 

Apoi Simon Fletcher, candidatul liberal, a intrat şi el. Ce uşor e 
să fii relaxat când n-ai nimic de pierdut. A dat mâna imediat cu 
Giles şi i-a spus: 

— Voiam să-ţi mulţumesc. 

— Pentru ce? a întrebat Giles, sincer nedumerit. 

— Pentru că nu le-ai amintit întruna tuturor că nu sunt 
căsătorit, spre deosebire de Fisher, care nu pierde nicio ocazie. 

— Bine, domnilor, a spus Nash. Vă rog să vă strângeţi aici 
pentru că vom stabili în ce ordine veţi lua cuvântul. 

A întins pumnul în care avea trei paie de diferite lungimi. 
Fisher l-a tras pe cel mai scurt, iar Fletcher pe cel mai lung. 

— Alegeţi primul, domnule Fletcher, a spus preşedintele. 

Candidatul liberal şi-a aplecat capul într-o parte şi i-a şoptit lui 
Giles: 

— Al câtelea vreţi să fiu? 


— Al doilea, a răspuns Giles. 

— Voi fi al doilea, a spus Fletcher. Fisher a părut uimit. 

— Şi dumneavoastră, sir Giles? Primul sau ultimul? 

— Ultimul, mulţumesc, domnule preşedinte. 

— Bine, atunci s-a aranjat. Domnule maior Fisher, veţi fi 
primul care va lua cuvântul. Hai să ne scoatem capetele din 
tranşee. 

l-a condus pe cei trei candidaţi pe scenă şi atunci a fost 
singura dată în acea seară când a aplaudat întreaga audienţă. 
Giles s-a uitat spre sală unde, spre deosebire de piesele de 
teatru, luminile nu se vor stinge în timpul spectacolului. Două 
mii de lei aşteptau cu răbdare să apară creştinii. 

Şi-ar fi dorit să fi rămas acasă şi să fi luat cina pe o tavă în 
faţa televizorului; oriunde, numai aici nu. Dar aşa se simţea 
întotdeauna, chiar dacă se adresa celei mai mici adunări. S-a 
uitat la Fisher şi a văzut cum îi apare o perlă de transpiraţie pe 
frunte, pe care a şters-o repede cu batista din buzunarul de sus. 
S-a uitat la spectatori şi i-a văzut pe Emma şi pe Harry în rândul 
al doilea, zâmbindu-i. 

— Buna seara, doamnelor şi domnilor, numele meu este Andy 
Nash şi sunt editorul ziarului Bristol Evening News. Am 
privilegiul de a conduce întrunirea din această seară, singura 
ocazie în care toţi cei trei candidaţi vor apărea în acelaşi loc. Şi 
acum,  permiteţi-mi să vă explic cum se va desfăşura 
dezbaterea. Fiecare candidat va ţine un discurs de deschidere 
de treizeci de minute. Acesta va fi urmat de treizeci de minute 
de întrebări ale audienței. Seara se va termina cu toţi trei 
candidaţii făcând fiecare câte un rezumat de două minute. || 
chem acum pe candidatul conservator, maiorul Alex Fisher, să ni 
se adreseze. 

Fisher s-a îndreptat plin de importanţă spre scenă şi a fost 
întâmpinat cu aplauze călduroase dintr-o parte a audienței. Şi-a 
pus discursul pe pupitru şi a început imediat să citească, cuvânt 
cu cuvânt, ridicând capul doar ocazional. 

Giles s-a aşezat nervos la locul lui, ascultând cu atenţie 
pentru că aştepta un comentariu sarcastic, o implicaţie 
ghimpată, dar aceasta n-a apărut. Fisher s-a concentrat pe felul 
în care legislaţia va fi tratată ca prioritară în cazul în care 
conservatorii vor forma următorul guvern. La fel de bine ar fi 
putut citi lista de cumpărături, presărată cu „Este timpul pentru 


o schimbare”. Nu a adus niciodată vorba de contracandidaţii lui. 
Atunci Giles şi-a dat seama ce urmărea Fisher. Nu voia să se 
implice chiar el în atacuri la persoană; asta urma să cadă în 
sarcina locotenenţilor săi, împrăştiaţi printre spectatori. Când 
Fisher s-a aşezat la loc, n-a fost greu să observe unde se aflau 
aceştia, după modul entuziast în care aplaudau. 

Candidatul liberal şi-a început discursul mulţumind audienței 
pentru că renunţaseră la Coronation Street şi veniseră să-l 
asculte, fiind întâmpinat cu râsete şi aplauze călduroase. Şi-a 
petrecut următoarele şase minute discutând problemele locale, 
de la gropile din drumuri până la preţul biletelor la autobuz. 
Când s-a întors la locul lui, altă parte a audienței a fost la fel de 
leală şi încurajatoare. 

După ce Fletcher s-a aşezat, Giles s-a îndreptat spre centrul 
scenei, cu toate că nu era atât de relaxat pe cât se străduia să 
pară. A pus pe pupitru o foaie pe care erau tipărite şapte titluri: 
Educaţie, Şomaj, Sindicate, Sistemul Naţional de Sănătate, 
Europa, Apărare şi Bristol. 

Nu s-a prea uitat la hârtie în timp ce aborda fiecare subiect cu 
încredere şi autoritate, privindu-i direct pe spectatori. Când a 
revenit la locul lui, suporterii săi s-au ridicat în picioare şi o parte 
dintre membrii nehotărâţi ai audienței i-au urmat. Dacă 
dezbaterea s-ar fi sfârşit atunci, ar fi existat un câştigător clar, 
dar nici nu s-a aşezat bine Giles că preşedintele a solicitat 
întrebări, adăugând: 

— Sper ca toate contribuţiile să fie valoroase pentru o 
dezbatere de o asemenea importanţă şi că nimeni nu va recurge 
la comentarii personale sperând să obţină un articol în ziarul de 
mâine, pentru că vă asigur, ca editor, că nu-l va obţine. 

Această declaraţie a condus la nişte aplauze atât de 
călduroase încât Giles a început să se relaxeze pentru prima 
oară în acea seară. 

— Da, doamnă. Doamna din rândul patru. 

— Cum populaţia îmbătrâneşte şi mai tare, ar putea candidaţii 
să ne explice care sunt planurile lor pe termen lung pentru 
pensiile de la stat? 

Giles s-a ridicat în picioare înainte ca preşedintele să aibă 
timp să se decidă care candidat ar trebui să răspundă primul la 
întrebare. 


— Pensia de stat a crescut în fiecare an în care Partidul 
Laburist a fost la conducere, a spus el, pentru că acest guvern 
consideră că o societate civilizată este aceea care are grijă la fel 
şi de tineri şi de bătrâni. 

Fisher a oferit apoi linia partidului său aşa cum era prezentată 
de Biroul Central, după care candidatul liberal a vorbit despre 
mama lui care se afla într-un cămin de bătrâni. 

— Urmaţi dumneavoastră, domnule, a spus Nash arătând spre 
un bărbat aflat în mijlocul sălii şi care a fost nevoit să aştepte o 
vreme până ce microfonul a ajuns la el. 

— Toţi candidaţii sunt de părere că Regatul Unit ar trebui să 
se alăture Pieței Comune? 

Fisher era bine pregătit pentru această întrebare şi a 
reamintit audienței de implicarea de durată a lui Ted Heath în 
Europa, adăugând că, dacă vor fi aleşi conservatorii, vor face tot 
ce le stă în putere să se asigure că Marea Britanie va deveni 
membră a CEE. 

Simon Fletcher a amintit audienței că partidul său ceruse 
pentru prima oară intrarea în Piaţa Comună şi a spus cât de 
bucuros era că celelalte două partide li se alăturau acum. 

Giles s-a ridicat să înfrunte audiența. Ce mult le-ar fi plăcut să 
spună că, atunci când a fost în Berlin, discutase cu prim- 
ministrul francez, specificând că acesta ar întâmpina cu plăcere 
deschiderea unui dialog între cele două ţări. Dar orice 
menționare a Berlinului ar fi fost steguleţul roşu pe care-l 
aştepta audiența. Aşa că a spus pur şi simplu: 

— Când e vorba de aderarea la Piaţa Comună, cred că putem 
spune doar că toate cele trei partide sunt în general de acord, 
aşa că bănuiesc că va fi vorba doar de care prim-ministrul va 
semna în cele din urmă Tratatul de la Roma. 

Au urmat mai multe întrebări referitoare la probleme locale, 
naţionale sau străine, fără nicio lovitură sub centură şi Giles 
începuse să spere că va scăpa nejumulit. 

— Incă două întrebări, a zis Nash, uitându-se la ceas. Da, 
doamnă. Doamna care stă în spate. Giles a recunoscut-o 
imediat. 

— Pot cei trei candidaţi să ne prezinte situaţia lor 
matrimonială şi să ne spună dacă soțiile lor sunt cu ei acum? O 
întrebare bine repetată, pusă de o doamnă în vârstă, cu aspect 


nevinovat şi pe care Giles şi-o amintea prea bine din zilele ei de 
consilier conservator. 

De data aceasta, Fisher a fost primul în picioare şi a dat un 
răspuns pregătit dinainte. 

— Din păcate sunt divorţat de câţiva ani, dar asta nu m-a 
împiedicat să sper că într-o bună zi îmi voi găsi partenera 
potrivită. Dar, oricare ar fi situaţia mea matrimonială, daţi-mi 
voie să vă asigur că nu mi-aş permite niciodată să mă implic 
într-o aventură de o zi. 

Din sală s-au auzit oftaturi şi o parte a audienței a aplaudat cu 
îndârjire. 

Candidatul liberal a spus: 

— Imi este la fel de greu să-mi găsesc o iubită cât mi-este de 
greu să găsesc oameni care să voteze pentru mine, dar, ca şi 
domnul maior, încă n-am renunţat. Această replică a fost 
întâmpinată cu râsete şi aplauze. 

Giles s-a simţit trist că Fletcher nu era în stare să discute 
deschis despre problema sa şi de abia aştepta ziua în care va 
recunoaşte că partenera lui se afla în primul rând şi că trăiau 
împreună de mulţi ani fericiţi. 

Când Giles s-a dus pe scenă, s-a aşezat într-o parte a 
pupitrului, s-a uitat direct la spectatori şi a zâmbit. 

— Nu sunt un sfânt. 

— Aşa e! a strigat un suporter conservator, dar a fost 
întâmpinat doar de o tăcere stânjenită. 

— Recunosc că am călcat strâmb şi, după cum ştiţi cu toţii, 
acesta este motivul pentru care soţia mea, Gwyneth, nu a venit 
cu mine, ceea ce regret sincer. Ea a fost o soţie leală şi 
credincioasă, care a jucat un rol important în circumscripție. A 
făcut o scurtă pauză, după care a adăugat: Dar când va veni 
timpul să votaţi, sper că veţi pune în balanţă cei douăzeci şi 
cinci de ani în serviciul poporului acestui mare oraş şi o scurtă 
eroare de judecată, deoarece mi-ar plăcea să am onoarea şi 
privilegiul de a vă servi pe toţi în anii care vin. 

Giles şi-a ascuns un zâmbet când audiența a început să 
aplaude şi era gata să se întoarcă la loc când cineva a strigat: 

— Nu credeţi că este timpul să ne spuneţi mai multe despre 
Berlin? 

In sală au izbucnit comentarii în gura mare şi preşedintele a 
sărit imediat în picioare, dar Giles se întorsese deja la pupitru. S- 


a prins de margini ca nimeni să nu poată vedea cât era de 
nervos. Două mii de oameni îl priveau nerăbdători pe când îşi 
înfrunta inchizitorul care era încă în picioare. Giles a aşteptat să 
se facă linişte. 

— Sunt foarte încântat s-o fac, domnule. Berlinul mi s-a părut 
un oraş tragic, divizat de un zid de beton de patru metri, având 
în vârf sârmă ghimpată. Nu a fost construit ca să-i ţină pe cei 
din Germania de Vest afară, ci pentru ca să-i ţină pe cei din 
Germania de Est înăuntru, creând cea mai mare închisoare de 
pe pământ. Cu greu un argument în favoarea comunismului. Dar 
mă rog să trăiesc până ce voi vedea acest zid ras până la sol. 
Sper că e ceva cu care suntem amândoi de acord, domnule. 

Bărbatul s-a aşezat, iar Giles s-a dus la locul lui, cu aplauzele 
tumultuoase răsunându-i în urechi. 

Ultima întrebare s-a referit la puterea sindicatelor şi atât 
răspunsul lui Giles, cât şi al lui Fisher au fost neconvingătoare; 
al lui Giles, pentru că nu se mai concentra, în timp ce Fisher nu- 
şi revenise din cauza felului în care demonul lui personal fusese 
doborât. 

Giles a reuşit să-şi revină până la concluzii şi a durat o vreme 
până ce a reuşit să părăsească sala pentru că a trebuit să 
strângă prea multe mâini întinse. Dar Griff a fost cel care a 
rezumat cel mai bine seara. 

— Ne-am întors în cursă. 

Bristol Evening News a încercat cu vitejie să prezinte în mod 
nepărtinitor dezbaterile care avuseseră loc la teatrul 
Hippodrome cu o seară înainte, dar nu era nevoie să citeşti 
printre rânduri ca să înţelegi cine era câştigătorul. Cu toate că 
avea unele rezerve, ziarul le recomanda cititorilor să-l trimită 
înapoi pe sir Giles Barrington în Camera Comunelor. 

— N-am câştigat încă, a spus Griff, punând ziarul în coşul de 
gunoi. Aşa că haideţi înapoi la treabă. Mai sunt şase zile, nouă 
ore şi paisprezece minute înainte de închiderea votării din joia 
viitoare. 

Toţi şi-au luat în primire sarcinile atribuite, fie că era vorba de 
rezultatul întrunirilor, pregătirea buletinelor pentru ziua de 
votare, dubla verificare a celor care trebuiau să fie duşi la secţia 
de votare, răspunsuri la întrebările adresate de public, 
distribuirea ultimelor pancarte sau asigurarea că Giles era hrănit 
şi adăpat. 

— Preferabil în mişcare, a spus Griff, care s-a întors în biroul 
lui şi a continuat să lucreze la mesajele cu rezultatele sondajelor 
care urmau să fie puse în cutia de scrisori a fiecărui suporter 
laburist înregistrat în noaptea de dinaintea alegerilor. 


* 


La 5:45, în ziua alegerilor, Giles stătea din nou în staţia 
Temple Meads, amintindu-le tuturor celor cu care dăduse mâna 
„Votaţi-l pe Barrington - azi!” 

Griff întocmise un program care acoperea fiecare minut al 
zilei alegerilor până la închiderea urnelor, la ora 10:00 p.m. li 
lăsase lui Giles zece minute să mănânce o plăcintă cu carne de 
porc, un sandviş cu brânză şi o jumătate de halbă de cidru în 
cea mai populară cârciumă din circumscripție. 

La 6:30 p.m., s-a uitat în sus şi a înjurat când a început să 
plouă. Oare zeii nu ştiau că între opt şi zece dimineaţa şi între 
cinci şi şapte seara erau orele de vârf de votare în Londra? 
Conservatorii votau de obicei între zece şi cinci. De la şapte 
seara până la zece, când se închideau urnele, nu se ştia exact 
cine vota. Zeii probabil că l-au auzit pentru că ploaia a durat 
doar vreo douăzeci de minute. 


Giles a sfârşit ziua de şaisprezece ore stând în faţa porţilor 
docurilor, asigurându-se că cei din schimbul de noapte votaseră 
deja. Dacă nu, îi trimitea la secţia de votare de vizavi. 

— Dar voi ponta cu întârziere. 

— ÎI cunosc pe preşedinte, a spus Giles. Celor care ieşeau de 
la muncă şi se îndreptau spre cârciumă, Giles le spunea: 

— Aveţi grijă să votaţi înainte de a bea prima halbă. 

Griff şi echipa sa verificau întruna rezultatele sondajelor astfel 
încât să-i scarmene pe cei care nu votaseră încă şi să le 
reamintească că secţiile de votare nu se închideau până la zece. 

La zece şi un minut, Giles a dat mâna cu ultima persoană şi, 
disperat să bea ceva, a traversat drumul ca să se alăture 
docherilor la Lord Nelson. 

— Dă-mi o halbă întreagă, a zis el, rezemându-se de bar. 

— Îmi pare rău, sir Giles, e trecut de zece şi nu am chef să-mi 
pierd licenţa. 

Doi bărbaţi care stăteau la bar au înşfăcat un pahar gol şi l-au 
umplut din halbele lor. 

— Mulţumesc, a spus Giles, ridicându-şi paharul. 

— Amândoi ne simţim puţin vinovaţi, a recunoscut unul dintre 
ei. Am luat-o la fugă în timpul ploii, aşa că n-am votat. 

Giles le-ar fi aruncat cu mare plăcere berea în cap. 

Uitându-se prin cârciumă, s-a întrebat câte voturi pierduse în 
timp ce ploua. 

Harry a intrat în Lord Nelson după câteva minute. 

— Îmi pare rău că te iau de aici, a zis el, dar Griff mi-a ordonat 
să te duc acasă. 

— Nu e un om care să nu poată fi luat în seamă, a spus Giles, 
golindu-şi halba. 

— Şi acum ce se va mai întâmpla? a întrebat Harry când s-au 
urcat în maşina lui ca să se întoarcă la Barrington Hall. 

— Nimic nou. Poliţiştii locali vor strânge urnele cu voturi şi le 
vor duce la primărie. Sigiliile vor fi rupte în prezenţa domnului 
Hardy, secretarul primăriei şi, după ce buletinele de vot vor fi 
verificate, va începe numărătoarea. Aşa că nu e nevoie să 
mergem încă la primărie pentru că nu prea avem ce aştepta 
înainte de trei a.m. Griff mă va lua de aici pe la miezul nopţii. 

Giles moţăia în baie când a sunat clopoţelul de la intrare. A 
ieşit încet, şi-a tras halatul, a deschis fereastra băii şi l-a văzut 
pe Griff stând pe treptele de jos. 

— Imi pare rău, Griff, cred că am aţipit în baie. Intră şi bea 
ceva. Cobor cât de repede pot. 

Giles şi-a pus acelaşi costum şi aceeaşi cravată pe care le 
purta la fiecare numărătoare, cu toate că trebuia să admită că 
nu se mai putea încheia la nasturele din talie al hainei. A 
coborât după un sfert de oră. 

— Nu mă întreba, că nu ştiu, a spus Griff ieşind pe poartă. Tot 
ce pot să-ţi spun este că, dacă sondajele de la ieşirea de la vot 
pot fi crezute, conservatorii au câştigat cu aproape patruzeci de 
locuri. 

— Atunci ne întoarcem în opoziţie, a spus Giles. 

— Asta în cazul în care câştigi şi rezultatele din sondajele 
noastre arată o diferenţă foarte mică. Parcă e iar 1951. Griff n-a 
mai zis nimic până ce n-au intrat în parcarea primăriei, când trei 
săptămâni de frustrări înăbuşite şi lipsa de somn au izbucnit 
brusc. 

— Nu gândul că voi pierde nu-l pot înghiţi, a zis Giles. Este 
gândul că va câştiga maiorul Fisher. 

Griff uita uneori cât de pasionat era Giles pentru cauza lui şi 
cât de norocos era ca el să-i fie agent. 

— Bine, a zis Griff, acum că ne-am lămurit, hai să ne 
prezentăm la datorie. A coborât din maşină, şi-a aranjat cravata 
şi s-a îndreptat spre primărie. In timp ce urcau treptele 
împreună, Griff s-a întors către Giles şi i-a spus: 

— Incearcă să pari ca şi cum te-ai aştepta să câştigi. 

— Şi dacă n-am câştigat? 

— Atunci vei ţine un discurs pe care nu l-ai mai ţinut până 
acum, ceea ce va fi o experienţă nouă pentru tine. 

Giles a râs când au intrat în sala aglomerată, zgomotoasă, în 
care se făcea numărătoarea. 

O duzină de mese lungi de trestie umpleau camera, cu 
reprezentanţii aleşi ai partidelor şi oficialii consiliului aşezaţi de 
ambele părţi, numărând cu furie sau observând. De fiecare dată 
când o urnă neagră de votare era golită pe masă, o pădure de 
mâini se întindeau şi sortau rapid numele candidaţilor în trei 
vrafuri separate, înainte de a începe numărarea. Vrafurile mici 
deveneau vrafuri de o sută, în care moment o bandă roşie, 


albastră sau galbenă era pusă în jurul lor şi erau aliniate ca 
infanteriştii la capătul mesei. 

Griff a urmărit cu atenţie procesul. O greşeală simplă ar fi 
făcut ca o sută de voturi să ajungă în mormanul greşit. 

— Ce vrei să facem? a întrebat Seb, când el şi domnişoara 
Parish li s-au alăturat. 

— Luaţi fiecare câte o masă şi anunţaţi-mă dacă vi se pare 
ceva nelalocul lui. 

— Şi tu? a întrebat Giles. 

— Eu voi face ceea ce am făcut întotdeauna, a zis Griff, voi 
urmări voturile din Woodbine Estate şi Arcadia Avenue. După ce 
voi verifica rezultatele de acolo vă voi putea spune cine va 
câştiga. 

Echipa lui Giles a luat o masă şi, cu toate că procesul era lent, 
mergea bine. O dată Giles a ocolit sala, evitându-l cu 
îndemânare pe Fisher, după care i s-a alăturat lui Griff. 

— Ai mai puţin cu două sute de voturi în Arcadia Avenue şi cu 
două sute mai mult în Woodbine Estate, aşa că încă nu avem 
cum să ştim. 

După ce Giles a mai dat o tură prin sală, un singur lucru era 
clar: Simon Fletcher va fi pe locul al treilea. 

După câteva minute, domnul Hardy a lovit microfonul din 
centrul podiumului. În sală s-a făcut linişte şi toţi s-au întors cu 
faţa către secretarul primăriei. 

— Îi rog pe candidaţi să se apropie pentru a verifica buletinele 
de vot anulate. O ceremonie care-l amuza întotdeauna pe Griff. 

După ce candidaţii şi agenţii lor au studiat patruzeci şi două 
de voturi anulate, toţi au fost de acord că douăzeci şi două erau 
totuşi valide: 10 pentru Giles, 9 pentru Fisher şi 3 pentru 
Fletcher. 

— Să sperăm că este un semn bun, a spus Griff, pentru că, 
după cum a spus Churchill odată, unul este destul. 

— Surprize? a întrebat Seb, când s-au întors de pe podium. 

— Nu, a zis Griff, dar mi-a plăcut cel respins de secretar: 
Iubita ta din Berlinul de Est votează prin poştă? Giles a reuşit să 
zâmbească. Înapoi la lucru. Nu ne putem permite nicio singură 
greşeală şi nu uitaţi 1951 când Seb a fost eroul zilei. 

Au început să se ridice mâini prin toată camera pentru a arăta 
că s-a terminat numărarea la acea masă. Un oficial a reverificat 
cifrele înainte de-a le da secretarului care le-a pus în maşina de 


adunat. Giles îşi mai amintea zilele în care răposatul domn 
Wainwright scria fiecare cifră într-un dosar, apoi trei dintre 
deputaţii săi verificau şi reverificau fiecare intrare înainte ca el 
să declare rezultatul. 

La 2:49 a.m., secretarul primăriei s-a întors la microfon şi a 
bătut iar în el. Liniştea a fost întreruptă doar de un creion care a 
căzut, apoi s-a rostogolit pe jos. Domnul Hardy a aşteptat să fie 
luat. 

— Eu, Leonard Derek Hardy, ofiţerul circumscripţiei din 
docurile Bristol, declar că numărul de voturi dat pentru fiecare 
dintre candidaţi este următorul: 


Sir Giles Barrington 18.971 
Domnul Simon Fletcher 3.586 
Maior Alexander Fisher 18... 


De îndată ce Giles a auzit cifra optsprezece şi nu 
nouăsprezece, a fost sigur că va câştiga: ...994. 


Tabăra conservatorilor a izbucnit imediat. Griff, încercând să 
se facă auzit peste zgomot, i-a cerut domnului Hardy o 
renumărare, care i-a fost acordată. Procesul a fost reluat, cu 
fiecare masă verificând şi reverificând cifrele, înainte de a 
raporta iar secretarului primăriei. 

La 3:27, acesta a cerut iar linişte. 

— Eu, Leonard Derek Hardy, ofiţerul circumscripţiei... 
Capetele s-au aplecat, ochii s-au închis, iar unii dintre cei 
prezenţi s-au întors, nefiind în stare nici măcar să stea cu faţa la 
podium în timp ce-şi încrucişau degetele şi aşteptau citirea 
numerelor... pentru fiecare candidat, după cum urmează: 


Sir Giles Barrington 18.971 
Domnul Simon Fletcher 3.586 
Maior Alexander Fisher 18.993 


Giles îşi dădea seama că, după un rezultat atât de strâns, ar fi 
trebuit să insiste să se facă o renumărare, dar n-a făcut-o. In loc 
de asta, a dat din cap, semn că este de acord cu rezultatul 
anunţat de secretar. 


— Prin urmare, declar că maiorul Alexander Fisher este 
membrul în parlament corect ales pentru circumscripţia docurile 
Bristol. 

In jumătate din sală au izbucnit ţipete şi aplauze pe când noul 
membru a fost ridicat pe umerii colegilor săi de partid şi plimbat 
prin sală. Giles s-a dus şi a dat mâna cu Fisher pentru prima 
oară de când începuse campania. 

După terminarea discursurilor, Fisher, triumfător în victoria 
sa, Simon Fletcher declarând că a obţinut cel mai mare număr 
de voturi de până acum, noul membru ales şi suporterii săi s-au 
dus să celebreze toată noaptea, iar învinşii au plecat câte doi, 
câte trei, iar Griff şi Giles au fost printre ultimii care au ieşit. 

— Am fi reuşit dacă balanţa naţională n-ar fi fost împotriva 
noastră, a spus Griff, în timp ce-şi conducea fostul membru 
acasă. 

— Doar douăzeci şi unu de voturi, a zis Giles. 

— Unsprezece, a spus Griff. 

— Unsprezece? a repetat Giles. 

— Dacă unsprezece votanţi şi-ar fi schimbat părerile. 

— Şi dacă n-ar fi plouat douăzeci de minute la şase şi treizeci. 

— Acesta a fost un an plin de dacă. 

Giles s-a urcat în cele din urmă în pat chiar înainte de 5 a.m. 
A stins lumina, şi-a pus capul pe pernă şi a închis ochii exact 
când a pornit alarma de la ceas. A mormăit şi a aprins iar 
lumina. Nu mai era nevoie să stea în staţia Temple Meads la ora 
6 a.m. ca să-i salute pe trecătorii matinali. 

Numele meu este Giles Barrington şi sunt candidatul 
dumneavoastră laburist la alegerile de ieri... A oprit alarma şi a 
căzut într-un somn adânc din care s-a trezit abia la unsprezece 
în acea dimineaţă. 

După un mic-dejun întârziat, a făcut duş, s-a îmbrăcat, şi-a 
împachetat o valiză mică şi a ieşit la prânz din Barrington Hall. 
Nu se grăbea, pentru că avionul lui decola de la Heathrow abia 
la 4:15 p.m. 

Dacă, alt dacă, Giles ar fi stat acasă doar câteva minute în 
plus, ar fi primit apelul de la Harold Wilson care compila lista de 
demisii. Noul lider al opoziţiei voia să-i ofere lui Giles ocazia de a 
intra în Camera Lorzilor şi să stea pe banca opoziţiei ca purtător 
de cuvânt pentru afacerile externe. 

Domnul Wilson a încercat iar în acea seară, dar atunci Giles 
aterizase deja în Berlin. 


Doar cu câteva luni înainte, Rt. Hon. sir Giles Barrington, MP, 
fusese condus pe pista de la Heathrow şi avionul nu decolase 
până ce el nu-şi pusese centura în locul său de la clasa întâi. 

Acum, înghesuit între o femeie care trăncănea întruna cu 
prietena ei, aflată pe celălalt rând şi un bărbat care se amuza 
împiedicându-l să întoarcă paginile din The Times, Giles se 
gândea la ce-i lipsea. Zborul de două ore şi jumătate a părut 
interminabil şi când au aterizat, a fost obligat să fugă ca să 
ajungă la terminal. 

Cu toate că a coborât primul din avion, Giles a fost ultimul 
care şi-a luat bagajele. Uitase cât de mult dura până ce bagajele 
apăreau acolo. Până când şi-a recuperat valiza, a trecut de 
vamă şi a ajuns la coadă la taxiuri, era deja extenuat. 

— Checkpoint Charlie, a fost tot ce-a spus când s-a urcat în 
taxi. 


Şoferul s-a uitat la el a doua oară, s-a decis că nu era nebun, 
dar l-a lăsat la vreo sută de metri de graniţă. Încă ploua. 

Când Giles a început să fugă spre clădirea vămii, ţinându-şi 
valiza cu o mână şi ziarul deasupra capului cu cealaltă, nu s-a 
putut opri să nu-şi amintească ultima sa vizită la Berlin. 

Când a intrat în vamă, s-a alăturat unei cozi scurte, dar tot a 
durat mult până ce a ajuns în faţă. 

— Bună seara, domnule, a spus un compatriot când Giles i-a 
dat paşaportul şi viza. 

— Bună seara, a zis Giles. 

— Aş putea să întreb de ce doriţi să vizitaţi sectorul estic, sir 
Giles? s-a interesat vameşul politicos în timp ce-i cerceta 
documentele. 

— Mă întâlnesc cu o prietenă. 

— Şi cât timp plănuiţi să staţi în sectorul estic? 

— Şapte zile. 

— Perioada maximă permisă de viza dumneavoastră, i-a 
amintit ofiţerul. 

Giles a încuviinţat, sperând că în şapte zile toate întrebările 
sale vor primi un răspuns şi el va şti cel puţin dacă şi Karin 
simţea la fel ca el. Ofiţerul a zâmbit şi i-a spus „Noroc”, de parcă 
i-ar fi dorit cu adevărat acest lucru. 

Cel puţin ploaia se oprise până ce Giles a ieşit din clădire. A 
pornit pe drumul lung prin teritoriul neutru dintre cele două 
graniţe, nu în Rolls-Royce-ul ambasadei, ci ca un cetăţean 
oarecare care nu se reprezenta decât pe sine însuşi. 

Când a văzut gardianul staționat la frontiera Berlinului de Est, 
nu i-a fost greu să-şi amintească faptul că ei nu-i priveau pe 
turişti cu ochi buni. A intrat în altă clădire care nu mai fusese 
tencuită de la construirea zidului şi unde nimeni nu se gândise 
la vizitatorii bătrâni, obosiţi sau infirmi care, poate, ar fi dorit să 
se aşeze. Altă coadă, altă aşteptare, de data aceasta mai lungă, 
până când a reuşit să-i dea paşaportul unui ofiţer tânăr care nu 
i-a zis: „Bună seara, domnule” în nicio limbă. 

Ofiţerul a întors încet fiecare pagină a paşaportului, clar 
nedumerit de câte ţări vizitase acest străin în ultimii patru ani. 
După ce a întors ultima pagină şi-a ridicat palma dreaptă în sus, 
ca un poliţist care dirijează traficul şi a spus: „Staţi”, evident 
singurul cuvânt în engleză pe care-l ştia. Apoi s-a retras în 


spatele camerei, a bătut la o uşă pe care scria KOMMANDANT şi 
a dispărut înăuntru. 

A durat o vreme până ce uşa s-a deschis iar şi a ieşit un 
omuleţ chel. Părea cam de aceeaşi vârstă cu Giles, dar nu se 
putea şti sigur deoarece costumul său lucios, la două rânduri, 
era atât de demodat încât putea să-i fi aparţinut tatălui său. 
Cămaşa lui, care devenise gri, era şifonată la guler şi mâneci, iar 
cravata roşie arăta de parcă fusese călcată prea mult. 

— Poate ar fi bine să veniţi cu mine, domnule Barrington, i-a 
spus el. 

„Poate” s-a dovedit a fi un ordin, deoarece imediat a făcut 
stânga-mprejur şi s-a îndreptat spre biroul lui fără să se uite 
înapoi. Tânărul ofiţer a ridicat bariera ca Giles să-l poată urma. 

Oficialul s-a aşezat în spatele biroului, dacă o masă cu un 
singur sertar putea fi numită birou. Giles s-a aşezat în faţa lui pe 
un taburet tare din lemn, evident un produs al aceleiaşi fabrici. 

— Care este scopul vizitei dumneavoastră în Berlinul de Est, 
domnule Barrington? 

— Vizitez o prietenă. 

— Şi cum o cheamă pe această prietenă? 

Giles a ezitat, iar bărbatul a continuat să se uite fix la el. 

— Karin Pengelly. 

— Vă este rudă? 

— Nu, după cum am spus, e o prietenă. 

— Şi cât intenţionaţi să rămâneţi în Berlinul de Est? 

— După cum vedeţi, viza mea este pentru o săptămână. 

Oficialul a analizat viza o vreme, de parcă spera să găsească 
ceva în neregulă, dar documentul lui Giles fusese verificat de un 
prieten de la Foreign Office care-i confirmase că fiecare căsuţă 
fusese completată corect. 

— Care este profesiunea dumneavoastră? a întrebat 
funcţionarul. 

— Sunt politician. 

— Ce înseamnă asta? 

— Am fost membru al parlamentului şi ministru al Foreign 
Office şi de aceea am călătorit atât de mult în ultimii ani. 

— Dar acum nu mai sunteţi ministru şi nici măcar membru în 
parlament. 

— Nu, nu sunt. 


— Un moment, vă rog. Oficialul a ridicat receptorul 
telefonului, a format trei cifre şi a aşteptat. Când i-a răspuns 
cineva, a început o convorbire încâlcită din care Giles n-a înţeles 
un cuvânt, dar din tonul politicos al omului, nu s-a îndoit că se 
adresa cuiva mai mare în grad decât el. Dacă ar fi fost Karin cu 
el, ar fi avut pe cineva care să-i traducă. 

Oficialul a început să-şi ia notițe pe agenda din faţa lui, 
urmate adesea de cuvântul Ja, apoi a închis telefonul. 

— Inainte de a vă ştampila viza, domnule Barrington, mai sunt 
câteva întrebări la care trebuie să răspundeţi. 

Giles a zâmbit slab în timp ce omul se uita în jos, la agendă. 

— Sunteţi rudă cu Harry Clifton? 

— Da, sunt. Este cumnatul meu. 

— Şi susţineţi campania lui de eliberare a criminalului Anatoli 
Babakov din închisoare? 

Giles ştia că dacă va răspunde cinstit la întrebare, viza lui va 
fi anulată. Nu putea omul ăsta să înţeleagă că în ultimele luni 
numărase orele până ce o va revedea pe Karin? Era sigur că 
Harry ar fi apreciat dilema în care se afla. 

— Repet, domnule Barrington, susţineţi campania de eliberare 
a criminalului Anatoli Babakov? 

— Da, o susţin, a spus Giles. Harry Clifton este unul dintre cei 
mai buni oameni pe care i-am întâlnit şi susţin campania sa de 
eliberare a scriitorului Anatoli Babakov. 

Oficialul i-a înapoiat paşaportul lui Giles, a deschis sertarul 
biroului său şi a pus viza înăuntru. 

Giles s-a ridicat şi, fără să mai spună nimic, s-a întors şi a ieşit 
din clădire unde a descoperit că începuse iar ploaia. A început 
lungul drum spre vest, întrebându-se dacă o va mai vedea pe 
Karin vreodată. 


SEBASTIAN CLIFTON 
1970 

— Te-ai făcut vreodată de râs în halul ăsta când erai de vârsta 
mea? a întrebat Sebastian când stăteau şi beau pe verandă. 

— Nu mai mult de o dată pe săptămână, dacă-mi amintesc 
bine, a spus Ross Buchanan. Ştii, am ajuns mai bun în ultimii 
ani, dar nu cu mult. 

— Dar ai făcut vreodată o greşeală atât de uriaşă încât s-o 
regreţi pentru tot restul vieţii? a întrebat Seb, fără să-şi atingă 
coniacul aflat lângă el. 

Ross n-a răspuns imediat, pentru că ştia foarte bine la ce se 
referea Seb. 

— Nimic din ce n-am putut repara. A luat o înghiţitură de 
whisky înainte de a adăuga: Eşti absolut convins că n-o poţi 
recâştiga? 

— l-am scris de mai multe ori, dar nu mi-a răspuns niciodată. 
M-am decis până la urmă că trebuie să merg în America să aflu 
dacă are de gând să-mi dea o a doua şansă. 

— Şi n-a mai existat altcineva? a spus Ross. 

— Nu aşa, a zis Sebastian. Un flirt ocazional, prea multe nopţi 
cu o damă de companie, dar, cinstit vorbind, Sam a fost singura 
femeie pe care am iubit-o. Ei nu-i păsa dacă n-aveam niciun 
ban. Mie, prostul, îmi păsa. Ai avut o asemenea problemă, Ross? 

— Nu pot afirma că am avut. Când m-am însurat cu Jean, 
aveam douăzeci şi şapte de lire, doi şilingi şi patru penny în 
contul meu personal, dar atunci nu ţi se permitea să-l depăşeşti 
nici măcar dacă lucrai pentru Aberdeen Shipping Company. Aşa 
că în mod sigur Jean nu s-a măritat cu mine pentru bani. 

—  Norocosule. De ce n-am învăţat nimic de la Cedric 
Hardcastle? O strângere de mână ar trebui să fie suficientă ca 
să închei o afacere. 

— Ah, cred că acum vorbim de Maurice Swann. 

— ÎI ştii pe domnul Swann? 

— Doar din ce mi-a spus Cedric. Era convins că dacă închei 
afacerea de la ferma Shifnal, trebuie să respecţi înţelegerea. 
Deci mă gândesc că n-ai făcut-o? 

Seb şi-a aplecat capul. 

— De aceea m-a părăsit Sam. Am pierdut-o pentru că voiam 
să trăiesc în Chelsea şi nu mi-am dat seama că ei puţin îi păsa 
unde locuiam, atâta timp cât eram împreună. 


— Niciodată nu e prea târziu să recunoşti că te-ai înşelat, a 
spus Ross. Roagă-te doar ca domnul Swann să mai fie în viaţă. 
Dacă este, poţi să fii sigur că e încă disperat să-şi construiască 
teatrul. Şi la Kaufman's eşti mulţumit? a zis Ross, schimbând 
subiectul. 

— Cum adică sunt mulţumit? a întrebat Seb, luându-şi 
coniacul. 

— Eşti cel mai ambițios tânăr pe care l-am întâlnit şi nu sunt 
convins că vei fi mulţumit până ce nu vei ajunge preşedinte al 
băncii. 

— Care bancă? 

Ross a râs. 

— Intotdeauna mi s-a părut că ţi-ai pus ochii pe Farthings. 

— Ai dreptate şi n-am stat degeaba. La sfatul lui Bob 
Bingham, am cumpărat acţiuni în ultimii cinci ani, investind 
cincizeci la sută din comisionul câştigat la orice afacere. Am 
deja trei la sută din stocul Farthings. De îndată ce voi avea şase 
la sută, ceea ce nu va mai dura mult, intenţionez să ocup un loc 
în consiliu şi să creez haos. 

— Nu m-aş încrede prea mult în asta, pentru că poţi fi sigur că 
Adrian Sloane e cu radarul orientat pe tine şi, ca un submarin, 
va ataca când te aştepţi cel mai puţin. 

— Şi ce-ar putea face ca să mă oprească? Statutul băncii 
specifică faptul că orice companie sau persoană particulară care 
deţine şase la sută din stoc are automat dreptul să deţină un loc 
în consiliu. 

— De îndată ce vei avea cele şase la sută, va rescrie pur şi 
simplu statutul. 

— Poate s-o facă? 

— De ce nu? S-a numit singur preşedinte în timp ce noi toţi 
eram la funeraliile lui Cedric, aşa că de ce n-ar modifica şi 
statutul băncii dacă asta înseamnă că va scăpa de tine din 
consiliu? Doar pentru că este imoral, nu înseamnă că e şi prost. 
Dar sincer vorbind, Seb, cred că ai o problemă mai mare pe 
frontul de acasă. 

— La Kaufman's? 

— Nu, la Barrington's. Am avertizat-o pe mama ta că dacă Îi 
va permite lui Desmond Mellor să devină director, totul se va 
termina jalnic. A fost patru ani în consiliu şi cred că ştii că acum 
vrea să fie director adjunct. 


— Da, n-ar putea s-o arate mai clar, a zis Seb. Dar atât timp 
cât mama este preşedinte, poate să-şi ia gândul de la asta. 

— Sunt de acord, atât timp cât mama ta este preşedinte. Dar 
cred că ai observat şi tu că el deja şi-a parcat tancurile pe 
pajiştea din faţa voastră? 

— Ce vrei să zici? 

— Dacă ai fi citit Financial Times de azi-dimineaţă, ai fi 
observat că Adrian Sloane l-a invitat pe Mellor să devină 
vicepreşedinte la Farthings. Acum spune-mi, ce au astea două 
lucruri în comun? 

Aceste cuvinte l-au adus pe Seb la tăcere pentru prima oară. 

— O ură intensă pentru familia ta. Dar nu dispera, a continuat 
Ross, mai ai o carte în manşetă pe care o va anula greu. 

— Şi care e aceea? 

— Nu care, cine. Beryl Hardcastle şi stocul ei de cinzeci şi unu 
la sută din acţiunile Farthings. Beryl nu va mai semna alte 
documente trimise de Sloane care n-au fost verificate bine mai 
întâi de fiul ei. 

— Deci ce mă sfătuieşti? 

— De îndată ce vei avea şase la sută din stocul băncii, îţi poţi 
parcă tancul pe pajiştea din faţă a lui Sloane şi să creezi haos. 

— Dar dacă aş avea cele cincizeci şi unu la sută din acţiunile 
lui Beryl Hardcastle, aş putea aduce o întreagă armată pe 
pajiştea din faţă a lui Sloane şi lui nu-i va mai rămâne decât să 
bată repede în retragere. 

— Drăguţă idee, dacă ştii pe cineva cu vreo douăzeci de 
milioane de prisos. 

— Bob Bingham? a spus Seb. 

— Bob este bogat, dar cred că vei observa că este prea mult 
chiar şi pentru el. 

— Sal Kaufman? 

— În starea lui prezentă de sănătate, bănuiesc că preferă să 
vândă, nu să cumpere. 

Seb a părut dezamăgit. 

__— Încearcă să nu te mai gândeşti acum la tancuri, Seb. 
Incearcă să devii director şi să-i transformi viaţa lui Sloane într- 
un iad. 

Seb a încuviinţat. 

— Mă voi duce la el de îndată ce revin din Statele Unite. 


— Cred că mai e cineva pe care ar trebui să-l vizitezi înainte 
de a pleca în America. 


— Trebuie să ţii seama, Sarah, că deşi Macbeth este un 
bărbat ambițios, lady Macbeth este cea care-i pune coroana în 
mână. Era o vreme când femeile nu aveau drepturi şi singura ei 
speranţă de a căpăta o influenţă reală în Scoţia era să-l 
convingă pe bietul ei soţ slab şi aiurit că ar trebui să-l omoare 
pe rege atunci când era oaspete în casa lor. Deci vreau să repeţi 
scena, Sarah. Incearcă să-ţi aminteşti că eşti o persoană rea 
care se pricepe la comploturi şi care încearcă să-şi convingă 
soţul să comită o crimă. Acum, ai grijă să mă convingi pe mine 
pentru că dacă o faci, vei convinge şi spectatorii. 

Sebastian stătea în spatele sălii şi urmărea un grup de elevi 
entuziaşti repetând sub ochii atenţi ai domnului Swann. Era 
păcat că scena era atât de mică şi aglomerată. 

— Mult mai bine, a zis Swann când au terminat actul. Ajunge 
pentru azi. Mâine, vreau să începem cu scena fantomei lui 
Banquo. Rick, trebuie să-ţi aminteşti că Macbeth este singura 
persoană din cameră care poate vedea fantoma. Invitaţii de la 
dineu nu ştiu ce te tulbură şi sunt speriaţi, iar unii chiar cred că 
ţi-ai pierdut minţile. Şi, Sarah, tu trebuie să încerci să-i convingi 
pe acei oaspeţi că totul e bine şi, în ciuda purtării ciudate a 
soţului tău, nu au motive să se îngrijoreze. Şi, orice ai face, nu 
te uita la fantomă, pentru că dacă o faci, chiar o singură dată, 
vraja va fi ruptă. Ne vedem mâine la aceeaşi oră şi aveţi grijă să 
vă învăţaţi replicile până atunci. După ziua de luni, renunţăm la 
cititul din scenariu. 

S-a auzit un mormăit dinspre actorii care plecau de pe scenă 
şi deveneau iar elevi, luându-şi ghiozdanele şi cărţile şi croindu- 
şi drum pe coridor. Pe Seb l-a amuzat când a văzut-o pe lady 
Macbeth strângând mâna lui Banquo. Nu era de mirare că 
domnul Swann îi atrăsese atenţia lui Sarah să nu se uite la el în 
timpul scenei fantomei. 

Domnul Swann nu a stins luminile scenei până ce nu a aranjat 
toate recuzitele la locul lor pentru scena banchetului. Şi-a luat 
apoi scenariul terfelit, l-a pus în geanta Gladstone şi s-a 
îndreptat încet către uşă. La început n-a observat că cineva 


stătea în spatele camerei şi nu şi-a putut ascunde surpriza când 
a văzut cine era. 

— Anul ăsta nu montăm Othello, a zis el. Dar dacă am face-o, 
n-ar trebui să caut prea mult ca să-mi găsesc un lago. 

— Nu, domnule Swann, acesta este prinţul Hal, căzut în 
genunchi în faţa regelui pentru a-i cere iertare după ce a făcut o 
greşeală groaznică din care nu şi-ar putea reveni niciodată. 

Bătrânul a stat nemişcat în timp ce Sebastian îşi scotea 
portmoneul, scotea un cec din el şi i-l înmâna. 

— Dar asta este mult mai mult decât suma pentru care ne-am 
înţeles, a zis fostul director, bâlbâindu-se. 

— Nu şi dacă doriţi acele cabine noi, o cortină adevărată şi 
costume care să nu fie de anul trecut. 

— Ca să nu mai vorbim de cabine separate pentru fetele din 
Shifnal High, a zis Swann. Dar pot să ştiu ce aţi vrut să spuneţi, 
domnule Clifton, când aţi menţionat acea îngrozitoare greşeală 
pe care nu o veţi putea repara niciodată? 

— Este o poveste lungă, a zis Seb şi nu vreau să vă 
plictisesc... 

— Sunt un om bătrân şi am o groază de timp liber, a zis 
Swann, aşezându-se în faţa lui Seb. 

Sebastian i-a spus lui Swann cum se întâlnise prima oară cu 
Samantha la ceremonia de absolvire a lui Jessica şi fusese lăsat 
mut de admiraţie. 

— Nu-mi imaginez că vi se întâmplă prea des, a spus domnul 
Swann, zâmbind. 

— Când am întâlnit-o a doua oară, mi-am revenit suficient ca 
s-o invit la cină. Nu mult după aceea, mi-am dat seama că vreau 
să-mi petrec restul vieţii cu ea. Bătrânul ştia când să tacă. Dar 
când a aflat că eu n-am intenţia să-mi onorez promisiunea pe 
care v-am făcut-o, m-a părăsit şi s-a întors în America. A făcut o 
pauză. N-am mai văzut-o de atunci. 

— Atunci mă voi ruga să nu faci aceeaşi greşeală pe care am 
făcut-o eu când eram de vârsta ta. 

— Aţi făcut aceeaşi greşeală? 

— Într-un fel, a fost mai rea. Când eram un tânăr absolvent de 
facultate, mi s-a oferit să predau engleza la un liceu în 
Wochestershire. N-am fost niciodată mai fericit până când m-am 
îndrăgostit de fiica cea mai mare a directorului, dar n-am avut 
curajul să i-o spun. 


— De ce nu? 

— Eram foarte timid, mai ales cu femeile şi, oricum, mi-era 
teamă că directorul nu va fi de acord. Acum poate sună aiurea, 
dar pe atunci era o altă lume. M-am mutat la o altă şcoală şi mai 
târziu am aflat că ea nu s-a măritat niciodată. Aş fi fost în stare 
să suport asta dacă anul trecut, când am asistat la 
înmormântarea ei, sora ei mai mică nu mi-ar fi spus că eu am 
fost cea dintâi şi ultima ei dragoste, dar tatăl ei o sfătuise să nu 
facă nimic până ce eu nu-mi declaram iubirea. Ce prost am fost. 
Un moment pierdut, urmat de o viaţă plină de regrete. Tinere, 
vezi să nu faci aceeaşi greşeală. Inimile slabe niciodată nu 
cuceresc o femeie. 

— Robert Burns? a întrebat Seb. 

— Ei, mai există speranţă pentru tine, a zis Swann. Cu ajutorul 
bastonului, bătrânul s-a ridicat în picioare şi l-a luat pe Seb de 
braţ. Mulţumesc pentru generozitate. De abia aştept s-o cunosc 
pe domnişoara Sullivan. S-a întors cu faţa la Seb. Ai vrea să fii 
amabil s-o întrebi, domnule Clifton, dacă ar dori să deschidă 
teatrul Samantha Sullivan? 

— Bună ziua, stimate părinte. Mă gândeam să plec în America 
cu nişte afaceri şi mă întrebam dacă... 

— Ai putea merge cu Buckingham? Da, desigur, dar nu uita 
regula lui Bob Bingham că membrii familiei trebuie să-şi 
plătească întotdeauna drumul. Dacă vrei să mergi săptămâna 
viitoare, ţi-ai putea însoţi tatăl. Pleacă la New York să se 
întâlnească cu editorul lui. 

Sebastian a întors o pagină în jurnal. 

— Va trebui să rearanjez nişte întruniri, dar da, e bine aşa. 

— Şi ce te-a apucat să te duci în Statele Unite? 

— O oportunitate de afacere pe care domnul Kaufman vrea s- 
o analizez. 

In momentul în care Seb a pus receptorul în furcă, s-a simţit 
vinovat că nu-i spusese mamei sale adevăratul motiv al 
excursiei sale pentru că se temea că s-ar fi făcut de râs - din 
nou. 

Dar habar n-avea unde locuia Sam sau cum ar putea afla. Se 
gândea la această problemă când Vic Kaufman a intrat în biroul 
lui şi l-a luat prin surprindere. 

— Ai observat că tata se tot repetă în ultima vreme? 

— Nu, nu pot spune că am observat, a zis Seb. Saul mai uită 
din când în când, dar cred că are peste şaptezeci de ani. 

— Când a fugit din Polonia, nu şi-a luat certificatul de naştere 
cu el, dar odată i-a scăpat că-şi putea aminti funeraliile reginei 
Victoria, deci trebuie să aibă spre optzeci de ani. Trebuie să 
recunosc că sunt puţin îngrijorat, pentru că, dacă bătrânul 
păţeşte ceva, tu nu eşti gata încă să preiei banca, iar eu nu sunt 
suficient de bun. 

Lui Seb nu-i trecuse prin cap că Saul Kaufman nu va continua 
să fie preşedinte întotdeauna şi desigur nu se gândise să devină 
preşedinte al băncii înainte ca Vic să aducă acest subiect în 
discuţie. 

Seb avea acum paisprezece angajaţi în subordinea lui, 
majoritatea mai în vârstă decât el, iar departamentul lui era al 
treilea furnizor de profituri, nu departe de schimburi valutare şi 
afaceri imobiliare. 

— Nu te îngrijora, Vic, a spus Seb, încercând să-l liniştească. 
Sunt sigur că tatăl tău mai are mult de trăit. 


Totuşi, la întâlnirea săptămânală a lui Seb cu preşedintele, 
domnul Kaufman a întrebat de trei ori, cu diverse ocazii, numele 
clientului pe care-l reprezentau într-o afacere de dezvoltare a 
proprietăţii, cu toate că Seb ştia că făcuse afaceri cu acesta de 
cel puţin două ori în trecut. 

Seb îşi petrecuse atâta timp întrebându-se ce se întâmpla la 
cealaltă bancă, aflată la doar câteva străzi depărtare, că nu-i 
trecuse prin cap că viitorul lui la Kaufman nu era sigur. A 
încercat să nu se gândească la cel mai rău scenariu posibil: 
bătrânul, obligat să se retragă din cauza sănătăţii, Farthings 
făcând o licitaţie de preluare pentru Kaufman's şi Seb obligat să 
scrie altă demisie noului preşedinte al celor două bănci unite. 

S-a gândit chiar să-şi anuleze excursia în America, dar ştia că, 
dacă nu va pleca la ultimul flux de vineri seara, nu va mai avea 
curajul să treacă prin toate acestea. 


* 


Seb s-a bucurat de tovărăşia tatălui său în călătoria de cinci 
zile până la New York şi nu numai pentru că, spre deosebire de 
mama lui, Harry nu şi-a pierdut timpul punând întrebări peste 
întrebări la care Seb nu voia să răspundă. f 

Intotdeauna mâncau seara împreună şi uneori şi la prânz. In 
timpul zilei, tatăl lui se închidea în cabina lui, cu semnul Nu 
deranjati pe uşă. Lucra întruna la varianta finală a ultimului său 
manuscris pe care-l va da lui Harold Guinzburg la o oră după 
sosirea vasului. 

Aşa că atunci când Seb se plimba pe puntea superioară a 
vasului într-o dimineaţă, a fost uimit văzându-şi tatăl într-un 
şezlong, citind din autorul său preferat. 

— Asta înseamnă că ai terminat cartea? l-a întrebat, 
aşezându-se în şezlongul alăturat. 

— Da, a zis Harry, lăsând deoparte Beware of Pity. Acum 
trebuie doar să-i dau manuscrisul lui Harold şi să-i aştept 
părerea. 

— N-o vrei şi pe a mea? 

— Pentru cartea mea? Nu, dar pentru alta, da. 

— Despre ce carte vorbeşti? 


— Unchiul Joe, a zis Harry. Harold i-a oferit doamnei Babakova 
o sută de mii de dolari avans din cei cincisprezece la sută 
drepturi de autor şi nu ştiu cum s-o sfătuiesc. 

— Dar e vreo şansă să găsească cineva vreun exemplar al 
cărţii? 

— Credeam că nu, dar Harold mi-a spus că doamna Babakova 
ştie unde se poate găsi unul. Singura problemă e că se află în 
Uniunea Sovietică. 

— l-a spus unde anume în Uniunea Sovietică? 

— Nu. A zis că-mi va spune doar mie şi de aceea plec la 
Pittsburgh după ce mă întâlnesc cu Harold în New York. 

Harry a fost surprins de următoarea întrebare a fiului său. 

— O sută de mii de dolari este o sumă mare pentru doamna 
Babakova sau se descurcă bine? 

— A fugit din Rusia fără un ban aşa că-i va schimba viaţa. 

— Atunci, dacă oferta domnului Guinzburg ţi se pare corectă, 
sfatul meu ar fi să accepte. Ori de câte ori vreau să închei o 
afacere încerc să aflu cât de multă nevoie de bani are cealaltă 
parte, deoarece asta influenţează felul în care acţionez. Dacă 
sunt disperaţi să pună mâna pe bani, eu conduc, dacă nu... 

Harry a încuviinţat. 

— Totuşi e o oprelişte în acest caz. Pentru că tu eşti singura 
persoană căreia ea vrea să-i spună unde este ascunsă cartea 
poţi să fii sigur că speră că tu vei fi acela care se va duce s-o ia. 

— Dar este în Uniunea Sovietică. 

— Unde tot mai eşti persona non grata. Deci, orice ai spune, 
nu face promisiuni. 

— N-aş vrea s-o dezamăgesc. 

— Tată, ştiu că e nostim să cucereşti de unul singur Imperiul 
Sovietic, dar numai James Bond reuşeşte întotdeauna să 
înfrângă KGB-ul. Aşa că ne putem întoarce în lumea reală, 
deoarece şi eu am nevoie de un sfat. 

— Al meu? 

— Nu, al inspectorului William Warwick. 

— De ce, plănuieşti să asasinezi pe cineva? 

— Nu, caut o persoană dispărută. 

— Şi de aceea mergi în Statele Unite. 

— Da. Dar nu ştiu unde stă acea persoană sau cum să aflu. 

— Cred că vei afla că au o înregistrare a adresei ei de acasă la 
bordul acestei nave. 


— Cum se poate? 

— Pentru că a fost cu noi în prima călătorie şi trebuie să o fi 
dat comisarului de bord. Deci e sigur că el are adresa ei în fişier. 
Ar putea fi o încercare în van, pentru că au trecut mai mulţi ani, 
dar cel puţin vei afla de unde să începi. În cazuri normale, 
bănuiesc că nu va dori să ofere informaţii personale despre alt 
pasager, dar cum eşti director al companiei şi ea a fost invitata 
ta în excursie, cred că nu va fi o problemă. 

— De unde ştiai că e vorba de Samantha? 

— Mi-a spus mama ta. 

— Dar eu nu i-am spus. 

— Nu în aşa de multe cuvinte. Dar am învăţat în decursul 
anilor să nu o subestimez niciodată pe soţia mea. Dar ai grijă, 
când e vorba de ceva personal, chiar şi ea poate greşi. 

— Cum a fost cu Desmond Mellor? 

— Nu mi-aş fi imaginat niciodată că înlocuitorul lui Alex Fisher 
să se dovedească a fi tot o problemă. 

— Şi e o mare diferenţa între Mellor şi Fisher, a spus Seb. 
Mellor este inteligent, deci este mult mai periculos. 

— Crezi că are vreo şansă să ajungă preşedinte adjunct? 

— Nu avea, până ce Ross Buchanan nu m-a convins că se 
poate. 

— Poate de aceea Emma ia în considerare o abordare 
nucleară şi vrea să-l forţeze pe Mellor să-şi pună cărţile pe 
masă. 

— Pe care masă? i 

— Pe masa consiliului de administraţie. II va lăsa să candideze 
ca adjunct, dar i se va opune şi-şi va pune candidatul ei. Dacă 
pierde el, nu va avea de ales decât să-şi dea demisia. 

— Şi dacă pierde ea? 

— Va învăţa să se descurce cu el. 

— Cine e candidatul ei? 

— Mă gândeam că tu. 

— Nicio şansă. Consiliul îl va susţine pe Mellor împotriva mea, 
nu numai din cauza vârstei şi asta înseamnă că mama va sfârşi 
prin a demisiona. Ceea ce, dacă te gândeşti, ar putea fi chiar o 
parte a planului pe termen lung al lui Mellor. Va trebui s-o 
conving să nu facă asta. Şi nu este singura ei problemă acum. 

— Dacă te referi la lady Virginia şi la procesul ei de calomnie, 
nu cred că mai constituie o problemă. 


— Cum de eşti atât de sigur? 

— Nu sunt, dar n-am mai auzit nimic de pe frontul acela în 
ultima vreme. După douăsprezece luni, mama ta poate face un 
apel la tribunal să elimine procesul de pe listă, dar eu am 
sfătuit-o să se abţină. 

— De ce? 

— Când dai peste un şarpe adormit, nu-l înţepa cu un băț 
ascuţit sperând că va pleca, pentru că este mai probabil să se 
trezească şi să te muşte. 

— Şi muşcătura femeii aceleia este veninoasă, a zis Seb. Şi eu 
nici măcar nu ştiu de ce a dat-o pe mama în judecată. 

— O să-ţi spun la cină. 


Comisarul de bord l-a ajutat cât a putut. l-a dat lui Sebastian 
adresa domnişoarei Sullivan: 2043, Cable Street, Georgetown, 
Washington DC, cu toate că nu ştia dacă ea mai locuieşte acolo 
pentru că nu mai călătorise cu nava de la primul drum. Seb 
spera că 2043 era un apartament mic în care ea stătea singură 
sau cu o colegă. 

l-a mulţumit comisarului, a coborât câteva etaje până la Grill 
Room şi s-a alăturat tatălui său la masă. Abia după ce chelnerul 
a luat felul principal de mâncare, Seb a adus în discuţie 
problema Virginiei. 

— A fost ceva destul de dramatic sau cel puţin aşa am crezut 
noi atunci, a zis Harry, aprinzându-şi o havană pe care n-ar fi 
putut s-o cumpere pe un vas american. Mama ta se adresa 
adunării generale şi, în timp ce se puneau întrebări din public, 
Virginia a întrebat dacă unul dintre directorii de la Barrington's 
şi-a vândut toate acţiunile cu intenţia de a distruge compania. 

— Şi cum s-a descurcat mama cu întrebarea? 

— A întors-o în avantajul ei întrebând dacă Virginia se referea 
la cele trei ocazii în care Alex Fisher, reprezentantul ei în 
consiliu, vânduse şi apoi cumpărase înapoi propriile ei acţiuni, 
câştigând un profit frumos din asta. 

— Dar ăsta era adevărul, a zis Seb, aşa că nu e nicio 
calomnie. 

— De acord, dar mama ta n-a rezistat să nu împungă şarpele 
adormit cu un băț ascuţit adăugând... Harry şi-a lăsat trabucul 


jos, s-a aplecat pe spate şi a închis ochii... Dacă doreaţi să 
distrugeţi compania, lady Virginia, înseamnă că aţi eşuat 
lamentabil pentru că aţi fost învinsă de oamenii obişnuiţi, 
decenţi, care doresc ca această companie să aibă succes... nu, 
nu, a spus Harry, corectându-se, cuvintele ei exacte au fost: să 
fie un succes. Audienţa a ovaţionat şi Virginia s-a năpustit afară 
din cameră, strigând: „Veţi mai auzi de avocatul meu” şi chiar 
am auzit. Dar asta a fost demult aşa că să sperăm că a fost 
sfătuită să renunţe la caz şi să se strecoare în pământ. 

— Dacă a făcut-o, înseamnă că stă ghemuită şi aşteaptă să 
atace iar. 


În ultima dimineaţă a drumului, Seb a luat micul dejun cu 
tatăl său, dar Harry n-a prea vorbit. Aşa era întotdeauna înainte 
de a preda un manuscris editorilor. Cele mai lungi trei zile din 
viaţa mea, îi spusese el odată lui Seb, au fost când am aşteptat 
părerea lui Guinzburg asupra ultimului meu roman. 

— Dar cum poţi fi sigur că este complet cinstit cu tine când 
vorbeşte despre roman când ultimul lucru pe care ar vrea să-l 
facă ar fi să te piardă ca autor? 

— Nu ascult nicio vorbă despre carte, a recunoscut Harry. Mă 
interesează doar numărul de exemplare cartonate pe care le va 
tipări prima oară. Aici nu poate bluffa. Pentru că dacă sunt mai 
mult de o sută de mii de data aceasta, înseamnă că el e sigur că 
va ajunge un bestseller. 

— Şi sub o sută de mii? a întrebat Seb. 

— Atunci nu e prea sigur. 

Tatăl şi fiul au coborât împreună de pe vas după o oră. Unul 
dintre ei se agăța de un manuscris şi mergea la editura din 
Manhattan, iar celălalt a luat un taxi spre gara Penn, înarmat 
doar cu o adresă din Georgetown. 

Sebastian stătea de cealaltă parte a drumului, strângând în 
mână un buchet mare de trandafiri roşii. Se uita la uşa din faţă a 
unei clădiri mici din cărămidă roşie, cu un singur etaj. In faţă era 
un pătrat mic de iarbă care părea tunsă cu foarfecile şi 
înconjurat de begonii. O cărare măturată ducea la uşa proaspăt 
vopsită din faţă, pe care era un ciocănel din aramă care 
strălucea în soarele dimineţii târzii. Atât de ordonat, atât de 
curat şi atât de asemănător Samanthei. 

De ce era atât de curajos când se înfrunta cu Adrian Sloane 
sau încrucişa sabia cu cineva pentru o afacere de un milion de 
lire, când îl umplea de teamă să bată în uşa care putea nici 
măcar să nu fie a Samanthei? A respirat adânc, a traversat 
strada şi a bătut uşor în uşă. Când s-a deschis, prima sa reacţie 
a fost să se întoarcă şi să fugă. Probabil că era soţul Samanthei. 

— Pot să vă ajut? a întrebat bărbatul, uitându-se suspicios la 
trandafiri. 

— Samantha este acasă? a întrebat Seb, gândindu-se dacă 
suspiciunea nu se va transforma repede în mânie. 

— Nu mai locuieşte aici de mai mult de un an. 

— Ştiţi cumva unde s-a mutat? 

— N-am idee. Imi pare rău. 

— Dar trebuie să fi lăsat vreo adresă, a spus Seb, disperat. 

— La Smithsonian, acolo lucrează. 

— Mulţumesc, a zis Seb, dar uşa se închisese deja. 

Această întâlnire l-a făcut să se simtă puţin mai încrezător, 
aşa că s-a întors repede spre stradă şi a chemat primul taxi pe 
care l-a văzut. În timpul drumului spre Smithsonian şi-a repetat 
de vreo mie de ori să nu mai fie atât de laş şi să-şi vadă de 
treabă. Cel mai rău lucru pe care l-ar putea face ea ar fi... 

Când a coborât din taxi, s-a trezit în faţa unei porţi complet 
diferite: un panou masiv din sticlă care nu părea să rămână 
închisă mai mult decât câteva secunde odată. A intrat în hol. 
Trei tinere în uniforma elegantă, albastră, a muzeului, stăteau la 
biroul de recepţie, răspunzând întrebărilor vizitatorilor. 

Seb s-a apropiat de una dintre ele, care a zâmbit când a văzut 
trandafirii. 

— Cu ce vă pot ajuta? 

— O caut pe Samantha Sullivan. 


— Îmi pare rău, nu cunosc acest nume, dar am început abia 
săptămâna aceasta, a zis ea, întorcându-se spre o colegă care 
tocmai închisese telefonul. 

— Samantha Sullivan? a repetat aceasta. Tocmai aţi pierdut- 
o. A plecat să-şi ia fiica de la şcoală. Se va întoarce mâine la 
zece. 

Fiică, fiică, fiică. Cuvântul a răsunat în urechile lui Seb ca un 
glonţ. Dacă ar fi ştiut, n-ar i... 

— Vreţi să-i lăsaţi un mesaj? 

— Nu, mulţumesc, a spus el, întorcându-se spre uşă. 

— Mai puteţi s-o prindeţi la Jefferson Elementary, a zis o voce 
din spatele lui. Programul se termină abia la patru. 

— Mulţumesc, a repetat Seb, continuându-şi drumul spre uşă 
fără să se uite înapoi. A ieşit din clădire şi a plecat să caute alt 
taxi. Unul a tras imediat lângă el. S-a urcat şi era gata să spună 
Union Station, dar cuvintele s-au transformat în: 

— Scoala Jefferson Elementary. 

Şoferul a intrat în traficul după-amiezii şi s-a aliniat într-un şir 
lung de maşini. 

— Îţi voi da dublu faţă de ce apare pe aparatul de taxat dacă 
ajungem acolo înainte de patru. 

Şoferul a schimbat banda, a trecut de următorul semafor şi a 
luat viraje atât de brusc, încât Seb a fost nevoit să închidă ochii. 
Au ajuns în faţa unei clădiri masive din cărămidă în stil neo- 
georgian cu patru minute înainte. Seb s-a uitat la aparat şi i-a 
dat şoferului o bancnotă de zece dolari. A coborât din taxi şi a 
dispărut în spatele mai multor mame clevetitoare care-şi 
aşteptau copiii. Ascuns după un copac, s-a uitat pe rând la 
mame, căutând o faţă cunoscută. Dar nu a văzut-o. 

La ora patru, a sunat clopoţelul eliberând o ceată de fetiţe 
gălăgioase îmbrăcate în cămăşi albe, jachete roşii şi fuste gri în 
carouri, cu ghiozdanele atârnându-le pe umeri. Au coborât 
treptele în fugă şi s-au îndreptat spre mamele lor, ca atrase de 
un magnet. 

Seb s-a uitat atent la fetiţe. Aveau cam cinci ani, dar cum era 
posibil când Sam fusese în Anglia cu mai puţin de şase ani în 
urmă? Şi pe urmă şi-a văzut surioara fugind pe scări. Acelaşi ciuf 
de păr negru, ondulat, aceiaşi ochi căprui, acelaşi zâmbet pe 
care nu era în stare să-l uite. A vrut să fugă ia ea şi s-o ia în 


braţe, dar a rămas îngheţat pe loc. Fetiţa a zâmbit fericită şi a 
fugit spre mama ei. 

Seb s-a uitat la femeia care, când o întâlnise prima oară, îl 
amuţise. A vrut iar să strige, dar n-a făcut-o. A stat doar şi s-a 
uitat când cele două s-au urcat într-o maşină şi, la fel ca 
celelalte mame şi copii, au pornit spre casă! După un moment 
au dispărut. 

Seb a rămas pe loc, ameţit. De ce nu vorbise cu ea? Nu se 
simţise niciodată în viaţa lui mai trist sau mai fericit. Trebuia să 
câştige inimile amândurora pentru că ar sacrifica orice, totul, ca 
să fie cu ele. 

Mulțimea s-a împrăştiat după ce ultimii copii au ajuns la 
mamele lor, iar Seb a rămas singur, strângând încă în mână 
buchetul de trandafiri. A traversat altă stradă şi a intrat pe altă 
uşă sperând să-i spună cineva unde locuiau cele două. 

A mers în lungul unui coridor, pe lângă săli de clasă decorate 
cu desene şi picturi ale copiilor. Chiar înainte să ajungă la o uşă 
pe care scria Dr. Rosemary Wolfe, Directoare, s-a oprit să 
admire portretul pe care îl făcuse un copil mamei ei. Putea să fi 
fost făcut de Jessica cu douăzeci de ani în urmă. Aceleaşi 
trăsături viguroase de pensulă, aceeaşi originalitate. Pictura ei 
era de o categorie superioară celorlalte afişate. Şi-a amintit cum 
mergea pe alt coridor când avea zece ani, experimentând 
aceleaşi emoţii - admiraţie şi dorinţa de a cunoaşte artistul. 

— Vă pot ajuta? s-a auzit o voce severă. 

Seb s-a întors şi a văzut o femeie înaltă, îmbrăcată elegant, 
îndreptându-se spre el. l-a amintit de mătuşa lui, Grace. 

— Admiram picturile, a spus el încet, sperând că accentul lui 
englez exagerat o va ameţi. Cu toate că nu părea genul de 
femeie care poate fi uşor ameţită. 

— lar asta, a zis Seb, arătând spre Mămica mea este 
excepţională. 

— Aşa este, a spus ea: dar Jessica are un talent deosebit... vă 
simţiţi bine? a întrebat ea când obrajii lui Seb s-au albit brusc, 
iar el s-a împleticit înapoi, proptindu-se de perete. 

— Sunt bine, sunt bine, a spus el, revenindu-şi. Aţi spus 
Jessica? 

— Da, Jessica Brewer. Este cea mai mare artistă de la 
Jefferson Elementary pe care am văzut-o de când sunt 


directoare, iar ea nici măcar nu-şi dă seama cât de talentată 
este. 

— La fel ca Jessica. 

— Sunteţi un prieten de familie? 

— Nu, am cunoscut-o pe mama ei când lucra în Anglia. 

— Dacă-mi spuneţi numele, o voi anunţa că... 

— Prefer să nu, doamnă directoare, dar am o rugăminte mai 
deosebită. Privirea severă a reapărut. Aş vrea să cumpăr 
această pictură şi s-o iau cu mine în Anglia ca să-mi amintească 
atât de mamă cât şi de fată. 

— Îmi pare rău, dar nu este de vânzare, a spus dr. Wolfe, 
hotărâtă. Dar sunt sigură că, dacă veţi discuta cu doamna 
Brewer... 

— Nu se poate, a zis Seb, aplecându-şi capul. 

Expresia directoarei s-a îmblânzit şi s-a uitat mai atentă la 
străin. 

— Mai bine plec, altfel pierd trenul, a spus Seb. Ar fi vrut să 
fugă, dar picioarele îi erau atât de nesigure încât de abia se 
putea mişca. Când s-a întors să-şi ia rămas-bun, a văzut că 
directoarea încă se uita fix la el. 

— Sunteţi tatăl lui Jessica. 

Seb a încuviinţat în timp ce plângea fără să se poată opri. Dr. 
Wolfe a venit lângă el, a luat pictura de pe zid şi i-a dat-o 
străinului. 

— Vă rog să nu le spuneţi că am fost pe aici, s-a rugatel.E 
mai bine aşa. 

— Nu voi spune un cuvânt, a zis dr. Wolfe, dându-i mâna. 

Cedric Hardcastle ar fi fost capabil să facă afaceri cu această 
femeie; era cineva care nu avea nevoie să semneze un contract 
ca să se ţină de cuvânt. 

— Mulţumesc, a spus Seb, oferindu-i florile. 

A plecat repede, strângând pictura sub braţ. De îndată ce a 
ajuns afară a mers şi a tot mers. Cât de prost fusese s-o piardă. 
Prost de-a binelea. Ca un cowboy rău într-un film de categoria B, 
care ştia că trebuie să plece din oraş cât mai repede. Doar 
şeriful şi-ar fi dat seama că fusese pe acolo. 

— Union Station, a zis el când s-a urcat în alt taxi. Nu putea să 
se oprească să nu privească fix Mămica mea şi ar fi ratat semnul 
de neon dacă nu s-ar fi uitat o clipă în sus. 

— Stop! a strigat el. Şoferul a tras pe dreapta. 


— Credeam că aţi spus Union Station. Mai sunt zece cvartale 
până acolo. 

— Imi pare rău, m-am răzgândit. A plătit şoferul, a coborât pe 
trotuar şi s-a uitat iar la semn. De data aceasta nu a ezitat să 
intre în clădire şi să se îndrepte spre birou, rugându-se ca 
bănuiala lui să fie corectă. 

— Ce departament doriţi, domnule? a întrebat femeia de 
acolo. 

— Vreau să cumpăr o fotografie de la o nuntă de care sunt 
sigur că s-a ocupat ziarul dumneavoastră. 

— Departamentul fotografic este la etajul al doilea, a zis ea, 
arătând spre o scară, dar mai bine grăbiţi-vă. Vor închide în 
câteva minute. 

Seb a sărit treptele câte trei deodată şi s-a năpustit prin nişte 
uşi batante pe care era scris FOTOGRAFII pe sticla jivrată. Aici, 
un tânăr care se uita la ceas, stătea în spatele ghişeului. Seb nu 
l-a aşteptat să spună ceva. 

— Ziarul vostru s-a ocupat de nunta dintre Brewer şi Sullivan? 

— Nu ştiu, n-am auzit de aşa ceva, dar o să verific. a 

Seb s-a învârtit prin faţa ghişeului, sperând, rugându-se. In 
cele din urmă, tânărul a apărut cu un dosar gros. 

— Se pare că da, a spus el, trântind dosarul pe ghişeu. 

Seb a deschis coperta cartonată şi a văzut o duzină de 
fotografii şi mai multe articole din presă amintind fericita ocazie: 
mirele şi mireasa, Jessica, rudele, domnişoarele de onoare, chiar 
şi un episcop, toţi aflaţi la o nuntă la care el ar fi trebuit să fie 
mirele. 

— Dacă doriţi să alegeţi o fotografie anume, a spus tânărul, 
costă cinci dolari bucata şi le puteţi lua peste vreo două zile. 

— Şi dacă aş vrea să le cumpăr pe toate, cam cât ar costa? 

Tânărul le-a numărat încet. 

— Două sute şi zece dolari, a zis el până la urmă. 

Seb şi-a scos portmoneul, a luat trei sute de dolari şi i-a pus 
pe ghişeu. 

— Aş vrea să iau dosarul chiar acum. 

— Mi-e teamă că nu se poate, domnule. Dar, după cum v-am 
zis, dacă reveniţi peste două zile... 

Seb a mai scos o bancnotă de o sută de dolari şi a văzut 
privirea exasperată de pe fata tânărului. Şi-a dat seama că 
târgul nu era încheiat. Era vorba doar de sumă. 


— Dar nu am voie... a şoptit tânărul. 

Înainte de a-şi termina propoziţia, Seb a mai pus o bancnotă 
de o sută de dolari peste celelalte patru. Tânărul s-a uitat prin 
cameră şi a văzut că majoritatea colegilor lui se pregăteau să 
plece. A luat repede cele cinci bancnote, le-a îndesat în buzunar 
şi i-a zâmbit slab lui Seb. 

Seb a luat dosarul, a ieşit din departamentul fotografic, a 
coborât repede scările şi a ieşit din clădire prin uşile batante. Se 
simţea ca un hoţ de magazine şi a continuat să fugă până cea 
fost sigur că a scăpat. A încetinit, şi-a tras răsuflarea şi a început 
să urmeze semnele până la Union Station, cu pictura sub un 
braţ şi dosarul sub celălalt. A cumpărat un bilet la expresul 
Amway spre New York şi după câteva minute s-a urcat în tren. 

Sebastian nu a deschis dosarul până ce trenul nu a plecat din 
gară. Până ce a ajuns la Penn Station, nu s-a putut opri să nu se 
întrebe dacă, la fel ca domnul Swann, nu va regreta tot restul 
vieţii că nu vorbise cu Sam, pentru că doamna Brewer nu era 
măritată decât de trei luni. 

Harold Guinzburg a pus manuscrisul pe biroul din faţa lui. 
Harry stătea în faţa lui şi-i aştepta verdictul. 

Guinzburg s-a încruntat când secretara a intrat în cameră şi a 
pus două cafele fierbinţi şi un platou cu fursecuri în faţa lor şi n- 
a zis nimic cât era ea în cameră. Se amuza să-l lase pe Harry să 
mai sufere câteva minute de tortură. Când a închis în cele din 
urmă uşa în urma ei, Harry se gândea că o să explodeze. 

Umbra unui zâmbet a apărut pe figura lui Guinzburg. 

— Fără îndoială că te întrebi ce părere am despre ultimul tău 
roman, a zis el, răsucind şi mai mult şurubul. 

Harry l-ar fi strâns cu plăcere de gât pe omul acela afurisit. 

— Să începem prin a-i da inspectorului Warwick un indiciu? 

Şi apoi l-a zăpăcit. 

— O sută şi douăzeci de mii de exemplare. După mine, este 
cel mai bun roman pe care l-ai scris şi sunt mândru că sunt 
editorul tău. 

Harry a fost atât de şocat încât a izbucnit în lacrimi şi, cum 
niciunul n-avea o batistă, au început să râdă. După ce şi-au 
revenit, Guinzburg i-a explicat o vreme de ce îi plăcuse atât de 
mult Warwick şi bomba cu ceas. Harry a uitat repede că-şi 
petrecuse ultimele două zile plimbându-se întruna pe străzile 
din New York, întrebându-se cu groază care va fi reacţia 
editorului. A luat o înghiţitură de cafea, dar aceasta se răcise 
deja. 

— Acum aş dori să-mi îndrept atenţia asupra altui autor, a zis 
Guinzburg, şi anume asupra lui Anatoli Babakov şi a biografiei 
lui losif Stalin. 

Harry a pus ceşcuţa înapoi pe farfurioară. 

— Doamna Babakova mi-a spus că a ascuns cartea soţului ei 
într-un loc în care n-ar putea-o găsi nimeni. Ceva demn de un 
roman cu William Warwick, a adăugat el. Dar, după cum ştii, în 
afară de faptul că mi-a confirmat că este undeva în Uniunea 
Sovietică, tu eşti singura persoană căreia vrea să-i comunice 
locul exact. Harry nu l-a întrerupt. Părerea mea, a continuat 
Guinzburg, este că tu n-ar trebui să te implici, având în vedere 
faptul că sovieticii nu te consideră o comoară naţională. Aşa că, 
dacă afli unde este ascunsă, poate altcineva ar putea să meargă 
s-o recupereze. 


— Dacă nu sunt gata să risc eu, a spus Harry, atunci care este 
rostul tuturor anilor în care m-am luptat să-l eliberez pe 
Babakov? Dar înainte de a decide, dă-mi voie să te întreb ceva. 
Dacă aş fi în stare să pun mâna pe un exemplar din Unchiul Joe, 
câte exemplare va avea prima ediţie? 

— Un milion de exemplare, a zis Guinzburg. 

— Şi tu eşti de părere că eu sunt cel care va risca? 

— Nu uita că romanul Svetlanei Stalin, Dovăzeci de scrisori 
către un prieten, a fost pe lista de bestselleruri mai mult de un 
an şi, spre deosebire de Babakov, ea n-a fost niciodată la 
Kremlin în timpul domniei tatălui ei. Guinzburg a deschis un 
sertar al biroului şi a scos un cec de 100.000 $ pe numele 
doamnei Elena Babakova. | l-a dat lui Harry. Dacă vei găsi într- 
adevăr cartea, va trăi în lux tot restul vieţii. 

— Şi dacă nu sau nu este unde spune ea? Vei fi cheltuit o sută 
de mii de dolari degeaba. 

— Este un risc pe care vreau să mi-l asum, a zis Guinzburg. ŞI 
orice editor este un jucător de noroc în sufletul său. lar acum să 
discutăm despre probleme mai agreabile. lubita mea Emma, de 
exemplu şi Sebastian. Ca să nu mai zic nimic de lady Virginia 
Fenwick. De abia aştept să aflu ce pune la cale. 


* 


Dejunul cu editorul său durase prea mult şi Harry de abia a 
ajuns în Penn Station la timp ca să prindă expresul de 
Pennsylvania. În timpul primei părți a drumului către Pittsburgh, 
a revăzut toate întrebările la care Guinzburg dorea răspuns 
înainte de a se despărţi de cei 100.000 $. 

Mai târziu, în timp ce moţăia, Harry şi-a amintit ultima 
conversaţie cu Sebastian. Spera că fiul său o va putea recâștiga 
pe Samantha şi nu numai pentru că-i plăcuse întotdeauna. Era 
de părere că fiul său se maturizase în sfârşit şi că Sam va 
redescoperi bărbatul de care se îndrăgostise. 

Când trenul a ajuns în Union Station, Harry şi-a amintit că mai 
era ceva ce voise să facă întotdeauna dacă va ajunge în 
Pittsburgh. Poate va avea timp să viziteze Carnegie Museum of 
Art, unde Jessica îi spusese odată că se află unele dintre cele 
mai frumoase Cassat din America. 


S-a urcat într-un taxi galben şi i-a cerut şoferului să-l ducă la 
Brunswick Mansions, în partea de nord. Adresa avea un aer de 
clasă de mijloc, dar când au ajuns, după douăzeci de minute, 
Harry a descoperit că în realitate era o mahala dărăpănată. 
Taxiul a dispărut de îndată ce Harry a plătit şoferul. 

Harry s-a urcat pe treptele tocite ale clădirii acoperite cu 
graffiti. Semnul „Defect” atârnat de uşa liftului avea un aer de 
permanenţă. A urcat încet scările până la etajul opt şi s-a dus să 
caute apartamentul 86 care era în partea îndepărtată a blocului. 
Vecinii îl priveau din uşi, bănuitori faţă de omul elegant care era 
cu siguranţă un funcţionar al guvernului. 

Bătăii lui uşoare la uşă i s-a răspuns atât de repede încât 
fusese probabil aşteptat. Harry i-a zâmbit unei doamne în vârstă 
cu ochi trişti şi obosiţi şi cu o faţă plină de riduri. Îşi putea 
imagina cât de dureroasă fusese lunga ei despărţire de soţul 
său pentru că, deşi erau cam de aceeaşi vârstă, ea părea mai 
bătrână cu douăzeci de ani decât el. 

— Bună ziua, domnule Clifton, a spus ea, într-o engleză fără 
accent. Vă rog să intraţi. Şi-a condus oaspetele pe un coridor 
îngust, fără covor, în camera de zi, ornamentată doar cu o 
fotografie a soţului său, atârnată deasupra unul raft de cărţi 
uzate, pe pereţii lipsiţi de orice alt ornament. 

— Vă rog să luaţi loc, a zis ea, făcându-i semn spre unul din 
cele două scaune care erau singurele piese de mobilă din 
cameră. Aţi fost foarte amabil să veniţi un drum atât de lung ca 
să mă vedeţi. Şi trebuie să vă mulţumesc pentru eforturile 
curajoase depuse pentru eliberarea dragului meu Anatoli. V-aţi 
dovedit un aliat neobosit al lui. 

Doamna Babakova vorbea despre soţul ei de parcă acesta ar 
fi întârziat la serviciu şi urma să apară dintr-un moment într- 
altul şi nu ca şi cum acesta era închis pe douăzeci de ani la mai 
mult de zece mii de kilometri depărtare. 

— Cum l-aţi întâlnit prima oară pe Anatoli? a întrebat-o el. 

— Eram amândoi studenţi la Institutul de Limbi Străine din 
Moscova. Eu am ajuns profesoară la o şcoală locală de stat, iar 
Anatoli s-a dus la Kremlin după ce a câştigat medalia Lenin 
pentru că a fost şef de promoţie în acel an. După ce ne-am 
căsătorit, credeam că aveam de toate, că eram probabil 
binecuvântaţi pentru că eram aşa de norocoşi şi, după 
standardele oamenilor din Rusia, chiar eram. Dar toate astea s- 


au schimbat peste noapte când Anatoli a fost ales să traducă 
discursurile preşedintelui, astfel încât acestea să poată fi 
folosite ca propagandă în vest. 

După aceea, interpretul oficial al preşedintelui s-a îmbolnăvit, 
iar Anatoli i-a luat locul. l-au spus că e ceva temporar şi cum ar 
fi vrut să fie adevărat. Dar el dorea să-l impresioneze pe 
conducătorul ţării şi cred că a reuşit pentru că a devenit repede 
interpretul principal al lui Stalin. Aţi fi înţeles de ce, dacă l-aţi fi 
întâlnit. 

— Timp greşit, a zis Harry. Vreţi să spuneţi când îl voi întâlni. 

Ea a zâmbit. 

— Când îl veţi întâlni. Atunci au început problemele lui, a 
continuat ea. S-a apropiat prea mult de Stalin şi, cu toate că era 
doar un aparatcic a fost martorul unor lucruri care l-au făcut să- 
şi dea seama ce monstru era Stalin. Imaginea prezentată 
poporului, a unui om amabil, unchiul preferat al tuturor, nu 
putea să fi fost mai departe de adevăr. Anatoli îmi spunea cele 
mai înfricoşătoare istorisiri când venea de la serviciu, dar n-o 
făcea niciodată în faţa altora, nici măcar a celor mai apropiaţi 
prieteni. Dacă ar fi spus ceva, nu ar fi fost dat afară, ci ar fi 
dispărut pur şi simplu ca multe alte mii de oameni. Da, mii, dacă 
aceştia ridicau măcar o sprânceană în semn de protest. 

Singura lui consolare era scrisul şi ştia că nu va putea publica 
nimic până la moartea lui Stalin şi poate nici după propria lui 
moarte. Dar Anatoli dorea ca lumea să ştie că Stalin era la fel de 
rău ca Hitler. Singura diferenţă fiind că el scăpase basma 
curată. Pe urmă, Stalin a murit. 

Anatoli a devenit neliniştit pentru că voia ca oamenii să afle 
ceea ce ştia el. Ar fi trebuit să aştepte mai mult, dar a găsit un 
editor care-i împărtăşea ideile şi nu a putut rezista. In ziua 
publicării, chiar înainte ca Unchiul Joe să ajungă în librării, toate 
exemplarele au fost distruse. Atât de mare era teama KGB-ului 
că cineva va descoperi adevărul încât chiar şi presele pe care 
cuvintele lui Anatoli au fost tipărite au fost sparte în bucăţi. În 
ziua următoare a fost arestat şi după o săptămână a fost 
judecat şi condamnat la douăzeci de ani de muncă grea în gulag 
pentru că scrisese o carte care nu fusese citită de nimeni. Dacă 
ar fi fost un american care ar fi scris o biografie a lui Roosevelt 
sau Churchill, ar fi apărut la toate emisiunile de talk show, iar 
cartea lui ar fi ajuns bestseller. 


— Dar dumneavoastră aţi reuşit să scăpaţi. 

— Da, Anatoli şi-a dat seama ce urma să se întâmple. La 
câteva săptămâni după publicare m-a trimis la mama, în 
Leningrad şi mi-a dat toate rublele pe care le economisise şi 
manuscrisul cărţii. Am reuşit să trec graniţa în Polonia, dar nu 
înainte de a mitui un paznic cu majoritatea economiilor lui 
Anatoli. Am ajuns în America fără un ban. 

— Şi aţi adus şi cartea cu dumneavoastră? 

— Nu, nu puteam risca. Dacă aş fi fost prinsă şi ar fi fost 
confiscată, întreaga viaţă a lui Anatoli n-ar fi avut niciun rost. 
Am lăsat-o undeva unde n-o vor găsi niciodată. 


* 


Cei trei bărbați care o aşteptau s-au ridicat când lady Virginia 
a intrat în cameră. 

Desmond Mellor stătea în faţa ei îmbrăcat cu un costum maro 
cadrilat, care ar fi fost mai potrivit la o cursă de ogari. La stânga 
se afla maiorul Fisher, îmbrăcat în costumul lui la două rânduri, 
albastru-închis, de firmă; la urma-urmei, acum era membru al 
parlamentului. In faţa lor stătea bărbatul care-i adusese pe cei 
patru împreună. 

— Am strâns această adunare foarte repede, a zis Adrian 
Sloane, pentru că a apărut ceva care ne-ar putea deranja planul 
nostru pe termen lung. Nu l-a întrerupt nimeni. Vinerea trecută, 
după-masă, chiar înainte ca Sebastian Clifton să plece la New 
York pe Buckingham, a mai cumpărat douăzeci şi cinci de mii de 
acţiuni ale băncii, ajungând per total la mai mult de cinci la sută. 
După cum v-am avertizat acum câtva timp, oricine are mai mult 
de şase la sută din stocul de acţiuni are dreptul automat la un 
loc în consiliul băncii şi dacă s-ar întâmpla asta, nu va mai dura 
mult până ca el să descopere ce am pus noi la cale în ultimele 
şase luni. 

— Cât timp crezi că mai avem? a întrebat lady Virginia. 

— Poate să fie o zi, o lună, un an, cine ştie? a zis Sloane. Tot 
ce ştim sigur este că mai are nevoie doar de un procent ca să 
solicite un loc în consiliu, aşa că putem presupune că mai 
curând decât mai târziu. 


— Cât de aproape suntem de a pune mâna pe acţiunile 
bătrânei doamne? s-a interesat maiorul. Asta ne-ar rezolva toate 
problemele. 

— Am o întâlnire cu fiul ei, Arnold, joia viitoare, a spus Des 
Mellor. Oficial, ca să-i cer sfatul într-o problemă juridică, dar nu-i 
voi spune adevăratul meu scop până ce nu va semna un acord 
de nedivulgare. 

— De ce nu-i faci lui oferta? a întrebat Virginia, întorcându-se 
către Sloane. La urma-urmei, tu eşti preşedintele băncii. 

— El n-ar fi de acord niciodată să facă afaceri cu mine, a zis 
Sloane, nu după ce am făcut-o pe doamna Hardcastle să 
renunţe la drepturile ei la vot în ziua funeraliilor soţului ei. Dar 
cu Desmond nu s-a mai întâlnit până acum. 

— Şi de îndată ce va semna acordul, a zis Mellor, îi voi face o 
ofertă de trei lire şi nouă şilingi pe acţiune pentru stocul mamei 
lui - adică treizeci la sută peste valoarea de piaţă. 

— Dar nu va fi bănuitor? La urma-urmei ştie că eşti unul 
dintre directorii băncii. 

— Aşa este, a spus Sloane, dar ca unic împuternicit al averii 
tatălui său, este responsabilitatea lui să obţină afacerea cea mai 
profitabilă pentru mama sa, iar acum ea trăieşte din dividendele 
pe care le-am ţinut la o valoare minimă în ultimii doi ani. 

— După ce-i voi aminti asta, a zis Mellor, îi voi da lovitura de 
graţie, spunându-i că primul lucru pe care-l voi face va fi să-l 
înlătur pe Adrian de la conducerea băncii. 

— Asta ar trebui să meargă, a comentat maiorul. 

— Dar ce-l va opri să ia legătura cu Clifton şi să-i ceară pur şi 
simplu un preţ mai mare? 

— Asta-i frumuseţea acordului. Nu poate discuta oferta decât 
cu mama lui, doar dacă nu doreşte să fie adus în faţa Consiliului 
avocaţilor. Nu este un risc pe care şi-l va asuma uşor. 

— lar celălalt cumpărător al nostru mai există? a întrebat 
maiorul. 

— Domnul Bishara nu numai că există, a zis Sloane, ci şi-a 
confirmat în scris oferta de cinci lire acţiunea şi a depus două 
milioane de lire pentru a dovedi că este serios. 

— De ce vrea să plătească aşa de mult? a întrebat lady 
Virginia. 

— Pentru că Banca Angliei i-a respins de curând cererea 
pentru o licenţă de comerţ ca bancher în City şi este atât de 


disperat să pună mâna pe o bancă engleză încât nu-i pasă cât 
plăteşte pentru Farthings. 

— Dar Banca Angliei nu va obiecta la această preluare 
evidentă? a întrebat Fisher. 

— Nu dacă menţine acelaşi consiliu doi ani, iar eu rămân doar 
ca preşedinte. Şi de aceea este important ca Clifton să nu afle 
ce punem la cale. 

— Dar dacă Clifton obţine cele şase la sută procente? 

— Îi voi oferi şi lui trei lire şi nouă şilingi pe acţiune, a spus 
Sloane şi am impresia că nu va putea rezista tentaţiei. 

— Nu sunt atât de sigur, a spus Mellor. Recent, am observat o 
schimbare în atitudinea lui. Pare să lucreze după complet altă 
agendă. 

— Atunci va trebui să-i rescriu agenda de lucru. 


* 


— Cartea este acolo unde trebuie să fie, a spus doamna 
Babakova. 

— Într-o librărie? a încercat Harry. 

Doamna Babakova a zâmbit. 

— Nu într-o librărie obişnuită. 

— Dacă ați vrea să păstraţi acest secret, aş înţelege, mai ales 
dacă descoperirea ei poate aduce o pedeapsă şi mai mare pe 
capul soţului dumneavoastră. 

— Ce pedeapsă mai mare ar putea fi? Ultimele cuvinte pe 
care mi le-a spus când mi-a dat cartea au fost: „Mi-am riscat 
viaţa pentru asta şi aş muri fericit dacă aş şti că a fost publicată 
astfel încât lumea şi mai ales poporul rus, să afle în sfârşit 
adevărul.” Deci mai am un singur scop în viaţă, domnule Clifton 
şi anume să văd cartea lui Anatoli publicată, oricare ar fi 
consecinţele. In caz contrar, toate sacrificiile pe care le-a făcut 
vor fi fost zadarnice. l-a strâns mâna. O veţi găsi într-un 
anticariat specializat în traduceri la colţul dintre Nevski Prospekt 
şi strada Bolşaia Morskaya în Leningrad, a zis ea, continuând să 
strângă mâna lui Harry ca o văduvă singură care se agaţă de 
unicul ei fiu. Este pe raftul de sus din colţul cel mai îndepărtat, 
între Război şi pace în spaniolă şi Tess d'Ubervi/les în franceză. 
Dar nu căutaţi Unchiul Joe, pentru că am ascuns coperta sub 


Povestea celor două oraşe tradusă în portugheză. Nu cred că 
prea mulţi portughezi vizitează magazinul acela. 

Harry a zâmbit. 

— Şi dacă este încă acolo şi reuşesc s-o aduc înapoi, sunteţi 
mulţumită dacă domnul Guinzburg o va publica? 

— Anatoli ar fi mândru să... s-a oprit, a zâmbit şi a spus, 
Anatoli va fi mândru să fie publicat de acelaşi editor ca Harry 
Clifton. 

Harry a scos plicul din buzunarul interior al hainei şi i l-a dat. 
Ea l-a deschis încet şi a scos cecul. Harry a urmărit să-i vadă 
reacţia, dar ea a pus cecul înapoi în plic şi i l-a returnat. 

— Dar sigur că Anatoli ar fi dorit ca dumneavoastră şi... 

— Da, ar fi dorit, a zis ea, liniştită. Dar nu este ceea ce vreau 
eu. Vă puteţi imagina ce dureri suferă în fiecare zi? Deci, până 
ce nu va fi eliberat, nu îmi pasă de niciun fel de confort. Pe 
măsură ce se întuneca, Harry s-a lămurit că în casă nu era 
lumină. Ea era hotărâtă să împărtăşească viaţa soţului ei din 
închisoare. Dădea dovadă de o asemenea demnitate, încât 
Harry s-a simţit stânjenit. În cele din urmă, doamna Babakova s- 
a ridicat. 

— V-am reţinut mult prea mult, domnule Clifton. Am să 
înţeleg dacă nu vă veţi întoarce în Rusia pentru că aveţi prea 
multe de pierdut. Şi dacă nu vă veţi întoarce, vă rog un singur 
lucru: nu spuneţi nimic până nu găsesc pe cineva doritor să-şi 
asume sarcina. 

— Doamnă Babakova, a spus Harry, în cazul în care cartea 
mai este acolo, o voi găsi. O voi aduce înapoi şi va fi publicată. 

Ea l-a îmbrăţişat şi i-a spus: 

— Voi înţelege, desigur, dacă vă veţi răzgândi. 

Harry se simţea atât trist, cât şi încântat în timp ce cobora 
cele opt etaje spre trotuarul acum pustiu. Mai trebuia să meargă 
câteva cvartale înainte de a putea chema un taxi, aşa că n-a 
observat bărbatul care-l urmărea, intrând şi ieşind din umbre şi 
fotografiindu-l din când în când. 

— La naiba, a murmurat Harry când trenul a plecat din Union 
Station şi şi-a început drumul înapoi spre New York. Fusese atât 
de preocupat de întâlnirea cu doamna Babakova încât uitase să 
viziteze Carnegie. Jessica l-ar certa. Timp greşit. Jessica l-ar fi 
certat. 

— Aş vrea să deschid această întrunire, a spus Adrian Sloane, 
felicitându-l din inimă pe maiorul Fisher pentru că a fost ales ca 
membru în parlament. 

— Aşa e, aşa e, a spus Desmond Mellor, bătându-l pe noul 
membru în parlament pe spate. 

— Vă mulţumesc, a spus Fisher. Şi pot spune că a fost un 
bonus special faptul că l-am învins pe Giles Barrington. 

— Şi dacă e după mine, a spus Sloane, nu va fi singurul 
Barrington care va suferi o înfrângere. Dar mai întâi îl voi ruga 
pe Desmond să ne spună cum a mers întâlnirea lui cu Arnold 
Hardcastle. 

— La început nu prea bine, pentru că nu era interesat deloc 
să vândă acțiunile mamei lui, chiar la preţul umflat de trei lire şi 
nouă şilingi. Dar apoi, când i-am spus că prima mea măsură ca 
acţionar majoritar va fi să-l concediez pe Adrian Sloane şi să-l 
scot din consiliu, atitudinea lui s-a schimbat. 

— A muşcat momeala? a spus Fisher. 

— Sigur că da, a răspuns Sloane. Mă urăşte la fel de mult cum 
o urâţi voi pe Emma Clifton şi pe Giles Barrington şi poate chiar 
mai mult. 

— Asta nu e posibil, a comentat lady Virginia. 

— Dar capcana, a continuat Mellor, s-a închis când i-am spus 
pe cine vreau să numesc ca preşedinte la Farthings în locul lui 
Adrian. Mellor n-a rezistat să facă o pauză atât de lungă cât i-ar 
fi plăcut şi a spus: pe Ross Buchanan. 

— Dar e suficient un singur telefon la Buchanan şi va şti... 

— Aţi uitat, domnule maior, că Hardcastle a semnat un acord 
de confidenţialitate, aşa că nu va telefona nimănui. Şi mi-ar 
plăcea să-l văd figura când va afla că vom schimba numele 
acestei bănci din Farthings în Sloane's. 

— S-ar putea răzgândi dacă cineva îi va face o ofertă mai 
bună pentru acţiuni? a întrebat lady Virginia. 

— E prea târziu, a spus Mellor. A semnat deja certificatele de 
transfer, aşa că, atâta timp cât îi voi plăti în douăzeci şi una de 
zile, stocul este al meu. 

— Şi vei rămâne fără bani doar pentru un scurt timp, a zis 
Sloane, înainte ca Hakim Bashara să cumpere acţiunile şi să 
câştigi un profit frumuşel. 


— Dar în cazul în care Bashara nu plăteşte, vom fi toţi săraci, 
le-a reamintit Virginia. 

— A sunat de două ori pe zi cerând veşti despre ce se mai 
petrece. A amânat chiar şi o vizită la Beirut unde trebuia să se 
întâlnească cu preşedintele libanez. De fapt mă gândesc să 
cresc preţul de la cinci lire la şase, dar abia în ultimul moment. 

— Nu e riscant? a întrebat Fisher. 

— Credeţi-mă, e aşa de disperat să pună mâna pe Farthings, 
încât va fi de acord cu aproape orice. Deci să trecem la a doua 
parte a planului, care vă implică pe dumneavoastră şi pe lady 
Virginia şi la momentul procesului, care este crucial 

— Emma Clifton va fi îngropată în citaţii săptămâna viitoare şi 
avocaţii mei presupun că procesul va începe cândva, în 
noiembrie. 

— Este cât se poate de bine, a spus Mellor, verificându-şi 
agenda, pentru că următoarea întrunire a consiliului 
Barrington's este peste trei săptămâni şi insist ca doamna 
Clifton să demisioneze din funcţia de preşedinte, pentru binele 
companiei, cel puţin până la terminarea procesului. 

— Şi se ştie cine-i va lua locul în acest timp, a zis Sloane. 

— De îndată ce voi sta în scaunul preşedintelui, a spus Mellor, 
voi considera că este datoria mea fiduciară să le comunic 
acţionarilor ce s-a întâmplat în realitate în prima noapte a 
călătoriei navei Buckingham. 

— Dar asta a fost învăluită în mister până acum, a zis Fisher, 
părând nelalocul lui. 

— Nu va mai fi aşa pentru mult timp. Când m-am alăturat 
prima oară consiliului Barrington's, Jim Knowles mi-a dat de 
înţeles că nu a mers totul bine în acea călătorie, dar oricât am 
insistat, n-a vrut să spună mai mult. Desigur că am verificat 
minuta întrunirii consiliului care s-a ţinut pe vas mai târziu în 
acea dimineaţă, dar tot ce am găsit au fost scuzele căpitanului 
pentru o explozie care a avut loc mai devreme la exerciţiile 
Marinei Militare, care susţinea că a desfăşurat antrenamente de 
noapte în Atlanticul de Nord. Dar dintr-o singură privire în 
documentele Amiralității se descoperă repede că Marina Militară 
era ancorată atunci în Gibraltar. 

— Deci ce s-a întâmplat? a întrebat Fisher. Pentru că şi eu am 
încercat să aflu adevărul de la Knowles şi chiar după ce a băut 
ceva a rămas cu buzele cusute. 


— Singurul lucru pe l-am aflat, a spus Mellor, a fost că ceilalţi 
membri ai consiliului au semnat un acord de confidenţialitate a 
întrunirii consiliului. Am crezut că nu mai pot afla nimic până la 
consiliul de luna trecută când doamna Clifton a luat o decizie 
pripită fără să-şi dea seama de implicaţii. 

Nimeni n-a pus întrebarea esenţială. 

— Căpitanul navei Buckingham a raportat consiliului că la 
ultima călătorie, al treilea ofiţer, un domn Jessel, a fost găsit 
beat în timp ce era de serviciu pe punte şi a fost trimis în cuşeta 
sa pentru tot restul voiajului. Amiralul Summers a cerut ca Jessel 
să fie concediat imediat fără plată anticipată şi fără referinţe. Eu 
l-am susţinut pentru că, la fel ca alţi membri ai consiliului, 
amiralul uitase că Jessel era semnalizator secund în prima 
noapte din prima călătorie şi fusese martor la tot ce se 
întâmplase. 

Fisher şi-a şters fruntea cu o batistă. 

— Nu mi-a fost greu, a continuat Mellor, să-l urmăresc pe 
Jessel, care nu este numai şomer, ci este şi dator cu chiria pe 
trei luni, să-l duc la o cârciumă locală şi n-a durat mult până am 
aflat că era încă supărat pentru că fusese concediat. Mi-a spus 
în continuare că ştia lucruri care ar putea distruge compania. 
După câteva pahare de rom a început să-mi explice care erau 
acelea, presupunând că am fost trimis să văd dacă-şi ţinea gura 
închisă, ceea ce l-a făcut să-mi spună şi mai multe. Mi-a povestit 
că i-a văzut pe Harry Clifton şi Giles Barrington cărând un vas 
mare cu flori dintr-una din cabinele de la clasa întâi pe puntea 
superioară. Au reuşit să-l arunce peste bord cu câteva momente 
înainte de a exploda. In dimineaţa următoare, trei irlandezi au 
fost arestaţi, iar căpitanul le-a oferit scuze pasagerilor, 
spunându-le povestea cu Marina Militară, deşi în realitate 
fuseseră la doar câteva secunde de un dezastru major care ar fi 
putut omori cine ştie câţi oameni şi ar fi distrus compania fără 
să lase vreo urmă. 

— Dar de ce nu a anunţat IRA ce s-a întâmplat în realitate? a 
întrebat Fisher, nervos. 

— Jessel mi-a spus că cei trei irlandezi arestaţi în acea 
dimineaţă au fost duşi înapoi la Belfast pe o navă a Marinei 
Regale pentru a fi băgaţi la închisoare sub alte acuzaţii. Au fost 
eliberaţi de curând şi una dintre condiţiile eliberării condiţionate 
a fost că, dacă vor spune ceva despre Buckingham, vor ajunge 


în carceră în aceeaşi zi. Şi, hai s-o spunem p-a dreaptă, IRA nu 
se laudă cu eşecurile. 

— Dar dacă IRA nu poate confirma evenimentele şi singurul 
tău martor este un beţivan concediat, de ce s-ar interesa cineva 
de toate astea după şase ani? a întrebat Fisher. Şi cât de des, a 
continuat el, am avut editoriale pretinzând că IRA planifica să 
bombardeze Buckingham Palace, Banca Angliei sau Camera 
Comunelor? 

— Sunt de acord, domnule maior, a spus Mellor, dar presa 
poate lua o altă atitudine când eu, ca nou preşedinte la 
Barrington's, voi decide să divulg raportul la câteva săptămâni 
înainte de lansarea vasului Balmoral şi de anunţarea primei sale 
călătorii. 

— Dar preţul acţiunilor va scădea peste noapte. 

— lar noi le vom culege pe toate pe aproape nimic cu profitul 
pe care-l vom face prin înţelegerea cu banca. Cu un alt consiliu 
şi o schimbare a numelui, compania îşi va reveni repede la 
statutul iniţial. 

— O schimbare de nume? s-a interesat lady Virginia. 

Desmond a surâs. 

— Mellor Shipping; Adrian capătă banca şi eu voi avea o nouă 
linie maritimă. 

— Şi eu ce primesc? a zis Virginia. 

— Exact ce-ai vrut întotdeauna, Virginia, plăcerea de a 
îngenunchea în sfârşit familia Barrington. Şi mai ai încă un rol 
vital. Altă informaţie pe care am reuşit s-o obţin la ultima 
întrunire a consiliului a fost că Harry şi Emma Clifton vor vizita 
New Yorkul luna viitoare ceea ce, ca preşedinte, ea o face în 
fiecare an. Acesta va fi momentul perfect să-ţi anunţi prietenii 
din presă că se pot aştepta la un proces. Este important să-ţi 
pregăteşti povestea în timp ce ea este prin mijlocul Atlanticului. 
Aşa că, atunci când doamna Clifton se va întoarce, va fi nevoită 
să se apere pe două fronturi: acţionarii vor dori să ştie motivul 
pentru care ea, ca preşedinte al unei companii publice, nu i-a 
anunţat ce s-a petrecut cu adevărat în acea noapte şi, în acelaşi 
timp, va avea de-a face cu procesul de defăimare intentat de 
Virginia. Presupun că nu va mai dura mult până ce nu-şi va 
întâlni tatăl într-o notă de subsol a istoriei. 

— E o problemă, a zis Virginia. Avocaţii mei îmi dau doar 
cincizeci la sută şanse să câştig procesul. 


— Până ce va începe procesul, a zis Sloane, Emma Clifton îşi 
va fi pierdut orice credibilitate rămasă. Juriul va fi de partea ta 
din momentul în care te vei urca în boxa martorilor. 

— Dar dacă nu câştig, voi rămâne cu o notă de plată groasă, a 
insistat Virginia. 

— După ce doamna Clifton îşi dă demisia din funcţia de 
preşedinte la Barrington's, chiar nu văd cum ai putea pierde 
cazul. Dar în această eventualitate improbabilă, banca îţi va 
acoperi cu plăcere costurile de judecată. Câţiva bănuţi aruncaţi 
pentru planul cel mare. 

— Asta nu rezolvă problema lui Sebastian Clifton şi a celor 
şase la sută de procente ale sale, a intervenit Fisher. Pentru că, 
dacă ajunge în consiliu, va afla tot ce am... _ 

— M-am ocupat şi de asta, a spus Sloane. Il voi suna pe 
Clifton şi îi voi propune o întrevedere. 

— Poate va refuza să te vadă. 

— Nu va putea să reziste dacă-i ofer cinci lire pe acţiune 
pentru stocul lui, dându-i un profit de sută la sută. Din câte îmi 
amintesc despre acest băiat, uită alte angajamente dacă poate 
să scoată un ban. 

— Dar dacă-ţi va refuza totuşi oferta? a zis Fisher. 

— Atunci trecem la planul B, a spus Sloane. Nu-mi pasă pe 
care-l folosim. 


— După cum v-am explicat când ne-am întâlnit prima oară, 
lady Virginia, şansele de a câştiga acest caz sunt cam cincizeci 
la sută, aşa că ar fi mai bine să renunţăm la proces. 

— Vă mulţumesc pentru sfat, sir Edward, dar este un risc pe 
care sunt gata să mi-l asum. 

— Aşa să fie, a zis consilierul ei. Dar am simţit necesar să-mi 
exprim părerea pentru ca să nu existe neînţelegeri mai târziu. 

— V-aţi exprimat poziţia cât se poate de clar, sir Edward. 

— Atunci să începem prin a analiza faptele cât de obiectiv 
putem. Aţi vândut şi aţi răscumpărat sau nu mai multe acţiuni 
Barrington's cu singurul scop de a cauza prejudicii companiei? 

— De ce aş fi vrut să prejudiciez compania? 

— De ce, într-adevăr. Ar trebui să menţionez în acest punct că 
va fi responsabilitatea celeilalte părţi să dovedească că aţi 


făcut-o şi nu a noastră că n-aţi făcut-o. Cu toate acestea, de trei 
ori, atunci când compania a trebuit să anunţe veşti proaste, aţi 
vândut acţiunile la preţ mare şi, după zece zile, când preţul 
scăzuse, aţi revenit pe piaţă şi le-aţi răscumpărat. Este aceasta 
o evaluare corectă? 

— Da. Dar am făcut aşa ceva doar la sfatul maiorului Fisher. 

— Cred că ar trebui să vă abţineţi să-l menţionaţi pe maiorul 
Fisher când vă aflaţi în boxa martorilor. 

— Dar este membru în parlament. 

— Poate acesta este timpul să vă reamintesc, lady Virginia, că 
în opinia majorităţii juraţilor, avocaţii, agenţii imobiliari şi 
membrii parlamentului se află în urma celor care strâng 
impozite... 

— Dar de ce n-ar trebui s-o spun dacă este adevărat? 

— Pentru că maiorul Fisher era director la Barrington's când 
aţi vândut şi răscumpărat acţiunile şi, cum era reprezentantul 
dumneavoastră în consiliu, juraţii nu vor avea nicio îndoială de 
unde aţi obţinut informaţiile. Ţinând seama de asta, vă sfătuiesc 
să nu-l chemaţi în boxă pe maiorul Fisher, cu toate că ar fi bine 
să-l atenţionaţi că s-ar putea să-l cheme cealaltă parte. Dacă aş 
fi în locul lor, eu i-aş trimite o citaţie. 

Virginia a părut speriată pentru prima oară. 

— Apoi, mai târziu, a continuat sir Edward, aţi cumpărat o 
mare parte din acţiunile Barrington's, pentru a vă asigura un loc 
în consiliu atunci când compania alegea un alt preşedinte. 

— Da. Alegerea mea a fost ca maiorul Fisher să fie 
preşedintele consiliului. 

— Mai trebuie să vă atenţionez să nu spuneţi şi asta în boxa 
martorilor. 

— Dar de ce? Credeam că maiorul Fisher ar fi fost mai bun. 

— Posibil, dar un juriu format din doisprezece cetăţeni 
obişnuiţi aleşi aleatoriu ar putea crede că urmăreaţi o vendetă 
împotriva doamnei Clifton, ceea ce ar sugera că scopul 
dumneavoastră iniţial în cumpărarea şi vinderea acţiunilor a fost 
într-adevăr producerea de daune ei şi companiei. 

— Am cerut doar ca persoana cea mai bine calificată să 
ajungă preşedinte. Nu cred nici acum că o femeie ar fi potrivită 
pentru această sarcină. 


— Lady Virginia, încercaţi să vă amintiţi că e posibil ca 
jumătate din juriu să fie format din femei şi o astfel de 
observaţie nu vă va atrage simpatia lor. 

— Incepe să semene mai mult cu un concurs de frumuseţe 
decât cu un proces. 

— Dacă gândiţi aşa, lady Virginia, nu greşiţi prea mult. Și 
acum trebuie să presupunem că cealaltă parte îl va chema pe 
fostul dumneavoastră soţ, sir Giles Barrington, ca martor. 

— De ce? Nu a fost implicat în asta deloc. 

— Cu excepţia faptului că toate aceste tranzacţii au avut loc 
după divorţ şi noul preşedinte solicitat de dumneavoastră s-a 
întâmplat să fie bărbatul care a candidat împotriva lui de două 
ori la alegerile generale, ceea ce juriul ar considera că este o 
coincidenţă cam trasă de păr. 

— Şi chiar dacă l-ar chema pe Giles, cum ar putea el să-i 
ajute? Este un fost soţ şi un fost membru al parlamentului şi un 
fost ministru. Nu are prea multe lucruri în favoarea lui. 

— Toate acestea s-ar putea să fie adevărate, a spus sir 
Edward, dar am impresia că tot vor impresiona juriul. 

— Pentru care motiv? 

— El are o experienţă mare ca orator în public şi loja din 
parlament antrenează bine pe cineva pentru boxa martorilor. 
Deci nu ne putem permite să-l subestimăm. 

— Dar omul e un ratat, a spus Virginia, incapabilă să-şi mai 
controleze reacţiile. 

— Trebuie să subliniez faptul că orice atac personal împotriva 
celeilalte părţi va fi un serviciu adus lor şi vă va face să vă 
pierdeţi atuurile. Sunteţi partea vătămată, cineva care nu 
înţelege jocurile din City şi care nu are habar cum să distrugă o 
companie. 

— Dar asta mă va face să par slabă. 

— Nu, a zis sir Edward hotărât, asta vă va face să păreţi 
vulnerabilă ceea ce va fi în favoarea dumneavoastră când juriul 
va vedea că vă înfruntaţi cu o femeie de afaceri vicleană şi dură. 

— De partea cui sunteţi? 

— Sunt de partea dumneavoastră, lady Virginia, dar este 
responsabilitatea mea să mă asigur că ştiţi cu ce vă înfruntaţi. 
Ţinând seama de toate acestea, trebuie să vă întreb din nou 
dacă sunteţi sigură că vreţi să continuaţi procesul? 


— Da, sigur că da, pentru că mai există o dovadă de care nu 
v-am spus încă, sir Edward şi, de îndată ce va deveni publică, nu 
cred că acest caz va mai ajunge la tribunal. 

— Domnul Sloane v-a căutat când eraţi la masă, a spus 
Rachel. 

— A zis ce voia? a întrebat Seb. 

— Nu, doar că era o problemă personală. 

— Sigur că da. Şi-a dat seama că am aproape şase la sută din 
acţiunile Farthings, aşa că a devenit brusc foarte personal. 

— A sugerat să vă întâlniți în biroul lui mâine, la ora 
unsprezece. Aveţi loc în agendă. 

— Las-o baltă. Dacă vrea să mă vadă, poate naibii să vină 
aici. 

— Voi suna să văd dacă îi convine. 

— Cred că da, pentru că acum eu conduc. Rachel n-a 
comentat şi s-a întors să plece din cameră. Nu eşti convinsă, nu- 
i aşa, Rachel? a zis Seb înainte ca ea să ajungă la uşă. Rachel s- 
a întors, dar înainte de a-şi putea spune părerea, el a întrebat: 
Ce ar fi făcut Cedric? 

— l-ar fi dat lui Sloane impresia că era de acord cu el, astfel 
încât să lase garda jos. 

— Oare? a zis Seb. Atunci spune-i lui Sloane să mă aştepte 
mâine la unsprezece dimineaţa şi explică-i cât de mult aştept 
să-l văd. 

— Nu, asta ar fi o exagerare. Dar nu întârziaţi. 

— De ce nu? 

— l-ar oferi un avantaj. 


Giles nu se grăbea să se întoarcă în Camera Comunelor 
pentru prima oară de când îşi pierduse locul. Polițistul de la 
intrarea St Stephen l-a salutat. 

— Mă bucur să vă văd, domnule. Sper că nu va dura mult 
până ce veţi reveni aici. 

— Mulţumesc, a zis Giles, intrând în clădire, dincolo de 
Westminster Hall şi în lungul coridorului în care publicul aştepta 
cu răbdare, sperând să li se ofere un loc în galeria vizitatorilor 
astfel încât să poată urmări şedinţa din ziua aceea. Giles a 
trecut de ei şi a ajuns în holul central, mergând repede, astfel 
încât să nu fie abordat de foştii colegi care să-i spună cât le 
părea de rău şi să adauge alte platitudini inutile. 


După ce a trecut de alt poliţist a păşit pe covorul verde, gros, 
pe care călcase atâţia ani. S-a uitat la telegraful care-i ţinea la 
curent pe membri cu ce se întâmpla prin lume, dar nu s-a oprit 
să se uite la ultimul editorial. A trecut repede de librăria 
membrilor, nedorind să se întâlnească cu un anumit membru pe 
care nu dorea să-l vadă. A luat-o la stânga şi a ajuns la biroul 
şefului Camerei şi s-a oprit în faţa unui birou în care nu mai 
intrase de mulţi ani. A bătut la uşa şefului opoziţiei şi a intrat 
găsind aşezaţi la birouri aceiaşi doi secretari care lucraseră şi cu 
fostul prim-ministru când el mai era în Downing Street. 

— Mă bucur să vă revăd, sir Giles. Puteţi intra, domnul Wilson 
vă aşteaptă. 

O altă bătaie la altă uşă unde a intrat, văzând figura familiară 
a bărbatului care încerca să-şi aprindă pipa. A renunţat când l-a 
văzut pe Giles. 

— Giles, de abia am aşteptat această zi. Mă bucur să te văd. 

— Şi eu mă bucur să te văd, Harold, a răspuns Giles, fără să 
dea mâna cu colegul său din palatul Westminster, respectând o 
tradiţie seculară. 

— Ce ghinion să pierzi cu doar douăzeci şi unu de voturi, a zis 
Wilson. Nu pot pretinde că-mi place prea mult succesorul tău. 

— Acest loc o să-i vină de hac. Intotdeauna o face. 

— Şi cum te descurci cu melancolia post-electorală? 

— Nu prea bine. Trebuie să admit că-mi lipseşte acest loc. 

— Mi-a părut rău să aud de tine şi de Gwyneth. Sper că veţi 
reuşi să rămâneţi prieteni. 

— Şi eu sper pentru că este din vina mea. Mi-e teama că am 
început să ne îndepărtăm unul de altul de mai mult timp. 

— Locul ăsta nu te ajută, a spus Harold. Cum te descurci să fii 
iar şeful opoziţiei? 

— Ca tine, nu aşa de grozav. Spune-mi, cum este în lumea 
adevărată? 

— Nu prea-mi place şi n-o să spun altceva. Când ai fost în 
politică un sfert de secol, nu prea eşti calificat să mai faci 
altceva. 

— Atunci ar trebui să facem ceva în direcţia asta, a zis Wilson, 
reuşind în cele din urmă să-şi aprindă pipa. Am nevoie de un 
purtător de cuvânt pentru afaceri externe în Camera Lorzilor şi 
cred că tu ai fi cel mai potrivit. 


— Sunt flatat, Harold şi mă gândeam eu că de aia vrei să mă 
vezi. M-am gândit mult şi mă întreb dacă ai putea să-mi 
răspunzi la o întrebare înainte să mă decid. 

— Desigur. 

— Nu cred că Ted Heath e mai bun în guvern decât a fost în 
opoziţie. Votanţii îl consideră un necioplit, ceea ce explică 
multe. Şi, mai important, sunt convins că avem o şansă 
excelentă să câştigăm alegerile viitoare. 

— După cum ar spune prietenul meu evreu, de pe buzele tale 
direct în urechea Domnului. 

— Şi dacă am dreptate, nu va mai dura mult până ce vei 
reveni la numărul 10. 

— Amin. 

— Şi amândoi ştim că adevărata putere o are Camera 
Comunelor, nu Camera Lorzilor. Cinstit vorbind, aceasta este un 
azil de lux pentru bătrâni, o răsplată acordată de partid pentru 
un serviciu lung şi comportare corectă. 

— Cu posibila excepţie a celor care stau în banca întâi şi 
revizuiesc legislaţia, a sugerat Wilson. 

— Dar am doar cincizeci de ani, Harold şi nu sunt sigur că 
vreau să-mi petrec restul vieţii aşteptând să fiu chemat într-un 
loc şi mai înalt. 

— Te voi pune la lucru şi vei avea un loc în cabinetul fantomă. 

— Nu sunt sigur că e destul, Harold. Aşa că vreau să te întreb, 
dacă voi candida pentru docurile Bristol la alegerile viitoare, 
după cum asociaţia locală mă presează s-o fac, iar tu vei forma 
noul guvern, aş avea vreo şansă să devin ministru de externe? 

Wilson a pufăit din pipă câteva momente, obiceiul lui când 
avea nevoie de timp de gândire. 

— Nu, nu imediat, Giles. N-ar fi corect faţă de Denis, care, 
după cum ştii, urmăreşte postul acum. Dar îţi pot garanta că ţi 
se va oferi un post important în Cabinet şi, dacă te vei descurca 
bine, vei fi printre primii luaţi în considerare dacă postul devine 
vacant. Dar dacă îmi accepti oferta, cel puţin vei reveni în 
parlament. Şi dacă ai dreptate şi vom câştiga alegerile, nu e 
niciun secret că îmi voi căuta un şef pentru Camera Lorzilor. 

— Eu fac parte din Camera Comunelor, Harold şi nu cred că 
sunt gata încă să fiu trecut în rezervă. Deci e un risc pe care 
vreau să mi-l asum. 


— Îți apreciez hotărârea, a spus Wilson. Acum este rândul 
meu să-ţi mulţumesc pentru că sunt sigur că nu ţi-ai asuma 
acest risc decât dacă ai crede că-ţi poţi recâştiga locul şi 
bănuiesc că ai mari şanse să revii la numărul zece. Totuşi, dacă 
te răzgândeşti, te rog să mă anunţi şi atunci, ca bunicul tău, vei 
sta pe băncile roşii ca lord Barrington de la... 

— Docurile Bristol, l-a completat Giles. 


* 


Sebastian a intrat în banca Farthings pentru prima oară de 
când îşi dăduse demisia cu cinci ani înainte. S-a dus la biroul de 
recepţie şi i-a spus funcţionarului de serviciu numele său. 

— Ah, da, domnul Clifton, a spus omul, verificându-şi lista. 
Preşedintele vă aşteaptă. 

Când a spus „preşedintele”, Seb s-a gândit mai întâi la Cedric 
Hardcastle şi nu la uzurpatorul care fusese motivul pentru care- 
şi dăduse demisia. 

— Vreţi vă rog să semnaţi în registrul vizitatorilor? 

Seb şi-a scos un stilou din buzunarul interior al hainei şi i-a 
deşurubat încet capacul, oferindu-şi timp să studieze lista celor 
care-l vizitaseră de curând pe preşedinte. Ochii lui au parcurs 
repede cele două coloane de nume, dintre care majoritatea nu 
însemnau nimic pentru el. Dar două dintre ele ar fi putut avea 
semne de neon alături: Desmond Mellor, despre care Seb ştia că 
fusese numit de curând preşedinte adjunct, aşa că nu a fost 
surprins, dar ce motiv ar fi avut Alex Fisher MP să viziteze 
Farthings? Un lucru era sigur, Sloane nu-i va spune. Alt nume 
care i-a atrase atenţia a fost Hakim Bishara. Era sigur că citise 
ceva de curând despre domnul Bishara în Financial Times, dar 
nu mai ţinea minte ce anume. 

— Preşedintele vă aşteaptă imediat, domnule. Biroul lui este... 

— La etajul de sus, a zis Seb. Mulţumesc. 

Când Seb a coborât din lift la etajul executivilor, s-a îndreptat 
încet înspre biroul care fusese al lui Cedric. Nu a recunoscut pe 
nimeni şi nimeni nu l-a recunoscut, dar ştia prea bine că Sloane 
nu întârziase să scape de toţi vechii locotenenţi ai lui Cedric de 
la Farthings. 

Nu a fost nevoit să bată la uşa lui Sloane pentru că aceasta s- 
a deschis când era la câţiva paşi depărtare. 


— Mă bucur să te văd, Seb, a spus Sloane. A trecut mult timp, 
a mai zis el înainte de a-l invita înăuntru fără să rişte să-i ofere 
mâna. 

Primul lucru care l-a izbit pe Seb când a intrat în biroul 
preşedintelui a fost că nu mai exista niciun semn al lui Cedric. 
Nicio diplomă pentru cei treizeci de ani de conducere a băncii. 
Niciun portret, nicio fotografie, nicio plachetă care să 
amintească generaţiei următoare realizările sale. Sloane nu 
numai că-i luase locul, ci îi şi anulase existenţa, ca a unui 
politician sovietic căzut în dizgrație. 

— la loc, a zis Sloane, de parcă ar fi vorbit cu unul dintre 
tinerii angajaţi ai băncii. 

Seb s-a uitat mai bine la adversarul lui. Se mai îngrăşase de la 
ultima lor întâlnire, dar faptul acesta era mascat de un costum 
la două rânduri, bine croit. Ce nu se schimbase era zâmbetul 
nesincer al bărbatului cu care majoritatea celor din City refuzau 
să facă afaceri. 

Sloane s-a aşezat în fotoliul preşedintelui şi nu şi-a pierdut 
timpul cu banalităţi. 

— Seb, cineva atât de inteligent ca tine şi-ar fi dat seama 
până acum de ce vreau să-l văd. 

— M-am gândit că vrei să-mi oferi un loc în consiliul de la 
Farthings. 

— Nu este chiar la ce mă gândeam. A urmat râsul cel fals care 
însoțea surâsul nesincer. Totuşi, este clar de ceva vreme că ai 
cumpărat acţiuni ale băncii pe piaţa liberă şi acum mai ai nevoie 
doar de încă douăzeci de mii de acţiuni ca să depăşeşti pragul 
care-ţi va oferi automat un loc în consiliu sau să numeşti pe 
cineva care să te reprezinte. 

— Fii sigur că mă voi reprezenta chiar eu. 

— Şi de aceea am vrut să discut cu tine. Nu e niciun secret că 
nu ne-am înţeles prea bine când ai lucrat sub conducerea mea... 

— Şi de aceea mi-am dat demisia. 

— Este, de asemenea, motivul pentru care mi se pare 
nepotrivit ca tu să fii implicat în conducerea de zi cu zi a băncii. 

— Nu mă interesează conducerea de zi cu zi a băncii. 
Presupun că ai un personal capabil să se ocupe de asta. Nu 
aceasta a fost intenţia mea. 

— Şi care a fost intenţia ta? s-a interesat Sloane, care-şi 
ascundea iritarea cu greu. 


— Să mă asigur că această bancă va reveni la standardele 
ridicate de care se bucura sub conducerea predecesorului tău şi 
că acţionarii sunt informaţi despre deciziile care se iau în 
numele lor. Seb s-a hotărât să rostogolească o mică grenadă de 
mână pe masă ca să vadă dacă va exploda când va ajunge în 
partea cealaltă. Pentru că îmi este clar, după ce am citit 
minutele ultimei întruniri a consiliului că nu le spui acţionarilor 
toată povestea. 

— Şi ce vrei să zici cu asta? a întrebat Sloane, puţin prea 
repede. 

— Cred că ştii foarte bine ce. 

— Poate reuşim să facem o afacere. La urma-urmei, 
întotdeauna ai fost un afacerist strălucit. 

De la mânie la amabilitate cu niciun minut pauză între cele 
două. Maurice Swann ar fi putut să-i ofere lui Sloane rolul lui 
Richard III şi acesta ar fi putut juca chiar fără scenariu. 

— La ce fel de afacere te gândeşti? a întrebat Seb. 

— În ultimii cinci ani cred că ai plătit o medie de două lire şi 
zece şilingi pe acţiune. Sunt gata să dublez suma şi să-ţi ofer 
cinci lire pe acţiune, ceea ce sunt sigur că ţi se pare o ofertă 
generoasă. 

Mult prea generoasă, s-a gândit Seb. Trei lire ar fi fost punctul 
de pornire a ofertei şi patru închiderea. Oare de ce voia cu atâta 
ardoare Sloane să-l ţină departe de consiliu? 

— Mai mult decât generoasă, a răspuns Seb. Dar eu tot vreau 
să-mi ocup locul în consiliu. Vezi, pentru mine e ceva personal. 

— Atunci voi fi nevoit să depun o reclamaţie la Banca Angliei 
în care să explic că nu ai niciun interes în susţinerea scopurilor 
pe termen lung ale băncii. 

— Cinstit vorbind, vreau doar să aflu care sunt scopurile pe 
termen lung ale băncii Farthings. Şi de aceea am vizitat Banca 
Angliei săptămâna trecută şi am avut o discuţie lungă cu 
domnul Craig, comisarul-şef. A fost atât de amabil încât să 
verifice statutul băncii şi mi-a confirmat în scris că atâta timp 
cât am un stoc de acţiuni de şase la sută, am dreptul la un loc în 
consiliu. Dar poţi să-l suni. 

Dacă Sloane ar fi fost un dragon, i-ar fi ieşit flăcări pe nări. 

— Şi dacă-ţi ofer zece lire pe acţiune? 

Sloane îşi pierduse evident cumpătul, aşa că Seb s-a decis să 
lanseze a doua grenadă. 


— Atunci voi începe să cred că zvonurile sunt adevărate. 

— Ce zvonuri? a întrebat Sloane. 

Să rişte să mai lanseze o bombă? 

— De ce nu-i întrebi pe Desmond Mellor şi pe Alex Fisher cu 
ce se ocupă pe la spatele dumneavoastră? 

— De unde ştiai... 

Grenada de mână explodase chiar în faţa lui Sloane, dar Seb 
n-a rezistat să nu mai lanseze una. 

— Ai mulţi duşmani în Square Mile, domnule Sloane şi chiar 
unul sau doi în propriul birou. 

— Cred că e timpul să pleci, Clifton. 

— Da, sunt sigur că ai dreptate. Dar de abia aştept să te văd 
pe tine şi pe ceilalţi colegi la următoarea întrunire a consiliului 
băncii. Am foarte multe întrebări pentru ei, mai ales pentru 
domnul Mellor, care pare foarte fericit să joace în ambele 
tabere. 

Sloane nu s-a mişcat, dar roşeaţa din obrajii lui indica limpede 
că o altă grenadă explodase. 

— Mă tem că nu ne vom mai vedea o vreme, Sebastian. 

— De ce nu? a întrebat Seb, întorcându-se. 

— Pentru că la ultima întrunire a consiliului am dat o rezoluţie 
care stabileşte că, în viitor, orice străin doritor să se alăture 
consiliului va trebui să deţină zece la sută din stocul companiei. 

— Nu poţi face asta, a zis Seb, sfidător. 

— Pot şi am făcut-o, a spus Sloane şi sunt sigur că vei fi 
mulţumit să afli că domnul Craig, comisarul-şef al Băncii Angliei, 
ne-a aprobat rezoluţia. Aşa că ne vom vedea peste cinci ani. Dar 
nu-ţi ţine respiraţia, Seb, pentru că, dacă vei obţine zece la sută, 
vom fi obligaţi să dăm altă rezoluţie. 

— Cât timp crezi că vei sta în Rusia? l-a întrebat Giles pe 
Harry când se ridica de la masă şi-şi conducea musafirii în salon 
la cafea. 

— Câteva ore, cel mult până la miezul nopţii. 

— De ce te întorci acolo? Nimeni nu vizitează locul acela a 
doua oară fără un motiv al naibii de bun. 

— Mă duc la cumpărături. 

— Paris, Roma, New York... a zis Giles, dar nimeni nu se duce 
la cumpărături în Rusia, decât localnicii. 

— Doar dacă în Rusia nu există ceva ce nu poţi cumpăra în 
Paris, Roma sau New York? a sugerat Emma, turnându-i fratelui 
ei cafeaua. 

— Ah, ce tont sunt. Ar fi trebuit să-mi amintesc că Harry s-a 
întors din Statele Unite şi Harold Guinzburg nu e singura 
persoană pe care a vizitat-o. Asta e un indiciu pe care 
inspectorul Warwick nu l-ar fi ratat. 

— Ar trebui să amân excursia după ce se termină procesul 
Emmei, a spus Harry, ignorând deducţia lui Giles, dar viza mea 
expiră în două săptămâni şi Ambasada Rusă m-a avertizat că va 
mai dura şase luni până ce voi primi una nouă. 

— Fii atent, a zis Giles. S-ar putea ca ruşii să aibă şi ei un 
inspector Warwick care te-ar putea aştepta. După propria sa 
experienţă în Berlinul de Est, Giles se îndoia că Harry va trece 
de vamă, dar a acceptat faptul că nu avea cum să-şi convingă 
cumnatul odată ce acesta se hotărâse. 

— Voi intra şi voi ieşi înainte ca ei să-şi dea seama, a spus 
Harry, aşa că n-ai de ce să fii stresat. De fapt, sunt mai îngrijorat 
de problemele cu care se confruntă Emma. 

— Care anume? a întrebat Giles, dându-i lui Harry coniacul. 

— Desmond Mellor candidează la funcţia de preşedinte 
adjunct la următoarea întâlnire a consiliului, a zis Emma. 

— Vrei să zici că şarlatanul ăla a găsit doi directori care sunt 
gata să-l propună şi să-l susţină? a zis Giles. 

— Da, vechiul lui prieten, Jim Knowles, asistat de un prieten şi 
mai vechi, Clive Anscott. 

— Dar dacă nu este ales, a comentat Giles, e sigur că toţi cei 
trei vor fi obligaţi să demisioneze? Deci asta s-ar putea dovedi a 
fi o binecuvântare deghizată. 


— N-o să prea fie o binecuvântare dacă este ales, a spus 
Harry. 

— De ce? Ce rele ar putea face Mellor chiar dacă este ales? a 
întrebat Giles. 

— Ar putea sugera să mă retrag până la terminarea 
procesului, a spus Emma, pentru binele companiei. 

— Şi atunci preşedintele adjunct va deveni preşedinte activ. 

— Doar pentru câteva săptămâni, a zis Harry. Te vei întoarce 
la terminarea procesului. 

— Nu-ţi poţi permite să-i oferi lui Mellor atâta libertate, a spus 
Giles. De îndată ce nu vei mai participa la întrunirile consiliului, 
va găsi o metodă de a transforma temporarul în permanent, 
puteţi să mă credeţi. 

— Dar tu ai putea refuza să te retragi, Emma, chiar dacă el 
este preşedinte adjunct, a sugerat Harry. 

— Nu voi prea avea de ales dacă voi fi nevoită să-mi petrec 
aproape o lună în tribunal, apărându-mă. 

— Dar după ce vei câştiga... a zis Giles. 

— Dacă voi câştiga. 

— De abia aştept să intru în boxa martorilor şi să spun juriului 
câteva adevăruri domestice despre Virginia. 

— Nu te vom chema, Giles, a zis Emma, liniştită. 

— Dar ştiu mai multe despre Virginia decât... 

— Exact din cauza asta este îngrijorat avocatul meu pledant. 
După câteva cuvinte bine alese din partea fostului ei soţ, juriului 
ar putea ajunge să-i pară rău pentru ea şi domnul Trelford, 
avocatul meu, spune că sir Edward Makepiece, avocatul ei, nu 
se va teme să ridice subiectul celui de-al doilea divorţ al tău şi al 
cauzei sale. 

— Deci pe cine vei chema? 

— Pe maiorul Alex Fisher MP. 

— Dar el nu va fi martorul apărării? 

— Domnul Trelford crede că nu. Fisher ar putea fi la fel de 
periculos pentru ei cum ai fi tu pentru noi. 

— Atunci poate mă va chema cealaltă parte? a spus Giles, plin 
de speranţă. 

— Să sperăm că nu. 

— Aş plăti bine să-l văd pe Fisher în boxa martorilor, a zis 
Giles, ignorând sarcasmul surorii lui. Aminteşte-i lui Trelford că 
Fisher îşi iese repede din ţâţâni, mai ales dacă nu e tratat cu 


respectul pe care simte că-l merită şi lucrul ăsta era adevărat 
chiar dinainte să ajungă membru în parlament. 

— Acelaşi lucru e valabil şi pentru Virginia, a zis Harry. Nu va 
rezista să nu le amintească tuturor că este fiica unui conte. ŞI 
nu vor fi prea mulţi nobili printre juraţi. 

— Totuşi, a zis Giles, ar fi la fel de nebuneşte să-l subestimăm 
pe sir Edward. Ca să-l citez pe Trollope când a descris un alt 
avocat, este „la fel de strălucit ca un diamant, la fel de tăios şi, 
de asemenea, la fel de dur.” 

— Şi eu s-ar putea să am nevoie de aceleaşi calităţi la 
următoarea întrunire a consiliului de luna viitoare, când voi intra 
în ring cu Mellor. 

— Am impresia că Mellor şi Virginia lucrează împreună, a zis 
Giles. Programarea e prea convenabilă pentru ei. 

— Ca să nu mai vorbim de Fisher, a spus Harry. 

— Te-ai decis dacă-l vei înfrunta la alegerile viitoare? a 
întrebat Emma. 

— Poate e momentul să vă spun că Harold Wilson mi-a oferit 
un loc în Camera Lorzilor. 

— Felicitări! a zis Emma, sărind de pe scaun şi îmbrăţişându-şi 
fratele. În sfârşit, veşti bune. 

— lar eu l-am refuzat. 

— Ce-ai făcut? 

— L-am refuzat. l-am spus că mai vreau să încerc o luptă 
pentru docurile Bristol. 

— Şi încă o luptă cu Fisher, desigur, a zis Harry. 

— Şi acesta e un motiv, a recunoscut Giles. Dar dacă mă bate 
iar, renunţ. 

— Cred că ai înnebunit, a spus Emma. 

— Exact aşa ai spus când ţi-am zis prima oară, acum douăzeci 
şi cinci de ani, că vreau să candidez pentru parlament. 

— Ca socialist, i-a amintit Emma. 

— Dacă te face să te simţi mai bine, a spus Giles, Sebastian e 
de aceeaşi părere cu tine. 

— Asta înseamnă că l-ai văzut de când s-a întors din New 
York? a întrebat Harry. 

— Da, şi înainte să întrebi, n-a spus nimic din momentul în 
care am deschis subiectul. 

— Ce păcat, a zis Harry. O fată remarcabilă. 


— Dar ceea ce pot să vă spun este că atunci când am intrat în 
biroul lui ca să-l iau la prânz, am văzut pe perete, în spatele 
biroului, o pictură făcută de un copil pe care n-am mai văzut-o 
până acum. Se numea Mămica mea şi aş fi putut jura că era de 
mâna lui Jessica. 

— Un portret al meu? a întrebat Emma. 

— Nu, asta e ciudat, a zis Giles. Era un portret al Samanthei. 


* 


— Sloane ţi-a oferit zece lire pe acţiune? a zis Ross Buchanan. 
Dar nu are niciun sens. Acțiunile Farthings se vindeau cu două 
lire şi opt şilingi azi-dimineață. 

— Cred că încerca să afle care este limita mea, a spus Seb. 
Dar de îndată ce şi-a dat seama că nu mă interesează, a aruncat 
prosopul şi s-a enervat. 

— Asta n-ar fi o surpriză. Dar de ce e atât de disperat să pună 
mâna pe cele şase la sută ale tale? 

— Şi unde intervin Mellor şi Fisher? 

— O alianță păcătoasă care nu pune nimic bun la cale, poți să 
fii sigur. 

— Mai era un nume în registrul vizitatorilor care ne-ar putea 
oferi răspunsul. Ai auzit vreodată de cineva numit Hakim 
Bishara? 

— Nu l-am întâlnit, a zis Ross. Dar am ascultat o conferință pe 
care a ţinut-o la London School of Economics şi am fost foarte 
impresionat. Este turc, dar a fost educat în Beirut. A fost primul 
la admitere la Oxford, dar nu i-au oferit un loc. 

— De ce? 

— S-a presupus că a trişat. La urma-urmei, cum ar fi putut un 
băiat, fiul unui negustor de covoare din Turcia şi al unei 
prostituate, să bată crema sistemului şcolar public britanic? Aşa 
că s-a dus la Yale şi, după ce a absolvit, a câştigat o bursă la 
Harvard Business School unde este acum profesor asociat. 

— Deci e profesor? 

— Departe de asta. Bishara practică ceea ce predică. La 
douăzeci şi nouă de ani, a lansat o lovitură îndrăzneață pentru 
preluarea Beirut Commerce and Trading. Aceasta e acum una 
dintre cele mai respectate instituții financiare din Orientul 
Mijlociu. 


— Şi ce caută în Anglia? 

— De un timp încearcă să convingă Banca Angliei să-i acorde 
o licenţă de deschidere a unei sucursale a BC & T în Londra, dar 
până acum l-au tot refuzat. 

— De ce? 

— Banca Angliei nu trebuie să ofere un motiv şi nu uita, 
comitetul ei este format din acelaşi tip de oameni care l-au 
împiedicat pe Bishara să meargă la Oxford. Dar nu e el omul 
care să renunţe aşa uşor. Am citit de curând în Telegraph că 
încearcă acum să ocolească comitetul şi să preia o bancă 
englezească. Şi care bancă ar fi mai coaptă pentru preluare 
decât Farthings? 

— Adevărul mă privea în faţă şi eu nu l-am văzut, a bombănit 
Seb. 

— Când aduni doi şi cu doi, de obicei suma e patru, a spus 
Ross. Dar pentru mine tot nu prea are sens, pentru că Bishara e 
însurat şi fericit, un musulman credincios care şi-a petrecut ani 
de zile clădindu-şi o reputaţie de onestitate şi corectitudine, cam 
ca Cedric. Aşa că de ce ar vrea să facă afaceri cu Sloane, care 
are reputaţia de a fi necinstit, lipsit de scrupule şi mai e şi 
trişor? 

— Există un singur mod de a afla, a zis Seb şi anume să-l 
întâlnesc. Ai vreo idee? 

— Nu, dacă nu eşti un jucător de table de clasă mondială, 
pentru că ăsta e hobby-ul lui. 

— Ştiu ce să fac cu un şase şi un unu la prima mână, dar nu 
mai mult. 

— Ei bine, ori de câte ori este în Londra joacă la Clermont 
Club. Este o parte a „elitei Clermont” - Goldsmith, Aspinall, 
Lucan. Străini ca şi el care nu se adaptează prea bine în 
societatea londoneză. Dar nu juca cu el, Seb, dacă nu vrei să-ţi 
pierzi şi cămaşa de pe spate. Cinstit vorbind, când e vorba de 
Bishara, nu există prea multe lucruri în favoarea ta. 

— Ba da, a zis Seb. Avem ceva în comun. 


* 


— Dacă aş fi un om care pariază, doamnă Clifton, răspunsul la 
întrebarea dumneavoastră ar fi o sumă de bani egală pentru 


fiecare parte, dar ce nu se ştie la niciun proces este cum se vor 
comporta oamenii când ajung în boxa martorilor. 

— Să se comporte? Dar n-ar trebui să fie ei înşişi şi să spună 
adevărul? 

— Da, desigur, a zis domnul Trelford. Totuşi, nu vreau ca 
juraţii să simtă că ar fi membrii unui comitet condus de 
dumneavoastră. 

— Dar asta e ceea ce fac, a spus Emma. 

— Nu şi când sunteţi în boxa martorilor. Vreau ca toţi bărbaţii 
din juriu să se îndrăgostească de dumneavoastră şi, dacă este 
posibil şi judecătorul. 

— Şi femeile? 

— Trebuie să simtă că aţi fost nevoită să luptaţi ca să obţineţi 
uimitorul dumneavoastră succes. 

— Ei, cel puţin asta e adevărat. Credeţi că sir Edward îi va da 
Virginiei acelaşi sfat? 

— Fără îndoială. Va dori s-o prezinte ca pe o domniţă la 
ananghie, pierdută în lumea crudă a comerţului şi finanţelor şi 
oropsită de o femeie tiranică, obişnuită să se facă totul aşa cum 
vrea ea. 

— Posibil, dar asta e cât se poate de departe de adevăr. 

— Cred că va trebui să-i lăsăm pe cei doisprezece juraţi să 
decidă care este adevărul, doamnă Clifton. Dar acum hai să 
analizăm faptele în lumina rece a zilei. Vom folosi ca justificare 
prima parte a răspunsului dumneavoastră la întrebarea lui lady 
Virginia la o întrunire publică cu o audienţă mare, aşa cum este 
înregistrată în minutele companiei. Vom arăta că maiorul Fisher 
era nu numai reprezentantul ales de lady Virginia în bordul 
companiei, ci şi că ceea ce ştia din interior ca director i-a permis 
ei să cumpere şi să vândă acţiunile în avantajul propriu. Lui sir 
Edward i se va părea greu să respingă aceste fapte şi va trece 
peste ele cât va putea de repede şi se va concentra asupra celor 
spuse de dumneavoastră când aţi ieşit din sală: „Dacă aţi 
intenţionat să distrugeţi compania, lady Virginia, atunci aţi eşuat 
lamentabil pentru că aţi fost învinsă de oameni obişnuiţi şi 
decenţi care doresc ca această companie să fie un succes.” 
„Oameni obişnuiţi şi decenţi” va fi problema dumneavoastră 
pentru că aşa se consideră juraţii, iar sir Edward va pretinde nu 
numai că lady Virginia, clienta lui este o persoană obişnuită şi 
decentă, ci şi că motivul pentru care a continuat să cumpere 


acţiuni Barrington's este că avea încredere în companie şi 
ultimul lucru pe care l-ar fi dorit ar fi fost s-o distrugă. 

— Dar de fiecare dată când Virginia şi-a vândut acţiunile a 
obţinut un profit uriaş şi a pus în pericol stabilitatea companiei. 

— Într-adevăr, s-ar putea să fie aşa şi sper că lady Virginia va 
încerca să se prezinte ca o necunoscătoare în afaceri şi va 
încerca să convingă juriul că tot timpul s-a bazat pe expertiza 
consilierului ei profesional, maiorul Alex Fisher. 

— Dar au lucrat împreună ca să distrugă compania. 

— Foarte posibil, dar când ea va fi în boxa martorilor, sir 
Edward îi va pune lui lady Virginia acea întrebare la care aţi 
evitat să răspundeţi. „La cine vă refereaţi, lady Virginia, când aţi 
spus” - domnul Trelford şi-a împins ochelarii în formă de 
semilună în susul nasului şi a verificat cuvintele exacte - „este 
adevărat că unul dintre directorii dumneavoastră şi-a vândut tot 
stocul de acţiuni în weekend încercând să distrugă compania?” 

— Dar Cedric Hardcastle nu încerca să distrugă compania. 
Dimpotrivă, încerca s-o salveze, după cum ar fi explicat chiar el 
dacă ar fi putut sta în boxa martorilor. 

— Vă voi explica asta cât pot de delicat având în vedere 
circumstanţele, doamnă Clifton, dar îmi convine că cealaltă 
parte nu-l poate chema pe domnul Hardcastle în boxa 
martorilor, pentru că, în mod sigur, noi n-am fi făcut-o. 

— Dar de ce nu, când era un om decent şi cinstit? 

— Nu mă îndoiesc. Dar sir Edward va sublinia faptul că 
domnul Hardcastle a făcut exact fapta de care o acuzaţi pe lady 
Virginia. 

— Cu intenţia de a salva compania, nu de a o îngenunchea. 

— Posibil, dar atunci veţi fi pierdut atât disputa, cât şi 
procesul. 

— Tot mi-aş dori să mai trăiască şi astăzi, a zis Emma. 

— Acum aş dori să vă amintiţi modul în care aţi spus acele 
cuvinte, doamnă Clifton, pentru că aşa vreau ca juriul să se 
gândească la dumneavoastră când va da verdictul. 

— Nu prea îmi convine, a recunoscut Emma. 

— Atunci poate ar fi mai bine să renunţaţi la judecată. 

— De ce aş face asta? 

— Pentru a evita un proces intens mediatizat cu toată 
publicitatea aferentă şi pentru a reveni la viaţa dumneavoastră 
obişnuită. 


— Dar asta ar însemna că recunosc că ea are dreptate. 

— Declaraţia dumneavoastră va fi rostită exact aşa - „în febra 
acţiunii, posibil puţin agitată în acel moment şi ne oferim 
scuzele noastre sincere”. 

— Şi implicaţiile financiare? 

— Va trebui să-i plătiţi costurile de judecată, taxele mele şi să 
faceţi o donaţie către o acţiune caritabilă aleasă de ea. 

— Credeţi-mă, a zis Emma, dacă vom merge pe acest drum, 
Virginia îl va considera un semn de slăbiciune şi va fi chiar şi 
mai hotărâtă să continue acţiunea. Ea nu doreşte ca procesul să 
dispară în tăcere, ea vrea să fie răzbunată la tribunal, precum şi 
în presă, preferabil cu editoriale care mă vor umili în fiecare zi. 

— Posibil, dar va fi responsabilitatea lui sir Edward să-l explice 
alternativa: că, în cazul în care pierde, va sfârşi prin a plăti atât 
costurile dumneavoastră de judecată cât şi ale lui şi pot să vă 
asigur că sir Edward Makepiece nu este ieftin. 

— Îi va ignora sfatul. Virginia nu crede că este posibil să 
piardă şi v-o pot dovedi. 

Domnul Trelford s-a lăsat pe spate şi şi-a ascultat cu atenţie 
clienta. După ce a terminat, a crezut pentru prima oară că ar 
putea avea o şansă. 

Sebastian a coborât din maşină şi i-a dat portarului cheile şi o 
bancnotă de un dolar. Pe când urca treptele spre intrarea de la 
Clermont, uşa i-a fost deschisă şi el s-a oprit o clipă. 

— Sunteţi membru, domnule? a întrebat un bărbat îmbrăcat 
elegant care stătea în spatele biroului. 

— Nu, a spus Sebastian, oferindu-i de data aceasta o 
bancnotă de cinci lire omului. 

— Semnaţi aici, domnule, a zis acesta, dându-i un formular. 

Seb a semnat unde se oprise degetul bărbatului şi a primit o 
legitimaţie temporară de membru. 

A urcat apoi scara din marmură, admirând candelabrul 
splendid, picturile în ulei şi carpeta groasă din catifea. Milionarii 
probabil se simțeau ca acasă, s-a gândit el, altfel n-ar fi renunţat 
la banii lor. A intrat în camera de jocuri, dar nu s-a uitat în jur, 
pentru că dorea ca privitorii să creadă că acesta era habitatul lui 
obişnuit. S-a dus la bar şi s-a urcat pe un taburet îmbrăcat în 
piele. 

— Cu ce vă pot servi, domnule? a întrebat barmanul. 

— Campari cu sifon, a zis Seb, pentru că acesta clar nu era un 
club în care se servea bere. 

Când băutura i-a fost pusă în faţă, şi-a scos portmoneul şi a 
pus o liră pe bar. 

— E gratis, domnule. 

Stabilimentele care ofereau gratis băuturi îşi recuperau altfel 
banii, s-a gândit Seb, lăsând bancnota unde era. 

— Mulţumesc, domnule, i-a zis barmanul, în timp ce Seb se 
rotea încet, analizând „celelalte metode de recuperare”. 

Două mese de ruletă se aflau una lângă cealaltă în partea mai 
îndepărtată a camerei şi, din mormanul mare de fise aflate în 
faţa fiecărui jucător şi chipurile lor lipsite de expresie, Seb a 
presupus că erau clienţi obişnuiţi. Oare nu le explicase nimeni 
că plăteau pentru scara din marmură, picturile în ulei şi 
băuturile gratuite? Ochii lui s-au mutat apoi la mesele de 14-21. 
Aici şansele erau ceva mai bune, deoarece dacă puteai număra 
cărţile de pe masă era chiar posibil să baţi casa - dar o singură 
dată, pentru că după aceea, nu ţi se mai permitea intrarea în 
club. Cazinourilor le plac câştigătorii, dar nu cei permanenţi. 


Privirea lui s-a îndreptat spre cei doi bărbaţi care jucau table. 
Unul sorbea dintr-o cană de cafea neagră, celălalt bea coniac. 
Seb s-a întors spre barman. 

— Acela care joacă table nu e cumva Hakim Bishara? 

Barmanul s-a uitat în sus. 

— Da, el este, domnule. 

Seb s-a uitat mai atent la bărbatul scund, dolofan, cu obrajii 
roşii care părea o persoană care mergea regulat la croitor. Era 
chel şi bărbia sa dublă sugera un interes mai mare pentru 
mâncare şi băutură decât pentru exerciţii fizice. O blondă înaltă 
şi subţire stătea lângă el, cu o mână pusă pe umărul lui. Seb a 
bănuit că era atrasă mai puţin de ridurile de pe fruntea lui decât 
de grosimea portofelului din buzunar. N-a fost surprins că omul 
era respins întruna de Banca Angliei. Mai tânărul său adversar 
semăna cu un miel pe punctul de a fi devorat de un piton. 

Seb s-a întors către barman. 

— Cum aş putea să joc cu Bishara? 

— Nu e greu dacă ai o sută de lire de aruncat. 

— Joacă pentru bani? 

— Nu, ca să se amuze. 

— Dar suta de lire? 

— Este taxa pe care trebuie s-o donați asociaţiei sale de 
caritate preferate. 

— Vreun indiciu? 

— Da, domnule, mai bine mi-aţi da mie cincizeci de lire şi aţi 
pleca acasă. 

— Dar dacă-l bat? 

— Atunci vă dau eu cincizeci de lire şi mă duc acasă. Dar vă 
va amuza compania lui în cele câteva minute cât va dura jocul. 
Şi dacă veţi câştiga, el va dona o mie de lire asociaţiei 
dumneavoastră de caritate preferate. Este un adevărat domn. 

In ciuda aparenţelor, s-a gândit Seb, în timp ce comanda o a 
doua băutură. S-a uitat din când în când la masa de table, dara 
mai durat douăzeci de minute până ce barmanul i-a şoptit: 

— E liber acum, domnule, îşi aşteaptă următoarea victimă. 

Seb s-a întors şi l-a văzut pe bărbatul dolofan ridicându-se de 
pe scaun şi plecând cu femeia la braţ. 

— Dar am crezut... S-a uitat mai atent la mielul care devorase 
pitonul. II putea auzi pe Cedric spunându-i: „Ce ai învăţat din 
asta, tinere?” Bishara părea să aibă cam patruzeci de ani, dar 


bronzul şi aspectul său atletic sugera că nu trebuia să-şi 
golească întruna portofelul ca să atragă o tânără frumoasă. 
Avea un păr alb şi ondulat şi ochi negri, pătrunzători. Dacă n-ar 
fi avut bani, ai fi putut bănui că e un actor şomer. 

Seb a coborât de pe taburet şi s-a îndreptat încet către el, 
sperând că părea relaxat şi stăpân pe sine, ceea ce nu era. 

— Bună seara, domnule Bishara, mă întrebam dacă sunteţi 
liber pentru un joc? 

— Nu liber, a spus omul, zâmbindu-i cald lui Seb. De fapt, e 
cam scump. 

— Da, barmanul m-a avertizat despre condițiile 
dumneavoastră. Dar tot vreau să joc. 

— Bun, atunci luaţi loc. Bishara a rostogolit un zar pe tablă. 

Seb a fost dureros de conştient după o jumătate de duzină de 
mişcări că omul era de altă clasă decât el. A durat doar câteva 
minute până ce Bishara a început să-i ia piesele de pe tablă. 

— Spuneţi-mi, domnule... 

— Clifton Sebastian Clifton. 

Bishara a rearanjat tabla. 

— Cum nu sunteţi nici măcar un jucător respectabil de 
cârciumă, cred că aţi avut un motiv întemeiat ca să doriţi să 
pierdeţi o sută de lire. 

— Da, am avut, a zis Seb, scoţându-şi carnetul de cecuri. 
Aveam nevoie de o scuză ca să vă întâlnesc. 

— Şi de ce, dacă pot să întreb? 

— Pentru că avem mai multe lucruri în comun, mai ales unul. 

— Şi acesta nu este clar jocul de table. 

— Adevărat, a zis Seb. Pe ce nume să scriu cecul? 

— Societatea Polio. Nu mi-aţi răspuns la întrebare. 

— Mă gândeam că am putea face schimb de informaţii. 

— Şi ce vă face să credeţi că deţin informaţii care v-ar putea 
interesa? 

— Pentru că v-am văzut numele în registrul vizitatorilor şi m- 
am gândit că aţi dori să ştiţi că deţin şase la sută din Farthings. 

Seb nu şi-a putut da seama de nimic după expresia feţei lui 
Bishara. 

— Cât aţi plătit pentru acţiunile dumneavoastră, domnule 
Clifton? 

— Am cumpărat regulat acţiuni Farthings în ultimii cinci ani şi 
preţul mediu e cam două lire. 


— Atunci s-a dovedit a fi o investiţie rentabilă, domnule 
Clifton. Ar trebui să presupun că doriţi să vindeţi acţiunile? 

— Nu. Domnul Sloane mi-a oferit deja cinci lire pe acţiune şi l- 
am refuzat. 

— Dar aţi fi obţinut un profit frumuşel. 

— Doar pe termen scurt. 

— Şi dacă eu v-aş oferi mai mult? 

— Tot nu m-ar interesa. Vreau un loc în consiliu. 

— De ce? 

— Pentru că am început să lucrez la Farthings ca asistentul 
personal al lui Cedric Hardcastle. După moartea lui mi-am dat 
demisia şi am plecat la Kaufman's. 

— Un nemernic isteţ, Saul Kaufman şi un operator bancar 
inteligent. De ce aţi plecat de la Farthings? 

— Să spunem că a existat o diferenţă de opinie referitoare la 
cine trebuia să participe la funeralii. 

— Deci Sloane n-ar fi fericit dacă veţi intra în consiliu? 

— Dacă asasinarea ar fi legală, aş fi deja mort. 

Bishara şi-a luat carnetul de cecuri şi a întrebat: 

— Care este societatea caritabilă pe care o preferaţi? 

Aceasta era o întrebare pentru care Seb nu era pregătit. 

— Cercetaşii. 

— Da, e credibil, a zis Bishara, zâmbind pe când scria un cec, 
nu pentru o sută, ci pentru o mie de lire. Mi-a făcut plăcere să 
vă întâlnesc, domnule Clifton, a continuat el, dându-i cecul. Am 
presentimentul că ne vom mai întâlni. 

Seb a strâns mâna întinsă şi era gata să plece când Bishara a 
adăugat: 

— Şi care este acel lucru particular pe care-l mai avem în 
comun? 

— Cea mai veche meserie din lume. Doar că în cazul meu, a 
fost bunica, nu mama. 


— Care crede sir Edward că sunt şansele tale de a câştiga 
procesul? a întrebat maiorul în timp ce Virginia îi turna al doilea 
gin tonic. 


— Este sută la sută sigur că nu putem pierde, „caz deschis- 
închis” au fost cuvintele lui şi este convins că juriul va acorda 
daune substanţiale, poate chiar cincizeci de mii. 

— Astea sunt ştiri bune, a zis Fisher. Mă va chema ca martor? 

— Nu, a spus că nu are nevoie de tine, deşi e de părere că te- 
ar putea chema cealaltă parte. Dar este improbabil. 

— Ar putea fi stânjenitor. 

— Nu şi dacă rămâi la ideea simplă că erai consilierul meu 
profesional în ceea ce priveşte stocurile şi acţiunile şi că mie nu- 
mi prea păsa de detalii pentru că aveam încredere în judecata 
ta. 

— Dar dacă aş face asta, cineva ar putea sugera că eu eram 
cel care încercam să distrug compania. 

— Dacă ar fi atât de proşti încât să încerce aşa ceva, sir 
Edward va reaminti juriului că nu tu eşti judecat şi, pentru că 
eşti membru al parlamentului, domnul Trelford se va retrage 
rapid. 

— Şi spui că sir Edward e sigur că nu putem pierde? a întrebat 
Fisher, fără să pară convins. 

— Cât timp vom cânta partitura noastră, zice că vom fi în 
siguranţă. 

— Şi nu crede că este probabil să mă cheme pe mine? 

— AŞ fi surprinsă dacă ar face-o. Dar cred că, a continuat 
Virginia, dacă aşa cum a sugerat sir Edward, voi primi cam 
cincizeci de mii, ar trebui să le împărţim pe din două. Le-am 
cerut avocaţilor mei să scrie un acord în sensul ăsta. 

— Eşti foarte generoasă, Virginia. 

— Nu mai mult decât meriţi, Alex. 

Sebastian stătea în baie când a sunat telefonul. Doar o 
singură persoană ar fi putut să-l sune la patru dimineaţa. Să 
sară din baie şi să fugă în hol, lăsând o dâră de aburi în urma lui 
sau să se spele în continuare pentru că mama lui îl va suna 
desigur peste alte câteva minute? A rămas liniştit unde era. 

Avea dreptate, telefonul a început iar să sune când era la 
mijlocul bărbieritului. De data aceasta s-a dus în hol şi a ridicat 
receptorul. 

— Bună dimineaţa, mamă, a zis el înainte ca ea să poată 
spune ceva. 

— Imi pare rău că te sun aşa devreme, Seb, dar am nevoie de 
sfatul tău. Cum crezi că ar trebui să votez când Desmond Mellor 
va candida ca preşedinte adjunct? 

— Nu m-am răzgândit de când am discutat seara trecută, 
mamă. Dacă votezi împotriva lui Mellor şi el câştigă, asta-ţi va 
submina poziţia. Dacă te abţii şi se ajunge la balotaj, tot ţie îţi 
rămâne votul hotărâtor. Dar dacă votezi în favoarea lui... 

— N-aş face niciodată asta. 

— Atunci ai două alegeri. Eu aş vota împotrivă, astfel încât 
dacă pierde să fie obligat să demisioneze. Apropo, Ross 
Buchanan nu e de acord cu mine. Crede că ar trebui să te abţii 
şi să-ţi laşi loc de mişcare. Dar nu trebuie să-ţi reamintesc ce s-a 
întâmplat când ai făcut ultima oară asta, iar Fisher a candidat la 
preşedinţie. 

— Acum e altceva. Mellor mi-a dat cuvântul că nu va vota 
pentru el însuşi. 

— În scris? 

— Nu, a admis Emma. 

— Nu mă pot baza pe cuvântul omului ăsta. 

— Da, dar dacă eu... 

— Mamă, dacă nu termin bărbieritul n-o să te pot vota nici eu. 

— Da, îmi pare rău. Mă voi gândi la ce-ai spus. Ne vedem la 
întrunirea consiliului. 

Seb a zâmbit când a lăsat receptorul jos. Ce pierdere de timp, 
când ştia deja că ea se hotărâse să se abţină. Şi-a verificat 
ceasul. Suficient timp să mănânce un bol de müsli şi să-şi fiarbă 
un ou. 


— Ce-a zis? a întrebat Harry, dându-i soţiei sale o cană cu 
ceai. 

— A spus că artrebui să votez împotrivă, dar că Ross crede că 
ar trebui să mă abţin. Aşa că am rămas tot unde eram. 

— Dar noaptea trecută mi-ai zis că erai sigură că vei învinge. 

— Cu şase voturi la patru, chiar dacă m-aş abţine. De ce? 

— Pentru că sunt de acord cu Ross. Dacă votezi împotriva lui 
Mellor şi pierzi te va face să-ţi pierzi poziţia. Totuşi, încep să 
cred că ar trebui să-mi amân excursia la Leningrad până ce 
aflăm rezultatele. 

— Dar dacă nu pleci azi, a spus Emma, va trebui să mai 
aştepţi încă şase luni ca să obţii o altă viză. Dacă pleci acum, te 
vei întoarce la timp pentru proces. 

— Dar dacă vei pierde azi... 

— Nu voi pierde, Harry. Şase dintre directori mi-au dat 
cuvântul, aşa că nu avem de ce să ne îngrijorăm. Şi tu i-ai dat 
cuvântul doamnei Babakova, aşa că trebuie să-l respecţi. In 
orice caz, va fi un triumf personal când vei reveni acasă cu un 
exemplar din Unchiul Joe la subraţ. Aşa că începe să 
împachetezi. 


Sebastian îşi punea haina şi se îndrepta către uşă când 
telefonul a sunat a treia oară. S-a uitat la ceas, 7:56 şi s-a gândit 
să-l ignore, dar s-a întors, a înşfăcat receptorul şi a spus: 

— Mamă, n-am timp. 

— Nu sunt mama dumneavoastră, a zis Rachel. Mă gândeam 
că ar fi bine să ştiţi că am primit un telefon chiar după ce aţi 
plecat din birou noaptea trecută şi nu v-aş fi deranjat dacă ea n- 
ar fi zis că era urgent. Am mai sunat de două ori azi-dimineaţă, 
dar telefonul era ocupat. 

— Ea? a spus Seb. 

— O doamnă pe nume dr. Rosemary Wolfe care suna din 
Statele Unite. A zis că ştiţi cine este. 

— Sigur că ştiu. A lăsat un mesaj? 

— Nu, doar un număr, 202 555 0319. Dar nu uitaţi, ei sunt cu 
cinci ore în urma noastră, aşa că este abia trei dimineaţa în 
Washington. 


— Mersi, Rachel. Trebuie să fug sau voi întârzia la întrunirea 
de consiliu de la Barrington's. 


Jim Knowles i s-a alăturat lui Desmond Mellor la micul dejun la 
Avon Gorge Hotel. 

— Va fi pe muchie de cuţit, a zis Knowles aşezându-se în faţa 
lui Mellor, care a tăcut în timp ce o chelneriţă îi turna cafeaua. 
După ultimele mele calcule sunt câte cinci voturi fiecare. 

— Cine s-a răzgândit de ieri? a întrebat Mellor. 

— Carrick. L-am convins de importanţa existenţei unui 
preşedinte adjunct în timp ce doamna Clifton e ocupată cu un 
proces care ar putea dura o lună, poate chiar mai mult. 

— Votul ei este inclus în cele cinci? 

— Nu, pentru că sunt aproape sigur că se va abtine. 

— Eu n-aş face-o, dacă aş fi în locul ei. Şi în cazul în care 
câştigăm primul vot, ce se va întâmpla la al doilea? 

— Al doilea ar trebui să fie mai uşor atâta timp cât insişti că 
nu va fi decât pentru o lună. Chiar şi cei care se abtin ar trebui 
să fie de acord cu asta. 

— O lună ar trebui să fie suficient ca să ne asigurăm că nu va 
mai reveni niciodată. 

— Dar dacă pierde procesul, se va schimba totul, pentru că va 
fi nevoită să demisioneze. Oricum, aş paria că vei ajunge 
preşedinte de azi într-o lună. 

— În care caz, Jim, tu vei fi adjunctul meu. 

— Ai veşti de la Virginia şi de la felul în care va formula cazul? 
a întrebat Knowles. 

— M-a sunat ieri-seară. Se pare că avocatul ei este convins că 
nu va putea pierde. 

— N-am mai auzit un avocat spunând aşa ceva până acum, a 
zis Knowles, mai ales dacă Alex Fisher ar putea fi chemat ca 
martor, pentru că-ţi pot spune din experienţă că nu e bun în 
luptă. 

— Virginia mi-a zis că sir Edward nu-l va chema. 

— Ceea ce dovedeşte că am dreptate. Dar după ce va fi 
câştigat cazul, toate ar trebui să meargă bine. Asta 
presupunând că i-ai plătit lui Arnold Hardcastle acţiunile mamei 
lui. 


— Asta nu. N-am intenţia să-i dau banii până în ultimul 
moment. Nici măcar eu nu-mi pot permite să dau atâţia bani. 

— De ce nu-i ceri lui Sloane să-ţi dea un împrumut pe termen 
scurt ca să-i dai banii? 

— AŞ fi vrut să pot, dar e împotriva legii ca o bancă să ofere 
un împrumut pentru a-şi cumpăra propriile acţiuni. Nu, îmi voi 
recupera toţi banii cu un profit frumos de îndată ce Bishara îşi 
va încheia afacerea cu noi. Dacă Sloane a calculat bine 
momentul, va fi un truc dublu pentru că el va fi şi preşedinte al 
băncii şi noul director de la Barrington's. 

— Asta presupunând că vom câştiga azi, a spus Knowles. 


* 


De îndată ce Sebastian a scăpat de aglomeraţia orei de vârf şi 
a virat pe A40, s-a uitat la ceasul de pe bord. Mai avea două ore 
libere, dar nu mai erau şi alte ambuteiaje. Atunci lumina roşie 
de pe panoul de bord s-a aprins şi indicatorul de benzină a 
început să clipească, ceea ce însemna că ajunsese la ultimul 
galon. Un indicator rutier l-a informat că următoarea benzinărie 
era la 15 km distanţă. Ştia el că mai avusese ceva de făcut 
noaptea trecută. 

A trecut pe banda de margine şi a rămas la patruzeci de km 
pe oră ca să poată profita de fiecare picătură de benzină rămasă 
în rezervor. A început să se roage. Doar zeii nu erau de partea 
lui Mellor? 


— Pe cine suni? a întrebat Harry închizându-şi valiza. 

— Pe Giles. Aş vrea să ştiu dacă e de acord cu Ross sau cu 
Seb. La urma-urmei, este încă cel mai mare acţionar din 
companie. 

Harry s-a întrebat dacă ar trebui să despacheteze. 

— Şi nu-ți uita paltonul, a zis Emma. 

— Biroul lui sir Giles Barrington. 

— Bună dimineaţa, Polly. Sunt Emma Cilifton. Aş putea vorbi 
cu fratele meu? 

— Mi-e teamă că nu, doamnă Clifton. Acum e în străinătate. 

— Undeva exotic, sper? 


— Nu chiar, a zis Polly. Berlinul de Est. 


* 


Seb a început să se relaxeze când a ieşit de pe drum şi a 
intrat în benzinărie. După ce a umplut rezervorul şi-a dat seama 
cât de aproape fusese. A dat o bancnotă de zece lire pentru 
douăsprezece galoane şi a aşteptat restul. 

A revenit pe autostradă la nouă şi treizeci şi şase. Pe primul 
indicator rutier scria Bristol, 30 km, aşa că era sigur că va 
ajunge la timp. 

A trecut pe banda din mijloc, încântat să vadă drumul care se 
întindea liber în faţa lui. S-a gândit la dr. Wolfe şi la ce putea fi 
atât de urgent pentru ca ea să-i dea telefon, la mama lui şi la 
cum va vota, la Desmond Mellor şi la ultimele trucuri la care va 
recurge acesta, apoi din nou la Samantha. Era oare posibil... 

Când a auzit sirena, a presupus că era o ambulanţă şi a trecut 
repede pe banda de margine, dar când s-a uitat în oglinda 
retrovizoare a văzut o maşină de poliţie cu luminile aprinse, 
îndreptându-se spre el. A încetinit, dorind s-o lase să treacă, dar 
aceasta a venit lângă el şi şoferul i-a făcut semn să se oprească 
pe refugiu. Deşi nu-i prea convenea, s-a conformat. 

Maşina de poliţie a tras în faţa lui şi doi poliţişti au coborât şi 
s-au îndreptat încet spre el. Primul ducea o agendă groasă din 
piele, al doilea, ceva care semăna cu o valiză. Seb a coborât 
parbrizul şi le-a zâmbit. 

— Bună dimineaţa, domnilor ofiţeri. 

— Bună dimineaţa, domnule. Vă daţi seama că aţi circulat cu 
o viteză de aproape şaptezeci de km pe oră? 

— Nu, a recunoscut Seb. Imi pare rău. 

— AŞ putea să văd permisul dumneavoastră, domnule? 

Seb a deschis compartimentul de mănuşi, şi-a scos permisul 
şi i l-a dat poliţistului care l-a studiat o vreme înainte de a-i 
spune: 

— Vă rog să fiţi amabil să coborâţi din maşină, domnule. 

Seb a coborât, iar celălalt poliţist şi-a deschis valiza şi a scos o 
pungă ca un balon mare şi galben, ataşată la un tub. 

— Acesta este un alcooltest, domnule şi trebuie să vă întreb 
dacă doriţi să fiţi testat pentru a se vedea dacă aţi depăşit limita 
legală sub influenţa alcoolului. 


— La zece dimineaţa? 

— Aceasta este procedura normală pentru depăşirea limitei 
legale de viteză. Dacă nu doriţi, va trebui să vă cer să mă 
însoţiţi la secţia de poliţie cea mai apropiată. 

— Nu va fi necesar, domnule ofiţer. Doresc să dau testul 
acum. 

A respectat cuvânt cu cuvânt instrucţiunile, conştient că 
băuse doar două pahare de Campari cu sifon noaptea trecută. 
După ce a suflat de două ori în tub - evident că prima oară n-a 
suflat suficient de tare - cei doi ofiţeri s-au uitat la indicatorul 
portocaliu un timp, înainte ca unul dintre ei să spună: 

— Nicio problemă, domnule, sunteţi mult sub limită. 

— Slavă Domnului pentru asta, a zis Seb, urcându-se iar în 
maşină. 

— Doar un moment, domnule, nu am terminat. Mai trebuie să 
completăm nişte formulare. Numele dumneavoastră, vă rog? 

— Dar mă grăbesc, a protestat Seb, regretându-şi cuvintele 
din momentul în care le-a rostit. 

— Am înţeles asta, domnule. 

— Sebastian Clifton. 

— Adresa de acasă? 

Când ofiţerul a terminat în cele din urmă să completeze 
răspunsul la ultima întrebare, i-a dat lui Seb o amendă pentru 
depăşirea vitezei, l-a salutat şi i-a zis: 

— O zi bună, domnule şi vă rog să conduceţi mai atent în 
viitor. 

Sebastian s-a uitat disperat la micul ceas de pe panoul de 
bord, dar acesta arăta ora exactă. Peste patruzeci de minute, 
mama lui va începe întrunirea consiliului şi el nu se putea opri 
să nu-şi amintească că alegerea unui preşedinte adjunct era 
primul reper pe agenda zilei. 


Lady Virginia i-a povestit pe îndelete lui sir Edward ce se 
petrecuse în realitate în prima dimineaţă a primei călătorii a 
navei Buckingham. 

— Fascinant, a zis el. Dar nu ne poate oferi nicio dovadă. 


— De ce nu? Doamna Clifton nu va fi capabilă să nege şi 
atunci va trebui să demisioneze din funcţia de preşedinte al 
firmei Barrington's şi noi n-am mai putea pierde cazul. 

— Poate nu, dar judecătorul va respinge dovada ca 
inadmisibilă. Şi acesta nu este singurul motiv pentru care n-o 
putem folosi. 

— Dar ce ne-ar mai trebui? a întrebat Virginia. 

— Un martor care să nu fie respins pentru că era beat în post 
şi care clar îi poartă pică companiei şi un director dornic să stea 
în boxa martorilor şi să presteze mărturie sub jurământ. 

— Dar acesta este adevărul. 

— Ar putea să fie, dar spuneţi-mi, lady Virginia, aţi citit ultimul 
roman al lui Harry Clifton? 

— Sigur că nu. 

— Atunci fiți mulţumită că eu l-am citit pentru că în 
Inspectorul Warwick şi bomba cu ceas veţi găsi aproape cuvânt 
cu cuvânt povestea pe care mi-aţi spus-o. Şi puteţi fi sigură că 
cel puţin unul sau doi dintre juraţi l-au citit, de asemenea. 

— Dar aceasta nu va întări cazul nostru? 

— Mai curând ne va face de râs în faţa tribunalului. 


* 


Emma s-a uitat încet în jurul mesei. Toţi directorii erau la 
locurile lor, cu excepţia lui Sebastian. Dar niciodată în cei 
unsprezece ani ca preşedinte la Barrington's ea nu întârziase 
începerea unei întruniri. 

Philip Webster, secretarul companiei, a deschis procedurile 
citind minutele întrunirii anterioare. Mult prea repede după 
opinia Emmei. 

— Există probleme apărute din cauza minutelor? a întrebat 
ea, plină de speranță. Nu erau. 

— Deci să continuăm şi să trecem la primul articol, alegerea 
unui preşedinte adjunct. Desmond Mellor a fost propus de Jim 
Knowles şi secundat de Clive Anscott. Înainte de a vă cere să 
votaţi, are cineva întrebări? 

Mellor a dat din cap şi Knowles n-a spus nimic, amândoi fiind 
conştienţi că Sebastian Clifton ar putea apărea în orice moment. 
Emma s-a uitat plină de speranţă la amiral, dar acesta părea că 
adormise. 


— Cred că toţi am avut suficient timp să ne analizăm poziţia, 
a zis Anscott. 

— Sunt de acord, a spus Knowles. Haideţi să votăm. 

— Inainte de asta, a spus Emma, poate domnul Mellor ar dori 
să explice consiliului de ce crede că este omul potrivit pentru a 
fi preşedinte adjunct la Barrington's. 

— Nu cred că este necesar, a zis Mellor, care-şi petrecuse un 
timp considerabil pregătindu-şi discursul pe care nu avea nicio 
intenţie să-l ţină acum. Las dovezile din CV-ul meu să vorbească 
pentru mine. 

Cum Emma nu mai avea alte tactici de întârziere, nu a avut 
ce face decât să ceară secretarului companiei şi înceapă 
strigarea prezenţei. 

Webster s-a ridicat de ia locul lui şi a început să solicite votul 
fiecărui director, începând cu preşedinta. 

— Doamna Clifton. 

— Mă abţin, a spus Emma. 

— Domnul Maynard? 

— Pentru. 

— Domnul Dixon? 

— Împotrivă. 

— Domnul Anscott? 

— Pentru. 

— Domnul Dobbs? 

— Împotrivă. 

Şi el se ţinuse de cuvânt. Emma a început să se uite la uşi. 

— Domnul Carrick? 

— Pentru. 

Emma a părut surprinsă. Ultima oară când discutaseră, 
Carrick o asigurase că nu-l va susţine pe Mellor. Oare cine 
stătuse ultima oară de vorbă cu el? 

— Amiralul Summers. 

— Împotrivă. 

Nu era omul care să-şi părăsească prietenii. 

— Domnul Clifton? 

Webster s-a uitat în jurul mesei şi, mulţumit că Sebastian nu 
era acolo, a scris Absent lângă numele acestuia. 

— Domnul Bingham? 

— Împotrivă. 


Nicio surpriză. Îi displăcea Mellor la fel de mult ca ei. Emma a 
zâmbit. Patru în total. Ca preşedinte nu va ezita să-şi folosească 
votul decisiv pentru a-l opri pe Mellor să devină director adjunct. 

— ŞI, în cele din urmă, domnul Mellor? 

— Pentru, a zis acesta ferm. 

Emma a rămas împietrită un moment. Dar, întorcându-se spre 
Mellor, a reuşit în cele din urmă să-i spună: 

— Chiar ieri mi-aţi spus că vă veţi abţine şi de aceea m-am 
abținut şi eu. Dacă aş fi ştiut că vă veţi schimba aşa părerea... 

— De când am vorbit cu dumneavoastră ieri-seara, a zis 
Mellor, unul sau doi dintre colegii mei mi-au explicat că statutul 
companiei permite unui membru al consiliului să se voteze 
singur când candidează pentru un post. Cu multă neplăcere, le- 
am permis să mă convingă că ar trebui să procedez în 
consecinţă. 

— Dar mi-aţi dat cuvântul. 

— V-am sunat acasă de câteva ori azi-dimineaţă, doamnă 
preşedinte, dar suna întruna ocupat. 

Emma nu l-a putut contrazice. S-a lăsat pe spate în scaun. 

Domnul Webster a verificat iar cu atenţie lista, dar Emma ştia 
deja rezultatul şi consecinţele. 

— Cu cinci la patru, domnul Mellor este ales preşedinte 
adjunct al companiei. 

Unii dintre cei aflaţi la masă au zâmbit şi au spus: 

— Aşa e, aşa e. Ceilalţi au tăcut. 

Seb avusese dreptate. Ar fi trebuit să voteze împotriva lui 
Mellor de la început şi apoi l-ar fi învins cu votul decisiv de 
preşedinte. Dar unde era Seb, al cărui vot ar fi făcut toate astea 
inutile? Cum de o lăsase de izbelişte când avusese cel mai mult 
nevoie de el? Apoi a îngheţat şi a încetat să mai fie preşedinte al 
unei companii publice şi a redevenit mamă. Oare fiul ei fusese 
implicat într-un alt accident cumplit? Emma nu suporta gândul 
de a trece iar prin toate astea. Mai curând prefera să piardă 
votul decât... 

— Articolul doi, a spus secretarul companiei. Alegerea datei 
de lansare a MV Balmoral şi începerea perioadei de rezervare a 
biletelor pentru prima sa călătorie la New York. 

— Înainte de a trece la articolul doi, a zis Mellor, ridicându-se 
pentru a ţine discursul pe care-l pregătise, consider că este de 
datoria mea să amintesc consiliului că doamna Clifton este pe 


cale să apară într-un proces foarte neplăcut care a atras deja 
foarte mult atenţia mediei. Desigur că sperăm cu toţii şi ne 
aşteptăm ca preşedinta noastră să fie capabilă să anuleze 
acuzaţiile foarte serioase ridicate împotriva ei. Totuşi, dacă lady 
Virginia Fenwick va câştiga, este evident că doamna Clifton va 
trebui să-şi reconsidere poziţia. Ţinând seama de asta, ar fi 
prudent pentru ea ca temporar şi subliniez cuvântul temporar, 
să renunţe la poziţia de preşedinte până la terminarea 
procesului. S-a oprit un moment şi s-a uitat la toţi ceilalţi 
directori, înainte de a adăuga: Sper că nu va fi necesar să cer să 
se voteze acest lucru. 

Emma putea simţi că, dacă s-ar vota, consiliul va fi, cu una 
sau două excepţii, de acord cu propunerea noului preşedinte 
adjunct. Şi-a strâns lucrurile şi a ieşit liniştită din încăpere. 

Mellor era gata să se aşeze în locul ei, când amiralul Summers 
s-a ridicat de la locul lui şi l-a fixat cu privirea unui comandant 
de submarin german înainte de a spune: 

— Acesta nu este consiliul căruia m-am alăturat acum 
douăzeci de ani şi nu mai doresc să fac parte din el. 

Când a ieşit din sală, Bob Bingham şi David Dixon i s-au 
alăturat. 

Când uşa s-a închis în urma lor, Mellor s-a întors spre Knowles 
şi a spus: 

— Acesta este un bonus la care nu mă aşteptam. 

— Ce-i spun tatălui tău când va suna să mă întrebe cum s-a 
desfăşurat întrunirea? 

— Adevărul. Nu se aşteaptă la altceva. 

— Dar dacă o fac, se va întoarce direct acasă. 

— De ce? Unde este? 

— La Heathrow, aşteptând să se urce într-un avion către 
Leningrad. 

— Este foarte ciudat din partea lui să plece când... 

— E greşeala mea. l-am spus că n-am cum să pierd votul şi el 
m-a crezut. 

— Şi ai fi făcut-o dacă aş fi ajuns la timp. 

— Adevărat. Poate ar fi fost mai bine să vii aici cu o noapte 
înainte, a spus Emma. 

— Şi dacă m-ai fi ascultat, nu s-ar fi întâmplat nimic. 

Amândoi au tăcut o vreme. 

— Cât de importantă este călătoria lui tata la Leningrad? 

— La fel de importantă cum a fost votul de dimineaţă pentru 
mine. O pregăteşte de săptămâni întregi şi, dacă n-ar fi plecat 
acum, n-ar mai fi avut altă şansă pentru multă vreme, poate 
niciodată. Oricum, va lipsi doar două zile. S-a uitat la fiul ei. 
Poate ar fi mai bine să răspunzi tu când sună. 

— Şi ce să-i spun? a întrebat Seb. Dacă mă întreabă cum a 
mers întrunirea, va trebui să-i spun adevărul, altfel nu va mai 
avea niciodată încredere în mine. A oprit maşina în faţă la Manor 
House. Pe la ce oră a zis că o să sune? 

— Zborul lui e la patru, aşa că presupun că în jur de ora trei 

Seb s-a uitat la ceas. 

— Nu te îngrijora. Mă gândesc eu la ceva până atunci. 


* 


Harry nu avea nevoie să-şi verifice bagajele pentru că-şi 
adusese doar valiza de noapte. Ştia exact ce are de făcut din 
momentul în care va ateriza şi va avea mai mult timp să-şi 
finiseze planul în zborul lung de-a lungul continentului. Dacă s-ar 
fi întâmplat imposibilul şi Emma ar fi pierdut votul, atunci n-ar 
mai fi contat oricum, pentru că ar fi luat următorul tren înapoi 
către Bristol. 


— Acesta este primul apel pentru pasagerii cursei BOAC 726 
spre Leningrad. Vă rugăm să vă îndreptaţi spre poarta numărul 
trei unde se face acum îmbarcarea. 

Harry s-a îndreptat spre cea mai apropiată cabină telefonică, 
strângând în pumn o mână de monede. A format numărul de 
acasă şi a pus suficienţi bani ca să-i permită trei minute de 
conversaţie. 

— Bristol 4313, a zis o voce pe care a recunoscut-o imediat. 

— Salut, Seb. Ce cauţi acasă? 

— O ajut pe mama să sărbătorească. Mă duc acum s-o aduc 
ca să-ţi spună veştile bune chiar ea. 

— Acesta este al doilea apel pentru pasagerii cursei BOAC 
726... 

— Bună, dragă, a zis Emma. Îmi pare atât de bine că ai sunat 
pentru că... Linia s-a întrerupt. 

— Emma, eşti acolo? N-a răspuns nimeni. Emma? a mai 
încercat el, dar tot n-a răspuns nimeni şi nu mai avea suficiente 
monede ca să încerce din nou. 

— Acesta este al treilea şi ultimul apel pentru pasagerii cursei 
BOAC 726 spre Leningrad. 

Harry a pus receptorul în furcă încercând să-şi amintească 
vorbele exacte ale lui Seb: „O ajut pe mama să sărbătorească. 
Mă duc acum s-o aduc ca să-ţi spună veştile bune chiar ea.” 
Când Emma a venit la telefon părea neaşteptat de veselă. 
Probabil câştigase votul, şi-a zis Harry. Totuşi a ezitat un 
moment. 

— Ar dori domnul Harry Clifton să se îndrepte spre poarta 
numărul trei pentru că aceasta este pe punctul de a se închide. 


* 


— Ce sărbătorim? a întrebat Emma. 

— Nu ştiu, a zis Seb, dar cred că până ce se va întoarce tata 
din Rusia, mă voi gândi la ceva. Dar acum trebuie să ne 
concentrăm pe problemele imediate. 

— Nu prea avem ce face până la sfârşitul procesului. 

— Mamă, nu te mai gândi ca o fetiţă de liceu şi gândeşte-te 
ca Mellor şi Knowles. 

— Şi la ce se gândesc ei acum? 


— Că nu ar fi putut merge mai bine nici dacă ar fi plănuit asta. 
Nu numai că au scăpat de tine, ci au scăpat şi de trei dintre cei 
mai de încredere directori în acelaşi timp. 

— Trei oameni de onoare, a zis Emma. 

— Ca Brutus şi uite cum s-a sfârşit atunci. 

— Aş fi vrut să fiu în consiliu când amiralul Summers... 

— lar te-ai îmbrăcat în uniforma de liceu, mamă. Acum ieşi 
din ea şi ascultă-mă cu atenţie. Primul lucru pe care trebuie să-l 
faci este să-i suni pe amiralul Summers, pe Bob Bingham şi pe 
domnul Dixon şi să le spui că în nicio împrejurare n-au voie să-şi 
dea demisia din consiliu. 

— Dar au plecat, Seb. Lui Mellor şi Knowles puţin le pasă. 

— Dar mie îmi pasă pentru că mă interesează cele trei voturi 
pe care le sacrificăm din cauza unui gest stupid. Dacă rămân în 
consiliu, cu votul meu, al tău şi al lui Dobbs, vom avea şase 
voturi la cinci. 

— Dar nu voi putea să stau în scaunul de preşedinte până la 
terminarea procesului. Ai uitat că m-am retras? 

— Nu, nu te-ai retras. Ai părăsit doar întrunirea. Aşa că poţi 
merge iar acolo, pentru că dacă n-o faci, nu vei mai fi preşedinte 
după proces, fie dacă-l câştigi, fie dacă-l pierzi. 

— Eşti un tip şmecher, Sebastian Clifton. 

— Şi atâta timp cât Mellor şi Knowles nu-şi dau seama, mai 
avem o şansă. Dar mai întâi, ai de dat trei telefoane. Pentru că 
poţi să mă crezi, mamă, Mellor şi Knowles vor accepta 
înfrângerea doar în cazul în care câştigăm fiecare vot. 

— Poate tu ar trebui să fii preşedinte, a zis Emma. 

— Toate la timpul lor, mamă. Dar acum vreau să te duci direct 
la telefon să-l suni pe amiralul Summers, deoarece el şi-a scris 
probabil deja scrisoarea de demisie. Să sperăm că nu a pus-o la 


poştă. 
Emma a ridicat receptorul şi a început să răsfoiască prin 
agendă la S. 


— Şi dacă mai ai nevoie de ceva, sunt în bibliotecă pentru un 
apel internaţional, a spus Seb. 


Adrian Sloane stătea în holul de intrare de la banca Farthings 
la unsprezece fără cinci. Nimeni nu-şi amintea până atunci ca un 
preşedinte să fi coborât să-şi întâmpine un oaspete. 

Bentley-ul domnului Bishara a tras în faţa băncii după patru 
minute şi un portar s-a repezit să deschidă portiera din spate a 
maşinii. Când Bishara şi cei doi colegi ai săi au intrat în clădire, 
Sloane a înaintat ca să-i întâmpine. 

— Bună dimineaţa, domnule Bishara, a spus el când îşi 
strângeau mâinile. Bine aţi venit la bancă. 

— Vă mulţumesc, domnule Sloane. Sunt sigur că vi-l amintiţi 
pe domnul Moreland, consilierul meu juridic şi pe domnul Pirie, 
contabilul meu şef. 

— Desigur, a spus Sloane dând mâna cu amândoi. Şi-a condus 
apoi oaspeţii către un lift care aştepta în timp ce personalul a 
izbucnit în aplauze bine repetate pentru a-şi întâmpina noul 
preşedinte. 

Bishara s-a înclinat uşor şi le-a zâmbit celor trei bărbaţi care 
stăteau în spatele biroului de recepţie. 

— Aici mi-am început cariera în bancă, i-a spus el lui Sloane 
când intra în lift. 

— Şi acum sunteţi pe punctul de a deveni proprietarul uneia 
dintre cele mai respectate instituţii financiare din City. 

— O zi pe care o aşteptam de mulţi ani, a recunoscut Bishara. 
Această declaraţie l-a făcut pe Sloane şi mai încrezător în faptul 
că putea continua cu planul său modificat. 

— Când vom ajunge la etajul executiv, vom merge direct în 
sala de şedinţe unde sunt documentele de ofertă pregătite şi 
aşteaptă semnătura dumneavoastră. 

— Mulţumesc, a spus Bishara, ieşind în coridor. Când a intrat 
în sala de şedinţe, cei opt directori ai băncii s-au ridicat toţi 
odată şi l-au aşteptat să ia loc în capul mesei înainte de a se 
aşeza şi ei. Un valet l-a servit pe Bishara cu o ceaşcă din 
cafeaua sa preferată, neagră şi foarte fierbinte şi două fursecuri 
McVitie's, care erau, de asemenea, preferatele lui. Nimic nu 
fusese lăsat la voia întâmplării. 

Sloane s-a aşezat la celălalt capăt al mesei. 

— Din partea consiliului, domnule Bishara, permiteţi-mi să vă 
urez  bun-venit la banca  Farthings. Cu permisiunea 
dumneavoastră, vă voi explica procedura de schimbare a 
proprietăţii. 


Bishara şi-a scos stiloul şi l-a pus pe masă. 

— În faţa dumneavoastră se află trei copii ale documentului 
de ofertare, aprobate de avocaţii dumneavoastră. Ambele părţi 
au făcut mici amendamente, dar nimic important. Domnul 
Moreland a încuviinţat. 

— Mi s-a părut că ar fi util, a continuat Sloane, dacă voi 
sublinia cele mai importante probleme cu care am căzut de 
acord. Veţi deveni preşedinte al băncii Farthings şi puteţi numi 
trei directori care vă vor reprezenta în consiliu, dintre care unul 
va fi preşedinte adjunct. 

Bishara a zâmbit. Nu le va plăcea persoana pe care dorea s-o 
pună preşedinte adjunct. 

— Eu voi rămâne preşedinte cinci ani şi celor opt membri ai 
consiliului prezenţi azi li se vor reînnoi contractele pentru încă 
cinci ani. Şi, în cele din urmă, suma pentru care am convenit 
pentru preluare este de douăzeci de milioane şi opt sute de mii 
de lire, la valoarea de cinci şilingi acţiunea. 

Bishara s-a întors spre avocatul lui care i-a dat un cec pentru 
întreaga sumă. L-a pus în faţa lui. Imaginea acestuia era 
aproape să-l facă pe Sloane să se răzgândească. 

— Totuşi, a spus Sloane, în ultimele douăzeci şi patru de ore a 
survenit ceva care va face necesară o reajustare a contractului. 

Bishara ar fi putut să joace table la Clermont după expresia 
de pe faţa lui. 

—  leri-dimineaţă, a continuat Sloane, am fost sunaţi de o 
instituţie renumită din City care ne-a oferit şase lire pe acţiune. 
Pentru a-şi dovedi credibilitatea, au plasat toată suma în 
aşteptare la consilierii lor juridici. Această ofertă ne-a pus pe 
mine şi consiliul într-o poziţie neplăcută, deoarece nu suntem 
decât slujitorii acţionarilor noştri. Însă am ţinut mai devreme azi- 
dimineaţă o întrunire a consiliului la care s-a aprobat în 
unanimitate că, dacă veţi oferi şi dumneavoastră şase lire pe 
acţiune, nu vom ţine seama de oferta rivală şi vom onora 
acordul iniţial. Avem aici deci, documentul de ofertă care 
prezintă această schimbare în care am introdus noua valoare de 
treizeci şi cinci de milioane, şapte sute şaizeci de mii de lire. 
Sloane i-a zâmbit lui Bishara şi a adăugat: Având în vedere 
împrejurările, sper că veţi considera că aceasta este o soluţie 
acceptabilă. 

Bishara a zâmbit. 


— Mai întâi, domnule Sloane, permiteţi-mi să vă mulţumesc 
pentru că mi-aţi dat posibilitatea de a egala contra-oferta făcută 
de o terță parte. Sloane a zâmbit şi el. Totuşi, trebuie să vă 
amintesc că am căzut de acord la suma de cinci lire pe acţiune 
cu aproape o lună înainte şi, cum de bună-credinţă, am depus 
banii la consilierii mei chiar atunci, acest fapt este o surpriză. 

— Da, trebuie să-mi cer scuze pentru asta, a zis Sloane. Dar 
veţi înţelege dilema cu care m-am confruntat, amintindu-mi că 
avem o datorie fiduciară faţă de acţionarii noştri. 

— Nu ştiu ce meserie a avut tatăl dumneavoastră, domnule 
Sloane, a spus Bishara, dar al meu era negustor de covoare în 
Istanbul şi unul dintre multele lucruri care m-a învăţat pe când 
eram tânăr a fost că, odată ce s-a stabilit un preţ şi s-a băut 
cafeaua, aţi stat apoi la o discuţie prefăcându-vă că vă 
simpatizaţi; echivalentul unei strângeri de mână în Anglia 
urmată de un prânz la club. Deci oferta mea de cinci lire rămâne 
încă valabilă şi, dacă vă hotărâți s-o acceptaţi, voi semna 
acordul. 

Toţi cei opt membri ai consiliului s-au întors şi s-au uitat la 
preşedinte, dorind ca acesta să accepte oferta lui Bishara. Dar 
Sloane doar a surâs, convins că fiul negustorului de covoare 
blufa. 

— Dacă aceasta este oferta dumneavoastră finală, domnule 
Bishara, mă tem că voi fi obligat să accept contra-oferta şi sper 
că ne vom despărţi ca prieteni. 

Cei opt directori şi-au întors atenţia spre celălalt capăt al 
mesei. Unul dintre ei transpira. 

— In mod clar etica bancherilor din City nu este cea pe care 
am învăţat-o stând lângă tatăl meu în bazarurile din Istanbul. 
Prin urmare, domnule Sloane, nu-mi lăsaţi altă alegere decât să- 
mi retrag oferta. 

Buzele lui Sloane au început să tremure când Bishara a 
înapoiat cecul consilierului său, s-a ridicat încet de la locul lui şi 
a spus: 

— La revedere, domnilor. Vă urez o relaţie lungă şi 
încununată de succes cu următorul dumneavoastră proprietar, 
oricine ar fi acela. 

Bishara a ieşit din sala de consiliu, flancat de cei doi consilieri 
ai săi. Nu a mai spus o vorbă până ce nu s-a aşezat pe bancheta 
din spate a Bentley-ului unde s-a aplecat şi i-a spus şoferului: 


— Schimbare de plan, Fred, trebuie să sun la banca 
Kaufman's. 


— Aş putea vorbi cu dr. Wolfe? a spus Seb. 

— Cine o caută? 

— Sebastian Clifton. 

— Domnule Clifton, ce amabil sunteţi că m-aţi sunat. Aş vrea 
doar să fi fost în împrejurări mai fericite. 

Picioarele lui Seb au cedat şi s-a prăbuşit în scaunul din 
spatele biroului tatălui său, disperat să afle dacă Samantha sau 
Jessica păţiseră ceva rău. 

— Din păcate, a continuat dr. Wolfe, soţul Samanthei, 
Michael, a suferit de curând un accident vascular cerebral în 
timp ce se întorcea de la Chicago la Washington. 

— Îmi pare rău să aud asta. 

— Până când l-au dus pe bietul om la spital, el intrase deja în 
comă. Cât de diferite ar fi putut să fie toate dacă s-ar fi 
întâmplat cu o oră mai devreme sau o oră mai târziu. Toate 
acestea s-au petrecut acum câteva săptămâni şi doctorii nu sunt 
optimişti în ceea ce priveşte şansele lui. De fapt, nu au cum să 
ştie cât de mult va rămâne în această stare. Dar nu de aceea v- 
am chemat. 

— Bănuiesc că m-aţi sunat în legătură cu Jessica, nu cu tatăl 
ei vitreg. 

— Aveţi dreptate. Adevărul e că în această ţară, facturile 
medicale sunt oribil de mari şi, cu toate că domnul Brewer avea 
un post excelent la Departamentul de Stat şi o asigurare 
medicală bună, cheltuielile neîntrerupte necesare condiţiei sale 
au dus la decizia Samanthei de a o retrage pe Jessica de la 
Jefferson Elementary la sfârşitul acestui semestru pentru că nu- 
şi mai permite taxele. 

— Le voi plăti eu. 

— Foarte generos din partea dumneavoastră, domnule 
Clifton. Totuşi, trebuie să vă spun că taxele noastre sunt de o 
mie cinci sute de dolari pe semestru şi activitățile 
extracurriculare ale lui Jessica din semestrul trecut au ajuns la 
încă trei sute doi dolari. 


— Vă voi trimite prin telegraf două mii de dolari imediat şi 
apoi poate veţi fi suficient de amabilă să-mi trimiteţi facturile la 
sfârşitul fiecărui semestru. Totuşi, nici Samantha, nici Jessica nu 
trebuie să afle de acest aranjament. 

— Am presupus că veţi spune asta, domnule Clifton şi cred că 
am găsit o strategie care vă va permite să vă protejaţi 
anonimatul. Dacă veţi oferi o bursă şcolară pentru arte de, să 
zicem, cinci mii de dolari, atunci va fi treaba mea să aleg elevul 
beneficiar al acesteia. 

— O soluţie elegantă, a zis Seb. 

— Sunt sigură că profesorul dumneavoastră de engleză ar fi 
acord cu utilizarea corectă a cuvântului „elegantă”. 

— Tata, de fapt, a zis Seb. Ceea ce-mi aminteşte vremea când 
sora mea avea nevoie de pânze, vopsele, hârtie de desenat sau 
chiar de creioane, tatăl meu se asigura întotdeauna că erau de 
cea mai bună calitate. Spunea că nu trebuie să fie vina noastră 
dacă ea nu reuşea. Aş vrea acelaşi lucru şi pentru fiica mea. 
Deci, dacă cinci mii de dolari nu sunt suficienţi, dr. Wolfe, nu 
ezitaţi să-i daţi tot ce doreşte şi eu voi acoperi costurile 
suplimentare. Dar vă repet, nici mama, nici fiica, nu trebuie să 
afle cine a făcut toate acestea posibile. 

— Nu va fi singurul secret al dumneavoastră pe care l-am 
păstrat, domnule Clifton. 

— Imi cer scuze, a spus Seb şi la fel pentru următoarea 
întrebare. Când ieşiţi la pensie, dr. Wolfe? 

— Nu mult după ce fiica dumneavoastră va fi câştigat Bursa 
privată Hunter la Colegiul American de Arte Frumoase, ceea ce 
va fi o premieră pentru Jefferson Elementary. 

Harry îşi verifica cecurile de călătorie când stewardesa şi-a 
început ultima tură, asigurându-se că turiştii de la clasa întâi şi- 
au strâns centurile de siguranţă, în timp ce avionul începea să 
coboare spre Leningrad. 

— Scuzaţi-mă, i-a zis Harry. Ştiţi cumva când este următorul 
zbor înapoi spre Londra? 

— Avionul acesta are o oprire de patru ore şi este programat 
să se întoarcă la Londra la nouă şi zece în această seară. 

— Este cam greu pentru dumneavoastră, nu? 

— Nu, a spus ea, ascunzându-şi un zâmbet. Întotdeauna avem 
o pauză la Leningrad. Dar dacă doriţi să reveniţi cu zborul din 
această seară, veţi găsi un alt echipaj. 

— Mulţumesc, i-a spus Harry. E bine de ştiut. S-a uitat pe 
hublou şi a văzut oraşul preferat al lui Tolstoi crescând tot mai 
mare în fiecare secundă, deşi bănuia că marele scriitor ar fi fost 
impresionat neplăcut de schimbarea numelui. Când a auzit 
sistemul hidraulic coborând roţile s-a întrebat dacă va avea timp 
să-şi termine cumpărăturile şi să se întoarcă la bord înainte de 
închiderea uşilor cabinei. 

Când roţile au atins solul, Harry a simţit valul de adrenalină 
pe care-l mai simţise doar când fusese în spatele liniilor inamice 
în timpul războiului. Uneori uita că aceasta se întâmplase cu 
vreo treizeci de ani în urmă, când avea mai puţine kilograme şi 
era mult mai iute de picior. Ei bine, de data aceasta nu se 
aştepta să se înfrunte cu un regiment de germani. 

După ce plecase de la doamna Babakova, memorase tot ce-i 
spusese ea. Nu scrisese nimic, de teamă ca cineva să nu 
descopere ce plănuise. Nu-i spusese decât Emmel motivul real 
pentru care vizita Leningradul, deşi Giles bănuia că plecase să ia 
cartea - iar „să ia” nu era verbul potrivit. 

Când avionul rula pe pista plină cu gropi, a estimat că va mai 
dura o oră înainte de a trece de vamă şi a converti câteva lire în 
valuta locală. De fapt, a durat o oră şi paisprezece minute, cu 
toate că nu avea la el decât valiza de noapte şi a schimbat zece 
lire în douăzeci şi cinci de ruble. Apoi s-a alăturat unei cozi lungi 
care aştepta taxiuri pentru că ruşii nu prea înțelegeau încă 
termenul de „întreprindere liberă”. 

— Colţul dintre Nevski Prospekt şi strada Bolshaia Morskaia, i- 
a spus el şoferului în limba lui maternă, sperând că acesta ştia 


unde era. Petrecuse multe ore în care învățase ruseşte când în 
realitate va avea nevoie doar de câteva fraze bine alese, pentru 
că dorea să se întoarcă în Anglia peste câteva ore, cu misiunea 
îndeplinită, după cum ar fi spus fostul lui comandant. 

In timpul drumului prin oraş, s-au oprit la palatul lusupov, 
unde gândurile lui Harry s-au îndreptat către Rasputin. Marele 
manipulator ar fi putut aprecia subterfugiul lui Harry spera doar 
că nu va sfârşi otrăvit, învelit într-un covor şi apoi aruncat printr- 
o gaură în gheaţa de pe râul Malala Nevska. Şi-a dat seama că 
dacă voia să ajungă la aeroport la timp ca să prindă avionul de 
21:10 spre Heathrow nu avea decât douăzeci sau treizeci de 
minute de pierdut. 

Şoferul s-a oprit lângă un anticariat şi a arătat înspre aparatul 
de taxat. Harry a scos o bancnotă de cinci ruble şi i-a dat-o. 

— Nu voi sta mult, vreţi să fiţi atât de amabil încât să mă 
aşteptaţi? 

Şoferul a luat bancnota şi a încuviinţat scurt. 

În momentul în care Harry a intrat în anticariat şi-a dat seama 
de ce doamna Babakova alesese acest magazin anume pentru 
a-şi ascunde comoara. Era de parcă anticarul n-ar fi vrut să 
vândă nimic. O femeie mai în vârstă stătea la tejghea, citind. 
Harry i-a zâmbit, dar ea nu se uitase în sus nici măcar când 
sunase clopoţelul de la intrare. 

A luat două cărţi de pe un raft din apropiere şi s-a prefăcut că 
le răsfoieşte în timp ce se îndrepta încet către spatele 
magazinului, cu inima bătându-i mai tare la fiecare pas pe care-l 
făcea. Oare va mai fi acolo? Poate o cumpărase altcineva şi 
descoperise acasă că luase altă carte? Oare un alt cumpărător 
căpătase premiul, apoi distrusese Unchiul Joe de frică că ar fi 
putut să fie prins cu ea? Se putea gândi la o duzină de motive 
pentru care drumul de trei mii de mile ar fi putut să se 
dovedească o pierdere de timp. Dar, pentru moment, speranţa 
încă triumfa. 

Când a ajuns în cele din urmă la rafturile pe care doamna 
Babakova îi spusese că ascunsese cartea soţului ei, a închis 
ochii şi s-a rugat. A deschis iar ochii şi a văzut că Tess 
d'Ubervilles nu mai era la locul ei; doar un spaţiu gol acoperea 
locul dintre Povestea a două oraşe şi Daniel Deronda. Doamna 
Babakova nu pomenise de Daniel Deronda. 


S-a uitat înapoi spre tejghea şi a văzut-o pe bătrână întorcând 
o pagină. Stând pe vârfuri, s-a întins şi a tras Povestea a două 
oraşe de pe raftul de sus, acoperindu-se cu praf. Când a 
deschis-o, a crezut că va avea un atac de inimă, pentru că nu 
era cartea lui Dickens, ci volumul subţire de Anatoli Babakov. 

Fără să dorească să atragă atenţia asupra premiului, a mai 
luat două romane de pe acelaşi raft. Greenmantle de John 
Buchan şi Hanul Jamaica de Daphne du Maurier şi s-a făcut că le 
răsfoieşte în timp ce mergea încet spre tejghea. Aproape că s-a 
simţit vinovat când a întrerupt-o pe bătrână punând cele trei 
cărţi în faţa ei. 

Ea le-a deschis pe toate pe rând şi a verificat preţurile. 
Doamna Babakova trecuse chiar şi preţul. Dacă anticara ar mai 
fi întors o pagină, ar fi fost prins. Dar ea n-a făcut-o. Folosindu-şi 
degetele ca pe o maşină de calculat, i-a spus: 

— Opt ruble. 

Harry i-a dat două bancnote de cinci ruble, fiind avertizat 
când era în Moscova pentru conferinţă că oricine ar fi încercat 
să cumpere bunuri cu valută străină trebuia să fie raportat, banii 
trebuiau confiscaţi şi vânzarea trebuia anulată. Până a ieşit din 
magazin, ea mai întorsese o pagină. 

— Inapoi la aeroport, a zis Harry, urcându-se în taxiul care-l 
aşteptase. Şoferul a părut surprins, dar s-a întors ascultător şi a 
pornit pe drumul de întoarcere. 

Harry a deschis cartea din nou pentru a se asigura că nu 
fusese o iluzie. Excitaţia vânătorii era înlocuită acum cu un 
sentiment de triumf. A întors prima pagină şi a început să 
citească. Toate acele ore pe care şi le petrecuse învățând 
ruseşte îşi arătau acum valoarea. A întors pagina. 

Un ambuteiaj în traficul de după-masă însemna că drumul 
înapoi la aeroport va dura mai mult decât se aşteptase. A 
început să se uite întruna la ceas, speriat că ar putea pierde 
avionul. Când taxiul l-a lăsat la aeroport, ajunsese la capitolul al 
şaptelea şi la moartea celei de-a doua soţii a lui Stalin. A mai 
dat cinci ruble şoferului, n-a aşteptat restul, a intrat în aeroport 
în fugă şi a urmat semnele spre ghişeul BOAC. 

— Pot să ajung la avionul de nouă şi zece spre Londra? 

— Clasa întâi sau turist? a întrebat funcţionara de la rezervări. 

— Clasa întâi. 

— La fereastră sau pe interval? 


— La fereastră, vă rog. 

Harry s-a amuzat că se va întoarce pe acelaşi loc pe care-l 
ocupase la venire. 

— Aveţi bagaje pentru verificat, domnule? 

— Nu, doar asta, a zis el, dându-i valijoara. 

— Avionul va decola în curând, domnule, aşa că ar fi mai bine 
să treceţi prin vamă. 

Harry s-a întrebat de câte ori pe zi spunea ea aceeaşi 
propoziţie. A fost fericit să o asculte şi, când a trecut pe lângă 
un şir de telefoane, s-a gândit la Emma şi la doamna Babakova, 
dar era nevoit să aştepte să se întoarcă la Londra pentru a le 
spune noutăţile. 

Mai avea doi paşi până la controlul paşapoartelor când a 
simţit o mână fermă pe umăr. S-a întors şi a văzut doi milițieni 
solizi stând de o parte şi cealaltă a lui. 

— Vă rugăm să veniţi cu noi, a zis unul dintre ofiţeri, sigur că 
Harry ştia ruseşte. 

— De ce? a întrebat Harry. 

— Dorim să vă verificăm bagajele. Dacă nu e nimic în 
neregulă, veţi avea timp să prindeţi avionul. 

Harry s-a rugat ca ei să caute droguri, bani sau marfă de 
contrabandă, când l-au luat de braţ şi l-au dus de acolo. S-a 
gândit să o ia la fugă. Poate cu douăzeci de ani înainte... 

Miliţienii s-au oprit în faţa unei uşi neinscripţionate, au 
descuiat-o şi l-au împins pe Harry înăuntru. El s-a uitat prin 
cameră. O măsuţă, două scaune şi nicio fereastră. Pe pereţi nu 
era decât o fotografie mare, în alb şi negru, a tovarăşului 
Brejnev, preşedintele partidului. 

După câteva momente a auzit cheia răsucindu-se iar în 
broască. Harry avea deja jumătate din povestea pregătită 
despre excursia lui la St. Petersburg ca să viziteze Ermitajul. Uşa 
s-a deschis şi un ofiţer tânăr şi elegant l-a făcut pe Harry să se 
teamă pentru prima oară. Omul purta o uniformă verde-închis, 
cu trei steluțe aurii pe epoleţi şi prea multe medalii pe piept ca 
să sugereze că ar fi uşor de intimidat. Doi bărbaţi foarte diferiţi, 
al căror aspect părea să dezaprobe teoria evoluţiei a lui Darwin, 
îl urmau. 

— Domnule Clifton, numele meu este colonelul Marinkin şi 
sunt ofiţerul responsabil cu investigația. Vă rog să vă deschideţi 


valiza. Harry a desfăcut fermoarul valizei şi s-a dat înapoi. Vă 
rog să-i puneţi întregul conţinut pe masă. 

Harry a scos trusa de spălat, o pereche de pantaloni, o 
pereche de şosete, o cămaşă crem, necesare în cazul în care ar 
fi rămas peste noapte şi cele trei cărţi. Colonelul a părut 
interesat doar de cărţi pe care le-a studiat un moment înainte 
de a pune două dintre ele înapoi pe masă. 

— Puteţi să vă împachetaţi valiza, domnule Clifton. 

Harry a oftat punându-şi lucrurile înapoi în valiză. Cel puţin 
acest exerciţiu nu fusese o pierdere de timp. Ştia că acea carte 
există şi citise chiar şapte capitole pe care le va scrie în avion. 

— Ştiţi ce este această carte? l-a întrebat colonelul, ridicând- 
O. 

— Povestea a două oraşe, de Charles Dickens, a zis Harry, 
unul dintre romanele mele preferate, dar care nu este 
considerată capodopera lui Dickens. 

— Nu vă jucaţi cu mine, a zis Marinkin. Nu suntem aşa de 
proşti cum ne credeţi voi, englezi aroganţi. Această carte, după 
cum bine ştiţi, este Unchiul Joe, de Anatoli Babakov, pe care 
încercaţi să puneţi mâna de câţiva ani. Astăzi aproape aţi reuşit. 
Aţi planificat totul până în cel mai mic detaliu. Mai întâi aţi 
vizitat-o pe doamna Babakova în Pittsburgh ca să aflaţi unde a 
ascuns cartea. La întoarcerea în Bristol, v-aţi periat limba rusă, 
impresionându-vă chiar profesorul cu talentul dumneavoastră. 
Aţi zburat apoi la Leningrad cu câteva zile înainte de expirarea 
vizei. Aţi intrat în ţară doar cu o valiză de noapte, al cărei 
conţinut nu sugerează că urmaţi să rămâneţi peste noapte şi aţi 
schimbat zece lire în ruble. Aţi cerut unui taximetrist să vă ducă 
la un anticariat obscur din centrul oraşului. Aţi cumpărat trei 
cărţi, dintre care două le-aţi fi putut cumpăra din orice librărie 
din Anglia. l-aţi cerut şoferului să vă ducă înapoi la aeroport şi v- 
aţi făcut rezervarea pentru următorul zbor spre casă, chiar pe 
acelaşi loc. Pe cine vă imaginaţi că păcăliţi? Nu, domnule Clifton, 
norocul dumneavoastră s-a sfârşit şi vă arestez. 

— Şi care e acuzaţia? a întrebat Harry. Că am cumpărat o 
carte? 

— Lăsaţi astea pentru proces, domnule Clifton. 

— Dar pasagerii care vor călători la Londra cu avionul BOAC 
numărul... 


— Vă caută domnul Bishara pe linia trei, a zis Rachel. Să vă 
dau legătura? 

— Da, a zis Seb, apoi a pus o mână pe receptor şi şi-a întrebat 
cei doi colegi dacă ar putea să-l lase singur câteva minute. 

— Domnule Clifton. Cred că e timpul să mai facem un joc de 
table. 

— Nu sunt sigur dacă-mi permit. 

— În schimbul lecţiei nu vă voi cere decât informaţii. 

— Ce doriţi să ştiţi? 

— V-aţi întâlnit vreodată cu un om numit Desmond Mellor? 

— Da, m-am întâlnit. 

— Şi ce părere aveţi despre el? 

— Pe o scară de la unu la zece? Unu. 

— Înţeleg. Dar domnul maior Alex Fisher MP? 

— Minus unu. 

— Mai aveţi cei şase la sută la banca Farthings? 

— Şapte la sută şi acţiunile nu sunt de vânzare. 

— Nu de aceea am întrebat. Vreţi să ne întâlnim, să zicem, 
mâine seară la ora zece la Clermont? 

— Nu se poate puţin mai târziu? O duc pe mătuşa mea, Grace 
să vadă Moartea unui negustor de Aldwych, aşa că ne-am putea 
întâlni pe la unsprezece. 

— Sunt încântat să îi cedez locul mătuşii dumneavoastră, 
domnule Clifton. De-abia aştept să vă văd la Clermont - unde 
putem discuta despre Moartea unui negustor. 

— Aroganta şi lăcomia este răspunsul la întrebarea ta, s-a 
răstit Desmond Mellor. Ai avut un cec, bani peşin, dar tot nu ai 
fost mulţumit. Ai vrut mai mult şi din cauza prostiei tale eu mă 
confrunt acum cu falimentul. 

— Nu sunt sigur că e aşa de rău, Desmond. La urma-urmei, 
mai ai încă cincizeci şi unu la sută procente din Farthings, fără 
să mai vorbim şi de celelalte proprietăţi. 

— Dă-mi voie să-ţi spun limpede, Sloane, ca să nu ai iluzii cu 
privire la faptele cu care mă confrunt şi, mai important, ceea ce 
vreau să faci. Am cumpărat, la sfatul tău, cincizeci şi unu la sută 
din stocul băncii de la Arnold Hardcastle la preţul de trei lire şi 
nouă şilingi acţiunea, ceea ce m-a costat mai mult de douăzeci 
de milioane de lire. Pentru a obţine această sumă, am fost 
obligat să împrumut unsprezece milioane de franci de la banca 
mea, folosind toate acţiunile şi toate bunurile mele, inclusiv cele 
două case şi am semnat şi o garanţie personală. Acţiunile 
Farthings valorau pe piaţă în această dimineaţă două lire şi 
unsprezece şilingi, ceea ce înseamnă o pierdere mai mare de 
cinci milioane de lire pentru o afacere la care spuneai că nu 
putem să pierdem. Este posibil să pot evita falimentul, dar voi fi 
distrus dacă ar trebui să pun acum acţiunile pe piaţă. Ceea ce 
se datorează, îţi repet, aroganţei şi lăcomiei tale. 

— Nu e drept, a spus Sloane. La întrunirea consiliului din 
lunea trecută am fost toţi de acord, inclusiv tu, să ridicăm preţul 
la şase lire. 

— Adevărat, dar fiul negustorului de covoare te-a prins cu 
mâţa'n sac. Era gata să plătească cinci lire pe acţiune, ceea ce 
m-ar fi scos din necazuri şi ne-ar fi oferit un profit frumos. Deci 
cel mai mic lucru pe care-l poţi face acum este să-mi cumperi 
acţiunile la trei lire şi nouă şilingi şi să mă scoţi dintr-o situaţie 
pentru care eşti responsabil. 

— Dar după cum ţi-am explicat, Desmond, oricât aş vrea să te 
ajut, ceea ce sugerezi ar însemna o încălcare a legii. 

— Asta n-a părut să te îngrijoreze când i-ai spus lui Bishara că 
aveai o ofertă de şase lire pe masă de la „o instituţie renumită 
din City”, când această terță parte nu exista. Cred că vei afla că 
este ilegal. 

— Repet, ne-am înţeles... 


Telefonul de pe biroul lui Sloane a sunat. El a apăsat pe 
butonul interfonului şi s-a răstit: 

— i-am zis să nu mă întrerupi. 

— Este lady Virginia Fenwick şi zice că e ceva urgent. 

— De abia aştept să aud ce are de spus, a comentat Mellor. 

— Bună dimineaţa, lady Virginia, a zis Sloane, încercând să nu 
pară nerăbdător. Mă bucur să vă aud. 

— S-ar putea să nu te simţi la fel când vei afla ce am de zis, a 
spus Virginia. Tocmai am primit factura de dinaintea procesului 
de la avocaţii mei pentru douăzeci de mii de lire care trebuie 
achitată înainte de prima zi a începerii judecății. Îţi mai 
aminteşti, Adrian, că ţi-ai dat cuvântul că vei acoperi costurile 
procesului. Câţiva bănuţi în marele plan, după cum mi se pare 
că ai zis. 

— Am spus asta, într-adevăr, lady Virginia. Dar vă mai 
amintiţi şi că această ofertă depindea de rezultatul negocierilor 
cu domnul Bishara şi mă tem că... 

— Dar maiorul Fisher mi-a spus că doar tu eşti de vină pentru 
acea eroare de gândire. Poţi s-o iei cum doreşti, domnule 
Sloane, dar dacă nu-ţi ţii cuvântul şi nu-mi acoperi costurile de 
judecată, să ştii că nu sunt lipsită de influenţă în City... 

— Mă ameninţaţi, lady Virginia? 

— Precum am zis, domnule Sloane, ia-o cum doreşti. 


* 


Virginia a trântit telefonul şi s-a întors către Fisher. 

— li voi da două zile ca să apară cu cele douăzeci de mii, 
altfel... 

— Omul acesta nu se va despărţi de un penny dacă n-ai un 
acord în scris şi poate nici atunci. Aşa se poartă cu toată lumea. 
Mie mi-a promis un loc în consiliul de la Farthings, dar de când 
afacerea cu Bishara a căzut, n-am mai auzit o vorbă de la el. 

— Ei bine, îţi promit eu că nu va mai lucra în City multă vreme 
dacă am vreo vorbă de zis. Dar îmi pare rău Alex şi sunt sigură 
că nu de aceea voiai să mă vezi. 

— Da, aşa e. M-am gândit că ar fi bine să ştii că mi s-a trimis 
azi dimineaţă o citaţie de la avocaţii doamnei Clifton prin care 
sunt anunţat că intenţionează să mă cheme să depun mărturie 
la procesul tău. 


* 


— Îmi pare rău că am întârziat, a zis Seb, urcându-se pe 
taburet. Când am ieşit de la teatru ploua şi n-am reuşit să 
găsesc un taxi, aşa că a trebuit s-o conduc pe mătuşa mea la 
Paddington ca să mă asigur că nu pierde ultimul tren. 

— O faptă demnă de un cercetaş, a spus Bishara. 

— Bună seara, domnule, a zis barmanul. Campari cu sifon? 

Seb a fost impresionat pentru că mai fusese doar o singură 
dată în acest club. 

— Da, a răspuns el, mulţumesc. 

— Şi ce face mătuşa dumneavoastră în Cambridge? l-a 
întrebat Bishara. 

— Este don de engleză la Newnham, ciorapul albastru al 
familiei. Suntem foarte mândri de ea. 

— Nu semeni cu ceilalţi englezi. 

— De ce spuneţi asta? a întrebat Seb în timp ce i se punea 
băutura în faţă. 

— li tratezi pe toţi ca egali, de la barman până la mătuşă şi nu 
îi iei de sus pe străinii ca mine. Foarte mulţi englezi ar fi spus 
„mătuşa mea predă engleza la universitatea Cambridge”, dar tu 
ai fost sigur că ştiu ce este un don, că Newnham este unul 
dintre cele cinci colegii de femei de la Cambridge şi că un c/orap 
albastru este o femeie care urmează o carieră academică. Spre 
deosebire de idiotul îngâmfat de Sloane care, pentru că a fost la 
Harrow, crede că este bine educat. 

— Am impresia că vă displace Sloane la fel de mult ca mie. 

— Poate mai mult, după ultimul truc pe care l-a făcut când a 
încercat să-mi vândă banca. 

— Dar nu e banca lui ca s-o poată vinde. Cel puţin nu atâta 
timp cât văduva lui Cedric Hardcastle încă posedă cincizeci şi 
unu la sută din acţiuni. 

— Nu le mai are, i-a spus Bishara. Desmond Mellor i-a 
cumpărat de curând toate acţiunile. 

— Nu este posibil, a zis Seb. Mellor este un om bogat, dar nu 
e de această categorie. Ar fi avut nevoie de douăzeci de 
milioane înainte de a pune mâna pe cele cincizeci şi unu de 
procente din stocul Farthings şi nu are atâţia bani. 


— Oare acesta era motivul pentru care omul care transpira 
când eram în sala de consiliu de la Farthings vrea să mă vadă? a 
zis Bishara, ca şi cum ar fi vorbit cu el însuşi. Mellor s-a extins 
prea mult şi acum, că oferta mea nu mai este valabilă, vrea să 
scape de acţiuni? 

— Ce ofertă? a întrebat Seb, fără să se atingă de băutură. 

— Am fost de acord să plătesc cinci lire pe acţiune pentru 
ceea ce trebuie să fi fost stocul lui Arnold Hardcastle sau, mai 
exact, al mamei sale. Eram pe punctul de a semna contractul 
când Sloane s-a decis să crească preţul la şase lire. Eu mi-am 
retras oferta, mi-am strâns cortul, am adunat cămilele şi m-am 
întors în deşert. 

Seb a râs. 

— Dar la cinci lire pe acţiune el şi Mellor ar fi câştigat o mică 
avere. 

— Aceasta e şi impresia mea, domnule Clifton. Tu ai fi onorat 
contractul şi nu ai fi încercat să creşti preţul în ultimul moment. 
Dar Sloane se gândeşte la mine doar ca la un negustor de 
covoare de care poate profita. Dar dacă pot primi un răspuns 
înainte de a-l vedea pe Mellor, mâine aş putea totuşi să preiau 
Farthings şi, spre deosebire de Sloane, te-aş primi în consiliu. 

— Ce vreţi să ştiţi? 

— Dacă domnul Mellor a cumpărat acţiunile doamnei 
Hardcastle şi, în cazul în care a făcut-o, cât a plătit pentru ele? 

— O să-l sun pe Arnold Hardcastle mâine-dimineaţă la prima 
oră. Dar trebuie să vă avertizez că este de profesie avocat şi, cu 
toate că-l urăşte pe Sloane la fel de mult ca mine, nu va încălca 
niciodată confidenţialitatea faţă de un client. Dar asta nu mă va 
opri să încerc. Când vă întâlniți cu Mellor? 

— La amiază, la mine în birou. 

— Vă voi suna de îndată ce voi discuta cu Arnold Hardcastle. 

— Mulţumesc, a spus Bishara. Acum să trecem la probleme 
mai importante. Prima ta lecţie în dubioasa artă a jocului de 
table. Unul dintre singurele jocuri care n-a fost inventat de 
englezi. Cel mai important lucru care trebuie ţinut minte când e 
vorba de table este că în tot jocul e vorba de procente. Atâta 
timp cât poţi calcula şansele după fiecare aruncare a zarului, nu 
poţi fi învins de un adversar inferior. Norocul intervine în ecuaţie 
doar când cei doi jucători sunt egali. 


— Ca la bănci, a zis Seb în timp ce se aşezau de o parte şi 
cealaltă a mesei de joc. 


Când Harry a deschis ochii, avea o durere de cap atât de 
groaznică încât i-a luat o vreme ca să poată focaliza imaginea. A 
încercat să-şi ridice capul, dar nu avea putere. A rămas 
nemişcat, simțindu-se de parcă îşi revenea după o anestezie. A 
deschis iar ochii şi s-a uitat la tavan. Era din bloc de beton, puţin 
crăpat şi printr-o crăpătură curgea puţină apă, ca dintr-un 
robinet care nu fusese închis complet. 

Şi-a întors încet capul spre stânga. Condensul de pe ziduri era 
atât de aproape încât l-ar fi putut atinge dacă n-ar fi fost prins 
cu cătuşe de pat. S-a întors încet în partea cealaltă şi a văzut o 
uşă cu o fereastră pătrată decupată în ea prin care ar fi putut să 
scape ca Alice, dacă n-ar fi existat cele trei bare din fier de-a 
lungul ei şi doi gardieni de partea cealaltă. 

A încercat să-şi mişte picioarele, dar şi acestea erau prinse de 
pat. Ce rost aveau atâtea precauţii pentru un englez care fusese 
prins cu o carte interzisă? Cu toate că primele şapte capitole 
fuseseră fascinante, îşi dădea seama că nu descoperise încă 
motivul pentru care fiecare exemplar fusese distrus, ceea ce-l 
făcea să fie şi mai hotărât să citească restul de paisprezece 
capitole. In acelea poate era explicat motivul pentru care era 
tratat ca un agent dublu sau un criminal în serie. 

Harry nu ştia de cât timp se afla în celulă. Ceasul îi fusese luat 
şi nu era sigur nici măcar dacă era noapte sau zi. A început să 
cânte „God save the Queen”, nu ca un act de patriotism 
sfidător, ci mai mult ca să-şi audă sunetul propriei voci. De fapt, 
dacă l-ai fi întrebat, Harry ar fi recunoscut că preferă imnul 
Rusiei. 

Doi ochi l-au privit printre bare, dar i-a ignorat şi a continuat 
să cânte. Apoi a auzit pe cineva dând un ordin şi, după câtva 
momente, colonelul Marinkin a reapărut, însoţit de cei doi 
rotweilleri. 

— Domnule Clifton, trebuie să-mi cer scuze pentru celula în 
care aţi fost pus. Doar că nu voiam să afle nimeni unde sunteţi 
înainte de a vă elibera. 


Cuvintele „a vă elibera” i s-au părut lui Harry că răsună ca 
trâmbiţa sfântului Gabriel. 

— Pot să vă asigur că nu doresc să vă rețin mai mult decât 
este necesar. Mai avem nişte documente de completat şi o 
declaraţie pe care trebuie s-o semnaţi şi după aceea vă puteţi 
continua drumul. 

— O declaraţie? Ce fel de declaraţie? 

— Mai mult o mărturie, a recunoscut colonelul. Dar, după ce 
aţi semnat-o, veţi fi condus la aeroport şi vă veţi întoarce acasă. 

— Şi dacă n-o voi semna? 

— Ar fi ceva deosebit de stupid, domnule Clifton, pentru că 
atunci veţi înfrunta un proces pentru care acuzaţia, verdictul şi 
sentinţa au fost deja hotărâte. Aţi descris odată un proces într- 
unul dintre romanele dumneavoastră. Veţi putea să descrieţi 
unul mai amănunţit în viitoarea carte - a făcut o pauză - peste 
doisprezece ani. 

— Dar juriul? 

— Doisprezece membri de partid bine aleşi, al căror vocabular 
cuprinde doar cuvântul „vinovat”. Şi să ştiţi că celula în care 
staţi seamănă cu un hotel de cinci stele comparativ cu locul în 
care veţi fi dus. Acolo nu curge apă din tavan pentru că apa este 
îngheţată şi ziua şi noaptea. 

— Nu veţi scăpa aşa de uşor. 

— Cât de naiv sunteţi, domnule Clifton. Aici nu aveţi prieteni 
sus-puşi care să aibă grijă de dumneavoastră. Sunteţi un 
criminal de drept comun. Nu veţi avea niciun consilier care să vă 
sfătuiască şi niciun avocat pledant care să vă argumenteze 
cazul în faţa unui juriu nepărtinitor. Şi, spre deosebire de 
America, aici nu se face o selectare a juriului şi nici măcar nu 
trebuie să-l plătim pe judecător ca să obţinem verdictul care ne 
convine. Vă las să vă gândiţi la opţiunile pe care le aveţi, dar, 
după mine, alegerea este simplă. Vă puteţi întoarce la Londra cu 
BOAC, la clasa întâi sau să luaţi un tren de transport vite spre 
Novaia Uda, care nu are decât clasa cu paie şi pe care mă tem 
că va trebui să-l împărţiţi cu alte animale. Şi simt că ar trebui să 
vă previn, veţi merge la o închisoare din care n-a evadat nimeni, 
niciodată. 

Greşit, s-a gândit Harry, amintindu-şi capitolul trei din Unchiul 
Joe că era chiar închisoarea în care fusese trimis Stalin în 1902 
şi din care acesta reuşise să evadeze. 

— Ce mai faci, băiete? 

— Bine, mulţumesc, Arnold. Dar tu? 

— Niciodată n-am fost mai bine. Şi mama ta? 

— Se pregăteşte pentru procesul de săptămâna viitoare. 

— Nu e o experienţă plăcută mai ales când sunt atât de multe 
la mijloc. E greu de spus încă, dar şansele sunt în favoarea ei 
pentru că nimeni nu crede că lady Virginia va fi pe placul 
juriului. Sau îi va lua de sus sau îi va insulta. 

— Eu cam speram că ambele. 

— Şi acum, de ce m-ai sunat, Sebastian, pentru că de obicei 
eu taxez pe oră, nu că aş fi dat încă drumul la ceas. 

Seb ar fi râs, dar bănuia că Arnold nu glumea. 

— Se spune în City că ţi-ai vândut acţiunile de la banca 
Farthings. 

— Mai exact, acţiunile mamei şi doar după ce mi s-a făcut o 
ofertă pe care aş fi fost un prost s-o refuz. Chiar şi atunci am 
fost de acord doar după ce mi s-a spus că Adrian Sloane va fi 
înlocuit din funcţia de preşedinte şi Ross Buchanan îi va lua 
locul. 

— Dar asta nu se va întâmpla, a zis Seb. Reprezentantul lui 
Sloane te-a minţit şi ţi-o pot dovedi dacă-mi poţi răspunde la 
câteva întrebări. 

— Doar dacă nu implică un client pe care-l reprezint. 

— Desigur, a spus Seb, dar speram că-mi poţi spune cine a 
cumpărat acţiunile mamei tale şi cât a plătit pentru ele. 

— Nu-ţi pot răspunde la asta pentru că ar însemna o încălcare 
a confidenţialităţii. Seb era gata să înjure când Arnold a 
continuat. Totuşi, dacă mi-ai sugera numele reprezentatului lui 
Sloane şi eu aş tăcea, ai putea să tragi singur concluziile. Dar, 
Sebastian, doar un singur nume. Asta nu e un joc de cărţi. 

— Desmond Mellor. Seb şi-a ţinut respiraţia câteva secunde, 
dar nu a auzit niciun răspuns. Şi e vreo şansă să-mi spui cât a 
plătit pentru acţiuni? 

— In niciun caz, a zis Arnold, ferm. Şi acum trebuie să plec, 
Seb. Mă duc s-o văd pe mama în Yorkshire şi dacă nu plec 
imediat voi pierde trenul de 3:09 către Huddersfield. Transmite-i 
mamei tale salutări călduroase şi urează-i noroc la proces. 

— lar eu te rog să-i urezi numai bine doamnei Hardcastle, a 
zis Seb, dar telefonul fusese deja închis. 


S-a uitat la ceas. Era puţin trecut de zece, ceea ce nu avea 
niciun sens. Seb a luat iar receptorul şi a sunat pe linia privată a 
lui Hakim Bishara. 

— Bună dimineaţa, Sebastian. Ai reuşit să-l convingi pe 
distinsul avocat să răspundă la cele două întrebări ale mele? 

— Da, aşa cred. 

— Foarte curios. 

— Mi-a confirmat că Desmond Mellor a cumpărat stocul şi 
cred că preţul a fost de trei lire şi nouă şilingi pe acţiune. 

— De ce nu eşti sigur? Ori ţi-a spus preţul, ori nu. 

— Nici una, nici alta. Dar mi-a spus că trebuie să plece 
imediat sau va pierde trenul de 3:09 spre Huddersfield şi cum 
este abia ora zece, iar Euston este doar la douăzeci de minute 
depărtare cu taxiul... 

— Deştept om, acest domn Hardcastle, pentru că sunt sigur 
că nu va trebui să verificăm dacă există în realitate un tren la 
ora 3:09 spre Huddersfield. Felicitări. Cred că doar tu ai fi putut 
obţine această informaţie de la el. Deci, după cum se spune în 
tara mea, îţi voi fi dator pe veci, adică până ce vei fi răsplătit 
complet. 

— Ei bine, acum că mi-ai spus, Hakim, este ceva cu care m-ai 
putea ajuta. 

Bishara a ascultat cu atenţie rugămintea lui Seb. 

— Nu sunt sigur că şeful cercetaşilor ar fi de acord cu ce mi-ai 
sugerat. Voi vedea ce pot să fac, dar nu-ţi promit nimic. 


* 


— Bună dimineața, domnule Mellor. Cred că l-ați întâlnit deja 
pe avocatul meu, Jason Moreland şi pe contabilul meu şef, Nick 
Pirie. 

Mellor a dat mâna cu amândoi înainte de a fi se alătura la 
măsuţa ovală. 

— Cum faceţi parte din consiliul de la Farthings, a spus 
Bishara, pot să presupun că aţi venit aici ca trimis al domnului 
Sloane. 

— E o presupunere greşită, a zis Mellor. El e ultimul om pe 
care aş vrea să-l reprezint într-o negociere. Sloane s-a făcut de 
râs când v-a refuzat oferta. 


— Dar mi-a zis că are pe masă o ofertă de şase lire de lao 
instituţie faimoasă din City. 

— Şi dumneavoastră ştiţi că nu era adevărat şi de aceea v-aţi 
retras. 

— lar dumneavoastră sunteţi pe cale să vă întoarceţi pentru 
că de fapt, nu asta era ceea ce doreaţi dumneavoastră. 

— Adevărul este, a zis Mellor, că a jucat ruleta rusească cu 
glonţul meu şi acesta s-a dovedit a fi un glonţ orb. Totuşi, sunt 
gata să vă vând cincizeci şi unu la sută din stocul băncii pentru 
cele cinci lire pe acţiune oferite iniţial de dumneavoastră. 

—  Oferite iniţial este corect spus, domnule Mellor. Dar 
această ofertă nu mai este valabilă. La urma-urmei, pot să 
cumpăr Farthings pe piaţa liberă la două lire şi unsprezece 
şilingi pe acţiune şi am procedat astfel în ultimele săptămâni. 

— Dar nu cele cincizeci şi unu la sută de acţiuni din stoc pe 
care le-aţi fi dorit şi care v-ar fi oferit controlul băncii. Oricum, 
nu-mi pot permite să vând la acest preţ. 

— Nu, a spus Bishara. Sunt sigur că nu puteţi. Dar vă puteţi 
permite să le vindeţi cu trei lire şi nouă şilingi acţiunea. 

Mellor a rămas cu gura căscată şi n-a mai închis-o o vreme. 

— Nu s-ar putea să fie patru lire? 

— Nu, nu aş putea face aşa ceva, domnule Mellor. Trei lire şi 
nouă şilingi este oferta mea finală. Bishara s-a întors către 
contabilul lui care i-a dat un cec pentru 20.562.000 £. 

L-a pus pe masă. 

— M-aş putea înşela, domnule Mellor, dar simt că nu vă 
permiteţi să faceţi aceeaşi greşeală de două ori. 

— Unde trebuie să semnez? 

Domnul Moreland a deschis un dosar şi a pus trei contracte 
identice în faţa lui Mellor. După ce le-a semnat, a întins mâna şi 
a aşteptat să-i fie dată copia bancherului. 

— ŞI, ca domnul Sloane, a zis Bishara când şi-a deşurubat 
capacul stiloului, înainte de a semna contractul, solicit un mic 
amendament pe care i l-am promis unui prieten. 

Mellor l-a privit sfidător. 

— Şi care ar fi acesta? 

Avocatul a luat un al doilea dosar, a scos o scrisoare şi i-a dat- 
o lui Mellor. Acesta a citit-o încet. 

— Nu voi semna asta. Niciodată. 


— Îmi pare rău să aud aşa ceva, a spus Bishara, luând cecul şi 
dându-i-l înapoi contabilului său. 

Mellor nu s-a mişcat, dar, când a început să transpire, Bishara 
a fost sigur că era doar o chestiune de timp. 

— Bine, bine, a zis Mellor. Voi semna afurisita de scrisoare. 

Avocatul a verificat iar semnătura înainte de a pune 
scrisoarea înapoi în dosar. Bishara a semnat şi el cele trei 
contracte, iar contabilul i-a dat lui Mellor o copie şi cecul de 
20.562.000 £. Mellor a ieşit fără să mai zică nimic. Nici nu i-a 
mulţumit lui Bishara, nici n-a dat mâna cu el. 

— Dacă şi-ar fi dat seama că merg la cacealma, i-a spus 
Bishara avocatului după ce s-a închis uşa, ar fi trebuit să mă 
descurc fără să-l oblig să semneze scrisoarea. 


* 


Harry a studiat declarația pe care ar fi trebuit s-o citească la 
tribunal. Ar fi trebuit să mărturisească că era un agent britanic 
care lucra pentru MI5. Dacă ar fi făcut-o, ar fi fost eliberat 
imediat şi returnat în țara lui natală fără a i se mai permită 
vreodată să se întoarcă în Uniunea Sovietică. 

Desigur că familia şi prietenii săi ar fi considerat declaraţia o 
aiureală. Alţii ar fi crezut că nu avusese de ales. Dar majoritatea 
nu-l cunoştea. Ar fi presupus că era adevărată şi că lupta sa 
pentru Babakov nu fusese decât un ecran de fum care-i 
acoperise activităţile de spionaj. O singură semnătură şi ar fi 
fost liber, dar reputaţia lui ar fi fost distrusă şi, mai important, 
cauza lui Babakov s-ar fi pierdut pentru totdeauna. Nu, nu avea 
de gând să-şi sacrifice reputaţia sau pe Anatoli Babakov chiar 
atât de uşor. 

A rupt mărturia şi a aruncat bucăţelele de hârtie în aer, ca o 
ploaie de confeti care aşteptau mireasa. 

Când colonelul s-a întors după o oră, înarmat doar cu un 
stilou, s-a uitat cu neîncredere la bucăţelele de hârtie presărate 
pe jos. 

— Doar un englez ar putea să fie atât de prost, a remarcat el, 
înainte de a se întoarce şi a ieşi din celulă, trântind uşa în urma 
lui. 

Are oarecum dreptate, s-a gândit Harry, apoi a închis ochii. 
Ştia exact cum avea să-şi petreacă orele libere. Va încerca să-şi 


amintească cât mai mult posibil din primele şapte capitole din 
Unchiul Joe. A început să se concentreze. 


Capitolul unu... 


losif Stalin s-a născut ca losif Vissarionovici Diughaşvili în 
Gori, Georgia, pe 18 decembrie 1878. Când era copil, i se 
spunea Soso, dar când a devenit un tânăr revoluţionar şi-a luat 
pseudonimul Koba, după un personaj fictiv din Robin Hood cu 
care dorea să fie comparat, cu toate că semăna mai mult cu 
Șeriful din Nottingham. Când s-a înălțat în grad în partid şi i-a 
crescut influența, şi-a schimbat numele în Stalin („Omul de 
otel“). Dar... 


— Ei, în sfârşit şi nişte veşti bune, a spus Emma şi am vrut ca 
tu să fii primul care le află. 

— Lady Virginia a căzut într-un concasor şi acum face parte 
din magazinul din Lambeth? a sugerat Seb. 

— Nu chiar aşa de bune, dar pe-aproape. 

— S-a întors tata acasă şi are exemplarul din Unchiul Joe? 

— Nu, tot nu s-a întors cu toate că a promis că nu va lipsi mai 
mult de două zile. 

— Mi-a zis că s-ar putea să viziteze Ermitajul şi să mai vadă 
câte ceva când e acolo, aşa că nu e nevoie să ne îngrijorăm. Dar 
spune, mamă, care sunt veştile? 

— Desmond Mellor a demisionat din consiliul Barrington's. 

— A dat vreun motiv? 

— A fost cam neclar - a zis doar că o face din motive 
personale şi că dorea companiei numai succese în viitor. Chiar 
mi-a transmis urările sale de bine pentru proces. 

— Cât de amabil din partea lui. 

— De ce am impresia că nu eşti surprins de aceste veşti? a zis 
Emma. 


— Domnule preşedinte, domnul Clifton a sosit. Să-l trimit 
înăuntru? 


— Da, sigur. Sloane s-a lăsat pe spate în scaun, încântat că 
Seb ajunsese în sfârşit la sentimente mai bune. Dar tot 
intenţiona să-i facă zile fripte. 

Câteva secunde mai târziu, secretara lui a deschis uşa şi s-a 
dat deoparte ca să-l lase pe Sebastian să intre în biroul 
preşedintelui. 

— Lasă-mă să-ţi spun de la început, Clifton, că oferta mea de 
cinci lire pentru cele şase la sută acţiuni din stoc pe care le 
posezi nu mai este valabilă. Dar, ca un semn de bunăvoință, 
sunt gata să-ţi ofer trei lire pe acţiune, ceea ce este mult peste 
preţul de piaţă de azi-dimineaţă. 

— Este, într-adevăr, dar acţiunile mele tot nu sunt de vânzare. 

— Atunci de ce mă faci să-mi pierd timpul? 

— Sper că nu vă fac să pierdeţi timpul, pentru că, fiind noul 
preşedinte adjunct la banca Farthings, sunt aici pentru a 
îndeplini primul meu act executiv. 

— Despre ce naiba tot vorbeşti? a zis Sloane, sărind de la 
birou. 

— La ora douăsprezece şi jumătate în această după-amiază, 
domnul Desmond Mellor şi-a vândut cele cincizeci şi una la sută 
din acţiuni domnului Hakim Bishara. 

— Dar, Sebastian... 

— Ceea ce a făcut posibil ca în sfârşit domnul Mellor să se ţină 
de cuvânt. 

— Ce vrei să spui? 

— Mellor i-a promis lui Arnold Hardcastle că veţi fi înlăturat 
din consiliu, iar Ross Buchanan va fi noul preşedinte la 
Farthings. 

— Unde este Harry? a strigat unul dintre ziarişti când taxiul s- 
a oprit în faţa Curţii Supreme de Justiţie, iar Emma, Giles şi 
Sebastian au coborât. 

Singurul lucru pentru care nu se pregătise Emma fuseseră cei 
douăzeci sau treizeci de fotografi aliniaţi în spatele celor două 
bariere improvizate de-o parte şi de cealaltă a intrării în tribunal, 
cu blitzurile funcţionând. Jurnaliştii ţipau tot felul de întrebări, cu 
toate că nu aşteptau răspunsuri. Cea mai des pusă era: 

— Unde este Harry? 

— Nu răspunde, i-a zis Giles ferm. 

Ar fi bine dacă aş şti, ar fi vrut Emma să le spună în timp ce 
trecea printre ei, pentru că nu se mai gândise la altceva în 
ultimele patruzeci şi opt de ore. 

Seb a luat-o în faţa mamei lui şi i-a deschis uşa tribunalului, 
astfel încât să nu fie obligată să se oprească. Domnul Trelford, 
în roba lui lungă, neagră şi cu o perucă pudrată, o aştepta de 
partea cealaltă a uşii duble. Emma l-a prezentat pe fratele şi pe 
fiul ei distinsului avocat. Dacă Trelford a fost surprins că domnul 
Clifton nu-i însoțea, n-a arătat-o. 

Avocatul i-a condus pe scara mare din marmură, povestindu-i 
Emmei ce se va întâmpla în prima zi de judecată. 

— După ce juraţii vor depune jurământul, judecătoarea, 
onorabila doamnă Justice Lane, le va explica responsabilităţile 
şi, după ce va termina, mă va invita să fac declaraţia de început 
pentru dumneavoastră. După aceea, îmi voi chema martorii. Voi 
începe cu dumneavoastră. Prima impresie mita foarte 
importantă. Juraţii se decid de obicei în primele două zile ale 
procesului, aşa că, la fel ca un marcator, dacă obţinuţi o sută de 
puncte, acesta va fi singurul lucru pe care şi-l vor aminti. 

Când Trelford a deschis uşa sălii paisprezece, prima persoană 
pe care a văzut-o Emma în sala de judecată a fost lady Virginia 
cu avocatul ei, sir Edward Makepeace QC, într-un colţ, adânciţi 
în discuţie. 

Trelford a condus-o pe Emma în cealaltă parte a sălii, unde s- 
au aşezat pe banca din faţă, iar Giles şi Seb în rândul al doilea, 
chiar în spatele lor. 

— De ce nu e şi soţul ei cu ea? a întrebat Virginia. 

— N-am idee, a răspuns sir Edward, dar pot să vă asigur că nu 
va influenţa procesul. 


— N-aş fi prea sigură de asta, a zis Virginia când ceasul din 
spatele lor a bătut ora zece. 

O uşă din stânga stemei regale s-a deschis şi a apărut o 
femeie elegant îmbrăcată cu o robă lungă, roşie şi o perucă bine 
aranjată, gata să domnească asupra regatului ei. Toată lumea 
din sală s-a ridicat imediat şi a făcut o plecăciune. Judecătoarea 
le-a întors salutul înainte de a se aşeza în scaunul înalt aflat în 
spatele unei mese pline cu documente juridice şi volume legate 
în piele, referitoare la acuzaţia de defăimare. După ce s-au 
aşezat toţi, doamna Elisabeth Lane şi-a îndreptat atenţia către 
juriu. 

— Permiteţi-mi să încep, a zis ea, zâmbindu-le călduros, 
explicându-vă de la început că sunteţi persoanele cele mai 
importante din tribunal. Sunteţi dovada democraţiei noastre şi 
singurii arbitrii ai justiţiei pentru că doar dumneavoastră veţi 
decide rezultatul acestui proces. Dar permiteţi-mi să vă dau un 
sfat. Cred că aţi observat că există un interes mare al presei în 
acest caz, aşa că vă rog să ignoraţi povestirile din media. 
Contează doar părerea dumneavoastră. Ei au poate milioane de 
cititori, urmăritori şi ascultători, dar nu au niciun drept de vot în 
sala aceasta de judecată. Acelaşi lucru se aplică şi familiilor şi 
prietenilor dumneavoastră, care s-ar putea să nu aibă opinii 
clare asupra acestui caz, dar care vor fi foarte fericiţi să vi le 
prezinte. Dar, spre deosebire de dumneavoastră, a continuat 
judecătoarea, fără ca ochii ei să scape juriul din priviri, ei nu vor 
auzi dovezile şi, prin urmare, nu vă vor putea oferi o părere 
clară şi obiectivă. 

— Acum, înainte de a vă explica ce se va întâmpla în 
continuare, vreau să vă reamintesc definiţia cuvântului calomnie 
din Oxford English Dictionary: O discreditare falsă, nemeritată a 
unei peroane sau a unei țări. ln acest caz, va trebui să decideţi 
dacă lady Virginia Fenwick a suferit o astfel de defăimare. 
Domnul Trelford va începe procedurile dându-ne o declaraţie de 
deschidere din partea clientei sale, doamna Clifton şi, pe 
măsură ce va înainta procesul vă voi ţine pe scurt la curent. 
Dacă va apărea vreo problemă juridică, voi opri procedurile şi îi 
voi explica semnificaţia. 

Doamna Elisabeth şi-a întors atenţia spre banca avocatului. 

— Domnule Trelford, puteţi să vă prezentaţi declaraţia de 
deschidere. 


— Vă mulţumesc, doamnă. 

Trelford s-a ridicat, aplecându-se iar uşor spre ea. Ca şi 
judecătoarea, s-a întors cu faţa la juriu înainte de a începe 
declaraţia. A deschis un dosar mare şi negru din faţa lui, s-a 
lăsat pe spate, şi-a prins reverele robei şi le-a oferit celor şapte 
bărbaţi şi cinci femei din juriu un surâs şi mai cald decât 
judecătoarea. 

— Membri ai juriului, a început el. Numele meu este Donald 
Trelford şi o reprezint pe acuzată, doamna Emma Clifton, în timp 
ce distinsul meu coleg, sir Edward Makepeace reprezintă partea 
vătămată, pe lady Virginia Fenwick. S-a înclinat în direcţia lor. 
Acesta, a continuat el, este atât un caz de defăimare, cât şi de 
calomnie. Defăimarea a apărut deoarece cuvintele din acuzare 
au fost spuse într-un context înfierbântat când acuzata era 
hărţuită la adunarea generală anuală a Liniei Maritime 
Barrington, la care este preşedinte, iar calomnia survine 
deoarece cuvintele au fost înregistrate ulterior în minuta 
întrunirii. 

Lady Virginia, acţionar al companiei, făcea parte în acea 
dimineaţă din audienţă şi când a survenit problema, a întrebat-o 
pe doamna Clifton: „Este adevărat că unul dintre directori şi-a 
vândut acţiunile în weekend în încercarea de a distruge 
compania?” Puțin după aceea, a pus o altă întrebare: „Dacă 
unul dintre directori a fost implicat într-o astfel de acţiune, n-ar 
trebui să-şi dea demisia din consiliu?” Doamna Clifton i-a 
răspuns: „Dacă te referi la domnul maior Fisher, i-am cerut 
demisia săptămâna trecută când a venit în biroul meu, după 
cum sunt sigură că ştii deja, Virginia.” Lady Virginia a întrebat-o 
atunci: „Ce insinuezi?”, iar doamna Clifton i-a răspuns: „Că în 
cele două ocazii când maiorul Fisher te-a reprezentat în consiliu, 
i-ai permis să-ţi vândă acţiunile în weekend şi apoi, după ce ai 
obţinut un profit frumos, le-ai răscumpărat în perioada 
comercială de trei săptămâni. Când preţul acţiunilor şi-a revenit 
iar la maxim, ai făcut acelaşi lucru a doua oară şi ai obţinut un 
profit şi mai mare. Dacă ai fi vrut să distrugi compania, lady 
Virginia, atunci... ai eşuat lamentabil pentru că ai fost învinsă de 
oamenii obişnuiţi, decenţi, care doresc ca această companie să 
aibă succes.” 

Şi acum, membri ai juriului, răspunsul doamnei Clifton este 
subiectul acestei acţiuni şi dumneavoastră trebuie să decideţi 


dacă lady Virginia a fost calomniată sau dacă vorbele clientei 
mele erau, după cum v-am explicat, nu mai mult decât un 
comentariu justificat. De exemplu, a continuat Trelford, uitându- 
se în continuare la juriu, dacă unul dintre dumneavoastră i-ar 
spune lui Jack Spintecătorul: „Eşti un criminal”, acesta ar fi un 
comentariu drept, dar dacă Jack Spintecătorul i-ar spune unuia 
dintre juraţi „Eşti un criminal”, iar afirmaţia ar apărea în presă, 
aceasta ar constitui calomnie şi defăimare. În acest caz este 
totuşi nevoie de o judecată mai fină. 

Aşa că haideţi să analizăm iar cuvintele relevante: „Dacă ai fi 
vrut să distrugi compania, lady Virginia, atunci... ai eşuat 
lamentabil pentru că ai fost învinsă de oamenii obişnuiţi, 
decenţi, care doresc ca această companie să aibă succes”. 
Acum, ce a vrut doamna Clifton să spună prin aceste cuvinte? 
Este oare posibil ca lady Virginia să fi reacţionat exagerat la ele? 
Bănuiesc că, auzind doar aceste cuvinte spuse de mine, veţi 
simţi că nu sunteţi în stare să ajungeţi la o concluzie până ce nu 
veţi fi auzit toate mărturiile acestui caz şi nu veţi fi văzut atât 
acuzata cât şi reclamanta în boxa martorilor. Ţinând seama de 
acestea, doamnă, voi chema primul martor, pe doamna Emma 
Clifton. 


Harry se obişnuise cu prezenţa continuă a celor doi gardieni 
cu uniformele lor verzi ca sticla staţionaţi în afara uşii celulei 
sale. Nu mai ştia de când fusese deschisă această uşă, dar 
ajunsese cu repetarea la capitolul trei şi la o povestire care încă 
îl făcea să râdă. 


lakov Bulgakov, maiorul de la Romanovskaia, s-a înfruntat cu 
o problemă potențial periculoasă când s-a decis să construiască 
o statuie masivă în onoarea lui Stalin... 


Era aşa de frig, încât Harry nu se putea opri din tremurat. A 
încercat să fure câteva momente de somn liniştitor, dar tocmai 
când era gata să aţipească, uşa celulei a fost deschisă brusc. 
Pentru o clipă nu şi-a dat seama dacă era adevărat sau încă mai 
dormea. Dar cei doi gardieni i-au scos cătuşele de la mâini şi de 
la picioare, l-au ridicat de pe saltea şi l-au scos din celulă. 


Când au ajuns la capătul unei scări lungi din piatră, Harry a 
încercat să o urce singur, dar picioarele îi erau atât de slăbite 
încât a renunţat cu mult înainte ca cei trei să fi ajuns sus. 
Gardienii au continuat să-l împingă într-un coridor întunecat 
până ce i-a venit să ţipe de durere, dar a refuzat să le ofere 
această satisfacţie. 

La fiecare pas trecea de soldaţi înarmaţi. N-aveau altceva mai 
bun de făcut, s-a gândit Harry, decât să păzească un om de 
cincizeci de ani care abia se mai târâia? Au mers şi au tot mers 
până ce au ajuns la o uşă deschisă. A fost împins înăuntru, unde 
a aterizat neceremonios în genunchi. 

După ce şi-a tras răsuflarea, Harry a încercat să se ridice în 
picioare. Ca un animal încolţit, s-a uitat într-o cameră care 
trebuie să fi fost, în vremuri mai bune, o sală de clasă: bănci din 
lemn, scăunele şi o estradă cu o masă mare şi trei scaune cu 
spătar înalt în spatele ei. Tabla de pe peretele din spate 
confirma scopul iniţial al camerei. 

Şi-a strâns toată puterea şi a reuşit să se aşeze pe o bancă. 
Nu voia ca ei să-l creadă învins. A început să studieze mai 
amănunţit planul camerei. Pe partea stângă a platformei erau 
douăsprezece scaune, aşezate în două rânduri de câte şase. Un 
bărbat, care nu era în uniformă, dar era îmbrăcat într-un costum 
gri care nu-i venea bine şi pe care şi un vagabond l-ar fi aruncat, 
punea câte o foaie de hârtie pe fiecare scaun. După ce şi-a 
terminat treaba, s-a aşezat pe un scaun din lemn în faţa lui 
Harry, în locul în care el a presupus că ar fi banca juriului. Harry 
s-a uitat mai atent la om şi s-a întrebat dacă era grefierul 
tribunalului, dar acesta doar stătea liniştit, aşteptând să apară 
cineva. 

Harry s-a întors şi a văzut mai mulţi bărbaţi în uniforme verzi, 
purtând paltoane groase, gri, stând în spatele camerei de parcă 
s-ar fi aşteptat ca prizonierul să încerce să evadeze. Dacă unul 
dintre ei ar fi auzit de Sfântul Martin, i s-ar fi putut face milă de 
el şi şi-ar fi tăiat paltonul în două ca să-l împartă cu străinul 
îngheţat. 

Când stătea acolo, aşteptând, aşteptând nu se ştie ce, 
gândurile lui Harry s-au îndreptat către Emma, aşa cum se 
întâmplase adesea între clipele furate de somn. Oare ar fi 
înţeles de ce nu semnase mărturia şi nu le permisese să bată alt 


cui în coşciugul lui Babakov? S-a întrebat cum mergea procesul 
ei şi s-a simţit vinovat că nu era cu ea. 

Gândurile i-au fost întrerupte când o uşă din partea 
îndepărtată a camerei s-a deschis şi şapte femei şi cinci bărbaţi 
au intrat şi s-au aşezat pe scaunele alocate, dând impresia că 
nu făceau asta pentru prima oară. 

Niciunul nu s-a uitat la el, ceea ce nu l-a oprit pe Harry să-i 
privească fix. Figurile lor inexpresive sugerau că aveau un 
singur lucru în comun: minţile lor fuseseră spălate de către stat 
şi nu se mai aştepta nimeni să aibă păreri proprii. Chiar în acel 
moment de întuneric, Harry s-a gândit ce viaţă privilegiată 
avusese. Era oare posibil ca printre aceste clone cu figuri 
inexpresive să existe un cântăreţ, un artist, un actor, un 
muzician, chiar şi un scriitor care să nu fi avut niciodată ocazia 
să-şi exprime talentul? Aceasta este loteria naşterii. 

După câteva momente, doi alţi bărbaţi au intrat în cameră, s- 
au îndreptat spre prima bancă şi s-au aşezat, cu faţa la estradă 
şi cu spatele la el. Unul avea cam cincizeci de ani şi era mult 
mai bine îmbrăcat decât ceilalţi din cameră. Costumul lui era 
făcut pe măsură şi radia un aer de încredere care sugera că era 
genul de profesionist necesar chiar şi unui dictator pentru ca 
regimul lui să menţină bunul mers al lucrurilor. 

Celălalt bărbat era mult mai tânăr şi se tot uita prin sală de 
parcă nu ştia unde se află. Dacă aceştia erau procurorul şi 
avocatul, nu-i era greu lui Harry să-şi dea seama cine-l 
reprezenta pe el. 

În cele din urmă, uşa din spatele estradei s-a deschis lăsând 
să intre încă trei, o femeie şi doi bărbaţi, care s-au aşezat la 
masa lungă din mijlocul camerei. 

Femeia, care avea cam şaizeci de ani, cu un păr grizonant 
prins într-un coc, putea să fi fost o directoare de şcoală 
pensionată. Harry s-a întrebat chiar dacă aceasta fusese clasa 
ei. Era clar cea mai importantă persoană din cameră pentru că 
toţi o priveau. Ea a deschis dosarul din faţă şi a început să 
citească cu glas tare. Harry i-a mulţumit în tăcere profesoarei lui 
de rusă pentru toate orele pe care şi le petrecuse obligându-l să 
citească scriitorii ruşi clasici înainte de a-l pune să traducă în 
engleză capitole întregi. 

— Prizonierul, Harry a presupus că se referea la el, cu toate că 
nu dăduse semne că l-ar fi observat, a intrat de curând ilegal în 


Uniunea Sovietică - lui Harry i-ar fi plăcut să-şi ia notițe, 
presupunând că i se va da ocazia să se apere, dar nu avea nici 
hârtie, nici creion, aşa că a fost nevoit să se bazeze pe memoria 
lui - cu singurul scop de a încălca legea. S-a întors spre juriu 
fără să le zâmbească. Dumneavoastră, tovarăşi, aţi fost aleşi să 
decideţi dacă acest om este vinovat sau nu. Martorii vă vor 
asista în acest proces. 

— Domnule Kosanov, a spus ea, întorcându-se către avocat, 
puteţi prezenta acum acuzaţia. 

Cel mai în vârstă dintre cei doi bărbaţi aşezaţi în prima bancă 
s-a ridicat încet în picioare. 

— Tovarăşă comisar, acesta este un caz simplu care n-ar 
trebui să deranjeze juriul. Prizonierul este un bine-cunoscut 
inamic al statului şi aceasta nu este prima lui ofensă. 

Harry n-a mai aşteptat să afle care fusese prima lui ofensă. 
Urma s-o afle imediat. 

— Prizonierul a vizitat Moscova acum cinci ani ca oaspete al 
ţării noastre şi a profitat în mod cinic de statutul său privilegiat. 
S-a folosit de discursul de deschidere la o conferinţă 
internaţională pentru a declanşa o campanie pentru eliberarea 
unui criminal care a mărturisit că este vinovat de mai multe 
ofense aduse statului. Anatoli Babakov vă este bine cunoscut, 
tovarăşă comisar, ca autor al unei cărţi despre iubitul nostru 
conducător, tovarăşul preşedinte Stalin, pentru care a fost 
acuzat de calomnie publică şi a fost condamnat la douăzeci de 
ani de muncă silnică. 

— Prizonierul a repetat aceste calomnii în ciuda faptului că i s- 
a explicat de câteva ori că încălca legea - Harry nu-şi putea 
aminti asta, doar dacă femeia îmbrăcată sumar care-l vizitase în 
mijlocul nopţii era trimisă să transmită mesajul împreună cu 
sticla de şampanie - dar, pentru binele relaţiilor internaţionale şi 
pentru a ne demonstra mărinimia, i-am permis să revină în Vest, 
unde aceste calomnii şi bârfe fac parte din viaţa de zi cu zi. Ne 
întrebăm uneori dacă britanicii îşi amintesc că au fost aliaţii 
noştri în timpul ultimului război şi că pe vremea aceea ne 
conducea tovarăşul Stalin. 

Mai devreme în decursul acestui an, prizonierul s-a dus în 
Statele Unite doar pentru a lua legătura cu soţia lui Babakov, 
care a fugit în Vest cu câteva zile înainte de arestarea soţului ei. 
Trădătoarea Elena Babakova i-a spus prizonierului unde 


ascunsese un exemplar din calomnioasa carte a soţului ei. 
Înarmat cu această informaţie, prizonierul a revenit în Uniunea 
Sovietică pentru a-şi îndeplini misiunea de localizare a cărții, 
ducerea ei în Vest şi publicarea sa. 

— Vă puteţi întreba, tovarăşă comisar, de ce prizonierul a vrut 
să se implice într-o astfel de aventură riscantă. Răspunsul este 
simplu. Lăcomia. Dorea să câştige o avere pentru el şi pentru 
doamna Babakova vânzând aceste calomnii oricui ar fi dorit să 
le publice, cu toate că ştia că acea carte este o pură invenţie de 
la început până la sfârşit, scrisă de un om care s-a întâlnit cu 
iubitul nostru conducător o singură dată, pe când era student. 

Dar mulţumită activităţi de detectiv desfăşurată de colonelul 
Marinkin, prizonierul a fost arestat în timp ce încerca să fugă din 
Leningrad cu un exemplar al cărţi lui Babakov în valiză. Pentru 
ca tribunalul să înţeleagă mai bine până unde voia să meargă 
acest criminal pentru a submina statul, îl voi chema pe primul 
martor, tovarăşul colonel Vitali Marinkin. 

Emma credea că-i vor ceda picioarele în timp ce parcurgea 
scurta distanţă până la boxa martorilor. Când grefierul i-a 
înmânat Biblia, toată lumea a observat că-i tremurau mâinile şi 
apoi şi-a auzit vocea: 

— Jur pe Dumnezeu Atotputernicul că mărturia pe care o voi 
depune va fi adevărul, întregul adevăr şi numai adevărul, aşa să 
mă ajute Dumnezeu. 

— Vă rog să vă spuneţi numele pentru înregistrare, a spus 
domnul Trelford. 

— Emma Grace Clifton. 

— Şi ocupaţia? 

— Sunt preşedinte al Liniei Maritime Barrington. 

— De cât timp aţi fost preşedintele acestei distinse companii? 

— De unsprezece ani. 

Emma a văzut capul domnului Trelford mişcându-se de la 
dreapta la stânga şi apoi şi-a amintit cuvintele lui: „Ascultă-mi 
cu atenţie întrebările, dar adresează întotdeauna răspunsul 
juraţilor.” 

— Sunteţi căsătorită, doamnă Clifton? 

— Da, a zis Emma, întorcându-se către juraţi, de aproape 
douăzeci şi cinci de ani. 

Domnul Trelford ar fi vrut ca ea să adauge: „Soţul meu, Harry, 
fiul meu, Sebastian şi fratele meu Giles sunt prezenţi în sala de 
tribunal.” S-ar fi putut întoarce apoi spre ei şi juriul şi-ar fi dat 
seama că sunt o familie fericită şi unită. Dar Harry nu era acolo, 
de fapt Emma nici măcar nu ştia unde este, aşa că a continuat 
să privească juraţii. Domnul Trelford a continuat repede. 

— Puteţi spune curţii când aţi întâlnit-o prima oară pe lady 
Virginia Fenwick? 

— Da, a spus Emma, revenind la scenariu, fratele meu, 
Giles... De data aceasta s-a uitat la el şi, ca un vechi 
profesionist, el i-a zâmbit mai întâi surorii sale, apoi juriului. 
Fratele meu, Giles, a repetat ea, l-a invitat pe soţul meu Harry şi 
pe mine la cină ca s-o întâlnim pe doamna cu care se logodise. 

— Şi ce părere v-a făcut la început lady Virginia? 

— Uluitoare. Genul de frumuseţe asociat de obicei starurilor 
de cinema sau supermodelelor. Mi-a devenit repede clar că Giles 
era fermecat de ea. 

— Şi aţi devenit prietene în timp? 


— Nu, dar ca să fiu cinstită, nu părea probabil să devenim 
prietene la cataramă. 

— De ce spuneţi asta, doamnă Clifton? 

— Nu eram interesate de aceleaşi lucruri. Eu n-am făcut 
niciodată parte din cluburile de vânătoare, talere şi pescuit. 
Cinstit vorbind, provenim din medii diferite, iar lady Virginia 
făcea parte dintr-un cerc cu care nu m-aş fi întâlnit în mod 
normal. 

— Eraţi geloasă pe ea? 

— Doar pe frumuseţea ei, a zis Emma, rânjind larg. Acest 
rânjet a fost răsplătit cu mai multe zâmbete ale juraţilor. 

— Dar, din păcate, căsătoria fratelui dumneavoastră şi a lui 
lady Virginia s-a terminat cu un divorţ. 

— Ceea ce nu a fost o surpriză, cei puţin în familia noastră, a 
zis Emma. 

— De ce, doamnă Clifton? 

— Nu mi s-a părut niciodată că ea era persoana potrivită 
pentru Giles. 

— Deci dumneavoastră şi lady Virginia nu aţi rămas prietene? 

— N-am fost niciodată prietene, domnule Trelford. 

— Cu toate acestea, ea a revenit în viaţa dumneavoastră 
după câţiva ani? 

— Da, dar nu a fost alegerea mea. Virginia a început să 
cumpere multe acţiuni Barrington, ceea ce m-a surprins, pentru 
că niciodată n-o interesase compania. Nu m-am gândit prea 
mult la asta până ce secretarul companiei nu m-a informat că ea 
deţinea şapte virgulă cinci la sută din stoc. 

— De ce era şapte virgulă cinci la sută un procent atât de 
important? 

— Pentru că îi oferea un loc în consiliu. 

— Şi a acceptat responsabilitatea? 

— Nu, l-a numit pe maiorul Alex Fisher s-o reprezinte. 

— V-a plăcut acest aranjament? 

— Nu. Din prima zi. Maiorul Fisher ne-a demonstrat clar că era 
acolo doar la ordinele lui lady Virginia. 

— Aţi putea explica mai limpede? 

— Desigur. Maiorul Fisher vota împotriva oricărei propuneri pe 
care o supuneam consiliului şi venea adesea cu ideile sale 
proprii care nu ar fi făcut decât rău companiei 

— Dar până la urmă, maiorul Fisher şi-a dat demisia. 


— Dacă n-ar fi făcut-o, l-aş fi concediat eu. 

Domnul Trelford s-a încruntat, nemulţumit că Emma se 
abătuse de la scenariu. Sir Edward a zâmbit şi şi-a scris o notiţă 
în agenda din faţa lui. 

— As vrea acum să trecem la AGM ţinută la Colston Hall din 
Bristol, în dimineaţa zilei de douăzeci şi patru august. Eraţi la 
conducere atunci şi... 

— Poate doamna Clifton ne-ar putea explica chiar ea, 
domnule Trelford, a sugerat judecătoarea. Fără să fie îndemnată 
întruna de dumneavoastră. 

— După cum doriţi, doamnă. 

— Mi-am prezentat raportul anual, a spus Emma, care mi s-a 
părut că a mers destul de bine şi nu numai pentru că am putut 
anunţa data lansării primei noastre nave de lux, MV 
Buckingham. 

— După câte îmi amintesc, a spus Trelford, ceremonia de 
lansare urma să fie făcută de Maiestatea Sa, regina mamă... 

— Inteligent, domnule Trelford, dar vă rog să nu-mi puneţi 
răbdarea la încercare. 

— Îmi cer scuze, doamnă, m-am gândit doar că... 

— Ştiu exact la ce v-aţi gândit, domnule Trelford. Acum lăsaţi- 
o pe doamna Clifton să vorbească. 

— La sfârşitul discursului dumneavoastră, a spus Trelford, aţi 
răspuns întrebărilor din sală? 

— Da. 

— Şi printre cei care v-au întrebat a fost şi lady Virginia 
Fenwick? Cum rezultatul acestui proces depinde de acest 
schimb de cuvinte, voi citi curții, cu permisiunea 
dumneavoastră, doamnă judecătoare, cuvintele rostite de 
doamna Clifton şi care au fost cauza acestui proces. 
Răspunzând unei întrebări a lui lady Virginia, doamna Clifton a 
spus: „... ai eşuat lamentabil pentru că ai fost învinsă de 
oamenii obişnuiţi, decenţi, care doresc ca această companie să 
aibă succes.” Acum, dacă analizăm aceste cuvinte în lumina 
rece a zilei, doamnă Clifton, le regretaţi? 

— Sigur că nu. Nu erau decât adevărul. 

— Atunci nu aţi intenţionat deloc s-o defăimaţi pe lady 
Virginia? 

— Departe de asta. Nu am dorit decât ca acţionarii să afle că 
maiorul Fisher, reprezentatul ei în consiliu a cumpărat şi a 


vândut acţiunile companiei fără să mă informeze pe mine sau 
pe un alt coleg. 

— Chiar aşa. Mulţumesc, doamnă Clifton. Nu mai am întrebări, 
doamnă judecătoare. 

— Doriţi să puneţi întrebări martorei, sir Edward? a întrebat 
doamna Justice Lane, ştiind care va fi răspunsul acestuia. 

— Sigur că doresc, doamnă judecătoare, a spus sir Edward, 
ridicându-se şi aranjându-şi peruca cea veche. Şi-a verificat 
prima întrebare înainte de a se lăsa pe spate şi a oferi juraţilor 
cel mai părintesc zâmbet al lui, sperând că aceştia îl vor 
considera un respectat prieten al familiei de la care toată lumea 
aşteaptă sfaturi. 

— Doamnă Clifton, a zis el, întorcându-se către boxa 
martorilor, să nu amestecăm ideile. Adevărul este că eraţi 
împotriva căsătoriei lui lady Virginia cu fratele dumneavoastră 
din momentul în care aţi întâlnit-o. De fapt, nu cumva v-aţi 
hotărât să n-o agreaţi chiar înainte de a o întâlni? 

Trelford a fost surprins. Nu se gândise că Eddie va înfige 
pumnalul aşa de repede, cu toate că o avertizase pe Emma că 
examinarea lui nu va fi plăcută. 

— După cum am spus, sir Edward, nu aparţineam aceluiaşi 
mediu. 

— Dar nu aţi dorit chiar de la început s-o transformați într-o 
inamică? 

— Nu aş merge chiar atât de departe. 

— Aţi asistat la nunta fratelui dumneavoastră cu lady Virginia? 

— Nu am fost invitată. 

— Aţi fost surprinsă de acest lucru după felul în care aţi tratat- 
0? 

— Mai curând am fost dezamăgită, nu surprinsă. 

— Şi soţul dumneavoastră, a zis sir Edward, uitându-se prin 
sala de tribunal de parcă ar fi încercat să-l găsească, a fost 
invitat? 

— Niciun membru al familiei mele nu a primit o invitaţie. 

— Şi pentru care motiv credeţi că s-a întâmplat acest lucru? 

— Pentru asta v-a trebui s-o întrebaţi pe clienta 
dumneavoastră, sir Edward. 

— Chiar intenţionez s-o fac, doamnă Clifton. Putem acum să 
ne întoarcem la moartea mamei dumneavoastră? Inţeleg că s-a 
ivit o dispută referitoare la testamentul ei? 


— Care a fost rezolvată de Înalta Curte de Justiţie, sir Edward. 

— Da, aşa a fost. Dar corectaţi-mă dacă greşesc, precum sunt 
sigur că o veţi face, doamnă Clifton, dumneavoastră şi sora 
dumneavoastră, Grace, aţi moştenit aproape întreaga avere, în 
timp ce fratele dumneavoastră, soţul lui lady Virginia, nu a 
primit nimic. 

— Nu a fost alegerea mea, sir Edward. De fapt, am încercat s- 
o fac pe mama să se răzgândească. 

— Nu avem decât cuvântul dumneavoastră care să sprijine 
această afirmaţie, doamnă Clifton. 

Domnul Trelford s-a ridicat repede în picioare. 

— Doamnă judecătoare, trebuie să protestez. 

— Da, da, domnule Trelford, sunt de acord. Sir Edward, acesta 
a fost un comentariu inadecvat. 

— Îmi cer scuze, doamnă judecătoare. Pot să vă întreb, 
doamnă Clifton, dacă sir Giles a fost şocat de hotărârea mamei 
dumneavoastră? 

— Sir Edward, a spus judecătoarea, înainte chiar ca domnul 
Trelford să se ridice în picioare. 

— Îmi cer scuze, doamnă judecătoare. Sunt doar un bătrân 
căutător al adevărului. 

— A fost un şoc teribil pentru noi toţi, a zis Emma. Mama îl 
adora pe Giles. 

— Dar, ca şi dumneavoastră, în mod evident nu o adora şi pe 
lady Virginia, altfel i-ar fi lăsat şi lui ceva prin testament. 

Sir Edward a adăugat repede: 

— Dar să trecem mai departe. Căsătoria fratelui 
dumneavoastră cu lady Virginia s-a terminat din păcate cu un 
divorţ cauzat de adulterul lui. 

— După cum bine ştiţi, sir Edward, a spus Emma, încercând să 
se calmeze, în acele zile un bărbat mai petrecea o noapte într- 
un hotel din Brighton cu o damă de companie fără ca tribunalul 
să-i acorde divorţul. Giles a făcut-o la cererea Virginiei. 

— Îmi pare rău, doamnă Clifton, dar în solicitarea de divorţ 
scrie doar adulter. Dar acum ştim cel puţin cum reacţionaţi când 
aveţi sentimente puternice fată de ceva. 

O privire spre juriu a fost suficientă pentru a fi clar că sir 
Edward marcase un punct. 

— O ultimă întrebare referitoare la divorţ, doamnă Clifton. A 
fost un motiv de sărbătorire pentru familia dumneavoastră? 


— Doamnă judecătoare, a zis Trelford, sărind în picioare. 

— Sir Edward, încă o dată aţi depăşit limitele. 

— Voi încerca pe cât pot să mă abţin în viitor, doamnă 
judecătoare. 

Dar când Trelford s-a uitat la juraţi şi-a dat seama că 
mustrarea îşi atinsese țelul. 

— Doamnă Clifton, să trecem acum la probleme mai 
importante şi anume ce aţi spus când clienta mea v-a puso 
întrebare legitimă la adunarea generală anuală a Liniei Maritime 
Barrington. In interesul acurateţei, voi repeta întrebarea lui lady 
Virginia: „Este adevărat că unul dintre directori şi-a vândut 
stocul de acţiuni în weekend încercând să distrugă compania?” 
Dacă m-aş putea exprima aşa, doamnă Clifton, aţi evitat cu 
îndemânare şi strălucire răspunsul la această întrebare. Poate 
aţi dori să răspundeţi acum? 

Emma s-a uitat la Trelford. El o sfătuise să nu răspundă la 
această întrebare, aşa că n-a zis nimic. 

— AŞ putea să sugerez că motivul pentru care n-aţi dorit să 
răspundeţi la această întrebare a fost că lady Virginia a 
continuat prin a întreba: „Dacă unul dintre directorii 
dumneavoastră s-a implicat într-o astfel de acţiune, n-ar trebui 
să demisioneze din consiliu?” Răspunsul dumneavoastră a fost: 
„Dacă vă referiţi la maiorul Fisher..” cu toate că nu era vorba 
despre el, după cum ştiţi prea bine. Vorbea despre colegul şi 
prietenul dumneavoastră apropiat, domnul Cedric Hardcastle, 
nu-i aşa? 

— Unul dintre cei mai buni oameni pe care i-am întâlnit 
vreodată, a spus Emma. 

— Oare aşa să fi fost? a zis sir Edward. Ei bine, să examinăm 
declaraţia mai amănunţit, nu-i aşa, pentru că mi se pare că aţi 
sugerat că prietenul dumneavoastră apropiat, unul dintre cei 
mai „buni oameni” pe care i-aţi cunoscut - şi-a vândut acţiunile 
peste noapte şi a făcut-o pentru a ajuta compania, dar când 
lady Virginia şi-a vândut acţiunile, a făcut-o pentru a dăuna 
companiei. Poate juriul simte că nu poate să fie şi aşa şi aşa, 
doamnă Clifton, doar dacă, bineînţeles, nu puteţi să găsiţi o 
slăbiciune în demonstraţia mea şi să explicaţii juriului distincţia 
subtilă între ce a făcut domnul Hardcastle în interesul companiei 
şi ce a făcut maiorul Fisher în interesul clientei mele? 


Emma ştia că ar fi fost extrem de dificil de explicat juriului cu 
bună-credinţă ce făcuse Cedric şi motivul pentru care-şi 
vânduse acţiunile. Trelford o sfătuise ca, atunci când avea 
îndoieli, să nu răspundă, mai ales dacă răspunsul ar condamna- 
O. 

Sir Edward a aşteptat o vreme înainte de a spune: 

— Ei bine, cum nu păreţi să doriţi să răspundeţi la întrebare, 
poate ar trebui să trecem mai departe? „Dacă a fost intenţia ta 
să distrugi compania, lady Virginia, atunci... ai eşuat lamentabil 
pentru că ai fost învinsă de oamenii obişnuiţi, decenţi, care 
doresc ca această companie să aibă succes.” Puteţi nega, 
doamnă Clifton, că aţi sugerat audienței aflate la Colston Hall în 
Bristol în acea dimineaţă că lady Virginia nu era o persoană 
obişnuită şi decentă? A subliniat ultimele trei cuvinte. 

— Sigur că nu este o persoană obişnuită. 

— Sunt de acord cu dumneavoastră, doamnă Clifton, este 
extraordinară. Dar semnalez juriului sugestia că lady Virginia nu 
ar fi o persoană decentă şi că scopul ei de a distruge compania 
este o calomnie, doamnă Clifton. Sau acesta nu este, după 
părerea dumneavoastră, nimic altceva decât adevărul? 

— Am spus ceea ce am spus în mod serios, a replicat Emma. 

— Şi eraţi atât de convinsă de dreptatea pe care o aveaţi 
încât aţi insistat ca vorbele dumneavoastră să fie înregistrate în 
minuta AGM. 

— Da. 

— Secretarul companiei s-a opus acestei acţiuni? 

Emma a ezitat. 

— İl pot cita oricând pe domnul Webster să depună mărturie, 
a zis sir Edward. 

— Cred că a spus aşa ceva. 

— Oare de ce a făcut-o, mă întreb? a spus sir Edward, cu o 
voce sarcastică. Emma a continuat să-l privească fix, conştientă 
că nu aştepta răspunsul ei. Poate nu dorea ca dumneavoastră 
să adăugaţi defăimarea la calomnia comisă deja până atunci? 

— Voiam ca vorbele mele să fie înregistrate, a spus Emma. 

Trelford şi-a aplecat capul când sir Edward a spus: 

— Chiar aşa? Deci am stabilit, nu-i aşa, doamnă Clifton, că n- 
aţi plăcut-o pe clienta mea din ziua în care aţi întâlnit-o, că 
această antipatie intensă a crescut când nu aţi fost invitată la 
nunta fratelui dumneavoastră şi că după câţiva ani, la adunarea 


generală anuală a companiei dumneavoastră, în faţa unei 
mulţimi de acţionari, v-aţi gândit s-o umiliţi pe lady Virginia 
sugerând că nu era o persoană obişnuită, decentă, ci o persoană 
care dorea să distrugă compania. Apoi aţi trecut peste indicaţia 
secretarului companiei pentru a vă asigura că vorbele 
dumneavoastră calomnioase au fost repetate în minutele AGM. 
Nu e adevărat, doamnă Clifton, că doreaţi doar să vă răzbunaţi 
pe o persoană obişnuită, decentă, care nu cere acum nimic 
altceva decât o retribuţie pentru cuvintele dumneavoastră 
injurioase? Cred că Bardul a rezumat aceste cuvinte cel mai 
bine când a spus: „Cel ce de numele meu cel bun mă jefuieşte, 
mă jefuieşte nu de ceea ce bogat îl face, ci de ceea ce sărac lipit 
mă lasă?” 

Sir Edward a continuat să se uite fix la Emma, în timp ce se 
ţinea cu mâinile de reverele robei lui vechi şi uzate. Când i s-a 
părut că a obţinut efectul dorit, s-a întors către judecătoare şi i-a 
ZIS: 

— Nu mai am întrebări, doamnă judecătoare. 

Trelford s-a uitat spre juraţi şi i s-a părut că erau gata să 
aplaude. S-a hotărât să-şi asume un risc, unul cu care 
judecătoarea nu-l va lăsa să scape. 

— Mai aveţi întrebări pentru clienta dumneavoastră, domnule 
Trelford? a întrebat doamna Justice Lane. 

— Doar una, doamnă judecătoare, a zis Trelford. Doamnă 
Clifton, sir Edward a ridicat problema testamentului mamei 
dumneavoastră. Şi-a exprimat ea vreodată în fata 
dumneavoastră părerea despre nora sa? 

— Domnule Trelford, l-a întrerupt judecătoarea înainte ca 
Emma să răspundă, după cum ştiţi, aceste poveşti auzite nu 
sunt admisibile în faţa tribunalului. 

— Dar mama şi-a înregistrat părerea despre lady Virginia în 
testamentul ei! a spus Emma, uitându-se la juriu. 

— Nu cred că înţeleg, doamnă Clifton, a spus judecătoarea. 

— În testamentul ei, ea a explicat motivele pentru care nu-i 
lăsa nimic fratelui meu. 

Trelford a ridicat testamentul şi a spus: 

— AŞ putea citi pasajul relevant, doamnă judecătoare. Dacă 
sunteţi de părere că ne-ar ajuta, a adăugat el, încercând să pară 
un copil de cor nevinovat. 


> William Shakespeare - Othello, act 3, scena 5. 


Sir Edward s-a ridicat repede în picioare. 

— Aceasta nu este mai mult decât o altă calomnie, doamnă 
judecătoare, a spus el, ştiind mult prea bine la ce se referea 
Emma. 

— Dar este un document public, autorizat de un notar, a zis 
Trelford, fluturându-l sub nasul ziariştilor care stăteau în boxa 
presei. 

— Poate ar fi mai bine să citesc despre ce este vorba înainte 
de a mă decide, a zis doamna Justice Lane. 

— Desigur, doamnă judecătoare, a spus Trelford. l-a dat 
testamentul grefierului care, la rândul lui, l-a dat judecătoarei. 

Cum Trelford subliniase doar câteva rânduri, doamna Justice 
Lane trebuie să le fi citit de mai multe ori înainte de a spune în 
sfârşit: 

— Cred că în general, această dovadă este neadmisibilă la 
Curte pentru că poate fi scoasă din context. Totuşi, domnule 
Trelford, a mai spus ea, dacă doriţi să amân procesul astfel încât 
să vă schimbaţi pledoaria ca atare, voi fi fericită să eliberez sala 
pentru ca s-o puteţi face. 

— Nu, mulţumesc, doamnă judecătoare. Sunt fericit să vă 
accept judecata, a zis Trelford, conştient că ziariştii, dintre care 
mulţi părăseau deja sala, vor tipări pasajul în cauză pe prima 
pagină a ziarelor de a doua zi. 

— Atunci să continuăm, a spus judecătoarea. Poate doriţi să 
chemaţi următorul martor, domnule Trelford. 

— Nu pot face asta, doamnă judecătoare, pentru că acesta 
participă la o dezbatere în Camera Comunelor. Totuşi, maiorul 
Fisher va putea să apară în faţa Curţii mâine-dimineaţă la ora 
zece. 


39 

Harry a urmărit de pe banca lui de lemn din rândul al treilea 
intrarea colonelului Marinkin în tribunalul improvizat. S-a ridicat 
în faţa procurorului statului, l-a salutat şi a rămas în picioare. 

Marinkin era îmbrăcat într-o uniformă şi mai elegantă decât 
cea pe care şi-o amintea Harry de când fusese arestat; una 
pentru ocazii speciale, fără nicio îndoială. Cei şase butoni ai 
tunicii sclipeau, dunga de la pantaloni era brici şi ghetele erau 
atât de lustruite încât atunci când se uita în jos se vedea 
reflectat în ele. Cele cinci rânduri de medalii arătau tuturor că-si 
privise inamicul în faţă. 

— Tovarăşe colonel, aţi putea să spuneţi Curţii când l-aţi 
cunoscut pe acuzat? 

— Da, tovarăşă procuror. A venit la Moscova acum câţiva ani 
ca reprezentant al Marii Britanii la o conferinţă internaţională de 
carte şi a ţinut discursul introductiv în ziua deschiderii. 

— Aţi auzit acel discurs? 

— Da, l-am auzit şi mi-a fost clar că el credea că trădătorul 
Babakov a lucrat mai mulţi ani la Kremlin şi a fost un asociat 
apropiat al tovarăşului Stalin. De fapt, a fost atât de convingător 
în pledoaria sa încât atunci când s-a aşezat aproape toată lumea 
din sală credea acest lucru. 

— Aţi încercat să luaţi contact cu acuzatul în timp ce era la 
Moscova? 

— Nu, pentru că a plecat în Anglia a doua zi şi mărturisesc că, 
la fel ca multe alte campanii puse la cale de Vest, am crezut că 
va mai dura doar puţin timp până ce va apărea altceva care le 
va ocupa minţile nerăbdătoare. 

— Dar această problemă n-a dispărut. 

— Nu, acuzatul era convins că Babakov spusese adevărul şi, 
dacă romanul lui ar fi putut fi publicat, întreaga lume îl va crede. 
Mai devreme în cursul acestui an, acuzatul s-a dus în Statele 
Unite cu un transatlantic de lux, deţinut de familia nevestei sale. 
La sosirea în New York, a vizitat un editor bine-cunoscut, fără 
îndoială pentru a discuta publicarea cărţii lui Babakov, deoarece 
a doua zi s-a urcat într-un tren spre Pittsburgh pentru a o întâlni 
pe fugara Elena Babakova, soţia trădătorului. Am în acest dosar 
mai multe fotografii făcute de unul dintre agenţii noştri în timpul 
acestei vizite. 


Marinkin a înaintat dosarul grefierului, care l-a dat 
preşedintelui tribunalului. Cei trei judecători au studiat o vreme 
fotografiile, după care preşedintele a întrebat: 

— Cât timp a petrecut acuzatul cu doamna Babakova? 

_ — Mai mult de patru ore. După aceea, s-a întors în New York. 
In ziua următoare şi-a vizitat iar editorul şi, mai târziu în cursul 
aceleiaşi zile, s-a îmbarcat pe vasul care aparţinea familiei soţiei 
sale şi s-a întors în Anglia. 

— După ce s-a întors, aţi continuat să-l supravegheați? 

— Da. Unul dintre agenţii noştri de teren seniori i-a 
monitorizat activităţile zilnice şi a raportat că acuzatul s-a înscris 
la un curs de limbă rusă la Universitatea Bristol, nu departe de 
locul în care stă. Unul dintre agenţi a participat şi el o vreme la 
acel curs şi a raportat că acuzatul era un student conştiincios, 
care învăţa mai mult decât colegii săi. Puțin după ce a terminat 
cursul, a zburat la Leningrad, cu câteva săptămâni înainte să-i 
expire viza. 

— De ce nu l-aţi arestat imediat când a aterizat la Leningrad 
şi nu l-aţi pus în avionul care se întorcea la Londra? 

— Pentru că am dorit să aflu dacă are asociaţi în Rusia. 

— Şi avea? 

— Nu, omul este un singuratic, un romantic, cineva care s-ar 
fi simţit mai bine în trecut când, ca lason, ar fi plecat să caute 
Lâna de Aur, care este echivalentă pentru el în secolul XX cu 
egal de fabuloasa carte a lui Babakov. 

— Şi a avut succes? 

— Da, a avut. Este evident că soţia lui Babakov i-a spus exact 
unde poate găsi un exemplar al cărţii soţului ei, pentru că, de 
îndată ce a ajuns în Leningrad, a luat un taxi până la anticariatul 
Puşkin de la periferia oraşului. In câteva minute a găsit cartea 
pe care o căuta, care era ascunsă într-o copertă cu alt titlu şi 
trebuie să fi fost exact în locul în care-i spusese doamna 
Babakova că se află. A plătit pentru acea carte şi încă alte două, 
apoi i-a cerut şoferului care-l aştepta să-l ducă direct la 
aeroport. 

— Unde l-aţi arestat? 

— Da, dar nu imediat, pentru că am vrut să văd dacă are un 
complice la aeroport căruia să-i dea cartea. Dar el doar a 
cumpărat un bilet la acelaşi avion cu care venise. 

— Şi unde e cartea acum? a întrebat preşedintele tribunalului. 


— A fost distrusă, tovarăşe preşedinte, dar am reţinut pagina 
de titlu pentru arhivă. Tribunalul ar putea să fie interesat să afle 
că pare a fi probă de tipografie, aşa că probabil este singura 
carte care mai există. 

— Când l-aţi arestat pe acuzat, cum a reacţionat acesta? a 
întrebat procurorul. 

— Era clar că nu şi-a dat seama de severitatea crimei comise 
pentru că întreba întruna sub ce acuzaţie este reţinut. 

— L-aţi interogat şi pe şoferul taxiului şi pe femeia în vârstă 
care lucra la anticariat să aflaţi dacă erau de coniventă cu 
acuzatul? a întrebat procurorul. 

— Da. Amândoi s-au dovedit a fi membri conştiincioşi de 
partid şi ne-a fost clar că nu aveau niciun fel de înţelegere 
anterioară cu  acuzatul. l-am eliberat după un scurt 
interogatoriu, deoarece, cu cât ştiau mai puţine despre anchetă, 
cu atât mai bine. 

— Mulţumesc, domnule colonel. Nu mai am întrebări, a zis 
procurorul, dar colegul meu s-ar putea să aibă, a mai zis el, 
înainte de a se aşeza. 

Preşedinta s-a uitat spre tânărul care stătea la celălalt capăt 
al băncii. Acesta s-a ridicat şi s-a uitat la judecătoarea şefă, dar 
n-a zis nimic. 

— Doriţi să-l examinaţi pe acuzat? a întrebat ea. 

— Nu este necesar, tovarăşă preşedinte. Sunt satisfăcut de 
dovezile prezentate de şeful miliției. S-a aşezat la loc. 

Preşedinta şi-a întors atenţia spre colonel. 

— Vă felicit, tovarăşe colonel, pentru această activitate de 
detectiv, bine făcută. Aţi mai vrea să spuneţi ceva care ne-ar 
putea ajuta la judecată? 

— Da, tovarăşă. Sunt sigur că prizonierul este doar un idealist 
naiv şi credul care este convins că Babakov a lucrat în realitate 
la Kremlin. După părerea mea, ar trebui să i se ofere ocazia să 
semneze o mărturie. Dacă o face, eu personal voi supraveghea 
deportarea lui. 

— Mulţumesc, tovarăşe colonel, voi ţine seama de acest lucru. 
Puteţi reveni acum la datoriile dumneavoastră importante. 

Colonelul a salutat. Când s-a întors să iasă din sală, s-a uitat 
scurt la Harry. După o clipă, dispăruse. 

În acel moment, Harry şi-a dat seama că acesta era un 
proces-spectacol cu o singură diferenţă. Singurul scop al său 


fusese să-l convingă că Babakov era un păcălici, aşa că, atunci 
când revenea în Anglia, să poată spune tuturor adevărul, aşa 
cum fusese prezentat în această sală de tribunal. Dar şarada 
bine orchestrată îi mai cerea şi să semneze o mărturie şi s-a 
întrebat până unde vor merge ca să-şi atingă scopul. 

— Tovarăşe procuror, a zis preşedinta tribunalului, puteţi 
acum să chemaţi următorul martor. 

— Mulţumesc, a zis acesta înainte de a se ridica iar. Îl chem 
pe Anatoli Babakov. 

Giles s-a aşezat să mănânce micul dejun şi a început să 
frunzărească ziarele de dimineaţă. Era la a doua ceaşcă de 
cafea când Sebastian i s-a alăturat. 

— Ce mai scrie? 

— Cred că un critic de teatru ar descrie ziua ca având veşti 
mixte. 

— Poate e bine atunci, a zis Seb, că judecătoarea a instruit 
juriul să nu le prezinte. 

— Le-au aflat ei, poţi să mă crezi, a spus Giles. Mai ales după 
ce judecătoarea nu l-a lăsat pe Trelford să le spună ce a scris 
mama în testament despre Virginia. Toarnă-ţi nişte cafea şi-ţi 
voi citi eu. Giles a luat Daily Mail şi a aşteptat ca Seb să se 
întoarcă la masă după care şi-a pus ochelarii şi a început să 
citească. „Restul averii mele le este lăsat dragelor mele fiice, 
Emma şi Grace pentru a dispune de el cum cred de cuviinţă, cu 
excepţia pisicii mele siameze, Cleopatra, pe care o las lui lady 
Virginia Fenwick pentru că au atât de multe în comun. 
Amândouă sunt creaturi frumoase, bine îngrijite, încrezute, 
îndrăzneţe şi manipulatoare care presupun că toată lumea 
există pe pământ doar pentru a le servi pe ele, inclusiv aiuritul 
meu fiu pentru care mă rog doar să rupă vraja pe care a 
aruncat-o asupra lui înainte de a fi prea târziu.” 

— Bravo, a zis Seb, când unchiul lui a lăsat ziarul jos. Ce 
doamnă formidabilă. Ar fi fost bine să fie şi ea în boxa 
martorilor. Dar celelalte ziare mari ce spun? 

— Telegraph lansează pariuri, cu toate că îl laudă pe 
Makepeace pentru examinarea sa juridică şi analitică a Emmei. 
Times speculează despre motivele pentru care apărarea şi nu 
acuzarea l-a chemat pe Fisher. Vei vedea sub titlu denumirea 
„Martor ostil”, a spus Giles, dându-i Times peste masă. 

— Am impresia că despre Fisher nu vor apărea comentarii 
mixte. 

— Ai grijă să te uiţi fix la el când se va afla în boxa martorilor. 
Nu îi place. 

— Nostim, a zis Seb, dar una dintre doamnele din juriu se uită 
fix la mine. 

— Asta-i bine, a zis Giles. Ai grijă să-i zâmbeşti din când în 
când, dar nu prea des, ca să nu observe judecătoarea, a 
continuat el când Emma a intrat în cameră. 


— Cum sunt? a întrebat ea, uitându-se la ziare. 

— La fel de bine pe cât ne-am fi aşteptat, a spus Giles. Maila 
transformat testamentul mamei în folclor, iar ziariştii serioşi vor 
să ştie de ce Fisher este chemat de noi şi nu de ei. 

— Vor afla cât de curând, a zis Emma, aşezându-se la masă. 
Cu care ar trebui să încep? 

— Poate cu The Times, a spus Giles, dar nu te supăra când vei 
citi Telegraph. 

— N-ar fi pentru prima oară, a spus Emma, luând Telegraph, 
când mi-aş dori să citesc ziarele de mâine. 


* 


— Bună dimineața, a zis doamna Justice Lane după ce juriul s- 
a aşezat. Astăzi, procedurile vor începe cu o întâmplare mai 
ieşită din comun. Următorul martor al domnului Trelford, maiorul 
Alexander Fisher MP, nu va depune mărturie azi, evident la 
alegerea lui, decât în urma unei citaţii a apărării. Când domnul 
Trelford a solicitat o citaţie, am fost obligată să decid dacă 
dovezile erau admisibile. Până la urmă, am conchis că domnul 
Trelford are dreptul să-l citeze pe maiorul Fisher, întrucât 
numele lui este menţionat în schimbul de cuvinte dintre doamna 
Clifton şi lady Virginia care este miezul procesului, aşa că ne-ar 
putea oferi lămuriri suplimentare. Nu trebuie totuşi, a subliniat 
ea, să deduceţi nimic din faptul că maiorul Fisher nu a fost 
inclus în lista cu martori ai acuzării. 

— Dar o vor face, i-a şoptit Giles Emmei. 

Judecătoarea s-a uitat la grefier. 

— A sosit maiorul Fisher? 

— Da, doamnă judecătoare. 

— Atunci vă rog să-l chemaţi. 

— Este chemat maiorul Alexander Fisher MP, a strigat 
grefierul. 

Uşile duble din spatele sălii s-au deschis şi maiorul Fisher a 
intrat ţanţoş, surprinzându-l pe Giles. Era clar că, ajungând 
membru în parlament nu făcuse altceva decât să adauge mult 
îngâmfării sale. 

A luat Biblia în mâna dreaptă şi a depus jurământul, fără să se 
uite măcar o dată la cartonul pe care grefierul îl ţinea în faţa lui. 


Când domnul Trelford s-a ridicat de la locul lui, Fisher i-a privit 
de parcă-şi reperase inamicul. 

— Bună dimineaţa, domnule maior Fisher, a spus Trelford, dar 
n-a primit niciun răspuns. Vreţi să fiţi amabil şi să vă declaraţi 
numele şi ocupaţia pentru înregistrarea tribunalului? 

— Numele meu este Alexander Fisher şi sunt membru în 
parlament pentru docurile Bristol, a zis el, privindu-l direct pe 
Giles. 

— In momentul în care s-a ţinut adunarea generală anuală a 
Liniei Maritime Barington eraţi director al acestei companii? 

— Da, eram. 

— Doamna Clifton a fost cea care v-a invitat să faceţi parte 
din consiliu? 

— Nu, nu ea. 

— Deci cine v-a solicitat să faceţi parte din consiliu ca 
director? 

— Lady Virginia Fenwick. 

— Şi de ce, dacă aş putea să întreb? Eraţi prieteni sau era 
doar o legătură profesională? 

— Aş vrea să cred că amândouă, a spus Fisher, uitându-se la 
lady Virginia, care a încuviinţat şi i-a zâmbit. 

— Şi ce expertiză anume îi puteaţi oferi lui lady Virginia? 

— Am fost broker la Bursă înainte de a deveni MP. 

— Înţeleg, a zis Trelford. Deci aţi putut să-i oferiţi sfaturi lui 
lady Virginia asupra portofoliului ei de acţionar şi, datorită 
sfaturilor dumneavoastră înțelepte, ea v-a invitat s-o 
reprezentaţi în consiliul Barrington's. 

— Nici eu n-aş fi putut s-o spun mai bine, a zis Fisher, 
zâmbind şmecher. 

— Dar sunteţi sigur că acesta a fost singurul motiv pentru 
care lady Virginia v-a ales, domnule maior? 

— Da, sunt sigur, s-a răstit Fisher, fără să mai zâmbească. 

— Sunt puţin nedumerit, domnule maior, asupra modului în 
care un broker din Bristol ar putea deveni consilierul profesional 
al unei doamne din Londra, care avea acces la mulţi brokeri 
renumiţi din Citv. Aşa că poate ar fi bine să întreb cum v-aţi 
întâlnit prima oară. 

— Lady Virginia m-a susţinut când am candidat prima oară la 
alegerile pentru parlament din partea conservatorilor, pentru 
docurile Bristol. 


— Şi cine era candidatul laburist la acele alegeri? 

— Sir Giles Barrington. 

— Fostul soţ al lui lady Virginia şi fratele doamnei Clifton? 

— Da. 

— Deci acum ştim motivul pentru care lady Virginia v-a ales 
ca reprezentant în consiliu. 

— Ce insinuaţi? s-a răstit Fisher. 

— E destul de simplu de înţeles că dacă aţi fi participat la 
alegerile parlamentare pentru altă circumscripție, nu v-aţi fi 
întâlnit niciodată cu lady Virginia. Domnul Trelford s-a uitat la 
juriu în timp ce aştepta răspunsul lui Fisher pentru că era sigur 
că nu va primi niciunul. Acum, dacă am stabilit legătura 
dumneavoastră cu reclamanta, să analizăm valoarea şi 
importanţa sfaturilor dumneavoastră profesionale. Vă mai 
amintiţi, domnule maior, că mai devreme v-am întrebat dacă i- 
aţi oferit sfaturi lui lady Virginia referitoare la administrarea 
portofoliului ei de acţiuni şi mi-aţi confirmat că aţi făcut-o. 

— Aşa este. 

— Atunci poate le puteţi explica juraţilor asupra căror acţiuni, 
cu excepţia celor de la Linia Barrington, aţi consiliat-o pe lady 
Virginia? Bănuiesc că răspunsul este asupra niciuneia şi că 
singurul ei interes în dumneavoastră a fost că, din interiorul 
consiliului, o puteaţi anunţa ce se întâmplă la Barrington's, 
astfel încât amândoi să puteţi profita de oricare informaţie 
privată pe care aţi fi deținut-o ca membru în consiliu. 

— Acesta este un ultraj, a spus Fisher privind-o pe 
judecătoare. Insă aceasta a rămas impasibilă. 

— Dacă aşa stau lucrurile, domnule maior, aţi putea nega că 
de trei ori aţi sfătuit-o pe lady Virginia să-şi vândă acţiunile la 
Barrington's - am datele, timpul şi cantităţile în faţa mea - şi, de 
fiecare dată, doar după două zile, compania a dat veşti proaste. 

— Pentru asta sunt consilierii, domnule Trelford. 

— Apoi, după trei săptămâni aţi răscumpărat acţiunile, ceea 
ce sugerez că s-a întâmplat pentru două motive. Primul, pentru 
a obţine un profit rapid şi al doilea, pentru a vă asigura că ea îşi 
păstra cele şapte virgulă cinci la sută din stocul companiei, 
pentru ca să nu vă pierdeţi locul în consiliu. În caz contrar, n-aţi 
mai fi obţinut informaţii private, nu? 

— Aceasta este o sugestie nefondată referitoare la reputaţia 
mea profesională, s-a răstit Fisher. 


— Oare? a zis Trelford, ridicând o foaie de hârtie, astfel încât 
s-o poată vedea toţi, înainte de a citi numerele de pe ea. În cele 
trei tranzacţii despre care am vorbit, lady Virginia a obţinut 
profituri de 17.400 £, 29.320 £, respectiv 70.100 £. 

— Nu este o crimă să obţii un profit pentru client, domnule 
Trelford. 

— Nu, sigur că nu este, domnule maior, dar de ce aţi folosit 
un broker din Hong Kong pentru aceste tranzacţii, un anume 
domn Benny Driscoll? 

— Benny este un fost prieten al meu care lucra în oraş, iar eu 
sunt leal prietenilor mei, domnule Trelford. 

— Sunt sigur că da, domnule maior, dar ştiaţi că în momentul 
în care efectuaţi tranzacţiile /rish Garda avea un mandat de 
arestare pe numele domnului Benny Driscoll pentru fraudă şi 
manipularea acţiunilor? 

Sir Edward s-a ridicat repede în picioare. 

— Da, da, sir Edward, a zis doamna Justice Lane. Sper, 
domnule Trelford, că nu vreţi să sugeraţi că maiorul Fisher avea 
cunoştinţă de acest mandat însă continua să facă afaceri cu 
domnul Driscoll? 

— Asta ar fi fost următoarea mea întrebare, doamnă 
judecătoare, a spus Trelford, expresia de băiat de cor 
revenindu-i pe faţă. 

— Nu, nu ştiam, a protestat Fisher şi dacă aş fi ştiut, desigur 
că n-aş fi continuat să fac afaceri cu el. 

— Asta e o uşurare, a spus Trelford. A deschis un dosar mare 
şi negru din faţa lui şi a scos o singură foaie de hârtie, acoperită 
cu cifre. Când aţi cumpărat acţiunile în numele lui lady Virginia, 
cum aţi fost plătit? 

— Cu un comision. Unu la sută din preţul de vânzare sau 
cumpărare, aşa cum este procedeul standard. 

— Foarte bine şi corect, a zis Trelford, punând hârtia înapoi în 
dosar. A scos apoi o a doua foaie pe care a studiat-o cu un 
interes egal. Spuneţi-mi, domnule maior, aţi fost conştient că, 
ori de câte ori după ce i-aţi cerut prietenului dumneavoastră 
leal, domnul Driscoll, să efectueze aceste tranzacţii pentru lady 
Virginia, el a mai cumpărat şi vândut acţiuni Barrington's pentru 
el însuşi, ceea ce era ilegal? 

— Nu ştiam că făcea aşa ceva şi l-aş fi raportat la bursă dacă 
aş fi ştiut. 


— Chiar aşa? Deci nu ştiaţi că el a câştigat mai multe mii de 
lire călărind pe spinarea tranzacţiilor dumneavoastră? 

— Nu, nu ştiam. 

— Şi că el a fost suspendat recent de bursa din Hong Kong 
pentru conduită neprofesională? 

— Nu ştiam asta, dar n-am mai lucrat cu el de mai mulţi ani. 

— N-aţi lucrat? a zis Trelford, lăsând a doua hârtie şi scoțând 
o a treia. Şi-a aranjat ochelarii şi a studiat o coloană de cifre din 
faţa lui înainte de a-i spune: Nu aţi cumpărat şi vândut şi 
dumneavoastră, de trei ori, acţiuni pentru uz propriu, obţinând 
un profit frumuşel de fiecare dată? 

Trelford a continuat să se uite fix la foaia de hârtie pe care o 
ţinea în mână, conştient că tot ceea ce trebuia să spună Fisher 
era „Nu, n-am făcut-o” şi cacealmaua sa ar fi fost demascată. 
Totuşi, maiorul a ezitat doar o clipă ceea ce i-a permis lui 
Trelford să spună în timpul scurtei tăceri: 

— Trebuie să vă reamintesc, domnule maior Fisher că sunteţi 
membru în parlament şi vă aflaţi sub un jurământ a cărui 
încălcare ar însemna sperjur? Trelford a continuat să studieze 
coloana de cifre din faţa lui. 

— Dar la a treia tranzacţie n-am obţinut niciun profit, a 
izbucnit Fisher. De fapt, am pierdut. 

În sală s-a auzit un icnet, urmat de o izbucnire de comentarii. 
Trelford a aşteptat să se facă linişte înainte de a continua. 

— Deci aţi obţinut un profit la primele două tranzacţii, 
domnule maior, dar aţi pierdut la a treia? 

Fisher s-a foit neliniştit în boxă, dar nu a încercat să răspundă. 

— Domnule maior Fisher, aţi declarat mai devreme în faţa 
tribunalului că nu este o crimă să obţii un profit pentru client, a 
zis Trelford, uitându-se la agenda în care scrisese cuvintele 
exacte ale maiorului. 

— Da, aşa am zis, a spus Fisher, încercând să-şi revină. 

— Dar, ca un broker calificat, trebuie să ştiţi că era o 
infracţiune să tranzacţionaţi afaceri ale unei companii în 
consiliul căreia vă aflaţi, a continuat Trelford, luând un alt volum 
legat în piele roşie din faţă şi deschizându-l la o pagină 
însemnată. Trelford a citit apoi cuvintele exacte: doar dacă ati 
informat preşedintele companiei şi ați cerut asistență juridică. 
Aţi informat-o pe doamna Clifton sau aţi cerut asistenţă juridică? 


Fisher s-a prins de marginile boxei martorilor pentru a-şi opri 
tremuratul mâinilor. 

— Puteţi să spuneţi tribunalului ce profit aţi obţinut când aţi 
vândut şi aţi cumpărat acţiunile Barrington's? a întrebat 
Trelford, continuând să se uite la o chitanţă de hotel din 
excursia sa recentă la Hong Kong. A aşteptat o vreme înainte de 
a pune chitanta înapoi în dosar, s-a uitat la judecătoare şi a 
spus: 

— Doamnă judecătoare, cum domnul maior Fisher nu pare să 
dorească să răspundă la alte întrebări ale mele, nu văd rostul 
continuării acestui interogatoriu. S-a aşezat şi i-a zâmbit Emmei. 

— Sir Edward, a zis doamna Justice Lane, doriţi să examinaţi 
martorul? 

— Doar câteva întrebări, dacă se poate, a spus sir Edward, 
părând învins. 

— Domnule maior Fisher, există vreo bănuială că lady Virginia 
Fenwick ştia că dumneavoastră tranzacţionaţi acțiuni 
Barrington's pentru dumneavoastră înşivă? 

— Nu, domnule. 

— Corectaţi-mă dacă mă înşel, dar dumneavoastră eraţi doar 
consilierul şi toate tranzacţiile desfăşurate în numele ei au fost 
conduse conform rigorilor legii? 

— Este adevărat, sir Edward. 

— Vă mulţumesc pentru această clarificare. Nu mai am 
întrebări, doamnă judecătoare. 

Judecătoarea scria repede în timp ce Fisher stătea nemişcat în 
boxa martorilor, arătând ca un iepure prins în lumina farurilor. În 
cele din urmă, ea a lăsat stiloul jos şi a spus: 

— Înainte de a părăsi tribunalul, domnule maior Fisher, 
trebuie să vă comunic că am intenţia să trimit o transcriere a 
mărturiei dumneavoastră la Departamentul Procurorului Public, 
astfel încât să se poată lua o decizie cu privire la alte acţiuni 
juridice care vor trebui să fie întreprinse. 

Când maiorul a coborât din boxa martorilor şi s-a îndreptat 
spre ieşire, membrii presei au sărit de la locurile lor ca o haită 
de copoi urmărind o vulpe rănită. 

Giles s-a aplecat în faţă, l-a bătut pe Trelford pe spate şi a 
spus: 

— Foarte bine făcut, domnule. L-aţi crucificat. 


— Pe el, da, însă nu şi pe ea. Mulțumită întrebărilor puse de 
sir Edward, lady Virginia a supravieţuit să mai lupte o altă zi. 

Ceva nu era în regulă. Desigur că acesta nu putea fi Anatoli 
Babakov. Harry s-a uitat fix la bărbatul ca un schelet care 
înainta târşâit prin sală şi s-a prăbuşit pe scaunul din faţa 
procurorului. 

Babakov era îmbrăcat într-un costum cu o cămaşă care 
atârnau pe el de parcă ar fi fost un umeraş. Toate erau cu 
câteva măsuri prea mari pentru el şi primul gând al lui Harry a 
fost că le împrumutase în acea dimineaţă de la un străin. Apoi 
şi-a dat seama că erau chiar hainele lui Babakov; nu le mai 
purtase din ziua în care fusese trimis la închisoare cu atâţia ani 
înainte. Părul i se subţiase şi cele câteva şuviţe rămase erau 
grizonante. Ochii, tot gri, i se afundaseră în orbite şi pielea lui 
era uscată şi ridată nu de la căldura soarelui, ci de la expunerea 
la vânturile îngheţate ale Siberiei. Babakov părea de şaptezeci 
sau optzeci de ani, cu toate că Harry ştia că erau aproape de 
aceeaşi vârstă, deci avea cam cincizeci de ani. 

Procurorul statului s-a ridicat; sicofantul urmat de tartor. S-a 
uitat prin Babakov şi i s-a adresat cu o aroganță rece, diferită de 
manierele permise în faţa tovarăşului colonel când acesta era în 
boxa martorilor. 

— Spuneţi-vă tribunalului numele şi numărul, a cerut el. 

— Babakov, şapte-patru-unu-şase-doi, tovarăşe procuror. 

— Vă rog să nu vă mai adresaţi cu acest termen. 

Prizonierul şi-a aplecat capul. 

— Îmi cer scuze, domnule. 

— Înainte de a fi condamnat, Babakov, care vă era ocupaţia? 

— Eram profesor la o şcoală din districtul şapte din Moscova. 

— Cât timp aţi predat la acea şcoală? 

— Treisprezece ani, domnule. 

— Şi ce subiect aţi predat? 

— Engleza, domnule. 

— Care erau calificativele deţinute? 

— Am absolvit Institutul de Limbi Străine din Moscova în 
1941. 

— Deci, după ce aţi absolvit, prima slujbă avută a fost de 
profesor de şcoală şi nu aţi lucrat nicăieri altundeva? 

— Nu, domnule, nu am lucrat. 

— În timpul acestor treisprezece ani ca profesor de şcoală aţi 
vizitat vreodată Kremlinul? 


— Nu, domnule. Niciodată. 

Vehemenţa cu care Babakov a spus „Niciodată” a fost pentru 
Harry o indicație clară ca această imitație de proces era ridicolă. 
Toţi copiii sovietici vizitau Kremlinul la un moment dat pentru a 
vedea mausoleul lui Lenin. Dacă Babakov fusese profesor, 
trebuie să fi condus multe astfel de vizite. Harry nu avea cum 
să-i dea de ştire că înţelesese mesajul fără a sparge pojghiţa 
subţire a decepţiei. 

— L-aţi întâlnit vreodată pe veneratul nostru conducător, 
preşedintele Consiliului Prezident, tovarăşul Stalin? a continuat 
procurorul. 

— Da, o dată când eram student, a vizitat Institutul de Limbi 
Străine pentru a oferi decoraţiile anuale. 

— V-a vorbit? 

— Da, m-a felicitat pentru primirea medaliei. 

Harry ştia că Babakov câştigase medalia Lenin şi fusese şeful 
clasei. De ce n-o spusese? Pentru că nu se încadra în scenariul 
bine pregătit care-i fusese dat şi pe care-l respecta. 
Răspunsurile fuseseră probabil scrise de aceeaşi persoană care 
punea întrebările. 

— În afara acestei scurte întâlniri, v-aţi mai întâlnit vreodată 
cu tovarăşul Stalin? 

— Nu, domnule, niciodată. Din nou a exagerat cuvântul 
„niciodată”. 

Harry a început să se gândească la un plan. Dacă va 
funcţiona, va trebui să-i convingă pe cei trei tovarăşi judecători 
cu feţele împietrite că el credea tot ceea ce spusese Babakov şi 
că era îngrozit că fusese păcălit. 

— Aş vrea să trecem acum la anul 1954 când aţi încercat să 
publicaţi o carte în care pretindeaţi că aţi lucrat în personalul 
privat al preşedintelui, când, de fapt, nu intraserăţi niciodată în 
Kremlin. Ce v-a făcut să credeţi că puteţi scăpa cu o astfel de 
înşelătorie? 

— Deoarece, ca şi mine, nimeni din cei care lucrau la 
tipografia Sarkoski nu fusese vreodată în Kremlin. Îl văzuseră pe 
tovarăşul Stalin doar de la distanţă atunci când acesta îşi trecea 
trupele în revistă la parada de 1 Mai. Deci nu mi-a fost dificil să-i 
conving că făcusem parte din cercul lui interior. 

Harry a dat dezgustat din cap şi s-a încruntat la Babakov, 
sperând că acesta exagera. A văzut-o pe preşedintă notându-şi 


ceva în agendă. | s-a părut oare că zăreşte chiar umbra unui 
surâs? 

— Şi este adevărat că aţi plănuit să fugiţi în Vest, ca să vă 
publicaţi cartea acolo, cu singurul scop de a obţine o sumă mare 
de bani? 

— Da, m-am gândit că, dacă i-am putut păcăli pe cei de la 
Sarkoski, îmi va fi mult mai uşor să-i conving pe americani şi pe 
englezi că fusesem un membru oficial al partidului şi că 
lucrasem alături de preşedinte. La urma-urmei, câţi oameni din 
Vest au vizitat Uniunea Sovietică sau au discutat cu tovarăşul 
preşedinte, despre care toţi ştiu că nu vorbea deloc englezeşte? 

Harry şi-a pus capul în mâini şi, când s-a uitat în sus, l-a privit 
pe Babakov cu dispreţ. Preşedinta şi-a mai făcut o notiţă în 
agenda ei. 

— După ce aţi terminat cartea, de ce n-aţi fugit de îndată ce 
aţi avut ocazia? 

— Nu aveam destui bani. Mi se promisese un avans în ziua 
publicării, dar am fost arestat înainte să-l primesc. 

— Dar soţia dumneavoastră a fugit. 

— Da, am trimis-o înaintea mea cu economiile noastre, 
sperând că voi putea veni şi eu mai târziu. 

Harry a fost îngrozit de felul în care procurorul amesteca 
jumătăţi de adevăruri cu minciuni şi s-a întrebat cum de credea, 
chiar şi pentru un moment, că el ar fi putut să se lase înşelat de 
această pantomimă. Dar aceasta era slăbiciunea lor. Era clar că 
toţi căzuseră în ghearele propriei lor propagande, aşa că s-a 
decis să-i învingă la propriul lor joc. 

Dădea din cap ori de câte ori procurorul părea să câştige un 
punct. Apoi şi-a reamintit că profesorul lui de teatru de la şcoală 
îi certase, de mai multe ori, pentru că juca exagerat, aşa că a 
lăsat-o mai moale. 

— A luat soţia dumneavoastră o copie a cărţii cu ea? a 
întrebat procurorul. 

— Nu. Nu fusese publicată până a plecat şi oricum ar fi fost 
percheziţionată la trecerea frontierei şi, dacă ar fi avut cartea la 
ea, ar fi fost arestată şi trimisă direct la Moscova. 

— Dar mulţumită unor detectivi de excepţie, dumneavoastră 
aţi fost arestat, judecat şi condamnat înainte ca un singur 
exemplar al cărţii să ajungă în librării. 

— Da, a zis Babakov, aplecându-şi iar capul. 


— Şi când aţi fost acuzat de ofense aduse statului, cum aţi 
pledat? 

— Vinovat pentru toate capetele de acuzare. 

— Şi tribunalul poporului v-a condamnat la douăzeci de ani de 
muncă forţată. 

— Da, domnule. Am avut noroc că am primit o sentinţă atât 
de uşoară pentru crima de nedescris pe care am comis-o 
împotriva poporului. 

Din nou, Harry şi-a dat seama că Babakov îi dădea de înţeles 
că el considera tot procesul o ruşine. Dar era important ca Harry 
să pară că-şi juca bine rolul. 

— Şi cu aceasta am încheiat examinarea martorului, tovarăşă 
preşedinte, a zis procurorul, care a făcut apoi o plecăciune şi s-a 
aşezat. 

Preşedinta s-a uitat la tânărul care stătea la celălalt capăt al 
băncii. 

— Aveţi întrebări pentru acest martor? 

Tânărul s-a ridicat nesigur în picioare. 

— Nu, nu am, tovarăşă preşedinte. Prizonierul Babakov este 
clar un inamic al statului. 

Lui Harry i-a părut rău pentru tânăr, care probabil crezuse tot 
ce auzise în sala de tribunal în acea dimineaţă. Harry a 
încuviinţat, arătând că era de acord, cu toate că lipsa de 
experienţă a tânărului trădase din nou mascarada. Dacă ar fi 
citit mai mult Cehov, şi-ar fi dat seama că, adesea, tăcerea era 
mai puternică decât cuvântul rostit. 

— Luaţi-l de aici, a spus preşedinta tribunalului. 

Când Babakov a fost scos din cameră, Harry şi-a aplecat capul 
de parcă ar vrut să dea de înţeles că nu mai doreşte să aibă de 
a face cu acel om. 

— Tovarăşi, a fost o zi lungă, a spus preşedinta, întorcându-se 
spre juriu. Având în vedere că luni este sărbătoarea naţională în 
care ne amintim toţi acei bravi bărbaţi şi femei care şi-au 
sacrificat vieţile în asediul Leningradului, acest tribunal se va 
reuni abia marţi dimineaţă, când voi prezenta pledoaria statului, 
astfel încât să puteţi decide dacă prizonierul este sau nu 
vinovat. 

Lui Harry i-a venit să râdă. Nici măcar nu i se va permite să 
depună mărturie, dar acum îşi dădea seama că aceasta era o 
tragedie, nu o comedie şi încă mai avea un rol de jucat. 


Preşedinta tribunalului s-a ridicat şi şi-a condus colegii afară 
din sală. De îndată ce s-a închis uşa în spatele lor, cei doi 
gardieni l-au înşfăcat pe Harry şi l-au târât din cameră. 

Cum îl mai aşteptau patru zile de singurătate, era nerăbdător 
să vadă cât mai ţinea minte din Unchiul Joe. 

Capitolul trei. A început să rostească vorbele încet în timp ce 
era dus prin curte. 


Stalin nu numai că a făcut istoria, ci a fost fericit s-o rescrie şi 
nu există niciun exemplu mai bun decât felul în care şi-a tratat 
familia. A doua sa nevastă, Nadia, s-a sinucis pentru că „prefera 
să moară decât să rămână măritată cu un astfel de tiran 
malefic”. Auzind de moartea ei, Stalin a ordonat imediat ca 
sinuciderea sa să fie considerată secret de stat pentru că se 
temea că adevărul va aduce asupra sa dezonoarea, atât în ochii 
tovarăşilor, cât şi ai duşmanilor lui... 


Unul dintre gardieni a descuiat uşa celulei lui şi colegul său l-a 
împins înăuntru. 

Chiar când cădea pe podea, Harry a simţit că nu era singur în 
celulă. S-a uitat în sus şi l-a văzut ghemuit într-un colţ, cu 
arătătorul apăsat puternic pe buze. 

— Vorbiţi doar în englezeşte, au fost primele cuvinte ale lui 
Babakov. 

Harry a încuviinţat şi s-a uita la un gardian care îi privea 
printre gratiile celulei. Şarada continua. S-a aşezat lângă 
Babakov. 

— Ei au nevoie să fiţi convins de tot ce aţi văzut, i-a şoptit 
Babakov. Dacă da, vă vor permite să mergeţi acasă. 

— Dar asta cum vă va ajuta? l-a întrebat Harry. Mai ales dacă 
va trebui să semnez o mărturie în care voi spune că accept că 
aţi inventat totul. 

— Pentru că vă pot spune cum puteţi obţine un exemplar din 
Unchiul Joe fără să fiţi prins. 

— Este posibil? 

— Da, a zis Babakov. 

După ce a ascultat cu atenţie explicaţia şoptită a noului său 
coleg de celulă, Harry a zâmbit. 

— Oare de ce nu m-am gândit la asta? 


— Mă bucur că ţi-ai făcut timp să mă vezi, a spus Griff, mai 
ales acum, când eşti la mijlocul procesului surorii tale. 

— Urgent nu este un cuvânt pe care să-l foloseşti des, a zis 
Giles şi cum ai luat primul tren spre Londra, am presupus că era 
ceva serios. 

— Nu se va face public decât peste câteva zile, a spus Griff, 
dar cârtiţa infiltrată în Partidul Conservator mi-a zis că va fi o 
întrunire a comitetului lor executiv în seara asta şi că au un 
singur reper în agenda de lucru. Să ceară demisia membrului lor 
din parlament. 

— Şi asta ar însemna alte alegeri, a zis Giles, gânditor. 

— De aceea am luat primul tren spre Londra. 

— Dar Biroul Central al Partidului Conservator nu-i va permite 
lui Fisher să demisioneze când guvernul este atât de rău văzut 
în sondajele de opinie. 

— Nu vor avea de ales dacă presa va continua să-l numească 
pe Fisher „maiorul săltăreţ” şi ştii cum sunt oamenii aceştia de 
îndată ce simt sângele. Cinstit vorbind, nu cred că Fisher va mai 
rezista mai mult de câteva zile. Prin urmare, cu cât te întorci 
mai repede în circumscripție, cu atât mai bine. 

— O voi face de îndată ce se va termina procesul. 

— Şi când va fi asta? 

— Peste câteva zile, maxim o săptămână. 

— Dacă ai reuşi să vii în weekendul acesta, să fi văzut 
făcându-ţi cumpărăturile pe Broadmead sâmbătă dimineaţa, să 
mergi să vezi meciul Rovers de după-amiază, apoi să asişti la 
slujba de duminică dimineaţă de la St Mary Redcliffe, le vei 
aminti oamenilor că trăieşti şi eşti bine mersi. 

— Dacă vor fi alegeri anticipate, care crezi că ar fi şansele 
mele? 

— De a fi reales drept candidat sau de a-ţi recâştiga locul? 

— Ambele. 

— Încă eşti candidatul preferat, cu toate că mai multe femei 
din executiv tot vorbesc de divorţurile tale. Dar lucrez la asta şi 
mă ajută faptul că ai refuzat propunerea pentru Camera Lorzilor 
pentru că doreai să-ţi obţii iar locul. 

— Acest lucru ţi l-am spus în secret, a zis Giles. 


— lar eu l-am spus celor şaisprezece membri ai comitetului 
executiv, tot în secret, a replicat Griff. 

Giles a zâmbit. 

— Şi şansele de a-mi recăpăta locul? 

— Un caniş cu o rozetă roşie ar putea câştiga alegerile 
anticipate dacă tot ce poate face Ted Heath este să declare 
stare de urgenţă ori de câte ori este o grevă. 

— Atunci poate este momentul să-ţi împărtăşesc celelalte 
noutăţi. 

Griff a ridicat o sprânceană. 

— Vreau să-i cer lui Karin să se mărite cu mine. 

— Nu s-ar putea s-o faci după alegerile anticipate? l-a 
implorat Griff. 

Pentru toţi cei implicaţi în procesul de calomnie s-a dovedit a 
fi un weekend foarte lung. 

După o scurtă consultaţie cu domnul Trelford, imediat după 
întreruperea procesului în acea zi, Giles a condus-o pe Emma în 
Gloucestershire. 

— Preferi să stai aici în weekend? Marsden va avea grijă de 
tine. 

— Eşti drăguţ, a zis Emma, dar ar trebui să fiu acasă în caz că 
mă sună Harry. 

— Nu cred că este probabil, a spus Giles liniştit. 

— De ce? l-a întrebat Emma. 

— L-am vizitat pe sir Alan la numărul 10 ieri-dimineaţa, 
înainte de începerea procesului şi mi-a spus că Harry şi-a 
rezervat un loc la zborul BOAC de vinerea trecută, dar nu s-a 
urcat în avion. 

— Atunci înseamnă că l-au arestat. 

— Mă tem că da. 

— De ce nu mi-ai spus imediat? 

— Chiar înainte să te urci în boxa martorilor? Nu cred că te-ar 
fi ajutat. 

— Sir Alan mai avea şi alte veşti? 

— Mi-a zis că dacă nu vom auzi de Harry până luni dimineaţa, 
ministrul de externe îl va suna pe ambasadorul rus şi îi va cere 
explicaţii. 

— Şi cu ce ne va ajuta asta? 

— Îşi va da seama şi el că Harry va apărea pe prima pagină a 
ziarelor din toată lumea dacă nu este eliberat, ceea ce este 
ultimul lucru pe care l-ar dori ruşii. 

— Atunci de ce l-au arestat de la bun început? a întrebat 
Emma. 

— Pun ceva la cale, dar nici măcar sir Alan nu-şi dă seama ce 
anume. 

Giles nu-i spusese Emmei despre experienţa lui recentă când 
încercase să între în Berlinul de Est, mai ales pentru că-şi 
închipuise că Harry probabil nu va trece de controlul 
paşapoartelor şi ar fi putut fi îmbarcat cu forţa în următorul 
avion spre Heathrow. Nu avea niciun sens ca ei să-l aresteze pe 
preşedintele PEN din Anglia fără vreun motiv întemeiat. Nici 
măcar sovieticilor nu le plăcea publicitatea negativă dacă 


puteau cumva s-o evite. Ca şi sir Alan, nu-şi dădea seama ce 
puneau aceştia la cale 


În timpul unui weekend în care n-a putut dormi, Emma a 
răspuns la scrisori, a citit, chiar a lustruit unele piese de argint, 
dar nu s-a îndepărtat niciodată decât cu câţiva paşi de telefon. 

Sebastian a sunat sâmbătă dimineaţa şi, când i-a auzit glasul, 
ei i s-a părut o clipă, doar o clipă, că era Harry. 


* 


— Încă mai putem pierde, a fost expresia folosită de sir 
Edward la consultaţia cu lady Virginia vineri seara, în 
apartamentul lui. A sfătuit-o să petreacă un weekend liniştit, 
fără să stea noaptea târziu şi să nu bea prea mult. Ea trebuia să 
fie odihnită, calmă şi gata să se lupte cu Trelford când se va 
urca luni dimineaţa în boxa martorilor. 

—  Confirmaţi doar că întotdeauna i-aţi permis maiorului 
Fisher, consilierul dumneavoastră profesional, să aranjeze 
afacerile cu Barrington's. „De la depărtare”, era propoziţia pe 
care o tot repeta el. Nu aţi auzit niciodată de domnul Benny 
Driscoll şi aţi fost şocată când aţi aflat că Cedric Hardcastle şi-a 
aruncat toate acţiunile pe piaţă în weekendul de dinainte de 
AGM. Aţi simţit doar, ca acţionar, că doamna Clifton ar fi trebuit 
să vă mărturisească adevărul şi nu să vă înşele cu platitudini. Şi, 
orice aţi face, nu muşcaţi momeala lui Trelford, pentru că va 
încerca să vă agate ca pe un păstrăv. Înotaţi în ape adânci şi nu 
încercaţi să fiţi tentată să ieşiţi la suprafaţă pentru că atunci vă 
va prinde în cârlig şi vă va trage încet spre el. Şi, în cele din 
urmă, deoarece lucrurile au mers atât de bine pentru noi până 
acum, asta nu înseamnă că trebuie să fiţi prea încrezătoare. Am 
văzut prea multe cazuri pierdute în ultima zi a procesului de un 
client care credea că a câştigat deja. Amintiţi-vă, încă mai 
putem pierde. 


Sebastian şi-a petrecut o mare parte a weekendului la bancă, 
încercând să recupereze rezolvarea unui vraf de corespondenţă 
şi a unei duzini de alte hârtii „urgente” pe care i le lăsase 
Rachel. l-a luat toată dimineaţa de sâmbătă ca să termine 
primul vraf. 

Alegerea inspirată a noului preşedinte de la Farthings a 
domnului Bishara a fost întâmpinată în City cu apreciere, ceea 
ce i-a uşurat mult viaţa lui Sebastian. Câţiva clienţi şi-au închis 
conturile la plecarea lui Sloane, dar s-au întors şi mai mulţi când 
au aflat că succesorul acestuia va fi Ross Buchanan: Sunday 
Times l-a descris ca fiind un operator de bancă experimentat, 
intuitiv, profund. 

Sebastian şi-a sunat mama duminică, înainte de prânz şi a 
încercat s-o asigure că nu avea motive de îngrijorare. 

— Probabil nu poate să ia legătura. lţi imaginezi cum este 
serviciul telefonic din Rusia? 

Dar nici el nu era convins de asta. Tatăl lui îi spusese că seva 
întoarce la timp pentru proces şi nu putea să nu-şi amintească 
una dintre maximele lui preferate: „Există o singură scuză 
pentru a întârzia la întâlnirea cu o doamnă: moartea”. 

Seb a mâncat un prânz frugal cu Vic Kaufman, care era 
îngrijorat pentru tatăl lui, dar din alt motiv. Era prima oară când 
i-a spus de Alzheimer. 

— Îmi dau seama cu durere că tata este o orchestră formată 
dintr-un singur om. El bate toba cea mare, în timp ce noi, restul, 
avem voie să ne atingem doar din când în când de talgere. 
Poate a venit timpul ca Farthings şi Kaufman's să aibă în vedere 
o fuziune. 

Seb nu putea pretinde că nu se gândise şi el la asta de când 
devenise preşedinte adjunct, dar sugestia lui Vic n-ar fi putut 
veni într-un moment mai nepotrivit, când avea atâtea alte 
lucruri pe cap. 

— Să vorbim despre asta după ce se termină procesul. Şi, 
apropo, a adăugat Seb, ai grijă să fii cu ochii pe Sloane pentru 
că se zvoneşte prin oraş că şi el este foarte interesat de 
sănătatea tatălui tău. 

Seb s-a întors la birou după două şi a atacat tot restul zilei 
mormanul de scrisori nedesfăcute. Nu a ajuns acasă până la 
miezul nopţii. 


Un paznic îi dăduse drumul în bancă duminică dimineaţa, dar 
abia după-masa târziu a dat peste un plic crem marcat PRIVAT 
ŞI CONFIDENŢIAL, cu şase timbre cu George Washington în 
colţul din dreapta sus. L-a rupt şi a citit scrisoarea de la 
Rosemary Wolfe. Cum ar fi putut să-şi facă timp să meargă în 
America chiar acum? Cum ar fi putut să n-o facă? 


* 


Giles a făcut ce i se spusese. Şi-a petrecut dimineața de 
sâmbătă umblând în sus şi în jos pe Broadmead cu o geantă de 
cumpărături mare Marks&Spencer. A dat mâna cu oricine se 
oprea să discute cu el despre înfiorătoarea guvernare a 
conservatorilor şi despre acel groaznic Ted Heath. Dacă cineva 
deschidea subiectul maiorului Fisher, se comporta diplomatic. 

— Aş vrea să mai fiţi încă membru în parlament. 

— Dacă aş fi ştiut, n-aş fi votat niciodată cu el. 

— Este un scandal. Afurisitul ar trebui să demisioneze, la care 
Giles a răspuns cu o replică bine-pregătită: 

— Aceasta este decizia maiorului Fisher şi a sucursalei 
partidului din circumscripţia lui, deci va trebui să aşteptăm şi să 
vedem. 

Mai târziu, s-a aşezat la barul dintr-o cârciumă aglomerată şi 
gălăgioasă şi a mâncat cu Griff friptura plugarului pe care au 
spălat-o cu o halbă de cidru de Somerset. 

— Dacă Fisher îşi dă demisia şi încep alegerile anticipate, a zis 
Griff, am declarat deja la Bristol Evening News că Partidul 
Laburist nu-l va lua în considerare decât pe fostul membru. 

— Noroc, a zis Giles, ridicând paharul. Cum ai reuşit asta? 

— Am sucit câteva mâini, am reamintit de o ameninţare mai 
veche, am oferit câte un bacşiş şi am promis preşedintelui un 
MBE. 

— Atunci nimic nou? 

— Doar că am reamintit comitetului că în cazul în care 
Partidul Conservator apare cu un nume nou pe biletul de vot, 
poate am reuşi să rămânem la cel cu care votanţii s-au 
familiarizat. 

— Ce tot faceţi cu zgomotul din ce în ce mai mare care se 
aude de la Filton? E ruşinos! 


— Nu mai sunt membrul dumneavoastră în parlament, i-a 
amintit Giles politicos omului în timp ce se îndrepta spre uşă. 

— Nu ştiam. Când s-a întâmplat asta? 

Chiar şi Griff a râs. După ce au ieşit din cârciumă, amândoi şi- 
au pus eşarfele albastru cu alb şi, împreună cu alţi şase mii de 
suporteri, au urmărit cum cei de la Bristol Rovers îi băteau pe 
cei de la Chesterfield cu 3-2. 

Seara, Emma a ajuns la Barrington Hall pentru cină, dar nu se 
simţea în apele ei. A plecat mult înainte ca Marsden să 
servească cafeaua. 

Giles s-a tolănit în fotoliul preferat al bunicului său, cu un 
coniac într-o mână şi un trabuc în cealaltă. Tocmai se gândea la 
Karin când a sunat telefonul. L-a înşfăcat, sperând să-l audă pe 
Harry, dar era Griff. Cine altcineva ar fi putut să-l sune atât de 
târziu? Când Griff l-a spus noutăţile despre Fisher, lui Giles i-a 
părut rău pentru el, prima oară în viaţa sa. 


* 


Domnul Trelford şi-a petrecut weekendul pregătindu-se 
pentru examinarea Virginiei. Dar nu se dovedea a fi uşor. Aflase 
de greşeala făcută de Fisher şi şi-l putea imagina pe Eddie 
Makepeace sfătuind-o să-şi păstreze calmul şi să nu-l lase s-o 
enerveze. Oricât de greu ar fi încercat, nu găsea un scenariu cu 
care să treacă de apărarea lui. 

Coşul de gunoi era plin şi agenda cu hârtie A4 din faţa lui era 
goală. Cum ar putea demonstra juriului că mama Emmei 
avusese dreptate când o comparase pe Virginia cu pisica ei 
siameză, Cleopatra? Amândouă sunt creaturi frumoase, bine 
îngrijite, încrezute, îndrăzneţe şi manipulatoare care presupun 
că toată lumea există pe pământ doar pentru a le servi pe ele. 

Abia la două dimineaţa, când verifica minutele vechi ale 
consiliului Barrington's, i-a venit ideea unui alt tip de întrebări. 


* 


Maiorul Fisher a ieşit din parcarea Camerei Comunelor 
imediat după încheierea şedinţei de vineri după-masă. Unul sau 
doi colegi i-au urat noroc, dar n-au părut prea convinşi. Când 
conducea spre comitatul de vest, s-a gândit la scrisoarea pe 


care va fi nevoit s-o scrie în cazul în care comitetul său executiv 
nu-l va susţine. 

A rămas în apartamentul lui toată ziua următoare, fără să 
întoarcă prima pagină a ziarelor de dimineaţă, uitând de micul 
dejun şi de prânz pe măsură ce treceau orele singuratice. Mult 
înainte ca soarele să treacă de jumătatea şantierului naval, a 
început să deschidă sticle şi să le golească. Seara, a stat lângă 
telefon şi a aşteptat cu nerăbdare să afle dacă comitetul a votat 
moţiunea de Lipsă de Incredere. S-a întors în bucătărie, a 
deschis o conservă de sardele, dar le-a lăsat pe masă, neatinse. 
S-a aşezat în salon să urmărească un episod din Dad's Army, 
dar nu l-a făcut să râdă. In cele din urmă, a luat un exemplar din 
Bristol Evening Post de vineri şi s-a uitat iar la titlul de pe prima 
pagină: 


CONSERVATORII LOCALI DECID SOARTA UNUI MP. 
VEZI CONDUCATOR, PAGINA UNSPREZECE 


A întors la pagina unsprezece. El şi editorul se înţeleseseră 
întotdeauna bine aşa că spera... dar n-a trecut de titlu. 


FĂ CEEA CE ESTE ONORABIL, DOMNULE MAIOR 


A aruncat ziarul deoparte şi nu a aprins lumina în timp ce 
soarele dispărea în spatele celei mai înalte clădiri. 

Telefonul a sunat la zece şi douăsprezece minute. A înşfăcat 
receptorul şi a recunoscut imediat vocea preşedintelui 
sucursalei locale a partidului. 

— Bună seara, Peter. 

_ — Bună seara, domnule maior. N-o să mă învârt în jurul cozii. 
Imi pare rău să-ţi spun că acest comitet nu te-a susţinut. 

— A fost un rezultat apropiat? 

— Mi-e teamă că nu, a spus Maynard. A fost unanim. Deci ar fi 
mai bine să scrii o scrisoare de demisie decât să aştepţi ca un 
comitet executiv să-ţi revoce alegerea în mod formal. E mult 
mai civilizat aşa, nu ţi se pare? Îmi pare rău, Alex. 

De îndată ce a lăsat receptorul în furcă, telefonul a sunat iar. 
Era un reporter de la Post care îl întreba dacă doreşte să 
comenteze decizia unanimă de a i se cere demisia. El nici nu s-a 


mai obosit să spună „Fără comentarii” înainte de a trânti 
receptorul în furcă. 

Cufundat într-o ceaţă alcoolică, s-a îndreptat nesigur pe 
picioare spre biroul lui, s-a aşezat şi şi-a lăsat capul pe mâini în 
timp ce se gândea cum să formuleze scrisoarea. A luat o foaie 
de hârtie cu antetul Camerei Comunelor şi a început să scrie. 
După ce a terminat, a aşteptat să se usuce cerneala înainte de a 
o împături, a o închide într-un plic şi a o pune pe masă. 

S-a aplecat şi a deschis sertarul de jos al biroului, a luat 
revolverul de serviciu, i-a pus ţeava în gură şi a apăsat trăgaciul. 

Sala de tribunal era pregătită şi cei doi combatanți erau gata 
de luptă. Mai trebuia să sune gongul pentru ca primul pumn să 
poată fi dat. 

De o parte a ringului stătea domnul Trelford, care-şi revedea 
întrebările pentru ultima oară. Giles, Emma şi Seb stăteau în 
spatele lui, discutând încet ca să nu-l deranjeze. 

Giles s-a uitat când un sergent de poliţie a intrat în sală, a 
trecut de banca avocaţilor şi i-a dat domnului Trelford un plic. 
Cuvântul URGENT era scris sub numele lui. Trelford l-a deschis, 
a scos o scrisoare şi a citit-o încet. Giles n-a înţeles nimic din 
expresia de pe faţa avocatului, dar a recunoscut stema 
obişnuită verde din susul hârtiei. 

Sir Edward stătea singur împreună cu clienta lui de cealaltă 
parte a ringului, dându-i ultimele instrucţiuni. 

— Fiţi calmă, gândiţi-vă bine înainte de a răspunde la 
întrebări, a şoptit el. Nu vă grăbiţi. Staţi cu faţa spre juriu şi nu 
uitaţi că sunt singurii oameni din sală care contează. 

Mulțimea s-a liniştit şi toţi s-au ridicat în picioare când a sunat 
clopotul pentru prima rundă, iar arbitrul a intrat în ring. Dacă 
doamna Justice Lane a fost surprinsă văzând galeriile publicului 
şi ale presei aglomerate luni dimineaţă, n-a arătat-o. S-a înclinat 
şi toţi ceilalţi din sala de tribunal au procedat la fel. După ce s- 
au aşezat la loc şi doar sir Edward a rămas în picioare, ea l-a 
invitat pe eminentul avocat să-şi cheme primul martor. 

Virginia s-a îndreptat încet spre boxa martorilor şi, după ce a 
depus jurământul, abia mai putea fi auzită. Purta un taior negru 
de comandă care-i scotea în evidenţă silueta subţire, o pălărie 
neagră, lipsa de bijuterii şi foarte puţin make-up, dorind în mod 
clar să le reamintească celor prezenţi moartea prematură a 
maiorului Fisher. Dacă juriul s-ar fi retras atunci ca să dea 
verdictul, rezultatul ar fi fost unanim şi sir Edward ar fi fost 
foarte mulţumit. 

— Pentru înregistrare, vă rog să spuneţi curţii numele şi 
adresa dumneavoastră, i-a cerut sir Edward, aranjându-şi 
peruca. 

— Virginia Fenwick. Locuiesc singură într-un apartament 
modest din Cadogan Gardens, SW3. 

Giles a zâmbit. Ar fi fost mai exact: „Numele meu este lady 
Virginia Alice Sarah Lucinda Fenwick, singura fiică a celui de-al 


nouălea conte de Fenwick şi am case în Scoţia şi Toscana şi un 
apartament mare cu trei etaje în Knightsbridge, cu un valet, o 
fată în casă şi un şofer”. 

— Pot afirma că aţi fost măritată cu sir Giles Barrington de 
care sunteţi acum divorțată? 

— Din păcate, da, a spus Virginia, întorcându-se către juriu. 
Giles a fost dragostea vieţii mele, dar familia lui nu m-a 
considerat niciodată suficient de bună pentru el. 

Giles ar fi sugrumat-o cu plăcere pe femeie, în timp ce Emma 
a vrut să sară în sus şi să protesteze. Domnul Trelford şi-a 
pregătit întrebările lui bine repetate. 

— Dar în ciuda acestora şi a tuturor suferințelor prin care aţi 
trecut, tot nu-i purtaţi pică doamnei Clifton? 

— Nu. În realitate mi-a fost greu să emit această citaţie la 
proces, deoarece doamna Clifton are multe calităţi admirabile şi 
a fost o preşedintă remarcabilă, transformându-se într-un model 
pentru tinerele profesioniste aspirante. 

Domnul Trelford a scris câteva întrebări noi. 

— Atunci de ce aţi solicitat procesul? 

— Pentru că m-a acuzat că am încercat dinadins să-i distrug 
compania familiei. Nimic nu putea fi mai departe de adevăr. 
Voiam doar să aflu din partea acţionarilor obişnuiţi, ca mine, 
dacă unul dintre directorii ei şi-a vândut tot stocul în weekendul 
dinaintea AGM, pentru că, după mine, acest lucru ar fi dăunat 
grav companiei. Dar în loc să-mi răspundă la întrebare, ea a 
preferat să mă acuze oferind tuturor celor din sală impresia că 
nu ştiam despre ce vorbeam. 

— Cuvânt cu cuvânt, a mormăit Giles în şoaptă, ceea ce l-a 
făcut pe domnul Trelford să zâmbească. S-a întors şi i-a şoptit: 

— Aşa e, dar când sir Edward este în faţa ei ştie la ce întrebări 
să se aştepte. Când o voi chestiona eu, nu va mai avea niciun 
scenariu pe care să se bazeze. 

— Vă referiţi mai ales, a zis sir Edward, la răspunsul doamnei 
Clifton la întrebarea validă pe care aţi pus-o la AGM. 

— Da. In loc să răspundă la acea întrebare, ea a preferat să 
mă umilească şi să-mi distrugă reputaţia în faţa unui auditoriu 
mare, dintre care mulţi erau prietenii mei. Nu am avut de ales 
decât să cer ajutorul legii. 

— Şi v-aţi referit cu acea ocazie nu la maiorul Fisher, după 
cum a sugerat eronat doamna Clifton, ci la domnul Cedric 


Hardcastle care, după cum aţi arătat, şi-a vândut întregul stoc în 
weekendul de dinaintea AGM, punând astfel întreaga companie 
în pericol. 

— Este adevărat, sir Edward. 

— Chiar şi-a fluturat genele? a şoptit Giles. 

— lar răposatul maior Fisher era unul dintre consilierii 
dumneavoastră financiari? 

— Da, şi ori de câte ori mi-a recomandat să cumpăr sau să 
vând acţiuni, i-am urmat sfatul. Întotdeauna mi s-a părut că este 
un om cinstit, demn de încredere şi profesionist. 

Emma nici nu se mai putea uita la juriu! Giles a făcut-o, totuşi 
şi a văzut cum se agăţau de fiecare cuvânt al Virginiei. 

Sir Edward şi-a coborât vocea, ca un mare actor înainte de 
replica finală. 

—  Permiteţi-mi să vă întreb acum, lady Virginia, dacă 
regretaţi începerea acestui proces de defăimare împotriva 
doamnei Clifton? 

— Da, sir Edward. Moartea tragică şi inutilă a dragului meu 
prieten, maiorul Alex Fisher, face ca rezultatul acestui proces să 
fie lipsit de importanţă. Dacă prin retragerea acestei acţiuni i-aş 
fi putut salva viaţa, aş fi făcut-o fără nicio ezitare. Ea s-a întors 
cu faţa spre juriu, şi-a scos o batistă din mânecă şi a şters o 
lacrimă imaginară. 

— Îmi pare rău că a trebuit să treceţi prin aceste chinuri, lady 
Virginia aşa de curând după moartea prietenului şi consilierului 
dumneavoastră, maiorul Fisher. Nu mai am întrebări, doamnă. 

Dacă ar fi fost singuri în cameră, Trelford şi-ar fi felicitat 
învățatul prieten pentru această examinare. Şi-a deschis dosarul 
şi a văzut cuvintele lui Giles, scrise în susul primei pagini. FA-O 
SĂ-ŞI PIARDĂ CUMPĂTUL. S-a uitat la prima întrebare, nou 
adăugată. 

— Lady Virginia, a zis el, subliniind cuvântul „lady”, i-aţi spus 
tribunalului despre admiraţia pe care o aveţi faţă de doamna 
Clifton şi devotamentul faţă de fratele ei, sir Giles Barrington, 
dar, în ciuda acestora, n-aţi invitat niciun membru al familiilor 
Barrington sau Clifton la nunta dumneavoastră cu sir Giles. 

— A fost o decizie luată în comun, domnule Trelford. Giles a 
avut aceeaşi părere ca mine. 

— Dacă aşa stau lucrurile, lady Virginia, poate aţi putea 
explica vorbele tatălui dumneavoastră din timpul nunţii, 


înregistrate în Daily Express de William Hickey: Fiica mea ar fi 
anulat totul dacă Giles n-ar fi fost de acord cu cererile ei. 

— Titlu de tabloid, scris pentru a vinde ziarele, domnule 
Trelford. Cinstit vorbind, mă mir că recurgeţi la astfel de 
subterfugii. 

Sir Edward nu şi-a putut ascunde un surâs. Clienta lui văzuse 
această lovitură venind şi fusese pregătită. 

— Şi mai târziu, în dovezile oferite, a spus Trelford, trecând 
delicat mai departe, aţi continuat s-o blamaţi pe doamna Clifton 
pentru divorţul dumneavoastră. 

— Ea poate fi o femeie foarte hotărâtă, a zis Virginia, după 
cum cred că aţi descoperit şi dumneavoastră. 

— Dar nu se ştie că divorţul dumneavoastră n-a avut nicio 
legătură cu doamna Clifton, ci a fost cauzat de certurile purtate 
cu soţul dumneavoastră pentru că a fost înlăturat din 
testamentul mamei lui? 

— Nu este adevărat, domnule Trelford. Moştenirea lui Giles nu 
m-a interesat niciodată. M-am căsătorit cu el la bogăţie şi 
sărăcie şi cinstit vorbind, dacă tot aţi pomenit de asta, eu eram 
mai bogată decât el. 

Această replică a cauzat râsete în tribunal, iar judecătoarea s- 
a încruntat furioasă. 

— Deci nu dumneavoastră aţi insistat ca sir Giles să emită o 
citaţie pe numele surorii lui disputând validitatea testamentului 
mamei sale? Sau era altă decizie luată de comun acord? 

— Nu, a fost hotărârea lui Giles. Cred că atunci eu am fost 
împotrivă. 

— Poate aţi dori să vă reformulaţi răspunsul, lady Virginia, 
pentru că-l pot chema oricând pe sir Giles ca martor şi să-l rog 
să precizeze despre ce a fost vorba exact. 

— Ei bine, mi s-a părut că Giles a fost urât tratat de familia lui 
şi că avea dreptul cel puţin să chestioneze validitatea 
testamentului mamei sale pentru că acesta fusese scris când 
biata doamnă era la spital, doar cu câteva zile înainte de a muri. 

— Şi care a fost atunci decizia tribunalului? 

— Judecătorul a decis că mama doamnei Clifton era bolnavă. 

— Nu, doamnă, nu a făcut-o. Am decizia domnului Justice 
Cameron în mână. El a declarat că testamentul era valid şi că 
mama doamnei Clifton avea mintea sănătoasă când l-a scris. 


Ceea ce este deosebit de relevant, având în vedere ce a spus 
despre dumneavoastră atunci. 

Sir Edward s-a ridicat repede în picioare. 

— Domnule Trelford, a spus judecătoarea, iritată, înainte ca 
sir Edward să-şi spună părerea, am mai mers pe drumul acesta 
şi am ajuns într-o fundătură. Aţi înţeles? 

— Imi cer scuze, doamnă judecătoare. Aţi avea vreo obiecţie 
dacă aş întreba-o pe lady Virginia dacă aş putea citi... 

— Da, aş avea, domnule Trelford, treceţi mai departe, a zis 
ea, hotărâtă. 

Trelford s-a uitat la juraţi. Şi cum se vedea clar pe figurile lor 
că ignoraseră instrucţiunile judecătoarei de a nu citi rapoartele 
din ziare ale cazului şi cunoşteau părerea mamei doamnei 
Clifton despre lady Virginia, a fost mulţumit să asculte cererea 
judecătoarei şi să continue. 

— Lady Virginia, sunteţi conştientă că, în ciuda deciziei 
judecătorului în favoarea doamnei Clifton şi a surorii sale, dr. 
Grace Barrington, amândouă au fost de acord că fratele lor 
poate continua să locuiască în casa familiei din Gloucestershire, 
precum şi în casa din Londra a familiei din Smith Square, iar 
doamna Clifton şi soţul ei au rămas în casa mai modestă Manor 
House? 

— Nu cunosc care au fost aranjamentele domestice ale lui 
Giles după ce am divorţat de el pentru adulter şi cu atât mai 
puţin ce punea la cale doamna Clifton. 

— Nu aveaţi idee ce punea la cale doamna Clifton, a repetat 
domnul Trelford. În care caz, lady Virginia, ori aveţi o memorie 
foarte slabă, ori foarte selectivă, pentru că doar acum câtva 
minute aţi spus juriului cât de mult o admiraţi pe doamna 
Clifton. Permiteţi-mi să vă amintesc cuvintele dumneavoastră 
exacte. A întors încet o pagină din dosar. „Emma are multe 
calităţi admirabile şi a fost o preşedintă remarcabilă, 
transformându-se într-un model pentru tinerele profesioniste 
aspirante.” Aceasta nu a fost întotdeauna părerea 
dumneavoastră, nu-i aşa, lady Virginia? 

— Părerea mea despre doamna Clifton nu s-a schimbat şi 
menţin cele spuse. 

— Ati cumpărat şapte virgulă cinci la sută din stocul 
Barrington's? 

— Maiorul Fisher a făcut-o în numele meu. 


— Pentru ce scop? 

— Ca o investiţie pe termen lung. 

— Şi nu pentru că doreaţi un loc în consiliul companiei? 

— Nu, maiorul Fisher, după cum ştiţi prea bine, reprezenta 
interesele mele în consiliu. 

— Dar în 1958 n-a făcut-o, deoarece în acel an aţi apărut la 
Adunarea Generală Extraordinară a companiei Barrington's în 
Bristol, cerându-vă locul în consiliu şi dreptul de a vota cine va fi 
următorul preşedinte al companiei. Pentru înregistrare, lady 
Virginia, cu cine aţi votat? 

— Am votat pentru maiorul Fisher. 

— Vreţi să spuneţi că aţi votat împotriva doamnei Clifton? 

— Sigur că nu. Am ascultat ambele prezentări foarte atentă şi 
am decis în favoarea maiorului Fisher şi nu a doamnei Clifton. 

— Ei bine atunci, este clar că aţi uitat ce aţi spus cu acea 
ocazie; dar a fost înregistrat în minutele întrunirii aşa că 
permiteţi-mi să vă amintesc: Nu cred că femeile au fost lăsate 
pe pământ pentru a conduce consilii, a fi lideri de sindicate, a 
construi pacheboturi de lux sau pentru a obține sume mari de 
bani de la bancherii din City. Nu sună ca un îndemn pentru 
tinerele femei aspirante la o profesie intelectuală. 

— Poate ar trebui să continuaţi să citiţi, domnule Trelford şi să 
nu alegeţi citatele cu atâta grijă. 

Trelford s-a uitat dincolo de paragraful subliniat şi a ezitat. 
Doamna Justice Lane l-a întrerupt. 

— AŞ vrea să aud ce a mai avut de spus lady Virginia cu acea 
ocazie. 

— Şi eu, a spus sir Edward, suficient de tare pentru ca să 
audă toţi din sală. 

Trelford a citit cu neplăcere următoarele două rânduri. 

— ÍI voi susține pe domnul maior Fisher şi sper ca doamna 
Clifton să accepte generoasa ofertă a maiorului de a-i fi adjunct. 
Domnul Trelford s-a uitat în sus. 

— Vă rog să continuaţi, a zis lady Virginia. 

— Am venit aici cu mintea deschisă, dorind să-i acord 
beneficiul îndoielii, dar din păcate ea nu s-a ridicat la înălțimea 
aşteptărilor mele. 

— Cred că vă veţi da seama, domnule Trelford, a spus 
Virginia, că dumneavoastră aveţi o memorie slabă sau selectivă 
şi nu eu. 


Sir Edward a aplaudat, cu toate că nu şi-a atins în realitate 
mâinile. 

Domnul Trelford a schimbat repede subiectul. 

— Să trecem la cuvintele doamnei Clifton despre 
dumneavoastră. V-aţi plâns că au fost defăimătoare şi 
insultătoare? 

— Sigur că da. 

— Dacă a fost intenția dumneavoastră de a distruge 
compania, lady Virginia, a continuat Trelford, de parcă nu ar fi 
fost întrerupt, atunci... ati eşuat lamentabil pentru că ati fost 
învinsă de oameni obişnuiţi şi decenti care doresc ca această 
companie să aibă succes. Acum, maiorul Fisher a recunoscut că 
el a făcut tranzacţiile cu acţiunile Barrington doar ca să câştige 
bani, ceea ce, în cazul lui, era ilegal... _ 

— În cazul lui, dar nu într-al meu, a zis lady Virginia. În cazul 
meu, el pur şi simplu acţiona ca reprezentant. Din câte ştiu eu, 
le-a mai dat aceste sfaturi şi altor clienţi. 

— Deci maiorul Fisher nu era un prieten apropiat care vă 
anunţa ce se întâmplă în consiliul companiei Barrington's, ci 
doar un consultant profesional? 

— Chiar dacă eram prieteni, domnule Trelford, când era vorba 
de afaceri, el acţiona în numele meu ca un profesionist. 

— AŞ sugera, lady Virginia, că atunci când este vorba de 
afaceri, el nu acţiona ca un profesionist, ci ca un căpcăun şi, 
după cum a sugerat doamna Clifton, voi doi aţi planificat de trei 
ori să distrugeţi compania. 

— Domnule Trelford, cred că mă confundați cu Cedric 
Hardcastle, un director al companiei, care şi-a vândut întregul 
stoc în weekendul de dinaintea AGM. Când i-am pus doamnei 
Clifton o întrebare perfect legitimă despre cine era acel director, 
ea i-a uitat convenabil numele. Mai este cineva aici cu o 
memorie slabă sau selectivă. 

Zâmbetul lui sir Edward era din ce în ce mai larg, în timp ce 
domnul Trelford părea din ce în ce mai puţin sigur pe el. A întors 
repede altă pagină. 

— Regretăm cu toţii tragica moarte a maiorului Fisher... 

— Eu o regret în mod sigur, a spus Virginia. Şi, după cum am 
spus mai înainte, ceea ce sunt sigură că aţi scris cuvânt cu 
cuvânt, domnule Trelford, nu m-aş fi gândit să încep acest 


proces dacă aş fi crezut măcar o clipă că ar fi putut duce la 
tragica şi inutila moarte a dragului meu prieten. 

— Îmi amintesc într-adevăr cuvintele dumneavoastră, lady 
Virginia, dar mă întreb dacă aţi observat că exact înainte de 
deschiderea procedurilor de azi-dimineaţă, un poliţist a intrat în 
sală şi mi-a dat o scrisoare? 

Sir Edward s-a apropiat de marginea scaunului, gata să sară. 

— V-ar surprinde să aflaţi că mi-a fost adresată mie şi că era 
de la dragul dumneavoastră prieten, maiorul Fisher? 

Dacă domnul Trelford ar fi dorit să continue, cuvintele i-ar fi 
fost înecate în cacofonia de zgomot care a venit din toate părţile 
sălii de judecată. Doar judecătoarea şi juriul au rămas impasibili. 
El a aşteptat să se facă linişte înainte de a continua. 

— Lady Virginia, doriţi să citesc curţii ultimele cuvinte ale 
dragului dumneavoastră prieten, maiorul Fisher, scrise cu 
câteva momente înainte de a muri? 

Sir Edward a sărit în sus. 

— Doamnă judecătoare, nu am văzut această scrisoare 
printre probe, aşa că nu am idee dacă este admisibilă sau 
autentică. 

— Pata de sânge de pe plic sugerează autenticitatea sa, 
doamnă judecătoare, a zis Trelford, fluturând plicul în faţa 
juriului. 

— Nici eu n-am văzut scrisoarea, sir Edward, a spus 
judecătoarea, aşa că nu este admisibilă până ce nu spun eu că 
este. 

Trelford a fost mulţumit că ei continuau să discute aspectele 
juridice referitoare la admiterea sau nu a scrisorii ca probă, 
conştient că marcase un punct fără să prezinte nicio dovadă. 

Giles a studiat expresia de sfinx de pe figura lui Trelford şi n-a 
mai fost sigur dacă avocatul Emmei voia ca scrisoarea să fie 
citită sau nu în faţa tribunalului, dar ceea ce începuse ca o 
dimineaţă triumfătoare pentru lady Virginia introdusese iar o 
sămânţa de bănuială în minţile juraţilor. Toţi ochii din sală erau 
aţintiţi asupra lui. 

Domnul Trelford a pus scrisoarea înapoi în buzunarul interior 
al robei sale. l-a zâmbit judecătoarei şi a zis: 

— Nu mai am întrebări, doamnă judecătoare. 


44 

Când s-a deschis uşa marţi dimineaţa, cei doi gardieni au 
intrat şi i-au găsit pe Harry şi pe Babakov stând pe jos în 
colţurile opuse ale celulei, fără să vorbească. 

L-au înşfăcat pe Babakov şi, în timp ce-l trăgeau afară din 
celulă, Harry şi-a aplecat capul de parcă n-ar fi dorit să aibă 
ceva de-a face cu el. După un moment, au apărut alţi gardieni, 
mergând mai domol. Cu toate că l-au strâns pe Harry bine de 
mâini, nu l-au brutalizat, nu l-au împins şi nici nu l-au târât afară 
din celulă, ceea ce l-a făcut să se întrebe dacă ar fi fost posibil 
ca planul lui Babakov să fi mers. Totuşi, gardienii nu i-au dat 
drumul lui Harry când îl conduceau pe scări, de-a lungul 
coridorului şi în sala de tribunal, de parcă s-ar fi temut să nu 
fugă. Dar unde să fi fugit şi cât de departe îşi imaginau ei că ar 
fi ajuns? 

Harry insistase ca Babakov să doarmă pe singura saltea 
subţire din celula strâmtă, dar rusul refuzase, explicându-i că 
nu-şi permitea să se obişnuiască cu un asemenea lux când urma 
să se întoarcă în Siberia, la salteaua lui din piatră, chiar marţi 
noaptea. Dormitul pe paiele împrăştiate pe podea era un lux 
suficient în weekend. Adevărul era că niciunul dintre ei nu 
dormise, ceea ce i-a amintit lui Harry de zilele petrecute în 
spatele liniilor inamice. Când gardienii au venit marţi dimineaţa 
să-i ia, erau amândoi extenuaţi mental şi fizic pentru că 
folosiseră fiecare oră pentru provocarea care-i aştepta. 

Când cei doi gardieni l-au dus pe Harry în sala de tribunal, a 
fost surprins să-i găsească pe procurorul şef şi juriul la locurile 
lor. Abia a avut timp să-şi tragă răsuflarea înainte ca uşa din 
spatele camerei să se deschidă şi să-i lase să intre pe cei trei 
judecători, care s-au întors la locurile lor de pe estradă. 

Din nou, preşedinta tribunalului nici nu s-a uitat înspre Harry, 
ci s-a întors către juriu. A deschis un dosar din faţă şi a început 
ceea ce Harry a presupus că ar fi fost rezumatul ei. A vorbit doar 
câteva minute, foarte rar ridicând capul de pe text. Harry s-a 
întrebat cine oare-l scrisese şi când. 

— Tovarăşi, aţi auzit toate dovezile şi aţi avut destul timp să 
vă gândiţi la verdict. Poate să existe vreo îndoială că prizonierul 
este vinovat de infracțiunile pentru care a fost acuzat şi că 
merită o condamnare lungă? Juriul ar putea fi interesat de faptul 
că aceasta nu este prima condamnare a prizonierului. El deja a 


mai fost condamnat pentru omucidere în Statele Unite, dar 
acest lucru nu trebuie să vă influenţeze pentru că doar 
dumneavoastră singuri trebuie să decideţi dacă este vinovat. 

Harry a trebuit să admire faptul că ceilalţi doi judecători 
păreau serioşi în timp ce ea continua să citească declaraţia 
pregătită. 

— Tovarăşi, as dori mai întâi să vă întreb dacă mai trebuie să 
vă gândiţi la verdict? 

Un bărbat aşezat în marginea din dreapta a primului rând, 
cum se cuvine unui şef, s-a ridicat şi, respectând scenariul, a 
spus: 

— Nu, tovarăşă preşedinte. 

— Aţi dat verdictul? 

— Da, tovarăşă preşedinte. 

— Acest verdict este unanim? 

— Da, este, tovarăşă preşedinte. 

— Şi care este verdictul dumneavoastră? 

Fiecare dintre cei doisprezece membri ai juriului a luat o 
bucată de hârtie şi a ridicat-o în sus, arătând cuvântul VINOVAT. 

Harry ar fi vrut să sublinieze că exista doar o singură bucată 
de hârtie pe fiecare scaun, dar, după cum îl sfătuise Anatoli, s-a 
uitat spăşit când tovarăşa preşedinte s-a întors spre el pentru 
prima oară. 

— Juriul, a declarat ea, v-a găsit în unanimitate vinovat de 
crimă premeditată împotriva statului, prin urmare eu nu ezit să 
vă condamn doisprezece ani la închisoare într-un lagăr de 
muncă forţată unde veţi împărţi din nou o celulă cu prietenul 
dumneavoastră criminal, Babakov. A închis dosarul şi a făcut o 
pauză lungă înainte de a adăuga: Totuşi, după cum a 
recomandat tovarăşul colonel Marinkin, vă ofer o ultimă şansă 
de a semna o mărturie prin care să vă recunoaşteţi crima şi 
groaznica greşeală pe care aţi făcut-o. Dacă veţi proceda aşa, 
sentinţa vă va fi suspendată, veţi fi extrădat şi nu vi se va mai 
permite să vizitaţi Uniunea Sovietică sau oricare altă ţară din 
Blocul de Est. Dacă o veţi face, sentinţa dumneavoastră va intra 
imediat în vigoare. După o altă pauză a spus: Doriţi să semnaţi 
mărturia? 

Harry şi-a aplecat capul şi a spus liniştit: 

— Da, o voi semna. 


Pentru prima oară cei trei judecători au arătat urme de 
emoție - de fapt de surpriză. Preşedinta nu şi-a putut ascunde 
uşurarea, dezvăluind fără intenţie ceea ce voiseră de la început 
stăpânii ei. 

— Atunci vă puteţi apropia de podium, a zis ea. 

Harry s-a ridicat şi a trecut de cei trei judecători. | s-au arătat 
două copii ale mărturiei, una în rusă şi cealaltă în engleză, pe 
care le-a citit cu atenţie. 

— Acum veţi citi confesiunea în faţa curţii. 

Harry a citit mai întâi versiunea în rusă, ceea ce a adus un 
zâmbet pe buzele tovarăşei judecătoare. După aceea a luat 
versiunea engleză şi a început s-o recite. Uitându-se la privirile 
inexpresive ale celor din sală, s-a întrebat dacă era cineva care 
înţelegea vreun cuvânt în engleză. S-a decis să-şi asume un risc, 
schimbând câte un cuvânt, ca să vadă cum reacţionează. 

— Eu, Harry Clifton, cetăţean al Marii Britanii şi preşedinte al 
PEN, involuntar şi supus unor presiuni, am semnat această 
confuzie. Mi-am petrecut ultimii trei an; cu Anatoli Babakov care 
mi-a dat de înţeles că a lucrat într-adevăr la Kremlin şi s-a 
întâlnit cu tovarăşul Stalin de mai multe ori. Babakov a admis, 
de asemenea, că romanul scris despre tovarăşul Stalin a fost un 
fapt şi nu provine din imaginaţia sa. 

Voi continua să solicit eliberarea lui Babakov din închisoare, 
acum când sunt conştient până unde poate merge acest tribuna! 
pentru a înşela publicul cu această fraudă. Sunt foarte 
recunoscător tribunalului pentru /etargia de care a dat dovadă 
cu această ocazie şi pentru că îmi permite să revin în ţara mea. 

Preşedinta i-a dat un pix şi el era gata să semneze ambele 
copii când s-a decis să-şi asume al doilea risc. 


* 


— Membri ai juriului, a spus doamna Justice Lane. Îmi revine 
acum sarcina de a rezuma ceea ce s-a dovedit a fi un caz 
complex. Unele fapte nu sunt discutabile. Doamna Clifton nu a 
negat că, atunci când s-a adresat adunării generale anuale a 
companiei familiei sale, a dat următorul răspuns unei întrebări a 
lui lady Virginia Fenwick şi mai târziu l-a înregistrat în minutele 
adunării. Dacă a fost intenția dumneavoastră de a distruge 
compania, lady Virginia, atunci... ați eşuat lamentabil pentru că 


ați fost învinsă de oameni obişnuiţi şi decenti care doresc ca 
această companie să aibă succes. 

Reclamata, doamna Clifton, a declarat că vorbele ei au fost 
justificate, iar reclamanta, lady Virginia, susţine că sunt o 
defăimare. Dacă sunt sau nu este motivul acestui proces şi 
decizia finală vă aparţine dumneavoastră. 

Cea mai mare provocare, dacă vă pot sugera asta, este să 
judecaţi cele două femei implicate în caz. Le-aţi văzut pe 
amândouă în boxa martorilor şi bănuiesc că v-aţi făcut o părere 
despre cea pe care o consideraţi mai credibilă. Nu vă lăsaţi 
influenţaţi de faptul că doamna Cilifton este preşedinta unei 
companii publice şi prin urmare ar trebui să i se acorde o 
oarecare libertate când răspunde unei întrebări de la o persoană 
pe care o bănuieşte a fi ostilă. Trebuie să hotărâți dacă ea a 
calomniat-o pe lady Virginia sau nu. 

De asemenea, nu trebuie să vă lăsaţi impresionați peste 
măsură de faptul că lady Virginia este fiica unui conte. Trebuie 
s-o trataţi la fel cum v-aţi trata vecina de alături. 

Când vă retrageţi în camera juriului pentru a vă gândi la 
verdict, staţi cât timp aveţi nevoie. Eu nu mă grăbesc. Şi nu 
uitaţi că decizia pe care o veţi lua va afecta aceste doamne 
pentru tot restul vieţii lor. 

Dar mai întâi trebuie să alegeţi un preşedinte care va acţiona 
ca purtător de cuvânt. Când aţi stabilit verdictul, vă rog 
anunţaţi-l pe aprodul juriului că doriţi să vă întoarceţi în sala de 
judecată, astfel încât să-i pot informa direct şi indirect pe cei 
implicaţi în caz să se întoarcă pentru a vă auzi decizia. Il voi 
ruga acum pe aprod să vă conducă în sala juriului pentru ca să 
începeţi deliberarea. 

Un bărbat înalt, elegant, cu o postură militară şi îmbrăcat cu 
ceva care semăna cu roba unui director de şcoală a înaintat şi i- 
a condus pe cei şapte bărbaţi şi cinci femei din juriu afară din 
sala de tribunal. După câteva minute, judecătoarea s-a ridicat şi 
ea, s-a înclinat în faţa curţii şi s-a întors în camerele ei. 

— Cum ţi s-a părut rezumatul ei? a întrebat Emma. 

— Măsurat şi corect, i-a spus domnul Trelford. Nu aveţi pentru 
ce să vă plângeţi. 

— Şi cât timp credeţi că le va lua pentru a da verdictul? a 
întrebat Giles. 


— E imposibil de prevăzut. Dacă toţi sunt de acord, ceea ce 
mi se pare improbabil, cam vreo două ore. Dacă sunt divizați, ar 
putea dura câteva zile. 

— Aş putea citi scrisoarea pe care v-a trimis-o maiorul Fisher? 
a întrebat Sebastian, inocent. 

— Nu, nu puteţi, domnule Clifton, a spus Trelford, împingând 
şi mai mult plicul în buzunarul interior, aşa cum nu-l poate 
vedea nimeni altcineva, decât dacă doamna Justice Lane îmi 
permite să-i dezvălui conţinutul. Nu pot şi nu o voi face în lipsa 
acordului expres dat de judecătoare. Bună încercare, totuşi, i-a 
zâmbit el lui Sebastian. 


— Cât mai trebuie să ne învârtim pe aici? a întrebat Virginia, 
care stătea împreună cu avocatul ei de cealaltă parte a sălii de 
judecată. 

— Nu am nicio idee, a zis sir Edward. Dacă ar fi să ghicesc, aş 
zice o zi sau două. 

— Şi de ce maiorul Fisher i-a adresat ultima sa scrisoare lui 
Trelford şi nu dumneavoastră? 

— Nu mi-am dat încă seama de ce. Dar mărturisesc că sunt 
nedumerit pentru care motiv Trelford n-a presat-o mai tare pe 
judecătoare să citească scrisoarea juriului, dacă ar fi putut fi de 
folos clientei sale. 

— Poate bluffa? 

— Sau bluffa bluff-ul. 

— Pot să plec vreo două ore? a întrebat Virginia. Mai trebuie 
să fac ceva. 

— De ce nu? Nu cred că juriul va reveni înainte de după- 
amiaza aceasta. 


45 

Harry nu se aşteptase ca o maşină cu şofer să-l conducă la 
aeroport şi a fost chiar şi mai surprins când a văzut cine era 
şoferul. 

— Am vrut să mă asigur că nu pierdeţi avionul, i-a spus 
colonelul Marinkin. 

— Ce amabil din partea dumneavoastră, domnule colonel, a 
zis Harry, ieşindu-şi din rol. 

— Nu faceţi pe deşteptul cu mine, domnule Clifton. Gara este 
mai aproape decât aeroportul şi nu e prea târziu ca să vă 
alăturaţi domnului Babakov într-o călătorie cu bilet de întors 
peste doisprezece ani. 

— Dar am semnat mărturia, a zis Harry, încercând să pară 
amabil. 

— Despre care ştiu că a fost transmisă deja tuturor ziarelor 
importante din Vest, de la New York Times până la Guardian. 
Cred că se va afla deja pe pagina întâi înainte să aterizaţi la 
Heathrow aşa că, şi dacă aţi încerca să vă deziceţi... 

— Pot să vă asigur, domnule colonel că, spre deosebire de 
Sfântul Petru, nu va fi nevoie să mă dezic de nimic. L-am văzut 
pe Babakov aşa cum e în realitate. Şi, oricum, când un englez îşi 
dă cuvântul, şi-l ţine. 

— Mă bucur, a spus colonelul în timp ce accelera pe 
autostradă şi-şi împingea piciorul tare în jos. În câteva secunde, 
indicatorul ajunsese la optzeci de kilometri pe oră. Harry s-a 
agăţat de panoul de bord în timp ce colonelul se strecura prin 
trafic şi, pentru prima oară de când pusese piciorul în Rusia, s-a 
speriat de-a binelea. Când au trecut pe lângă Ermitaj, colonelul 
n-a putut rezista să nu-l întrebe: 

— Aţi vizitat vreodată Ermitajul, domnule Clifton? 

— Nu, a zis Harry, dar întotdeauna mi-am dorit s-o fac. 

— Păcat, pentru că de acum înainte nu veţi mai putea, a 
comentat colonelul în timp ce depăşea două camioane. 

Harry a început să se relaxeze abia când a văzut terminalul 
aeroportului şi colonelul a încetinit la patruzeci. Spera ca avionul 
să decoleze înainte ca primele ediţii ale ziarelor să ajungă în 
stradă, altfel ar fi putut la fel de bine să se afle în trenul spre 
Siberia şi cum nu spera să treacă de vamă în mai puţin de două 
ore, timpul era foarte scurt. 


Brusc, maşina s-a abătut de la drum, a trecut printr-o poartă 
ţinută deschisă de doi gardieni şi a intrat pe pistă. Colonelul a 
evitat un avion cu aceeaşi nepăsare cu care evitase maşinile de 
pe drum. S-a oprit lângă scările altui avion unde doi paznici, 
care în mod clar îl aşteptaseră, au sărit în sus şi l-au salutat 
chiar înainte să coboare din maşină. Marinkin a ieşit şi Harry l-a 
urmat. 

— Nu mă lăsaţi să vă rețin, a spus colonelul. Asiguraţi-vă doar 
că nu veţi reveni, pentru că dacă o veţi face, voi fi lângă avion, 
aşteptându-vă. Nu şi-au strâns mâinile. 

Harry a urcat scara cât de repede a putut, ştiind că nu va fi în 
siguranţă până ce avionul nu va decola. Când a ajuns pe ultima 
treaptă, stewardul-senior a înaintat spre el şi i-a zis: 

— Bine aţi venit, domnule Clifton. Lăsaţi-mă să vă conduc la 
locul dumneavoastră. Era evident că fusese aşteptat. Stewardul 
l-a condus în rândul din spate de la clasa întâi şi Harry a fost 
mulţumit să vadă că scaunul de lângă el era gol. Nici nu s-a 
aşezat bine că uşile avionului s-au închis şi a apărut semnul de 
închidere a centurilor. El tot nu era încă gata să respire uşurat. 

— Ce pot să vă aduc după ce decolăm, domnule Clifton? a 
întrebat stewardul. 

— Cât durează zborul? 

— Cinci ore şi jumătate, inclusiv o escală la Stockholm. 

— O cafea neagră tare, fără zahăr, două creioane şi cât de 
multă hârtie de scris aveţi disponibilă. Şi aţi putea să mă 
anunţaţi când nu vom mai fi în spaţiul aerian rus? 

— Desigur, domnule, a zis stewardul, de parcă primea astfel 
de cereri în fiecare zi. 

Harry şi-a închis ochii şi a încercat să se concentreze în timp 
ce avionul începea să ruleze spre capătul îndepărtat al pistei, 
pregătindu-se pentru decolare. Anatoli îi explicase că ştia cartea 
pe dinafară şi-şi petrecuse ultimii şaisprezece ani repetând-o iar 
şi iar, sperând că într-o zi va fi eliberat şi atunci va fi publicată. 

De îndată ce semnul pentru centurile de siguranţă s-a stins, 
stewardul s-a întors şi i-a dat lui Harry o duzină de hârtii cu 
antetul BOAC şi două pixuri. 

— Mi-e teamă că nu vor ajunge nici pentru primul capitol, a 
zis Harry. Îmi mai puteţi aduce? 

— Voi face tot ce pot, a spus stewardul. Aţi vrea să prindeţi 
vreo două ore de somn în timpul zborului? 


— Nu, dacă aş putea să evit asta. 

— Atunci v-aş sugera să lăsaţi lampa de citit aprinsă aşa că, 
atunci când iluminarea avionului va fi diminuată, să puteţi 
continua să lucraţi. 

— Mulţumesc. 

— Aţi dori să vedeţi meniul de la prima clasă, domnule? 

— Doar dacă pot scrie pe spatele lui. 

— Poate un cocktail, atunci? 

— Nu, rămân la cafea, mulţumesc. Şi pot să spun ceva care 
va părea foarte grosolan, dar vă sigur că este fără intenţie? 

— Desigur, domnule. 

— S-ar putea să nu mai vorbiţi cu mine până ce ajungem la 
Stockholm? 

— Cum doriţi, domnule. 

— Numai ca să mă anunţaţi când am ieşit din spaţiul aerian 
rus. Stewardul a încuviinţat. Vă mulţumesc, domnule, a spus 
Harry, apoi a luat un pix şi a început să scrie. 


L-am întâlnit prima oară pe Stalin când am absolvit Institutul 
de Limbi Străine în 1941. Eram într-un grup de absolvenți cărora 
li se acordau premii şi dacă mi-ati fi spus că-mi voi petrece 
următorii treisprezece ani lucrând pentru un monstru care l-ar 
putea face pe Hitler să semene cu un pacifist, nu v-aş fi crezut. 

Dar nu este decât vina mea, pentru că nu mi s-ar fi oferit o 
slujbă la Kremlin dacă n-aş fi fost şef de promoție şi nu aş fi 
primit medalia Lenin. Dacă aş fi fost al doilea, aş fi însoțit-o pe 
nevasta mea, Elena, aş fi predat engleza într-o şcoală de stat şi 
nu aş fi ajuns o notă de subsol în istorie. 


Harry s-a oprit, încercând să-şi amintească un paragraf care 
începea cu: /n primele şase luni... 


În primele şase luni, am lucrat într-un birou mic într-una 
dintre clădirile exterioare aflată în interiorul zidului roşu care 
înconjura cele 69 de pogoane ale Kremlinului. Munca mea era să 
traduc discursurile conducătorului din rusă în engleză, fără să 
ştiu dacă le citea cineva. Dar într-o zi, doi membri ai miliției 
secrete (NKVD) au apărut în biroul meu şi mi-au ordonat să-i 
însoțesc. Am fost condus afară din clădire prin curte şi am intrat 
în senat, o clădire în care nu mai fusesem până atunci. Cred că 


am fost percheziționat de o duzină de ori până ce mi s-a permis 
să intru într-un birou mare unde m-am trezit în prezența 
tovarăşului Stalin, secretarul general al partidului. Eram mai 
înalt decât el, cu toate că n-am decât un metru şaptezeci şi opt 
înălțime, dar ceea ce-mi amintesc cel mai mult sunt ochii aceia 
galbeni care mă fixau. Am sperat că nu-şi putea da seama că 
tremuram. Am aflat după mai mulți ani că devenea bănuitor în 
prezența oricărui angajat al statului care nu tremura când 
apărea prima oară în fața lui. Oare de ce dorea să mă vadă? 
Clement Attlee fusese ales prim-ministru englez, iar Stalin dorea 
să ştie cum de era posibil ca un pitic atât de anost (Attlee era cu 
câțiva centimetri mai scund decât Stalin) să-l înlocuiască pe 
Winston Churchill pe care-l admira şi respecta. După ce i-am 
explicat metodele sistemului electoral britanic, mi-a spus doar: 
„Asta e ultima dovadă că democrația nu merge.” 


O ceaşcă de cafea aburindă, a doua pentru Harry şi mai multe 
coli de hârtie de diverse forme şi mărimi i-au fost aduse de 
tăcutul steward. 


Sebastian a luat un taxi până la Înalta Curte de Justiţie puţin 
după ora unsprezece. Când era gata să iasă din cameră, Rachel 
îi lăsase ziarele de dimineaţă şi trei dosare groase pe birou. A 
încercat să-şi spună că lucrurile vor reveni la normal săptămâna 
viitoare. Nu mai putea amâna mult să-i spună lui Ross Buchanan 
că intenţiona să plece în America şi să afle dacă avea vreo 
şansă s-o recâştige pe Samantha, cu toate că nu era nici măcar 
sigur dacă ea va accepta să-l vadă. Ross o întâlnise pe 
Samantha în prima călătorie a navei Buckingham şi o descrisese 
mai târziu ca fiind cea mai valoroasă posesiune a lui pe care o 
lăsase să plece. 

— Nu am lăsat-o să plece, a încercat Seb să-i explice şi dacă 
aş putea s-o iau înapoi, aş face-o. Cu orice preţ. 

Pe când taxiul îşi croia drum prin traficul dimineţii, se tot uita 
la ceas, sperând că va ajunge înainte de întoarcerea juriului. 

Tocmai plătea şoferului, când a văzut-o pe Virginia. A îngheţat 
pe loc. A recunoscut-o cu toate că era cu spatele la el. Acel aer 
de încredere dat de generaţiile trecute, stilul, clasa, ar fi făcut-o 


să iasă în evidenţă în orice mulţime. Dar de ce se ascunsese 
într-o alee şi discuta, dintre toţi oamenii, cu Desmond Mellor? 
Seb nici nu ştia că se cunosc, dar de ce nu era surprins? li va 
spune imediat unchiului Giles şi-l va lăsa pe el să decidă dacă ar 
fi trebuit s-o anunţe şi pe Emma. Poate nu înainte de terminarea 
procesului. 

S-a strecurat într-un şir de pietoni, asigurându-se că niciunul 
nu-l va vedea. Când a intrat în Curtea Regală de Justiţie, a 
alergat în susul scării largi, ferindu-se de avocaţii cu peruci, 
precum şi de martori şi de reclamaţii care şi-ar fi dorit să nu fi 
fost acolo, până ce a ajuns în holul curţii de judecată 
paisprezece. 

— Aici, Seb, a strigat cineva. 

Seb s-a uitat în jur şi i-a văzut pe Giles şi pe mama lui în colţul 
holului, discutând cu domnul Trelford ca să piardă timpul. 

S-a dus să li se alăture. A aşteptat ca mama lui să-i rezume 
conversaţia cu domnul Trelford înainte de a-l lua pe Giles 
deoparte şi a-i povesti ce văzuse. 

— Cedric Hardcastle m-a învăţat să nu cred în coincidente, a 
conchis el. 

— Mai ales când este vorba de Virginia. Cu ea, totul este 
planificat până la ultimul detaliu. Totuşi, nu cred că este 
momentul să-i spunem mamei tale. 

— Dar cum au făcut oare cunoştinţă ăştia doi? 

— Alex Fisher trebuie să fie factorul comun, a zis Giles. Dar 
ceea ce mă îngrijorează este că Desmond Mellor este un om 
mult mai inteligent şi curajos decât a fost Alex Fisher vreodată. 
Nu am înţeles de ce a demisionat de la Barrington's aşa de 
repede după ce a ajuns preşedinte adjunct. 

— Eu sunt de vină pentru asta, a zis Seb şi i-a explicat târgul 
pe care-l încheiase cu Hakim Bishara. 

— Deştept, dar fii atent. Mellor nu este genul care să uite sau 
să ierte. 

— Îi rugăm pe toţi cei implicaţi în cazul Fenwick versus Clifton 
să intre în sala numărul paisprezece pentru că juriul va reveni în 
următoarele câteva minute. 

Cei patru s-au ridicat şi au intrat repede în sala de judecată, 
unde au găsit-o pe judecătoare deja aşezată la locul ei. Toată 
lumea se uita la uşa prin care urmau să apară juraţii, ca 
spectatorii la teatru aşteptând ridicarea cortinei. 


Când uşa s-a deschis în cele din urmă, aprodul curţii i-a 
condus pe cei doisprezece juraţi înapoi, apoi s-a dat la o parte 
pentru a le permite să se întoarcă la locurile lor în boxa juriului. 
După ce s-au aranjat, l-a rugat pe purtătorul de cuvânt să se 
ridice. 

Cel ales ar fi putut părea la prima vedere cel mai puţin 
credibil lider, chiar şi al unui grup atât de amestecat ca acesta. 
Avea cam şaizeci de ani şi nu mai mult de un metru şaptezeci, 
era chel şi se îmbrăcase cu un costum din trei piese, o cămaşă 
albă şi o cravată dungată despre care Giles a presupus că 
aparţinea vechiului său club sau şcoală. Ai fi putut trece pe 
lângă el pe stradă fără să-l observi. Dar când a deschis gura, toţi 
au înţeles de ce fusese ales. Vorbea cu o autoritate calmă şi 
Giles nu s-ar fi mirat dacă ar fi aflat că fusese avocat, profesor 
de şcoală sau chiar funcţionar public senior. 

— Domnule purtător de cuvânt, a spus judecătoarea, 
aplecându-se în faţă, aţi ajuns la un verdict cu care toţi sunteţi 
de acord? 

— Nu, doamnă judecătoare, a răspuns el cu o voce calmă, 
măsurată. Dar am simţit că trebuie să vă anunţăm de impasul în 
care ne aflăm în cazul în care ne-aţi putea sfătui ce ar trebui să 
facem în continuare. 

— Voi încerca, a spus doamna Justice Lane, de parcă ar fi 
discutat cu un coleg. 

— Am votat de nenumărate ori şi de fiecare dată am ajuns la 
un impas de opt la patru. Nu ştiu dacă are rost să continuăm. 

— Nu aş vrea să renunţaţi atât de repede, a zis judecătoarea. 
În acest proces a fost investit mult timp, efort şi cheltuieli şi ar 
trebui să ne asigurăm că am făcut totul pentru a ajunge la un 
verdict. Dacă vi se pare că v-ar putea ajuta, aş fi gata să accept 
un verdict majoritar de zece la doi, dar nimic mai puţin nu ar fi 
acceptabil. 

— Atunci vom încerca din nou, doamnă judecătoare, a spus 
purtătorul de cuvânt şi, fără să mai spună altceva, el şi restul 
trupei au părăsit curtea, escortaţi de aprodul care constituia 
ariergarda acestui club exclusiv la care nu se mai putea alătura 
nimeni. 

După ce s-a închis uşa în spatele lor, a izbucnit un amestec de 
zgomote, chiar înainte de plecarea judecătoarei. 


— Cine are opt şi cine are patru? a fost prima întrebare a 
Virginiei. 

— Dumneavoastră aveţi opt, a zis sir Edward, şi îi pot 
identifica aproape pe toţi. 

— Cum puteţi fi atât de sigur? 

— Din două motive. In timp ce purtătorul de cuvânt vorbea cu 
judecătoarea, eu m-am uitat la juraţi şi majoritatea vă priveau 
pe dumneavoastră. Din experienţa mea, juraţii nu se uită la 
perdant. 

— Şi celălalt motiv? 

— Uitaţi-vă la Trelford şi veţi vedea un om nefericit pentru că 
şi el a făcut acelaşi exerciţiu. 

— Cine a avut majoritatea? a întrebat Giles. 

— Nu e niciodată uşor să deduci ce face un juriu, a spus 
Trelford, atingând plicul din buzunar, cu toate că era aproape 
sigur că nu clienta sa avea nevoie de cele două voturi ca să 
câştige procesul. Aşa că poate sosise vremea să-i permită 
doamnei Clifton să vadă scrisoarea maiorului şi să decidă dacă 
dorea să fie citită în faţa curţii. 

Ar sfătui-o să procedeze aşa dacă mai spera să câştige cazul, 
dar cunoscându-şi clienta, n-ar fi fost surprins dacă ea ar fi 
gândit altfel. 


În timp ce Stalin îşi executa prima sentință în închisoare în 
1902, la vârsta de douăzeci şi trei de ani, ca mulţi alți 
conducători de partid ambițioşi, s-a decis să învețe germana, 
astfel încât să-l poată citi pe Karl Marx în original - dar n-a reuşit 
să învețe decât elementele de bază ale limbii. In timpul petrecut 
la închisoare, şi-a format un comitet politic autoproclamat de 
criminali şi bătăuşi care-i conduceau pe ceilalţi prizonieri. 
Oricine nu-l asculta era bătut până ce renunţa. In curând, chiar 
şi paznicii au fost intimidati de el şi au fost probabil uşurați când 
a evadat. Mi-a spus odată că nu omorâse niciodată pe nimeni, 
posibil să fi fost adevărat, pentru că trebuia doar să ofere un 
indiciu, să lase să-i scape un nume şi nu se mai auzea nimic de 
acea persoană. 

Cel mai compromițător lucru pe care l-am aflat despre Stalin 
când am lucrat la Kremlin, şi pe care nu l-am spus nimănui, nici 


măcar soției mele, de frică să nu fie compromisă, a fost că, 
atunci când era tânăr şi fusese exilat în oraşul Kuneika din 
Siberia, el făcuse doi copii cu o elevă de treisprezece ani, Lidia 
Pereprigina, şi, după ce părăsise Kuneika, nu numai că nu se 
mai întorsese niciodată, dar nici nu luase legătura cu ei. 


Harry şi-a desfăcut centura de siguranţă şi s-a plimbat prin 
cabină în timp ce se gândea la următorul capitol. A continuat de 
îndată ce s-a întors pe scaun. 


Alt incident cu care ne regala Stalin adesea era pretenția că 
jefuise mai multe bănci prin țară pentru a obține fonduri pentru 
Lenin şi revoluția sa. Aceasta a condus cu siguranță la 
avansarea sa rapidă, cu toate că Stalin tânjea să fie politician şi 
nu bandit din Caucaz. Când Stalin a zâmbit şi i-a spus 
prietenului său, tovarăşul Leonov de ambiția lui, acesta doar a 
zâmbit şi i-a zis: „Nu poti merge la o revoluție purtând mănuşi 
din mătase.” Stalin i-a făcut semn unui bandit din grupul lui care 
I-a urmat pe Leonov afară din cameră. Leonov nu a mai fost 
văzut vreodată. 


— Am ieşit din spaţiul aerian rus, domnule Clifton, a spus 
stewardul. 
— Mulţumesc, i-a răspuns Harry. 


Aroganta şi insecuritatea lui Stalin au atins proporții de farsă 
când marele regizor de film, Serghei Eisenstein, a fost ales să 
facă filmul numit „Octombrie“ care urma să fie prezentat la 
teatrul Balşoi pentru a zecea aniversare a Revoluției din 
Octombrie. Stalin a apărut cu o zi înainte de prima prezentare şi, 
după ce a văzut filmul, i-a ordonat lui Eisenstein să omită toate 
referirile la Troțki, omul considerat de Partidul Bolşevic ca fiind 
geniul din spatele loviturii din octombrie, dar considerat acum 
de Stalin ca fiind cel mai periculos rival al său. 

Când filmul a fost prezentat pentru public, a doua zi, Troțki nu 
mai era pomenit deloc, pentru că fusese refăcut. Pravda a 
descris filmul ca fiind o capodoperă şi nu a menționat lipsa lui 
Troțki. Editorul anterior al ziarului, Serghei Pereski, a fost printre 
cei care au dispărut peste noapte pentru că l-a criticat pe Stalin. 


— Am rămas fără hârtie, a spus stewardul. 

— Cât de departe suntem de Stockholm? a întrebat Harry. 

— Cam la o oră, domnule. A ezitat. Mai am şi o altă sursă la 
care v-aţi putea gândi. 

— M-aş gândi la orice, doar să nu mai pierd o oră. 

— Avem două sortimente, a spus stewardul. Prima clasă sau 
economică, dar cred că cea de la clasa economică v-ar ajuta mai 
mult - are o textură mai solidă şi este mai puţin absorbantă. 

Amândoi au chicotit ca nişte şcolari când stewardul a arătat 
ruloul din mâna stângă şi cutia din cealaltă mână. 

Harry l-a ascultat şi a ales varianta economică. 

— Apropo, domnule, îmi plac romanele dumneavoastră. 

— Acesta nu este romanul meu, i-a zis Harry, continuând să 
scrie. 


Alt zvon persistent răspândit de duşmanii săi a fost că, în 
tinerețe, Stalin a fost agent dublu, lucrând pentru poliția secretă 
a țarului şi fiind în acelaşi timp cel mai de încredere locotenent 
al lui Lenin. Când duşmanii lui Stalin au aflat despre întâlnirile 
sale regulate cu poliția secretă a țarului, el a pretins că-i 
transforma pe ei în agenţi dubli, astfel încât să poată lucra în 
favoarea revoluţionarilor şi ori de câte ori îl raporta cineva, 
acesta dispărea misterios imediat după aceea. Aşa că nimeni n- 
a putut fi sigur de care parte era Stalin; un cinic a sugerat că 
lucra pentru cei care vor câştiga. Altă persoană despre care nu 
s-a mai auzit nimic. 


Harry a făcut o pauză încercând să-şi amintească rândul de 
început al capitolului următor. 


Acum vă veţi intreba dacă mă temeam pentru viata mea. Nu, 
pentru că eram ca un tapet care se asorta cu fundalul şi nimeni 
nu mă observa. Foarte puțini dintre cei aflaţi în cercul interior al 
lui Stalin îmi ştiau numele. Nimeni nu-mi cerea părerea şi nici 
sprijinul. Eram un aparatcik, un slujbaş civil junior care nu avea 
nicio importanţă şi, dacă aş fi fost înlocuit cu un tapet de altă 
culoare, aş fi fost uitat de îndată. 

Lucram la Kremlin cam de un an când m-am gândit prima 
oară să-mi scriu memoriile despre bărbatul care nu era pomenit 
de nimeni decât cu admiraţie - chiar şi pe la spate. 


Dar mi-a mai luat un an până ce mi-am adunat curajul să 
scriu prima pagină. După trei ani, când aveam mai multă 
încredere, ori de câte ori mă întorceam seara în micul meu 
apartament, mai scriam o pagină sau două despre cele 
întâmplate în acea zi. Şi, înainte de a mă culca, la fel ca un 
actor, învățam noua parte scrisă pe dinafară, apoi o distrugeam. 

Eram atât de speriat că voi fi prins încât Elena stătea la 
fereastră atunci când scriam, în caz că primeam vreo vizită 
neaşteptată. Dacă s-ar fi întâmplat aşa ceva, eram gata să 
arunc pagina la care lucram în foc. Dar nimeni nu ne-a vizitat 
niciodată, pentru că nimeni nu mă considera o amenințare 
pentru ceva sau cineva. 


— Vă rugăm să vă prindeţi centurile de siguranţă pentru că 
vom ateriza la Stockholm în câteva minute. 

— Pot să rămân în avion? a întrebat Harry. 

— Mi-e teamă că nu, domnule, dar am avem o sală pentru 
clasa întâi unde se serveşte micul dejun şi unde sunt sigur că 
veţi găsi câtă hârtie doriţi. 

Harry a coborât primul din avion şi, după câteva minute, s-a 
aşezat la o masă din salonul pentru clasa întâi cu o cafea 
neagră, mai multe sortimente de fursecuri şi o grămadă de 
hârtie de scris. Trebuie să fi fost singurul pasager încântat să 
afle că avionul avea întârziere din cauza unor probleme tehnice. 


lakov Bulgukov, primarul din Romanovskaia, s-a confruntat cu 
o situaţie potențial periculoasă când s-a decis să construiască o 
statuie masivă a lui Stalin, care urma să fie ridicată pe malul 
canalului Volga-Don, de două ori mărimea naturală, folosind 
prizonieri de la o puşcărie din apropiere. Primarul a fost 
înspăimântat când, întorcându-se la muncă în fiecare dimineață, 
găsea capul statuii acoperit cu găinaț de pasăre. Bulgukov a 
aplicat o soluție drastică. A ordonat ca prin capul statuii să 
circule în permanenţă curent electric. Un oficial junior trebuia să 
înlăture micile cadavre în fiecare dimineață, înainte de răsăritul 
soarelui. 


Harry şi-a adunat gândurile înainte de a începe al patrulea 
capitol. 


Stalin avea o mână de securişti de încredere conduşi de 
generalul Nikolai Sidorovici Vlasik căruia i-ar fi încredințat şi 
viața lui. Trebuia, pentru că îşi făcuse atâția inamici în timpul 
raziilor când eliminase pe oricine considera a fi un potenţial 
duşman, atunci sau în viitor. Am pierdut numărul celor care erau 
favoriţi într-o zi şi dispăreau în următoarea. Dacă un membru al 
cercului său interior sugera doar că cineva ar fi complotat 
împotriva lui, acea persoană dispărea fără a mai fi auzită sau 
văzută vreodată. Stalin n-a crezut niciodată în pensionarea 
anticipată sau într-un plan de pensionare. Mi-a zis odată că dacă 
omori o persoană eşti un criminal, dacă omori mii, este doar o 
statistică. 

Stalin se lăuda că protecția siguranței lui personale era de o 
clasă diferită fată de ce beneficia preşedintele Statelor Unite de 
la Serviciile Secrete Americane şi nu era greu de crezut. Când 
pleca din Kremlin la daşa lui în fiecare seară şi când se întorcea 
în dimineața următoare, Vlasik era întotdeauna alături de el, 
gata să încaseze glonțul inamicului, cu toate că drumul de nouă 
kilometri era patrulat în permanentă de trei mii de agenți 
înarmați şi limuzina sa ZII, rezistentă la gloanţe, călătorea cu 
mai puțin de şaizeci de kilometri pe oră. 


Harry ajunsese la pagina 79 a manuscrisului când pasagerilor 
pentru Londra li s-a cerut să revină la bordul avionului, în care 
timp Stalin se vedea pe sine însuşi ca pe o încrucişare între 
Henri VIII şi Ecaterina cea Mare. Harry s-a dus la punctul de 
control. 

— Ar fi posibil să schimb avionul cu altul de mai târziu? 

— Da, desigur, domnule. Avem un avion via Amsterdam peste 
două ore, dar mă tem că nu există nicio legătură cu cel de 
Londra decât peste patru ore. 

— Perfect. 


46 

Giles a citit mărturia semnată a lui William Warwick de pe 
prima pagină a ziarului The Times de a doua dimineaţă şi nu s-a 
putut abţine să nu râdă. 

Cum de nu observaseră că nu era semnătura lui Harry? Putea 
doar să presupună că ruşii se grăbiseră atât să depună mărturia 
în mâinile presei internaţionale înainte ca el să ajungă în Anglia 
încât o dăduseră în bară. Se întâmplase destul de des la Foreign 
Office când Giles era ministru, dar nu ajunseseră la 
departamentul de presă. Totuşi, când Churchill vizitase America 
după război şi ceruse ambasadei să-i aranjeze o întâlnire cu 
distinsul filosof Isaiah Berlin sfârşise prin a lua ceaiul cu Irving 
Berlin. 

Fotografiile lui Harry umpleau majoritatea ziarelor de 
dimineaţă, în timp ce editoriale şi comentarii despre popularul 
autor şi lunga sa bătălie pentru eliberarea lui Anatoli Babakov 
umpleau multe coloane în paginile interioare. 

Caricaturiştii au avut o zi de sărbătoare desenându-l pe Harry 
fie ca George omorând dragonul, fie ca pe David feliindu-l pe 
Goliath. Dar preferata lui Giles era cea din Daily Express în care 
Harry se lupta în duel cu un urs care avea o sabie ruptă. 
Dedesubt scria: Mai puternic decât condeiul. 

Giles încă mai râdea când a citit a doua oară mărturia lui 
William Warwick. S-a gândit că vor cădea capete, probabil în 
Rusia. 

— Ce e aşa de nostim? a întrebat Emma când i s-a alăturat la 
micul dejun, încă părând că avea nevoie de un somn bun. 

— Harry a făcut mai multe ca să-i stânjenească pe ruşi într-o 
zi decât reuşeşte Foreign Office într-un an. Şi sunt veşti încă şi 
mai bune. Doar uită-te la titlul din Telegraph. A ţinut ziarul astfel 
încât să poată citi şi ea. 


WILLIAM WARWICK RECUNOAŞTE CĂ ESTE SPION 


— Asta nu-i de râs, a zis Emma, dând ziarele deoparte. Dacă 
ar mai fi fost în Rusia când au apărut ziarele, titlul ar fi fost 
complet diferit. 

— Ei, cel puţin priveşte partea plină a paharului. 

— E şi o parte plină? 


— Sigur că da. Până acum toată lumea s-a întrebat de ce 
Harry nu te-a susţinut la tribunal. Acum ştiu toţi, ceea ce va 
impresiona juriul. 

— Doar că Virginia a fost strălucită în boxa martorilor. Mult 
mai convingătoare decât mine. 

— Dar cred că juriul şi-a dat seama până acum ce-i poate 
pielea. 

— În caz că ai uitat, ţie ţi-a luat mai mult. 

Giles s-a uitat amărât. 

— Tocmai am vorbit cu el la telefon, a spus Emma. Este 
reţinut în Stockholm. Părea preocupat că n-am zis mare lucru. 
Mi-a spus că nu va ateriza la Heathrow decât pe la cinci azi 
după-masă. 

— A pus mâna pe cartea lui Babakov? 

— 1 s-au terminat banii înainte să am timp să-l întreb, a zis 
Emma, turnându-şi cafea. Oricum, mă interesa mai mult să aflu 
de ce i-a luat o săptămână ca să facă un drum pe care alţii 
reuşesc să-l facă în patru ore. 

— Şi care a fost explicaţia lui? 

— N-a avut niciuna. A spus că o să-mi povestească totul de 
îndată ce ajunge acasă. Emma a băut puţină cafea înainte de a 
adăuga: E ceva ce nu-mi spune şi care n-a ajuns în primele 
pagini ale ziarelor. 

— Cred că are legătură cu cartea lui Babakov. 

— S-o ia naiba de carte, a zis Emma. Ce l-a apucat că a riscat 
atât de mult când fusese deja ameninţat cu condamnarea la 
închisoare? 

— Nu uita că este acelaşi om care a atacat o divizie germană 
înarmat doar cu un pistol, un jeep şi un caporal irlandez? 

— Şi a avut noroc că a supravieţuit şi atunci. 

— Ştiai ce fel de bărbat este cu mult înainte de a te mărita cu 
el. La bine şi la rău... a zis Giles, luându-şi sora de mână. 

— Dar a început oare să înţeleagă prin ce a trecut familia lui 
în ultima săptămână şi cât de mult noroc a avut că a fost 
îmbarcat în avionul spre Anglia în loc să fie trimis cu un tren 
spre Siberia împreună cu prietenul lui, Babakov? 

— Bănuiesc că o parte din el şi-ar fi dorit să se afle în acel 
tren cu Babakov, a spus Giles, liniştit. De aceea îl admirăm 
amândoi atât de mult. 


— Nu-l mai las să mai plece în străinătate vreodată, a spus 
Emma, hotărâtă. 

— Ei, atâta vreme cât merge spre vest, ar trebui să fie în 
regulă, a zis Giles, încercând să înveselească atmosfera. 

Emma şi-a aplecat capul şi a izbucnit brusc în lacrimi. 

— Nu-ţi dai seama cât de mult iubeşti pe cineva până ce nu 
crezi că s-ar putea să nu-l mai vezi. 

— Ştiu cum te simţi, a spus Giles. 


* 


În timpul războiului, Harry stătuse odată treaz treizeci şi şase 
de ore, dar atunci era mult mai tânăr. 


Unul dintre multele subiecte pe care nimeni nu încerca să-l 
abordeze cu Stalin era rolul jucat de acesta în asediul Moscovei, 
când viitorul celui de-al Doilea Război Mondial încă atârna în 
balanță. Oare el, ca majoritatea oficialităților guvernului s-a 
retras în viteză la Kuibâşev, pe Volga sau, după cum a pretins, a 
refuzat să părăsească capitala şi a rămas la Kremlin de unde a 
organizat personal apărarea oraşului? Versiunea sa a devenit 
legendă, parte a istoriei Uniunii Sovietice, cu toate că mai mulți 
l-au văzut în vagon cu câteva momente înainte ca trenul să 
plece spre Kuibâşev şi nimeni nu l-a mai văzut în Moscova până 
ce armata rusă nu a gonit inamicul de la porțile oraşului. Puţini 
dintre cei care s-au îndoit cu privire la versiunea lui Stalin au 
mai trăit să spună povestea. 


Cu un pix într-o mână şi o felie de brânză Edam în cealaltă, a 
continuat să scrie, pagină după pagină. O putea auzi pe Jessica 
certându-l. Cum poţi să stai în holul unui aeroport scriind cartea 
altcuiva, când eşti doar la un pas de una dintre cele mai mari 
colecţii de Rembranat, Vermeer, Steen şi De Witte din lume? Nu 
trecea o zi în care să nu se gândească la Jessica. Spera doar că 
ea să fi înţeles de ce fusese obligat să-l înlocuiască temporar pe 
Rembrandt cu Babakov. Harry a mai făcut o pauză să-şi adune 
gândurile. 


Stalin a pretins întotdeauna că în ziua funeraliilor Nadiei, a 
mers în spatele sicriului. De fapt, a făcut-o doar câteva minute, 


din cauza fricii lui predominante de a nu fi asasinat. Când 
cortegiul a ajuns la primele clădii nelocuite din Piaţa Manejului, 
a dispărut în spatele unei maşini, în timp ce cumnatul lui, Alioşa 
Șvaniţe, tot un om de talie mică, cu o mustață groasă şi neagră, 
i-a luat locul. $Şvaniţe purta pelerina lui Stalin astfel încât 
mulțimea să presupună că era îndoliatul văduv. 


— Rugăm toţi pasagerii... 


Doamna Justice Lane i-a dat afară pe toţi cei din sala de 
tribunal numărul paisprezece la ora patru în acea după-masă, 
dar abia când s-a convins că juriul nu va putea să ajungă la un 
verdict în acea seară. 

— Mă duc la Heathrow, a spus Emma, uitându-se la ceas. Cu 
puţin noroc voi ajunge la timp să-l întâlnesc pe Harry când va 
cobori din avion. 

— Vrei să venim cu tine? a întrebat-o Giles. 

— Sigur că nu. Îl vreau doar pentru mine în primele câteva 
ore, dar îl voi aduce în Smith Square în seara aceasta şi vom 
cina împreună. 

Şoferii de taxi zâmbesc întotdeauna când clientul le cere să-i 
ducă la Heathrow. Emma s-a urcat pe bancheta din spate a 
taxiului, plină de încredere că va ajunge la aeroport înainte de 
aterizarea avionului. 

Primul lucru pe care l-a făcut când a intrat în clădirea 
aeroportului a fost să verifice panoul de sosiri. Numerele şi 
literele mici se schimbau la fiecare câteva momente, oferind 
ultimele informaţii despre aterizări. Panoul arăta că pasagerii 
care sosiseră de la Amsterdam cu zborul BOAC 786 erau acum 
la caruselul de bagaje, dar ea şi-a amintit că Harry nu avea 
decât o valijoară pentru noapte, deoarece nu intenţionase să 
stea în Leningrad decât câteva ore, cel mult o noapte. Oricum, 
el cobora întotdeauna printre primii din avion pentru că-i plăcea 
să plece rapid pe autostrada spre Bristol înainte ca ultimii 
pasageri să treacă de vamă. II făcea să simtă că fura timp. 

Oare îl pierduse, s-a întrebat ea când mai mulţi pasageri au 
depăşit-o, cu bagajele lor cu etichete de Amsterdam. Era gata 


să plece în căutarea unui telefon şi să-l sune pe Giles, când 
Harry şi-a făcut în sfârşit apariţia. 

— Imi pare aşa de rău, a zis el, îmbrăţişând-o. N-aveam idee 
că mă aşteptai. Credeam că mai eşti la tribunal. 

— Judecătoarea ne-a dat drumul la ora patru pentru că juriul 
nu părea că e în stare să atingă un verdict azi. 

Harry i-a dat drumul şi a spus: 

— Pot să-ţi fac cea mai stranie cerere? 

— Orice, dragul meu. 

— Ne putem caza la un hotel vreo două ore? 

— N-am mai făcut asta de mult timp, a zis Emma, zâmbind. 

— ţi voi explica motivele mai târziu, a spus Harry. N-a mai zis 
nimic până ce nu au semnat în registrul de oaspeţi ai hotelului şi 
nu au intrat în cameră. 

Emma s-a aşezat în pat, urmărindu-l pe Harry care stătea la o 
măsuţă de lângă fereastră, scriind de parcă viaţa lui depindea 
de asta. Nu avea voie să vorbească, să pornească televizorul 
sau chiar să facă o comandă la room service aşa că, în lipsă de 
altceva, a luat ceea ce i s-a părut a fi ultimul roman cu William 
Warwick. 

A fost prinsă de la prima propoziţie. Când Harry şi-a lăsat în 
cele din urmă pixul jos, după trei ore şi jumătate mai târziu şi s- 
a trântit în pat lângă ea, a zis doar: 

— Nu spune nimic, dă-mi doar ultimul capitol. 


Ori de câte ori eram solicitat la daşa (nu prea des), mâncam 
la bucătărie. O mâncare foarte bună, pentru că bucătarul lui 
Stalin, Spiridon Ivanovici Putin, îmi dădea mie şi celor trei 
degustători exact aceeaşi mâncare care era servită lui Stalin şi 
invitaţilor lui în salon. Aceasta nu ar fi trebuit să fie o surpriză. 
Cei trei degustători erau un alt exemplu al paranoiei lui Stalin şi 
a convingerii lui că cineva voia să-l otrăvească. Ei stăteau 
liniştiți în bucătărie şi nu deschideau gurile decât ca să 
mănânce. 

Conversaţia lui Putin era şi ea limitată pentru că presupunea 
că toți cei care intrau pe domeniul lui - personalul de la 
bucătărie, chelnerii, gardienii, degustătorii - erau sigur spioni, 
inclusiv eu. Când totuşi vorbea, ceea ce nu se întâmpla 
niciodată inainte de strângerea mesei şi plecarea ultimului 


oaspete, o făcea doar ca să trăncănească despre familia lui de 
care era foarte mândru, în special de ultimul nepot. Vladimir. 

După ce plecau oaspeții, Stalin se retrăgea în biroul lui, unde 
citea până la primele ore ale dimineţii. Un portret al lui Lenin 
atârnat deasupra biroului, o lampă care-i lumina faţa. Îi plăcea 
să citească romane ruseşti, mâăzgălind adesea comentarii pe 
margini. Dacă nu putea dormi, se strecura în grădină, curăța 
trandafirii şi admira păunii care rătăceau pe acolo. 

Când revenea în cele din urmă în casă, nu se hotăra în care 
cameră să doarmă până în ultima clipă, incapabil să scape de 
amintirile trecutului său ca tânăr revoluționar, tot timpul în 
mişcare, niciodată sigur unde urma să se odihnească. Prindea 
apoi câteva ore de somn pe o canapea, cu uşa încuiată, păzită 
de gardienii care n-o descuiau decât dacă-i chema. Stalin se 
trezea arareori înainte de miezul zilei când, după un prânz uşor, 
fără băutură, era condus de la daşa sa la Kremlin într-un convoi, 
dar niciodată în aceeaşi maşină. Când sosea, începea imediat să 
lucreze cu cei şase secretari ai săi. Nu l-am văzut niciodată 
căscând. 


Emma a întors pagina, iar Harry a adormit. 

Când s-a trezit după miezul-nopţii, ea ajunsese deja la 
capitolul doisprezece (al cărui paragraf de început era scris pe 
spatele meniului de clasa întâi). Ea a adunat mai multe foi de 
hârtie şi le-a aranjat cât de ordonat a putut în geanta de noapte 
a lui Harry, apoi l-a ajutat să coboare din pat, l-a scos din 
cameră şi l-a dus la liftul cel mai apropiat. După ce Emma a 
plătit factura, l-a rugat pe băiatul cu bagaje să-i cheme un taxi. 
Hamalul a deschis portiera din spate şi i-a lăsat pe bătrânul 
obosit şi pe iubita lui să se urce. 

— Încotro, domnişorico? a întrebat şoferul. 

— Smith Square, numărul douăzeci şi trei. 


* 


În timpul călătoriei spre Londra, Emma l-a pus pe Harry la 
curent cu ce se întâmplase la proces, cu moartea lui Fisher şi cu 
pregătirile lui Giles pentru alegeri, cu performanţa Virginiei în 
boxa martorilor şi cu scrisoarea primită de domnul Trelford în 
acea dimineaţă. 


— Ce scria? a întreba Harry. 

— Nu ştiu şi nu sunt sigură că aş vrea să aflu. 

— Dar te-ar putea ajuta să câştigi cazul. 

— Nu pare probabil, dacă e vorba de Fisher. 

— Şi nu am lipsit decât ceva mai mult de o săptămână, a zis 
Harry, când taxiul s-a oprit lângă casa lui Giles din Smith 
Square. 

Când a sunat clopoţelul de la intrare, Giles a răspuns repede 
şi şi-a găsit cel mai bun prieten agăţat cu o mână de sora lui şi 
cu cealaltă de balustradă, ca să se asigure că nu cădea. Cei doi 
noi paznici ai lui l-au luat fiecare de câte un braţ şi l-au condus 
în casă, trecând de salon şi în sus pe scări până la dormitorul 
oaspeţilor de la primul etaj. Nu a răspuns când Giles i-a zis: 

— Dormi uşor, amice şi a închis uşa în spatele lui. 

Când Emma şi-a dezbrăcat soţul şi i-a atârnat costumul, şi-a 
dat seama cum mirosea interiorul unei închisori din Rusia, dar el 
dormea deja dus până ce ea i-a scos şosetele. 

S-a strecurat în pat lângă el şi, cu toate că ştia că n-o aude, i- 
a şoptit cu fermitate: 

— Cel mai departe în est unde vei avea voie să călătoreşti în 
viitor va fi la Cambridge. A stins apoi lumina şi a continuat să 
citească Unchiul Joe. După o oră şi-a dat seama de ce ruşii 
merseseră atât de departe încât nimeni să nu pună mâna pe 
carte. 


Cea de-a şaptezecea aniversare a tovarăşului Stalin a fost 
sărbătorită în tot imperiul sovietic într-un mod care l-ar fi 
impresionat şi pe Cezar. Nimeni care spera să trăiască nu 
vorbea despre pensionarea lui. Tinerilor le era frică de o 
promovare timpurie pentru că adesea aceasta însemna o 
pensionare timpurie şi, cum Stalin părea hotărât să se agate de 
putere, orice sugerare a mortalității însemna funeraliile tale, nu 
ale lui. 

În timp ce asistam la nesfârşitele mitinguri care celebrau 
realizările lui Stalin, am încercat să-mi fac propriul plan pentru a 
obține o fărâmă de nemurire. Publicarea biografiei mele 
neautorizate. Dar trebuia să aştept, posibil câtiva ani după 
moartea lui Stalin, pentru a mă apropia de un editor care ar fi 
fost gata să publice „Unchiul Joe”. 


Ceea ce nu anticipasem a fost cât de mult se va agăța Stalin 
de putere, iar el nu avea în mod sigur nicio intenţie să predea 
frâiele puterii înainte ca groparii să-l coboare în mormânt şi 
câțiva dintre inamicii lui au rămas tăcuţi multe zile după 
moartea lui, doar în caz că va reînvia. 

S-au scris multe despre moartea lui Stalin. Comunicatul 
oficial, pe care l-am tradus pentru presa internațională, 
pretindea că a murit la biroul lui din Kremlin în urma unui atac 
cerebral şi aceasta a rămas versiunea acceptată mai mulți ani. 
In timp ce în realitate el stătea în daşa lui şi, după o cină cu 
băutură luată împreună cu cercul său intim, care-l includea şi pe 
Lavrenti Beria, premierul său deputat, pe fostul şef al poliției, 
Nikita Hruşciov şi pe Gheorghi Malenkov, s-a dus să se culce, 
dar nu înainte de plecarea oaspeților din daşa. 

Beria, Malenkov şi Hruşciov se temeau cu toții pentru viețile 
lor, pentru că ştiau că Stalin dorea să-i înlocuiască cu 
locotenenţi mai tineri şi mai leali. La urma-urmei, aşa îşi 
căpătaseră toți posturile la început. 

In ziua următoare, Stalin nu s-a trezit până după-masa târziu 
şi unul dintre gardieni, îngrijorat că ar putea fi bolnav l-a sunat 
pe Beria, care l-a liniştit şi i-a spus că probabil Stalin dormea 
doar din cauza mahmurelii. A mai trecut o oră până ce gardianul 
l-a sunat iar pe Beria. De data aceasta, el i-a chemat pe 
Hruşciov şi pe Malenkov şi au plecat imediat la daşa. 

Beria a dat ordin să se descuie uşa camerei în care Stalin îşi 
petrecuse noaptea şi cei trei au intrat incet doar ca să-l 
găsească prăbuşit pe covor, inconştient, dar respirând. Hruşciov 
s-a aplecat să-i verifice pulsul când, brusc, un muşchi i s-a 
încordat. Stalin s-a uitat fix la Beria şi l-a luat de mână. Hruşciov 
a căzut în genunchi, şi-a pus mâinile în jurul gâtului lui Stalin şi 
I-a sugrumat. Stalin s-a luptat câteva minute, în timp ce Beria şi 
Malenkov îl tineau trântit pe podea. 

După ce s-au convins că era mort, au ieşit din cameră, încuind 
uşa în urma lor. Beria a ordonat de îndată ca toate gărzile 
personale ale lui Stalin - şaisprezece dintre ei - să fie împuşcaţi, 
astfel incât să nu existe martori la cele întâmplate. 

Nimeni nu a fost informat de moartea lui Stalin decât peste 
câteva ore, când s-a făcut anunţul oficial, cel pe care l-am 
tradus eu şi în care se afirma că a murit de un atac cerebral în 
timp ce muncea la biroul său din Kremlin. De fapt fusese 


strangulat de Hruşciov şi lăsat să zacă într-o băltoacă din urina 
sa proprie mai multe ore înainte ca trupul său să fie scos din 
daşa. 

In următoarele paisprezece zile, corpul lui Stalin a fost depus 
în Sala Coloanelor, îmbrăcat în uniformă militară, cu medaliile 
de Erou al Uniunii Sovietice şi Erou al Muncii Socialiste. Beria, 
Malenkov şi Hruşciov, cu capetele aplecate, au stat într-o tăcere 
respectuoasă lângă cadavrul imbălsămat al fostului lor 
conducător. 

Aceştia trei urmau să devină troica care a preluat puterea, cu 
toate că Stalin nu-i considerase demni să-l urmeze, iar ei o ştiau. 

Hruşciov, deşi nu era decât un ţăran, a devenit secretarul 
partidului. Malenkov, despre care Stalin spusese odată că era 
doar un scrib obez, lipsit de coloană vertebrală, a fost numit 
prim-ministru, iar nemilosul Beria, pe care Stalin îl numea un 
pervers sexual, a luat controlul serviciilor de securitate ale 
națiunii. 

Câteva luni mai târziu, în iunie 1953, Hruşciov a ordonat 
arestarea lui Beria şi mai târziu, dar nu mult mai târziu, l-a 
condamnat la moarte pentru trădare. După un an l-a înlăturat pe 
Malenkov şi s-a numit pe el însuşi prim-ministru, precum şi 
conducător suprem. L-a lăsat pe Malenkov să trăiască doar după 
ce acesta a anunțat public că Beria fusese cel care-l asasinase 
pe Stalin. 


Emma a adormit. 


47 

Când Emma s-a trezit în dimineaţa următoare, l-a găsit pe 
Harry îngenuncheat pe podea, încercând să sorteze hârtiile şi să 
le aranjeze în vrafuri odonate: hârtia de scris BOAC, o jumătate 
de duzină de meniuri de clasa întâi şi chiar şi hârtie igienică. 
După patruzeci de minute, aveau o carte. 

— Când trebuie să ajungem la tribunal? a întrebat Harry în 
timp ce coborau scările ca să li se alăture lui Giles şi Seb la 
micul dejun. 

— Teoretic, la zece, a spus Emma, dar domnul Trelford nu 
crede că juriul va reveni cu mult înainte de douăsprezece. 

Micul dejun a fost prima masă adevărată pe care o mânca 
Harry de mai mult de o săptămână, dar, cu toate acestea, a fost 
surprins să-şi dea seama cât de puţin putea mânca. Au stat 
tăcuţi în timp ce el le povestea toate aventurile prin care 
trecuse de când îl văzuseră ultima oară. Le-a povestit despre 
şoferul de taxi, de bătrâna de la anticariat, de colonelul KGB, de 
preşedinta tribunalului, de avocatul apărării şi, în cele din urmă, 
despre Anatoli Babakov, pe care-l plăcuse şi-l admirase. Le-a 
povestit cum acel om cu adevărat remarcabil îşi petrecuse toate 
orele în care fusese treaz spunându-i lui Harry povestea sa. 

— Nu se va afla într-un pericol şi mai mare la publicarea 
cărţii? a sugerat Giles. 

— Răspunsul este da, desigur, dar era hotărât ca Unchiul Joe 
să fie publicată înainte de moartea sa, pentru că-i va permite 
nevestei sale să trăiască confortabil tot restul vieţii. Deci, după 
terminarea procesului, plănuiesc să mă întorc în Statele Unite şi 
să-i dau manuscrisul lui Harold Guinzburg. Apoi mă voi duce la 
Pittsburgh să o văd pe Elena Babakova şi să-i transmit mai 
multe mesaje de la soţul ei, a adăugat el când Big Ben a sunat 
prima dintre cele zece bătăi. 

— Nu poate să fie aşa de târziu, a zis Emma, sărind de la 
masă. Seb, du-te şi caută un taxi în timp ce tatăl tău şi cu mine 
ne pregătim. 

Seb a zâmbit. S-a întrebat când mamele încetau să-şi trateze 
copiii de parcă aveau tot timpul doar cincisprezece ani. 

După zece minute, toţi mergeau pe Whitehall, către Strand. 

— Eşti nerăbdător să te întorci în Camera Comunelor? a 
întrebat Harry, pe când treceau pe lângă Downing Street. 

— Încă nu am fost ales candidat, a zis Giles. 


— Ei bine, de data aceasta, Alex Fisher nu-ţi va mai cauza 
probleme. 

— Nu aş fi aşa de sigur de asta. 

— Nu mai fi aşa speriat, a spus Emma. 

— În politică nu există speriaţi, a asigurat-o Giles, când se 
opreau în faţa tribunalului. 

Camerele au început să-i scalde în lumina blitzurilor chiar 
înainte ca Emma să iasă din taxi. Ea şi Harry s-au îndreptat braţ 
la braţ prin mulţimea de ziarişti şi fotografi, dintre care 
majoritatea păreau mai interesaţi de soţul ei decât de 
reclamată. 

— Vă simţiţi uşurat că aţi revenit acasă, domnule? a strigat 
unul dintre ei. 

— Londra este mai rece decât Siberia? a ţipat altul. 

— Vă bucuraţi că s-a întors, doamnă Clifton? a zis un al 
treilea. 

Emma nu a respectat regula de aura lui Giles. 

— Da, sigur că sunt, a spus ea, strângându-i mâna lui Harry. 

— Credeţi că veţi câştiga azi? a insistat altul, pe care ea s-a 
prefăcut că nu-l aude. Seb îi aştepta, ţinând uşa masivă 
deschisă pentru a-i lăsa să treacă. 

— Speraţi să deveniți candidatul laburist pentru Bristol la 
alegerile anticipate, sir Giles? Dar Giles s-a mulţumit să le facă 
cu mâna şi să zâmbească, oferindu-le o fotografie, dar nu şi 
cuvinte, înainte de a dispărea în clădire. 

Cei patru au urcat scările din marmură şi l-au găsit pe domnul 
Trelford pe banca sa preferată din colţ, de la primul etaj. 
Trelford s-a ridicat când a văzut-o pe Emma apropiindu-se. Ea i 
l-a prezentat pe Harry. 

— Bună ziua, inspectore Warwick, a zis Trelford. De abia 
aşteptam să vă întâlnesc. 

Harry i-a strâns călduros mâna avocatului. 

— Trebuie să-mi cer scuze că n-am ajuns aici mai devreme, 
dar am... 

— Ştiu, a spus Trelford şi de abia aştept s-o citesc. 

Difuzorul a păcănit. 

— Îi rugăm pe toţi cei implicaţi în procesul lui lady Virginia 
versus... 

— Probabil că juriul a luat o decizie, a spus Trelford, deja în 
mişcare. S-a uitat în jur să verifice dacă-l urmăreau toţi şi s-a 


lovit de cineva. Şi-a cerut scuze, dar tânărul nu s-a uitat la el. 
Sebastian, care o luase înainte, a deschis uşa sălii numărul 
paisprezece, astfel încât mama şi avocatul ei să-şi poată lua 
locurile din primul rând. 

Emma era prea nervoasă ca să vorbească şi, temându-se de 
ce era mai rău, se uita întruna nerăbdătoare peste umăr la 
Harry, care stătea în spatele ei, aşteptând să apară juriul. 

Când doamna Justice Lane a intrat în sala de tribunal, toată 
lumea s-a ridicat în picioare. Ea s-a aplecat înainte de a se aşeza 
la locul ei. Emma şi-a transferat atenţia la uşa închisă de lângă 
boxa martorilor. Nu a avut mult de aşteptat şi aceasta s-a 
deschis, iar aprodul a apărut urmat de cei doisprezece discipoli. 
Ei au pierdut ceva vreme căutându-şi locurile, călcându-se pe 
picioare ca cei care întârzie la teatru. Aprodul i-a aşteptat să se 
aranjeze înainte de a-şi lovi bagheta de trei ori pe podea şi a 
strigat: 

— Îl rog pe purtătorul de cuvânt să se ridice. 

Purtătorul de cuvânt s-a ridicat la înălţimea sa impresionantă 
de un metru şaizeci şi cinci şi s-a uitat la judecătoare. Doamna 
Justice Lane s-a aplecat în faţă şi a spus: 

— Aţi ajuns la un verdict cu care sunteţi toţi de acord? 

Emmei i s-a părut că inima va înceta să-i bată, aşteptând 
răspunsul omului. 

— Nu, doamnă judecătoare. 

— Atunci aţi ajuns la un verdict cu o majoritate de cel puţin 
zece la doi? 

— Da, doamnă judecătoare, a spus purtătorul de cuvânt, dar, 
din nefericire, unul dintre noi s-a răzgândit şi am rămas blocaţi 
la nouă voturi la trei în ultima oră. Nu sunt convins că acest 
lucru se va schimba, aşa că din nou vă cer sfatul cu privire la ce 
trebuie să facem în continuare. 

— Credeţi că puteţi ajunge la o majoritate de zece la doi dacă 
vă mai ofer timp? 

— Cred, doamnă judecătoare, pentru că referitor la un anumit 
subiect, toţi suntem de acord. 

— Şi care este acesta? 

— Dacă ni s-ar permite să aflăm conţinutul scrisorii maiorului 
Fisher adresată domnului Trelford, am putea ajunge destul de 
repede la o concluzie. 


Toţi ochii au rămas fixaţi pe judecătoare, cu excepţia lui sir 
Edward Makepeace, care se uita cu atenţie la domnul Trelford. 
Fie era un jucător formidabil de pocher, fie nu dorea ca juriul să 
ştie ce conţinea acea scrisoare. 

Trelford s-a ridicat de la locul lui, şi-a băgat mâna în buzunar 
şi a descoperit că scrisoarea nu mai era acolo. S-a uitat în colţul 
cel mai îndepărtat al sălii şi a văzut că lady Virginia zâmbea. 

l-a zâmbit şi el. 


